Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 11 Μαΐου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής) 1. Η με αριθμό 648/30-4-2020 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Η Κυβέρνηση δίνει τη χαριστική βολή στους ανθρώπους του πολιτισμού». 2. Η με αριθμό 644/28-4-2020 επίκαιρη ερώτηση της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «Έμπρακτη αναγνώριση των υπαλλήλων ΟΤΑ που βρίσκονται στην πρώτη γραμμή». 3. Η με αριθμό 653/4-5-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εσωτερικών, με θέμα: «Χορήγηση έκτακτου επιδόματος στους εργαζομένους στην τοπική διοίκηση». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής) 1. Η με αριθμό 649/30-4-2020 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Τουρισμού, με θέμα: «Η τουριστική οικονομία της Χαλκιδικής αγωνιά για την επόμενη ημέρα». 2. Η με αριθμό 657/4-5-2020 επίκαιρη ερώτηση του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Χριστόφορου Βερναρδάκη προς τον Υπουργό Εσωτερικών, με θέμα: «Ιδιωτικοποίηση διαχείρισης του λόφου Φιλοπάππου από ανώνυμη εταιρία ΟΤΑ κατά παράβαση νόμου». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4922/13-3-2020 ερώτηση της Βουλευτού Θεσσαλονίκης του Συνασπισμού Ριζοσπαστικής Αριστεράς κ. Θεοδώρας (Δώρας) Αυγέρη προς τον Υπουργό Οικονομικών, με θέμα: «Προστασία από τον κορωνοϊό των ευάλωτων οικονομικά ομάδων». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα θα συζητηθούν όλες οι επίκαιρες ερωτήσεις, επτά τον αριθμό. Επιτρέψτε μου, να κάνω μια ανακοίνωση προς το Σώμα: Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Μετανάστευσης και Ασύλου: «Βελτίωση της μεταναστευτικής νομοθεσίας, τροποποίηση διατάξεων των νόμων 4636/2019 (Α΄169), 4375/2016 (Α΄51), 4251/2014 (Α΄80) και άλλες διατάξεις». Πριν προχωρήσουμε στη συζήτηση της πρώτης επίκαιρης ερώτησης, επιτρέψτε μου μία σύντομη αναφορά. Πριν από λίγη ώρα ενημερωθήκαμε, πληροφορηθήκαμε ότι έφυγε από τη ζωή ο πρώην Υπουργός Υγείας, ο Δημήτρης Κρεμαστινός. Θα θέλαμε να εκφράσουμε τα συλλυπητήριά μας, τόσο στην οικογένειά του όσο και στο κόμμα που υπηρέτησε τόσα χρόνια. Επίσης, να εκφράσουμε τα συλλυπητήριά μας για την απώλεια του πρώην Βουλευτή Έβρου της Νέας Δημοκρατίας, Λυμπερακίδη, που πριν λίγες μέρες έφυγε από τη ζωή. Εκφράζουμε τα συλλυπητήριά μας στην οικογένειά του και στο κόμμα του. Θα συζητηθεί η πρώτη, όπως είπαμε, με αριθμό 647/30-4-2020 επίκαιρη ερώτηση πρώτου κύκλου της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Δικαιοσύνης, με θέμα: «Την πορεία των διαδικασιών της ανέγερσης του νέου Δικαστικού Μεγάρου στην Έδεσσα». Θα απαντήσει ο Υπουργός Δικαιοσύνης κ. Κωνσταντίνος Τσιάρας. Ορίστε, κυρία Τζάκρη, έχετε τον λόγο.
Ευχαριστώ πολύ, κύριε Πρόεδρε. Θέλω και εγώ, πραγματικά, να εκφράσω τη θλίψη και την οδύνη μου για την απώλεια του αγαπητού συναδέλφου και φίλου Δημήτρη Κρεμαστινού. Τα συλλυπητήριά μου στη σύζυγό του και στο ΚΙΝΑΛ. Κύριε Υπουργέ, γνωρίζετε ότι η ανέγερση του Δικαστικού Μεγάρου Έδεσσας, η οποία κρίνεται επιβεβλημένη, λόγω των άθλιων συνθηκών κάτω από τις οποίες απονέμεται η δικαιοσύνη στο μισθωμένο και ακατάλληλο από κάθε άποψη κτήριο, όπου στεγάζονται δικαστικές υπηρεσίες στην πρωτεύουσα του Νομού Πέλλας, έχει τη δική της ιστορία η οποία απαρτίζεται από ένα σύνολο ενεργειών τις οποίες επί μακρόν επιδίωξα, πάντα σε συνεργασία με τα συναρμόδια Υπουργεία Δικαιοσύνης και Υποδομών και Μεταφορών και την επιμέλεια των οποίων παρακολουθώ εδώ και πάρα πολλά χρόνια. Όλα ξεκίνησαν τον Γενάρη του 2017, με μια επίσκεψη που πραγματοποίησα στον προκάτοχό σας, τον κ. Κοντονή, όπου εξετάστηκε και η σκοπιμότητα και η αναγκαιότητα της ανέγερσης του νέου Δικαστικού Μεγάρου Έδεσσας, καθώς επίσης και στον Ειδικό Γραμματέα ΣΔΙΤ τον κ. Μαντζούφα, ο οποίος εξέτασε τη δυνατότητα να γίνει αυτό - η ανέγερση - μέσω ΣΔΙΤ. Στη συνέχεια η πολιτική βούληση της πολιτικής ηγεσίας επισφραγίστηκε με την αυτοπρόσωπη παρουσία - επίσκεψη του κ. Κοντονή στην Έδεσσα, ξεκαθαρίστηκε το ιδιοκτησιακό καθεστώς τους αμέσως επόμενους μήνες και συγκεκριμένα τον Ιούνιο του ιδίου χρόνου με την παραχώρηση του ½ εξ αδιαιρέτου του οικοπέδου στο οποίο πρόκειται να ανεγερθεί το Δικαστικό Μέγαρο Έδεσσας, συνολικής εκτάσεως δύο χιλιάδων εκατό περίπου τετραγωνικών μέτρων από το Υπουργείο Οικονομικών προς το ΤΑΧΔΙΚ. Το υπόλοιπο μισό βρισκόταν ήδη στην κυριότητα του ΤΑΧΔΙΚ από απαλλοτρίωση που είχε γίνει υπέρ του από ιδιώτη. Στη συνέχεια, τον Σεπτέμβριο του ιδίου χρόνου εξετάστηκε η δυνατότητα και προσελήφθη από το Υπουργείο Δικαιοσύνης χρηματοοικονομικός σύμβουλος για την προετοιμασία φακέλου για τη σύμπραξη δημοσίου και ιδιωτικού τομέα. Αυτή η προμελέτη σκοπιμότητας - γιατί περί αυτού πρόκειται - παρουσιάστηκε με δεύτερη επίσκεψη του κ. Κοντονή στην Έδεσσα τον Ιούνιο του 2018, όπου, πραγματικά, εκεί ανακοινώθηκε ότι ο συνολικός προϋπολογισμός είναι περίπου 22 εκατομμύρια ευρώ, 8.130.000 ευρώ περίπου για την κατασκευή του έργου και τα υπόλοιπα 13 εκατομμύρια ευρώ για το κόστος συντήρησης για τα υπόλοιπα τριάντα χρόνια. Στη συνέχεια ανατέθηκε από τον τότε Υπουργό Υποδομών και Μεταφορών κ. Σπίρτζη η ανάθεση του έργου στη Γενική Γραμματεία Υποδομών και Μεταφορών και ανέλαβε αναθέτουσα αρχή η Διεύθυνση Κτηριακών Υποδομών του ιδίου Υπουργείου. Έγιναν προκατασκευαστικές, προπαρασκευαστικές μελέτες, για να συνταχθεί η γεωλογική μελέτη, δηλαδή έγιναν δοκιμαστικές τομές, εκσκαφές και ενέργειες στο οικόπεδο όπου πρόκειται να ανεγερθεί. Προσελήφθη από την ίδια γενική διεύθυνση, τόσο οικονομοτεχνικός όσο και τεχνικός, καθώς επίσης και νομικός σύμβουλος για την προετοιμασία τώρα του διαγωνισμού για τη σύμπραξη δημοσίου και ιδιωτικού τομέα για την ανέγερση του συγκεκριμένου έργου και έγινε μεγάλη σύσκεψη στις 30 Μαΐου του 2019, περίπου δηλαδή έναν χρόνο πριν, με την παρουσία μου στην Ειδική Γραμματεία ΣΔΙΤ, παρουσία του ιδίου του ειδικού γραμματέα και όλων των συναρμοδίων Υπουργείων.
Να ολοκληρώνετε, παρακαλώ, κυρία Τζάκρη.
Εκεί πραγματικά προετοιμάστηκε η αίτηση για την υπαγωγή του συγκεκριμένου έργου στη διυπουργική επιτροπή ΣΔΙΤ. Κατατέθηκε από τον κ. Σπίρτζη στις 6 Ιουνίου 2019 η αίτηση για την υπαγωγή στα ΣΔΙΤ - που αναμενόταν να γίνει τις επόμενες μέρες - πλην όμως, δεν πρόλαβε να ολοκληρωθεί, διότι προκηρύχθηκαν οι εκλογές. Με αυτά, κύριε Υπουργέ, θέλω να σας πω ότι πρόκειται περί ενός απολύτως ώριμου έργου. Και ξέρετε, αυτό επιβεβαιώθηκε και σε συνάντηση που είχαμε μαζί στις 19-9-2019, όπου με διαβεβαιώσατε ότι το κράτος έχει συνέχεια και πρόκειται να γίνει στη συνέχεια η υπαγωγή, να κατατεθεί αίτηση στη διυπουργική επιτροπή ΣΔΙΤ, πλην όμως αυτό δεν συνέβη ποτέ. Επομένως, αυτό που θέλω να σας ρωτήσω είναι πότε έχετε σκοπό να καταθέσετε την αίτηση για το συγκεκριμένο έργο στη διυπουργική επιτροπή ΣΔΙΤ και ποιο είναι το χρονοδιάγραμμα υλοποίησης του έργου.
Καλώς. Τον λόγο έχει ο Υπουργός Δικαιοσύνης κ. Τσιάρας. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Θέλω και εγώ να ξεκινήσω, εκφράζοντας τη θλίψη μου για την απώλεια του Δημήτρη Κρεμαστινού, ενός ανθρώπου με τον οποίον υπήρξαμε κοντά για πολλά χρόνια στον χώρο του ελληνικού Κοινοβουλίου. Νομίζω ότι με το ήθος του και με τη συνολική παρουσία του τίμησε, βεβαίως και την παράταξη με την οποία πολιτευόταν αλλά πολύ περισσότερο έδινε ένα πολύ συγκεκριμένο παράδειγμα πολιτικού ανδρός, τόσο στα Δωδεκάνησα όσο και σε όλη την ελληνική επικράτεια. Νομίζω ότι όλοι μας θα τον θυμόμαστε με τις πλέον θετικές σκέψεις και τις πλέον θετικές αναμνήσεις και είναι κρίμα που αυτή τη δύσκολη περίοδο της πανδημίας ένας άνθρωπος που υπηρέτησε την ιατρική επιστήμη στα ανώτατα αξιώματα της ακαδημαϊκής κοινότητας να χάνεται με αυτόν τον τρόπο. Σχετικά με την ερώτηση, κυρία συνάδελφε, φαντάζομαι ότι αντιλαμβάνεστε - πριν μπω στην ουσία της απάντησης στην ερώτησή σας - ότι κανείς μας δεν είναι ευχαριστημένος από την κατάσταση που υπάρχει στις κτηριακές υποδομές στον χώρο της δικαιοσύνης. Όλοι πιστεύουμε ότι η δικαιοσύνη για να λειτουργήσει χρειάζεται σοβαρές, χρειάζεται άνετες, χρειάζεται - αν θέλετε - υποδομές οι οποίες θα ανταποκρίνονται σε μια σύγχρονη κοινωνική πραγματικότητα. Και θέλω να σας διαβεβαιώσω πως από την πρώτη στιγμή που βρέθηκα στη θέση του Υπουργού Δικαιοσύνης, ένα από τα πρώτα θέματα τα οποία με έχουν απασχολήσει, είναι το πώς θα μπορούσαμε να προχωρήσουμε και στην αναβάθμιση των υπαρχόντων υποδομών αλλά βεβαίως και στην κατασκευή νέων, όπου χρειάζεται. Από την πρώτη στιγμή τόσο εγώ όσο ο Υφυπουργός όσο και ο Γενικός Γραμματέας του Υπουργείου βρεθήκαμε σχεδόν σε όλα τα μήκη και τα πλάτη της Ελλάδος, έχουμε επισκεφθεί - θα σας έλεγα - τις περισσότερες κτηριακές υποδομές του Υπουργείου Δικαιοσύνης, τα περισσότερα δικαστήρια, προκειμένου να έχουμε μια προσωπική άποψη. Έχετε ασχοληθεί με το θέμα. Το ξέρετε πάρα πολύ καλά, δεν υπάρχει αμφιβολία επ' αυτού. Και μαζί είχαμε μια προηγούμενη επικοινωνία σε σχέση με το συγκεκριμένο ζήτημα. Όλη αυτή η υπόθεση πλέον έχει μια «περίπλοκη» - εντός εισαγωγικών - διαδικασία προκειμένου να υλοποιηθεί, γιατί ο φορέας υλοποίησης - που είναι η ΚΤΥΠ - ανήκει στο Υπουργείο Υποδομών, δεν ανήκει στο Υπουργείο Δικαιοσύνης. Βεβαίως, θα ξεπεράσω το γεγονός ότι την προηγούμενη περίοδο η κυβέρνηση του ΣΥΡΙΖΑ φρόντισε να αποδυναμώσει την ΚΤΥΠ, με αποτέλεσμα να μην μπορεί να ολοκληρώνει και να προχωράει έργα, όπως θα ξεπεράσω ενδεχομένως και το γεγονός ότι αν τα πράγματα ήταν τόσο ώριμα, όπως τα αναφέρατε νωρίτερα, ενδεχομένως θα έπρεπε να υλοποιείται ήδη το έργο και θα σας πω ότι αυτό που αφορά στο Υπουργείο Δικαιοσύνης, είναι στην πραγματικότητα η απάντηση σε δύο συγκεκριμένα ερωτήματα: Το ένα είναι το ιδιοκτησιακό του οικοπέδου ανέγερσης και το άλλο η χρηματοδότηση του έργου. Για το μεν, λοιπόν, ιδιοκτησιακό, θέλω να σας ενημερώσω, γιατί όλα τα άλλα λίγο πολύ τα είπατε και δεν θέλω να επαναλάβω τα ίδια πράγματα, πως με σχετικό έγγραφό μου προς το ΤΑΧΔΙΚ έχω ζητήσει από τη διοίκησή του την έκδοση απόφασης για τη δωρεάν παραχώρηση του πλήρους δικαιώματος χρήσης του οικοπέδου στο οποίο πρόκειται να ανεγερθεί το νέο Δικαστικό Μέγαρο Έδεσσας, για χρονικό διάστημα τριάντα ετών, σύμφωνα με τις διατάξεις του ν.3389/2005. Όντως είναι να γίνει - και το λέω εν πάση ειλικρινεία - ίσως και στην επόμενη συνεδρίαση του ΤΑΧΔΙΚ, αλλά έχουν σταματήσει οι διαδικασίες λόγω της πανδημίας του κορωνοϊού. Ξέρετε ότι υπάρχει μία αναστολή διαδικασιών. Όσον αφορά το γιατί φτάσαμε να το ζητάμε τώρα, μπορώ να σας το απαντήσω κατά τη διάρκεια της δευτερομιλίας μου, η οποία βεβαίως θα έχει και μία πολύ συγκεκριμένη αναφορά στη χρηματοδότηση του έργου, όπως βεβαίως και στο έλλειμμα στρατηγικής που όλη την προηγούμενη περίοδο δεν έδωσε τη δυνατότητα να προχωρήσει κανένα σχεδόν δικαστικό μέγαρο στην επικράτεια. Αυτό αφορά και το Δικαστικό Μέγαρο του Ηρακλείου. Μάλιστα, είχα απαντήσει και σε μία αντίστοιχη επίκαιρη ερώτηση του κ. Κεγκέρογλου, που τυγχάνει να βρίσκεται στην Αίθουσα κατά τη διαδικασία του κοινοβουλευτικού ελέγχου. Όμως, θέλω να σας διευκρινίσω - και θα το πω και στη δυτερομιλία μου - ότι εμείς έχουμε οργανώσει ουσιαστικά μία πολύ συγκεκριμένη στρατηγική υλοποίησης όλων των έργων που πρέπει να προχωρήσουν και να εξελιχθούν με σημαντικό βαθμό προτεραιότητας, τουλάχιστον σε ό,τι αφορά την αρμοδιότητα του Υπουργείου Δικαιοσύνης.
Ευχαριστούμε. Ορίστε, κυρία Τζάκη, έχετε τον λόγο για τη δευτερολογία σας.
Κύριε Υπουργέ, παρά το γεγονός ότι παραδεχτήκατε την ωριμότητα του έργου, όχι μόνο σήμερα, αλλά και στην προηγούμενη συνάντηση την οποία είχαμε πριν από επτά μήνες, όπου και εκεί καταλήξατε στο ίδιο σήμερα συμπέρασμα, εσείς σήμερα εδώ με γυρίζετε πίσω. Εγώ περίμενα να μου πείτε πότε θα πάει η αίτηση, που είναι και δική σας αρμοδιότητα, στη διυπουργική επιτροπή ΣΔΙΤ, και εσείς με γυρίσατε σε κάτι που εγώ δεν ρωτώ με την αίτησή μου αυτή, με γυρίσατε στο ιδιοκτησιακό καθεστώς του οικοπέδου, το οποίο έχει ολοκληρωθεί από τον Ιούνιο του 2017. Εγώ σήμερα από εσάς περίμενα να μου πείτε άλλα πράγματα. Περίμενα να μου πείτε ότι είμαστε έτοιμοι, όπως περίμενα ότι θα μου ορίζατε για το επόμενο χρονικό διάστημα ένα χρονοδιάγραμμα για το πότε θα το πάμε στη διυπουργική επιτροπή ΣΔΙΤ, το οποίο δεν πρόλαβε να γίνει το 2019 για μερικές μέρες, επειδή ακριβώς, όπως σας είπα προηγουμένως, προκηρύχθηκαν εκλογές. Το δικό σας σκέλος αναλογεί στην κατάθεση του προϋπολογισμού που συμμετέχει εν πάση περιπτώσει το ΤΑΧΔΙΚ, ως Υπουργείο Οικονομικών το λέω τώρα, στη συνολική χρηματοδότηση του έργου. Ούτε και γι' αυτό μου είπατε κάτι συγκεκριμένο. Όμως, το θέμα δεν είναι η χρηματοδότηση του έργου. Εδώ έχει γίνει μία σειρά ενεργειών, μια σειρά αναλυτικών ενεργειών, στις οποίες δεν θέλω να μπω και να τις αναλύσω ξανά, που έχουν κάνει το έργο αυτό έτοιμο να μπει στα ΣΔΙΤ. Από εκεί και πέρα, έχω ακούσει διάφορες δικαιολογίες και από εσάς και από τους συναδέλφους σας στο Υπουργείο Υποδομών - και θα το αναφέρω ξανά και εκεί - μία εκ των οποίων ήταν ότι δεν είναι δόκιμη η ένταξη των δύο Δικαστικών Μεγάρων - εδώ είναι και ο κ. Κεγκέρογλου - Έδεσσας και Ηρακλείου στην ίδια διαδικασία ΣΔΙΤ. Όμως, κύριε Υπουργέ, επιτρέψτε μου να πω ότι αυτό που επελέγη από την προηγούμενη κυβέρνηση ΣΥΡΙΖΑ, έγινε ακριβώς για να καταστεί τώρα το έργο ελκυστικότερο για τον πιθανό ανάδοχο, διότι ο προϋπολογισμός του έργου από τα 23 εκατομμύρια, που είναι μόνο για την Έδεσσα, ανεβαίνει μαζί με το Δικαστικό Μέγαρο του Ηρακλείου στα 75 εκατομμύρια, γεγονός που καθιστά ελκυστικότερο το έργο για τον οποιονδήποτε δυνητικό επενδυτή. Οι φθηνές δικαιολογίες που έχω ακούσει, όπως ότι είναι δήθεν μακριά τα δύο εργοτάξια μεταξύ τους, δεν μπορούν στα σταθούν εδώ, δεδομένου, κύριε Υπουργέ, ότι οι υποψήφιοι ανάδοχοι είναι μεγάλες εταιρείες οι οποίες δεν θα μεταφέρουν, όπως αντιλαμβάνεστε, το προσωπικό τους από το ένα εργοτάξιο στο άλλο. Από εκεί και πέρα, αν θεωρείτε, εν πάση περιπτώσει, ότι τα έργα για τα δύο δικαστικά μέγαρα είναι μακριά το ένα από το άλλο, μπορείτε κάλλιστα, κύριε Υπουργέ, να εντάξετε ένα επίσης ώριμο έργο που βρίσκεται στην ίδια περιφέρεια, το Δικαστικό Μέγαρο Γιαννιτσών, το οποίο είναι πάρα πολύ ώριμο εδώ και πάρα πολλά χρόνια, διαθέτει μελέτη υλοποίησης από το 2006, έχει εξασφαλισμένο οικόπεδο, δημοτική έκταση περίπου τριάμισι χιλιάδων στρεμμάτων, δημοτική η οποία έχει παραχωρηθεί ήδη στο ΤΑΧΔΙΚ και έχει γίνει εκπόνηση και, επί του προκειμένου, ειδική χρηματοδοτική μελέτη για την ένταξή του στη διαδικασία ΣΔΙΤ. Επομένως, αν θεωρείτε ότι τα δύο εργοτάξια είναι μακριά, εντάξτε, σας παρακαλώ πολύ, τα δύο δικαστικά μέγαρα που είναι στην ίδια περιφέρεια, ώστε να μην ταλαιπωρείται και η εταιρεία που υποτίθεται ότι πρόκειται να τα αναλάβει, αλλά και το προσωπικό. Σας ευχαριστώ πολύ, κύριε Πρόεδρε.
Ορίστε, κύριε Υπουργέ, έχετε τον λόγο.
Κυρία συνάδελφε, είναι ενδιαφέρον ότι μόνη σας νωρίτερα είπατε λίγο ή πολύ την αλήθεια. Βεβαίως, εγώ αντιλαμβάνομαι ότι το ίδιο θα έκανα και εγώ στη θέση σας. Όταν διεκδικεί ένας Βουλευτής ένα έργο για τον τόπο του, πρέπει να το κάνει με τη θέρμη, την πίεση και το ενδιαφέρον που πάντα πρέπει να ανταποκρίνεται στον ρόλο που του έχουν αναθέσει οι συμπολίτες του. Ωστόσο, επαναλαμβάνω ότι μόνη σας είπατε την αλήθεια. Αλήθεια, για πείτε μου πόσο λογικό είναι να προγραμματίζετε με την προηγούμενη κυβέρνηση ένα κοινό έργο ΣΔΙΤ, που η μία κατασκευή είναι στο Ηράκλειο της Κρήτης και η άλλη κατασκευή στη βόρεια Ελλάδα, στην Έδεσσα; Πού βρίσκεται αυτή η λογική; Πού την απαντάτε; Σας ρωτάω για να καταλάβω, μια και προχωρήσατε τόσο πολύ και εκφράζετε την αγανάκτησή σας και όλα αυτά τα ακραία στοιχεία!
Ωραία, βάλτε μας στα Γιαννιτσά.
Εμείς από την πρώτη στιγμή είδαμε ότι αυτά τα έργα δεν μπορούν να γίνουν με τη λογική που φαίνεται ότι τα είχατε προγραμματίσει. Και δεν πιστεύω ότι καμμία από τις μεγάλες εταιρείες, από τις οποίες θα μπορούσε ανάδοχος να δείξει σοβαρό ενδιαφέρον να κινηθεί για τη συντήρηση δύο έργων που βρίσκονται αντιδιαμετρικά στα δύο διαφορετικά μέρη της Ελλάδος. Γι' αυτό και προσπαθήσαμε από την πρώτη στιγμή μέσω της ΚΤΥΠ, η οποία αυτό το χρονικό διάστημα αναδιοργανώνεται, να οργανώσουμε μία στρατηγική που υπαγορεύεται, αφ' ενός μεν, σε μία πραγματικότητα υλοποίησης έργων και αφ' ετέρου, στην πραγματική καταγραφή των αναγκών που υπάρχουν σε όλη την Ελλάδα. Μάλιστα, στις αρχές Μαρτίου, λίγο πριν μπούμε στη γενική καραντίνα λόγω του κορωνοϊού, κάναμε μία μεγάλη σύσκεψη στο Υπουργείο Δικαιοσύνης παρουσία του Γενικού Γραμματέα ΣΔΙΤ, ο οποίος είχε μία γενικότερη γνώση όλων αυτών, αλλά βεβαίως και της ΚΤΥΠ και προσπαθήσαμε να οργανώσουμε μία στρατηγική στη βάση της δεύτερης σκέψης που εκφράσατε χαμηλόφωνα, ότι για να μπορέσουν να υλοποιηθούν τα έργα πρέπει να έχουν μία γεωγραφική ενότητα. Αν δεν έχουν γεωγραφική ενότητα, δεν μπορούν να υλοποιηθούν. Και θα είμαστε, δυστυχώς, εγκλωβισμένοι στη διελκυστίνδα του χρόνου, χωρίς να μπορούμε να υλοποιήσουμε όλα αυτά τα οποία φαίνεται στον σχεδιασμό ότι μπορεί να γίνουν σε ένα πολύ μεγάλο βαθμό. Από εκεί και πέρα, η απάντηση για το κόστος του έργου πρέπει να ξέρετε ότι σε μας ήρθε μόλις τον Μάρτιο, τα 8,1 εκατομμύρια στα οποία αναφερθήκατε και τα οποία αφορούσαν το πότε το Υπουργείο Μεταφορών και Υποδομών θα μας έστελνε τον προϋπολογισμό του έργου. Εμείς έχουμε πει από την πρώτη στιγμή ότι όλα αυτά τα έργα θα προχωρήσουν. Και θα προχωρήσουν με πολύ πιο γρήγορους ρυθμούς σε σχέση με το πρόσφατο παρελθόν, αν και δεν νομίζω ότι στο πρόσφατο παρελθόν υπήρχε καταγραφή ρυθμού, αλλά αυτό είναι μία άλλη συζήτηση. Και βεβαίως είναι κάτι το οποίο θα δείτε πάρα πολύ σύντομα μέσα από μία πολύ συγκεκριμένη στρατηγική ενοποίησης ουσιαστικά έργων ανά γεωγραφική περιφέρεια της Ελλάδος, γιατί μόνο με αυτόν τον τρόπο μπορεί, πραγματικά, να υπάρχει ενδιαφέρον για οποιαδήποτε ανάδοχο εταιρεία από τη μία πλευρά αλλά και σοβαρός στρατηγικός σχεδιασμός από την μεριά της ελληνικής πολιτείας από την άλλη πλευρά. Και το λέω αυτό, γιατί φαντάζομαι ότι δεν είναι θέμα αντιπαράθεσης μεταξύ μας, αλλά θέμα κοινής λογικής. Στην κοινή λογική πρέπει να απευθυνόμαστε κάθε φορά που θέλουμε να λύσουμε έργα, να αναλύσουμε ζητήματα και προβλήματα και να προχωρήσουμε σε έργα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Αυτή τη στιγμή, λοιπόν, υπάρχει κατά κάποιον τρόπο - και αυτό είναι κάτι που μπορώ να σας πω - ένας σχεδιασμός επί χάρτου για έργα στον χώρο της δικαιοσύνης που θα γίνουν στη βόρεια Ελλάδα, στην κεντρική Μακεδονία, όπου περιλαμβάνεται και το έργο στο οποίο αναφέρεστε, για έργα τα οποία πρέπει να γίνουν στην κεντρική Ελλάδα, από τη Φθιώτιδα μέχρι τη Μαγνησία και τη Λάρισα και τα Τρίκαλα, αλλά και για έργα που πρέπει να γίνουν στην Πελοπόννησο, όπως και για έργα που πρέπει να γίνουν στην Κρήτη. Αυτά έχουν έναν βαθμό ωριμότητας, κάτι που πρέπει να πω από το Βήμα του ελληνικού Κοινοβουλίου. Είμαστε πολύ κοντά για να εντάξουμε βήμα - βήμα και στάδιο - στάδιο έργα από αυτά στην κοινή ουσιαστικά υπουργική επιτροπή για τα έργα συγχρηματοδότησης δημόσιου και ιδιωτικού τομέα και νομίζω ότι στο επόμενο χρονικό διάστημα, πολύ σύντομα, θα δείτε να ανακοινώνονται αποφάσεις, μέσω ουσιαστικά της πλέον επίσημης έκφρασης της ελληνικής πολιτείας, αποδεικνύοντας ότι η εποχή που απλώς σχεδιάζαμε, λέγαμε και υποσχόμασταν, έχει αντικατασταθεί από μία άλλη πρακτική και από μία άλλη αντίληψη κατά την οποία τα έργα προχωρούν, τα έργα γίνονται και είναι ορατά στα μάτια των Ελλήνων πολιτών, είναι ορατά στα μάτια της ελληνικής κοινωνίας. Σας ευχαριστώ πολύ.
Κύριε Πρόεδρε, μπορώ να έχω τον λόγο για ένα λεπτό;
Ορίστε, κύριε Κεγκέρογλου, έχετε τον λόγο για δύο λεπτά.
Ευχαριστώ, κύριε Πρόεδρε. Ζήτησα τον λόγο για να εκφράσω στην Αίθουσα του Κοινοβουλίου την προσωπική μου θλίψη, αλλά και τη θλίψη ολόκληρης της παράταξής μας για την απώλεια του αγαπητού φίλου και συντρόφου, του αγωνιστή της δημοκρατίας και φλογερού πατριώτη. Βεβαίως, όπως είπατε κι εσείς, ο Δημήτρης Κρεμαστινός ήταν λαμπρός επιστήμονας και στην έρευνα και στην εκπαίδευση και το έργο του έχει βοηθήσει την επιστήμη, τη χώρα και όλο τον κόσμο. Ταυτόχρονα, επισημαίνω ότι ήταν ο άνθρωπος που από τη θέση του Υπουργού Υγείας ενίσχυσε το ΕΚΑΒ, το Εθνικό Σύστημα Υγείας γενικότερα, προχώρησε τη δημιουργία του ΟΚΑΝΑ και κυρίως - κάτι που είναι επίκαιρο και σήμερα - εισήγαγε την τηλεϊατρική, η οποία με βάση και τα σημερινά δεδομένα και τους νέους κινδύνους αποτελεί πραγματικά μία ανάγκη, προκειμένου να προστατεύσουμε την υγεία και τη ζωή των ανθρώπων. Σε αυτό το πλαίσιο, θέλω ξανά να εκφράσω τη θλίψη μας για την απώλεια του αγαπητού φίλου και συντρόφου, ο οποίος υπήρξε και Αντιπρόεδρος της Βουλής στην προηγούμενη Κοινοβουλευτική Περίοδο και τίμησε και την πολιτική γενικότερα και την παράταξή μας. Ευχαριστώ.
Καλώς, κύριε Κεγκέρογλου. Συνεχίζουμε με τη δεύτερη, με αριθμό 658/4-5-2020 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Έμμεσες απολύσεις σε ΕΛΤΑ και ΤΡΑΙΝΟΣΕ εν μέσω πανδημίας του κορωνοϊού COVID -19». Στην επίκαιρη ερώτηση θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης. Κύριε Μουλκιώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, γνωρίζετε και έχετε ο ίδιος διακηρύξει και κατ' επανάληψη το έχετε πει ότι αυτή την περίοδο δεν υπάρχουν απολύσεις ή δεν είναι νόμιμες οι απολύσεις ή παύουν οι απολύσεις. Αυτό το έχετε διακηρύξει και θεσμικά, βεβαίως, έχει γραφτεί και στις πράξεις νομοθετικού περιεχομένου. Όμως, δυστυχώς την ίδια περίοδο - και το ξέρετε πάρα πολύ καλά - εμφανίζονται φαινόμενα από διάφορους εργοδότες και το χειρότερο είναι πως είναι ασκούντες κρατική εξουσία ή εργοδότες που υλοποιούν δημόσιες υπηρεσίες και έχουμε καταγγελίες συμβάσεων εργασίας έμμεσες, με την έννοια ότι δεν υπάρχουν ανανεώσεις συμβάσεων εργασίας. Πότε; Μια κρίσιμη περίοδο εν μέσω πανδημίας. Συγκεκριμένα, αναφερόμαστε σε καταγγελίες που αφορούν τα ΕΛΤΑ που, παρά τις αυξημένες για τον κλάδο των ταχυδρομείων και των ταχυμεταφορών υποχρεώσεις, εβδομήντα εργαζόμενοι των ΕΛΤΑ - από τους πεντακόσιους είκοσι που είχαν προσληφθεί μέσω ΑΣΕΠ, με συγκεκριμένες διαδικασίες και με δίμηνες συμβάσεις - έχουν βρεθεί χωρίς εργασία κατά τη λήξη της σύμβασής τους, ενώ με προφανέστατα αδιαφανή κριτήρια έχουν παραμείνει στη δουλειά τους συνάδελφοι που κατατάσσονταν στον πίνακα υποψηφίων του ΑΣΕΠ σε χαμηλότερες θέσεις αυτών που έμειναν έξω. Πέραν δε τούτου, αναφέρομαι και στην ΤΡΑΙΝΟΣΕ, επίσης μια εταιρεία η οποία είναι, βεβαίως, τώρα άλλων συμφερόντων, υλοποιεί όμως δημόσιες υπηρεσίες - προφανέστατα και είναι γνωστό αυτό σε όλους - και, όπως καταγγέλλει και η Πανελλήνια Ομοσπονδία Σιδηροδρομικών, παρά την προνομιακή μεταχείριση που έχει από την Κυβέρνηση, προβαίνει σε έμμεσες απολύσεις, αφού δεν ανανεώνει τις συμβάσεις εργασίας σε εβδομήντα πέντε εργαζόμενους που έχουν διετή εμπειρία και οι οποίοι εργάζονται στην εταιρεία αρκετά και βεβαίως στην ειδικότερη τεχνική βάση που υπάρχει της ΤΡΑΙΝΟΣΕ. Επίσης, αναμένεται η εταιρεία να μην επαναφέρει στην εργασία τους πενήντα εργαζόμενους, οι οποίοι εκπληρώνουν τη θητεία τους. Το τοπίο που έχει διαμορφωθεί στην αγορά - το ξέρετε - είναι πάρα πολύ δύσκολο, ή μάλλον τραγικό. Είναι ένα τοπίο που εντείνει και τις αυθαιρεσίες των εργοδοτών στον ιδιωτικό τομέα. Χθες με πληροφόρησαν, δυστυχώς, για εργαζόμενη που ήταν σε άδεια και της είπαν «έλα δούλεψε, αλλά δεν θα πληρωθείς επειδή παίρνεις τα χρήματα». Και σε αυτό το θέμα θέλω να εντείνετε τις προσπάθειες με τις επιθεωρήσεις εργασίας, προκειμένου να κάνουν ελέγχους, διότι δυστυχώς παρατηρούμε αυτή την αυθαιρεσία, η οποία - παρά την ανθρωπιά που πρέπει να δείξουμε όλοι - ανθεί. Σας ερωτώ, λοιπόν, τι πρωτοβουλίες προτίθεστε να αναλάβετε και για τα ΕΛΤΑ και για την ΤΡΑΙΝΟΣΕ, κύριε Υπουργέ, και ποιο είναι το σχέδιο της Κυβέρνησης, προκειμένου να μην έχουμε τέτοιες εξελίξεις και να αποτραπούν τέτοια φαινόμενα.
Κύριε Υπουργέ, έχετε τον λόγο για την πρωτολογία σας.
Κύριε Πρόεδρε, ευχαριστώ πάρα πολύ. Θέλω κι εγώ με τη σειρά μου να καταθέσω ενώπιον των συναδέλφων και της Βουλής τα θερμά μου συλλυπητήρια για την απώλεια του εκλεκτού συναδέλφου Δημήτρη Κρεμαστινού, έναν άνθρωπο τον οποίο γνώριζα προσωπικά - από κοινού αγωνιστήκαμε στο κοινό μέτωπο υπεράσπισης της νησιωτικής πολιτικής - , έναν άνθρωπο ο οποίος τίμησε και την επιστήμη και την πολιτική με το ήθος του την εργατικότητά του. Καταθέτω, λοιπόν, τα θερμά μου συλλυπητήρια και στην παράταξη του, στο ΚΙΝΑΛ, κυρίως όμως, στην οικογένειά του. Ευχαριστώ πολύ. Κύριε συνάδελφε, θέλω να ξεκινήσω - στο πλαίσιο της ερώτησης, την οποία καταθέσατε - από το τελευταίο που βάλατε, εκτός θεσμικού πλαισίου της ερώτησης, για περιπτώσεις καταχρηστικών συμπεριφορών επιχειρήσεων ή εργοδοτών. Έχουμε πει από την πρώτη στιγμή, όχι τώρα μόνο στην κρίση, ότι κορυφαία προτεραιότητα αυτού του Υπουργείου - και το έχουμε αποδείξει - είναι η περιφρούρηση των εργατικών δικαιωμάτων και του εργατικού δικαίου της χώρας μας. Καταχρηστικές συμπεριφορές όταν εντοπίζονται, τιμωρούνται. Και αυτό δεν είναι κάτι το οποίο γίνεται από τον Υπουργό Εργασίας. Η πολιτική κατεύθυνσης γίνεται από τον Υπουργό Εργασίας. Είναι κάτι το οποίο υλοποιεί, μέσα από τη δική του αρμοδιότητα, το Σώμα Επιθεώρησης Εργασίας. Σας ενημερώνω, λοιπόν - δεν έχω τώρα τα στοιχεία μαζί μου, διότι δεν ήξερα - ότι και την κρίσιμη αυτή περίοδο και όλο το προηγούμενο διάστημα το Σώμα Επιθεώρησης Εργασίας, το οποίο αναβαθμίστηκε το τελευταίο διάστημα και έχει αποκτήσει και πιο σημαντικό ρόλο στο πλαίσιο των αρμοδιοτήτων του, αλλά έχει εμπλουτιστεί και με ανθρώπινο δυναμικό καινούργιο, επιβάλλει πρόστιμα και όπου εισπράττει τέτοιες καταγγελίες, παρεμβαίνει. Θα παρακαλούσα πάρα πολύ, λοιπόν, αφού κρατάτε στα χέρια σας μία τέτοια καταγγελία, να τη μεταφέρετε στο ΣΕΠΕ επώνυμα, για να γίνει έλεγχος στη συγκεκριμένη επιχείρηση, διότι το ΣΕΠΕ επιλαμβάνεται μόνο κατόπιν καταγγελιών. Περιμένω, λοιπόν, κύριε Μουλκιώτη, να στείλετε στο ΣΕΠΕ, στο Υπουργείο Εργασίας, επώνυμα την καταγγελία της εργαζόμενης και την περιμένω άμεσα. Δεύτερον, οι συνέπειες της κρίσης αναμφίβολα είναι δραματικές και πολυεπίπεδες - το αναγνωρίζω πρώτα εγώ ως Υπουργός Εργασίας - , καθώς θέτουν σε κίνδυνο όλη την παγκόσμια οικονομία και κυρίως την αγορά εργασίας. Εκεί που θα δεχτούμε το μεγάλο πλήγμα και θα ανοίξουν πληγές, είναι η αγορά εργασίας. Από την πρώτη στιγμή, λοιπόν, η Κυβέρνηση αντέδρασε με ταχύτητα, αποφασιστικότητα, υπευθυνότητα, προκειμένου να διαφυλάξει την κοινωνική συνοχή και να δημιουργήσει ένα πλέγμα προστασίας για τους εργαζόμενους, τις επιχειρήσεις και την αγορά εργασίας, στόχος που μέχρι σήμερα και μετά από πολλές θυσίες και σκληρή δουλειά φαίνεται ότι - τουλάχιστον στο πρώτο κύμα αντιμετώπισης - τον πετύχαμε. Όμως, πέρα από αυτά και επειδή αναφέρεστε στα εργασιακά, κυρίως μέσα από τις δύο ερωτήσεις που κάνετε, παίρνω την ευκαιρία να απαντήσω στην πρώτη από αυτές για το τι κάναμε και τι κάνουμε για τους εργαζόμενους. Αναφέρω, λοιπόν, τα εξής: Πρώτον, δώσαμε τις άδειες ειδικού σκοπού για τους εργαζόμενους γονείς με παιδιά στην υποχρεωτική εκπαίδευση. Δεύτερον, επίδομα 800 ευρώ σε εννιακόσιες χιλιάδες δικαιούχους. Τρίτον, απαγόρευση των απολύσεων, ένα έκτακτο μέτρο που νομοθετείται για πρώτη φορά στην Ελλάδα. Τέταρτον, επίδομα 600 ευρώ σε εκατόν εξήντα οκτώ χιλιάδες επιστήμονες. Πέμπτον, επίδομα 800 ευρώ σε εξακόσιες χιλιάδες ελεύθερους επαγγελματίες, ομόρρυθμες εταιρείες, ετερόρρυθμες ή και ατομικές επιχειρήσεις, προσωπικές επιχειρήσεις. Έκτον, καταβολή αποζημίωσης ειδικού σκοπού ύψους 800 ευρώ σε εκατόν εξήντα χιλιάδες δικαιούχους ειδικών κατηγοριών που θα τα πάρουν το επόμενο διάστημα. Η καταβολή προγραμματίζεται από 14-5-2020 έως 15-5-2020. Έβδομον, πληρωμή της άδειας ειδικού σκοπού, όπως ανακοινώσαμε πριν μία εβδομάδα μετά τις 15/6 για τους μήνες Μάρτιο, Απρίλιο και Μάιο. Όγδοο, καταβολή του δώρου του Πάσχα για τις επιχειρήσεις του ιδιωτικού τομέα έως 30-6-2020. Ένατο, επίδομα 400 ευρώ σε εκατόν ογδόντα έξι χιλιάδες μακροχρόνια ανέργους. Δέκατο, επίδομα 800 ευρώ σε διακόσιες τριάντα χιλιάδες δικαιούχους τακτικής ανεργίας μηνών Ιανουαρίου, Φεβρουαρίου, Μαρτίου και Απριλίου. Ενδέκατο, μείωση ενοικίου 40% στους εργαζόμενους που τέθηκε σε αναστολή η σύμβαση εργασίας τους. Όλα τα ευεργετικά μέτρα που ανακοινώσαμε, κύριε συνάδελφε, για τις πληττόμενες επιχειρήσεις συνδέθηκαν με τη ρήτρα διατήρησης θέσεων εργασίας. Και δράττομαι της ευκαιρίας να το πω…
Κύριε Υπουργέ, έχετε και τη δευτερολογία σας.
Τελειώνω, κύριε Πρόεδρε. Χθες τα αποτελέσματα της «ΕΡΓΑΝΗ», με το θετικό ισοζύγιο 7.205 δείχνουν δυο πράγματα και το λέω για να ενημερωθεί η Βουλή: Χάσαμε χιλιάδες θέσεις εργασίας στον τουρισμό και στον επισιτισμό, δεν τις καλύψαμε. Όμως, το κομμάτι το οποίο αφορά την υπάρχουσα οικονομία - αγορά εργασίας περιφρουρήθηκε και δεν έγιναν απολύσεις. Γι' αυτό η ρήτρα διατήρησης θέσεων εργασίας, ως μέτρο από την Κυβέρνηση, έπιασε.
Κύριε Μουλκιώτη, έχετε τον λόγο.
Κύριε Υπουργέ, όπως ξέρετε οι εργασιακές σχέσεις έχουν μια δυναμική. Καθημερινά έχουμε διάφορα φαινόμενα τα οποία αντιμετωπίζουμε όλοι. Μ' αυτή την έννοια ανέφερα προηγουμένως κι αυτή την προσωπική καταγγελία που έγινε από εργαζόμενη που της ζητούν κατ' επανάληψη να πάει να δουλέψει, μολονότι παίρνει το επίδομα, χωρίς να αμειφθεί. Να πω επί τη ευκαιρία ότι και ναυτικοί μάς έχουν αναφέρει ότι δεν έχουν πάρει τα 800 ευρώ. Το λέω σήμερα αν και δεν αναφέρεται στην ερώτηση. Το λέω όμως δημόσια. Είναι καταγγελία που μας έχει γίνει ότι ναυτικοί δεν έχουν πάρει τα 800 ευρώ. Αυτό που είναι παράξενο είναι ότι εταιρείες, όπως είναι τα ΕΛΤΑ και η ΤΡΑΙΝΟΣΕ, που υλοποιούν δημόσιες υπηρεσίες δεν έδειξαν την τυπική ευαισθησία. Σ' αυτές τις περιπτώσεις που, πράγματι, έληξαν συμβάσεις εργασίας και τα ΕΛΤΑ παρέτειναν τις συμβάσεις εργασίας άφησαν εβδομήντα εργαζόμενους εκτός. Εμείς δεν λέμε ότι οι άλλοι κακώς έμειναν. Όλοι καλώς έμειναν. Αλλά έπρεπε να μείνουν και οι εβδομήντα. Και πρέπει να παρέμβει η Κυβέρνηση, να παρέμβετε κι εσείς. Να μείνουν και οι εβδομήντα, γιατί είναι δύσκολη η περίοδος και δεν μπορεί να αναπληρωθεί με άλλο τρόπο η ανεργία σ' αυτούς τους ανθρώπους. Και βέβαια τα παράπονά τους είναι ότι οι πλείστοι αυτών ήταν πολύ καλύτερα στη λίστα του ΑΣΕΠ ως προς την πρόσληψή τους και τώρα βλέπουν τον εαυτό τους να είναι έξω. Γι' αυτό βάζουμε και το θέμα του ΑΣΕΠ. Αυτή είναι μια προφανής δυσαρέσκεια που έχουν σε σχέση με την αντιμετώπισή τους από μια επιχείρηση που λέγεται ΕΛΤΑ και εκτελεί δημόσιες υπηρεσίες. Ως προς την ΤΡΑΙΝΟΣΕ, ξέρετε πολύ καλά το θέμα. Έχουν γίνει επιστολές σ' εσάς κατ' επανάληψη και από την Πανελλήνια Ομοσπονδία Σιδηροδρομικών, - την οποία θα καταθέσω στα Πρακτικά - και από τη ΓΣΕΕ η οποία σας καλεί να παρέμβετε για την ΤΡΑΙΝΟΣΕ. Αναφερόμαστε σε συγκεκριμένα πρόσωπα τα οποία έχουν την τεχνογνωσία, έχουν την εμπειρία, έχουν τη δυνατότητα να προσφέρουν εκεί που είναι και παρά ταύτα η ΤΡΑΙΝΟΣΕ αρνείται να τους έχει. Δηλαδή, τι δείχνει; Δείχνει ότι δεν θέλει να έχει αυτούς τους ανθρώπους. Για να μην πάει καλά; Να μην προχωρήσει; Να μην υλοποιηθεί το έργο που κάνει; Ποιος είναι ο λόγος των απολύσεων και της μη συνέχισης της σύμβασης εργασίας και βγαίνουν εκτός; Γιατί να μείνουν εκτός; Σε αυτό αναφέρεται και η πανελλήνια ομοσπονδία η οποία ζητάει να παρέμβετε. Δεν έχετε δώσει μια απάντηση συγκεκριμένη, κύριε Υπουργέ. Αυτό είναι το παράπονο που έχει. Είναι παράπονο της ομοσπονδίας γιατί αυτοί οι άνθρωποι μένουν εκτός. Και δεν είναι μόνο αυτοί που μένουν εκτός. Αλλά μένουν εκτός και οι άλλοι οι οποίοι έχουν εκπαιδευτεί, έχουν περάσει τα σχολεία, έχουν κάνει ό,τι έπρεπε να κάνουν, υπηρετούν τη θητεία τους και τους λένε ότι μπορεί να μην έχουν τη δυνατότητα να αναλάβουν εργασία. Το πρόβλημα που αντιμετωπίζουμε είναι συγκεκριμένο γι' αυτές τις δυο εταιρείες. Εμείς γι' αυτό ζητάμε, κύριε Υπουργέ, να παρέμβετε και να πείτε αν έχετε σχέδιο γι' αυτές τις περιπτώσεις και ποιο είναι. Να το ακούσουν οι εργαζόμενοι, να αισθανθούν σιγουριά. Πέρα από τις διακηρύξεις που γίνονται. Πράγματι γίνονται. Δεν το αμφισβητούμε. Κι εμείς συμβάλλουμε σ' αυτό. Και γι' αυτό είμαστε εδώ. Για να σας επισημάνουμε για τις παραλείψεις ή κάποια θέματα που κρίνουμε ότι δεν είναι επαρκή προκειμένου να βελτιωθούν και να δώσουμε σ' αυτή την κρίση περίοδο ένα άλλο πρόσημο γενικά στην κοινωνία. Σας ευχαριστώ.
Κύριε Υπουργέ, έχετε τον λόγο για τη δευτερολογία σας.
Κύριε συνάδελφε, ευχαριστώ και πάλι για την ερώτηση. Μιλήσατε για τους ναυτικούς και πρέπει να απαντήσω. Η πληρωμή των 800 ευρώ των ναυτικών δεν έγινε από το Υπουργείο Εργασίας. Έγινε από το Υπουργείο Ναυτιλίας. Δυστυχώς, οι ναυτικοί δεν έχουν μπει στο σύστημα «ΕΡΓΑΝΗ». Αν είχαν μπει στο σύστημα «ΕΡΓΑΝΗ» η πληρωμή θα είχε γίνει άμεσα, ηλεκτρονικά και γρήγορα. Δεν μπορώ να γνωρίζω το θέμα που λέτε. Γνωρίζω όμως ότι η Κυβέρνηση, ο κ. Πλακιωτάκης ως Υπουργός, μεσολάβησε, μερίμνησε, έγινε η καταγραφή τους και πληρώθηκαν τα 800 ευρώ και στους ναυτικούς. Αν υπάρχει κάποια ειδική περίπτωση, είμαι σίγουρος ότι η ευαισθησία του κ. Πλακιωτάκη θα υποδεχθεί τις συγκεκριμένες περιπτώσεις να τις εξετάσει και να τις πληρώσει. Όσον αφορά στα ΕΛΤΑ να σας θυμίσω ότι από 1-1-2018 σύμφωνα με τις διατάξεις του άρθρου 197 του ν.4389/2016 όπως ισχύει, το σύνολο των μετοχών κυριότητας του ελληνικού δημοσίου των «ΕΛΤΑ Α.Ε.» έχει μεταβιβαστεί αυτοδικαίως και χωρίς αντάλλαγμα στην εταιρεία «Ελληνική Εταιρεία Συμμετοχών και Περιουσίας Α.Ε.». Άρα, δεν μιλάμε για κρατική εταιρεία. Όσον αφορά στο θέμα των απολυθέντων στα ΕΛΤΑ και σύμφωνα πάντα με τα στοιχεία της εταιρείας που διαβιβάστηκαν στο Υπουργείο Εργασίας, με την υπ' αριθμόν 1804/19-12-2019 απόφαση του Διοικητικού Συμβουλίου της «ΕΛΤΑ Α.Ε.» αποφασίστηκε η πρόσληψη εποχικού προσωπικού με σύμβαση εργασίας ιδιωτικού δικαίου ορισμένου χρόνου διάρκειας δυο μηνών, συνολικού αριθμού πεντακοσίων είκοσι ατόμων για την κάλυψη κατεπειγουσών αναγκών κατά τις διατάξεις του άρθρου 14 του ν.2190/1994. Οι ανάγκες αυτές όμως λόγω της πανδημίας άλλαξαν και δημιουργήθηκαν νέες συνθήκες, με συνέπεια τα ΕΛΤΑ να επανακαθορίσουν τις ανάγκες τους. Σε κάθε περίπτωση αντιλαμβάνεστε ότι εκ του νόμου απαγορεύεται η παράταση ή η ανανέωση συμβάσεων εποχικού προσωπικού και επιπλέον η ομαλή λήξη της σύμβασης στον προκαθορισμένο χρόνο της διάρκειάς της δεν συνιστά επ' ουδενί απόλυση. Η Κυβέρνηση παρ' όλα αυτά με την πράξη νομοθετικού περιεχομένου ΦΕΚ 84/13-4-2020 προστάτευσε τους συγκεκριμένους εποχικούς εργαζόμενους καθώς με το άρθρο 40, παράγραφος 1, εδάφιο α΄ της ανωτέρω πράξης νομοθετικού περιεχομένου η «ΕΛΤΑ Α.Ε.» αποφάσισε την παράταση για έναν επιπλέον μήνα της σύμβασης του προσωπικού που κρίθηκε απολύτως αναγκαίο για την αδιάλειπτη παροχή του ταχυδρομικού έργου. Επιπλέον, τους δόθηκε και το επίδομα των 800 ευρώ καθώς όντας εργαζόμενοι σε αναστολή απολαμβάνουν και των προβλεπόμενων ευεργετημάτων που ανακοινώσαμε. Παρομοίως, όσον αφορά στην ΤΡΑΙΝΟΣΕ στις 31-12-2019 προχώρησε στην απορρόφηση της ελληνικής εταιρείας «Συντήρηση Σιδηροδρομικού Τροχαίου Υλικού Α.Ε.». Εν συνεχεία προέβη στην πρόσληψη κυρίως μαθητών της σχολής Διττής Εκπαίδευσης Τεχνιτών με συμβάσεις εργασίας ορισμένου χρόνου στο πλαίσιο αφ' ενός της παροχής δυνατότητας αποκτήσεως επαγγελματικής εμπειρίας και αφ' ετέρου αντιμετώπισης αυξημένων πρόσκαιρων αναγκών των μονάδων της τεχνικής της βάσης. Οι συμβάσεις αυτές όμως έληξαν στις 30-4-2020. Επομένως, η ΤΡΑΙΝΟΣΕ δεν προέβη σε οποιαδήποτε άμεση ή έμμεση απόλυση εργαζομένου. Απλά δεν ανανέωσε τις προαναφερόμενες συμβάσεις εργασίας απασχολουμένων τους τελευταίους οκτώ μήνες και όχι βεβαίως απασχολουμένων επί διετία, όπως αναφέρεται στην ερώτησή σας. Σας θυμίζω επίσης ότι η «ΤΡΑΙΝΟΣΕ Α.Ε.» ως εταιρεία ιδιωτικού τομέα δεν διατηρεί κανένα εκ των προνομίων που διατηρούσε προ της ιδιωτικοποίησής της. Εν κατακλείδι, η «ΤΡΑΙΝΟΣΕ Α.Ε.» και παρά το γεγονός ότι αποτελεί μια επιχείρηση που επλήγη λόγω της πανδημίας, δεν ανέστειλε τη σύμβαση ούτε ενός εργαζομένου. Συνέχισε να αμείβει το σύνολο του προσωπικού της χωρίς την οποιαδήποτε περικοπή και χωρίς την παραμικρή επιδότηση από τον κρατικό προϋπολογισμό. Επιπροσθέτως, μολονότι εδικαιούτο κατά νόμο να μεταβάλλει τον χρόνο καταβολής του δώρου Πάσχα δεν το έπραξε και το κατέβαλε σε όλους τους εργαζόμενους στις 15-4-2020. Ευχαριστώ.
Θα συζητηθεί η τρίτη με αριθμό 654/4-5-2020 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος κ. Γιάννη Δελή προς τον Υπουργό Εργασίας και Κοινωνικών Υποθέσεων με θέμα: «Μέτρα στήριξης για τους εργαζομένους στο Θέαμα - Ακρόαμα». Κύριε Δελή, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, χτες με την ομολογουμένως εντυπωσιακή κινητοποίησή τους οι άνθρωποι που δημιουργούν και εργάζονται στον χώρο του πολιτισμού ζήτησαν από την πολιτεία άμεσα μέτρα στήριξης, ώστε να μπορέσουν να επιβιώσουν αυτοί μα και οι άνεργοι του κλάδου, που δεν ήταν και λίγοι ακόμα και πριν το ξέσπασμα της πανδημίας. Βλέπετε, με τα μέτρα που ανακοίνωσε η Κυβέρνηση ακόμα και μετά την τελευταία ΚΥΑ που αφορούσε ειδικότητες εργαζομένων στον κλάδο του θεάματος - ακροάματος, εξακολουθούσαν και εξακολουθούν να αποκλείονται από οποιοδήποτε μέτρο στήριξης χιλιάδες εργαζόμενοι στον κλάδο. Δυστυχώς, η κατάσταση αυτή του αποκλεισμού από τα μέτρα στήριξης για χιλιάδες ανθρώπους στον ευρύτερο χώρο του θεάματος και ακροάματος δεν αλλάζει επί της ουσίας ούτε και μετά τις χθεσινές ανακοινώσεις της ηγεσίας του Υπουργείου Πολιτισμού. Ανακοινώσεις γεμάτες αλχημείες και ασάφειες - σκόπιμες ή μη δεν το γνωρίζουμε - οι οποίες ανακοινώσεις ακούστηκαν μάλλον σαν κοροϊδία απέναντι στην αγωνία των εργαζομένων αυτού του κλάδου. Ασφαλώς και γνωρίζει το Υπουργείο Εργασίας ότι οι περισσότεροι από τους εργαζόμενους αυτούς, ηθοποιοί, τεχνικοί, μουσικοί, ταξιθέτες, ταμίες και τόσοι άλλοι, που υπολογίζονται σε εκατό χιλιάδες σύμφωνα με την ανακοίνωση της Υπουργού Πολιτισμού, εργάζονται κυρίως με συμβάσεις ορισμένου χρόνου πολλές φορές ακόμα και με συμβάσεις διάρκειας μιας μόνο μέρας. Πρέπει να πάρουμε υπ' όψιν μας, κύριε Υπουργέ, ότι για το καλλιτεχνικό προσωπικό η περισσότερη δουλειά δεν αφορά τόσο την παράσταση αλλά την προετοιμασία μιας παράστασης, για τη μελέτη, τον σχεδιασμό, τις πρόβες κ. ο. κ.. Αυτός ο χρόνος δουλειάς είναι συνήθως ανασφάλιστος και πολλές φορές απλήρωτος. Η υποαπασχόληση στον κλάδο, δε, έχει οδηγήσει τους περισσότερους να δουλεύουν μια - δυο φορές την εβδομάδα, συνήθως Σάββατο και Κυριακή για τους μουσικούς, Δευτέρες και Τρίτες για τους ηθοποιούς κ.λπ. Αν πάρουμε υπ' όψιν μας όλα αυτά, καταλαβαίνουμε γιατί τόσο λίγοι είναι αυτοί που καταφέρουν να συγκεντρώσουν αυτά τα πενήντα ένσημα τον χρόνο για να πάρουν αυτό το εποχικό βοήθημα το οποίο βάλατε και σαν προϋπόθεση στην ΚΥΑ για να πάρουν την αποζημίωση του ειδικού σκοπού των 800 ευρώ. Αφήστε που σε αυτόν τον κλάδο επίσης, η απασχόληση σε πολλαπλούς εργοδότες είναι σχεδόν κανόνας. Κύριε Υπουργέ, ούτε με την τελευταία ΚΥΑ δεν λύνεται αυτό το ζήτημα ολοκληρωμένα και για όλους - μιλάω για την εργασία αυτών των ανθρώπων σε πολλούς εργοδότες - και έτσι αποκλείστηκαν και πάλι από αυτήν την ειδική αποζημίωση των 800 ευρώ. Τι ζητάμε; Ζητάμε να πάρουν το επίδομα όλοι οι εργαζόμενοι του κλάδου, δηλαδή ηθοποιοί, μουσικοί, σκηνοθέτες, ανεξάρτητα από τις σχέσεις εργασίας τους, το πρώτο κομμάτι δηλαδή το οχτακοσάρι που δόθηκε μέχρι και τα τέλη του Απρίλη και βεβαίως, να ανανεώνεται αυτή η αποζημίωση και αυτό το επίδομα για όσο διάστημα κρατούν οι συνέπειες αυτής της επιδημίας και φυσικά, αυτό να αφορά και τους εργαζόμενους που έχουν πολλούς εργοδότες. Να πάρουν επίδομα ανεργίας όλοι οι άνεργοι αυτού του κλάδου, που είναι και πάρα πολλές χιλιάδες, να υπάρξει ασφαλιστική ικανότητα στον κλάδο και βεβαίως, να προβλεφθούν και γι' αυτούς τους εργαζόμενους όλα τα μέτρα προστασίας των λαϊκών στρωμάτων, για τα οποία έχει μιλήσει το κόμμα μας και ζητάνε και τα σωματεία, δηλαδή για την προστασία της πρώτης κατοικίας, για μη διακοπή των παροχών ύδρευσης, τηλεφώνου, ηλεκτρικού και για τους αυτοαπασχολούμενους, απαλλαγή από το τέλος επιτηδεύματος, απαλλαγή από την καταβολή ασφαλιστικών εισφορών και το αφορολόγητο όριο των 15. 000 ευρώ, γιατί υπάρχουν και τέτοιοι αυτοαπασχολούμενοι στον συγκεκριμένο χώρο, σκηνοθέτες, παραγωγοί και άλλοι. Περιμένουμε με αγωνία την απάντησή σας, κύριε Υπουργέ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Ευχαριστώ τον συνάδελφο κ. Δελή για την ερώτηση την οποία καταθέτει για ένα κρίσιμο ζήτημα, το οποίο βρίσκει και την Κυβέρνηση στην ίδια γραμμή ευαισθητοποίησης, κύριε Δελή. Διότι ο κόσμος του πολιτισμού είναι ένας κόσμος ο οποίος, πραγματικά, πάσχει και θα έλεγα ότι παίρνει πάνω του το βάρος της κρίσης της πανδημίας πιο πολύ και από τον υπόλοιπο πληθυσμό, λόγω ακριβώς του ιδιαίτερου χαρακτήρα του επαγγέλματος. Θέλω, όμως, να σας πω ότι μαζί με το ότι υποδέχομαι ευχάριστα την ερώτησή σας, ευχάριστα και με την θετική ικανοποίηση ότι δείχνει την ευαισθησία σας και το ενδιαφέρον σας για το συγκεκριμένο ζήτημα, την υποδεχόμαστε ως Κυβέρνηση θετικά υπό την έννοια ότι είναι το ζήτημα επίκαιρο. Μόλις χθες, η Κυβέρνηση διά της Υπουργού Πολιτισμού κ. Μενδώνη ανακοίνωσε ένα πλέγμα συγκεκριμένων συνεκτικών μέτρων για τους ανθρώπους του πολιτισμού και τη στήριξή τους. Τα μέτρα τα οποία ανακοινώσαμε δεν είναι ούτε ασαφή ούτε αλχημείες, όπως λέτε. Είναι συγκεκριμένα, είναι στοχευμένα, απλώνονται σε όλο τον κόσμο του πολιτισμού και καλύπτουν το σύνολό του σχεδόν. Με εντιμότητα, γενναιότητα, ευαισθησία και σχέδιο αποδεικνύει η Κυβέρνηση και η ίδια η Υπουργός Πολιτισμού ότι νοιαζόμαστε, έχουμε πραγματικά ευαισθησία και αντανακλαστικά να καλύψουμε αυτόν τον κόσμο, ο οποίος υποφέρει μαζί με τον υπόλοιπο κόσμο λόγω της πανδημίας. Ανακοινώνω λοιπόν, αυτά τα οποία είπε εν περιλήψει η Υπουργός χθες, ότι διπλός στόχος από την αρχή είναι να κρατηθεί ο πολιτισμός ενεργός, να στηριχθούν δημιουργοί και καλλιτέχνες, να επιδοτήσουμε την εργασία και όχι την ανεργία. Άμεσα μέτρα στήριξης: ήδη από τον Μάρτιο σαράντα πέντε χιλιάδες μισθωτοί και αυτοαπασχολούμενοι στον πολιτισμό - είπατε για εκατό χιλιάδες, κύριε Δελή, ακούστε, λοιπόν, σιγά - σιγά τα νούμερα πώς διαμορφώνονται - δικαιούνται τα μέτρα στήριξης που ανακοίνωσε η Κυβέρνηση, επίδομα 800 ευρώ, σύνολο 35,5 εκατομμύρια ευρώ Μάρτιος - Απρίλιος, αναστολή ασφαλιστικών και φορολογικών υποχρεώσεων, διευκολύνσεις στις τραπεζικές υποχρεώσεις κ.λπ.. Επίσης, από 13 Μαΐου και 19 Μαΐου 2020 θα πάρουν τα 800 ευρώ όσοι έλαβαν το ειδικό επίδομα Σεπτεμβρίου - Νοεμβρίου 2019 από τον ΟΑΕΔ και δεν είναι δικαιούχοι τακτικής ανεργίας πρώτου τριμήνου του 2020. Άμεσα μέτρα στήριξης: Δικαιούχοι της οικονομικής ενίσχυσης των 800 ευρώ έχουν καταστεί σχεδόν όλοι οι εργαζόμενοι, των οποίων οι συμβάσεις εργασίας έληξαν πρόωρα πριν τον συμβατικό τους χρόνο, κατά το διάστημα 1η Μαρτίου 2020 έως 20 Μαρτίου 2020. Από χθες, 7 Μαΐου 2020 και ως 10 Μαΐου 2020, μετά από υπεύθυνη δήλωση εργοδοτών και μετά από την υπεύθυνη δήλωση των εργαζομένων στο «ΕΡΓΑΝΗ», το Υπουργείο Εργασίας από 8 Μαΐου 2020 μέχρι 12 Μαΐου 2020 οι εργαζόμενοι καθίστανται δικαιούχοι της οικονομικής ενίσχυσης των 800 ευρώ, πληρωτέο από 14 Μαΐου έως 15 Μαΐου του 2020. Νέα μέτρα άμεσης στήριξης. Εντάσσονται και καλύπτονται αναδρομικά και οι εργαζόμενοι του χώρου του πολιτισμού, των οποίων η σύμβαση ορισμένου χρόνου έληξε πρόωρα, κατά το διάστημα 15 Φεβρουαρίου 2020 έως και την 29η Φεβρουαρίου 2020. Και αυτοί καθίστανται δικαιούχοι των 800 ευρώ, μετά τη δήλωσή τους στο «ΕΡΓΑΝΗ». Νέα άμεσα μέτρα στήριξης: εντάσσονται και καλύπτονται αναδρομικά όσοι απασχολήθηκαν σε περισσότερους του ενός εργοδότη κατά το διάστημα 15 Μαρτίου 2020 έως και 20 Απριλίου 2020 και είχαν κατά μέσο όρο εβδομαδιαίως μέχρι 30% συνολικά ώρες εργασίας. Θα λάβουν τα 800 ευρώ μεταξύ 14 και 15 Μαΐου 2020, μετά φυσικά από δήλωσή τους που θα κάνουν στο «ΕΡΓΑΝΗ», σύμφωνα με τη σχετική εγκύκλιο του Υπουργείου Εργασίας. Όσοι από 1η Ιουνίου 2019 έως την 1η Μαρτίου 2020 έχουν εκτελέσει περιστασιακή εργασία, με έξι μεροκάματα τον μήνα ή πενήντα μεροκάματα συνολικά, στο διάστημα αυτό θα λάβουν επίσης τα 800 ευρώ. Νέα άμεσα μέτρα στήριξης: με ειδική ρύθμιση εντάσσονται και καλύπτονται αναδρομικά και οι ταξιθέτες και οι ταξιθέτριες - ένα θέμα το οποίο μας είχε απασχολήσει - του Οργανισμού Μεγάρου Μουσικής Αθηνών. Νέα επίσης άμεσα μέτρα στήριξης: για όλες τις παραπάνω κατηγορίες συνεχίζεται η στήριξη και τον Μάιο, συνολικά 24 εκατομμύρια για μισθωτούς και απασχολούμενους του πολιτισμού συν όλες τις άλλες κατηγορίες των εργαζομένων στον κλάδο. Οι εργαζόμενοι του πολιτισμού περιλαμβάνονται στο ευρύτερο πλάνο στήριξης όλων των κλάδων. Νέα άμεσα μέτρα στήριξης: στήριξη των εγγεγραμμένων στις αστικές, μη κερδοσκοπικές επιχειρήσεις του πολιτισμού. Στο μητρώο πολιτιστικών φορέων του Υπουργείου Πολιτισμού κατόπιν ειδικής πρόσκλησης, θα γίνει απευθείας επιχορήγηση από το Υπουργείο με 2,5 εκατομμύρια ευρώ. Σταματάω εδώ, για να συμπληρώσω κάποια άλλα μέτρα, κύριε Πρόεδρε, επειδή πέρασε και ο χρόνος, στη δευτερολογία μου.
Καλώς, κύριε Υπουργέ. Τον λόγο έχει ο κ. Δελής για τη δευτερολογία του.
Ευχαριστώ, κύριε Πρόεδρε. Κύριε Υπουργέ, επαναλάβατε τις ανακοινώσεις στις οποίες προέβη χθες η Υπουργός Πολιτισμού. Ανακοινώθηκαν πράγματι πάρα πολλά, ειπώθηκαν πάρα πολλές λέξεις. Το ζήτημα είναι όλα αυτά που ανακοινώθηκαν πόσους τελικά εργαζόμενους στον κλάδο του πολιτισμού αφορούν και κατά πόσον διευρύνονται οι ομάδες οι οποίες δικαιούνται αυτή την ειδική αποζημίωση. Σύμφωνα με τα λεγόμενα της ίδιας της Υπουργού, εκατό χιλιάδες είναι οι εργαζόμενοι σε αυτόν τον χώρο. Μέχρι στιγμής έχουν πάρει αυτό το βοήθημα σαράντα πέντε χιλιάδες και ελάχιστοι, ναι, ελάχιστοι θα είναι από δω και πέρα αυτοί οι οποίοι θα πάρουν επιπλέον αυτό το επίδομα. Δεν αμφισβητούμε ότι θα γίνει για τους ταξιθέτες του Μεγάρου Μουσικής. Και γιατί γίνεται αυτό, κύριε Υπουργέ; Το γνωρίζετε πάρα πολύ καλά. Διότι, όλοι αυτοί οι εργαζόμενοι βρίσκονται κάτω από τα ραντάρ της καταγραφής…
Σωστό.
Στοιχείο το οποίο το επικαλέστηκε χθες στην ανακοίνωσή της και η ίδια η Υπουργός, μιλώντας για αχαρτογράφητα νερά και για το τοπίο της αδήλωτης εργασίας. Δεν θα ανοίξουμε τώρα συζήτηση για το πόσο έχετε συμβάλει εσείς, η Κυβέρνησή σας, όπως και άλλες, στο να καλλιεργηθεί αυτό το τοπίο και να εξαπλωθεί και μάλιστα στον χώρο της τέχνης και του πολιτισμού να δείξει όλη του τη βαρβαρότητα. Δεν θα κάνουμε τώρα αυτή την συζήτηση. Το ζήτημα είναι αν μπορεί να ξεπεραστεί αυτό το όντως πρόβλημα που υπάρχει. Θεωρούμε, κύριε Υπουργέ, ότι είναι μπορεί. Και μπορεί να σας βοηθήσει σε αυτό η πρόταση νόμου που κατέθεσε το κόμμα μας προχθές, στις 6 του Μάη - μπορείτε εύκολα να τη βρείτε, είναι κατατεθειμένη στη Βουλή και αναρτημένη - η οποία στην τρίτη σελίδα αναλύει με πάρα πολλές λεπτομέρειες το πώς μπορούν να αντληθούν όλα εκείνα τα στοιχεία που απαιτούνται από το σύστημα «ΕΡΓΑΝΗ», με διευρυμένα βεβαίως κριτήρια, έτσι ώστε να μη μείνει κανείς έξω από αυτή την αποζημίωση του ειδικού σκοπού. Νομίζουμε ότι όλη αυτή η φιλολογία, η θεωρία από τη μεριά της Κυβέρνησης για το αχαρτογράφητο και την αδήλωτη εργασία, τελικά αξιοποιείται από την Κυβέρνηση, δυστυχώς λέμε εμείς. Αξιοποιείται αυτό το τοπίο της αδήλωτης εργασίας και αξιοποιείται ακριβώς για να μπουν «κόφτες», οι οποίοι θα πετάνε έξω - αυτό γίνεται στην πραγματικότητα - εργαζόμενους που έχουν πολύ μεγάλη ανάγκη απ' αυτήντην ενίσχυση. Μιλάμε για μία ενίσχυση των 800 ευρώ που έδωσε η Kυβέρνηση για ενάμιση μήνα. Αυτή η ενίσχυση λέμε εμείς ότι θα πρέπει να δοθεί σε όλους αυτούς τους ανθρώπους και εξηγήσαμε πώς, με 535 ευρώ τον μήνα. Αυτή είναι η μηνιαία αναλογία των 800 ευρώ. Και το λέμε γι' αυτούς τους ανθρώπους, γιατί όλοι αυτοί οι άνθρωποι στον χώρο του πολιτισμού ήταν οι πρώτοι που σταμάτησαν τις δουλειές τους, έχουν να πληρωθούν - όσοι δούλευαν τέλος πάντων από αυτούς - από τον Φλεβάρη και θα είναι, από ό,τι φαίνεται, οι τελευταίοι που θα ανοίξουν. Δεν ξέρουμε αν θα μπορέσουν να κάνουν κάποιο μεροκάματο μέσα στο 2020. Το πιθανότερο είναι ότι πάνε για το 2021. Συνεπώς, εμείς λέμε ότι μέχρι να αρθούν οι συνέπειες αυτής της πανδημίας θα πρέπει αυτό το επίδομα να το παίρνουν όλοι αυτοί οι άνθρωποι γιατί το δικαιούνται. Εν πάση περιπτώσει, κλείνοντας, να πω ότι θεωρούμε ότι τα μέτρα, που ανακοίνωσε χθες το Υπουργείο Πολιτισμού και επαναλάβατε και εσείς, είναι ανεπαρκή και εξακολουθούν να αφήνουν εκτός ενίσχυσης από την πολιτεία δεκάδες χιλιάδες εργαζομένους αυτού του κλάδου. Ευχαριστώ.
Κύριε Υπουργέ, έχετε τον λόγο.
Κύριε Δελή, ευχαριστώ. Ευχαριστώ πολύ για τη συνεισφορά σας σε ένα ζήτημα το οποίο ενδιαφέρει όλους για την κάλυψη και τη στήριξη των ανθρώπων του πολιτισμού, έστω και αν κρίνετε - στο πλαίσιο της δημοκρατίας είναι αυτό - ότι τα μέτρα τα οποία έχουμε εξαγγείλει και αυτά που θα πάρουμε είναι ανεπαρκή. Δύο εισαγωγικές παρατηρήσεις: Πρώτον, μιλήσατε για έναν πληθυσμό των εκατό χιλιάδων. Προσωπικά δεν γνωρίζω, λόγω του αχαρτογράφητου της περιοχής των ανθρώπων του πολιτισμού και της τέχνης. Στέκομαι όμως και στη δική σας τοποθέτηση για εκατό χιλιάδες. Επίσης, και η Υπουργός Πολιτισμού είπε περίπου το ίδιο νούμερο. Άρα, λοιπόν, αν μιλήσουμε για εκατό χιλιάδες, το 50% έχει καλυφθεί με τις πληρωμές που ανέφερα. Δεύτερον, με τις εξαγγελίες της Υπουργού και της Κυβέρνησης χθες εκτιμούμε ότι και το άλλο 50% θα καλυφθεί. Όμως κοιτάξτε να δείτε, σε αυτά τα οποία εξαγγείλαμε χθες και τα οποία είναι πολύ σημαντικά, όπως τουλάχιστον τα αξιολογώ ως Υπουργός Εργασίας για την κάλυψη αυτού του πληθυσμού, υπάρχει κάτι το οποίο ονομάζω διαρθρωτική αλλαγή. Πολλές φορές μέσα στην πανδημία εμφανίστηκαν και αναδύθηκαν αδυναμίες του συστήματος λειτουργίας του κράτους μας που πρέπει να τις αξιοποιήσουμε. Πρόκειται για την πραγματική καταγραφή των ανθρώπων του πολιτισμού που το ζητάνε και οι ίδιοι. Γι' αυτό, λοιπόν, κορυφαία προτεραιότητα, διαρθρωτική αλλαγή η οποία εξαγγέλθηκε χθες και θα την πάρει πάνω του το Υπουργείο Εργασίας συνεργαζόμενο με το Υπουργείο Πολιτισμού είναι η δημιουργία μητρώου καλλιτεχνών και δημιουργών. Και πλέον υπάρχει η δυνατότητα. Υπάρχει η «ΕΡΓΑΝΗ». Μέσα στην «ΕΡΓΑΝΗ» θα καταγράψουμε όλο αυτόν τον κόσμο, έτσι ώστε από τώρα και στο μέλλον να τους γνωρίζουμε προσωπικά τον καθέναν, για να μπορούμε να στηρίξουμε. Κοιτάξτε, τι έγινε με τους μισθωτούς; Τους μισθωτούς τούς είχαμε καταγεγραμμένους και κάναμε 2 εκατομμύρια πληρωμές στο σύνολο γιατί ήταν καταγεγραμμένοι. Η ίδια καταγραφή δεν υπήρχε στον χώρο του πολιτισμού. Άρα, λοιπόν, το ξεκινάμε τώρα. Ναι, ήταν αδυναμία ετών. Τώρα θα το κάνουμε πράξη. Θα τους καταγράψουμε στο Μητρώο Καλλιτεχνών και Δημιουργών και από εδώ και πέρα πλέον θα έχει ονοματεπώνυμο, σφραγίδα ο κάθε καλλιτέχνης, θα τον αναγνωρίζουμε και θα τον τιμούμε και για τη δουλειά του και για το έργο του. Από 13 Μαΐου, λοιπόν, θα λειτουργεί η πλατφόρμα στον ιστοχώρο «artandcultureprofessionals.services.gov.gr» στο «ΕΡΓΑΝΗ». Είναι μία μεγάλη διαρθρωτική αλλαγή. Αλλάζουμε τα πάντα σε αυτόν τον τομέα. Είναι η πρώτη φορά που γίνεται καταγραφή των πραγματικών δυνάμεων του πολιτισμού με διαφάνεια, έτσι ώστε να είναι ευκολότερη και αποτελεσματικότερη η συγκρότηση πολιτικών και χρηματοδοτικών εργαλείων, μειωμένα κριτήρια ένταξης στην πλατφόρμα, διασταύρωση στοιχείων με «ΕΡΓΑΝΗ», από τον ΕΦΚΑ και ΤΑΧIS. Ανοίγω μία παρένθεση: Σας διαβεβαιώ πως ό,τι προκύψει από τις διασταυρώσεις της «ΕΡΓΑΝΗΣ», που αναφέρονται στο σχέδιο νόμου που καταθέσατε - το άκουσα, καλοδεχούμενο και ευχάριστο είναι αν υπάρχουν ιδέες τις δεχόμαστε - όλο αυτό το φάσμα θα το καλύψουμε, αρκεί να αποδεικνύεται ότι κάποιος είναι στον χώρο του πολιτισμού. Αναπτυξιακά μέτρα: αναπτυξιακό πακέτο 15 εκατομμύρια ευρώ στις 2 Απριλίου του 2020 επένδυση στην παραγωγή ταινιών μικρού μήκους, ντοκιμαντέρ, animation, θεατρικές παραστάσεις, μουσικές εκδηλώσεις, εικαστικά design, gaming, ψηφιακός πολιτισμός. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Συνεχίζω τα μέτρα της πρωτολογίας μου, κύριε Πρόεδρε, για τον κόσμο που δεν ακούει. Ήδη έχω καταθέσει μία σειρά από δέσμες μέτρων για τον πολιτισμό. Τώρα στη δευτερολογία συνεχίζω με τα δεύτερα. Για πρώτη φορά υπήρξε πρόσκληση για τον ψηφιακό πολιτισμό, η οποία προκηρύχθηκε στις 20 Μαρτίου του 2020 και ολοκληρώθηκε στις 30 Απριλίου του 2020 με τριακόσια είκοσι πέντε αιτήματα, τα περισσότερα που έχει συγκεντρώσει έως σήμερα πρόσκληση του Υπουργείου Πολιτισμού. Επιχορηγούμενο θέατρο, ΑΜΚΕ, διπλασιασμός του ποσού επιχορηγήσεων για το 2020, επέκταση της θεατρικής περιόδου 2019-2020 έως 31 Μαΐου του 2021, επέκταση της θεατρικής περιόδου 2020-2021 έως 31 Δεκεμβρίου του 2021. Δεν θα ζητηθεί σε καμμία περίπτωση επιστροφή των επιχορηγήσεων, ακόμα κι αν δεν είναι εφικτό να πραγματοποιηθούν οι παραστάσεις. Αναπτυξιακά μέτρα: επιχορηγούμενος χορός, διπλασιασμός του ποσού επιχορηγήσεων για το 2020, επέκταση της περιόδου 2019-2020 έως 31 Αυγούστου του 2021, επέκταση της περιόδου 2020-2021 έως 31 Δεκεμβρίου του 2021- δεν θα ζητηθεί και εδώ σε καμμία περίπτωση επιστροφή των επιχορηγήσεων, ακόμα και αν δεν είναι εφικτό να πραγματοποιηθούν οι παραστάσεις - , κουπόνι πολιτιστικών παραγωγών, κουπόνι με δεκαοκτάμηνη ισχύ για τη δυνατότητα παρακολούθησης πολιτιστικών δρώμενων στο μέλλον για όσους είχαν κλείσει εισιτήρια για παραγωγές που ακυρώθηκαν. Επίσης, κοινωνική απασχόληση. Καινούργιο, δυνατό, που θα καλύψει πάρα πολλούς, πρόγραμμα του Υπουργείου Εργασίας για δέκα χιλιάδες ανθρώπους του πολιτισμού ύψους 13 εκατομμυρίων ευρώ με κοινωνικά και λοιπά κριτήρια μετά από μοριοδότησή τους. Οι συμμετέχοντες θα λάβουν επιταγή κοινωνικής εργασίας 1.000 ευρώ με πλήρεις ασφαλιστικές εισφορές για την απασχόλησή τους για περίοδο τριών μηνών, από 15 Ιουνίου του 2020 έως 15 Σεπτεμβρίου του 2020 και για είκοσι ημερομίσθια ανάλογα με την ειδικότητά τους. Ακόμα, έχουν τη δυνατότητα οι άνεργοι του πολιτισμού να ενταχθούν στα δύο μεγάλα προγράμματα που «τρέχει» αυτή τη στιγμή το Υπουργείο Εργασίας μέσω του ΟΑΕΔ των οκτώμισι μακροχρόνιων ανέργων και των τριανταεξίμισι ανέργων σε δήμους και νομικά πρόσωπα δημοσίου δικαίου και περιφέρειες με υψηλή μοριοδότηση για μακροχρόνια ανέργους, που μαζί με τα άλλα προγράμματα καλύπτουν συνολικά εκατό χιλιάδες ανέργους. Κύριε Πρόεδρε, κύριε Δελή, σίγουρα πάντα εχθρός του καλού είναι το καλύτερο. Σας διαβεβαιώ, όμως, ότι κάνουμε ό,τι μπορούμε. Καταβάλλουμε κάθε δυνατή προσπάθεια απέναντι σε αυτό το πρωτόγνωρο που βρήκε τη χώρα μας, για να καλύψουμε και να προστατεύσουμε κάθε Έλληνα πολίτη. Ευχαριστώ.
Συνεχίζουμε με την πρώτη με αριθμό 656/4-5-2020 επίκαιρη ερώτηση δεύτερου κύκλου, της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας (Τάνιας) Ελευθεριάδου προς τον Υπουργό Εργασίας και Κοινωνικών Υποθέσεων, με θέμα: «Σύστημα εκ περιτροπής εργασίας άρθρου 38 ν.1892/1990 και άρθρου 9 της από 20-3-2020 πράξης νομοθετικού περιεχομένου (ΠΝΠ)». Κυρία Ελευθεριάδου, έχετε τον λόγο για την πρωτολογία σας.
Ευχαριστώ. Θα ήθελα και εγώ να εκφράσω τα θερμά μου συλλυπητήρια στην οικογένεια του συναδέλφου κ. Κρεμαστινού και στο κόμμα του. Κύριε Υπουργέ, όπως και ο ίδιος παραδεχθήκατε πριν από λίγες μέρες, το μέλλον των εργασιακών σχέσεων θα είναι ζοφερό και θα ακολουθήσουν χιλιάδες απολύσεις. Αυτό δεν είναι κατ' εμέ θέμα της πανδημίας ούτε οφείλεται σε αυτή αλλά στο δικό σας σχέδιο, στη δική σας πολιτική, να βάλετε τη σφραγίδα σας - για να μην πω την ταφόπλακα - στο εργατικό δίκαιο. Αυτό το είδαμε στην προηγούμενη θητεία σας στο Υπουργείο το 2012, αλλά το είδαμε και αμέσως μόλις αναλάβατε τη διακυβέρνηση της χώρας, με την υποβάθμιση του ΣΕΠΕ, με την κατάργηση του βάσιμου λόγου απόλυσης, με την κατάργηση της εργολαβικής ευθύνης για την παραβίαση των εργασιακών σχέσεων, με τη διάλυση του θεσμού των συλλογικών διαπραγματεύσεων, την κατάργηση της επεκτασιμότητας και της ευνοϊκότερης ρύθμισης στις συλλογικές συμβάσεις εργασίας, την κατάργηση του δικαιώματος να προσφεύγουν οι εργαζόμενοι στη διαιτησία. Και ενώ κανείς θα περίμενε ότι η πανδημία θα σας έκανε να αλλάξετε πορεία, τι είδαμε; Ότι τη χρησιμοποιήσατε ως ευκαιρία για να καταστρατηγήσετε και πάλι τις εργασιακές σχέσεις σύμφωνα με τις υποδείξεις του ΣΕΒ: μισή εργασία - μισός μισθός, πλήρης ελαστικοποίηση των εργασιακών σχέσεων, εργολαβοποίηση των εργαζομένων καθ' υπόδειξιν του ΣΕΒ, διευκόλυνση απολύσεων και βεβαίως κατάργηση της αύξησης του κατώτατου μισθού για το 2020, ενώ ταυτόχρονα διπλασιάζετε τους μισθούς των «golden boys» και τους πάτε στο τεράστιο ποσό των 8.134 ευρώ. Όσον αφορά την εκ περιτροπής εργασία ήρθε το 2010 στο εργασιακό δίκαιο ως μία μορφή για να αποφευχθούν οι απολύσεις. Εσείς τώρα τι κάνετε; Πήρατε την εκ περιτροπής εργασία του κοινού εργατικού δικαίου και της δώσατε αυθαίρετα μία άλλη, πιο ελαστική μορφή. Πλέον μπορούν όλοι οι εργαζόμενοι μόνο με τον ΚΑΔ τους και εφόσον τους θεωρείτε πληττόμενους να μπουν σε αυτή τη μορφή απασχόλησης, χωρίς καμμία διαβούλευση. Συνδυάσατε την εκ περιτροπής εργασία, που είναι μορφή μερικής απασχόλησης, με τη μερική απασχόληση και επομένως, μπορούν οι εργαζόμενοι πλέον να αμείβονται ακόμη και με 150 ευρώ, που είναι κατώτατο και από το μισό του επιδόματος ανεργίας. Πλέον, οι εργαζόμενοι δεν γνωρίζουν αν απολυθούν τι αποζημίωση θα λάβουν. Δηλαδή, αν ένας εργαζόμενος απολυθεί ενώ βρίσκεται σε εκ περιτροπής εργασία, τι αποζημίωση απόλυσης θα πάρει; Με βάση τον μισθό πλήρους απασχόλησης ή εκ περιτροπής; Και μη μου πείτε ότι αυτό απαγορεύεται, γιατί δεν απαγορεύεται να απολυθεί ο συγκεκριμένος εργαζόμενος, αφού ο εργοδότης υποχρεούται να κρατήσει τον ίδιο αριθμό θέσεων εργασίας με τις ίδιες συμβάσεις. Δηλαδή, μπορεί να απολύσει έναν εκ περιτροπής εργαζόμενο και να πάρει έναν άλλον στη θέση του και δεν θα έχει καμμία συνέπεια. Επίσης, όλα αυτά, σε συνδυασμό με το ότι το «ΕΡΓΑΝΗ» βρίσκεται σε καταστολή, οδηγούν σε πολλές παραβιάσεις εργασιακών δικαιωμάτων, σε πολλές καταγγελίες οι οποίες έρχονται καθημερινά στα γραφεία μας. Και, βέβαια, το ΣΕΠΕ δεν κάνει απολύτως τίποτε, διότι υπολειτουργεί και δεν μπορεί να ελέγξει την παράβαση πριν αυτή γίνει, παρά μόνο μετά και με βάση τα στοιχεία που θα καταθέσουν οι εργοδότες. Επειδή δεν το έχετε διευκρινίσει αυτό υπάρχει ο κίνδυνος να οδηγηθούμε σε ένα καθεστώς εκ περιτροπής εργασίας το οποίο θα διαρκέσει για πάρα πολύ μεγάλο χρονικό διάστημα, καθώς ο εργοδότης ο οποίος εντάχθηκε στην εκ περιτροπής εργασία, με βάση την ΠΝΠ σας, στη συνέχεια, στην καλύτερη των περιπτώσεων, αν δεν δώσετε εσείς παράταση της δικής σας εκ περιτροπής εργασίας, θα μπορεί να μπει σε καθεστώς της κοινής εργατικής εκ περιτροπής εργασίας και αυτό θα οδηγήσει για πολύ μεγάλο χρονικό διάστημα τους εργαζόμενους σε ανασφάλεια, σε αναξιοπρεπή αμοιβή και θα αποκλειστούν, βέβαια, και από μια σειρά επιδομάτων του κράτους, όπως επίσχεσης, ανεργίας, αφερεγγυότητας κ.λπ..
Κυρία συνάδελφε, παρακαλώ να ολοκληρώσετε.
Στη δευτερολογία μου θα είμαι πολύ σύντομη, κύριε Πρόεδρε. Θα μου πείτε ότι και με το καθεστώς της εκ περιτροπής εργασίας του κοινού δικαίου θα μπορούσε να διαρκέσει η εκ περιτροπής για δεκαοκτώ μήνες συνεχόμενα στη χειρότερη των περιπτώσεων. Ναι, αλλά εκεί αφορούσε μόνο τις πληττόμενες πραγματικά επιχειρήσεις και όχι αυτές που είχαν οικονομική δυσχέρεια, αλλά τις επιχειρήσεις που είχαν κλείσει τομείς της δραστηριότητάς τους. Ερωτάσθε, λοιπόν, εάν προτίθεστε να αποτρέψετε την καταχρηστική χρήση από τους εργοδότες της διαδοχικής εφαρμογής των δύο συστημάτων εκ περιτροπής εργασίας και αν προτίθεστε να διευκρινίσετε ότι δεν υφίσταται τεκμήριο ότι οι πληττόμενες επιχειρήσεις που μπήκαν στην εκ περιτροπής εργασία, με βάση την ΠΝΠ σας, θα μπορούν στο μέλλον να ενταχθούν με τις ίδιες προϋποθέσεις και στην εκ περιτροπής εργασία του κοινού εργατικού δικαίου. Ερωτάσθε, δηλαδή, ουσιαστικά ποιος είναι ο σχεδιασμός σας και αν θα φροντίσετε να επιστρέψουν οι εργασιακές σχέσεις στο προ της πανδημίας καθεστώς. Είναι μια απάντηση που οφείλετε να δώσετε τώρα με το σταδιακό άνοιγμα των επιχειρήσεων και στους εργοδότες και στους εργαζόμενους, για να μπορέσουν να πάρουν τις αποφάσεις τους και να κάνουν τον οικονομικό τους σχεδιασμό. Ελπίζω να μη μου απαντήσετε ότι δεν υπάρχει σχέδιο, αλλά ότι θα ενεργήσετε βλέποντας και κάνοντας.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θέλω να πω προς τη Βουλευτή του ΣΥΡΙΖΑ ότι - τελείως διαφορετικά από τους υπόλοιπους Βουλευτές στις σημερινές επίκαιρες ερωτήσεις - είμαι στη δυσάρεστη θέση να σας πω ότι υποκρίνεστε, λέτε ψέματα, εξαπατάτε τον κόσμο και εμπαίζετε τη νοημοσύνη και του ελληνικού λαού και των εργαζομένων. Όλα αυτά τα οποία λέτε είναι μια αλχημεία, είναι ψέματα, είναι ανακρίβειες. Κοροϊδεύετε τον κόσμο, όπως τον κοροϊδεύατε και τεσσεράμισι χρόνια που κυβερνούσατε. Και εξηγούμαι: Χθες ανακοινώθηκαν τα στοιχεία της ΕΛΣΤΑΤ. Η ανεργία έπεσε στο 16% τον Φεβρουάριο 2020. Φεβρουάριος 2019, 18,4%. Άρα, ρίξαμε δυόμιση μονάδες περίπου την ανεργία. Αυτό δεν είναι ένα πραγματικό γεγονός; Τι κάνει τώρα ο ΣΥΡΙΖΑ, κύριοι συνάδελφοι; Ο ΣΥΡΙΖΑ επενδύει διαμέσου της πανδημίας στον κόσμο ο οποίος θα υποφέρει, που θα είναι ο κόσμος της εργασίας, στην ανεργία που θα εκτιναχτεί και λέει: «Δεν φταίει η πανδημία, φταίει η πολιτική της Κυβέρνησης». Αυτό λέγεται εμπαιγμός και υποκρισία. Δεν το κάνει ούτε το Κομμουνιστικό Κόμμα αυτό. Κυρία συνάδελφε του ΣΥΡΙΖΑ, είναι ένα στημένο σχέδιο του ΣΥΡΙΖΑ, που θέλει να επενδύσει, όπως το 2015 και το 2014, στις πλατείες και στο Σύνταγμα με το μνημόνιο, μια επανάληψη του εαυτού του. Αυτός είναι ο ΣΥΡΙΖΑ, μια υποκριτική και ψεύτικη συμπεριφορά, που από πίσω κρύβεται το πραγματικό σας πρόσωπο. Θα ξαναπάτε στις πλατείες, θα βγαίνετε έξω: «Δεν φταίει η πανδημία, φταίει η πολιτική της Κυβέρνησης». Δεν βλέπετε τι γίνεται στον άλλο κόσμο; Στην Ισπανία - που η Υπουργός Εργασίας, η ομόλογός μου είναι φίλη του ΣΥΡΙΖΑ, φίλη σας - δεν είδατε ότι κατέρρευσε η αγορά εργασίας με εκατομμύρια ανέργους; Γιατί δεν πάτε εκεί να της δώσετε μία συμβουλή, που είστε και συνάδελφοι ιδεολογικά; Εν πάση περιπτώσει, εγώ αυτά που έχω να σας πω είναι ότι η Κυβέρνηση αυτή έχει αποδείξει ότι έχει ευαισθησία, στο επίκεντρο της έχει τον άνθρωπο και τον εργαζόμενο. Νοιαζόμαστε για τους ανθρώπους. Ενδιαφερόμαστε για τους εργαζόμενους. Απέναντί σας έχετε κάποιον ο οποίος είχε βάλει τα 10.500 ευρώ, κυρία συνάδελφε, το πιο σκληρό πρόστιμο στο εργατικό δίκαιο, το οποίο γύρισε την καμπύλη της αδήλωτης εργασίας στην Ελλάδα και τη ρίξαμε σε μονοψήφιο αριθμό, από το 42%, που την κληρονόμησα, στο 8%. Με τα 10.500 ευρώ του Βρούτση, το πιο σκληρό πρόστιμο, που δεν το υποστηρίξατε όταν ήσασταν αντιπολίτευση και το είχα φέρει στη Βουλή. Το κατακρίνατε, γιατί «κλείνατε το μάτι» την περίοδο εκείνη στους εργοδότες που δεν το ήθελαν. Όμως, το πρόστιμο των 10.500 ευρώ μπήκε και αποτελεί πλέον «ευαγγέλιο», το πιο σκληρό, αλλά δίκαιο μέτρο για να χτυπήσουμε την αδήλωτη εργασία. Αυτή είναι η πραγματικότητα. Θα ήθελα να πω και κάτι ακόμα, γιατί θα πω τα υπόλοιπα στη δευτερολογία μου. Μιλάτε εσείς που φέρατε το πιο σκληρό μέτρο στην ιστορία του εργατικού δικαίου; Ξέρετε ποιο μέτρο φέρατε εσείς, το κόμμα σας; Φέρατε το μέτρο των ομαδικών απολύσεων, που δεν τολμούσε να το φέρει ποτέ στην ιστορία του ελληνικού δικαίου κανένας. Το μέτρο των ομαδικών απολύσεων για τους εργαζόμενους έχει σφραγίδα και υπογραφή ΣΥΡΙΖΑ! Αυτό θα σας συνοδεύει για πάντα.
Κυρία Ελευθεριάδου, έχετε τον λόγο για τη δευτερολογία σας.
Κύριε Πρόεδρε, κύριε Υπουργέ, κατ' αρχάς, δεν πήρα καμμία απάντηση στην επίκαιρη ερώτηση που κατέθεσα. Τώρα για το αν μειώθηκε η ανεργία τον Φεβρουάριο 2020 σε σχέση με το 2019, κατ' αρχάς, δεν προκύπτει ποια ανεργία μειώθηκε: Η πλήρους απασχόλησης ανεργία ή η μερικής απασχόλησης ανεργία; Παρακαλώ να μας φέρετε τα στοιχεία της ΕΛΣΤΑΤ, τα οποία, όμως, να μας δείχνουν αν αυξήθηκε η μερική απασχόληση σε σχέση με την πλήρη απασχόληση, για να δούμε ποια ανεργία τελικά μειώθηκε και αν μειώθηκε. Το αν λέω ψέματα όσον αφορά το ότι επιτρέπονται ή όχι οι απολύσεις το λένε τα ίδια τα στοιχεία της «ΕΡΓΑΝΗ»: Σαράντα μία χιλιάδες απολύσεις πριν την απαγόρευση με ΠΝΠ των απολύσεων έως 18 Μαρτίου και μετά τις 18 Μαρτίου, παρά τη δήθεν «ρήτρα διατήρησης» των θέσεων εργασίας, συνεχίστηκαν οι απολύσεις και έχουμε δεκάδες χιλιάδες απολύσεις μετά τις 18 Μαρτίου. Πού αλλού σας φάνηκε ότι λέω ψέματα; Στο ότι η εκ περιτροπής εργασία που έχετε καθιερώσει ουσιαστικά εκμηδενίζει τα εργασιακά δικαιώματα; Ότι καθιερώσατε εν μέσω πανδημίας μισθούς 150 ευρώ σε εργαζόμενους; Ότι δεν υπάρχει καμμία, μα καμμία αποτροπή απόλυσης από τη δικιά σας Κυβέρνηση εν μέσω πανδημίας, παρά μόνο υποχρέωση των εργοδοτών να διατηρήσουν τις ίδιες θέσεις εργασίας; Οι απολύσεις και η καθημερινότητα και οι καταγγελίες προς τα γραφεία μας - δεν ξέρω γιατί δεν έρχονται στα δικά σας γραφεία ή αν έρχονται προφανώς τις αγνοείτε - είναι εκατοντάδες. Κύριε Υπουργέ, από τις 4 Μαΐου οι εργαζόμενοι ήρθαν αντιμέτωποι με μειώσεις μισθών. Άρχισε σταδιακά να ανοίγει η αγορά και οι εργαζόμενοι γυρίζουν στη δουλειά τους με 30% έως 50% μειώσεις μισθών. Μάλιστα όσοι επιστρέφουν στην εργασία τους δεν προστατεύονται και οι απολύσεις έχουν αρχίσει ήδη να γίνονται, καθώς και η αδήλωτη εργασία έχει αυξηθεί στα ύψη. Οι απολύσεις, κύριε Υπουργέ, θα φτάσουν στο απόγειό τους τον Ιούλιο. Αρχές Ιουλίου - φαντάζομαι το γνωρίζετε - θα δείτε ότι θα αυξηθούν κατακόρυφα οι απολύσεις, γιατί και η δήθεν προστασία από τις απολύσεις τελειώνει τον Ιούλιο. Θα πρέπει άμεσα, λοιπόν, να επανέλθουν οι εργασιακές σχέσεις στο προηγούμενο στάδιο που ήταν πριν την πανδημία. Θα πρέπει να σταματήσετε να επεμβαίνετε στο εργατικό δίκαιο και να αφήσετε την αγορά να αυτορυθμιστεί. Αν θέλετε να βοηθήσετε τους εργαζόμενους, θα πρέπει να ενισχύσετε τις επιχειρήσεις τους. Θα πρέπει να ακολουθήσετε το πρόγραμμα που πρότεινε ο ΣΥΡΙΖΑ, έστω και καθυστερημένα, το «Μένουμε όρθιοι», και να ενισχύσετε τις ελληνικές μικρομεσαίες επιχειρήσεις, για να μπορούν να διατηρήσουν τις θέσεις εργασίας και όχι να επεμβαίνετε αυθαίρετα στο εργατικό δίκαιο και να ελαστικοποιείτε τις εργασιακές σχέσεις και να βάζετε τους εργαζόμενους σε ένα καθεστώς ανασφάλειας και ομηρίας για όλο το επόμενο χρονικό διάστημα. Διότι μη μου πείτε ότι μια επιχείρηση που θα συνηθίσει, σύμφωνα με τις δικές σας ΠΝΠ, να απασχολεί τους εργαζόμενους με μερική απασχόληση και εκ περιτροπής εργασία και πολλές φορές εικονικά να τους απασχολεί με αυτή τη μέθοδο, στη συνέχεια θα επαναφέρει τις εργασιακές σχέσεις στο σημείο που ήταν. Επομένως, η μόνη λύση είναι η άμεση και μη επιστρεπτέα ενίσχυση των ελληνικών επιχειρήσεων και η ρευστότητα μέσω κρατικών επιχορηγήσεων. Η μόνη λύση είναι αυτή για να μην οδηγηθούν οι επιχειρήσεις μας σε λουκέτο και για να προστατευτούν οι εργασιακές σχέσεις. Εγώ θέλω μια σαφή απάντηση στην ερώτησή μου, κύριε Υπουργέ, και πιστεύω στη δευτερολογία σας να μου τη δώσετε. Τον Σεπτέμβριο που τελειώνει η παράταση του καθεστώτος της εκ περιτροπής εργασίας Βρούτση, υπάρχει περίπτωση να δώσετε και άλλη παράταση; Θα διασφαλίσετε ότι οι εργοδότες οι οποίοι είναι πληττόμενοι, σύμφωνα με τη δική σας ΠΝΠ, δεν θα προσφύγουν στο καθεστώς εκ περιτροπής εργασίας του κοινού εργατικού δικαίου και δεν θα υπάρχει τεκμήριο γι' αυτό; Υπάρχει κάποιος σχεδιασμός; Θα επιστρέψουν ποτέ οι εργασιακές σχέσεις στο προηγούμενο καθεστώς τους; Εμένα αυτές οι ερωτήσεις μου απευθύνονται από τον κόσμο. Ο κόσμος θέλει να ξέρει τώρα που ανοίγει η αγορά τι του επιφυλάσσει η τύχη, τι του επιφυλάσσει το εργατικό δίκαιο που προσπαθείτε να φτιάξετε. Ευχαριστώ.
Κύριε Υπουργέ, έχετε τον λόγο για τη δευτερολογία.
Ευχαριστώ, κύριε Πρόεδρε. Ο ΣΥΡΙΖΑ, με τις τοποθετήσεις του συνεχίζει να είναι προκλητικός και συνεχίζει να είναι ο ίδιος ΣΥΡΙΖΑ και του 2012-2014 που κυβέρνησε με ψέματα και κοροϊδία, που εξαπάτησε τους εργαζόμενους και συνεχίζει να το κάνει τώρα. Προσπαθεί να αξιοποιήσει την πανδημία που είναι μία παγκόσμια κρίση και σίγουρα θα έχει επιπτώσεις στην αγορά εργασίας. Πρώτα και κύρια, το λέω εγώ, ως Υπουργός Εργασίας. Το έχω δηλώσει προ πολλού εδώ μέσα. Σε ανύποπτο χρόνο δήλωσα ότι η ανεργία θα εκτιναχθεί. Θα εκτιναχθεί όχι από τις πολιτικές μας, ούτε γιατί είμαστε κακοί. Δεν έχετε το προνόμιο της ευαισθησίας. Η πολιτική η δική μας θέλει τον άνθρωπο ψηλά και τον εργαζόμενο. Προνόμιο ευαισθησίας στους εργαζόμενους δεν το έχει ο ΣΥΡΙΖΑ, κυρία συνάδελφε.
Απάντηση θα πάρω;
Εμείς, όμως, βρισκόμαστε μπροστά σε μια κρίση την οποία δεν περίμενε κανένας. Δεν μου είπατε στην Ισπανία τι γίνεται με τη συνάδελφό σας, γιατί εκεί η ομόλογος σας του ΣΥΡΙΖΑ έχει εκατομμύρια απολύσεις. Γιατί δεν απαντάτε;
Δεν μου απαντήσατε και θα σας πω για την Ισπανία;
Μη μιλάτε, γιατί είστε εκτεθειμένη. Απαντώ, ευθέως, κύριε Πρόεδρε: Πρώτον, να έρχεστε πιο μελετημένη - συγγνώμη που το λέω - διότι τα στοιχεία στα οποία αναφέρεστε περί «ΕΡΓΑΝΗ» τα είπα εγώ λίγο πριν. Τα στοιχεία της «ΕΡΓΑΝΗ» τι δείχνουν; Αν θέλετε - επειδή έχω και το προνόμιο - αυτό που κάποτε λέγατε «μονταζιέρα», την «ΕΡΓΑΝΗ» και σήμερα να την επικαλείστε δημιουργήθηκε την 1 Μαρτίου 2013 επί ημερών μου - και αυτή την είχατε αρνηθεί στη δημιουργία της και την αμφισβητούσατε - και δείχνει ότι από το 2015 και μετά που αναλάβατε εκτινάχθηκε η μερική απασχόληση. Επί ημερών σας εκτινάχθηκε. Τα στοιχεία της «ΕΡΓΑΝΗ» το λένε. Εκτινάξατε τη μερική απασχόληση με τις πολιτικές σας. Δεύτερον, μιλήσατε για απολύσεις σήμερα. Εγώ δεν είπα ποτέ ότι δεν γίνονται απολύσεις. Ακούστε, όμως, τα στοιχεία της «ΕΡΓΑΝΗ», ακούστε από πού γίνονται οι απολύσεις. Στο ισοζύγιο του Μαρτίου είχαμε σαράντα μία χιλιάδες διακόσιες απολύσεις. Ήταν, όμως, μέχρι 18 Μαρτίου, πριν πάρουμε τα μέτρα. Μετά τα μέτρα, οι απολύσεις φρέναραν, σταμάτησαν, γιατί τα μέτρα ήταν ρήτρα διατήρησης θέσεων εργασίας για τις επιχειρήσεις που θα κρατήσουν τους εργαζόμενούς τους. Στη χτεσινή «ΕΡΓΑΝΗ» - ακούστε! - το ισοζύγιο ήταν θετικό, επτά χιλιάδες διακόσιες πέντε. Δεν μας ικανοποιεί ότι είναι θετικό. Δείχνει δύο πράγματα: Χάσαμε χιλιάδες νέες θέσεις - το λέω εγώ - στον τουρισμό και στον επισιτισμό, αλλά ταυτόχρονα τα μέτρα που πιάσαμε για την υφιστάμενη αγορά εργασίας, όπως λειτουργεί μέχρι σήμερα, την κλείδωσε και δεν είχαμε απώλειες. Τον Απρίλιο του 2020, οι απολύσεις ήταν περίπου δώδεκα χιλιάδες, ενώ τον Απρίλιο του 2019 ήταν ενενήντα τρεις χιλιάδες. Τι σημαίνει αυτό; Σημαίνει ότι πιάσαμε την αγορά εργασίας, την περιφρουρήσαμε, απαγορεύσαμε τις απολύσεις και λειτούργησε στο σύστημα. Από πού γίνονται απολύσεις; Γίνονται απολύσεις - όπως γινόντουσαν και θα γίνονται, διότι ελεύθερη οικονομία έχουμε - από τις επιχειρήσεις στις οποίες ούτε έχει ανασταλεί η λειτουργία τους με διοικητική εντολή ούτε έχουν πληγεί μέσω ΚΑΔ. Τώρα για τις ευέλικτες μορφές απασχόλησης. Επαναλαμβάνω ότι τα μέτρα τα οποία παίρνουμε, κύριε Πρόεδρε, είναι έκτακτα, αναγκαία και προσωρινά. Είναι μέτρα για να αντιμετωπίσουμε την κρίση, να στηρίξουμε τους εργαζόμενους, να στηρίξουμε την αγορά εργασίας και τις επιχειρήσεις ταυτόχρονα. Κάπου ψελλίσατε και τις επιχειρήσεις. Το πάτε και έτσι και αλλιώς. Μην επενδύετε σε αυτή την πολιτική του κακού που έρχεται με αύξηση της ανεργίας για να πείτε ότι είναι πολιτική δική μας. Είναι αποτέλεσμα της πανδημίας. Θα το βρείτε μπροστά σας. Δεν σας πιστεύει ο κόσμος. Θα ήθελα να πω κάτι για τις ευέλικτες μορφές απασχόληση. Θα το επαναλάβω για πολλοστή φορά και ως Βουλευτής το έλεγα και ως Υπουργός. Οι ευέλικτες μορφές απασχόλησης είναι αναπόσπαστο κομμάτι σε κάθε υγιή αγορά εργασίας. Σε όλο τον αναπτυγμένο κόσμο υπάρχουν. Στην Ελλάδα έχουν καθιερωθεί εδώ και τριάντα χρόνια με τον ν.1892/1990. Εσείς δεν τις χρησιμοποιήσατε; Δεν υπήρχαν ευέλικτες μορφές απασχόλησης; Θυμάστε που κοροϊδεύετε τον κόσμο και λέγατε ότι αν γίνετε κυβέρνηση το 2015, με έναν νόμο κι ένα άρθρο θα κλείσετε το κουμπί και θα καταργήσετε κάθε ευέλικτη μορφή απασχόλησης, και εκ περιτροπής και προσωρινή; Το κάνατε; Όχι. Και δεν μπορείτε να το κάνετε και δεν μπορεί να το κάνει κανένας. Διότι τη στιγμή που θα πατήσει κάποιος αυτό το κουμπί, θα έχουμε εκατοντάδες χιλιάδες ανέργους την επόμενη μέρα έξω στην κοινωνία και θα καταρρεύσει και η ίδια η οικονομία και οι επιχειρήσεις. Άρα, να έρχεστε εδώ μεγαλύτερη υπευθυνότητα. Επαναλαμβάνω ότι τα μέτρα τα οποία παίρνουμε είναι προσωρινά, αναγκαία και θα τελειώσουν μαζί με την κρίση. Το χαμένο έδαφος το οποίο θα δημιουργηθεί από εδώ και πέρα στην αγορά εργασίας με την αύξηση της ανεργίας, δεν είναι αποτέλεσμα των πολιτικών μας. Δοκιμάζεται όλος ο κόσμος, όλες οι οικονομίες. Κοιτάξτε τι γίνεται από την Αμερική μέχρι τη Γερμανία, μέχρι την Αγγλία, μέχρι την Ιταλία, μέχρι την Ισπανία της ομολόγου του ΣΥΡΙΖΑ. Δεν υπάρχουν μαγικές λύσεις. Το 2021, όμως, θα υπάρξει μεγάλη αποκλιμάκωση της ανεργίας και θα κερδίσουμε το χαμένο έδαφος. Ευχαριστώ πολύ
Συνεχίζουμε με την τρίτη με αριθμό 655/4-5-2020 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Τους εργαζόμενους στον τουρισμό». Κύριε Κατσώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, οι εξελίξεις στον κλάδο του τουρισμού είναι στην επικαιρότητα. Από βαριά βιομηχανία, στήριγμα της καπιταλιστικής ανάκαμψης βρέθηκε ξαφνικά, λόγω της υγειονομικής κρίσης, ο βαριά ασθενής κλάδος με σοβαρές συνέπειες στην καπιταλιστική οικονομία. Η Κυβέρνηση και οι επιχειρηματικοί όμιλοι τα προηγούμενα χρόνια, στα χρόνια της κρίσης μιλούσαν για τη σημασία του τουρισμού ως κλάδου εξωστρέφειας στην γρήγορη ανάκαμψη από την κρίση. Προβλήθηκαν τα ρεκόρ αφίξεων, κερδών που πραγματοποιήθηκαν με το αίμα και τον ιδρώτα των εργαζομένων. Η εντατικοποίηση μεγάλης απώλειας εισοδήματος, οι μεγάλες ανατροπές στα εργασιακά και ασφαλιστικά δικαιώματα, ήταν τα χαρακτηριστικά αυτής της περιόδου. Ήταν μια εργασιακή ζούγκλα, αποτέλεσμα των πολιτικών των κυβερνήσεων και των μνημονιακών μέτρων που θεωρήθηκαν αναγκαίοι όροι για την καπιταλιστική ανάκαμψη, ενός μεσαίωνα που αποσιωπήθηκε από τους λαλίστατους ακριβοπληρωμένους κονδυλοφόρους της αστικής τάξης, που είχαν επιδοθεί σε μια άνευ προηγουμένου προβολή της δήθεν αποτελεσματικής δουλειάς των Υπουργών Τουρισμού και των επιχειρηματικών ομίλων που κατάφεραν το θαύμα. Τώρα ξανά οι εργαζόμενοι απ' όλους αυτούς καλούνται να πληρώσουν τη νέα κρίση. Η Κυβέρνηση ισχυρίζεται ότι όλα τα μέτρα των πράξεων νομοθετικού περιεχομένου που στηρίζουν τις επιχειρήσεις για την αντιμετώπιση της υγειονομικής κρίσης, όπως η αναστολή των συμβάσεων εργασίας, η εκ περιτροπής εργασία, το δώρο Πάσχα στις καλένδες, η απογείωση του εργοδοτικού δικαιώματος στον χρόνο εργασίας και τις αμοιβές, η περιστολή συνδικαλιστικών ελευθεριών είναι προσωρινά και ότι θα ανασταλούν με τη λήξη των περιοριστικών μέτρων. Οι εργαζόμενοι, όμως, κύριε Υπουργέ, έχουν πείρα από τις δεσμεύσεις για την προσωρινότητα των μνημονιακών μέτρων, τα οποία στη συνέχεια έγιναν το «φάρμακο ενάντια στις παθογένειες του παρελθόντος», όπως χαρακτηρίστηκαν τα όποια δικαιώματα από τις εργοδοτικές οργανώσεις και τα κόμματά τους. Οι απαιτήσεις του ΣΕΒ, του ΣΕΤΕ είναι όλα αυτά τα νέα μέτρα να συνεχίσουν, όπως, βέβαια, και τα παλιά. Η Κυβέρνηση επικαλούμενη τις συνέπειες της υγειονομικής κρίσης, όπως και με τα μνημονιακά μέτρα, έτσι και τώρα, όχι μόνο δεν προτίθεται να πάρει πίσω αντεργατικά μέτρα, αλλά θα πάρει και άλλα με προσπάθεια, βέβαια, θωράκισης των αναγκών του κεφαλαίου, συκοφαντώντας και ποινικοποιώντας διεκδικήσεις των εργαζομένων. Ικανοποιώντας αυτές τις αξιώσεις επιδιώκετε να βάλετε σε καραντίνα τα όποια εργασιακά και ασφαλιστικά δικαιώματα έχουν απομείνει. Η θέση των εργαζομένων θα επιδεινωθεί δραματικά, αν δεν οργανωθούν, αν δεν αγωνιστούν για την ανατροπή αυτής της πολιτικής. Ήδη οργανώνονται μαζικές κινητοποιήσεις από τα συνδικάτα του επισιτισμού - τουρισμού τις οποίες το ΚΚΕ θα στηρίξει με όλες τις δυνάμεις. Ρωτάμε, κύριε Υπουργέ: Με τη λήξη της αναστολής λειτουργίας των επιχειρήσεων, θα ενεργοποιηθεί η εργασιακή σχέση των εργαζομένων με τα ίδια δικαιώματα που είχαν πριν την αναστολή της σύμβασης εργασίας; Γνωρίζετε ότι υπάρχει μια ιδιότυπη εργασιακή σχέση των εποχικά εργαζομένων που διέπεται από νόμους και συλλογικές συμβάσεις. Θα εφαρμοστούν οι όροι και οι ρυθμίσεις που συμπεριλαμβάνονται στις συλλογικές συμβάσεις εργασίας, που έχουν υπογραφεί μεταξύ εργαζομένων και εργοδοτών, όπως, για παράδειγμα, ο όρος της «επαναπρόσληψης» των εργαζομένων με βάση το νομοθετικό πλαίσιο και τις συλλογικές συμβάσεις; Θα κάνει αποδεκτό το αίτημα των επιχειρηματικών ομίλων, όπως εκφράστηκε από το ΣΕΤΕ, για μη εφαρμογή αυτού το όρου της σύμβασης της επαναπρόσληψης φέτος; Θα κάνει υποχρεωτική τη συλλογική σύμβαση των επισιτιστικών καταστημάτων; Αλήθεια, ποιο είναι το σχέδιο της Κυβέρνησης για τη διασφάλιση του εισοδήματος των εργαζομένων στον τουρισμό είτε ανοίξουν είτε όχι οι επιχειρήσεις; Διότι μεγάλη συζήτηση γίνεται ότι πολλές επιχειρήσεις δεν θα ανοίξουν. Πώς τοποθετείται η Κυβέρνηση απέναντι στους ελαστικά απασχολούμενους ενοικιαζόμενους εργαζόμενους με συμβάσεις μιας ημέρας, λίγων ωρών, λίγων ημερών, λίγων μηνών από δουλεμπορικά γραφεία, μορφές που έχουν νομοθετηθεί από όλες τις κυβερνήσεις μέχρι τώρα, για να ικανοποιηθούν αυτές οι ανάγκες των επιχειρηματικών ομίλων; Όμως, τώρα αυτοί οι εργαζόμενοι με συμβάσεις μιας ημέρας, λίγων ημερών εξαιρούνται της στήριξης των 800 ευρώ. Πώς, λοιπόν, θα διασφαλιστεί το εισόδημα αυτών των εργαζομένων και η ασφάλισή τους; Περιμένουμε απαντήσεις σε αυτά τα ερωτήματα, που είναι πολύ σημαντικά.
Ο κύριος Υπουργός έχει τον λόγο.
Κύριε Πρόεδρε, υποδέχομαι θετικά την ερώτηση του κ. Κατσώτη, υπό την έννοια ότι συμμερίζομαι και εγώ την ευαισθησία την οποία δείχνει για ένα κρίσιμο κομμάτι της αγοράς εργασίας, που είναι οι εργαζόμενοι οι οποίοι βρίσκονται στον τουρισμό. Κύριε Κατσώτη, έχουμε την ίδια ευαισθησία. Τα νέα τα οποία σας φέρνω, δεν είναι ευχάριστα. Είναι κάτι το οποίο είναι κοινώς γνωστό. Αυτή τη στιγμή ο τουρισμός της χώρας μας, που αφορά ένα μεγάλο ποσοστό στο ΑΕΠ της χώρας, δέχεται ένα πρωτόγνωρο και πρωτοφανές πλήγμα. Δεν είναι το αποτέλεσμα των πολιτικών μας. Είναι αποτέλεσμα, δυστυχώς, της πανδημίας. Έχουμε ξενοδοχεία, έχουμε υποδομές, έχουμε πολύ καλές υπηρεσίες. Εγώ προσωπικά έλκω την καταγωγή μου από τη Νάξο και την Αμοργό και εκλέγομαι σε έναν νομό κατ' εξοχήν τουριστικό, τον Νομό Κυκλάδων. Αφουγκράζομαι τα προβλήματα του ξενοδοχειακού κόσμου και του κόσμου των καταλυμάτων. Προχθές είχα τηλεδιάσκεψη με όλο τον νομό και με τον κ. Θεοχάρη, τον Υπουργό Τουρισμού και συζητάμε και με τον ΣΕΤΕ. Πρέπει να μιλήσουμε και με τον ΣΕΤΕ. Ο ΣΕΤΕ είναι η επιχειρηματική πλευρά. Πρέπει, λοιπόν, να μιλήσουμε και με τους εργαζόμενους και με το ΣΕΤΕ. Δυστυχώς, η εξίσωση και η λύση της δεν είναι εύκολη, το ομολογώ, και δεν έχει καμμία σχέση με το παρελθόν. Το μόνο θετικό που έχουμε - το οποίο είναι θετικό - είναι πως το 2021 όλα θα ανατραπούν προς το καλύτερο. Εν πάση περιπτώσει, παρ' ότι δεν συμμερίζομαι το σκεπτικό, το οποίο αναλύσατε στην ερώτησή σας, υποδέχομαι με θετικό τρόπο την ευαισθησία και το ενδιαφέρον σας - που είναι κοινό - για αυτόν τον κόσμο της αγοράς εργασίας, που είναι οι εργαζόμενοι στον τουρισμό. Θέλω, λοιπόν, να σας πω ότι από τα πρώτα μέτρα τα οποία πήραμε, ήταν να δώσουμε το επίδομα ανεργίας, το τακτικό επίδομα ανεργίας, για μήνα Ιανουάριο, Φεβρουάριο, Μάρτιο και Απρίλιο και να το επεκτείνουμε κατά δύο μήνες. Είναι ακριβώς ο κόσμος του τουρισμού που εργαζόταν στις συγκεκριμένες κατηγορίες. Δεύτερον, στα νέα μέτρα και στις ειδικές κατηγορίες των εκατόν εξήντα χιλιάδων, οι οποίοι θα πληρωθούν μέχρι τις 18 Μαΐου, εντάσσονται και εκεί οι «ουρές» των εργαζομένων στον τουρισμό, που είχαν τακτικό επίδομα ανεργίας το Δεκέμβριο του 2019. Καλύπτουμε και αυτόν τον κόσμο. Για τα υπόλοιπα ζητήματα, θα σας πω στη δευτερολογία μου. Είναι κρίσιμα τα θέματα. Δεν είναι εύκολη άσκηση, κύριε Κατσώτη. Ξέρω ότι το γνωρίζετε και εσείς. Κάντε αυτό το έργο που κάνετε, μιλάτε, καταθέτετε επίκαιρες ερωτήσεις. Ούτε με διαδηλώσεις ούτε με απεργιακές κινητοποιήσεις μπορεί να αντιμετωπιστεί αυτή τη στιγμή το ζήτημα της πανδημίας. Θέλει ενότητα, θέλει αλληλεγγύη, θέλει κατανόηση από όλες τις πλευρές. Κανείς δεν θέλει να μη λειτουργήσει ο τουρισμός, ούτε οι επιχειρηματικοί όμιλοι, όπως τους βαφτίζετε, διότι και αυτοί θα κλείσουν ή θα υπολειτουργήσουν. Κανείς δεν θέλει να υπολειτουργήσει. Όλοι θέλουν να προσλάβουν εργαζόμενους και να λειτουργήσουν τα ξενοδοχεία τους. Δυστυχώς, το πρόβλημα δεν είναι πολιτικό, δεν είναι οικονομικό. Είναι θέμα υγείας! Στη δευτερολογία μου, λοιπόν, θα σας πω κάποια πράγματα τα οποία ετοιμάζει η Κυβέρνηση για το θέμα του τουρισμού. Σας ευχαριστώ πολύ.
Κύριε Κατσώτη, έχετε τον λόγο.
Ευχαριστώ, κύριε Πρόεδρε. Μας ακούνε χιλιάδες εργαζόμενοι σε όλη την Ελλάδα που απασχολούνται στον τουρισμό είτε άμεσα είτε έμμεσα. Η αγωνία τους για την επιβίωσή τους το επόμενο διάστημα είναι μεγάλη. Βεβαίως, η κρίση αυτή είναι αποτέλεσμα της υγειονομικής κρίσης. Δεν διαφωνούμε σε αυτό, κύριε Υπουργέ. Οι ειδικοί του Παγκόσμιου Οργανισμού Τουρισμού όντως προβλέπουν ανάκαμψη από το 2021. Προβλέπουν, επίσης, και μεγάλη απώλεια θέσεων εργασίας. Το ερώτημα, λοιπόν, είναι το εξής: Πώς διασφαλίζεται η επιβίωση όλου αυτού του κόσμου που δουλεύει στον τουρισμό και τον επισιτισμό; Έχει, λοιπόν, η Κυβέρνηση ένα σχέδιο για αυτόν τον κόσμο; Θα διασφαλιστεί, για παράδειγμα, η επιβίωσή τους τους επόμενους μήνες; Θα επεκταθεί το Ταμείο Ανεργίας αυτών των εργαζομένων; Θα μπουν στο Ταμείο Ανεργίας χωρίς όρους και προϋποθέσεις φέτος, αφού δεν θα έχουν απασχόληση ή θα μείνουν στο έλεος του Θεού, που λέει ο κόσμος; Θα διασφαλιστεί, λοιπόν, το εισόδημα των εργαζομένων ανεξάρτητα αν θα ανοίξουν ή όχι οι επιχειρήσεις; Κύριε Υπουργέ, λέτε ότι η Κυβέρνηση έχει θέσει ως προτεραιότητα την ενίσχυση των επιχειρήσεων, γιατί ισχυρίζεται ότι έτσι θα διατηρηθούν οι θέσεις εργασίας. Αυτή, όμως, η πολιτική δεν είναι καινούργια. Όλα τα προηγούμενα χρόνια αυτή η πολιτική εφαρμόστηκε και από τη δική σας Κυβέρνηση, της Νέας Δημοκρατίας, και από τον ΣΥΡΙΖΑ, αλλά και από το ΠΑΣΟΚ, που έλεγαν για προγράμματα ενεργού στήριξης της απασχόλησης, χωρίς, βέβαια, να διατηρηθούν ή να ενισχυθούν οι θέσεις εργασίας, όπως επιβεβαιώνεται από τα επίσημα στοιχεία. Ήδη μιλήσατε για την «ΕΡΓΑΝΗ». Και εδώ φαίνεται από τα στοιχεία, ότι οι προσλήψεις είναι λιγότερες κατά διακόσιες τριάντα τρεις χιλιάδες εξακόσιους είκοσι έξι. Και αυτό αφορά τους εποχικά εργαζόμενους στον επισιτισμό και τουρισμό. Επιβεβαιώνεται, λοιπόν, αυτή η κατάσταση. Οδήγησε, όμως, αυτή η πολιτική σας, της στήριξης των επιχειρήσεων, πάνω από όλα, - γιατί έτσι δημιουργούνται οι θέσεις εργασίας - στο τσάκισμα εργασιακών και ασφαλιστικών δικαιωμάτων. Και είναι γνωστό ότι όλα τα προηγούμενα χρόνια, με την κρίση αυτοί που πλήρωσαν το μάρμαρο - να το πω έτσι - ήταν οι εργαζόμενοι και με τη μείωση του μισθού και με τις απολύσεις. Είπατε προηγουμένως για τον ΣΥΡΙΖΑ ότι θεσμοθέτησε τις ομαδικές απολύσεις. Γιατί δεν τις παίρνετε πίσω εσείς; Ιδού η Ρόδος, ιδού και το πήδημα. Κάντε εδώ μια νομοθετική ρύθμιση και πάρτε πίσω αυτό το επαχθές μέτρο που ψήφισε η κυβέρνηση του ΣΥΡΙΖΑ. Το επικαλείστε, βέβαια, αλλά δεν κάνετε κάτι για να το πάρετε πίσω. Επίσης, σχετικά με τις συλλογικές συμβάσεις εργασίας: Αυτές δεν έχουν υπογραφεί. Και όσες έχουν υπογραφεί, δεν γίνονται υποχρεωτικές, όπως η σύμβαση εργασίας των επισιτιστικών καταστημάτων. Υπάρχει μια σειρά από σημαντικά ζητήματα, κύριε Υπουργέ, για τα οποία πρέπει να ακούσουν οι εργαζόμενοι στον επισιτισμό - τουρισμό. Τι θα γίνει το επόμενο διάστημα; Θα χάσουν τα σπίτια τους, για παράδειγμα, από τους πλειστηριασμούς όσοι έχουν πάρει δάνειο; Δεν θα έχουν εισόδημα. Δεν μπορούν να πληρώσουν. Θα κατοχυρωθούν, λοιπόν, ή θα πεταχτούν στο δρόμο ως αποτέλεσμα αυτής της κρίσης; Ακόμη, τι θα γίνει με τις μικρομεσαίες επιχειρήσεις σε αυτόν τον κλάδο; Έχουν αιτήματα, τα οποία τα έχουμε καταθέσει μέσα από ερώτηση. Θα στηριχθούν αυτοί οι αυτοαπασχολούμενοι; Τι θα γίνει εδώ με το θέμα των απολύσεων; Είπατε για τις απολύσεις. Όμως, το σύστημα «ΕΡΓΑΝΗ», κύριε Υπουργέ, δείχνει ότι τον περασμένο μήνα, τον Απρίλιο, είχαμε σαράντα μία χιλιάδες τριακόσιες πενήντα απολύσεις, από τις οποίες οι είκοσι τρεις χιλιάδες ήταν αορίστου χρόνου, παρ' όλο που υπήρχε απαγόρευση μέσα από τις πράξεις νομοθετικού περιεχομένου. Επίσης, έχουμε την εκ περιτροπής εργασία. Λέτε ότι θα ανοίξουν κάποια ξενοδοχεία. Τι θα γίνει με αυτούς τους εργαζόμενους που έχουν αλλάξει εργασιακή σχέση; Είχαμε τον Απρίλιο, σε δύσκολες συνθήκες - μετά, όμως, θα είναι πιο δύσκολες - τέσσερις χιλιάδες διακόσιες έξι μετατροπές συμβάσεων εργασίας από πλήρη σε εκ περιτροπής. Αυτό θα ενταθεί το επόμενο διάστημα αν δεν παρθούν μέτρα. Τι απαντούμε, λοιπόν, σε όλα αυτά; Τι απαντούμε, πάνω από όλα, σε αυτόν τον κόσμο στον επισιτισμό τουρισμό που δεν βλέπει φως στο τούνελ…
Σας παρακαλώ να ολοκληρώσετε, κύριε Κατσώτη.
Τελειώνω, κύριε Πρόεδρε. ….και χρειάζονται να ακούσουν σήμερα μέτρα προστασίας, μέτρα επιβίωσης των ίδιων και των οικογενειών τους.
Κύριε Υπουργέ, έχετε τον λόγο.
Κύριε Πρόεδρε, θα ευχαριστήσω και πάλι τον κ. Κατσώτη για την ενδιαφέρουσα αυτή ερώτηση, η οποία είναι και επίκαιρη και η οποία αφορά χιλιάδες κόσμου, χιλιάδες εργαζόμενους. Κύριε Κατσώτη, απαντώ ευθέως. Η κρίση αυτή - θα το επαναλάβω, είναι μονότονο, είναι στερεότυπο αλλά πρέπει να το λέμε - είναι πρωτοφανής και πρωτόγνωρη. Δεν διαπερνά μόνο τη χώρα μας, διαπερνά τον κόσμο όλο. Η χώρα μας θα πληγεί περισσότερο στην αγορά εργασίας, ακριβώς λόγω του ότι μεγάλο τμήμα του ΑΕΠ της επηρεάζεται από τον τουρισμό και τον επισιτισμό, τον οποίο αναφέρατε και συμφωνώ. Άρα, δεν είναι κάτι το οποίο μπορεί να κάνει η ελληνική Κυβέρνηση και δεν το κάνει. Επικαλεστήκατε την «ΕΡΓΑΝΗ». Πέρυσι είχαμε εκατόν δέκα προσλήψεις στον τουρισμό. Κάναμε κάτι αρνητικό για να μη γίνουν προσλήψεις στον τουρισμό; Όχι, απλά τα καταλύματα, τα ξενοδοχεία δεν μπορούν να προσλάβουν, γιατί μπαίνει μπροστά το πρόβλημα το οποίο - όπως πολύ σωστά είπατε και συμφωνήσατε μαζί μου - είναι κατ' εξοχήν υγειονομικό. Πρώτον, λοιπόν, θέλω να απαντήσω, κύριε Κατσώτη, στον προβληματισμό που θέσατε, ότι ναι, έχουμε πρόβλημα. Το πρόβλημα είναι μεγάλο. Θα μεγαλώσει τους επόμενους μήνες. Και απαντώ, λοιπόν, ότι σε αυτό το πρόβλημα το οποίο θα διαπεράσει την ελληνική κοινωνία, θα πάμε όλοι μαζί, με αλληλεγγύη, με ενότητα, πολιτεία, επιχειρήσεις και εργαζόμενοι. Ήταν το τρίπτυχο της συμφωνίας το οποίο έκανα με τους κοινωνικούς εταίρους, πριν ξεσπάσει η κρίση, στο γραφείο μου και πριν απαγορευτεί η δυνατότητα να συνομιλούμε μεταξύ μας. Ήταν η τελευταία συνάντηση που έκανα. Με το τρίπτυχο αλληλεγγύη, συνεννόηση, πάμε μαζί εργαζόμενοι, εργοδότες και η πολιτεία πάνω απ' όλα για να συντονίσει αυτό το έργο. Δεύτερον, το ζήτημα του τουρισμού. Τι συνέβη στη χώρα μας; Η επιλογή του Πρωθυπουργού, του Κυριάκου Μητσοτάκη, να θέσει ως κορυφαία προτεραιότητα - που ήταν πολιτική απόφαση - το θέμα της υγείας, μπορεί στην αρχή να δημιούργησε πρόβλημα στην οικονομία, γιατί κινηθήκαμε πιο γρήγορα, όμως έφερε θετικά αποτελέσματα στην αξιοπιστία της χώρας, στην καλή εικόνα της χώρας και να τώρα που βγαίνει στον τουρισμό. Διότι είμαστε από τις πρώτες χώρες που μπορούμε, έστω και στα πρώτα δειλά βήματα, παγκοσμίως να πούμε ότι θα ανοίξουν κάποια ξενοδοχεία και κάποια καταλύματα. Ήταν αποτέλεσμα πολιτικής απόφασης. Ετοιμάζονται σήμερα; Ναι, ετοιμάζονται. Δεν είμαι έτοιμος να σας πω εγώ σήμερα εδώ, στην επίκαιρη ερώτησή σας, όλο το σχέδιο. Το σχέδιο θα το ανακοινώσει η Κυβέρνηση, διά του αρμόδιου Υπουργού, κ. Θεοχάρη, πολύ σύντομα. Ετοιμάζουμε συνολικό σχέδιο για την αντιμετώπιση του προβλήματος του τουρισμού, για το πώς θα ανοίξουν νησιά, πώς θα ανοίξουν τουριστικές περιοχές. Ναι, το ετοιμάζουμε, κύριε Κατσώτη. Θα ανακοινωθεί πάρα πολύ σύντομα. Όμως, ανάμεσα σε αυτά που έχω να σας πω είναι ότι, εκ μέρους του Υπουργείου Εργασίας αυτή την στιγμή τα μέτρα τα οποία παίρνουμε αποκλίνουν από το συμβατικό δίκαιο της χώρας μας. Είναι, όμως, μέτρα προσωρινά, έκτακτα, αναγκαία, τα οποία θα αλλάξουν - το λέω ενώπιον της Βουλής - μόλις βγούμε από την κρίση. Όλα αυτά μπαίνουν τώρα εμβόλιμα, για να στηρίξουμε τις θέσεις εργασίας, να στηρίξουμε εισοδήματα εργαζομένων, στο βαθμό που γίνεται να μην κλείσουν επιχειρήσεις και χάσουμε και χιλιάδες θέσεις εργασίας, να κρατήσουμε ζωντανές τις επιχειρήσεις και τις σχέσεις, τους δεσμούς μεταξύ εργαζομένων και επιχειρήσεων, να μην υπάρξουν απολύσεις. Τώρα, τι ετοιμάζουμε εμείς; Ετοιμάζουμε για το επόμενο διάστημα - διαμέσου του προγράμματος «SURE», το οποίο έχει ανακοινωθεί από την Ευρωπαϊκή Επιτροπή - και σχεδιάζουμε πιο γρήγορα από τις άλλες ευρωπαϊκές χώρες, κύριε Πρόεδρε, εμείς εδώ στην Ελλάδα, στο Υπουργείο Εργασίας, το πρόγραμμά «SURE». Η δημοσιονομική άσκηση γίνεται στο να συμπεριλάβουμε και τον κόσμο του τουρισμού μέσα σε αυτή την περίμετρο της κάλυψης, έτσι ώστε, την όποια απώλεια σε εισόδημα υποστούν οι εργαζόμενοι, στην περίπτωση που απασχοληθούν σε θέσεις εργασίας, να καλύψουμε ποσοστό της απώλειας και εισοδήματος εκ μέρους του ελληνικού κράτους και τις ασφαλιστικές εισφορές. Αυτή είναι μία άσκηση, την οποία προετοιμάζουμε μεθοδικά στο Υπουργείο Εργασίας και μαζί με το σχέδιο για τον τουρισμό θα τα ανακοινώσουμε από κοινού με τον Υπουργό Τουρισμού και την Κυβέρνηση. Ευχαριστώ.
Συνεχίζουμε με την τρίτη με αριθμό 659/4-5-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Οι εργαζόμενοι και οι ιδιοκτήτες των τετρακοσίων Κέντρων Διά Βίου Μάθησης (ΚΔΒΜ) καλούνται να πληρώσουν τα σπασμένα». Ορίστε, έχετε τον λόγο, κύριε Κεγκέργλου.
Ευχαριστώ, κύριε Πρόεδρε. Κύριε Υπουργέ, αν ξεκινήσουμε από την παραδοχή ότι η κρίση είναι πρωτόγνωρη και οι επιπτώσεις της ακόμα δεν έχουν διαφανεί, θα μπορούσαμε να συμφωνήσουμε στη βάση αυτού που είπατε προηγουμένως, ότι όλοι μαζί θα την αντιμετωπίσουμε. Αυτό, όμως, προϋποθέτει από την πλευρά της Κυβέρνησης να έχει ανοιχτά αυτιά, να ακούει τις προτάσεις, να μην απορρίπτει a priori καθετί το οποίο προτείνεται και κυρίως να μη διαχειρίζεται την κρίση και τις πολιτικές με επικοινωνιακούς και προπαγανδιστικούς όρους. Σημαντικό ζήτημα αποτελούν τα εργαλεία. Όταν έχουμε μία πρωτόγνωρη κρίση σε αχαρτογράφητα νερά, τα παραδοσιακά εργαλεία και οι τρόποι δεν είναι αρκετά για να αντιμετωπίσουμε την κρίση. Γι' αυτό εμείς καταθέσαμε ένα ολοκληρωμένο πρόγραμμα για την στήριξη των δραστηριοτήτων, μέσω της διασφάλισης των θέσεων εργασίας. Ένα εκατομμύριο εργαζόμενοι θα στηριχτούν με το 40% του μισθολογικού κόστους γενικότερα, μέσα και οι ασφαλιστικές εισφορές, για έξι μήνες με κόστος περίπου 2,5 δισεκατομμύρια και συγκεκριμένες πηγές χρηματοδότησης, όπως το ευρωπαϊκό πρόγραμμα, που αναφέρατε και το Ευρωπαϊκό Κοινωνικό Ταμείο. Όσες ανακοινώσεις κι αν κάνετε περιπτωσιολογικά, όπως οι δεκάδες περιπτώσεις που εντάχθηκαν σε στήριξη, άλλες δεκάδες χιλιάδες πολίτες θα έρχονται και θα λένε ότι είναι εκτός. Δεν υπάρχει περίπτωση να καλύψετε όλους όσοι έχουν πληγεί, με τον τρόπο της περιπτωσιολογικής αντιμετώπισης. Χρειάζεται ένα συνολικό, καθολικό σχέδιο. Είναι εμφανές ότι οι αντιφατικές πολιτικές, όπως εκδηλώθηκαν με το πρόγραμμα τηλεκατάρτισης, είναι ένα παράδειγμα πάρα πολύ σημαντικό. Είχατε ορισμένα χρήματα να αξιοποιήσετε από την Ευρωπαϊκή Ένωση, βρήκατε ένα τρόπο. Δυστυχώς, για το πρόβλημα το οποίο ανέκυψε - αφού όμως ευθύνη είχε το Υπουργείο και οι επτά εταιρείες, με τις οποίες συμβληθήκατε, γιατί το Υπουργείο ήταν αρμόδιο να επιλέξει το αντικείμενο τηλεκατάρτισης και οι επτά εταιρείες ήταν αρμόδιες για το περιεχόμενο της τηλεκατάρτισης - μαζί με τον ΣΥΡΙΖΑ ρίξατε τις ευθύνες στα τετρακόσια Κέντρα Διά Βίου Μάθησης. [[Στο σημείο αυτό κτυπάει του κουδούνι λήξεως του χρόνου ομιλίας του κυρίου Βουλευτή]] Τα τετρακόσια Κέντρα Διά Βίου Μάθησης και οι εργαζόμενοί τους συκοφαντήθηκαν ασυστόλως τόσο από εσάς όσο και από το ΣΥΡΙΖΑ. Το είπα από την πρώτη στιγμή: Βάλτε φρένο στην προπαγάνδα, βάλτε φρένο στην ανεύθυνη πολιτική και στον τρόπο, που αντιμετωπίζετε ανθρώπους που εργάστηκαν νυχθημερόν σε δύσκολες συνθήκες, εργαζομένους που ανακλήθηκαν από την αναστολή εργασίας, για να βγάλουν σε πέρας το πρόγραμμα. Σήμερα, βεβαίως, κάνοντας τον απολογισμό θα δούμε ότι εκατόν εξήντα πέντε χιλιάδες επαγγελματίες εντάχθηκαν στο πρόγραμμα. Για να γίνει αυτό έχει μία δουλειά ,όχι μόνο δημοσιότητας, όχι μόνο επικοινωνίας. Αλλά αυτή η δουλειά - που ήταν προβλεπόμενη στο πρόγραμμα - έγινε σε ένα πολύ μεγάλο ποσοστό. Σήμερα, με την κατάργηση του προγράμματος, για πολιτικούς λόγους κυρίως και ουσιαστικούς βεβαίως, που αφορούσαν το περιεχόμενο και τις ευθύνες των επτά εταιρειών, την πληρώνουν - όπως λέω και στον τίτλο της ερώτησης - οι άνθρωποι οι οποίοι δεν είχαν καμμία ευθύνη.
Ολοκληρώστε, κύριε Κεγκέρογλου.
Ολοκλήρωσα, κύριε Πρόεδρε. Το ερώτημα, λοιπόν, είναι: Θα πληρωθούν για την εργασία τους όσοι εργάστηκαν στα τετρακόσια Κέντρα Διά Βίου Μάθησης; Θα πληρωθούν για τον κόπο, τον μόχθο τους οι τετρακόσιοι επαγγελματίες ή όσοι εν πάση περιπτώσει, από τους τετρακόσιους - δεν είμαι σε θέση να γνωρίζω αν όλοι έχουν κάνει - στο βαθμό που έχουν εργαστεί και στο ποσοστό που πρέπει για να έχουμε μία δίκαιη αντιμετώπιση από τη μεριά της πολιτείας ή θα έχουμε άλλη μία περίπτωση, που η πολιτεία αυθαίρετα αθέτησε αυτό, το οποίο προκήρυξε και δεν πληρώνει τις υποχρεώσεις της; Ευχαριστώ.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε συνάδελφε, κύριε Κεγκέρογλου, υποδέχομαι με θετικό τρόπο την ερώτησή σας, καθώς συμμερίζομαι την ανησυχία σας για τις επιχειρήσεις του κλάδου της κατάρτισης και των εργαζομένων τους. Τα Κέντρα Διά Βίου Μάθησης 1 και 2 είναι επιχειρήσεις που πλήττονται κι αυτές μέσα στην κρίση κι έχουν και αυτές προβλήματα, όπως οι υπόλοιπες επιχειρήσεις. Απασχολούν ένα πολύ σοβαρό αριθμό εργαζομένων και είναι και αυτές επιχειρήσεις που συνεισφέρουν με φόρους και με ασφαλιστικές εισφορές στη δημόσια προσπάθεια, στον κρατικό προϋπολογισμό. Η πρωτόγνωρη, όμως, κρίση, που έχει προκαλέσει η τρέχουσα πανδημία, απειλεί ταυτόχρονα την υγεία του ανθρώπου και την ευημερία του, την ίδια στιγμή κλονίζει τις εθνικές οικονομίες και τις καθιστά αντιμέτωπες με σημαντικές πρωτόγνωρες οικονομικές και κοινωνικές επιπτώσεις. Δεδομένων των συνθηκών, η αγορά εργασίας δεν μπορεί να παραμείνει ανεπηρέαστη. Για τη στήριξη όλων των πολιτών που πλήττονται από την κρίση, η Κυβέρνηση αντέδρασε με ταχύτητα, αποφασιστικότητα, υπευθυνότητα. Sτις προηγούμενες επίκαιρες ερωτήσεις, έκανα το περίγραμμα των παρεμβάσεών μας. Πράγματι, σε ένα σύντομο χρονικό διάστημα πήραμε μέτρα σε απειροελάχιστο χρόνο, επτά πράξεις νομοθετικού περιεχομένου, διακόσιες υπουργικές αποφάσεις. Για τους επιστημονικούς κλάδους της χώρας επιλέξαμε το σύστημα της τηλεκατάρτισης, με στόχο, όχι μόνο τη στήριξη του δυναμικού της χώρας, αλλά και την αναβάθμιση των ψηφιακών και επαγγελματικών δεξιοτήτων των ωφελούμενων με προφανή οφέλη για την ενδυνάμωση των αντίστοιχων κλάδων. Άλλωστε, δεν είναι λίγοι οι επιστήμονες, σήμερα που μιλάμε, που επιλέγουν τον εργαλείο της διά βίου μάθησης και μάλιστα, με προσωπικό κόστος, με χρήματα από την τσέπη τους, προκειμένου να ανταποκριθούν στις σύγχρονες απαιτήσεις της διαρκώς μεταβαλλόμενης αγοράς εργασίας. Την ανάγκη αυτή τη διαγνώσαμε και κινηθήκαμε γρήγορα με σκοπό την οικονομική ενίσχυση και ενδυνάμωση των δεξιοτήτων σε επίκαιρα γνωστικά αντικείμενα και την πιστοποίηση των επιστημόνων. Είναι αλήθεια, θέλω να το ακούσει αυτό η Αίθουσα, ότι η διά βίου μάθηση αποτελεί ένα απαραίτητο εφόδιο και διαβατήριο στην αγορά εργασίας, η οποία αλλάζει ραγδαία. Η επιστημονική γνώση αλλάζει με τεράστια ταχύτητα και κανείς δεν μπορεί να μένει στάσιμος στα εφόδια και στις γνώσεις που απέκτησε όταν αποφοίτησε. Αυτό σημαίνει ότι η διά βίου μάθηση και η συνεχής κατάρτιση είναι άρρηκτα συνδεμένες με το μέλλον της εργασίας. Δικηγόροι, γιατροί, μηχανικοί, οικονομολόγοι, εν γένει όλοι οι επιστήμονες οφείλουν συνεχώς να επιμορφώνονται και να επενδύουν διαμέσου της γνώσης και της κατάρτισης στη βελτίωση των δεξιοτήτων τους. Με πρόθεση, λοιπόν, τη συμβολή μας στην πραγματική επιμόρφωση των επιστημόνων σε σύγχρονες δεξιότητες και σε συνδυασμό με την αξιοποίηση χρηματοδοτικών εργαλείων της Ευρωπαϊκής Ένωσης, προτάθηκε η υιοθέτηση του εν λόγω συστήματος τηλεκατάρτισης. Προϊόντος του χρόνου διαπιστώθηκε ότι το σύστημα αυτό δεν ανταποκρίνεται στις απαιτήσεις και στις ανάγκες που αντιστοιχούν στο εξειδικευμένο επιστημονικό προσωπικό της χώρας και δεν υπηρετεί απόλυτα τον σκοπό, για τον οποίο αρχικά επελέγη από την Κυβέρνηση. Ως εκ τούτου, διαπιστώνοντας αυτήν την αστοχία, το πρόγραμμα οικονομικής στήριξης επιστημόνων με τηλεκατάρτιση καταργήθηκε και οι εκατόν εξήντα επτά χιλιάδες επιστήμονες, τους οποίους αφορούσε το πρόγραμμα ,έλαβαν την ενίσχυση των 600 ευρώ για τον μήνα Απρίλιο, χωρίς προϋποθέσεις, διασφαλίζοντας το κομμάτι της οικονομικής ενίσχυσης των σχετικών κλάδων. Παράλληλα, μέχρι και σήμερα το πρόγραμμα αυτό έχει παραταθεί μέχρι τις 8 Μαΐου έτσι ώστε σήμερα, δηλαδή, οι δικαιούχοι επιστήμονες να μπορούν να υποβάλουν αίτηση. Ανακοινώνω, λοιπόν, σήμερα στη Βουλή ότι το πρόγραμμα αυτό θα επεκταθεί χρονικά για την υποβολή της αίτησης εκ μέρους των επιστημονικών κλάδων της χώρας κατόπιν και του αιτήματος που έχει θέσει ο κ. Στασινός, ο Πρόεδρος των μηχανικών και ο κ. Κόλλιας, ο Πρόεδρος των οικονομολόγων. Μέχρι τις 15-5-2020, την άλλη Παρασκευή, θα μπορούν να υποβάλουν αίτηση οι επιστήμονες και να πάρουν τα 600 ευρώ. Πρόκειται, λοιπόν, για μια αυτονόητη ενέργεια που κάναμε, η οποία δείχνει πολιτική υπευθυνότητα, επιδεικνύοντας αντανακλαστικά και όχι επιμένοντας σε μια λανθασμένη επιλογή δείχνοντας πολιτικό εγωισμό. Παράλληλα, η Κυβέρνηση θα προχωρήσει άμεσα σε ρύθμιση του τρόπου λειτουργιάς των Κέντρων Διά Βίου Μάθησης και των Κέντρων Επαγγελματικής Κατάρτισης, εισάγοντας και την ποιοτική αξιολόγησή τους, συμπληρώνοντας το σημερινό θεσμικό πλαίσιο. Συνεπώς το δημόσιο θα κινηθεί στο πλαίσιο της εθνικής και κοινοτικής νομοθεσίας για τα κριτήρια ποιότητας, με τα οποία πρέπει να εκτελούνται οι δημόσιες συμβάσεις και με σεβασμό στον θεσμό της διά βίου μάθησης, εκσυγχρονίζοντας και βελτιώνοντάς τον. Πιο ειδικά, όσον αφορά τη λειτουργία των τριακοσίων ενενήντα εννέα Κέντρων Διά Βίου Μάθησης και το επίμαχο χρονικό διάστημα, στο οποίο αναφέρεστε, κύριε συνάδελφε, αλλά και τα γεγονότα, τα οποία συνέβησαν, θα τοποθετηθώ στη δευτερολογία μου. Θέλω, όμως, κλείνοντας να σας πω ότι, όχι μόνο με αυτά που είπα δεν κατηγορούμε, αλλά αναγνωρίζουμε το μεγάλο και σημαντικό έργο των Κέντρων Διά Βίου Μάθησης και το τι σημαντικό ρόλο έχουν να διαδραματίσουν στο μέλλον και ότι το δημόσιο και η πολιτεία θα είναι δίπλα τους. Θα σας πω στη δευτερολογία μου γι' αυτό το ερώτημα ,το οποίο θέσατε.
Ευχαριστούμε, κύριε Υπουργέ. Τον λόγο έχει ο κ. Κεγκέρογλου.
Εγώ θέλω να επισημάνω ξανά τις αρνητικές προεκτάσεις, που είχε τόσο η αρχική απόφασή σας όσο και η απόφαση της κατάργησης. Σαφώς και είχαν ελλείψεις, σαφώς και είχαν λάθη κολοσσιαία, θα έλεγα, που επέτρεψαν δυστυχώς να δημιουργηθούν πολύ περισσότερα με το περιεχόμενο της εκπαίδευσης όπως το προσδιόρισαν οι επτά αδερφές, όπως τις ονόμασα, οι επτά εταιρείες τηλεκατάρτισης. Από την τοποθέτησή σας, όμως, πριν από λίγο φαίνεται ότι το βάρος και την ευθύνη τη ρίχνετε στα τετρακόσια ΚΕΚ, όπως ήταν παλιά η ονομασία τους, Κέντρα Διά Βίου Μάθησης είναι. Έχει αλλάξει το θεσμικό καθεστώς. Έχουν υπάρξει βεβαίως, παρατράγουδα στο παρελθόν. Έχουν υπάρξει βεβαίως, περιπτώσεις που δεν υλοποιήθηκαν προγράμματα, όπως έπρεπε, αλλά η συνολική καταδίκη του θεσμού κατ' αρχήν της κατάρτισης και συνολικά των ανθρώπων που εργάζονται στην κατάρτιση είναι άνευ προηγούμενου. Σας είπα ότι εκεί είχατε συμπαιγνία με τον ΣΥΡΙΖΑ. Κορυφώσατε ένα θέμα σε μια βάση εντελώς ψευδή, μόνο και μόνο για να παίξετ,ε για άλλη μια φορά, το δικομματικό σας παιχνίδι. Υπάρχουν, όμως, άνθρωποι κάτω από το παιχνίδι που παίζετε. Κάτω από αυτήν την άγονη αντιπαράθεση και τις συκοφαντίες, υπάρχουν χιλιάδες εργαζόμενοι στα ΚΕΚ, στα Κέντρα Διά Βίου Μάθησης, υπάρχουν επαγγελματίες με συνείδηση, υπάρχουν άνθρωποι οι οποίοι, όπως σας είπα, είναι οικογενειάρχες, έχουν παιδιά και δεν μπορούν να ακούν αυτά που ακούν τα παιδιά τους γι' αυτούς, ψευδώς και ασύστολα από κόμματα, Υπουργούς, Βουλευτές και δεν ξέρω ποιους άλλους. Άρα, το πρώτο που πρέπει να κάνετε είναι η ηθική αποκατάσταση αυτών των ανθρώπων. Το δεύτερο που έχετε να κάνετε είναι βεβαίως, να ξαναστήσετε στα μάτια του κόσμου τον θεσμό της κατάρτισης. Δεν ξεκινάτε, όπως σας είπα, από κάτω, αλλά πρέπει να ξεκινήσετε από πάνω. Η έρευνα πρέπει να γίνει καθ' ύψος και όχι στο βάθος στη συγκεκριμένη περίπτωση. Το τρίτο που πρέπει να κάνετε είναι να αποζημιώσετε τους ανθρώπους που εργάστηκαν. Η εργασία τόσων χιλιάδων ανθρώπων είτε εργαζομένων είτε επαγγελματιών είτε συνεργατών των Κέντρων Διά Βίου Μάθησης 1 και 2, προκειμένου να ολοκληρωθεί η ένταξη των εκατόν εξήντα επτά χιλιάδων επιστημόνων πρέπει να πληρωθεί, πρέπει να αμειφθεί. Βεβαίως, οι επτά - σας έχω κάνει και γραπτή ερώτηση - θα πρέπει να εξεταστούν. με βάση τις ευθύνες τους και να πάρουν, εάν έχουν παρανομήσει, τα πρόστιμα που αναλογούν σε αυτήν την παρανομία τους. Δηλαδή όχι μόνο να μην αμειφθούν, αλλά να φάνε και τα πρόστιμα, τα οποία προβλέπονται, αν προβλέπονται. Επιπλέον, σας έχω στην ερώτηση ένα ερώτημα που αφορά τις ενέργειές σας σε σχέση με τις αθέμιτες πρακτικές που ακολούθησαν, τις εναρμονισμένες, το καρτέλ που δημιούργησαν, προκειμένου να μην υπάρχει ανταγωνισμός και να πληρώσουν τα Κέντρα Διά Βίου μάθησης με ελάχιστο πλαφόν, το οποίο τέθηκε άτυπα βεβαίως στο πλαίσιο της τηλεκατάρτισης. Η Επιτροπή Ανταγωνισμού θα ελέγξει κατά πόσον οι επτά εταιρείες είχαν εναρμονισμένη πρακτική στο συγκεκριμένο θέμα, ούτως ώστε να βγει ένα ελάχιστο πλαφόν το οποίο επέβαλαν στα Κέντρα Διά Βίου Μάθησης; Με τις απαντήσεις σε αυτά τα ερωτήματα νομίζω θα έχετε επιτελέσει το ελάχιστο χρέος σας, σε σχέση με τις αντιφατικές πολιτικές, που ακολουθήσατε και στο συγκεκριμένο θέμα. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, δεν συμφωνώ και δεν μπορείτε να πάρετε πάνω σας το μονοπώλιο της συμπάθειας και της στήριξης των Κέντρων Διά Βίου Μάθησης 1 και 2. Θα επαναλάβω αυτά που είπα στην πρωτολογία μου. Αναγνωρίζουμε τον σημαντικό ρόλο, που έχουν παίξει διαχρονικά στη χώρα μας. Είναι επιχειρήσεις, που έχουν εργαζόμενους τους οποίους τιμούμε, όπως και τις επιχειρήσεις. Λειτουργούν μέσα στο περιβάλλον του ανταγωνισμού της πατρίδας μας. Αυτές οι επιχειρήσεις πληρώνουν φόρους και ασφαλιστικές εισφορές και θέλουν και αυτές το στίγμα της ελληνικής πολιτείας, όπως το θέλουν όλες οι ελληνικές επιχειρήσεις. Άρα, λοιπόν, καμμία συκοφαντία. Το αντίθετο: Στήριξη σε αυτές τις επιχειρήσεις. Δεύτερον, υπενθυμίζω ότι όσον αφορά τα τριακόσια ενενήντα εννιά Κέντρα Διά Βίου Μάθησης η αξιολόγησή τους κρίνεται από τον νόμο Γαβρόγλου εκ μέρους του Υπουργείου Παιδείας. Ούτε προστέθηκε κανένα ούτε αφαιρέθηκε κανένα, με σεβασμό στην αξιολόγηση που πήραμε από το Υπουργείο Παιδείας. Όλα έγιναν δεκτά. Ούτε ένα δεν αποκλείσαμε ούτε ένα δεν προσθέσαμε, τριακόσια ενενήντα εννέα. Πριν από λίγο, σας είπα ότι η τηλεκατάρτιση, η διά βίου μάθηση, αποτελούν προκλήσεις, που έρχονται από το μέλλον. Πρέπει να συνεχιστούν. Άρα, ο ρόλος των Κέντρων Διά Βίου Μάθησης είναι σημαντικός και τώρα και στο μέλλον. Βεβαίως, επλήγησαν αυτή την περίοδο με την έννοια του γεγονότος το οποίο συνέβη. Όμως, είπαμε ότι για την πολιτική σε ένα περιβάλλον, το οποίο παίρνει τις αποφάσεις σε ταχύτατο χρόνο. Σας ανέφερα επτά πράξεις νομοθετικού περιεχομένου και τριακόσιες πολιτικές αποφάσεις. Όμως, καταφέραμε και αξιολογήσαμε, με τις υπηρεσίες που έκαναν αυτεπάγγελτο έλεγχο, ακούγοντας και τη φωνή της κοινωνίας, ότι κάποιο από τα προγράμματα σε επίπεδο ποιότητας, που δεν υπάρχει αξιολόγηση προβλεπόμενη, δεν ικανοποιούσε τους στόχους, που εμείς είχαμε θέσει. Άρα, διακόψαμε αμέσως το πρόγραμμα και συνεχίσαμε την οικονομική ενίσχυση των επιστημόνων, για τους οποίους πριν από λίγο ανακοίνωσα ότι έχουν δικαίωμα μέχρι τις 15 Μάϊου να συνεχίσουν να υποβάλλουν τις ερωτήσεις τους. Άρα, παρά τη συγκεκριμένη αστοχία, επιβραβεύουμε και αναγνωρίζουμε διαχρονικά το έργο των Κέντρων Διά Βίου Μάθησης. Αναγνωρίζουμε την πολύτιμη συνεισφορά του στη βελτίωση των επαγγελματικών και ψηφιακών δεξιοτήτων ανέργων και εργαζομένων πολιτών και επί ημερών του ΠΑΣΟΚ τότε και επί ΣΥΡΙΖΑ. Εμείς δεν έχουμε δώσει ακόμα κάποιο πρόγραμμα, αλλά πράγματι, η συνεισφορά τους είναι σημαντική. Είμαστε, λοιπόν, και θα είμαστε δίπλα στα Κέντρα Διά Βίου Μάθησης, τα οποία αποτελούν έναν θετικό θεσμό για την ενίσχυση των δεξιοτήτων των εργαζομένων και των άνεργων πολιτών. Η αξία της τηλεκατάρτισης παραμένει αδιαμφισβήτητη, καθώς μεγάλος αριθμός προγραμμάτων τηλεκατάρτισης έχει υλοποιηθεί επιτυχημένα και στο παρελθόν. Η κατάρτιση, όπως και κάθε επιχείρηση, πρέπει να βοηθιούνται από την πολιτεία, στηρίζοντας την απασχόληση και τη διασφάλιση θέσεων εργασίας. Έτσι, μαζί με το Υπουργείο Οικονομικών, είμαστε εδώ για να συζητήσουμε μαζί τους, να ακούσουμε τα προβλήματα του κλάδου, να ενισχύσουμε τον συγκεκριμένο κλάδο, τη βιωσιμότητα των επιχειρήσεων και όπου υπάρχουν προβλήματα, να σταθούμε δίπλα τους. Ευχαριστώ πολύ.
Ευχαριστούμε τον κύριο Υπουργό. Ακολουθεί η τελευταία για σήμερα, η τέταρτη με αριθμό 660/4-5-2020 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Έμπρακτη αναγνώριση του έργου των ανθρώπων της πρώτης γραμμής για την αντιμετώπιση της πανδημίας και της διασφάλισης των συνθηκών υγείας και ασφάλειας στην εργασία.» Κύριε Κεγκέρογλου, έχετε τον λόγο.
Θα μπορούσα να υπολογίσω και ποια θα ήταν η απάντηση σε αυτή τη δεύτερη ερώτηση, ώστε να μην την κάνουμε καθόλου, όταν για υποχρέωση του κράτους - χρωστά λεφτά, δηλαδή, το κράτος σε αυτούς τους ανθρώπους - δεν αναλαμβάνει και την ευθύνη να πει: ναι, ό,τι κόπο έκαναν θα τους πληρώσω, θα αμειφθούν τα νόμιμα. Έχουν δικαίωμα οι εργαζόμενοι να αμειφθούν για τις μέρες που δούλεψαν για το συγκεκριμένο πρόγραμμα. Το ότι απέτυχε είναι άλλο θέμα, οφείλεται σε άλλες αιτίες, δεν οφείλεται σε αυτούς. Άρα, από πού κι ως πού δεν λέτε ευθέως σήμερα ότι θα αμειφθούν για την εργασία τους όσοι δούλεψαν, με βάση την πρόσκλησή σας; Απορώ πώς κλείνετε αυτό το θέμα της ερώτησης, χωρίς να λέτε μια κουβέντα για το δίκαιο αίτημά τους να πληρωθούν τα νόμιμα, αυτά που δικαιούνται. Έχουμε, επομένως, το ζήτημα μέσα στην κρίση που ανέκυψε και για χιλιάδες εργαζόμενους επιπλέον, οι οποίοι δούλεψαν και δουλεύουν στην πρώτη γραμμή. Υπάρχει μια εκκρεμότητα εδώ και κάποια χρόνια και λέμε ότι αντί να υπάρχουν μόνο λόγια, χειροκροτήματα και συγχαρητήρια, να υπάρξει και έμπρακτη αναγνώριση. Είναι όλοι οι υγειονομικοί, είναι οι άνθρωποι της πρώτης γραμμής στους δήμους, στις κοινωνικές υπηρεσίες, στις κοινωνικές δομές είτε είναι αυτό το «Βοήθεια στο Σπίτι» είτε είναι ΚΗΦΗ, είναι οι άνθρωποι της καθαριότητας στους δήμους. Υπάρχει πιο επικίνδυνη εργασία από την εργασία στην καθαριότητα και στην ανακύκλωση, στο νοσοκομείο, στον έλεγχο; Αυτές τις ημέρες δουλεύουν στον έλεγχο χιλιάδες άνθρωποι όλων των περιφερειών, του ΕΦΕΤ κ.λπ. στην πρώτη γραμμή. Για όλους αυτούς, λοιπόν, που δικαιούνται ασφαλιστικά και συνταξιοδοτικά να είναι στα βαρέα και ανθυγιεινά, παρακαλούμε την Κυβέρνηση, για άλλη μια φορά, να εξετάσει το θέμα, να μελετήσει την ολοκληρωμένη τροπολογία, που έχουμε καταθέσει, να την αποστείλει και στο Ελεγκτικό Συνέδριο για να γνωμοδοτήσει, προκειμένου να ενταχθούν αυτοί οι άνθρωποι στα ασφαλιστικά και συνταξιοδοτικά στα βαρέα και ανθυγιεινά. Κλείνω με την επισήμανση και την πρότασή μας, όλα τα μέσα προστασίας γι' αυτούς τους ανθρώπους που εργάζονται σε δημόσιες υπηρεσίες, που εργάζονται σε δημόσιους οργανισμούς, για τους ανθρώπους, που είναι λόγω της φύσης της εργασίας τους υποχρεωμένοι να παίρνουν μέτρα προστασίας, τη μάσκα ή και άλλα μέσα προστασίας, αυτά να διατίθενται είτε από το κράτος είτε από τον εργοδότη. Στο σούπερ μάρκετ πρέπει να διατίθενται από τον εργοδότη. Βεβαίως, όμως, και στους πελάτες θα πρέπει να δούμε ποιος τη διαθέτει. Στους εργαζόμενους στα μέσα μεταφοράς, στους εργαζόμενους στις δημόσιες υπηρεσίες, στους πολίτες, που έρχονται σε συναλλαγή, ποιος είναι αυτός που θα διαθέτει τη μάσκα χωρίς να επιβαρύνεται ο πολίτης; Και είναι και ένα γενικότερο θέμα που άπτεται των αρμοδιοτήτων του Υπουργείου σας, που είναι αρμόδιο για την υγεία και ασφάλεια στην εργασία και στον ιδιωτικό τομέα και στον δημόσιο. Άρα, πρέπει να πάρετε σαφή θέση για τη δωρεάν διάθεση μέσων προστασίας από την πλευρά τόσο του δημοσίου, τόσο του κράτους, όσο και των εργοδοτών. Ευχαριστώ.
Κύριε Υπουργέ, έχετε τον λόγο για την πρωτολογία σας.
Έβαλε ατζέντα όλης της Κυβέρνησης στο ερώτημά του. Άπλωσε τα ερωτήματα για τους εργαζόμενους, για τα μέτρα προστασίας, για τις επιχειρήσεις, για τον κόσμο που δίνει τη μάχη στην πρώτη γραμμή υπερασπιζόμενος την υγεία των πολιτών. Δεν μπορώ να απαντήσω στο σύνολο όλων αυτών που έθεσε. Ρητορικά τα θέτει, πιστεύω. Θα απαντήσω, όμως, συντεταγμένα μέσα στο πλαίσιο του ερωτήματος, το οποίο έθεσε. Πράγματι, κυρίες και κύριοι συνάδελφοι, η πρωτοφανής κρίση που προκάλεσε η πανδημία απείλησε σοβαρά τη ζωή των πολιτών, ενώ ταυτόχρονα δοκίμασε και δοκιμάζει τις αντοχές της κοινωνίας, της οικονομίας και των εργαζομένων. Σε αυτήν τη δυσμενή συγκυρία, που συγκλονίζει τη χώρα μας, αλλά και ολόκληρο τον πλανήτη, πραγματικοί μαχητές, είναι οι εργαζόμενοι στο Εθνικό Σύστημα Υγείας, στο εθνικό σύστημα κοινωνικής φροντίδας του ΕΚΑΒ, οι οποίοι έθεσαν σε κίνδυνο την υγεία τους, την προσωπική τους ασφάλεια, ώστε να κρατηθούμε όλοι εμείς οι υπόλοιποι υγιείς. Με την πολύτιμη προσφορά τους έδωσαν έναν πραγματικά τιτάνιο αγώνα, αναδεικνύοντας την πραγματική αξία της ανθρώπινης ζωής. Η Κυβέρνηση, ως ελάχιστο δείγμα αναγνώρισης των προσπαθειών και των κόπων τους, τους ευχαρίστησε δημόσια, εξήρε το έργο των γιατρών, των επιστημόνων και των νοσηλευτών και τους αντάμειψε με το ειδικό επίδομα των 400 ευρώ συμβολικά. Σε κάθε περίπτωση, η Κυβέρνηση πήρε μέτρα από πάρα πολύ νωρίς, για να προστατευθούν οι Έλληνες και αντιμετώπισε με επιτυχία την κρίση του κορωνοϊού. Παράλληλα, το Εθνικό Σύστημα Υγείας δυνάμωσε, ενώ θα ακολουθήσουν και άλλες πρωτοβουλίες, που θα συμβάλλουν στην περαιτέρω θωράκισή του. Εν κατακλείδι, υπάρχει κράτος που προσπαθεί, υπάρχει κράτος με ευαισθησία, υπάρχει κράτος που παρεμβαίνει, υπάρχει κράτος που λειτουργεί γρήγορα, με αντανακλαστικά. Όσον αφορά τον πυρήνα του ερωτήματός σας, απαντώ ότι δεν μπορεί να γίνει αποδεκτή, κύριε συνάδελφε. Η συγκεκριμένη θέση που καταθέτετε είναι αποσπασματική, αόριστα και δημοσιονομικά ακοστολόγητη. Η Κυβέρνηση έφερε τον περασμένο Φεβρουάριο τον ν.4670/2020. Θυμίζω ότι πρόκειται για μια ολοκληρωμένη ασφαλιστική μεταρρύθμιση, που διορθώνει όλες τις αδικίες και τις στρεβλώσεις του νόμου Κατρούγκαλου. Επιπρόσθετα, για πρώτη φορά ασφαλιστική μεταρρύθμιση συνοδεύτηκε από αναλογιστική μελέτη, που δείχνει ότι όλα πλέον είναι κοστολογημένα μέχρι και το τελευταίο σεντ. Αυτό σημαίνει ότι από εδώ και πέρα, όποια τροποποίηση προγραμματιστεί, θα γίνεται με τρόπο μεθοδικό, οργανωμένο και δημοσιονομικά κοστολογημένο, ενώ παράλληλα θα αποσυνδέεται από οποιαδήποτε μορφή πελατειακής σχέσης. Ανακοινώνω, λοιπόν, ότι την ερχόμενη εβδομάδα θα υπογράψω τη νέα Επιτροπή Κρίσης Βαρέων και Ανθυγιεινών Επαγγελμάτων της Κοινωνικής Ασφάλισης, η οποία θα αντιμετωπίζει πλέον με μεθοδικό, επιστημονικά τεκμηριωμένο τρόπο όλες τις περιπτώσεις, οι οποίες σήμερα χρειάζονται να μπουν στα βαρέα και ανθυγιεινά επαγγέλματα.
Κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Θέλω να ξεκινήσω με μια δήλωση. Είμαι σε θέση να γνωρίζω ότι όλα τα θέματα, τα οποία έθεσα με τις ερωτήσεις μου, είναι αρμοδιότητα του κ. Βρούτση, εκτός εάν του έχουν αφαιρεθεί αρμοδιότητες και δεν έχω ενημερωθεί. Θέμα πρώτο, που έθεσα με τις ερωτήσεις μου: Να πληρώσει τα δεδουλευμένα των ανθρώπων που εργάστηκαν στα Κέντρα Διά Βίου Μάθησης. Αυτό έγινε στην προηγούμενη ερώτηση. Δεν είναι δική σας αρμοδιότητα; Ποιού είναι; Θέμα δεύτερο: Να ενταχθούν ασφαλιστικά και συνταξιοδοτικά στα βαρέα και ανθυγιεινά όλοι οι εργαζόμενοι της πρώτης γραμμής, όπως αναδείχθηκε σε αυτή την κρίση, που είναι οι υγειονομικοί, οι νοσηλευτές - είναι το χαρακτηριστικό παράδειγμα - οι άνθρωποι της καθαριότητας, οι άνθρωποι οι οποίοι είναι ούτως ή άλλως στη μεγάλη τους πλειοψηφία στους δικαιούχους του επιδόματος επικινδυνότητας, όπως λέγεται. Παίρνουν το επίδομα επικινδυνότητας. Δεν πρόκειται, λοιπόν, περί άμεσου δημοσιονομικού κόστους, μιλάμε για την ασφαλιστική και συνταξιοδοτική τους αποκατάσταση. Άρα, λοιπόν, δεν είναι του προϋπολογισμού αυτό το ζήτημα. Τρίτο θέμα: Δεν είστε αρμόδιος για την υγεία και ασφάλεια στην εργασία; Ποιος πήρε την αρμοδιότητα; Ποιο Υπουργείο; Γιατί, αν πήρε την αρμοδιότητα, τη δώσατε εσείς; Ή τύποις είστε; Με συγχωρείτε, η υγεία και η ασφάλεια στην εργασία σημαίνει να φροντίσετε είτε με κανονιστικές πράξεις είτε με πρόγραμμα είτε με οποιοδήποτε άλλο μέσο και τρόπο, να διασφαλιστούν τα μέσα προστασίας στους εργαζόμενους και στους συναλλασσόμενους στους χώρους εργασίας, στους χώρους επαγγελματικής δραστηριότητας. Το Υπουργείο Εργασίας - σας ενημερώνω, αν δεν το γνωρίζετε - είναι αρμόδιο και για τον δημόσιο τομέα, όσον αφορά την υγεία και την ασφάλεια. Σας το λέω γιατί, από το 2010 για πρώτη φορά στην Ελλάδα εκπονήθηκε εθνική στρατηγική για την υγεία και ασφάλεια στην εργασία. Υπάρχει θεσμικό πλαίσιο, υπάρχουν μηχανισμοί. Είχα την τιμή να είμαι αρμόδιος Υφυπουργός και στην κυβέρνηση του ΠΑΣΟΚ, αλλά και στην κυβέρνηση συνεργασίας και σας λέω ότι είναι αρμοδιότητα του Υπουργείου σας. Δυστυχώς, βέβαια, με ένα οργανόγραμμα, το οποίο σας έφεραν και υπογράψατε, καταργήσατε, δυστυχώς, τη Γενική Διεύθυνση για την Υγεία και Ασφάλεια στην Εργασία. Και όμως, αποδεικνύεται τώρα, από αυτή την κρίση, ότι όχι μόνο ήταν αναγκαία η εκπόνηση στρατηγικής, όχι μόνο ήταν αναγκαία η ύπαρξη, η διατήρηση της Γενικής Διεύθυνσης Υγείας και Ασφάλειας στην Εργασία, αλλά έπρεπε να ενισχυθεί περαιτέρω σε συνεργασία με το ΕΛΙΝΥΑΕ, σε συνεργασία με τον Ευρωπαϊκό Οργανισμό για την Υγεία και Ασφάλεια στην Εργασία που εδρεύει στην Ισπανία. Με αυτά τα λόγια, κύριε Υπουργέ, δεν θέλω αντιπαράθεση στα επιμέρους. Θέλω να σας καλέσω να ακούτε τουλάχιστον τις προτάσεις, να τις επεξεργάζεστε και όταν τις απορρίπτετε, να μην τις απορρίπτετε για τυπικούς λόγους, αλλά για ουσία, αν υπάρχουν λόγοι ουσίας απόρριψης, που δεν υπάρχουν. Κάνατε μια έκκληση, όλοι μαζί να αντιμετωπίσουμε την κρίση. Ναι, όλοι μαζί θα την αντιμετωπίσουμε, αν όμως μας ακούτε. Δεν λέω να κάνετε ό,τι σας λέμε. Να μας ακούτε. Δεν μας ακούτε; Κάνετε του κεφαλιού σας; Θα χτυπάτε το κεφάλι σας μόνοι σας στον τοίχο. Παρακαλώ πάρα πολύ, να αρθείτε στο ύψος των περιστάσεων, διότι πράγματι, οι επιπτώσεις αυτής της κρίσης θα είναι τεράστιες και δεν αντιμετωπίζονται με τα κλασικά, παραδοσιακά εργαλεία. Χρειάζεται μια ευρύτερη πολιτική, στην οποία εμείς είμαστε διατεθειμένοι να συμβάλουμε - και συμβάλλουμε - καθοριστικά με τις προτάσεις μας, με τις επεξεργασίες μας, με τον τρόπο που πολιτευόμαστε. Σας ευχαριστώ.
Ορίστε, κύριε Υπουργέ, έχετε τον λόγο για τη δευτερολογία σας.
Κύριε Πρόεδρε, αναδιπλώθηκε ο κ. Κεγκέρογλου στη δευτερολογία του, υπό την έννοια ότι έθεσε ζητήματα τιμολόγησης μασκών, τιμολόγησης γαντιών, τιμολόγησης διαφόρων πραγμάτων, λειτουργία επιχειρήσεων, τα οποία δεν αφορούν το Υπουργείο Εργασίας. Εν πάση περιπτώσει, εγώ καλοπροαίρετα δέχομαι την κατάθεση των απόψεών του. Θέλω, λοιπόν, να του πω και να του κάνω γνωστό, να μην πηγαίνει πίσω από τον ΣΥΡΙΖΑ, να μην ακούει τι λέει ο ΣΥΡΙΖΑ. Το Υπουργείο Εργασίας έχει ως κορυφαία προτεραιότητα την περιφρούρηση της υγείας των εργαζομένων. Το ΣΕΠΕ είναι ο κορυφαίος βραχίονας για την περιφρούρηση του εργατικού δικαίου της χώρας. Το ΣΕΠΕ αναβαθμίστηκε τους τελευταίους μήνες. Δύο χιλιάδες οκτακόσιοι έλεγχοι έγιναν το τελευταίο δίμηνο για την υγεία. Είμαστε δίπλα στους εργαζόμενους, στην προστασία των θεμάτων που τους αφορούν. Κύρια προτεραιότητα είναι η προστασία τους, η υγεία, καθώς η οικονομία επανέρχεται πλέον σε μια κανονικότητα. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Άρα, οι έλεγχοι και η λειτουργία του ΣΕΠΕ επιβεβαιώνουν αυτά τα οποία λέω εγώ και όχι αυτά, όπως τα τοποθετεί ο κ. Κεγκέρογλου, που έρχεται απλά σε ένα πλαίσιο ρητορείας να μιλήσει στη Βουλή. Δεύτερον, όσον αφορά τα ζητήματα, τα οποία έθεσε και αφορούν το ασφαλιστικό, κύριε Κεγκέρογλου, σας είπα και πριν, ο ν.4670/2020, η μεγάλη ασφαλιστική μεταρρύθμιση, αλλάζει τα πάντα. Ήρθε συνοδευόμενη από μια αναλογιστική μελέτη. Δεν θα ξαναεπηρεάσουμε το ασφαλιστικό της χώρας και τώρα και στο μέλλον με αυθαίρετο, αόριστο και αποσπασματικό τρόπο. Ανακοίνωσα λίγο πριν ότι την επόμενη εβδομάδα επαναλειτουργεί με νέο διοικητικό συμβούλιο, με νέα συγκρότηση των μελών του το Συμβούλιο Βαρέων και Ανθυγιεινών. Όλα θα γίνουν μεθοδικά, όλα θα γίνουν με κανονικό τρόπο, όλα θα γίνουν προγραμματισμένα και με σχέδιο. Ευχαριστώ πολύ.
Κύριε Πρόεδρε, ένα προσωπικό θέμα. Μου απηύθυνε κατηγορία ο κ. Βρούτσης ότι είμαι πίσω από τον ΣΥΡΙΖΑ. Αυτό είναι κατηγορία!
Προσωπικό θέμα είπατε; Εντάξει τώρα, για όνομα του Θεού! Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Πριν εισέλθουμε στο ουσιαστικό μέρος της συνεδρίασης και συγκεκριμένα στη συζήτηση του νομοσχεδίου, θα ήθελα να αναφερθώ σε δύο θέματα. Το πρώτο θέμα αφορά τον εορτασμό της Ημέρας της Μητέρας που εορτάζουμε κάθε χρόνο τη δεύτερη Κυριακή του Μαΐου. Πριν αναφερθώ στο σύντομο σημείωμά μου στο θέμα αυτό, θα μου επιτρέψετε να σας διαβάσω ένα μικρό απόσπασμα από την αναφορά για το ίδιο θέμα, που από τη θέση αυτή πριν τρία χρόνια έκανε ο αείμνηστος Δημήτρης Κρεμαστινός. Έλεγε τότε: «Η Ημέρα της Μητέρας δεν είναι μια γιορτή προσωπική, η Ημέρα της Μητέρας είναι μια ξεχωριστή γιορτή τιμής στον πολυτιμότερο σύντροφο κάθε ανθρώπου σε αυτή τη ζωή. Είναι η μέρα του «ευχαριστώ», που προσωπικά οφείλουμε προς το πλάσμα εκείνο, που μας έφερε στον κόσμο και είναι για μας όλος ο κόσμος, μέχρι να σταθούμε και να μπούμε σε αυτό τον κόσμο. Στον άνθρωπο που ζήσαμε μέσα του εννέα ολόκληρους μήνες και δεν θέλουμε να αποχωριστούμε. Είναι η γιορτή που θυμίζει ότι η μητέρες είναι η ίδια η ζωή μας, που πρέπει να τις ακούμε σε όλη μας τη ζωή, για να φτιάξουμε έναν ειρηνικό κόσμο, έναν κόσμο που θα σώσει τον πλανήτη που κινδυνεύει από τους διάφορους ανισόρροπους που απειλούν να τον τινάξουν στον αέρα με έναν πυρηνικό πόλεμο». Αυτά έλεγε ο Κρεμαστινός και θα αρκούσε αυτή η περικοπή να περιλάβει όλο το θέμα του εορτασμού σήμερα. Θα κάνω, όμως, μια ιστορική αναδρομή. Ο εορτασμός της Ημέρας της Μητέρας θεσπίστηκε στην Ελλάδα το 1929 με πρωτοβουλία του Λυκείου Ελληνίδων. Η πολιτεία μας από το 1958, ακολουθώντας τον παγκόσμια καθιερωμένο εορτασμό, αφιερώνει τη δεύτερη Κυριακή του Μαΐου στη μητρότητα και κυρίως στον σημαντικό ρόλο της γυναίκας ως μητέρας. Από την αρχαιότητα, όμως, η μητέρα Γη λατρευόταν ως η υπέρτατη θεότητα, σύμβολο της γονιμότητας. Ως έννοια για όλους τους λαούς του κόσμου, αλλά ιδιαίτερα για τον ελληνισμό, η μάνα κατέχει κεντρική θέση, αφού συνοψίζει τις ιδέες της συνέχειας, της ασφάλειας, της θυσίας, της προσφοράς, της άνευ όρων αγάπης. Στις μέρες μας η ημέρα αυτή λειτουργεί επιπλέον ως άξονας προβληματισμού για τις ανάγκες της σύγχρονης γυναίκας - μάνας, που λόγω της ραγδαίας μεταβολής των οικονομικών και κοινωνικών συνθηκών μεταμορφώνουν τον ρόλο, που καλείται να διαδραματίσει. Στις δυτικές κοινωνίες κριτήριο μιας εξελιγμένης κοινωνίας αποτελεί η νομοθεσία της σε ιδιαίτερους κοινωνικούς τομείς, όπως η προστασία της μητρότητας. Μέχρι τον εικοστό αιώνα, η συλλογική στάση απέναντι στις μητέρες γύρω από το γάμο, τον τοκετό, το μεγάλωμα των παιδιών και τη στήριξη της οικογένειας ήταν υποτυπώδης και περιστασιακή. Χρειάστηκαν αρκετές παρεμβάσεις γυναικείων οργανώσεων και ορισμένων κοινωνικά ευαισθητοποιημένων σωματείων, ώστε να ψηφιστεί η πρώτη ουσιαστική για την προστασία της μητρότητας νομοθετική διάταξη του νόμου ΔΚΘ΄ του 1912, όπου στο άρθρο 13 οριζόταν: «Δεν επιτρέπεται να χρησιμοποιούνται εργάτιδες επί οκτώ εν όλω εβδομάδες προ του τοκετού και μετ' αυτών, ουδέποτε προ της παρελεύσεως τεσσάρων εβδομάδων μετά τον τοκετόν. Κατά τον χρόνο τούτο, εργάτιδες θεωρούνται εν αδεία διατελούσαι και δεν επιτρέπεται η οριστική αντικατάστασίς τους». Από τότε μέχρι σήμερα, έχουν γίνει μεγάλες πρόοδοι σε αυτόν τον τομέα. Οι όροι έχουν βελτιωθεί, αλλά βέβαια, επιδέχονται περαιτέρω βελτίωσης, καθώς οι κοινωνικές συνθήκες αλλάζουν. Η προστασία της μητρότητας είναι το θεμέλιο της δημογραφικής στήριξης, αλλά και της συνέχειας του έθνους. Η Βουλή των Ελλήνων διαχρονικά τιμά και αναδεικνύει τη μητέρα για την κοινωνική της προσφορά. Σε δύο σημεία της, στο Περιστύλιο και στον περίβολο, βρίσκονται έργα του μεγάλου γλύπτη Χρήστου Καπράλου. Το γλυπτό με τίτλο «Η μάνα μου», η αγρότισσα μάνα του Καπράλου, σε στάση σκεπτική, ενώ υπάρχει και μια ανάγλυφη παράσταση, που κοσμεί το Περιστύλιο, όπου είναι χαραγμένη η ίδια μορφή ανάμεσα στον γιο της με τα σχέδιά του και τους συγχωριανούς της. Αντίστοιχα, το Ίδρυμα της Βουλής των Ελλήνων, τιμώντας την Ελληνίδα μάνα, εκδίδει το 2009 ένα αφιέρωμα με θέμα τη μητρότητα στη νεοελληνική τέχνη υπό την εποπτεία της Διευθύντριας της Εθνικής Πινακοθήκης κ. Μαρίνας Λαμπράκη - Πλάκα. Γι' αυτόν τον λόγο, ο καθένας μας ξεχωριστά, αλλά και ως Σώμα που εκπροσωπεί τον ελληνικό λαό, τιμούμε τον πιο σημαντικό άνθρωπο της ζωής μας, τον άνθρωπο που μας έδωσε ζωή. Και όλοι μαζί, αναλογιζόμενοι τον ρόλο της μητέρας στην κοινωνία μας, στέλνουμε από την Αίθουσα αυτή σε όλες τις μητέρες του κόσμου την αγάπη και τον σεβασμό μας. Σας ευχαριστώ.
Κύριε Πρόεδρε, μου επιτρέπετε;
Παρακαλώ.
Κύριε Πρόεδρε, ίσως θα μπορούσατε να μας δώσετε τη δυνατότητα να κάνουμε κι εμείς μια πάρα πολύ σύντομη τοποθέτηση για την Ημέρα της Γυναίκας. Ως γυναίκα και ως μητέρα, θα ήθελα να απευθυνθώ σε σας και να σας ζητήσω να τοποθετηθούμε κι εμείς για δύο λεπτά, χαιρετίζοντας αυτή την πολύ σοβαρή πρωτοβουλία από τη μεριά σας, αλλά και από τη μεριά της Βουλής.
Απ' ό,τι βλέπω, δεν υπάρχει κάποιος άλλος συνάδελφος για να τοποθετηθεί επ' αυτού, οπότε έχετε τον λόγο, κυρία Γιαννακοπούλου. Όμως, σας παρακαλώ να είστε όσο το δυνατόν πιο σύντομη. Ορίστε, έχετε τον λόγο.
Κύριε Πρόεδρε, θα είμαι πολύ σύντομη, γιατί και δεν θέλω να κουράσω το Κοινοβούλιο, αλλά και γιατί πρέπει βεβαίως, να προχωρήσουμε στη συζήτηση του μεταναστευτικού. Σας ευχαριστούμε πολύ και για την αναφορά σας σήμερα. Όντως, η μέρα ξεκίνησε με την τραγική είδηση της απώλειας του Δημήτρη Κρεμαστινού. Χάσαμε ένα ξεχωριστό άνθρωπο, έναν γιατρό, έναν σύντροφο, έναν κύριο με κεφαλαία! Θέλω να χαιρετίσω την πρωτοβουλία του ελληνικού Κοινοβουλίου, σε μια τόσο δύσκολη συγκυρία να τιμήσει τη μητέρα, να τιμήσει τον αναντικατάστατο ρόλο της και τη συμβολή της στη ζωή μας. Η μητέρα είναι το διαχρονικό σύμβολο δύναμης, αλτρουισμού και ζωής, που γεννάει ζωή. Είναι η ηρωικότερη μορφή από όλους τους ήρωες όλων των αιώνων, η προσωπικότητα αυτή, η οποία αλλάζει τον ρου της ιστορίας. Σήμερα, λοιπόν, είναι μια μέρα μνήμης και τιμής και η Βουλή αυτό το διατρανώνει και εκφράζουμε, με τον καλύτερο τρόπο, την ευγνωμοσύνη μας απέναντι στη μάνα. Εμείς οι μητέρες, έχουμε τη χαρά να τιμούμαστε με τη γιορτή αυτή για τον αγώνα μας. Οι γυναίκες σήμερα μπορεί να νιώθουμε περήφανες για όλα όσα έχουμε καταφέρει, γιατί σήμερα είναι πολύ διαφορετικά τα πράγματα από ότι ήταν, παραδείγματος χάριν, πριν από πενήντα, εξήντα χρόνια. Εκείνες τις δεκαετίες, οι μορφωμένες και οι επαγγελματικά δραστήριες γυναίκες του παρελθόντος ήταν εξαίρεση. Σήμερα είναι ο κανόνας. Η γυναίκα κατάφερε να σπάσει τα δεσμά, να ξεφύγει από τους τέσσερις τοίχους και να μπορέσει να βγει δυναμικά στην κοινωνία. Όλα αυτά τα διευκόλυναν οι αλλεπάλληλες νομοθετικές πρωτοβουλίες της δεκαετίας του '80 και των κυβερνήσεων του ΠΑΣΟΚ. Αυτό οφείλουμε να μας απασχολεί συνέχεια στη Βουλή, ώστε να διαμορφώνουμε αδιάκοπα εκείνο το σύγχρονο πλαίσιο, το οποίο θα ανοίγει δρόμους ενθάρρυνσης της δραστηριότητας της γυναίκας. Η μητέρα συμβολίζει τον μαγικό εκείνο δεσμό, που κρατάει ενωμένη την οικογένεια είτε πολυμελή είτε μονογονεϊκή. Είναι πραγματικά, οι γυναίκες - και αυτό πρέπει να το αναφέρουμε, κύριε Πρόεδρε - οι οποίες μεγαλώνουν μόνες ένα παιδί είτε είναι χωρισμένες είτε είναι επιλογή τους είτε είναι ομοφυλόφιλες. Βεβαίως, εν' όψει και του σημερινού νομοσχεδίου για το μεταναστευτικό, πρέπει να πούμε ότι τιμούμε και τις μητέρες μετανάστριες, οι οποίες στέκουν γενναίες, κρατώντας τα παιδιά τους στον ώμο, προκειμένου να τους προσφέρουν έναν καλύτερο και έναν πιο ειρηνικό κόσμο. Η ζωή μας είναι γεμάτη από δυσκολίες, από εμπόδια, από αποτυχίες, από ατυχήματα, αλλά και από καλές στιγμές. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Έχω την ευλογία να είμαι μητέρα τριών σπουδαίων πλασμάτων, που μου υπενθυμίζουν καθημερινά πως ο σημαντικότερος ρόλος ύπαρξής μου στη γη είναι η μητρική μου ιδιότητα. Όμως, υπήρξα κι εγώ παιδί και η μητέρα μου υπήρξε ο πιο φωτεινός μου σηματοδότης. Μάνα - μητέρα - μαμά: αγάπη και αυτοθυσία, χαρά και συμπαράσταση. Χρόνια πολλά, λοιπόν, στη μητέρα, χρόνια πολλά σε όλες τις μητέρες του κόσμου. Η λέξη «μάνα» είναι η πρώτη, αλλά και η τελευταία, που θα βγαίνει από τα χείλη μας. Με αυτή γεννιόμαστε, με αυτή πεθαίνουμε. Σας ευχαριστώ πολύ.
Κι εμείς ευχαριστούμε. Η δεύτερη αναφορά, κυρίες και κύριοι συνάδελφοι, αφορά τη συνθηκολόγηση της Γερμανίας και τη λήξη του Β΄ Παγκοσμίου Πολέμου. Σαν αύριο, στις 9 Μαΐου του 1945 και ώρα 00.45΄ στην περιοχή του Βερολίνου Κάρλσορστ οι ανώτατοι διοικητές των γερμανικών ενόπλων δυνάμεων, ο Βίλχελμ Κάιτελ για το σύνολο της Βέρμαχτ, ο Στούμφ για την πολεμική αεροπορία και ο Φον Φρίντεμπουργκ για το πολεμικό ναυτικό υπογράφουν την άνευ όρων συνθηκολόγηση της Γερμανίας και την απαρχή του τέλους του Β΄ Παγκοσμίου Πολέμου. Μέχρι τις 8 Μαΐου όλοι από τα στρατόπεδα συγκέντρωσης και εξόντωσης είχαν απελευθερωθεί. Πολλοί εξ αυτών, περιπλανιόνταν εντός της Γερμανίας, αναζητώντας φίλους και συγγενείς, ενώ άλλοι αναγκάστηκαν να περιμένουν στα στρατόπεδα, στα οποία ήταν αιχμάλωτοι όλο το προηγούμενο διάστημα, μέχρι να ανακτήσουν τις δυνάμεις τους. Για τους Γερμανούς, όμως, η ώρα - μηδέν δεν σήμανε απαραίτητα στις 8 Μαΐου. Η ώρα αυτή σήμανε περί τα τέλη Απριλίου, όταν συναντήθηκαν για πρώτη φορά Ρώσοι και Αμερικανοί στρατιώτες. Υπό επευφημίες έβαζαν από κοινού φωτιά σε φωτογραφίες του Χίτλερ. Ανάμεσά τους βρίσκονταν και νεαρές κοπέλες εβραϊκής καταγωγής, οι οποίες είχαν γλιτώσει από τα στρατόπεδα του θανάτου. «Όλοι χόρευαν γύρω από τη φωτογραφία, ενώ έπαιζα μουσική», θυμάται η σημερινή ενενηντάχρονη Έστερ Μπεγιαράνο, που ήταν παρούσα και πρόσφατα στην εκδήλωση που έγινε στο Ευρωπαϊκό Κοινοβούλιο και μας συγκίνησε όλους. Λέει, λοιπόν: «Ήταν η πρώτη φορά που έπαιζα εθελοντικά ακορντεόν. Προηγουμένως η συμμετοχή στην παιδική ορχήστρα του Άουσβιτς ήταν η μοναδική δυνατότητα επιβίωσης. Ήταν η απελευθέρωσή μου. Τότε καταλάβαμε ότι ήμασταν πλέον ελεύθεροι άνθρωποι.». Αυτή τη συνθηκολόγηση τιμούμε σήμερα, γιατί η 9η Μαΐου του 1945 οδήγησε το πρωινό της 2ας Σεπτεμβρίου του ίδιους έτους στο Τόκιο στην άνευ όρων συνθηκολόγηση και της Ιαπωνίας και στο επίσημο, θα έλεγα, τέλος του Β΄ Παγκοσμίου Πολέμου. Ευχόμαστε δε, η ημέρα αυτή να θυμίζει σε όλους μας ότι η ανθρωπότητα δεν πρέπει να ξαναζήσει τις θηριωδίες του παρελθόντος. Σας ευχαριστώ.
Κύριε Πρόεδρε, μου επιτρέπετε για ένα λεπτό;
Ορίστε, κύριε Πρόεδρε, έχετε τον λόγο.
Επιτρέψτε μου για ένα λεπτό να επισημάνω σχετικά με τη Βουλή, σχετικά δηλαδή με μας, όσον αφορά την πολύ σωστή επισήμανση που κάνατε εκ μέρους όλων μας για την λήξη του Β΄ Παγκοσμίου Πολέμου, ότι εδώ και πολύ λίγα χρόνια υπάρχει η αναθηματική πλάκα μπροστά στο κτήριο, το μνημείο για τους οκτώ συναδέλφους μας Εβραίους πολίτες Βουλευτές, που ήταν θύματα της θηριωδίας και του Άουσβιτς. Επίσης, θα ήθελα να επισημάνω ότι πλέον, με πρωτοβουλία που είχε πάρει η Βουλή των Ελλήνων υπάρχει, μετά από τόσα χρόνια, μόνιμη έκθεση μέσα στο Άουσβιτς, που δείχνει ακριβώς το τι πέρασαν οι Έλληνες πολίτες, οι Εβραίοι και όχι μόνο, αλλά και οι μειονότητες κ.λπ.. Ήταν μια πολύ μεγάλη εθνική έλλειψη το ότι για εβδομήντα χρόνια δεν υπήρχε κάτι μέσα εκεί, από τη χώρα που υπέστη, όπως γνωρίζετε, τις μεγαλύτερες απώλειες, ποσοστιαία, στον Β΄ Παγκόσμιο Πόλεμο. Αυτή η έκθεση υπάρχει πλέον και καλό είναι και στη μπρούτζινη πλάκα που είναι έξω από το Άουσβιτς, όπου αναφέρονται σαράντα έξι χώρες, να προστεθεί και η χώρα μας, που δεν υπήρχε όλες αυτές τις δεκαετίες. Τέλος, θα ήθελα να επισημάνω ότι είναι ενεργές, όπως έχει επισημανθεί από όλες τις πλευρές, και διεκδικούμενες οι αποζημιώσεις από τις οφειλές εκ μέρους των γερμανικών αρχών, εκ μέρους του γερμανικού κράτους. Έχει γίνει το βήμα της απόφασης της Βουλής των Ελλήνων. Έχει γίνει η ρηματική διακοίνωση από την Κυβέρνηση και είναι ένα ανοιχτό πεδίο, στο οποίο από όλους μας θα πρέπει το ιστορικό μας χρέος - ανεξάρτητα του όποιου οικονομικού τιμήματος - με όλα τα μέσα να διεκδικηθεί, δηλαδή και σε επίπεδο διακρατικό και σε επίπεδο νομικό. Δυστυχώς, δεν είναι μαζί μας πια και ο Μανώλης Γλέζος, που ήταν ο Πρόεδρος της Επιτροπής εμπειρογνωμόνων, επιστημόνων, αγωνιστών, που επί δεκαετίες διεκδικούσαν αυτές τις επανορθώσεις, μέχρις ότου η Βουλή των Ελλήνων να προχωρήσει σε αυτή την απόφαση. Ευχαριστώ πολύ.
Κι εμείς ευχαριστούμε, κύριε Πρόεδρε, για την παρέμβασή σας. Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Νομίζω ότι προσυπογράφουμε όλα όσα ακούστηκαν για την 9η Μαΐου, για την ημέρα που έληξε η καταστροφή και ξεκίνησε βεβαίως, μια εργώδης προσπάθεια, σε όλη την Ευρώπη και σε όλο τον κόσμο, για την ανοικοδόμηση και τη δημιουργία της νέας ζωής των πολιτών. Δεν ήταν ανάγκη βεβαίως να υπάρξει ο Β΄ Παγκόσμιος Πόλεμος και οι καταστροφές του, για να υπάρξει ένα δημιουργικό έργο και αυτό το λέω γιατί πρέπει να είναι έγνοια όλων των σύγχρονων κρατών και βεβαίως, των πολιτικών. Μεγάλη η σημασία, λοιπόν, της 9ης Μαΐου για την ειρήνη, για τη δημιουργία. Επίσης, να προσθέσω κι εγώ την ανάγκη, αυτό που μετά από πολλή προσπάθεια τριών διαδοχικών συνθέσεων της Βουλής έχουμε στα χέρια μας ως πόρισμα, αυτό που είναι γι' άλλη μια φορά στη Γερμανία ως δική μας απαίτηση, να συνεχιστεί, και να αναβαθμιστεί η διεκδίκηση, με τρόπους που θα φέρουν πράγματι αποτέλεσμα. Είναι ένα καθολικό αίτημα της οικουμένης να υπάρξει δίκαιη αποζημίωση - αν μπορεί να ονομαστεί αποζημίωση - όλων των καταστροφών που έφερε το Τρίτο Ράιχ, ο γερμανικός ναζισμός και ο φασισμός ευρύτερα. Είναι επομένως, μια υποχρέωση που πρέπει να εκπληρώσουν και για εμάς θα είναι διεκδίκηση μαζί με το Εθνικό Συμβούλιο Διεκδίκησης των Γερμανικών Αποζημιώσεων για το επόμενο διάστημα. Θα πρέπει και η Κυβέρνηση να αναλάβει εκ νέου πρωτοβουλία, προκειμένου να αναβαθμίσουμε αυτή τη διεκδίκηση. Ευχαριστώ.
Κύριε Παφίλη, έχετε τον λόγο.
Ήθελα να κάνω μια σύντομη αναφορά για την 9η Μάη. Η 9η Μάη, κύριε Πρόεδρε, κυρίες και κύριοι, είναι ημέρα αντιφασιστικής νίκης των λαών, την οποία διέγραψε από την ιστορία η Ευρωπαϊκή Ένωση και την ονομάζει ως Ημέρα της Ευρώπης. Και όχι μόνο. Στις 9 του Μάη υπήρξε η συντριβή του φασισμού, ο οποίος φασισμός γεννήθηκε και στηρίχτηκε - άλλο αν στράφηκε εναντίον μετά - από το ίδιο το καπιταλιστικό σύστημα. Ακόμα και οι αμερικανικές εταιρείες κατά τη διάρκεια του πολέμου εφοδίαζαν τα γερμανικά στρατεύματα με μεταλλεύματα, είχαν συμφωνίες. Δεν μπορεί κανένας, μιλώντας για την αντιφασιστική νίκη των λαών, παρά - πρώτα από όλα - να αποτίνει φόρο τιμής σε όσους σκοτώθηκαν, βασανίστηκαν, κλείστηκαν σε στρατόπεδα συγκέντρωσης, σε όλα τα αντιστασιακά κινήματα που εκείνη την περίοδο πλήρωσαν με αίμα, το ίδιο και η δική μας η χώρα. Όμως, ταυτόχρονα, δεν μπορεί κανένας να υποτιμήσει - το αντίθετο, μάλιστα - την τεράστια προσφορά της Σοβιετικής Ένωσης, η οποία συνέτριψε κυριολεκτικά το φασιστικό τέρας και πλήρωσε με είκοσι εκατομμύρια νεκρούς αυτόν τον πόλεμο. Επειδή γίνεται μια προσπάθεια, χοροστατούσης και πρωτοστατούσης της Ευρωπαϊκής Ένωσης, διαστρέβλωσης της ιστορίας, για να δώσει ίσες ευθύνες, είναι φανερό ότι αυτό που χρειάζεται είναι, ιδιαίτερα η νεολαία και οι παλαιότεροι βέβαια, να μην πέσουν σε αυτή την παγίδα, γιατί αυτή είναι η πολιτική της Ευρωπαϊκής Ένωσης και η εξίσωση που κάνει, των θυτών με τα θύματα, των δολοφόνων δηλαδή και των θυμάτων των δολοφόνων. Φυσικά, δολοφόνοι ήταν ο φασισμός, ο Χίτλερ, εννοούμε το ναζιστικό τέρας συνολικά, το οποίο - ξαναλέω - γεννήθηκε μέσα από το ίδιο το σύστημα, που στηρίχθηκε στην αρχή, αλλά και αργότερα, γιατί έχουμε και τα μετά τον Β΄ Παγκόσμιο Πόλεμο. Δεν πρέπει, λοιπόν, κανένας να πέσει σε αυτή την παγίδα της διαστρέβλωσης της Ιστορίας, η οποία δεν σημαδεύει το παρελθόν. Σημαδεύει το μέλλον. Δηλητηριάζει τη νεολαία με ψευτιές και με διάφορες πλαστογραφήσεις της ίδιας της Ιστορίας. Εμείς ως Κομμουνιστικό Κόμμα Ελλάδας, τιμώντας την 9η Μάη, καταθέτουμε στεφάνια σήμερα σε διάφορα μνημεία, σε όλη την Ελλάδα, γιατί είναι αυτές οι συνθήκες που δεν επιτρέπουν να κάνουμε μαζικές εκδηλώσεις. Τιμούμε την 9η Μάη σαν ημέρα αντιφασιστικής νίκης των λαών και καλούμε τον κόσμο να διαβάσει Ιστορία και όχι την πλαστογραφία της Ιστορίας. Όπως σωστά είπατε, κύριε Πρόεδρε, η Ιαπωνία παραδόθηκε τον Σεπτέμβριο, αλλά διαπράχθηκε το πιο στυγερό έγκλημα στην ανθρωπότητα, που ήταν αχρείαστο, και ήταν ο πυρηνικός βομβαρδισμός της Χιροσίμα και του Ναγκασάκι, ενώ η Ιαπωνία ήταν έτοιμη να παραδοθεί. Σήμερα, λοιπόν, είναι πολύ επίκαιρα αυτά τα μηνύματα και η αναγέννηση του φασισμού έχει κοινά στοιχεία με το παρελθόν. Δεν θέλω να καταχραστώ περισσότερο τον χρόνο, απλά θέλω να πω ότι όσοι προσπαθούν σήμερα να δηλητηριάσουν τον κόσμο και να πλαστογραφήσουν την Ιστορία, να ξέρουν ότι δεν θα το καταφέρουν. Είμαστε κι εμείς εδώ.
Για την επικαιρότητα που είπατε, κύριε Παφίλη, πρέπει να σας πω ότι το 2014 ως ελληνική κυβέρνηση - είχα τότε την τιμή να είμαι Υπουργός Δικαιοσύνης - εισηγηθήκαμε στο Κοινοβούλιο και ψηφίστηκε διάταξη στον αντιρατσιστικό νόμο, σύμφωνα με την οποία όποιοι κακόβουλα αρνούνται ή εκθειάζουν τα εγκλήματα κατά της ανθρωπότητος, τα εγκλήματα πολέμου, τις γενοκτονίες και το Ολοκαύτωμα, έχουν τις ποινικές ευθύνες τους. Συνεπώς, βλέπετε ότι οι Έλληνες τιμούν και γνωρίζουν. Ορίστε, κύριε Μυλωνάκη, έχετε τον λόγο.
Ευχαριστώ, κύριε Πρόεδρε. Η 9η Μαΐου είναι μια ημέρα μνήμης, είναι μια ημέρα μνήμης όλου του ελεύθερου κόσμου. Οι Έλληνες βίωσαν τον ναζισμό, τον φασισμό, τα στρατόπεδα συγκέντρωσης, τις εκτελέσεις, την καταστροφή. Η Ελληνική λύση, κυρίες και κύριοι συνάδελφοι, τιμά την Ημέρα αυτή με καταθέσεις στεφανιών. Αυτό το οποίο εμείς έχουμε να πούμε είναι το εξής: Δεν πρέπει να ξεχάσουμε τις γερμανικές επανορθώσεις. Φοβούμαι πολύ - δεν το κάνω ούτε κομματικά ούτε προς άγραν ψήφων από κανέναν, αυτό δεν είναι κάτι που μπορεί ναι το εκμεταλλευθεί κανένα κόμμα - ότι και η προηγούμενη και η σημερινή Κυβέρνηση έχουν ξεχάσει αυτό, το οποίο οφείλει να κάνει πάντα η πατρίδα μας, δηλαδή να ζητήσει πίσω από τη Γερμανία αυτά τα οποία δικαιούται. Οι καταστροφές ήταν τεράστιες. Πρέπει, λοιπόν, όλοι μαζί και από αυτή τη Βουλή, η οποία πραγματικά είναι μια πάρα πολύ σοβαρή Βουλή, να ξεκινήσουμε αυτόν τον αγώνα, ασχέτως αν πρόσφατα η κ. Μέρκελ πήγε απέναντι από τις γερμανικές επανορθώσεις, που οφείλει η Γερμανία στην πατρίδα μας. Επίσης, πρέπει να πω ότι όλοι μας πρέπει να θυμόμαστε τη ναζιστική κατοχή. Πρέπει να θυμόμαστε τον φασισμό είτε αυτός είναι κόκκινος είτε είναι μαύρος. Πρέπει να θυμόμαστε ότι η πατρίδα μας πολέμησε και να πούμε σε όλο τον κόσμο ότι οι ήρωες πολέμησαν σαν Έλληνες. Τιμούμε, λοιπόν, τη σημερινή μέρα και ευχαριστούμε τη Βουλή ,που αυτό έγινε πράξη.
Να διαβάσετε την ιστορία και το λεξικό, να δείτε τι σημαίνει φασισμός.
Αγαπητέ μου, κύριε Παφίλη, το Σύμφωνο Μολότοφ - Ρίμπεντροπ δεν πρέπει να το ξεχνάτε. Δεν θέλω να σας κάνω μαθήματα ιστορίας, αλλά…
Σήμερα είναι ημέρα μνήμης. Παρακαλώ.
Εσείς τη συμφωνία του Μονάχου τη διαβάσατε; Ποιος την έκανε; Ποιος έδωσε την Τσεχοσλοβακία;
Κύριε Παφίλη, είναι πολύ ιερή η ημέρα σήμερα. Παρακαλώ.
Ναι, κύριε Πρόεδρε, είναι ιερή ημέρα σήμερα, αλλά δεν μπορεί ο συνάδελφος να διαστρεβλώνει την ιστορία.
Κύριε Μυλωνάκη, όπως είπε πριν και ο τέως Πρόεδρος της Βουλής κ. Βούτσης, η χώρα μας δεν έχει εγκαταλείψει την προσπάθεια αυτή για τις επανορθώσεις και για τις αποζημιώσεις. Συνεπώς, είναι ενεργή η προσπάθεια. Ο κ. Γρηγοριάδης έχει τον λόγο από το ΜέΡΑ25.
Κύριε Πρόεδρε, σας ευχαριστώ. Δυστυχώς σήμερα, κύριε Υπουργέ, εβδομήντα χρόνια από την ημέρα που ο Ρομπέρ Σουμάν, Υπουργός Εξωτερικών της Γαλλίας στο Παρίσι, πρότεινε στα κράτη της Ευρώπης μία νέα μορφή συνεργασίας πιο βαθιάς, πιο ενεργούς, η οποία θα απέτρεπε τελικά το ενδεχόμενο κάθε πολέμου στο μέλλον, τα πράγματα στην Ευρωπαϊκή μας Ένωση φαντάζουν πιο δυσοίωνα από κάθε άλλη φορά, σε όλη τη διάρκεια του χρονικού διαστήματος που μεσολάβησε από τότε. Είναι κατακερματισμένη η Ευρώπη. Μία Ευρώπη που δεν μπορεί να συνεννοηθεί ούτε στα στοιχειώδη μεταξύ της, μια Ευρώπη που δεν μπορεί να καταφέρει να βοηθούν οι ισχυρότεροι τους πιο ανίσχυρους, μια Ευρώπη που δεν μπορεί καν να συνεργαστεί στο πως θα διαχειριστεί προβλήματα που την αφορούν ολόκληρη, όπως είναι το προσφυγικό, όπως είναι η οικονομική κρίση των νότιων χωρών. Αν δεν κάνουμε ό,τι περνάει από το χέρι μας μαχητικά, εννοώ αν δεν χρησιμοποιήσουμε όλα τα όπλα, για να ξυπνήσουμε αυτή την Ευρώπη και κυρίως τα «αφεντικά» και ακόμα πιο κυρίως τα εξωθεσμικά «αφεντικά», που κάνουν κουμάντο αυτή τη στιγμή στην Ευρώπη, θα είμαστε άξιοι της μοίρας μας και μοιραία αυτή η Ευρώπη σε ελάχιστο χρονικό διάστημα, πολύ φοβόμαστε, ότι δεν θα υπάρχει.
Ευχαριστώ, κύριε Γρηγοριάδη. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Λιβανός.
Καλά κάνατε και αναφερθήκατε. Η ημέρα της Ευρώπης, η ημέρα της ειρήνης είναι μία ευκαιρία να θυμόμαστε τις μάχες κατά του φασισμού, όπως πολύ σωστά είπαν οι συνάδελφοι, κατά του ναζισμού και κατά οποιασδήποτε άλλης μορφής ολοκληρωτισμού. Εμείς, οι σύγχρονοι ειδικά πολιτικοί, έχουμε την επιπλέον υποχρέωση, όχι μόνο να στεκόμαστε όρθιοι να θυμόμαστε αυτές τις στιγμές και να βγάζουμε απλούς λόγους, αλλά με τον καθημερινό μας αγώνα να τιμούμε την ειρήνη και τη δημοκρατία και να μην διχαζόμαστε χωρίς λόγο. Μιας κι αναφερθήκατε στην Ημέρα της Μητέρας, η συνάδελφος από το ΚΙΝΑΛ νομίζω ότι μας κάλυψε όλους. Ήθελα απλά, να πω ότι όλοι τιμούμε τις μανάδες μας, τις μανάδες όλων των παιδιών του κόσμου και κυρίως, αυτές οι οποίες έχουν χάσει τα παιδιά τους. Όσον αφορά στον πρώην συνάδελφό μας, τον πρώην Υπουργό, Δημήτριο Κρεμαστινό, η Νέα Δημοκρατία τιμά τη μνήμη του κι εκφράζει τα συλλυπητήριά της στην οικογένειά του. Νομίζω ότι όλοι μας θυμόμαστε και την πορεία του ως γιατρού, που βοήθησε χιλιάδες συμπολίτες μας και την πορεία του ως ακαδημαϊκού με την πανεπιστημιακή παρουσία του, αλλά και την πολιτική πορεία του στην ιδιαίτερη πατρίδα του τη Ρόδο, στα Δωδεκάνησα, καθώς και τη συμμετοχή του σε ουσιαστικές αλλαγές, που είχαν να κάνουν με τη δημόσια υγεία, το έργο του στο «Αττικό», το έργο του στην ενίσχυση του Εθνικού Συστήματος Υγείας και πολλά άλλα που έκανε. Θέλω να σταθώ, όμως, σε ένα τελευταίο. Ήταν μπροστάρης στον αγώνα, για την τηλεϊατρική, όταν την ξεκίνησε. Είναι μια απώλεια και για τον επιστημονικό κόσμο και για τον ιατρικό κόσμο και για τον κοινοβουλευτικό κόσμο. Ευχαριστώ.
Ευχαριστώ, κύριε Λιβανέ.
Κύριε Πρόεδρε, θα ήθελα να πω δυο λόγια για τον θάνατο του Κρεμαστινού.
Παρακαλώ, έχετε τον λόγο.
Εκ μέρους του ΚΚΕ, θέλουμε να εκφράσουμε τη θλίψη μας για την απώλεια ενός μεγάλου επιστήμονα και πολιτικού, με τεράστια προσφορά στον τόπο και με χαρακτηριστικό ότι σε όλη αυτή την πορεία, πορεύτηκε με σεμνότητα και ήθος. Θέλουμε να μεταφέρουμε τα συλλυπητήρια στην οικογένειά του, αλλά και στο κόμμα του.
Ο κ. Κεγκέρογλου έχει τον λόγο.
Επειδή έγινε αναφορά στον αείμνηστο Δημήτρη Κρεμαστινό, θέλω να πω ότι το πρωί έγινε αναφορά από το Προεδρείο, από τον κ. Λαμπρούλη κι είχαμε την ευκαιρία να κάνουμε μια μικρή τοποθέτηση. Ίσως και στην ώρα του, να δει το Προεδρείο και την τήρηση ενός λεπτού σιγής στη μνήμη του Δημήτρη Κρεμαστινού.
Τον λόγο έχει ο κ. Βούτσης.
Κύριε Πρόεδρε, όπως είπε ο κ. Κεγκέρογλου, το πρωί υπήρξαν οι αναφορές και έχουν υπάρξει και δηλώσεις των κομμάτων και των αρχηγών, ιδιαίτερα της πολιτικής του οικογένειας, αλλά και του ΣΥΡΙΖΑ. Εγώ παίρνω τον λόγο για να θυμίσω στην Αίθουσα - πραγματικά, είμαι πολύ φορτισμένος, συγκινησιακά - ότι με τον αείμνηστο Δημήτρη Κρεμαστινό, από τη θέση που κάθεστε εσείς τώρα, επί τετραετίας συνεργαστήκαμε στο Προεδρείο της Βουλής. Με τρόπο άψογο, πλήρη και απολύτως επαρκή στα θεσμικά του καθήκοντα, με δημοκρατική ευαισθησία, πέραν της επιστημοσύνης του και της πολιτικής του συνέπειας, εξετέλεσε τον ρόλο του, κατά τον καλύτερο τρόπο. Αυτή η Αίθουσα πραγματικά έχει μνήμες και το αποτύπωμά του. Ευχαριστώ πολύ.
Κύριε Κεγκέρογλου, πράγματι είχα υπόψη μου την ενός λεπτού σιγή, αλλά είχα την εντύπωση ότι το πρωί με τις αναφορές είχε πραγματοποιηθεί. Μου είπε, όμως, τώρα η γραμματέας ότι δεν έγινε. Η αναφορά όμως, μέσα από το κείμενο που διάβασα, όσον αφορά στην τοποθέτησή του για τη Γιορτή της Μητέρας ήταν ό,τι πρέπει. Κυρίες και κύριοι συνάδελφοι, παρακαλώ να τηρήσουμε ενός λεπτού σιγή για τον αείμνηστο συνάδελφό μας. [[Στο σημείο αυτό, τηρείται στην Αίθουσα ενός λεπτού σιγή]] Αιωνία του η μνήμη! Έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας του ΚΚΕ και οι Βουλευτές του κόμματός του κατέθεσαν στις 6-5-2020 πρόταση νόμου: «Μέτρα στήριξης για το σύνολο των εργαζομένων στον χώρο της Τέχνης και του Πολιτισμού». Παραπέμπεται στην αρμόδια Διαρκή Επιτροπή.
Κύριε Πρόεδρε, θα ήθελα τον λόγο.
Να ολοκληρώσω, κύριε Κεγκέρογλου και αμέσως μετά.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Μετανάστευσης και Ασύλου: «Βελτίωση της μεταναστευτικής νομοθεσίας, τροποποίηση διατάξεων των νόμων 4636/2019 (A΄ 169), 4375/2016 (A΄ 51), 4251/2014 (Α΄ 80) και άλλες διατάξεις». Η Διάσκεψη των Προέδρων αποφάσισε στη συνεδρίαση της 28ης Απριλίου 2020 και της 8ης Μαΐου 2020 τη συζήτηση του νομοσχεδίου σε μία συνεδρίαση οργανωμένη, ενιαία επί της αρχής, επί των άρθρων και των τροπολογιών. Στη συζήτηση του νομοσχεδίου θα τοποθετηθούν οι εισηγητές και οι ειδικοί αγορητές για δεκαπέντε λεπτά, οι Κοινοβουλευτικοί Εκπρόσωποι για δώδεκα λεπτά, οι ομιλητές του καταλόγου για επτά λεπτά και ο αρμόδιος Υπουργός για δεκαοχτώ λεπτά, σύμφωνα με τα άρθρα 64, 97, 98 και 108 του Κανονισμού της Βουλής. Σχετικά με τους ομιλητές, προτείνω τα κόμματα να εκπροσωπηθούν κατά αναλογία της κοινοβουλευτικής τους δύναμης, με έναν κύκλο σαράντα ένα Βουλευτών ως εξής: Είκοσι δύο Βουλευτές από τη Νέα Δημοκρατία, δώδεκα Βουλευτές από το ΣΥΡΙΖΑ, τρεις Βουλευτές από το Κίνημα Αλλαγής, δύο Βουλευτές από το Κομμουνιστικό Κόμμα Ελλάδος και από ένας Βουλευτή από την Ελληνική Λύση και το ΜέΡΑ25 αντίστοιχα. Συμφωνεί το Σώμα;
Το Σώμα συμφώνησε. Πριν δώσω τον λόγο στον εισηγητή της Νέας Δημοκρατίας, κ. Κατσαφάδο, θα δώσω τον λόγο στον κ. Κεγκέρογλου για ένα λεπτό.
Κύριε Πρόεδρε, ευχαριστώ. Θα ήθελα να θέσω ένα ζήτημα προς την Κυβέρνηση, που αφορά το νομοσχέδιο, προκειμένου να διευκολυνθεί και η σύνθεση και η συζήτηση το επόμενο διάστημα, που οφείλουμε να το πράξουμε, μέσα στη συνεδρίαση της Ολομέλειας. Ο εισηγητής μας κ. Καμίνης, με πολύ εμπεριστατωμένο και ολοκληρωμένο τρόπο, τοποθετήθηκε στην επιτροπή. Κατακρίναμε και καταψηφίσαμε το νομοσχέδιο για συγκεκριμένες διατάξεις, που θεωρούμε ότι είναι πραγματικά οπισθοδρομικές για το πολιτικό μας σύστημα γενικότερα και για τη σύγχρονη εποχή, αφού χαρακτηρίζονται πρώτα απ' όλα από τη δημιουργία ενός Υπουργείου μετακλητών, αδιαφανείς διαδικασίες, απόρρητες συμβάσεις, μυστικά κονδύλια. Κλείνω με αυτό, λέγοντας ότι καλούμε την Κυβέρνηση να αποσύρει τις σχετικές διατάξεις, προκειμένου να συμβάλει στην ομαλή, γόνιμη και δημιουργική συζήτηση μέσα στην Αίθουσα αυτή.
Σας άκουσε ο Υπουργός, θα μιλήσει μετά τους εισηγητές και θα πει τις απόψεις του.
Κύριε Πρόεδρε, μπορώ να έχω ένα λεπτό;
Παρακαλώ, κύριε Υπουργέ, για ένα λεπτό.
Κύριε Κεγκέρογλου, έχουμε κάνει μια ουσιαστική συζήτηση στις επιτροπές και έχουμε απαντήσει σε όλα τα θέματα που έχουν τεθεί. Για λόγους πολιτικού εντυπωσιασμού, να ζητάτε τον λόγο πριν από τους εισηγητές, όχι για θέμα διαδικαστικό, αλλά για θέμα επί της ουσίας του νομοσχεδίου, είναι κάτι που δεν συνάδει με την κοινοβουλευτική πρακτική. Έχετε καταθέσει μία τροπολογία, έχετε τις απόψεις σας ως κόμμα, που είναι απολύτως σεβαστές, θα απαντήσουν οι εισηγητές, θα απαντήσει και η Κυβέρνηση. Η δημιουργία εντυπώσεων δεν νομίζω ότι ωφελεί σε τίποτα. Ευχαριστώ.
Ενόψει τού ότι οι ομιλητές είναι αρκετοί, θα παρακαλούσα, πριν ξεκινήσουν οι συζητήσεις, να τηρείται ο χρόνος, για να μπορέσουν να μιλήσουν όλοι. Ο χρόνος αφορά, κυρίως, τους εισηγητές, τον κύριο Υπουργό και τους Βουλευτές, για να μπορέσουν να μιλήσουν όλοι. Είναι συνολικά σαράντα ένας Βουλευτές. Θα πρέπει ο χρόνος να είναι περιορισμένος. Με ποια έννοια το λέω; Το Προεδρείο δεν επιθυμεί να διακόπτει τους ομιλητές ούτε να κλείνει τα μικρόφωνα, αλλά παρακαλώ οι ομιλητές να περιοριστούν στον χρόνο, που πρέπει να μιλήσουν, ώστε να υπάρχει μια ισότητα για όλους τους συναδέλφους και να μην ερχόμαστε σε δύσκολη θέση όλοι οι προεδρεύοντες, να σας διακόπτουμε. Τον λόγο έχει ο κ. Κατσαφάδος, εισηγητής της Νέας Δημοκρατίας, για δεκαπέντε λεπτά.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, το μεταναστευτικό είναι ένα ζήτημα, το οποίο ταλαιπωρεί εδώ και αρκετά χρόνια την πατρίδα μας. Δεν είναι ένα μονοδιάστατο θέμα, έχει την εθνική, την κοινωνική και την ανθρωπιστική του διάσταση. Η Κυβέρνηση νομοθετεί και έρχεται μέσα σε αυτές τις κρίσιμες ώρες του κορωνοϊού, δείχνοντας πόσο ψηλά είναι στις προτεραιότητες της η επίλυση και η ταχύτητα, με την οποία πρέπει να λειτουργήσουμε γύρω απ' αυτό το τόσο σημαντικό θέμα, που ταλαιπωρεί τη χώρα και την ελληνική κοινωνία. Αφουγκραζόμαστε την απαίτηση του ελληνικού λαού, αφουγκραζόμαστε την απαίτηση της ελληνικής κοινωνίας, για να μπει ένα τέλος, να δοθεί μία λύση σ' αυτό το πρόβλημα το οποίο μας ταλαιπωρεί τόσα χρόνια. Προσπαθούμε να κερδίσουμε και να συνεχίσουμε, όχι μόνο τις προσπάθειες οι οποίες έχουν ξεκινήσει από τον περασμένο χειμώνα, όπου φέραμε ένα νομοθέτημα, που δείχνει ότι έχει ισορροπήσει τα πράγματα. Φέραμε έναν νόμο, ο οποίος φαίνεται ότι εφαρμόζεται και έχουμε πάρα πολύ θετικά αποτελέσματα σε ό,τι έχει να κάνει με την ταχύτητα και την απόδοση των διαδικασιών, γύρω από το άσυλο, αλλά προσπαθούμε να εκμεταλλευτούμε και τη χρονική συγκυρία, μετά την επιτυχία, την οποία είχαμε στον Έβρο. Μια επιτυχία, η οποία έδειξε ότι η χώρα μας έχει τη δυνατότητα, έχει την ικανότητα και κυρίως, έχει τη θέληση, τη βούληση να υπερασπιστεί και να υποστηρίξει τα σύνορά μας είτε είναι θαλάσσια είτε είναι χερσαία. Τα σύνορα της Ελλάδας, τα σύνορα των Ελλήνων, τα σύνορα της Ευρώπης. Και ήταν, κυρίες και κύριοι συνάδελφοι, πολύ σημαντική η παρουσία όλων αυτών των Ευρωπαίων ηγετών, οι οποίοι ήλθαν και είδαν ιδίοις όμμασι όλο αυτό το γεωστρατηγικό, γεωπολιτικό παιχνίδι, το οποίο παίζει η Τουρκία εις βάρος της Ελλάδας και της Ευρώπης. Άρα, λοιπόν, η προσπάθεια της Κυβέρνησης συνεχίζεται σε διπλωματικό επίπεδο. Γιατί κατηγορηθήκαμε, κατά τη συνεδρίαση των επιτροπών, ότι το μόνο το οποίο κάνουμε είναι να προσπαθούμε να νομοθετούμε και να αυστηροποιούμε τις διαδικασίες στην Ελλάδα. Δεν είναι έτσι. Να σας θυμίσω ότι ο Πρωθυπουργός της χώρας διεθνοποίησε το προσφυγικό και μεταναστευτικό πρόβλημα, το οποίο βιώνει η Ελλάδα. Να σας θυμίσω ότι έχει ανοίξει η συζήτηση για την αναθεώρηση της συνθήκης του Δουβλίνου, γιατί θα πρέπει όλο αυτό το βάρος να το επιμεριστούν όλες οι χώρες και όχι μόνο οι χώρες, οι οποίες είναι στα σύνορα της Ευρώπης, όπως είναι η Ελλάδα. Κυρίες και κύριοι συνάδελφοι, για το συγκεκριμένο νομοσχέδιο δείχνουμε και κάτι ακόμα. Δείχνουμε ότι δεν μένουμε στατικοί απέναντι στα πράγματα. Σας είπα ότι καταθέσαμε και ψηφίσαμε έναν νόμο τον προηγούμενο χειμώνα, τον Νοέμβριο, ο οποίος έχει αποτελέσματα. Καθίσαμε, όμως και παρακολουθήσαμε την όλη διαδικασία, μελετήσαμε τα τυχόν προβλήματα, τις τυχόν καθυστερήσεις, οι οποίες δημιουργούνται από την εφαρμογή και του δικού μας νόμου. Ερχόμαστε σήμερα με αυτό το νομοσχέδιο να διορθώσουμε και να ολοκληρώσουμε αυτήν τη διαδικασία, η οποία θα δείξει και στους Ευρωπαίους, αλλά κυρίως, σε όλους αυτούς τους λαθροδιακινητές ότι απέναντί τους έχουν μια σοβαρή χώρα, απέναντί τους έχουν να κάνουν με ένα κράτος, το οποίο έχει μηχανισμούς, οι οποίοι μπορούν να ανταπεξέλθουν κάτω από αυτές τις δύσκολες συγκυρίες κι απέναντι και στους πρόσφυγες, απέναντι σε αυτούς που πραγματικά έχουν ανάγκη. Διότι, κυρίες και κύριοι συνάδελφοι οφείλουμε και πρέπει κάποια στιγμή να διαχωρίσουμε αυτούς οι οποίοι έχουν δικαίωμα διεθνούς προστασίας, από αυτούς οι οποίοι παρανόμως μπαίνουν στη χώρα μας και προσπαθούν να διεκδικήσουν τα ίδια οφέλη και να μπουν στην ίδια κατηγορία με όσους είναι κατατρεγμένοι από τους πολέμους, τους οποίους βιώνουν στις χώρες τους. Τι κάνουμε, λοιπόν, με αυτό το νομοσχέδιο; Ενοποιούμε τη διαδικασία πλήρους καταγραφής, αποκλειστικά από την υπηρεσία υποδοχής και ταυτοποίησης. Δεν βάζουμε, λοιπόν, την Υπηρεσία Ασύλου να διενεργεί αυτό το έργο και την αφήνουμε να έχει μόνο τις συνεντεύξεις και την έκδοση αποφάσεων. Έτσι λοιπόν, αποσυμφορίζουμε, αφήνουμε ανθρώπινους πόρους, ούτως ώστε να διοχετευτούν αποκλειστικά στο κύριο έργο της Υπηρεσίας Ασύλου. Παράλληλα, για να μπορέσουμε να ενισχύσουμε αυτήν τη διαδικασία, δημιουργούμε το Μητρώο Εισηγητών Βοηθών Χειριστών Ασύλου, ένα μητρώο, το οποίο θα απαρτίζεται από τοπικούς δικηγόρους, από τους δικηγορικούς συλλόγους των κατά τόπους περιοχών, ούτως ώστε να μπορέσουν να υποβοηθήσουν, για να λειτουργεί ταχύτερα η όλη διαδικασία. Δεύτερο πράγμα, το οποίο κάνουμε: μειώνουμε τον χρόνο εξέτασης και έκδοσης αποφάσεων προσφυγών, κατόπιν των απορριπτικών αποφάσεων που θα έχουν από τον πρώτο βαθμό. Πρώτη προτεραιότητα και σε αυτήν τη διαδικασία - οφείλουμε να το τονίσουμε εδώ - έχουν οι πρόσφυγες και μετανάστες, οι οποίοι βρίσκονται στα νησιά, για να μπορέσουμε να βοηθήσουμε στην αποσυμφόρησή τους, όσο το δυνατόν γρηγορότερα. Επιταχύνουμε τις διαδικασίες χορήγησης ασύλου για έναν ταχύτερο διαχωρισμό των προσφύγων από τους παράτυπους μετανάστες. Προσπαθούμε, κυρίες και κύριοι συνάδελφοι - αυτή ίσως να είναι και η ιδεολογική διαφορά μας με την Αξιωματική Αντιπολίτευση - να διαχωρίσουμε τους πρόσφυγες από τους παράτυπα εισερχόμενους μετανάστες στη χώρα μας. Έχουμε ως στόχο να μπορέσουμε να ενισχύσουμε τη διαδικασία που έχει να κάνει με τις επιστροφές και με τις απελάσεις. Μιλήσαμε με νούμερα. Ήδη το προηγούμενο σύστημα, το οποίο ακολουθούμε, έχει αρχίσει και αποδίδει. Δεν λέμε, σε καμμία περίπτωση, ότι λύσαμε το πρόβλημα. Εδώ είμαστε, όμως. Κοιτάξτε. Εμείς το έχουμε ως προτεραιότητα σε σχέση με εσάς, που αυτό το ζήτημα το κρύβατε κάτω από το χαλί. Αυτή είναι η μεγάλη διαφορά που έχουμε με τον ΣΥΡΙΖΑ. Θα παρακαλούσα τον εισηγητή του ΣΥΡΙΖΑ, όταν θα με διαδεχθεί σε αυτό το Βήμα, να μας πει κάποια στιγμή πόσους μετανάστες και πόσους πρόσφυγες αντέχει αυτή η χώρα, για να μην κάνουμε τους τζάμπα ανθρωπιστές εδώ. Αυτή η συζήτηση δεν έχει θέση μόνο μέσα σε αυτήν εδώ την Αίθουσα, αλλά και έξω από αυτήν την Αίθουσα. Ο κ. Τσίπρας, με αφορμή την κρίση στον Έβρο, είπε, σε σχέση με την ανακοίνωση, την οποία είχε βγάλει η Νεολαία του ΣΥΡΙΖΑ, ότι όλοι πρέπει να μπουν μέσα στη χώρα, ότι είναι παιδιά και δεν μπορούν να καταλάβουν το βάρος και την ευθύνη, την οποία έχει η εξουσία. Θα παρακαλούσα, λοιπόν, τον εκπρόσωπο του ΣΥΡΙΖΑ, όταν θα με διαδεχτεί σε αυτό το Βήμα, να μας πει ένα νούμερο: πόσους πρόσφυγες, πόσους μετανάστες μπορεί να αντέξει αυτή η χώρα των δέκα εκατομμυρίων κατοίκων; Κυρίες και κύριοι συνάδελφοι, να προχωρήσω και σε ένα άλλο θέμα, το οποίο έχει δημιουργήσει αντιδράσεις κι αυτό είναι τα κλειστά κέντρα. Κλειστά κέντρα τα οποία θα αντικαταστήσουν τα ανοιχτά κέντρα. Με τη λειτουργία των κλειστών κέντρων σε ελάχιστες μέρες, θα κλείσουν όλες οι ανοιχτές δομές. Γιατί κάνουμε τα κλειστά κέντρα; Για να μπορέσουμε να δημιουργήσουμε συνθήκες ασφάλειας τόσο για πρόσφυγες και τους μετανάστες, όσο και για την κοινωνία. Υποχρέωσή μας δεν είναι; Πώς όλοι οι Έλληνες πολίτες διέπονται από κάποιες αρχές και κάποιους κανόνες; Έτσι και όσοι οι μετανάστες διαμένουν στη χώρα μας είτε είναι πρόσφυγες είτε είναι μετανάστες πρέπει και αυτοί να ενστερνίζονται όλους αυτούς τους κανόνες, τους οποίους έχει η χώρα που τους υποδέχεται. Θα υπάρχουν, λοιπόν, σύγχρονα κλειστά κέντρα, όπου θα προσπαθήσουμε να βοηθήσουμε όλους αυτούς τους ευάλωτους και να τους ενισχύσουμε. Θα υπάρχουν, όμως, κλειστά κέντρα απ' όπου δεν θα μπορεί να βγαίνει κανένας το βράδυ, όπου θα υπάρχει ωράριο επισκεψιμότητας, όπου θα μπορέσουμε να κρατάμε μέσα εκεί και όλους αυτούς των οποίων απορρίπτονται οι αιτήσεις ασύλου και οι οποίοι πρέπει να απελαθούν από τη χώρα. Διότι, τι βιώσαμε όλα αυτά τα χρόνια, κυρίες και κύριοι συνάδελφοι; Ο καθένας ελεύθερα μπορούσε και γύριζε και πήγαινε όπου ήθελε, με αποτέλεσμα, όταν έρχονταν οι απορριπτικές αποφάσεις ,να μην μπορεί να τους βρει το κράτος για να τους απελάσει. Σε αυτό, λοιπόν, το θέμα βάζουμε ένα τέλος. Κυρίες και κύριοι συνάδελφοι, ακούστηκε και κάτι, σε σχέση με τα ασυνόδευτα και τα ανήλικα. Ενισχύουμε την προστασία των ασυνόδευτων ανηλίκων. Τι κάνουμε; Ορίζουμε μία Ειδική Γραμματεία Προστασίας Ασυνόδευτων Ανηλίκων ως αρμόδια εθνική αρχή γύρω από αυτό το θέμα. Πιστεύουμε ότι πρέπει να δώσουμε τη δυνατότητα να προστατευτούν αυτοί, που πραγματικά το έχουν ανάγκη. Ο Πρωθυπουργός της χώρας, αν θυμάστε, έθεσε το συγκεκριμένο θέμα στη Σύνοδο Κορυφής και ήδη, κατά τη διάρκεια της πανδημίας του κορωνοϊού, υπήρξαν μεταφορές ασυνόδευτων ανήλικων παιδιών στις υπόλοιπες χώρες της Ευρώπης. Ας μην οδηγούμαστε, όμως, από το ένα άκρο στο άλλο, ας μην αντιμετωπίζουμε τους ασυνόδευτους ως ανηλίκους. Βάζουμε κανόνες, ούτως ώστε να πιστοποιούνται αυτοί που πραγματικά είναι ανήλικοι. Κάποιοι θεωρούν ότι είναι κακό αυτό. Με τη διαδικασία για την ευαλωτότητα, που είχατε κάνει, δεκάδες χιλιάδες έπαιρναν τον χαρακτηρισμό «ευάλωτοι» και μετά εξαφανίζονταν. Κυρίες και κύριοι συνάδελφοι, θα πρέπει να τονίσουμε ότι σε αυτό το νομοσχέδιο βάζουμε και τη χρήση σύγχρονων τεχνολογικών μέσων πληροφορικής, κάτι που είναι πάρα πολύ σημαντικό. Να ανοίξω μία παρένθεση και σε αυτό: Πλέον όποιος ταυτοποιείται, αν έχει e - mail, αν έχει δηλαδή ηλεκτρονικό ταχυδρομείο, οφείλει να το καταθέσει. Ακούσαμε μία κριτική για το ότι θα του στέλνουμε τις αποφάσεις στο ηλεκτρονικό ταχυδρομείο και θα πρέπει να απαντήσει μέσα σε δύο ημέρες. Είναι λίγος ο χρόνος, κυρίες και κύριοι συνάδελφοι; Τι έχει να κάνει παραπάνω ένας άνθρωπος, ο οποίος έχει e - mail, ο οποίος αναζητεί με αγωνία το αν θα πάρει άσυλο ή όχι, από το να κάθεται να κοιτάζει τη θυρίδα του ηλεκτρονικού ταχυδρομείου του για το αν αυτό το κράτος την είχε εγκρίνει ή όχι; Πόσο καιρό χρειάζεται; Είναι ξεκάθαρο, κυρίες και κύριοι συνάδελφοι, ότι αυτές είναι προφάσεις εν αμαρτίαις. Εμείς ,αυτό το οποίο θέλουμε, αυτό το οποίο προσπαθούμε να κάνουμε, πάντοτε με απόλυτο σεβασμό σε όλες τις διεθνείς αρχές, σε όλους τους διεθνείς κανόνες, με απόλυτο σεβασμό σε όλα τα ανθρώπινα δικαιώματα, είναι να μπορέσουμε να μεταδώσουμε και να μεταφέρουμε σε φίλους, αλλά και σε εχθρούς, σε διακινητές, σε δουλέμπορους, ότι αυτή η χώρα πλέον έχει ένα σύστημα δικαίου, αλλά ένα σύστημα το οποίο θα μπορέσει να ξεχωρίσει την ήρα από το στάρι. Επιταχύνουμε τις διαδικασίες, αυστηροποιούμε το πλαίσιο, γιατί έτσι πρέπει να κάνουμε, γιατί έτσι θα περάσουμε το μήνυμα στους λαθροδιακινητές και έτσι θα περάσουμε και το μήνυμα σε όλους τους άλλους ότι αυτή η χώρα δεν είναι η γη της επαγγελίας, αλλά είναι μία χώρα, η οποία τηρεί τη νομιμότητα, προστατεύει αυτούς που το έχουν πραγματικά ανάγκη, αλλά έχει και τη δυνατότητα να γυρίσει πίσω όλους όσοι δεν δικαιούνται άσυλο. Να αναφερθώ και σε ένα άλλο θέμα, κυρίες και κύριοι συνάδελφοι, το οποίο έχει να κάνει με τις μη κυβερνητικές οργανώσεις. Είμαστε μάρτυρες - δεν χρειάζεται να σας πω - του, πόσες καταγγελίες έχουμε για τη δραστηριότητα των μη κυβερνητικών οργανώσεων. Προφανώς και δεν παραγνωρίζουμε ότι υπάρχουν μη κυβερνητικές οργανώσεις, οι οποίες έχουν επιτελέσει σημαντικότατο έργο, αλλά υπάρχουν και αρκετές μη κυβερνητικές οργανώσεις, οι οποίες λειτουργούσαν αντιθεσμικά. Τι κάνουμε, λοιπόν; Δημιουργούμε ένα αυστηρό μητρώο μη κυβερνητικών οργανώσεων με κανόνες, με έλεγχο, με διαφάνεια, με λογοδοσία. Αυτό ζητά και η ελληνική κοινωνία, αυτό είναι και η ηθική υποχρέωση που έχουμε απέναντι σε όλους αυτούς, που διαχειρίζονται τα χρήματα της Ευρωπαϊκής Ένωσης. Επιτρέψτε μου να σταθώ σε δύο θέματα, με αφορμή και την τροπολογία, την οποία έχει καταθέσει το Κίνημα Αλλαγής. Ούτε εμείς είμαστε υπέρ των μετακλητών υπαλλήλων. Το είπε και ο κύριος Υπουργός στην τοποθέτησή του. Καταλαβαίνουμε τις ειδικές συνθήκες; Καταλαβαίνουμε την ανάγκη, η οποία υπάρχει ή σφυρίζουμε αδιάφορα; Είναι μετακλητοί υπάλληλοι. Αυτή είναι μία ιδιαιτερότητα, κυρίες και κύριοι συνάδελφοι. Για πρώτη φορά θεσπίζουμε θέσεις μετακλητών υπαλλήλων με θητεία, γιατί αυτή η Κυβέρνηση, από τον προηγούμενο νόμο που έχει καταθέσει, έχει κάνει ό,τι μπορεί, ούτως ώστε αυτό το άδειο κουφάρι που βρήκαμε, το Υπουργείο Μεταναστευτικής Πολιτικής, να ενισχυθεί. Μην μου πείτε ότι δεν ήταν άδειο, γιατί σας μιλήσαμε με νούμερα μέσα στις επιτροπές. Έναν δικηγόρο είχε η νομική υπηρεσία, τέσσερις μηχανικούς είχε η τεχνική υπηρεσία και κατά τα άλλα είχε και τεχνική και νομική υπηρεσία! Δεν διώξαμε κανέναν συμβασιούχο. Ανανέωσαμε τη θητεία οκτακοσίων ογδόντα συμβασιούχων, από τους οκτακόσιους ενενήντα επτά, που είχε προσλάβει η προηγούμενη κυβέρνησή τους. Από ανάγκη. Κυρίες και κύριοι του ΣΥΡΙΖΑ, είχατε βάλει μετακλητούς σε θέσεις ευθύνης. Ο διευθυντής της Υπηρεσίας Ασύλου μετακλητός δεν είναι; Δεν τον αλλάξαμε. Ο διευθυντής της Αρχής Προσφυγών μετακλητός δεν είναι; Δεν τον αλλάξαμε. Αντιλαμβανόμαστε την ανάγκη. Πρέπει να λειτουργήσουμε. Είναι κρίσιμες οι στιγμές. Γι' αυτό, παρ' όλη τη διαδικασία την οποία κάναμε με τον προηγούμενο νόμο, με τον οποίο θεσπίσαμε κριτήρια, δώσαμε παροχές για να γίνουν αποσπάσεις και μετατάξεις από το δημόσιο, τις ενισχύουμε περαιτέρω και με αυτό το νομοσχέδιο. Δίνουμε τη δυνατότητα σε όποιον πάρει απόσπαση από το δημόσιο ή όποιος κάνει μετάταξη στο Υπουργείο να έχει το δικαίωμα να κατέχει και θέση ευθύνης και πάρα πολλά άλλα ευεργετήματα. Θέλουμε να στελεχώσουμε το Υπουργείο, θέλουμε να αφήσουμε ένα πραγματικό Υπουργείο. Καταλαβαίνουμε το τεράστιο έργο, το οποίο έχει να κάνει. Καταλάβετε, όμως, κι εσείς ότι δεν υπάρχει μαγικό ραβδάκι, γιατί υπάρχουν δυστυχώς όλες αυτές οι χρονοβόρες διαδικασίες, που μας αναγκάζουν εκ των πραγμάτων να ακολουθήσουμε μία τακτική την οποία ακολούθησε και ο ΣΥΡΙΖΑ. Το θέμα των απόρρητων δαπανών αποσαφηνίστηκε. Κατ' αρχάς, υπάρχουν κανόνες. Δεν είναι πρωτοτυπία. Τα απόρρητα κονδύλια υπάρχουν τόσο στο Υπουργείο Εξωτερικών, όσο και στη Γενική Γραμματεία Πολιτικής Προστασίας και περνάνε μέσα από τη Βουλή. Άρα, δεν είναι τόσο απόρρητα. Υπάρχει μια ολόκληρη διαδικασία και υπάρχουν και περαιτέρω ασφαλιστικές δικλίδες, τις οποίες βάζουμε σε ό,τι έχει να κάνει με τις απόρρητες δαπάνες του Υπουργείου Μεταναστευτικής Πολιτικής. Υπάρχει και μία τριμελής επιτροπή, η οποία θα τις εγκρίνει και η οποία θα στελεχώνεται από δημοσίους υπαλλήλους. Πραγματικά, αναρωτιέμαι, δεν μπορούμε να αντιληφθούμε ότι είναι απαραίτητες αυτές οι απόρρητες δαπάνες; Δεν μπορούμε να αντιληφθούμε, κυρίες και κύριοι συνάδελφοι, ότι έχουμε να κάνουμε με λαθροδιακινητές; Βεβαίως, είναι αγαστή η συνεργασία, η οποία υπάρχει με τις διωκτικές αρχές. Όμως, αυτές δεν είναι δαπάνες αυτού του Υπουργείου; Δεν είναι υποχρεώσεις αυτού του Υπουργείου, το πώς θα μπορέσει να αντιμετωπίσει τους λαθροδιακινητές, το πώς θα αντιμετωπίσει τα κυκλώματα αυτών που εμποδίζουν να γίνονται οι επιστροφές, να γυρίζουν αυτοί που δεν δικαιούνται άσυλο πίσω, το πώς θα μπορέσει να αντιμετωπίσει την έκρυθμη κατάσταση που προσπαθούν κάποιοι να δημιουργήσουν στις δομές φιλοξενίας; Είναι δυνατόν να μην υπάρχουν απόρρητες δαπάνες, οι οποίες, όπως σας είπα, δεν είναι τόσο απόρρητες; Για να μην πω ότι δεν είναι καν απόρρητες, γιατί περνούν μέσα από τη διαδικασία ,που έχει ορίσει η Βουλή. Κλείνω, κυρίες και κύριοι συνάδελφοι, με την ελπίδα, γι' αυτό το τόσο κρίσιμο θέμα, να μπορέσει επιτέλους η χώρα μας να αποκτήσει μία εθνική γραμμή. Εμείς κάνουμε ό,τι είναι δυνατόν. Δεν είμαστε υπέρ των άκρων. Ακολουθούμε μία μέση οδό. Δεν είμαστε δογματικοί απέναντι στις ιδεοληψίες, τις οποίες έχουμε ή στην ιδεολογία μας. Πάνω και πέρα από την ιδεολογία μας βάζουμε τον ρεαλισμό και την πραγματικότητα. Η πραγματικότητα είναι ότι πρέπει να κοιτάξουμε και να αντιμετωπίσουμε το πρόβλημα κατάματα, να αφουγκραστούμε την ελληνική κοινωνία και να μπορέσουμε να δώσουμε ένα μήνυμα, ότι αυτό το κράτος πλέον έχει δομές σύγχρονες, δομές οι οποίες σέβονται το διεθνές δίκαιο, αλλά αυτό το κράτος μπορεί να υπερασπιστεί και τα σύνορά του. Σας ευχαριστώ πάρα πολύ.
Κύριε Κατσαφάδο, ευχαριστούμε και για τη σχετική τήρηση του χρόνου. Τον λόγο έχει ο εισηγητής του ΣΥΡΙΖΑ κ. Ψυχογιός.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, θέλω κι εγώ να ξεκινήσω εκφράζοντας τα θερμά μας συλλυπητήρια στην οικογένεια του εκλιπόντος συναδέλφου Δημητρίου Κρεμαστινού. Υπήρξε ένας αξιοπρεπέστατος, ένας εξαιρετικός συνάδελφος και Πρόεδρος της Βουλής, και επιστήμονας. Συνεργαστήκαμε τα προηγούμενα χρόνια. Τον κοινοβουλευτικό του ρόλο, τον υπηρέτησε με μεγάλη αξιοπρέπεια και ποιότητα. Θέλουμε, λοιπόν, και εμείς να εκφράσουμε με τα θερμά μας συλλυπητήρια στην οικογένεια και τους οικείους του. Το δεύτερο έχει να κάνει με τον ρόλο της μάνας, που είναι και η μέρα σήμερα που τιμάται αυτή από τη Βουλή. Της μάνας, που έχει να επιτελέσει ένα τεράστιο έργο στη σύγχρονη κοινωνία, χωρίς να έχει τα απαραίτητα δικαιώματα, εργασιακά και κοινωνικά, όποια και να είναι αυτή η μάνα, σε όποια πλευρά του κόσμου. Να πούμε ότι πρέπει να αναλάβει τις ευθύνες της η πολιτεία και κάθε κράτος, προκειμένου να εξασφαλίσει την αξιοπρέπεια και τη στήριξή της. Είναι, όμως, και η αντιφασιστική νίκη των λαών, η οποία έδωσε τέλος στη θηριωδία του ναζισμού. Η χώρα μας έχυσε πολύ αίμα, μέσα από την εποποιία της Εθνικής Αντίστασης. Το πόρισμα της επιτροπής της Βουλής πρέπει να αξιοποιηθεί άμεσα, όπως διαμορφώθηκε τα προηγούμενα χρόνια. Να μην ξεχάσουμε ποτέ τι σήμαινε το τέρας, το σκοτεινό τοπίο, το σκοτεινό περιβάλλον και το σκοτεινό καθεστώς, που δημιούργησε η ναζιστική θηριωδία, να αποφεύγουμε συμψηφισμούς και επικίνδυνες εξισώσεις και θεωρίες των δύο άκρων και να κοιτάζουμε πώς στην καθημερινότητά μας θα αντιπαλεύουμε κάθε μικρή και μεγάλη φασιστική λογική. Έρχομαι τώρα στα του νομοσχεδίου. Κύριοι Υπουργοί, δεν ξέρω αν είδατε σήμερα το πρωί τη σύσταση της αρμόδιας επιτρόπου του Συμβουλίου της Ευρώπης κ. Μιγιάτοβιτς, στους Βουλευτές του Ελληνικού Κοινοβουλίου να μην ψηφίσουν υπέρ αυτής της γενικευμένης και αόριστης κράτησης, την οποία διατηρείτε, μέσα σε δήθεν κλειστές ελεγχόμενες δομές, που θα είναι κέντρα κράτησης - φυλακές. Σας το είχαμε επισημάνει. Θα εκθέσει τη χώρα, θα μας δημιουργήσει προβλήματα και σε άλλα πεδία της διαπραγμάτευσης. Παραβιάζει κατάφωρα δικαιώματα, δημιουργεί εκρηκτικές καταστάσεις στα νησιά και πρέπει να το δείτε, διότι η διοικητική κράτηση πρέπει να είναι εξαίρεση και όχι κανόνας, όπως το κάνετε εσείς, και για όλους τους ευάλωτους. Είχαμε όμως και την κ. Γιόχανσον από την Ευρωπαϊκή Επιτροπή - εντός εισαγωγικών ένας «εφιάλτης σας» το τελευταίο διάστημα, συνεχώς παρεμβαίνει για να σας φέρει κοντά στην ευρωπαϊκή νομιμότητα - η οποία είπε ότι πολλές διατάξεις του νομοσχεδίου πρέπει να τροποποιηθούν, για να είναι συμβατές με το Ευρωπαϊκό Δίκαιο. Δεν σας αγγίζουν αυτές οι αναφορές; Δεν πρέπει να τοποθετηθείτε επ' αυτού; Δεν σας τα είπε η Αντιπολίτευση στη διάρκεια των επιτροπών; Ακούσαμε τις προηγούμενες ημέρες, κυρίες και κύριοι συνάδελφοι, τον κύριο Υπουργό να μιλάει για μηδενική παραμονή στα νησιά και για δυναμική αποσυμφόρησή τους. Σε ποια χώρα ζείτε; Είστε και νησιώτης. Θα πείτε αυτά τα πράγματα στους συμπατριώτες σας; Μας δώσατε ένα δελτίο Τύπου με τα στοιχεία του Απριλίου. Ξέρετε τι λέτε; Έγινε αποσυμφόρηση 5,3%, άρα λιγότεροι στα νησιά, από τον Δεκέμβριο του 2019. Δηλαδή, συγκρίνεστε με τον εαυτό σας. Αυτό ήταν το δελτίο Τύπου που μας δώσατε. Γιατί δεν συγκρίνεστε με τον ΣΥΡΙΖΑ, που είχε δεκαεπτά χιλιάδες ανθρώπους στα νησιά, και σήμερα εσείς έχετε περίπου τριάντα τέσσερις χιλιάδες και θα έχουν ξεπεράσει τις σαράντα; Πρέπει να είμαστε σοβαροί. Αυτά που λέμε, τα ακούνε οι άνθρωποι και βλέπουν την κατάσταση, που επικρατεί. Μην παίζετε με τους αριθμούς. Αναφερθήκατε πολλές φορές στην κοινή δήλωση ΕΕ - Τουρκίας και είχα πει ότι θα το αναλύσω στην Ολομέλεια. Η κοινή δήλωση ΕΕ - Τουρκίας, να σας θυμίσω, ότι προέκυψε μετά το κλείσιμο των συνόρων από ομοϊδεάτες σας στο Ευρωπαϊκό Λαϊκό Κόμμα. Μην μου πείτε ότι συμφωνείτε και ότι καλά έκαναν, διότι δεν έχουν πάρει σχεδόν κανέναν πρόσφυγα και κατέστησαν την Ελλάδα αποθήκη ψυχών. Έτσι, πήγαμε στην κοινή δήλωση ΕΕ - Τουρκίας. Τι έκανε η κοινή δήλωση ΕΕ - Τουρκίας; Μείωσε τις ροές. Σύμφωνοι. Όμως, εγκλώβισε ανθρώπους στα νησιά. Εκεί ο ν.4375/2016 έδωσε το δικαίωμα, με συγκεκριμένα κριτήρια για συγκεκριμένες κατηγορίες, με βάση τις διεθνείς διατάξεις, να υπάρχει το κριτήριο της ευαλωτότητας, που θα εξετάζεται, προκειμένου να αποσυμφορίζονται τα νησιά και να μεταφέρονται στην ενδοχώρα. Εσείς μεταφέρατε ανθρώπους, οι οποίοι ήταν ευάλωτοι και με βάση αυτή τη διαδικασία. Καλό είναι να ρωτήσετε και ανθρώπους που έχετε στην Κυβέρνηση, όπως το Γενικό Γραμματέα σας, για τις ευαλωτότητες που, με επιστημονικά κριτήρια και με την επαγγελματική του ιδιότητα και σωστά, δίνονταν στα νησιά σε ανθρώπους, που είχαν αυτά τα συγκεκριμένα προβλήματα, που προέβλεπε ο νόμος. Εμείς σας είπαμε: Καταργείτε το μετατραυματικό στρες; Εντάξει. Είναι λάθος. Βάλτε κριτήρια. Βάλτε δημόσια νοσοκομεία. Βάλτε κάτι άλλο. Δεν μπορεί να το απαλείφετε εντελώς. Άρα, τι λέτε; Να μείνουν όλοι στα νησιά. Αυτό λέτε. Υπάρχει, όμως, και ένας άλλος μύθος, ότι μετά την επιστροφή στην ενδοχώρα δεν γίνονται επιστροφές. Επιστροφές, όπως είπε ο κ. Κουμουτσάκος, γίνονται και μέσα από τις εθελούσιες διαδικασίες του ΔΟΜ, περίπου δεκαοκτώ χιλιάδες τα τελευταία τρία χρόνια. Όπως και στις χώρες καταγωγής. Δεν είναι μόνο η επιστροφή στην Τουρκία. Βέβαια, εμείς δεν βλέπουμε την εκροή στο σύστημα μόνο με τις επιστροφές. Προφανώς, είναι και οι επιστροφές. Είκοσι δύο χιλιάδες άνθρωποι μετεγκαταστάθηκαν στην Ευρώπη. Δέκα χιλιάδες οικογενειακές επανενώσεις. Και κάποιοι στην ένταξη. Διότι κάποιοι από αυτούς τους ανθρώπους, έστω λίγοι, θα μείνουν εδώ, αυτοί που μας αναλογούν, όχι παραπάνω. Έτσι αναλύετε τη δήλωση ΕΕ - Τουρκίας και έτσι παραπλανάτε τον κόσμο. Πάμε στο νομοσχέδιο. Είπε ένας συνάδελφος - τον οποίον εκτιμώ για τις νομικές του γνώσεις - ότι υπάρχουν οι δικονομικές εγγυήσεις μέσα στο συγκεκριμένο νομοσχέδιο και ότι η σύντμηση προθεσμιών δεν επιφέρει παραβίαση δικαιωμάτων. Εδώ πρέπει να είμαστε συνεννοημένοι. Δεν είναι μία κανονική κατάσταση αυτή που επικρατεί στα camps. Για τον γενικό πληθυσμό, είναι δέκα ημέρες η ηλεκτρονική επίδοση και εδώ λέτε σαράντα οκτώ ώρες. Άκουσα τον κύριο συνάδελφο να λέει ότι «τι θα κάνει;». Μα, προσπαθεί να επιβιώσει εκεί μέσα, κύριε συνάδελφε. Αυτό προσπαθεί να κάνει. «Τι θα κάνει; Άρα, θα ασχοληθεί με το e - mail». Σαράντα οκτώ ώρες έναντι δέκα ημερών του γενικού πληθυσμού είναι απαράδεκτο. Στοχεύει στο να απορρίψει αιτήσεις. Πώς να το κάνουμε; Σε δεκαπέντε ημέρες θα κρίνεται η ασφαλής τρίτη χώρα και κάποιος μπορεί να επιστρέψει. Βάλατε την ασφαλή τρίτη χώρα, χωρίς να σας ενδιαφέρει, ακόμα και αν δεν υπάρχει πόλεμος, αν υπάρχει θρησκευτικό πρόβλημα, αν υπάρχει σεξουαλικός προσανατολισμός, που εκεί να διώκεται. Δεν είναι δυνατόν σε δεκαπέντε μέρες, εν είδει αντιγράφου, να υπάρχουν τέτοιες αποφάσεις. Το δικόγραφο της προσφυγής ούτε ο δικηγόρος δεν θα προλάβει να το κάνει μέσα σε δεκαπέντε μέρες. Σας μιλάω ως δικηγόρος του πεδίου. Οι δεκαπέντε μέρες - συν - πλην - στους ασυνόδευτους ανήλικους είναι ένα έγκλημα, διότι διαχωρίζετε ανήλικους. Όσον αφορά τις μονομελείς επιτροπές, είπε ο συνάδελφος ότι είναι σύννομο. Θα σας φέρω αργότερα απόφαση του Συμβουλίου της Επικρατείας που μιλάει για τα «οιονεί δικαστικά όργανα», τα οποία δεν πρέπει να είναι οι διοικητικές υπηρεσίες. Άρα, θα τα βάζουμε όλα σε έναν αλγόριθμο, θα βάζουμε στα κουτάκια μέσα δεκαπέντε συν - πλην, ασφαλής τρίτη χώρα, δεν ήρθε να παρουσιαστεί στον διοικητή άρα δεν συμμορφώθηκε και θα απορρίπτουμε μαζικά αιτήσεις. Και μετά θα λέμε ότι αυξηθήκαν οι αποφάσεις του ασύλου. Χωρίς να τηρούνται οι εγγυήσεις δεν έχει νόημα. Πρέπει να τηρούνται και οι εγγυήσεις, να επιταχύνουμε, να προσλάβουμε προσωπικό - μαζί σας - να χρησιμοποιήσουμε τα τεχνολογικά μέσα, να αίρουμε γραφειοκρατικά εμπόδια, αλλά όχι με αυτόν τον τρόπο. Φύλαξη συνόρων. Τι ακριβώς εννοείτε φύλαξη συνόρων; Γιατί εμείς λέμε ότι είναι δικαίωμα και υποχρέωση μιας χώρας να φυλάσσει τα σύνορά της, προφανώς, και την εθνική κυριαρχία, αλλά δεσμεύεται από τη Σύμβαση της Γενεύης και από το Δίκαιο της Θάλασσας. Τετρακόσιες τριάντα χιλιάδες διασώσεις τα προηγούμενα χρόνια από το Λιμενικό και η τήρηση της Σύμβασης της Γενεύης. Αν εννοείτε κάτι άλλο, πείτε το ευθέως, δημόσια. Διότι αυτό συνδέεται και με τα απόρρητα κονδύλια. Λέτε «ανάσχεση των ροών». Τι σημαίνει θα χρησιμοποιούνται τα κονδύλια για ανάσχεση των ροών; Τα πλωτά φράγματα; Κάποιες καταγγελλόμενες εξαφανίσεις ανθρώπων σε νησιά; Τι εννοείτε ανάσχεση; Κανένας λόγος δεν υπάρχει για μυστικά κονδύλια στο Υπουργείο Μεταναστευτικής Πολιτικής. Δεν υπάρχει απολύτως κανένας λόγος. Μας ανησυχεί, εκτός από το ύψος και η σκοπιμότητα, και το πώς θα χρησιμοποιηθούν. Διότι υπάρχουν συναρμόδια Υπουργεία, τα οποία ασχολούνται με τους διακινητές, με την καταγραφή και με θέματα ασφάλειας. Πρέπει να αποσυρθεί. Για τις ΜΚΟ. Το Μητρώο των ΜΚΟ εμείς το θεσμοθετήσαμε, κυρίες και κύριοι συνάδελφοι, για να υπάρχει ένας ισχυρός έλεγχος σε αυτές, οι οποίες δραστηριοποιούνται στο πεδίο. Σε κάθε περίπτωση, δεν μπορούμε, συλλήβδην, να στοχοποιούμε αυτές τις ΜΚΟ, διότι υπάρχουν πραγματικά και κάποιες, οι οποίες επιτελούν πολύ σημαντικό έργο και σίγουρα δεν μπορούμε να κατηγορούμε τους εργαζομένους τους. Εμείς λέμε ότι είναι κρατική και πολιτική ευθύνη η οργάνωση του προσφυγικού κι αυτό είναι προτεραιότητα. Έπονται οι ΜΚΟ. Αφήστε τα, όμως, αυτά. Ο έλεγχος υπήρχε και υπάρχει και πρέπει να βλέπετε την ευθύνη του κράτους πάνω στην οργάνωση του προσφυγικού - μεταναστευτικού. Όσον αφορά τους ασυνόδευτους ανήλικους, εγώ νομίζω ότι εξαντλήθηκε το ζήτημα. Δεν υπήρχε κανένας λόγος και είναι απαράδεκτο να είναι οι υπηρεσίες αυτή τη στιγμή στο Υπουργείο Εργασίας και οι αρμοδιότητες στο Υπουργείο Μεταναστευτικής Πολιτικής. Δεν θα αποδώσει και πρακτικά όλη η τεχνογνωσία και η θεσμική μνήμη, που υπάρχει στο Υπουργείο Εργασίας. Τα κρατητήρια και τα κέντρα κράτησης, τη στιγμή που μιλάμε, είναι γεμάτα από ασυνόδευτους ανήλικους. Το καταγγέλλουμε αυτό και το καταγγείλαμε και με ερώτησή μας. Βέβαια, υπάρχει ο διαχωρισμός δεκαπέντε, συν - πλην. Πρέπει κι αυτό να αλλάξει. Τους ανθρωπιστικούς λόγους τους καταργείτε. Τους μπερδεύετε, μάλλον, με τους εξαιρετικούς λόγους, οι οποίοι λένε ότι αν κάποιος μείνει πάνω από επτά χρόνια στην Ελλάδα, έχει δικαίωμα νομιμοποίησης. Καμμία σχέση. Είναι συγκεκριμένο το διάστημα για όσο αναστέλλεται η απέλασή του, για να μην είναι στην γκρίζα ζώνη, για να μην είναι αόρατος, να έχει δικαιώματα και υποχρεώσεις σε ένα σοβαρό κράτος. Να πάμε τώρα και στη δομή του Υπουργείου. Λέτε τι θα κάναμε εμείς. Εμείς κάναμε αυτό που πρέπει να κάνουμε. Δεν είχε 100% πληρότητα. Όμως, κάναμε μόνιμες προσλήψεις, μερικές από τις οποίες έρχονται και τώρα, σε νευραλγικές υπηρεσίες και πήραμε και συμβασιούχους. Μη λέτε περί ταχύτητας και περί επείγοντος, διότι εσείς νομοθετήσατε ότι σε δέκα μέρες είναι υποχρεωμένο να απαντήσει το ΑΣΕΠ, όταν μιλάμε για ΣΟΧ. Αξιοποιήστε, λοιπόν, αυτό και σε περίπου δύο μήνες - το πολύ - θα είχατε συμβασιούχους στο Υπουργείο. Μην δικαιολογείτε αυτή την ιδιωτικοποίηση, το outsourcing, των υπηρεσιών, για να γίνονται κι άλλα πράγματα, μέσα από νομικίστικες δικαιολογίες. Καταργήσατε το Υπουργείο και εκτεθήκατε ανεπανόρθωτα. Νομίζω ότι πριν τα vouchers της κατάρτισης, το μεγαλύτερό σας Βατερλό ήταν αυτό. Και τώρα, έρχεστε να πείτε ότι θέλετε να το οργανώσετε, να το στελεχώσετε. Οι αναθέσεις που γίνονται, με τις υπογραφές αυτών, που γίνονται και χωρίς έλεγχο και λογοδοσία, έχουν καταγγελθεί απ' όλους, ακόμα και από τις ανεξάρτητες αρχές. Όσον αφορά την Υπηρεσία Ασύλου, λέτε ότι υπήρχαν ογδόντα χιλιάδες εκκρεμείς αιτήσεις όταν παραλάβετε. Σύμφωνοι. Πόσες αποφάσεις είχε βγάλει η Υπηρεσία Ασύλου; Γιατί δεν λέτε ότι ήταν πάνω από εκατόν είκοσι χιλιάδες αιτήσεις; Αυτές είναι περισσότερες από αυτές που έβγαζε η Γερμανία το αντίστοιχο διάστημα. Και το κάναμε τηρώντας τις εγγυήσεις. Λέμε ναι στις προσλήψεις, και το ξαναλέμε. Εμείς πήραμε διακόσιους ανθρώπους και παραδώσαμε χίλους διακόσιους σε σας. Σίγουρα δεν έχει κανένα νόημα - πρέπει να το αναθεωρήσετε - η μη ανανέωση των δεκαεπτά συμβασιούχων. Θα βρείτε τρόπο και μέθοδο να τους ανανεώσετε, διότι τους χρειάζεται η υπηρεσία. Έτσι θα αποδείξετε αν τιμάτε την Υπηρεσία Ασύλου. Είπε ο κ. Κουμουτσάκος ότι γι' αυτά τα έκτροπα ,που γίνονται σε όλη την ενδοχώρα, οι ίδιοι άνθρωποι που έκαναν την αλληλεγγύη, είναι οι ίδιοι άνθρωποι οι οποίοι ξυλοκοπούν ανθρώπους. Αυτό είναι μια τεράστια προσβολή. Είναι μια αυθαίρετη κρίση. Είναι κάτι, το οποίο δεν ανταποκρίνεται στην πραγματικότητα. Πρέπει να το ανακαλέσετε. Σε κάθε περίπτωση, όμως, εγώ να δεχτώ ότι για κάποιους υπάρχει κόπωση. Δεν εκδηλώνονται έτσι οι άνθρωποι, που έδειξαν αλληλεγγύη τα προηγούμενα χρόνια. Και τώρα, μέσα στις δυσκολίες, συμβάλλουν. Γιατί, όμως, επήλθε αυτή η κόπωση; Μήπως γιατί ο ΣΥΡΙΖΑ είχε κάνει όλη αυτή την οργάνωση στο προσφυγικό; Προφανώς, δεν ήταν όλα τέλεια, αλλά είχε κάνει μία συγκεκριμένη οργάνωση, με είκοσι οκτώ δομές στην ενδοχώρα, με ανθρώπους στα διαμερίσματα και τα ξενοδοχεία, με το πρόγραμμα «HELIOS», με το πρόγραμμα «ESTIA», με μετεγκαταστάσεις στην Ευρώπη, με διαπραγμάτευση στην Ευρώπη και πραγματικές συμμαχίες με τις χώρες του Νότου, για να μπορέσουν να γίνουν αυτές οι κινήσεις. Εδώ, όμως, δεν μπορούμε να λέμε ότι η κόπωση ήρθε τυχαία. Ήρθε διότι έχετε διαλύσει το προσφυγικό. Δεν έχετε κανένα σχέδιο. Κι όποτε έχετε σχέδιο δεν επιμένετε στην ενδοχώρα να εφαρμοστεί. Δεν κάνετε καν δημόσιες δηλώσεις. Οι Υπουργοί μας κατέβαιναν εκεί με τους Βουλευτές για να το επιβάλλουν. Σε όλη τη χώρα πρέπει να καταμεριστεί το βάρος, αυτό για να μπορέσουν και τα νησιά να αποσυμφορηθούν. Και κατηγορείτε και τους ανθρώπους. Κλείνω, κύριε Πρόεδρε, κυρίες και κύριοι συνάδελφοι, λέγοντας ότι για εμάς ευρωπαϊκή και διεθνής νομιμότητα και αλληλεγγύη είναι αυτά τα οποία πρέπει να εφαρμοστούν σε κάθε περίπτωση στο προσφυγικό - μεταναστευτικό. Για εμάς, το κράτος δικαίου, είτε έχει να κάνει με την οργάνωσή του, είτε με τις δομές του, είτε με το δημόσιο χρήμα, είναι κατάκτηση και πρέπει να τηρείται, όχι μέσα από τους τρόπους που υλοποιείτε εσείς. Το βρίσκετε και σαν ευκαιρία αυτήν τη στιγμή. Η κρίση ως ευκαιρία στο προσφυγικό αυτή είναι. Είναι, όμως, και μια γενικότερη λογική σας. Και στο Υπουργείο Περιβάλλοντος τα ίδια κάνετε. Κάνετε ιδιωτικοποιήσεις και outsourcing υπηρεσιών. Πάνω απ' όλα, όμως, για εμάς, δικαιώματα προσφύγων και μεταναστών, δηλαδή των πιο ευάλωτων, είναι δικαιώματα όλων. Θα καταπατηθούν και άλλων κοινωνικών ομάδων τα δικαιώματα. Εμείς λέμε ότι πρέπει να μείνουμε στις εγγυήσεις, πρέπει να τις στηρίξουμε. Αυτό θα κάνουμε μέχρι το τέλος και θα είμαστε εδώ για να σας κρίνουμε και να σας πούμε ότι και αυτό το νομοσχέδιο, σε συνέχεια αυτού που κάνατε τον Νοέμβρη, να το χαίρεστε και να το παρουσιάσετε και στην Ευρώπη το επόμενο διάστημα. Ευχαριστώ.
Ευχαριστώ κι εγώ, κύριε Ψυχογιέ, για την τήρηση του χρόνου. Τώρα τον λόγο έχει ο κ. Γεώργιος Καμίνης, ειδικός αγορητής από το Κίνημα Αλλαγής.
Ευχαριστώ, κύριε Πρόεδρε. Να εκφράσω κι εγώ τα συλλυπητήριά μου στην οικογένεια του Δημήτρη Κρεμαστινού, ενός ανθρώπου ο οποίος τίμησε την επιστήμη του και τίμησε και τα έδρανα του Κοινοβουλίου. Ερχόμαστε σήμερα να συζητήσουμε ένα νομοσχέδιο, το οποίο προσθέτει άλλο ένα λιθαράκι στις διαρκείς παλινωδίες της Κυβέρνησης. Να θυμίσω ότι με τον διορισμό της, την ορκωμοσία της Κυβέρνησης, είχε ήδη καταργηθεί το Υπουργείο Μεταναστευτικής Πολιτικής και άρχισε η ιστορία με τους συντονιστές. Στην αρχή θα συντόνιζε ο κ. Κουμουτσάκος, στη συνέχεια ο κ. Στεφανής, μετά προστέθηκαν και άλλοι, επιμέρους συντονιστές και χρειαστήκαμε, τελικά, κάποιον να συντονίζει τους συντονιστές. Και, βεβαίως, επανήλθαμε στην κοινή λογική και επανασυστήσαμε, τελικά, αφού χάσαμε πάρα πολύ χρόνο, το Υπουργείο το οποίο είχαμε καταργήσει προηγουμένως. Δεν μας είχατε ακούσει τότε, όπως δεν μας είχατε ακούσει και στο θέμα της Πολιτικής Προστασίας, όταν λέγαμε ότι εξοπλίζετε έναν γενικό γραμματέα Υπουργείου με αρμοδιότητες κανονικού Υπουργού, ότι φτιάχνετε ένα Υπουργείο μέσα στο Υπουργείο. Και χρειάστηκε και πάλι να παρέλθει ένα χρονικό διάστημα, να ξεσπάσει η κρίση του κορωνοϊού, προκειμένου να κάνετε τον κ. Χαρδαλιά Υφυπουργό. Νομοθετείτε πάντοτε υπό το βάρος των κρίσεων. Επανασυστήσατε το Υπουργείο Μεταναστευτικής Πολιτικής όταν άρχισαν να αυξάνονται ραγδαία οι ροές και το ίδιο κάνατε και με το Υφυπουργείο Πολιτικής Προστασίας. Καλό είναι, λοιπόν, να ακούτε στο μέλλον με μεγαλύτερη προσοχή την αντιπολίτευση όταν σας επισημαίνει κάποια πράγματα. Εμείς γιατί ψηφίσαμε τον ν.4636/2019, το νομοθέτημα που μας είχατε φέρει πριν από έξι μήνες για το άσυλο; Δώσαμε τότε ψήφο εμπιστοσύνης στην Κυβέρνηση κατά βάση για τέσσερις λόγους. Ο πρώτος ήταν ότι αποτελούσε την κωδικοποίηση μίας νομοθεσίας κατεσπαρμένης σε πάρα πολλά κείμενα. Ο δεύτερος λόγος ήταν ότι με την επίσπευση των διαδικασιών, με τον εξορθολογισμό της διαδικασίας, θα αποσυμφορούνταν τα νησιά. Ο τρίτος λόγος ήταν ότι, παρά κάποιες επιμέρους επιφυλάξεις, γενικά το νομοσχέδιο τηρούσε τη διεθνή νομιμότητα και την ευρωπαϊκή νομοθεσία. Ο τέταρτος λόγος ήταν ότι εμπιστευθήκαμε πως θα μπορέσετε να προβείτε σε ενέργειες τέτοιες στην Ευρωπαϊκή Ένωση ώστε η ευθύνη για τη διαχείριση του προσφυγικού να επιμεριστεί δίκαια μεταξύ των χωρών της Ένωσης. Ε, λοιπόν, από τους τέσσερις λόγους που μνημόνευσα, κανείς δεν ισχύει σήμερα. Κανένας! Όσον αφορά στην κωδικοποίηση, έρχεστε οι ίδιοι και την ανατρέπετε ακριβώς με ένα νέο νομοθέτημα, το οποίο καταργεί ή τροποποιεί σωρεία διατάξεων της προηγούμενης νομοθεσίας. Όσον αφορά στην αποσυμφόρηση, εξαπατήσατε τους νησιώτες. Τους εξαπατήσατε προεκλογικά. Και, δυστυχώς, αυτό έγινε από τον ίδιο τον Πρωθυπουργό στη Σάμο, όταν επρόκειτο να συνάψει το «συμβόλαιο αλήθειας» με τους νησιώτες. Και αυτή η απάτη συνεχίστηκε και μετά. Για ένα μεγάλο χρονικό διάστημα μιλούσατε για αποσυμφόρηση των νησιών. Τελικά τι έγινε; Κάνατε επιτάξεις και στείλατε τα ΜΑΤ πανικόβλητοι, τα οποία τα αποσύρατε την επόμενη ημέρα. Μας φέρνετε σήμερα τα κλειστά ελεγχόμενα κέντρα, τις δομές των νησιών. Στα νησιά κατασκευάζονται αυτές οι δαιδαλώδεις δομές, που θα είναι και κέντρα κράτησης και κέντρα υποδοχής και ταυτοποίησης και χώροι για τις ευάλωτες κατηγορίες προσφύγων και μεταναστών αιτούντων άσυλο. Πώς θα αποσυμφορήσετε τα νησιά; Με μια κουτοπονηριά. Πηγαίνετε, ουσιαστικά, και υπονομεύετε τη διαδικασία χορήγησης του ασύλου. Με ποιους τρόπους το κάνετε; Με δύο τρόπους πρώτα απ' όλα: Με τη σύντμηση των προθεσμιών στη διαδικασία ενώπιον της Επιτροπής Προσφυγών και μετά με το γεγονός ότι προσθέτετε ως αποκλειστικά αρμόδιο για την εκδίκαση των προσφυγών στα νησιά το μονομελές όργανο, τη μονομελή επιτροπή και όχι την τριμελή. Το να προβλέπεις μονομελή επιτροπή, το οποίο σημαίνει ότι υποβάλλεις σε μικρότερη βάσανο την αίτηση θεραπείας που έχει υποβληθεί, προϋποθέτει ότι μπορεί ο μοναδικός κριτής με σχετική ευκολία να ξεκαθαρίσει την υπόθεση. Για αυτό ακριβώς προβλέπεται για τις προδήλως αβάσιμες υποθέσεις, για τις απαράδεκτες υποθέσεις, για τις υποθέσεις εκείνες οι οποίες είχαν ήδη ενταχθεί στην ταχύρρυθμη διαδικασία. Εσείς, όμως, προσθέτετε τώρα ένα κριτήριο, το οποίο θα καταπέσει στα δικαστήρια. Προσθέτετε ένα απλώς γεωγραφικό κριτήριο. Κλείνετε το μάτι στους νησιώτες ότι έτσι θα αποσυμφορηθούν τα νησιά, ότι θα απορριφθούν οι αιτήσεις και είτε θα επιστραφούν είτε θα απελαθούν εκείνοι των οποίων οι αιτήσεις απερρίφθησαν, ενώ στην πραγματικότητα τίποτα δεν το εγγυάται αυτό, ούτε έχουμε εγγύηση αυτή τη στιγμή για επιστροφές στην Τουρκία. Και το ξέρουμε πάρα πολύ καλά ότι υπάρχουν πάρα πολλές χώρες από τις οποίες έχουν έρθει άνθρωποι που δεν τους δέχονται πίσω. Σε δεύτερο βαθμό θα γίνεται η κρίση και αυτοί των οποίων οι αιτήσεις θα απορρίπτονται, θα μένουν στα νησιά. Για πόσο καιρό θα μένουν έγκλειστοι; Πόσους έγκλειστους θα έχετε στα νησιά; Τι μας εγγυάται ότι θα αποσυμφορήσετε τα νησιά; Απολύτως τίποτα! Έρχομαι ακριβώς στη διεθνή διάσταση του ζητήματος. Τι έχετε κάνει; Ήταν, λέει, πολύ μεγάλης συμβολικής σημασίας η κίνηση να έρθουν οι επικεφαλείς της Ευρωπαϊκής Ένωσης στον Έβρο. Πράγματι ήταν. Όμως οι συμβολικές κινήσεις υπάρχουν για να επισφραγίζουν κάποιο περιεχόμενο. Ποια είναι η αλληλεγγύη της Ευρωπαϊκής Ένωσης; Τα 700 εκατομμύρια ευρώ που μας δίνουν για να κρατάμε εδώ πρόσφυγες και μετανάστες αιτούντες άσυλο συλλήβδην και αυτοί να δέχονται κάποιες δεκάδες παιδιών, για να κοροϊδεύουν την ευρωπαϊκή κοινή γνώμη και προπάντων τους νησιώτες και τον ελληνικό λαό; Αυτό είναι που έχετε κάνει; Κρατάτε τα νησιά με αυτό τον κόσμο, γιατί, υποτίθεται, ότι έτσι επιβάλλει η κοινή δήλωση Τουρκίας - Ευρωπαϊκής Ένωσης, μία κοινή δήλωση η οποία, θυμίζω, δεν έχει νομικό έρεισμα. Μία απλή πολιτική δέσμευση είναι, για την οποία ο ίδιος ο Ερντογάν ήρθε και είπε ότι ουσιαστικά έχει καταργηθεί. Και αυτό de facto το έκανε και με τις κινήσεις στον Έβρο και τόσο καιρό γινόταν με την εξώθηση των μεταναστών να αποβιβάζονται στα νησιά. Θα κάνουμε αίτηση ονομαστικής ψηφοφορίας για κάποια άρθρα. Είναι τα άρθρα 52, 53, 54, 55, 56, 58 και 59. Ποια είναι αυτά τα άρθρα; Είναι τα άρθρα με τα οποία καθιερώνεται μία κατά παρέκκλιση, ουσιαστικά, διακυβέρνηση στο μεταναστευτικό, σε όλα τα επίπεδα. Το θέμα των μετακλητών υπαλλήλων δεν έχει επιπτώσεις μόνο στο ηθικό επίπεδο, στο κατά πόσο διαιωνίζει πελατειακά συστήματα. Υπονομεύει την ασφάλεια δικαίου, για την οποία μίλησα πριν, ασφάλεια δικαίου την οποία πλήττετε σε δύο επίπεδα. Πρώτα απ' όλα αποκωδικοποιείτε αυτό που υποτίθεται ότι κωδικοποιήσατε. Σε λίγο καιρό δεν θα γνωρίζει ο εφαρμοστής του δικαίου, ούτε ο φορέας των δικαιωμάτων και των υποχρεώσεων τι ακριβώς ισχύει. Κατά δεύτερο λόγο, καταργώντας, ουσιαστικά, την κατηγορία των μονίμων υπαλλήλων και διορίζοντας συνέχεια μετακλητούς, υπονομεύετε την ασφάλεια δικαίου στο επίπεδο της δημόσιας διοίκησης. Γιατί η μονιμότητα ως αξία δεν έχει μόνο την αξία τού ότι προστατεύει τον υπάλληλο από αυθαίρετες διώξεις. Έχει, επίσης, την αξία ότι διασφαλίζει μία ασφάλεια δικαίου: τη συνέχεια στην αρχή της διοικητικής δράσης. Υπάρχει μία διαρκής θεσμική μνήμη η οποία αποθηκεύεται στα Υπουργεία. Οι φορείς αυτής της θεσμικής μνήμης είναι οι δημόσιοι υπάλληλοι. Και η εγγύηση εδώ είναι η μονιμότητα. Εσείς καθιερώνετε τους μετακλητούς, γνωρίζοντας ότι αυτοί έρχονται και παρέρχονται με τον κάθε Υπουργό. Και στην ουσία μας κοροϊδεύετε κιόλας, γιατί μας λέτε ότι θα είναι επί θητεία! Όπως μας κοροϊδέψετε και τον Νοέμβριο όταν ήρθατε και είπατε ότι οι έκτακτες διαδικασίες συμβάσεων - αυτή η διαδικασία τα προϊόντα της οποίας ερευνά αυτή τη στιγμή η «OLAF» - θα ίσχυαν μόνο μέχρι τον Ιούνιο του 2020. Τώρα έρχεστε και το παρατείνετε μέχρι τον Δεκέμβρη του 2021. Έτσι κάποια στιγμή, λοιπόν, θα έρθετε να παρατείνετε και τη θητεία των μετακλητών τους οποίους διορίσατε, είτε εσείς είτε κάποιος άλλος Υπουργός. Καταθέσαμε τροπολογία, η οποία έχει δύο σκέλη. Το πρώτο αφορά την τεχνική υπηρεσία, όπου κρατάτε και πάλι διευθυντή μετακλητό υπάλληλο. Φέρνουμε μια τροπολογία η οποία επαναφέρει την κανονικότητα στο θέμα της ιεραρχίας, της στελέχωσης. Υπάγεται πια κανονικά στην αρμόδια διεύθυνση και δεν μπορεί ουσιαστικά παρά να αναθέτει έργα με την κανονική διαδικασία. Μας λέτε ότι προσφέρετε κίνητρα στους δημοσίους υπαλλήλους να αποσπαστούν ή να μεταταχθούν. Τους πετάτε μια ελεημοσύνη, υπερωρίες. Αυτό που γυρεύουν οι άνθρωποι, όμως, είναι αξιοπρέπεια, σεβασμό. Ο δημόσιος υπάλληλος που θα κάνει καλά τη δουλειά του, θα έρθει γιατί τρέφει τη θεμιτή φιλοδοξία ότι θα μπορέσει να καταλάβει μία θέση προϊσταμένου ανάλογα με την αξία του, ότι θα έχει μία προοπτική εκεί που πηγαίνει. Δεν θα σας έρθουν δημόσιοι υπάλληλοι με τα κίνητρα που τους προσφέρετε, γιατί τους προσφέρετε απλώς ένα ξεροκόμματο. Θα έρθουν όταν ακριβώς θα ανατρέψετε αυτή την πολιτική των μετακλητών. Τότε θα αρχίσουν να έρχονται δημόσιοι υπάλληλοι, γιατί τότε θα μπορέσουν σε συνθήκες αξιοπρέπειας να δουν την καριέρα τους κάποια στιγμή να εξελίσσεται, να δουν κάποια στιγμή τις προσπάθειές τους να επιβραβεύονται. Πάμε στο θέμα των συμβάσεων: Εκεί η παρανομία είναι κατάφωρη. Σας θυμίζω ότι ο ν.4013/2011 με τον οποίο καθιερώθηκε η Ενιαία Ανεξάρτητη Αρχή Δημοσίων Συμβάσεων προβλέπει στο άρθρο 2 ότι κάθε νομοσχέδιο το οποίο περιέχει διατάξεις περί συμβάσεων, θα πρέπει απαραιτήτως να συνοδεύεται από γνωμοδότηση της αρχής και επίσης στη νομοπαρασκευαστική επιτροπή να συμμετέχει εκπρόσωπος της αρχής. Εσείς αυτήν την προϋπόθεση την γράψατε στα παλαιότερα των υποδημάτων σας. Γιατί; Γιατί θα σας θύμιζε, βέβαια, η αρχή ότι στην ουσία αυτή η τακτική της διαρκούς παράτασης των συμβάσεων και των απόρρητων συμβάσεων και των απόρρητων δαπανών καταλύει πλέον κάθε έννοια νομιμότητας και τον υγιή ανταγωνισμό. Αυτά θα τα βρείτε μπροστά σας, γιατί δεν είναι μόνο θέμα διαφθοράς, είναι και θέμα διασφάλισης του υγιούς ανταγωνισμού, για τον οποίον - υποτίθεται - ότι τόσο πολύ κόπτεστε. Αυτά σας τα επεσήμανε ο κ. Κατωπόδης, ο Πρόεδρος της Αρχής, όταν κλήθηκε από την επιτροπή. Το είπε απερίφραστα ο άνθρωπος ότι ενώ έπρεπε να κληθεί, δεν εκλήθη, ότι ενώ έπρεπε να υπάρξει η παρουσία εκπροσώπου στην νομοπαρασκευαστική επιτροπή, δεν το έκανε. Τίμησε το αξίωμά του με το θάρρος και την παρρησία η οποία τον διακρίνει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω με τις μη κυβερνητικές οργανώσεις. Να θυμίσω ότι όταν είχατε φέρει εκείνη την αλλοπρόσαλλη διάταξη περί καταγραφής όλων των μελών, όλων των μη κυβερνητικών οργανώσεων σε όλη την επικράτεια που απλώς αναπτύσσουν δραστηριότητα σε θέματα διεθνούς προστασίας και ένταξης, φτιάχνατε ένα μητρώο για το οποίο θα πρέπει να έχετε πενήντα ανθρώπους να ενημερώνουν ποιος εγγράφεται και ποιος διαγράφεται από την κάθε ΜΚΟ. Μόνο ο Ερυθρός Σταυρός - έλεγα τότε - είχε έξι χιλιάδες μέλη και θα έπρεπε να παρακολουθείτε τι γίνεται. Αλλά δεν σας αρκούσε αυτό, είχατε βάλει και τους συνεργάτες των ΜΚΟ και τους προμηθευτές, τους πάντες. Γιατί; Ήταν ένας λαϊκισμός και μια απλή δημαγωγία. Φέρατε αυτήν τη ρύθμιση που είναι γραμμένη στο πόδι, γιατί το προηγούμενο βράδυ είχε γίνει εξέγερση στη Μυτιλήνη και τις ευθύνες για την εξέγερση αυτή τις επιρρίψατε στις μη κυβερνητικές οργανώσεις και μας φέρατε αυτήν τη φοβερή διάταξη, την επόμενη. Αυτή η διάταξη που φέρνετε σήμερα αφορά μητρώο μη κυβερνητικών οργανώσεων, όχι μελών. Αυτήν θα την ψηφίσουμε παρ' όλη την επιφύλαξη που έχουμε, την οποία εκφράζει η επιστημονική υπηρεσία στη γνωμοδότησή της, γιατί σας παρέχει μια εξουσιοδότηση κατάφωρα αντισυνταγματική, ότι θα μπορείτε στις προϋποθέσεις και τους όρους που προβλέπει το νομοθέτημα σας, εσείς κύριε Υπουργέ, με δική σας απόφαση να προσθέτετε νέους όρους και νέες προϋποθέσεις για την εγγραφή στο μητρώο. Τόσο ευρεία και άρα τόσο αντισυνταγματική νομοθετική εξουσιοδότηση σπάνια έχω δει. Εν πάση περιπτώσει, όμως, επειδή κατά κάποιο τρόπο αποκαθίσταται κατά τα λοιπά η νομιμότητα και η απλή λογική στο πεδίο των μη κυβερνητικών οργανώσεων, αυτήν τη διάταξη θα την ψηφίσουμε. Όμως για τις υπόλοιπες ζητάμε ονομαστική ψηφοφορία. Και εκεί θα δούμε ακριβώς πώς θα αναλάβετε απέναντι στην ελληνική κοινωνία και εσείς και ο ΣΥΡΙΖΑ την ευθύνη ότι καθιερώνεται ένα ολόκληρο πλέγμα αδιαφάνειας στο πεδίο των δημοσίων συμβάσεων, το οποίο είναι πρωτοφανές. Σας ευχαριστώ πάρα πολύ.
Ευχαριστώ, κύριε Καμίνη. Τον λόγο τώρα έχει ειδική αγορήτρια του Κομμουνιστικού Κόμματος Ελλάδας, η κ. Μαρία Κομνηνάκα.
Ευχαριστώ, κύριε Πρόεδρε. Η Κυβέρνηση μάλλον αξιοποίησε τον χρόνο, που δεν αξιοποίησε για να αποσυμφορήσει και να πάρει μέτρα στις δομές κατά τη διάρκεια της πανδημίας, για να επεξεργαστεί ένα ακόμα πιο κατασταλτικό, ένα ακόμα πιο αντιδραστικό νομοσχέδιο για το μεταναστευτικό. Πριν, λοιπόν, προλάβει να στεγνώσει το μελάνι στο τυπογραφείο, πέντε μήνες μετά την ψήφιση της προηγούμενης μεταναστευτικής νομοθεσίας - αν μπορούμε να την πούμε έτσι - έρχεται η Κυβέρνηση - λέει - να βελτιώσει το νομοσχέδιο. Και κάπου εκεί καταλαβαίνεις ότι όταν το αστικό κράτος νομοθετεί ακόμα και οι λέξεις χάνουν το νόημά τους. Εξάλλου όλα τα τελευταία χρόνια είδαμε πολλές φορές να γίνεται αυτή η βελτίωση. Έκοψε ο ΣΥΡΙΖΑ, έραψε η Νέα Δημοκρατία και έρχεται τώρα να πάει ένα βήμα πιο πέρα, καμαρώνοντας ότι κάνει ακόμα πιο αυστηρές τις διαδικασίες. Και δεν θα μπορούσε βέβαια να είναι διαφορετικά, αφού όλες αυτές οι οδηγίες που ενσωματώνονται σε αυτά τα νομοσχέδια, δεν κάνουν τίποτα άλλο από το να συμπυκνώνουν τον συνεχή κατήφορο της πολιτικής και της νομοθεσίας της Ευρωπαϊκής Ένωσης στο ζήτημα των βασικών δικαιωμάτων προσφύγων και μεταναστών. Και βέβαια, παρά τα μεγάλα λόγια της Κυβέρνησης, και αυτό το νομοσχέδιο θα οδηγήσει σε ακόμα μεγαλύτερο εγκλωβισμό προσφύγων και μεταναστών στα νησιά και συνολικά στη χώρα. Γιατί αυτό που δεν λέει η Κυβέρνηση, αλλά είναι αυτό που πραγματικά καθορίζει τον χαρακτήρα και αυτού του νομοσχεδίου, είναι ότι υπηρετεί τους ευρωπαϊκούς κανονισμούς του εγκλωβισμού, τους κανονισμούς του Δουβλίνου, που όλοι μαζί υπογράψατε, αναθέτοντας στη χώρα τον ρόλο του δεσμοφύλακα της Ευρωπαϊκής Ένωσης. Και μάλιστα κουνούσατε το δάχτυλο στο ΚΚΕ, που προειδοποιούσε για τους κινδύνους που έχει αυτή η απαράδεκτη συμφωνία, αλλά και την απαράδεκτη συμφωνία της Ευρωπαϊκής Ένωσης με την Τουρκία, με την οποία ο ΣΥΡΙΖΑ μετέτρεψε τα νησιά σε φυλακές για χιλιάδες ξεριζωμένους, υπογράφοντας ταυτόχρονα την καταδίκη για τα πέντε νησιά του Αιγαίου. Και εσείς αυτήν τη συμφωνία, στην οποία κάνατε βέβαια αντιπολιτευτικά μεγάλη κριτική, παλεύετε τώρα να την κρατήσετε ζωντανή, φέρνοντας σήμερα να νομιμοποιήσουμε τα κλειστά φρούρια στα νησιά τα οποία μάλιστα ετοιμάζετε και για την υπόλοιπη Ελλάδα. Και αφού δεν έπιασε ο βούρδουλας που ρίξατε με τα ΜΑΤ αρχίσατε τώρα να μοιράζετε αφειδώς υποσχέσεις αποσυμφόρησης που τελικά κάνετε δειγματοληπτικά πριν από κάθε επίσκεψη του κυρίου Υπουργού στον τόπο του εγκλήματος, υποσχέσεις που ξέρετε πολύ καλά ότι δεν πρόκειται να υλοποιήσετε. Είπε χθες στην παρέμβασή του ο κύριος Αναπληρωτής Υπουργός λίγο - πολύ ότι είμαστε άτυχοι που βρισκόμαστε τόσο κοντά σε αυτήν την περιοχή του κόσμου που γεννά τις δύσκολες συνθήκες. Λες και το έχει η μοίρα των ανθρώπων να γεννά φτώχεια και προσφυγιά και δεν φταίνε οι επεμβάσεις και τα παζάρια των συμμάχων σας, δεν κουβαλάτε και εσείς και οι προηγούμενες κυβερνήσεις το δικό σας μερίδιο ευθύνης όταν βάζετε πλάτη με κάθε τρόπο για να διεκδικήσετε κομμάτι στη μοιρασιά, φέρνοντας συνεχώς τον κίνδυνο έξω από την πόρτα και του δικού μας λαού. Αλήθεια, όταν σήμερα διεκδικείτε την εφαρμογή της συμφωνίας της Ευρωπαϊκής Ένωσης με την Τουρκία δεν ξέρετε ότι αυτή είναι αποτέλεσμα ενός τέτοιους παζαριού της Ευρωπαϊκής Ένωσης με την άρχουσα τάξη της Τουρκίας, που έπαιξε βέβαια και η δική μας αστική τάξη τον ρόλο της; Δεν ξέρετε ότι αυτή η συμφωνία της έδωσε τη δυνατότητα να παίζει με τις ζωές χιλιάδων ξεριζωμένων για να προωθεί τα γεωπολιτικά της συμφέροντα; Όταν σήμερα δείχνετε ως λύση στο πρόβλημα τις όλο και πιο μαζικές επιστροφές δεν ξέρετε ότι παζαρεύοντας σήμερα τις τύχες αυτών των ανθρώπων με την Τουρκία όχι μόνο δεν πρόκειται να τερματίσει τα παιχνίδια της, αλλά ανοίγονται νέοι, μεγαλύτεροι κίνδυνοι; Αντί, λοιπόν, για τα κούφια λόγια συμπάθειας διεκδικήστε από τους Ευρωπαίους ηγέτες να δείξουν την αλληλεγγύη τους καταργώντας τον Κανονισμό του Δουβλίνου, δίνοντας δυνατότητα για οργάνωση των διαδικασιών του ασύλου μέσα στο έδαφος της Τουρκίας εκεί όπου βρίσκονται συγκεντρωμένοι οι πρόσφυγες, εκεί από όπου θα πρέπει να φεύγουν κατευθείαν για τις χώρες προορισμού τους. Είναι λύση που θα έβαζε τέλος και στην πολλαπλή εκμετάλλευση από τα εγκληματικά κυκλώματα και στον απάνθρωπο εγκλωβισμό. Όση αποφασιστικότητα, λοιπόν, και αν προσπαθήσετε να δείξετε για την αντιμετώπιση του προσφυγικού όσο αυτή δεν στρέφεται προς την Ευρωπαϊκή Ένωση τότε κάθε φορά θα αυξάνεται το μαστίγιο προς τους κατατρεγμένους και ταυτόχρονα θα καταδικάζετε τη χώρα μας να είναι ο μόνιμος τόπος εγκλωβισμού όλων αυτών των ανθρώπων. Η αλήθεια είναι ότι η Νέα Δημοκρατία έφτασε σε τέτοιον βαθμό την περιστολή των δικαιωμάτων που δίνει την ευκαιρία στον ΣΥΡΙΖΑ σήμερα να εμφανίζεται δικαιωμένος, να υπεραμύνεται ξαφνικά των δικαιωμάτων. Μας προξενεί, πραγματικά, ερωτηματικά: Δεν ψήφισε ο ΣΥΡΙΖΑ και τις τρεις οδηγίες στις οποίες βασίζονται σήμερα αυτές οι περιστολές των δικαιωμάτων; Ποιος έβαλε τη σφραγίδα του διπλού εγκλωβισμού; Γιατί και αυτό το νομοσχέδιο με ελάχιστες εξαιρέσεις κινείται σε ακόμα πιο αντιδραστική κατεύθυνση βάζοντας όλο και περισσότερα εμπόδια, αλλά και πιο ασφυκτικές προθεσμίες ώστε να γίνεται συνεχώς δυσκολότερη η απόδοση του δικαιώματος διεθνούς προστασίας ακόμα και σε όσους το δικαιούνται. Μάλιστα επαναλαμβάνετε ότι ο στόχος σας είναι να κάνετε ακόμα πιο αβίωτο τον βίο των ανθρώπων αυτών για να πάψει να είναι η χώρα ελκυστικός προορισμός. Γνωρίζοντας πολύ καλά τους λόγους που αναγκάζουν αυτόν τον κόσμο να ξεριζωθεί, τι λέτε δηλαδή; Ότι το αίσχος της Μόριας, της Βιάλ θα δείχνει παράδεισος μπροστά στα κλειστά κέντρα που θέλετε να κάνετε; Χιλιάδες εγκλωβισμένοι νεοεισερχόμενοι, ευάλωτοι, παιδιά προς απέλαση με αόριστο χρόνο κράτησης για πόσο καιρό θα βρίσκονται σε αυτές τις συνθήκες για να γίνει αβίωτος ο βίος και μη ελκυστικός προορισμός η χώρα μας; Μιλάτε για επιτάχυνση των διαδικασιών, αλλά πώς την κάνετε αυτή; Το παράδειγμα των συμβασιούχων που διεκδικούν την επαναπρόσληψή τους μετά από πέντε - έξι χρόνια συνεχούς εμπειρίας είναι ενδεικτικό μιας κατάστασης, που με άλλους πρωταγωνιστές βέβαια, επαναλαμβάνεται συνεχώς και στα χρόνια του ΣΥΡΙΖΑ, που τώρα δείχνει τις ευαισθησίες του, και με τη Νέα Δημοκρατία. Μονιμοποιήστε τους συμβασιούχους που γνωρίζουν το αντικείμενο. Προσλάβετε το αναγκαίο μόνιμο προσωπικό, αν θέλετε πράγματι να ενισχύσετε τις διαδικασίες ασύλου αντί να στήνετε ένα ολόκληρο Υπουργείο με μετακλητούς. Αντίθετα, με το νομοσχέδιο επιχειρείτε ουσιαστικά ένα είδος ιδιωτικοποίησης της Υπηρεσίας Ασύλου με ιδιώτες νομικούς να ετοιμάζουν τις αποφάσεις ή με τη δημιουργία της ομάδας εργασίας που θα δουλεύει χωρίς ωράρια, με στοχοθεσία στρώνετε τον δρόμο για μια βιομηχανία απορριπτικών αποφάσεων. Αντίστοιχα και στη διαδικασία των προσφυγών διαμορφώνετε τέτοια εμπόδια. Αναφερθήκαμε σε αυτά αναλυτικά και στις επιτροπές. Αναφέρθηκαν και οι φορείς με ένταση στα ζητήματα αυτά. Κάνετε, δηλαδή, όλο και πιο εύκολο το να απορρίπτονται οι αιτήσεις ασύλου για διαδικαστικούς λόγους και όχι γιατί πράγματι έχουν κριθεί στην ουσία τους. Όπως και με τα ζητήματα της διερμηνείας ιδίως και κατά τη διαδικασία των συνεντεύξεων, που επισημάνθηκε από όλους τους φορείς και στις επιτροπές, αν και σε αυτό το στάδιο δεν τους δοθεί δικαίωμα να εκφράσουν τους λόγους για τους οποίους ζητάνε τη διεθνή προστασία σε γλώσσα που πραγματικά κατανοούν, τότε τι άλλο τους απομένει; Για τις απαράδεκτες fast track διαδικασίες στις οποίες ξεπετάτε αυτούς που θεωρείτε ότι δεν έχουν το λεγόμενο προσφυγικό προφίλ ή με διάφορους άλλους τρόπους αυτούς που αόριστα ορίσατε ως μη συμμορφούμενους με το καθήκον συνεργασίας, που δίνει εύκολα και τη δυνατότητα στις αρχές να χρησιμοποιούν αυτόν τον αόριστο όρο κατά το δοκούν, περιορίζετε ακόμα περισσότερο τις προθεσμίες κάνοντας εκ των πραγμάτων παντελώς προσχηματική την εξέταση των αιτήσεων. Μάλιστα προχωράτε ένα βήμα παραπέρα καταργώντας και τη δυνατότητα που είχε κάποιος να αντικρούσει αυτό το εφεύρημα της ασφαλούς τρίτης χώρας επικαλούμενος προσωπικούς λόγους, πολιτικούς, θρησκευτικούς ή άλλους για τους οποίους για εκείνον αυτή η χώρα δεν μπορεί να είναι ασφαλής, κάτι που είναι αντίθετο με την ίδια την ουσία της υποχρέωσης για εξατομικευμένη εξέταση του ασύλου. Δεν του δίνετε καν το δικαίωμα να αμυνθεί και τον στέλνετε κατευθείαν στον θάνατο εκεί από όπου έφυγε να γλιτώσει. Είναι εξοργιστικό ότι ακόμα και τις περιορισμένες προστατευτικές ρυθμίσεις που επιτρέπουν οι ευρωπαϊκές οδηγίες εσείς τις καταργείτε στο όνομα της αυστηροποίησης που δήθεν θα δώσει σήμα αποτροπής, κρύβοντας τους λόγους που ωθούν μαζικά χιλιάδες ανθρώπους σε ξεριζωμό. Καταργείτε - και μάλιστα με αναδρομική ισχύ - από την 1η Ιανουαρίου 2020 τη δυνατότητα που υπήρχε να δοθεί άδεια διαμονής για ανθρωπιστικούς λόγους που μπορούσε να αφορά ευάλωτες ομάδες, ανήλικα ή για την προστασία της οικογενειακής ζωής σε όσους έχει απορριφθεί τελεσίδικα η αίτηση διεθνούς προστασίας. Ειδικά για πολλές περιπτώσεις που δεν είναι δυνατή η επιστροφή τους λόγω της αναστολής της απέλασης, με αυτόν τον τρόπο αποκλείετε τον μόνο τρόπο που έχουν να διαμένουν νόμιμα στη χώρα. Τι πετυχαίνετε δηλαδή; Δημιουργείτε μια στρατιά ανθρώπων χωρίς χαρτιά και δικαιώματα έρμαια σε κάθε λογής εκμετάλλευση. Αυτό μπορεί βέβαια να αφορά και ανήλικα παιδιά έξω από κάθε δομή προστασίας. Αυτός είναι ο ανθρωπισμός του πολιτισμένου κόσμου. Και ταυτόχρονα γενικεύεται η κράτηση για όλους όσους βρίσκονται σε διαδικασία επιστροφής, η οποία μάλιστα μπορεί να ξεπερνάει και το ανώτατο όριο των δεκαοκτώ μηνών που προβλέπεται για υπόδικους εγκληματίες. Μάλιστα από αυτήν τη διαδικασία δεν εξαιρούνται ούτε ανήλικα παιδιά, ασυνόδευτα είτε με τις οικογένειές τους. Κλειστές δομές για τους αιτούντες άσυλο και για όσους απορρίπτεται το αίτημά τους ακόμα πιο κλειστές. Την ίδια στιγμή, όμως, που ορθώνετε τύχη και κέντρα κράτησης για τους ξεριζωμένους για μια άλλη κατηγορία πολιτών τρίτων χωρών δείχνετε πιο πρόθυμα τον ανθρωπισμό σας. Με σειρά ρυθμίσεις δίνετε διευκολύνσεις στους ξένους μεγαλοεπενδυτές για άδειες διαμονής, για «χρυσές» βίζες σε αυτούς και στην οικογένειά τους. Ενισχύετε το κεφάλαιο των ιδιωτικών επιχειρήσεων στον τομέα της υγείας, τους παρέχετε τη δυνατότητα να αξιοποιούν φτηνό και ευέλικτο εξειδικευμένο εργατικό δυναμικό χωρίς κατοχυρωμένα δικαιώματα από τους ασκούμενους άμισθους εθελοντές των διαφόρων χωρών. Και, βέβαια, διευκολύνετε με γρήγορες και ευέλικτες θεωρήσεις εισόδου τους Αμερικανούς υποτρόφους του Ιδρύματος «Fulbright», γνωστό για την προσπάθεια ξεπλύματος των ιμπεριαλιστών. Προφανώς εντάσσεται και αυτό στο πλαίσιο της εμβάθυνσης της εμπλοκής της χώρας στους σχεδιασμούς του ΝΑΤΟ και των ΗΠΑ και του σχεδίου άμβλυνσης του αντιϊμπεριαλισμού, που με τόση τέχνη φιλοτεχνείτε και εσείς και η προηγούμενη κυβέρνηση. Θα κάνω μια αναφορά, γιατί είναι, πράγματι, εμπαιγμός το πυροτέχνημα της Κυβέρνησης για το μητρώο ελέγχου των ΜΚΟ. Το κρίσιμο δεν είναι το μητρώο ελέγχου από τη σημερινή καταγραφή της Νέας Δημοκρατίας, όπως ούτε από την προηγούμενη του ΣΥΡΙΖΑ, πολύ περισσότερο που οι περισσότερες από τις μη κυβερνητικές οργανώσεις είναι γνωστές και καταγεγραμμένες και στα μητρώα της Ευρωπαϊκής Ένωσης. Δεν είναι αυτό αυτός ο λόγος που δημιουργεί το κύριο πρόβλημα. Το πρόβλημα είναι η επιλογή που σταθερά κάνετε να παραδίδετε τέτοιους ευαίσθητους τομείς στις μη κυβερνητικές οργανώσεις που θα έπρεπε να βρίσκονται στην αποκλειστική ευθύνη του κράτους. Παραμένει ακόμα ανεξήγητο το τι δαπάνες θέλετε να καλύπτει το Υπουργείο εντός και εκτός της χώρας, για να δικαιολογούν την πρόβλεψη για τα νέα απόρρητα κονδύλια, με υποχρέωση, μάλιστα, καταστροφής εντός του εξαμήνου όλων των αποδεικτικών εγγράφων. Κάνετε μια προσπάθεια δικαιολόγησης. Νομίζω ότι αυτή δεν αρκεί και πολύ περισσότερο, βέβαια, το να δημιουργείτε την υποτιθέμενη ασφάλεια ότι θα ενημερώνονται τα κόμματα για αυτού του είδους τις δαπάνες. Αλήθεια, δεν φτάνουν τα απόρρητα ταμεία του Υπουργείου Εξωτερικών, της Δημόσιας Τάξης για να αντιμετωπίζουν αυτούς τους κινδύνους που παρουσιάζετε και σπεύδετε να ανοίξετε νέα απόρρητα κονδύλια; Αυτού του είδους η προετοιμασία του Υπουργείου είναι αποκαλυπτική για τη γενικότερη λογική της αντιμετώπισης του προσφυγικού - μεταναστευτικού κυρίως ως ζήτημα ασφάλειας. Συνδέεται με την κλιμάκωση της καταστολής, με τις παράνομες επαναπροωθήσεις στο όνομα της αποτροπής - τέτοιου είδους έμπνευση ήταν και τα φράγματα για το Αιγαίο - , με την πρόσκληση της επέμβασης του ΝΑΤΟ και της FRONTEX, τα συνεχόμενα στρατιωτικά μέτρα φακελώματος. Είναι μια πολιτική που ξεκίνησε, βεβαία, ο ΣΥΡΙΖΑ όσο αυξάνονταν τα κύματα των ξεριζωμένων και τώρα την απογειώνει η Νέα Δημοκρατία. Βλέπετε ότι σε αυτά τα ζητήματα δεν διαγωνίζεστε ποιος έκανε περισσότερο τη χώρα ξέφραγο αμπέλι, γιατί και η Νέα Δημοκρατία και ο ΣΥΡΙΖΑ - και οι δύο μαζί - ανοίξατε διάπλατα τις πόρτες για το ΝΑΤΟ και τις βάσεις τους - το έκαναν, βέβαια, και οι προηγούμενες κυβερνήσεις από εσάς - , για τους Ευρωπαίους εταίρους σας, για τους κάθε λογής επενδυτές, για όλους αυτούς, δηλαδή, που κυρίως ευθύνονται για τη δημιουργία των αιτιών που γεννούν τους ξεριζωμένους και, βέβαια, για όλους αυτούς που ευθύνονται για τον εγκλωβισμό των ανθρώπων αυτών στη χώρα. Ενάντια σε αυτές τις επικίνδυνες επιλογές είναι που πρέπει να στρέψει την πάλη του ο ελληνικός λαός. Από αυτές κινδυνεύει και όχι από ταλαιπωρημένα και ξεριζωμένα γυναικόπαιδα. Αυτές οι επιλογές είναι που μαυρίζουν το ίδιο και τις δικές μας τις ζωές, όπως και τις δικές τους. Γι' αυτό καλούμε την Κυβέρνηση να ζητήσει την κατάργηση και όχι την εφαρμογή της απαράδεκτης συμφωνίας της Ευρωπαϊκής Ένωσης - Τουρκίας, που μετέτρεψε τα νησιά μας σε κολαστήρια, να μη σκεφτεί να εμπεδώσει αυτήν την κατάσταση με τα νέα κέντρα - φυλακές, που ετοιμάζει και για τα νησιά και για την υπόλοιπη χώρα, να μεταφερθούν οι πρόσφυγες και οι μετανάστες σε αξιοπρεπείς δομές φιλοξενίας της ηπειρωτικής Ελλάδας, που θα λειτουργούν με κρατική αποκλειστικά ευθύνη, όπου θα εξετάζονται τα αιτήματά τους και από εκεί να μεταβαίνουν στις χώρες του πραγματικού προορισμού τους, ενάντια στον Κανονισμό του Δουβλίνου, με προτεραιότητα στις αιτήσεις της οικογενειακής επανένωσης. Με ευθύνη της Ευρωπαϊκής Ένωσης και του ΟΗΕ να διεκδικήσετε να οργανωθούν οι διαδικασίες υποβολής αιτήσεων ασύλου μέσα στην Τουρκία με απ' ευθείας μετακίνηση στις χώρες προορισμού τους, να σταματήσει κάθε εμπλοκή της χώρας μας στις ιμπεριαλιστικές επεμβάσεις που σπείρουν τον πόλεμο και την προσφυγιά και ανοίγουν νέες εστίες κινδύνου και για τον δικό μας τον λαό. Είναι προφανές ότι καταψηφίζουμε το νομοσχέδιο.
Ευχαριστώ την κ. Κομνηνάκα και ειδικά για την τήρηση του χρόνου. Τον λόγο έχει ο κ. Αντώνιος Μυλωνάκης.
Ευχαριστώ πολύ, κύριε Πρόεδρε. Πρώτη φορά, κυρίες και κύριοι συνάδελφοι, κύριοι Υπουργοί, φέρνει η Κυβέρνηση, η κάποια κυβέρνηση, οποιαδήποτε, κύριε Υπουργέ, κύριε Μηταράκη, ένα νομοσχέδιο και απέχει η Κοινοβουλευτική Ομάδα. Τι έγινε; Η Κοινοβουλευτική Ομάδα της Νέας Δημοκρατίας έφυγε από την Αίθουσα; Δεν δέχεται το νομοσχέδιο, κύριε Υπουργέ; Δεν υπάρχει κανένας εδώ. Κατ' αρχάς, εκφράζουμε και εμείς με τη σειρά μας, ο Πρόεδρος, τα μέλη της Κοινοβουλευτικής Ομάδας, το κίνημα Ελληνική Λύση, τα συλλυπητήριά μας για τον χαμό ενός γιατρού, ενός πολιτικού, ενός ανθρώπου, του Δημήτρη του Κρεμαστινού, ο οποίος έφυγε από κοντά μας τις πρωινές ώρες σήμερα. Ο Θεός να αναπαύσει την ψυχή του. Τα συλλυπητήριά μας στη σύζυγο και στους οικείους του. Κύριοι Υπουργοί, προτού ξεκινήσω την αγόρευσή μου για το σημερινό νομοσχέδιο, στο οποίο έχουμε βάλει και τίτλο, δεν είναι δικός μου είναι κλεμμένος, δανεικός, αλλά τα πνευματικά δικαιώματα δεν τα πληρώνω. Ο τίτλος είναι: «Ανοίξαμε και σας περιμένουμε». Αυτό είναι το νομοσχέδιο, το οποίο φέρνετε σήμερα. Και δεν το λέμε εμείς, το λέει η ελληνική κοινωνία. Έχουμε φέρει και θα καταθέσουμε στα Πρακτικά έγγραφες φωνές από φορείς, από εκπροσώπους κατοίκων, από πολλές περιοχές της χώρας, που ζητούν, κύριε Υπουργέ, να πάρετε πίσω αυτό το νομοσχέδιο, το οποίο αντί να λύνει προβλήματα για τη χώρα μας, για την πατρίδα μας και τους Έλληνες, μάλλον προσπαθεί να λύσει τα προβλήματα των λαθροεισβολέων. Συγγνώμη, τη λέξη λαθροεισβολείς ή λαθρομετανάστες τη χρησιμοποιούσατε μέχρι πριν λίγες μέρες. Τώρα, όμως, επειδή η προπαγάνδα σας είπε ότι πρέπει να αλλάξετε μοτίβο, χρησιμοποιείτε πολίτες τρίτων χωρών, ούτε καν μετανάστες ούτε λαθρομετανάστες ούτε πρόσφυγες. Χρησιμοποιείτε τον όρο «πολίτες τρίτων χωρών». Θέλω προτού ξεκινήσω, όμως, να πω κάτι στην Κυβέρνηση για τη συμπεριφορά των γιατρών, των λοιμωξιολόγων, του κ. Τσιόδρα, του κ. Χαρδαλιά, του Υφυπουργού πλέον Πολιτικής Προστασίας απέναντι από τους κατοίκους, απέναντι στους Έλληνες πολίτες. Έχετε τρελάνει, κυρίες και κύριοι της Νέας Δημοκρατίας και της Κυβέρνησης, τον κόσμο, έχετε τρελάνει τον λαό. Δεν ξέρει τι να υποθέσει πλέον. Πάρα πολλά δημοσιεύματα, που καθημερινώς βλέπουμε να πληθαίνουν, για αυτά τα οποία είχε πρώτος ισχυριστεί - μάλλον σε μια κρίση συνείδησης - ο ίδιος ο επικεφαλής των λοιμωξιολόγων και σύμβουλος της Κυβέρνησης και του κ. Μητσοτάκη, ο κ. Τσιόρδας. Αυτό το πράγμα το είχε πει, το είχε καταγγείλει ο Πρόεδρος του Κόμματος, μιλώντας για το νομοσχέδιο προχθές στην Ολομέλεια και πέσατε όλη η Νέα Δημοκρατία να τον φάτε, «τι είπατε για το ιερό τοτέμ, τον κ. Τσιόδρα;». Και εμείς αγαπήσαμε, αλλά δεν κάναμε έτσι ποτέ. Δεν είπαμε ότι ο κ. Τσιόδρας είναι κακός άνθρωπος ή είναι κακός γιατρός. Είπαμε ότι ο ίδιος είπε ότι πολλοί θάνατοι που δεν προήρχοντο από τον κορωνοϊό - ήταν θετικοί αυτοί που έφυγαν από τη ζωή αλλά ασυμπτωματικοί στον COVID -19- θεωρήθηκαν, παρ' όλο που έφυγαν από άλλα αίτια, ότι έφυγαν από COVID -19. Μάλιστα! Και τώρα έρχεται, εκτός από τη χθεσινή δημοσκόπηση η οποία αρχίζει και ξεριζώνει αυτό το πράγμα, με χθεσινό δημοσίευμα της εφημερίδας «ΔΗΜΟΚΡΑΤΙΑ» - θα την καταθέσουμε στα Πρακτικά - ο πρόεδρος, ο καθηγητής της φαρμακολογίας του Αριστοτελείου Πανεπιστημίου Θεσσαλονίκης, ο κ. Κούβελας, ο οποίος ευθέως αμφισβητεί τα επίσημα στοιχεία για τους θανάτους στη χώρα μας και κατηγορεί τον κ. Τσιόδρα για τον λανθασμένο τρόπο που επινόησε να υπολογίζονται οι θάνατοι και να αποδίδονται στον κορωνοϊό. Προσέξτε: Ένα. Έρχεται ο καθηγητής του Stanford, ο κ. Ιωαννίδης - δεν πιστεύω κανένας να αμφισβητεί τον κ. Γιάννη Ιωαννίδη, είναι ένας από τους «Αϊνστάιν», μάλλον θεωρείται ο «Αϊνστάιν της λοιμωξιολογίας, της επιδημιολογίας», κύριοι Υπουργοί - και λέει ότι όσοι θάνατοι προήλθαν από την απλή γρίπη, άλλοι τόσοι προήλθαν και από τον κορωνοϊό. Λέει ότι είναι επινόηση του κ. Τσιόδρα ο υπολογισμός των θανάτων από αυτόν τον ιό για να δικαιολογηθούν τα μέτρα. Τα στοιχεία δείχνουν ξεκάθαρα ότι ο κορωνοϊός είναι πολύ λιγότερο θανατηφόρος. Η ανθρωπιά στοιχίζει. Τα lockdowns δεν είναι πια το σωστό φάρμακο, λέει ο κ. Ιωαννίδης. Αυτά θα τα καταθέσω στα Πρακτικά, διότι ο ελληνικός λαός δεν αντέχει άλλο. Η έκρηξη, κύριοι Υπουργοί, της ελληνικής κοινωνίας θα μοιάζει όπως όταν οι κυνηγοί - όποιοι κυνηγούν, δεν είναι εδώ ο κ. Παφίλης ο οποίος είναι δεινός κυνηγός και θα το επιβεβαίωνε - πηγαίνουν σε ένα δάσος να κυνηγήσουν και τα πουλάκια κάνουν απόλυτη σιωπή. Εκεί, λοιπόν, κάποια στιγμή παραμονεύει η έκρηξη. Και η έκρηξη δεν θα αργήσει. Και να σταματήσετε, σας παρακαλώ πάρα πολύ, να φωνάζετε και να βρίζετε και να κατηγορείτε τον ελληνικό λαό ο οποίος βγαίνει για μια βόλτα, πάει στις πλατείες, γιατί δεν αντέχει απλά άλλο να ακούει ότι κάτι συμβαίνει με τους θανάτους και δεν είναι τα πράγματα όπως ακριβώς του τα λένε. Έρχεται ο κ. Τσιόδρας και λέει «εμείς εκτελούμε εντολές του Παγκόσμιου Οργανισμού Υγείας και της Ευρωπαϊκής Επιτροπής, αλλιώς θα τα υπολογίζαμε διαφορετικά». Δεν καταλαβαίνουμε. Υπήρχαν θάνατοι οι οποίοι είναι μόνο από τον κορωνοϊό ή υπήρχαν θάνατοι οι οποίοι ήταν από άλλα παθολογικά αίτια και καταγράφηκαν σαν θάνατοι από κορωνοϊό, με αποτέλεσμα να έχει καταστραφεί παντελώς η ελληνική κοινωνία και κυρίως η ελληνική οικονομία; Είδατε τι είπε ο κ. Βασιλάκης της «AEGEAN»; «Πάρτε την, κρατική να την κάνετε, διότι δεν βγαίνω! Δεν μπορεί να ξανασηκωθεί αυτή η εταιρεία, θέλει λεφτά, 6 δισεκατομμύρια ευρώ έδωσε η Γερμανία στη «LUFTHANSA»». Πώς νομίζετε ότι θα ανοίξουν τα μαγαζιά; Για πηγαίνετε μια βόλτα στην Ομόνοια, δεν ανοίγει κανένας. Τρέμουν να μπουν μέσα! Δεν υπάρχει περίπτωση, η ανεργία θα ξεπεράσει τις τριακόσιες πενήντα, τετρακόσιες χιλιάδες, η ύφεση θα ξεπεράσει το 15%. Τι δεν καταλαβαίνετε; Ούτε αυτό το καταλαβαίνετε; Μην καταλαβαίνετε τίποτα! Κοιτάξτε και το πρώτο εξάμηνο του 2015- εδώ είναι ο πρώην Πρόεδρος της Βουλής, ο κ. Βούτσης και το θυμάται - ο ΣΥΡΙΖΑ ήταν στο up του, ο Τσίπρας ήταν ο ήρωας, μέχρι τον Σεπτέμβριο που έγιναν επαναληπτικές εκλογές και τις πήρε για πλάκα. Και μετά άρχισε η κατηφόρα. Και θα αναγκαστείτε - γιατί αυτό λένε οι σοβαροί οικονομολόγοι - να φέρετε και άλλο μνημόνιο και τότε θα δούμε πόσα απίδια πιάνει ο σάκος. Πάμε τώρα στα δικά μας. Κύριοι Υπουργοί, φέρατε ένα νομοσχέδιο και επαίρεστε ότι είναι μεταρρυθμιστικό νομοσχέδιο για να τροποποιήσετε έναν νόμο, για τον οποίο από την πρώτη στιγμή σας είπαμε ότι δεν υπάρχει περίπτωση να κερδίσει κατά τι η πατρίδα μας και η ελληνική κοινωνία. Και επειδή το μότο της Ελληνικής Λύσης είναι πρώτα η Ελλάδα και πρώτα οι Έλληνες, διαβάζουμε όλες αυτές τις μέρες αυτά που μας στέλνουν - και σας στέλνουν - φορείς, κάτοικοι, τα πάντα. Ανοιχτή επιστολή για τις δομές φιλοξενίας στη Μαλακάσα: «Κύριοι Υπουργοί και κυρίως Βουλευτές οι οποίοι είστε στην Ανατολική Αττική, η Μαλακάσα έχει είκοσι επτά χιλιάδες κόσμο και έχετε τέσσερις χιλιάδες κόσμο στις δυο δομές». Εδώ σας έχω όλα τα στοιχεία και μάλιστα οι άνθρωποι βγάζουν ένα άγχος. Ο τοπικός οικισμός Μαλακάσας, κύριε Υπουργέ, κύριε Μηταράκη, έχει πεντακόσιους δεκατέσσερις μόνιμους κατοίκους. Τον έχετε επισκεφθεί; Ξέρετε πόσους έχουν οι δομές εκεί; Τρεις χιλιάδες εκατόν δεκαπέντε! Εδώ τα έχω όλα τα στοιχεία - δεν χρειάζεται να αγχώνεστε - με σχεδιαγράμματα, με τα πάντα, για να δείτε τι γίνεται εδώ μέσα. Εγώ θα τα καταθέσω στα Πρακτικά, για να καταλάβουν οι Έλληνες τι κάνετε. Δεν έχουν καταλάβει ακόμα τι τους περιμένει. Σε έναν οικισμό πεντακοσίων δεκατεσσάρων ατόμων να έχετε δίπλα τρεις χιλιάδες εκατόν δεκαπέντε! Και επειδή σας είπα εγώ ότι έχετε φτιάξει είκοσι οχτώ κωμοπόλεις και μου είπατε «όχι, δεν έχουμε είκοσι οχτώ, τριάντα δύο», έχετε τριάντα δύο κωμοπόλεις και έπεται και συνέχεια. Αυτές οι κωμοπόλεις, οι οποίες είναι των χιλίων, χιλίων διακοσίων, δύο, δυόμισι χιλιάδων - έχουμε όλα τα στοιχεία εδώ και θα τα καταθέσω στα Πρακτικά - αυξάνουν συνεχώς τη δυναμικότητά τους. Επειδή ο κ. Μηταράκης είναι Χιώτης και ψηφίζεται στη Χίο, κύριε Μηταράκη, διαβάσατε τι λέει η Συντονιστική Επιτροπή Αιρετών και Κατοίκων της Χίου, φορείς της Χίου, που καλούν τα κόμματα να ζητήσουν την άμεση απόσυρση του νομοσχεδίου του Υπουργείου Μεταναστευτικής Πολιτικής και στην αντίθετη περίπτωση, να το καταψηφίσουν, γιατί στρέφεται εναντίον των νησιών του Βορειοανατολικού Αιγαίου και των κατοίκων τους και γιατί εκμεταλλεύεται την πανδημία του κορωνοϊού για να περάσει μια σειρά επώδυνων ρυθμίσεων στην ήδη βεβαρημένη κοινωνική και οικονομική ζωή των νησιών μας; Καταλάβετε, κύριε Μηταράκη, κύριε Υπουργέ μου, καλέ μου φίλε Νότη, γιατί χθες και προχθές, δις, είπατε αυτή την ψευτιά και σας εγκάλεσα και εγώ και ο Κοινοβουλευτικός Εκπρόσωπος του κόμματός μας, ο κ. Κωνσταντίνος Χήτας, όταν μας είπατε ότι όλα τα κόμματα - και το θυμάται ο κ. Καμίνης - ομονοούν στο να αποσυμφορηθούν τα νησιά - αυτό δεν είπε, κύριε Καμίνη; - εκτός ενός, της Ελληνικής Λύσης; Κύριε Μηταράκη, το είπατε; Το είπατε! Μόνον η Ελληνική Λύση, λοιπόν, κυρίες και κύριοι συνάδελφοι, δεν θέλει να αποσυμφορηθούν τα νησιά από τους λαθρομετανάστες. Και το είπαμε δυο φορές και πιστεύω ότι θα το ξανακάνει πάλι. Αν είναι κάποιο κόμμα που από την πρώτη στιγμή φωνάζει «όχι στα νησιά του Βορειοανατολικού Αιγαίου ούτε μία μέρα, παρά σε ένα, δύο ακατοίκητα νησιά τα οποία θα γίνουν δομές». Πρόσφατα η σοσιαλιστική κυβέρνηση της Δανίας, κύριοι Υπουργοί - σοσιαλισμό έχουν εκεί - έχει ένα νησί ακατοίκητο και το ενεργοποίησε, έφτιαξε δομές και έβαλε εκεί τους εισβολείς, τους λαθρομετανάστες, όπως τους ονομάζουν και αυτοί οι σοσιαλιστές και αυτοί φασίστες, βέβαια, σοσιαλιστές, κατά την προπαγάνδα της Κυβέρνησης. Άρα, λοιπόν, το μόνο κίνημα εδώ μέσα που από την πρώτη στιγμή έχει θέσει ξεκάθαρη πρόταση, όπως σε όλα τα ζητήματα, είναι η Ελληνική Λύση. Άλλη φορά, λοιπόν, να μην ξαναπείτε αυτό το πράγμα, διότι δεν θα ήθελα να πω ότι είστε καθ' έξιν ψεύτης. Δεν το λέω, διότι δεν το θέλω. Είστε φίλος μου και δεν θέλω να το πω αυτό. Ελλάδα: Η παράνομη μετανάστευση σε αριθμούς, κυρίες και κύριοι. Ακούστε, επειδή νομίζετε ότι θα περάσετε εύκολα. Εμείς δεν κάνουμε, όπως κάνει όλη η άλλη αντιπολίτευση η οποία δεν ψηφίζει το νομοσχέδιο, διότι δεν ικανοποιούνται τα δικαιώματα των λαθρομεταναστών. Εμείς δεν ψηφίζουμε το νομοσχέδιο, γιατί καταστρέφεται η χώρα, καταστρέφονται οι Έλληνες. Ξεκάθαρα πράγματα! Πενιά δεν δίνουμε για τους άλλους! Πενιά! Το μόνο που θέλουμε είναι τα ασυνόδευτα παιδάκια, τα μικρά παιδάκια να τακτοποιηθούν σε δομές, όπως πρέπει, και να πάνε και στις χώρες που πρέπει να πάνε. Τα επίσημα στοιχεία, κύριε Υπουργέ και κυρίες και κύριοι συνάδελφοι, δείχνουν ότι από το 2001 μέχρι και το 2019- ο κ. Κουμουτσάκος τα ξέρει πολύ καλύτερα, γιατί τα έχουν αυτά στο Υπουργείο Εξωτερικών - είχαμε ένα εκατομμύριο εξακόσιους είκοσι επτά χιλιάδες οκτακόσιους ενενήντα έναν μετανάστες, προφανώς λαθρομετανάστες. Κάποιοι από αυτούς, αρκετοί - και πόσοι άλλοι είναι αυτοί οι οποίοι έχουν πάρει κάρτα, για να μην είναι εδώ πέρα - έχουν γίνει μόνιμοι κάτοικοι. Τελικά θα μπορέσει να μάθει ο ελληνικός λαός πόσοι είναι οι άνθρωποι που μπαίνουν εδώ και δεν βγαίνουν; Θα σας πω τώρα και για το βγάλσιμο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε δύο λεπτά, κύριε Πρόεδρε. Ακούστε, όμως, και το άλλο μεγάλο και πολύ σοβαρό θέμα. Το 2020 υπολογίζεται ότι ο αριθμός των μουσουλμάνων οι οποίοι κατέφθασαν και παραμένουν στην Ελλάδα, νομιμοποιημένοι ή όχι, αντιπροσωπεύουν το 16% του συνολικού πληθυσμού της χώρας. Ξέρετε ποιος είναι ο μέσος όρος της Ευρωπαϊκής Ένωσης; Είναι 4,8%! Εδώ είναι τα στοιχεία, κύριε Υπουργέ - μην αγχώνεστε - και θα τα καταθέσω όλα. Έχουμε είκοσι οκτώ δομές φιλοξενίας. Πού βρίσκονται; Θα καταθέσω τα στοιχεία στα Πρακτικά, κύριε Υπουργέ, γιατί δεν έχω χρόνο να σας τα αναλύσω ένα - ένα. Δεν μιλάνε τώρα οι δήμαρχοι. Γιατί; Διότι «μπουκώσατε» και τους δημάρχους. Εκτός από τα μέσα μαζικής ενημέρωσης, «μπουκώνετε» και τους δημάρχους. Πήραν και αυτοί δέκα εκατομμυριάκα! Το βούλωσαν και αυτοί, ορισμένοι και όχι όλοι. Έτσι, κύριε Δήμαρχε Χίου και κύριε Δήμαρχε Σιντικής; Και εκτός από αυτά που σας διάβασα, έρχομαι στο πρόγραμμα «ESTIA», κύριε Υπουργέ. Άλλο πρόγραμμα αυτό! Υπάρχουν είκοσι έξι χιλιάδες θέσεις σε αυτό. Πού; Σε διαμερίσματα, σε ενοικιαζόμενα δωμάτια, σε ξενοδοχεία, όπως θα δείτε αναλυτικά στο έγγραφο, και σε ποιες περιοχές αναλυτικά. Το καταθέτω και αυτό. Θα σας καταθέσω, επίσης, και την καταγραφή των έως τώρα δεδομένων από έρευνα του ΑΠΕ. Σας είπαμε από την αρχή ότι το μόνο πράγμα που κάνει αυτό το νομοσχέδιο που φέρνετε είναι, πρώτον, να νομιμοποιεί τη μονιμοποίηση των λαθροεισβολέων αλλοδαπών στην πατρίδα μας. Είπε ο κ. Μηταράκης ότι έχουμε εκατόν είκοσι τρεις χιλιάδες αιτήσεις ασύλου. Ο ΣΥΡΙΖΑ τις άφησε στις δεκαεπτά χιλιάδες - αυτά είναι νούμερα που μας έδωσε και ο κ. Καμίνης και συμφωνούμε - μετά πήγαν στις εβδομήντα τρεις χιλιάδες και τώρα έχουμε, εκατόν είκοσι τρεις, εκατόν είκοσι τέσσερις χιλιάδες. Κανείς δεν ξέρει πλέον, έχουμε χάσει το μέτρημα. Έτσι δεν είναι, κύριε Καμίνη;
Εκατόν πέντε, είπε.
Ναι, χθες ο κ. Μηταράκης, λοιπόν, είπε ότι ικανοποιήθηκαν οι εκατόν πέντε από τις εκατόν είκοσι τρεις. Από τις εκατόν είκοσι τρεις είμαστε στις εκατόν πέντε. Δεν το είπε χθες; Είπα, λοιπόν, στον κύριο Υπουργό χθες το εξής: «Κύριε Υπουργέ, θέλω μία απάντηση, ώστε να καταγραφεί, σας παρακαλώ, από του Βήματος και όχι μεταξύ μας. Εγώ ξέρω τι μου είπατε χθες. Όταν σας ρώτησα, κύριε Υπουργέ, πόσοι από αυτούς δικαιούνται άσυλο, μου είπατε ένα μικρό ποσοστό. Και σας είπα ότι θέλω το ακριβές ποσοστό. Και όταν σας ρώτησα: «Οι υπόλοιποι, κύριε Υπουργέ, το μεγάλο ποσοστό, γιατί δεν έχουν φύγει από την πατρίδα μας, όπως έπρεπε να γίνει; Δεν έπρεπε να έχουν αναχωρήσει;», μου είπατε: «Μάλιστα». Και σας ρώτησα: «Πού είναι; Πότε αναχώρησαν;» και μου μου είπατε ότι δεν συνεργάζονται οι πρεσβείες και δεν τους βρίσκουμε. Δεν τους βρίσκετε; Πού πήγαν, δηλαδή, και δεν τους βρίσκετε; Τι είναι; Ποντίκια είναι και κρύφθηκαν; Δεν κατάλαβα! Έχουν δώσει λάθος στοιχεία, κάτι που προσπαθείτε να προβλέψετε με το καινούργιο νομοσχέδιο, έχουν αλλάξει ΚΥΤ, έχουν φύγει από τη Μυτιλήνη, από τη Χίο, από τη Σάμο και έχουν μεταφερθεί σε άλλα ΚΥΤ στο εσωτερικό, έχουν εξαφανιστεί μέσα από τα ΚΥΤ και τώρα βέβαια δεν τους βρίσκετε με τα ονοματεπώνυμα «Αλί Χασάν», «Αντού Χαντού» ή «Αντού Κατού», και δεν ξέρω πώς αλλιώς λέγονται, «Μοχάμετ» κ.λπ., διότι τα ονόματά τους είναι άλλα. Και τώρα τι θα κάνουμε; Άρα, λοιπόν, όλοι αυτοί μονιμοποιούνται στην πατρίδα μας. Έρχονται καινούργιοι.
Ολοκληρώστε, σας παρακαλώ, κύριε Μυλωνάκη.
Τελειώνω, κύριε Πρόεδρε. Το δεύτερο που κάνετε είναι ότι εποικίζετε τη χώρα. Τρίτον, απόρρητα κονδύλια. Δεν είναι, λέει, απόρρητα, γιατί τα ελέγχει η Βουλή. Βεβαίως και τα ελέγχει η Βουλή. Τίποτα δεν περνάει από εδώ όσο είναι εδώ μέσα η Ελληνική Λύση. Δεν φεύγει τίποτα και θα το λέμε συνέχεια. Όμως, πώς θα μάθουμε πού πήγε το χιλιάρικο, κύριε Υπουργέ μου, όταν θα μου πείτε εμένα ότι, βρε Μυλωνάκη, το χιλιάρικο το έδωσα σε δύο, οι οποίοι μου μαρτύρησαν ότι θα φύγουν από το τάδε μέρος και θα έρθουν την τάδε ώρα; Θα βρω εγώ τον «Αλί Χασάν» ή τον «Αντώνη Μυλωνάκη» ο οποίος σας έδωσε την πληροφορία και του δώσατε τα λεφτά; Και πώς ξέρω πόσα λεφτά του δώσατε; Υπάρχουν αποδείξεις; Τίποτα δεν υπάρχει! Τα απόρρητα κονδύλια, να μην κοροϊδευόμαστε, τα ξέρω πάρα πολύ καλά, γιατί έχω θητεύσει πολλά χρόνια…
Κύριε Μυλωνάκη, ολοκληρώστε, σας παρακαλώ πολύ. Κανείς δεν μίλησε τόσο πολύ. Όλοι οι εισηγητές μίλησαν δεκαέξι λεπτά.
Τελειώνω, κύριε Πρόεδρε. Και έρχομαι και σε κάτι τελευταίο. Παράταση μέχρι τέλους του 2021 των συμβάσεων με απευθείας αναθέσεις. Εξακολουθείτε να το κάνετε. Μιλάμε για την τούρκικη εταιρεία «ASLAN» με δικά της κοντέινερ. Καλά, χάθηκαν τα ελληνικά κοντέινερ; Χάθηκαν οι Έλληνες ξυλουργοί, οι οποίοι μάχονται όλη μέρα, για να φτιάξουν τα κρεβατάκια και την κουζινίτσα; Δεν υπάρχουν τέτοια πράγματα ελληνικά; Πρέπει να τα φέρουμε από την Τουρκία; Πρέπει, δηλαδή, να τα δίνετε με απευθείας αναθέσεις στον Μυλωνάκη, ο οποίος Μυλωνάκης πάει και τα φέρνει από την τούρκικη εταιρεία και δίνουμε τα λεφτά εκεί πέρα, για να παίρνουν εμβόλια και πολεμοφόδια για να μας σκοτώνουν; Δείτε τα, σας παρακαλώ πολύ, όλα αυτά. Δεν έχετε αντιληφθεί το πρόβλημα. Και έρχομαι και σε κάτι τελευταίο που είναι και το κυριότερο. Δεν κλείνετε τις ΜΚΟ. Μου κάνει εντύπωση, κύριε Καμίνη που είπατε ότι ζητάτε ονομαστική ψηφοφορία - ίσως ξεχάσατε το άρθρο για τις ΜΚΟ - από το άρθρο 55 μέχρι τέλους. Τι γίνεται εδώ πέρα; Κάτι συμβαίνει! Έτσι νομίζω. Θα δούμε. Και βέβαια, η Ελληνική Λύση καταψηφίζει και επί της αρχής και επί των άρθρων το νομοσχέδιο. Σας ευχαριστώ πολύ.
Κυρίες και κύριοι συνάδελφοι, δεν έχει κατατεθεί ακόμα το αίτημα για ονομαστική ψηφοφορία. Συνεπώς θα την κάνουμε λίγο πριν την ψηφοφορία, για να δοθεί χρόνος, ώστε να ειδοποιηθούν όλοι οι συνάδελφοι. Όσον αφορά τώρα την ψηφοφορία, αυτή θα γίνει, όπως έγινε και στο προηγούμενο νομοσχέδιο, δηλαδή με το μικτό σύστημα: Όσοι είναι εδώ θα ψηφίσουν ηλεκτρονικά και οι υπόλοιποι θα ψηφίσουν με επιστολική ψήφο. Επαναλαμβάνω, λοιπόν, ότι σήμερα θα γίνει η ονομαστική λίγο πριν από την ψηφοφορία, για να ολοκληρώσουμε το θέμα και να ειδοποιηθούν όλοι οι συνάδελφοι - ακούνε όλοι οι συνάδελφοι, αλλά φαντάζομαι ότι θα ειδοποιηθούν και από τα κόμματα τους, για να βρίσκονται εδώ όσοι ενδιαφέρονται - και να μην υπάρξει αιφνιδιασμός. Δώσαμε, λοιπόν, μία χρονική περίοδο η οποία θα είναι πάρα πολύ μικρή, ώστε να υπάρχει μία άνεση να ειδοποιηθούν οι συνάδελφοι, ενώ μπορεί μερικοί από τους γύρω νομούς να έρθουν και οδικώς. Τον λόγο έχει τώρα η ειδική αγορήτρια από το ΜέΡΑ25 κ. Φωτεινή Μπακαδήμα.
Ευχαριστώ, κύριε Πρόεδρε. Δυστυχώς, έφυγε σήμερα από τη ζωή ο Δημήτρης Κρεμαστινός, ένας αξιόλογος ακαδημαϊκός, ένας γιατρός με ήθος, ένας πολιτικός με άποψη και σθένος. Ειλικρινή συλλυπητήρια και από εμάς, από το ΜέΡΑ25, στους οικείους του. Ας περάσουμε τώρα στο σημερινό νομοσχέδιο. Κύριοι Υπουργοί, κυρίες και κύριοι συνάδελφοι, συμπληρώθηκαν φέτος δέκα χρόνια μνημονίων, δέκα χρόνια που φτωχοποίησαν και ερημοποίησαν τη χώρα μας, δέκα χρόνια πολιτικών που δίχασαν και ταλαιπώρησαν τους πολίτες, πολιτικών που φοβόμαστε ότι θα επανέλθουν με τη μορφή ενός νέου σκληρότερου πέμπτου μνημονίου. Όμως πριν έρθει αυτό, κάθε φορά που καλούμαστε να συζητήσουμε τα σχέδια νόμου που καταθέτει η Κυβέρνηση, βλέπουμε διάχυτη σε αυτά τη νεοφιλελεύθερη ιδεολογία της. Τελευταίο παράδειγμα το σημερινό προτεινόμενο νομοσχέδιο που θεωρητικά στοχεύει στη βελτίωση της μεταναστευτικής νομοθεσίας, αλλά αυτό που κάνει στην πράξη είναι να καταφέρνει να ολοκληρώσει το χτύπημα προς τους πρόσφυγες που ξεκίνησε ο προηγούμενος νόμος, ο ν.4636/2019. Ας δούμε συνοπτικά ορισμένες διατάξεις που είναι το λιγότερο προβληματικές, αν και συνολικά το νομοσχέδιο, όπως έχω δηλώσει από την πρώτη συνεδρίαση, μας βρίσκει αντίθετους. Τα άρθρα 1 και 4 αφορούν το θέμα των ασυνόδευτων ανηλίκων, ένα θέμα που μεταφέρεται σαν αρμοδιότητα από το Υπουργείο Εργασίας στη Γενική Γραμματεία Ασυνόδευτων Ανηλίκων του Υπουργείου Μεταναστευτικής Πολιτικής, αφήνοντας όμως άλυτα τα σοβαρά προβλήματα, όπως το γεγονός ότι η Κυβέρνηση συνεχίζει να αντιμετωπίζει τα ανήλικα προσφυγόπουλα ως δυνητικούς εγκληματίες, διατηρώντας την πρόβλεψη για τη διοικητική τους κράτηση. Περαιτέρω, δεν λαμβάνεται καμμία πρωτοβουλία για την εύρεση των παιδιών που έχουν χαθεί από δομές όπου φιλοξενούνταν, ενώ δεν παρουσιάζεται κανένα ολοκληρωμένο σχέδιο επιτυχούς αντιμετώπισης του φαινομένου, ένα φαινόμενο που δεν θα λυθεί με την αποσπασματική μεταφορά ελάχιστων παιδιών σε άλλες ευρωπαϊκές χώρες. Στα άρθρα 2 και 7 συναντάμε έναν γνώριμο όρο, αυτόν της γλώσσας που εύκολα θεωρείται ότι αντιλαμβάνεται ο αιτών πρόσφυγας, τόσο σε ό,τι αφορά τη συλλογή των στοιχείων όσο και στη διερμηνεία κατά τη διάρκεια της επεξεργασίας του αιτήματός του, χωρίς καμμία πρόβλεψη για το τι θα γίνει αν ο αιτών δεν γνωρίζει την επίσημη γλώσσα της χώρας του, πράγμα εξαιρετικά πιθανό, αν αναλογιστούμε την ύπαρξη πολυάριθμων διαλέκτων σε όλες τις χώρες προέλευσης. Θετική η νομοτεχνική βελτίωση με την προσθήκη στη διερμηνεία της διεθνούς νοηματικής γλώσσας, όμως δεν είναι αρκετή από μόνη της για να αλλάξει τη στάση μας. Επίσης, το δεύτερο άρθρο θίγει το τεκμήριο της ανηλικότητας, τεκμήριο που είναι σύμφωνο με όλη τη διεθνή νομοθεσία για την προστασία των δικαιωμάτων του παιδιού, νομοθεσία που επιλέγει να καταπατήσει η Κυβέρνηση. Θεωρούμε πως θα έπρεπε να διατηρηθεί στο ακέραιο καθ' όλη τη διαδικασία κατάθεσης και εξέτασης του αιτήματος, με γνώμονα πάντα το βέλτιστο συμφέρον των παιδιών. Προβληματική είναι η πρόβλεψη του άρθρου 5 για παροχή της δυνατότητας πλήρους καταγραφής των αιτήσεων ασύλου και στην Περιφερειακή Υπηρεσία Υποδοχής και Ταυτοποίησης. Δυστυχώς, θεωρούμε πως μία τέτοια διεύρυνση θέτει εν αμφιβόλω την ορθή καταγραφή των στοιχείων του αιτούντος, του αιτήματος και συνολικά την έκβαση αυτού. Φρονούμε πως θα έπρεπε να παραμείνει αποκλειστική αρμοδιότητα της Υπηρεσίας Ασύλου, η οποία θα πρέπει φυσικά να ενισχυθεί με επιπλέον προσωπικό και όχι να έχουμε φαινόμενα περαιτέρω υποστελέχωσης. Έχω ήδη αναφέρει και εγώ και άλλοι συνάδελφοι την περίπτωση των δεκαεπτά συμβάσεων, για τις οποίες ενημερωθήκαμε από τον κύριο Υπουργό και τον ειδικό αγορητή της Πλειοψηφίας πως υπήρχε θέμα νομιμότητας, χωρίς να πάρουμε καμία επιπλέον διευκρίνιση. Και φυσικά αναρωτιόμαστε γιατί ποτέ οι ίδιοι δεν ενημερώθηκαν γι' αυτό νομικό κώλυμα. Το άρθρο 11 περιέχει προβλέψεις για την αυτοπρόσωπη εμφάνιση και το τεκμήριο σιωπηρής ανάκλησης. Διαβάζοντας το άρθρο πραγματικά αναρωτιόμαστε πώς θα διασφαλιστεί η ορθή διαχείριση των αιτήσεων και πώς θα αποτραπεί το φαινόμενο να έχουμε μεγάλο αριθμό σιωπηρών ανακλήσεων, αποκλείοντας έτσι αιτούντες που χρήζουν διεθνούς προστασίας από τη διαδικασία ασύλου. Με το άρθρο 14 και την πρόβλεψη για επίδοση και μέσω ηλεκτρονικού ταχυδρομείου και τη σύντομη χρονική περίοδο -48 ώρες - από τη στιγμή αποστολής, εντός της οποίας η υπηρεσία θεωρεί πως ο αιτών έχει ενημερωθεί, φοβόμαστε πως δημιουργούνται νέες αιτίες απόρριψης αιτήσεων. Άρθρο 15, τροποποίηση του άρθρου 83 του προηγούμενου νόμου. Η προτεινόμενη τροποποίηση αφαιρεί την εξαίρεση των ασυνόδευτων από την ταχύρρυθμη διαδικασία εξέτασης ασύλου. Θεωρούμε πως οποιαδήποτε αλλαγή μπορεί να οδηγήσει ασυνόδευτα προσφυγόπουλα εκτός της χώρας εν μέσω της συζήτησης και εξέτασης του αιτήματός του είναι ενάντια στην αρχή προστασίας του συμφέροντος των παιδιών. Το άρθρο 20 διατηρεί το καθεστώς κράτησης και, όπως και κατά τη συζήτηση του ν.4636, μας βρίσκει αντίθετους, γιατί θεωρεί εκ προοιμίου εγκληματίες πονεμένες ψυχές που έφτασαν στην πόρτα μας αναζητώντας ένα καλύτερο αύριο. Το άρθρο 30 εισάγει τη δημιουργία των κλειστών κέντρων σε πέντε νησιά μας. Η αντίθεσή μας σε αυτό έχει καταγραφεί και καταδειχθεί σε κάθε ευκαιρία. Δυστυχώς, η Κυβέρνηση επιλέγει να συνεχίσει την πρακτική του εγκλωβισμού αντί της άμεσης αποσυμφόρησης, διαιωνίζοντας το δράμα των προσφύγων, αλλά και των κατοίκων. Έτσι διατηρούνται οι υπέρ - δομές «φυλακές», ουσιαστικά με μεταφορά των προσφύγων από μία δομή σε μία άλλη. Μοναδική λύση - το έχουμε πει, δεν θα κουραστούμε να το επαναλαμβάνουμε - είναι η αποσυμφόρηση τώρα των υφιστάμενων δομών και ο διαμοιρασμός τους στην Ελλάδα και κυρίως η προώθησή τους στην Ευρώπη. Ζητάμε να κλείσουμε όλα τα στρατόπεδα συγκέντρωσης ψυχών και όχι να δημιουργηθούν νέα. Αρνούμαστε να συναινέσουμε ώστε να συνεχίσει η χώρα μας να είναι ο δεσμοφύλακας της Ευρώπης. Στο άρθρο 33 υπάρχουν προβλέψεις για χορήγηση άδειας διαμονής σε τέκνα ηλικίας από 21 έως 24 ετών, μόνο όμως μελών οικογενειών που είναι επενδυτές και κατέχουν golden visa, παιδιά που φυσικά - όπως θα ήταν αναμενόμενο - χαίρουν ιδιαίτερης μεταχείρισης από την Κυβέρνηση. Δεν είναι το ίδιο, προφανώς, στο μυαλό της Κυβέρνησης με τα παιδιά που μένουν σε σκηνές. Άρθρο 50 και τροποποίηση του άρθρου 30 του ν.3971/2011 που πάλι αφορά την κράτηση. Δυστυχώς, βλέπουμε την κράτηση να παραμένει ως ο κανόνας σε πλήρη αντιδιαστολή των προνοιών του ενωσιακού δικαίου και των θεμελιωδών ανθρωπίνων δικαιωμάτων, με την πιθανότητα της εφαρμογής ανθρώπινων εναλλακτικών μέτρων να παραμένει μηδαμινή. Η Νέα Δημοκρατία επιλέγει για ακόμη μία φορά να παραβεί το ενωσιακό και το διεθνές δίκαιο, προκειμένου να ακολουθήσει τη δική της εμμονική πολιτική της καταστολής. Τα άρθρα 52 έως και 54 είναι άρθρα που προβλέπουν την πρόσληψη αρκετών μετακλητών υπαλλήλων για να αναλάβουν καθήκοντα που κανονικά θα έπρεπε να έχουν μόνιμοι υπάλληλοι. Και όπως όλοι γνωρίζουμε, κυρίες και κύριοι συνάδελφοι, οι μετακλητοί υπάλληλοι που προσλαμβάνονται είναι αποκλειστικής επιλογής του Υπουργού και η σχέση εργασίας τους λήγει με τη μετακίνηση ή αποχώρηση του εκάστοτε Υπουργού από τη θέση του. Όμως, αν σε αυτούς τους υπαλλήλους δοθούν κάποια τόσο σημαντικά καθήκοντα - όπως είναι η στελέχωση της νομικής υπηρεσίας του Υπουργείου Μετανάστευσης - και εκείνοι αποχωρήσουν, πώς θα διασφαλιστεί η οποιαδήποτε συνέχεια και ότι η ισορροπία θα παραμείνει αδιασάλευτη; Άρθρο 55 και δημιουργία λογαριασμού απόρρητο κονδυλίων στο Υπουργείο Μετανάστευσης στα πρότυπα του ΥΠΕΞ και του Υπουργείου Άμυνας. Δυστυχώς, οι εξηγήσεις που λάβαμε στο πλαίσιο των συνεδριάσεων της επιτροπής από τον αρμόδιο Υπουργό δεν μας έπεισαν και φυσικά συνεχίζουμε να αναρωτιόμαστε τι λόγο ύπαρξης έχουν τα απόρρητα κονδύλια στο συγκεκριμένο Υπουργείο. Το άρθρο 57 αφορά τη σύσταση μητρώου ελληνικών και ξένων ΜΚΟ. Ως ΜέΡΑ25 έχουμε ως γενική αρχή πως κάτι τέτοιο αποτελεί μία θεμιτή κίνηση στα πλαίσια εξυπηρέτησης της ανάγκης για δημοκρατικό έλεγχο πάνω στις ΜΚΟ που λαμβάνουν κοινοτικά και όχι μόνο κονδύλια και προβαίνουν σε δράσεις διαχείρισης του προσφυγικού ζητήματος. Όμως, κυρίες και κύριοι Βουλευτές, το ζητούμενο που ανακύπτει είναι ο φορέας ελέγχου. Εμείς στο σύνολο των προτάσεων που καταθέσαμε στη διαδικασία της συνταγματικής αναθεώρησης εισηγηθήκαμε τον καινοτόμο θεσμό των ΔΙΑΣΚΕΠ, θεσμός που εξασφαλίζει τη βέλτιστη δημοκρατικά εντός των πλαισίων της αντιπροσωπευτικής δημοκρατίας διαδικασία λήψης αποφάσεων, με τη διαφάνεια και την αμεροληψία να είναι παραπάνω από οποιαδήποτε κομματική σκοπιμότητα. Ελλείψει ενός τέτοιου οργάνου που θα μπορούσε να λειτουργήσει ως εποπτικός φορέας και ταυτόχρονα αμερόληπτος ελεγκτής των ΜΚΟ, η ανάληψη αυτού του ίδιου ρόλου από μία γενική γραμματεία ενός Υπουργείου - άρα από την ίδια την εκτελεστική εξουσία, την Κυβέρνηση - μας κάνει εξαιρετικά επιφυλακτικούς. Κυρίες και κύριοι συνάδελφοι, στη χθεσινή δεύτερη ανάγνωση στο πλαίσιο της επεξεργασίας στην επιτροπή, άκουσα με μεγάλη προσοχή την τοποθέτηση του Αναπληρωτή Υπουργού, του κ. Κουμουτσάκου, ο οποίος ανέφερε μεταξύ άλλων πως υπάρχει μεταναστευτική κόπωση στους τοπικούς πληθυσμούς και πρέπει να τους ακούμε και να είμαστε δίπλα τους. Συμφωνώ. Συμφωνώ μαζί σας, κύριε Υπουργέ. Αναρωτιέμαι όμως αν έτσι επιλέγει η Κυβέρνηση να τους ακούει, δημιουργώντας κλειστά κέντρα «φυλακές» που θα μεταφέρουν τους πρόσφυγες από το ένα σημείο στο άλλο και θα στοιβάξουν τις περισσότερες - αν όχι όλες - πονεμένες ψυχές, που τώρα έχουν στριμωχτεί στις άθλιες συνθήκες των υπαρχόντων camps. Όχι μόνο οι τοπικοί πληθυσμοί αλλά και όλοι οι Έλληνες, κυρίες και κύριοι της Συμπολίτευσης, έχουν κουραστεί και για έναν άλλο λόγο. Γιατί βλέπουν τα προβλήματα της κρίσης να επανέρχονται απειλητικά, γιατί ζουν μέσα στον φόβο της υπερχρέωσης μη γνωρίζοντας για το τι θα συμβεί στο σπίτι τους μετά το πέρας της τρίμηνης παράτασης που τελευταία στιγμή δώσατε, γιατί βλέπουν τις οικονομικές επιπτώσεις του κορωνοϊού στον τουρισμό, στην εστίαση, στο λιανικό εμπόριο, παντού. Βλέπουν τις επιπτώσεις να τους χτυπούν την πόρτα και βλέπουν τη φτωχοποίηση να εντείνεται. Αυτοί οι συμπολίτες μας είναι, δυστυχώς, εύκολο να εργαλειοποιηθούν από κάποιους επιτήδειους που θέλουν και προσπαθούν να τους χρησιμοποιήσουν για τους δικούς τους στόχους και έτσι έχουμε τα αποτελέσματα που είδαμε τις προηγούμενες μέρες στην Έδεσσα και αλλού στη χώρα μας. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Όμως, κύριοι του ΣΥΡΙΖΑ, για όλη αυτή την κόπωση δεν είστε άμοιροι ευθυνών. Γιατί η Μόρια και τα υπόλοιπα κέντρα είναι δικό σας δημιούργημα που κληρονόμησε και χειροτέρεψε η Νέα Δημοκρατία. Όπως συμβάλλατε και στη φτωχοποίηση των Ελλήνων κι εσείς. Όπως και εσείς λίγους μήνες πριν προσπαθούσατε με την ίδια αγωνία που το κάνει η Νέα Δημοκρατία τώρα να αποδείξετε πως είστε οι υπάκουοι μαθητές των Βρυξελών για ένα χτύπημα στην πλάτη, μιας και κάτι άλλο - ας μην κοροϊδευόμαστε - κάτι πιο χειροπιαστό που θα βελτίωνε τη ζωή των συνανθρώπων μας, ποτέ δεν κερδίσατε. Αντίθετα όλα το κόμματα του μνημονιακού τόξου συνεργήσατε στην ερημοποίηση της χώρας, στη φτωχοποίηση του λαού, στην απώλεια της ελπίδας. Για να κλείσω, η χθεσινή μου αναφορά στην προσφυγιά φαίνεται μάλλον ότι προκάλεσε αμηχανία σε κάποιους συναδέλφους. Σήμερα θα δηλώσω απλώς ότι για εμάς ο πρόσφυγας είναι το ίδιο, ανεξάρτητα από τον λόγο για τον οποίο άφησε την πατρίδα του. Γιατί σίγουρα κανείς δεν επιλέγει να αφήσει τη χώρα του για να πάει σε μια ξένη, που είναι σίγουρο ότι θα μπει στο περιθώριο αν δεν έχει σοβαρό λόγο. Κλείνοντας, για εμάς στο ΜέΡΑ25, μοναδική λύση ανακοπής της λεηλασίας που σχεδιάζει η πολιτική και επιχειρηματική ολιγαρχία της χώρας είναι ο αγώνας μέσα από τη συστράτευση στην οποία καλούμε όλους τους πολίτες. Γιατί η ελπίδα που άρχισε να ξαναγεννιέται είναι κάτι που δεν μπορεί καμμία μνημονιακή πολιτική να μειώσει και κανένα προαπαιτούμενο ή μεταπαιτούμενό σας να περικόψει. Ευχαριστώ.
Και εγώ σας ευχαριστώ, κυρία συνάδελφε. Τον λόγο τώρα έχει ο Πρόεδρος της Ελληνικής Λύσης, ο κ. Βελόπουλος, για δεκαπέντε λεπτά. Ελπίζω ότι θα είστε συνεπής στον χρόνο σας, όσο μπορείτε. Μετά είστε εσείς, κύριε Υπουργέ.
Ευχαριστώ πολύ, κυρία Πρόεδρε. Θα ήθελα απλά να πω κάτι για τον Δημήτρη Κρεμαστινό. Τον ήξερα προσωπικά. Ήταν προσωπικός φίλος. Ίσως από τους καλύτερους Προέδρους που πέρασαν από εδώ. Πάντοτε ακριβοδίκαιος. Ενθυμούμαι ότι πολλές φορές καταχέριαζε και τους Βουλευτές του ΠΑΣΟΚ, κάτι που δεν συμβαίνει δυστυχώς στις μέρες μας με τους Προέδρους της Βουλής που δεν καταχεριάζουν ποτέ τους νεοδημοκράτες, γιατί θεωρούν ότι είναι Πρόεδροι της Νέας Δημοκρατίας και όχι Πρόεδροι της Βουλής. Το λέω με πολύ πόνο ψυχής γιατί ο Κρεμαστινός ήταν στολίδι. Τον θυμάμαι. Δεν ξέρω πόσοι τον προλάβατε ως Πρόεδρο της Βουλής. Τον είχα συναντήσει. Ήταν ένας εξαιρετικός άνθρωπος, ήπιων τόνων, αλλά πάντοτε ακριβοδίκαιος, όπως πρέπει να είναι οι Πρόεδροι της Βουλής. Συλλυπητήρια στις οικογένειες. Έχω να κάνω μια ερώτηση στους Βουλευτές της Νέας Δημοκρατίας. Έχουμε ένα σοβαρό νομοσχέδιο. Φαντάζομαι ότι οι υπόλοιποι είναι στα σπίτια τους με την τηλεργασία του κ. Βρούτση. Από εκατόν πενήντα οκτώ Βουλευτές της Νέας Δημοκρατίας είναι εδώ μόνο τρεις - τέσσερις και ο Υπουργός πέντε. Είναι αδιανόητα πράγματα.
…(Δεν ακούστηκε).
Κύριε συνάδελφε, είστε μια κατηγορία από μόνος σας, έτσι κι αλλιώς! Αλλά πάμε στην ουσία. Λέω το αυτονόητο. Τι εννοώ; Είναι ένα νομοσχέδιο που αφορά το μέλλον της χώρας, αφού είναι η ναυαρχίδα σας, όπως σας ακούω και γράφετε στον συμπολιτευόμενο Τύπο. Λείπουν Βουλευτές. Τρεις είναι. Είστε εκατόν πενήντα οκτώ. Δεν μπορούσαν να είναι εδώ οι υπόλοιποι; Ή οι υπόλοιποι δεν θέλουν να υπερασπιστούν το νομοσχέδιο και διαφωνούν ή αγρόν αγοράζουν. Δεν υπάρχει κάτι άλλο. Ειλικρινά το λέω αυτό. Γιατί είναι ναυαρχίδα, επαναλαμβάνω. Δεν είναι ένα απλό νομοσχέδιο αυτό. Και θα ήθελα να κάνω κι ένα μικρό σχόλιο, δυστυχώς για τον ΣΥΡΙΖΑ, σχετικά με τη Marfin. Προκαλεί θλίψη και πόνο, τουλάχιστον σε μένα, που αυτή η ιστορία της δολοφονίας τεσσάρων ανθρώπων δεν έγινε ο συνεκτικός κρίκος, δεν έγινε ο καταλύτης να ενωθούν τα κόμματα απέναντι στη βία, την όποια βία. Για μένα είτε κόκκινη βία, είτε μαύρη βία, είτε πράσινη, είτε πορτοκαλί, είναι βία. Θα έπρεπε λοιπόν, κατά την άποψή μου αύριο να είμαστε όλοι εκεί για να αποτίσουμε φόρο τιμής και να πιέσουμε μετά την Κυβέρνηση να βρει τους δολοφόνους. Εξ όσων γνωρίζω, καμία κυβέρνηση μέχρι σήμερα δεν αποζημίωσε τις οικογένειες των ανθρώπων αυτών. Θα μου πείτε η αποζημίωση για την ανθρώπινη ζωή δεν είναι σημαντική. Είναι όμως μια πράξη από την πολιτεία ότι χάθηκαν άδικα οι άνθρωποι. Το λέω γιατί πιστεύω ότι πρέπει να είμαστε αύριο όλοι εκεί, όλα τα πολιτικά κόμματα για να στείλουμε ένα μήνυμα σε όποιον θέλει να εκτρέψει τη δημοκρατία σε πράξεις βίας απ' όπου κι αν προέρχονται. Για να είμαστε τουλάχιστον συνεπείς, επαναλαμβάνω, με όσα λέμε πολλές φορές. Θέλω να κάνω κι ένα σχόλιο για τις συγκεντρώσεις. Κύριε Μηταράκη, ήρθε ο κ. Λιβανός εδώ τώρα και ξεφύγατε από την προσοχή. Συναθροίστηκαν στην Αγία Παρασκευή πεντακόσιοι άνθρωποι. Στείλατε τα ΜΑΤ. Επειδή δουλεύετε για την επικοινωνία, ακούστε. Αν θέλετε να είστε ακριβοδίκαιοι ή θα τους συλλάβετε όλους - όχι να στείλετε τα ΜΑΤ και να απαγορεύσετε την πλατεία - ή θα αφήσετε ελεύθερα τους ανθρώπους να κάνουν ό,τι θέλουν. Κυνηγούσατε τους παπάδες, τους συλλαμβάνατε, κλείνατε τις εκκλησίες, απαγορεύατε τα μεγάφωνα, απαγορεύατε τη λειτουργία κι όλοι, εν πάση περιπτώσει, λέγαμε ότι πρέπει να πάρουμε μέτρα για να μην μεταδοθεί ο κορωνοϊός. Ξαφνικά στο θέμα των συναθροίσεων τώρα τηρείτε μια περίεργη στάση, φοβική στην καταστολή και πολύ μεγάλη και μεγαλόστομη στα λόγια. Αν θέλετε να είστε ισοδίκαιοι, έπρεπε να συλληφθούν όλοι χθες. Εγώ και στις δυο περιπτώσεις είμαι εναντίον. Είμαι εναντίον της καταστολής. Ούτε συλλήψεις στη μια περίπτωση, ούτε οι εκκλησίες κλεισμένες. Για να είμαστε αντικειμενικοί. Κυνηγούσατε παπάδες, ρε παιδιά. Δεν το καταλαβαίνω αυτό. Ειλικρινά δεν το καταλαβαίνω. Και τότε όλοι σύσσωμα συμφωνήσατε να μην ακούγονται οι καμπάνες, να μην ακούγονται τα μεγάφωνα. Τώρα ξαφνικά η Νέα Δημοκρατία θόλωσε. Κάνει πορεία ο ΣΥΡΙΖΑ, ζορίζεστε. Κάνει το ΚΚΕ, ζορίζεστε. Όταν αναλαμβάνεις μια ευθύνη καταστολής ή θα την κάνετε για όλους τους Έλληνες κι όχι μόνο για τους χριστιανούς και τους παπάδες ή δεν θα την κάνεις καθόλου. Εγώ είμαι εναντίον. Το είπα από την αρχή. Ούτε συλλήψεις καμπάνας ούτε μεγαφώνων ούτε των αριστερών που διαδηλώνουν. Αυτό είναι δημοκρατία. Αν όμως ισχύει το πρόβλημα περί κορωνοϊού, θα το σχολιάσουμε σε λίγο. Έχω να παραθέσω επιχειρήματα πλέον ότι κάτι δεν κάνατε καλά. Δυστυχώς για σας, για τη Νέα Δημοκρατία, κύριε Υπουργέ, ο Τσιόδρας είναι ο Ίκαρος. Θυμάστε τον Ίκαρο όταν ξεκίνησε από την Κρήτη; Του άρεσε πολύ ο ήλιος. Ανέβαινε, κατέβαινε, ξανανέβαινε. Ανέβηκε πολύ ψηλά, του έκαψε ο ήλιος τα φτερά, έλιωσαν και βυθίστηκε στο Ικάριο Πέλαγος. Αυτό έγινε. Τον κάψατε με τη δημοσιότητα. Τον επιστήμονα αυτόν, που τον συμπαθούμε και εκτιμούμε όλοι, τον κάψατε από την υπερβολική δημοσιότητα. Έβγαινε κι έλεγε άλλα αντ' άλλων. Θα τα πούμε σε λίγο. Κύριε Υπουργέ, πείτε εσείς πόσο σοβαρή είναι μια Κυβέρνηση που σε έναν χρόνο φέρνει τέσσερις νόμους και τέσσερις τροπολογίες - μαμούθ. Νόμοι: 1 Νοεμβρίου, 18 Φεβρουαρίου, 25 Φεβρουαρίου. Τροπολογίες: 13 Δεκεμβρίου, 3 Φεβρουαρίου για το ίδιο θέμα, για τους μετανάστες, τους πρόσφυγες. Πείτε τους όπως θέλετε. Δεν θα μαλώσουμε γι' αυτό. Το έχω πει χίλιες φορές. Άποψή μου είναι ότι είναι λαθρομετανάστες. Ο κ. Βιλιάρδος λέει ότι είναι παράνομοι μετανάστες. Δεν του αρέσει ο όρος, λέει. Εντάξει. Λέω λοιπόν, ότι τέσσερα νομοσχέδια και τέσσερις τροπολογίες έχουν έρθει σε δέκα μήνες. Αυτό σημαίνει ή ότι πρώτα νομοθετούσατε επί χάρτου και στο πόδι - κάνατε λάθος - ή τώρα αυτό το νομοσχέδιο είναι το μεγάλο νομοσχέδιο Μηταράκη που θα λύσει το πρόβλημα. Δεν θα το λύσει το πρόβλημα και θα σας απαντήσω γιατί, με στοιχεία. Αφηρημένα δεν μιλώ ποτέ. Πάμε στην ουσία. Άκουσα τον καλό συνάδελφο του ΣΥΡΙΖΑ που λείπει, να μιλάει για καταδίκες από τη Σύμβαση της Γενεύης. Είναι εξαιρετικός δικηγόρος απ' ό,τι κατάλαβα. Θα του απαντήσω, κύριε Πρόεδρε, και θα καταθέσω στα Πρακτικά τη Σύμβαση της Γενεύης. Ναι μεν απαγορεύονται οι απελάσεις, αλλά στο άρθρο 32 λέει τα εξής: «Αι συμβαλλόμεναι χώραι δεν θα απελαύνουν πρόσφυγας νομίμως διαμένοντας επί του εδάφους αυτών ή μη μόνο διά λόγους εθνικής ασφάλειας ή δημόσιας τάξης». Θα το καταθέτω στα Πρακτικά για όποιον μιλάει για τη Σύμβαση της Γενεύης. Εδώ έχουμε ένα γεγονός. Οι άνθρωποι αυτοί έρχονται χωρίς χαρτιά. Τα πετούν στη θάλασσα. Άρα, λοιπόν, για τη δημόσια τάξη της χώρας είναι επικίνδυνοι διότι δεν έρχονται μόνο παράνομα, αλλά απαιτούν και τα νομιμοποιητικά τους έγγραφα. Άρα για τη δημόσια τάξη είναι επικίνδυνοι. Κατά την άποψή μου, λοιπόν, υπάρχουν λόγοι για τους οποίους μπορείς να απελάσεις. Τελεία και παύλα. Τα υπόλοιπα είναι φληναφήματα που απευθύνονται στο θυμικό, στην έλλειψη γνώσης και κατανόησης των νόμων. Εδώ οι περισσότεροι είναι δικηγόροι, ξέρετε. Νομίζουν ότι δικηγορούν στο δικαστήριο και λένε «ο νόμος τάδε και ο νόμος τάδε» και δεν καταλαβαίνει κανείς τι λένε. Λένε τα δικά τους οι νομικοί εδώ και κανένας δεν παίρνει χαμπάρι τι γίνεται. Το λέω για να καταλάβουμε. Η Σύμβαση της Γενεύης επιτρέπει απελάσεις. Όταν ένας νόμος έχει εξαιρέσεις, σημαίνει ότι επιτρέπεται να γίνεται αυτό. Πάμε στο υπόλοιπο. Μιλάμε για εθνικούς λόγους. Σήμερα διακινείται ένα απόρρητο έγγραφο της FRONTEX, το οποίο το έχει όλος ο Τύπος, σύμφωνα με το οποίο, κύριε Υπουργέ, η FRONTEX βλέπει νέα συρροή μεταναστών στα ελληνοτουρκικά σύνορα. Και αναφέρει μέσα και τον corona virus, τον ιό. Δεν συντρέχουν, λοιπόν, λόγοι να κλείσουμε ερμητικά τα σύνορά μας; Συντρέχουν. Δεν συντρέχουν λόγοι απελάσεως; Συντρέχουν είτε αν θέλετε για δημόσια τάξη είτε για την υγεία. Και το λέω για την Αριστερά που έχει μεγαλύτερη ευαισθησία στο θέμα των απελάσεων. Επιλογή τους είναι, δεν θα την κρίνω εγώ, θα την κρίνει ο ελληνικός λαός αν έχουν δίκιο ή άδικο, θα την κρίνουν βέβαια και οι πολίτες στα hot spots, 28, 32, 42, 52, τι λέει ο καθένας εδώ μέσα. Γιατί μιλάμε με τη βάση της λογικής, όχι το να έχω μια ιδεοληπτική διάθεση, ιδεοληψία και να λέω «να μπουν όλοι μέσα» ή «όχι, να μην μπει κανείς μέσα». Με βάση τη λογική. Κύριε Υπουργέ, θα κάνω μια ειλικρινή έκκληση. Μην ξαναπείτε ποτέ ότι είμαστε το μοναδικό κόμμα το οποίο διαφωνεί με το να μεταφερθούν από τα νησιά οι μετανάστες - πρόσφυγες, οι λαθρομετανάστες. Μην το κάνετε ποτέ. Δεν είστε ψεύτης, σας ξέρω προσωπικά, αλλά ψευδολογείτε τώρα. Εμείς διαφωνούμε με το να μεταφερθούν από τα νησιά και να πάνε στην ηπειρωτική Ελλάδα. Σας είπαμε τι θέλουμε. Πραγματικά ανθρώπινες δομές - ούτε στη Μόρια ούτε με λάσπες, με ασθένειες - , κανονικές δομές στα ακατοίκητα νησιά. Πείτε «δεν μπορώ να κάνω αυτό και διαφωνεί η Ελληνική Λύση». Το καταλαβαίνω. Αλλά, να λέτε ότι όλοι συμφωνείτε και διαφωνεί η Ελληνική Λύση για την αποφόρτωση, αν θέλετε, την αποσυμφόρηση των νησιών είναι ψέμα. Και δεν είστε ψεύτης. Με το ΠΑΣΟΚ έχω μια ένσταση. Άρθρο 57. Γιατί ρε παιδιά; Επειδή έχει τις ΜΚΟ; Κάντε ονομαστική για τις ΜΚΟ. Γιατί βάζετε ένα σωρό άρθρα και δεν βάζετε άρθρο για τις ΜΚΟ, να κάνουμε ονομαστική; Τι το καλό έχουν αυτές οι ΜΚΟ που δεν τις ξέρει κανένας; Και εδώ για τις ΜΚΟ να πω, κύριε Μηταράκη, ότι νομοθετήσατε και πριν από μερικούς μήνες. Νομοθετείτε ξανά τώρα. Ολημερίς το χτίζανε, το βράδυ γκρεμιζόταν. Γεφύρι της Άρτας. Αποφασίστε πότε κάνετε το σωστό και πότε κάνετε το λάθος, γιατί αν θέλετε να είμαι κακοπροαίρετος, θα έλεγα ότι ο πρώτος Υπουργός που έφερε το νομοσχέδιο είναι Υπουργός που θα έπρεπε να παραιτηθεί, γιατί έκανε λάθος. Παραιτήθηκε; Ναι, λέτε. Δεν παραιτήθηκε ο Υπουργός. Έφερε ένα λάθος νομοσχέδιο. Δεν θα πληρώσει τη νύφη; Γιατί ο επόμενος, εσείς, φέρνετε ένα καλύτερο νομοσχέδιο. Θέλω να πω δηλαδή ότι όταν επί χάρτου σχεδιάζεις, υπάρχει πρόβλημα. Πάμε τώρα στα άρθρα. Κύριε Υπουργέ, «καταγραφή με βάση τα στοιχεία που ο ίδιος δηλώνει», άρθρο 6. «Με βάση τα στοιχεία που ο ίδιος δηλώνει». Δηλαδή, λέγομαι Βελόπουλος Κυριάκος και εγώ θα δηλώσω ότι λέγομαι Βούτσης. Αυτό λέει. Στο χαρτί που του δίνουν θα λέει ο καθένας ό,τι θέλει, χωρίς διασταύρωση των στοιχείων, γιατί δεν υπάρχουν νομιμοποιητικά έγγραφα. «Αν κάποιος εγκαταλείψει την αίτηση, δεν απορρίπτεται απευθείας. Προθεσμία εννέα μηνών να προσβληθεί». Για τους Έλληνες έχουν εξήντα ημέρες. Για τους Έλληνες σε παρόμοιες περιπτώσεις έχουν εξήντα ημέρες και γι' αυτούς ενενήντα ημέρες. Εδώ φαίνεται μια ρατσιστική, άδικη διάθεση της πολιτείας απέναντι στον Έλληνα πολίτη. Άρθρο 16: Ο ίδιος λαθρομετανάστης μπορεί να ανατρέψει έννοια ασφαλούς χώρας. Εδώ είναι το έγκλημα. Κάνετε το έγκλημα να καταργήσετε την απόφαση Ολομελείας 2340/8/2017 ότι ορίζει το Σ.τ.Ε. ότι η Τουρκία είναι ασφαλής χώρα. Με αυτό το άρθρο δίνει τη δυνατότητα σε οποιονδήποτε Χασάν, Βελόπουλο, Νικολόπουλο να ανατρέπει το αίσθημα του νόμου, του νομοθέτη, ότι είναι ασφαλής χώρα η Τουρκία. Και έτσι, όσοι έρχονται από την Τουρκία θα παίρνουν άσυλο. Αυτό κάνετε, είναι λάθος. Άρθρο 18. Επικυρώνει τη μη εφαρμογή του push back. Διαφωνούμε ριζικά. Ένα κράτος που σέβεται τα σύνορά του, εφαρμόζει αυτό που κάνει η Αυστραλία, εφαρμόζει αυτό που κάνουν οι Ηνωμένες Πολιτείες, εφαρμόζει αυτό που κάνει η Δανία. Τους πηγαίνει σε ακατοίκητο νησί, με έλεγχο, με ωραίες όμως ανθρώπινες δομές. Δεν είναι περιττώματα οι άνθρωποι, δεν πετάς ανθρώπους πουθενά. Προσέχεις λοιπόν, να είναι σε καλό περιβάλλον, αλλά όχι σε κατοικημένες περιοχές. Επίσης, στο άρθρο 41 παραμένει δικαίωμα νόμιμης διαμονής σε περίπτωση διαζυγίου σε γάμο Έλληνα και λαθρομετανάστη ή μετανάστη. Ξέρετε τους «μαϊμού» γάμους; Τους ξέρετε; Πόσοι έχουν γίνει, εκατοντάδες, χιλιάδες, όταν ήρθαν εδώ οι Βούλγαροι, οι Βουλγάρες, οι Ουκρανές, από άλλες χώρες, από Αλβανία κ.λπ.; Τι κάνετε εδώ; Θα γίνονται «μαϊμού» γάμοι. Ποιος θα ελέγχει αν ο γάμος δεν είναι «μαϊμού» και δεν το κάνουν για να πάρουν την άδεια; Είναι μερικά πράγματα που πρέπει να τα δείτε. Άρθρο 55. Δεν μιλάω για τα μυστικά κονδύλια, κύριε Υπουργέ. Δεν θέλω ειλικρινά. Δεν το περίμενα ποτέ από εσάς. Μυστικά κονδύλια από εσάς δεν περίμενα ποτέ. Ειλικρινά το λέω αυτό, είναι απαράδεκτο. Απαράδεκτο. Και στο άρθρο 56 ουσιαστικά όλο το δημόσιο πηγαίνει στην υπηρεσία των λαθρομεταναστών, ακόμα και οι Ένοπλες Δυνάμεις. Στο άρθρο 56, εμείς δηλαδή θα πληρώσουμε μισθούς αξιωματικών, μισθούς αστυνομικών, μισθούς δημοσίων υπαλλήλων. Τους πληρώνει η Ελλάδα και όχι η Ευρωπαϊκή Ένωση, όπως ψευδώς λέγατε όλα τα κόμματα εδώ μέσα, ότι παίρνουμε λεφτά από την Ευρωπαϊκή Ένωση για τους λαθρομετανάστες. Απευθείας αναθέσεις για υπηρεσίες προς τους λαθρομετανάστες. Γιατί απευθείας αναθέσεις; Γιατί το κάνετε αυτό; Για ποιον λόγο πρέπει να γίνονται απευθείας; Το έκαναν και οι Συριζαίοι, θυμάμαι τον Καμμένο, και βγαίνατε από εδώ όλοι οι Βουλευτές και είχατε δίκιο, και φωνάζατε, λέγατε - να μην πω τα υπόλοιπα - εναντίον της κυβέρνησης του ΣΥΡΙΖΑ και τις απευθείας αναθέσεις. Και σήμερα κάνετε το ίδιο ακριβώς. Είστε ίδιοι. Είστε τόσο ίδιοι που είστε προβλέψιμοι. Σε ό,τι κι αν κάνετε «προβλέπεστε», μπορεί να σας προβλέψει κάποιος. Επίσης, εγώ θα καταγγείλω τους δημάρχους, που βέβαια είναι δικοί σας οι περισσότεροι και οι οποίοι έκαναν γαργάρα με μερικά εκατομμύρια ευρώ που τους μπουκώσατε. Είναι απαράδεκτο δήμαρχοι να πηγαίνουν σε συγκεντρώσεις, να μαζεύουν κόσμο εναντίον των hot spots και ξαφνικά ένα βράδυ είδαν τον Νοστράδαμο και σκέφτηκαν ότι έπρεπε να γίνουν καλοί άνθρωποι και έγιναν καλοί άνθρωποι, γιατί ξαφνικά ο τραπεζικός λογαριασμός του δήμου γέμισε με κάποια εκατομμύρια ή με κάποια εν δυνάμει χρήματα που θα δοθούν στην πορεία. Αυτό λέγεται αργυρώνητος δήμαρχος. Όποιος το κάνει αυτό, είναι λάθος. Ακούστε τους κατοίκους. «Μπήκαν στο σπίτι μας, μας κλέβουν. Έσπασαν τα αυτοκίνητα. Έκαναν εξετάσεις που ήλθαν εδώ; Θα πάρουμε τον νόμο στα χέρια μας. Έχουμε παιδιά». Είναι δηλώσεις κατοίκων της Άρνισσας. «Λεηλατούν τα χωράφια μας», Μόρια, «κάνουν απίστευτα όργια στα πάρκα», Σιντική, και αυτό το κατήγγειλε δήμαρχος. «Ούτε στα νησιά ούτε στην ενδοχώρα. Όλοι οι παράνομοι να φύγουν από τη χώρα», αντιδήμαρχος της περιοχής που υπάρχει hot spot. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ελληνικής Λύσης]] Τα λέω όλα αυτά γιατί δεν λύνετε το πρόβλημα, αλλά το διογκώνετε. Και θα έχουμε μετά ρατσισμό. Θα αρχίσει να μπαίνει η φύτρα του ρατσισμού στην τοπική κοινωνία, κύριε Υπουργέ. Θα έχουμε ρατσιστικές εκφράσεις και αντιδράσεις. Και να σας πω και κάτι; Εγώ θα ντρεπόμουν να ήμουν στα υπουργικά έδρανα, όταν θα είχα αποτύχει ως Υπουργός. Σε έναν χρόνο από τώρα θα το ξανασυζητήσουμε, είμαστε βέβαιοι γι' αυτό. Θα τα ξαναλέμε. Γιατί στην ηπειρωτική Ελλάδα θα γίνουν εκρηκτικά μείγματα. Δεν ενώνεις το ανόμοιο. Το λάδι με το νερό δεν γίνεται ένα. Τελεία και παύλα, καταλάβετέ το. Δεν αφομοιώνονται εύκολα οι άνθρωποι οι οποίοι έρχονται παράνομα, χωρίς χαρτιά, που έχουν άλλη κουλτούρα, Σαρία, άλλο πολιτισμό, κλειτοριδεκτομές δυστυχώς, που είναι καταδικασμένο. Η γυναίκα είναι πράγμα γι' αυτούς, είναι αντικείμενο και όχι υποκείμενο, δεν είναι ένα ον. Θέλω να τα καταλάβετε όλα αυτά, να καταλάβετε τι δημιουργείτε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ελληνικής Λύσης]] Εγώ ζω στη Γερμανία, έχω σχέση εν πάση περιπτώσει με τη Γερμανία, βλέπω τι γίνεται στα γκέτο. Μετανάστης ήμουν. Στην ελληνική παροικία που μέναμε εμείς, δεν υπήρχαν τέτοια φαινόμενα. Αν πάτε όμως στις μουσουλμανικές παροικίες που έχουν τα γκέτο οι μουσουλμάνοι, δεν φαντάζεστε τι γίνεται. Θα ήθελα να πάρω κάποιον από εσάς μια μέρα μαζί μου και να πάμε στο Βερολίνο. Και να πάμε εκεί που μένουν οι Πακιστανοί, οι Αφγανοί. Εσένα δεν σε βλέπω να περνάς εύκολα, είσαι ανοιχτόχρωμος. Εγώ είμαι πιο σκουρόχρωμος, θα με περάσουν εν πάση περιπτώσει και δεν θα με πειράξει κανένας. Σας τα λέω για να ξέρετε τι συμβαίνει. Είναι ρατσιστές, είναι φυλετιστές. Τη φυλή τους, τη θρησκεία τους την έχουν πάνω από όλα και όλους, σε αντίθεση με εμάς που οι πανανθρώπινες αξίες της ορθοδοξίας μας, μας κάνουν και είμαστε πιο καλοί άνθρωποι, υπό την έννοια ότι είμαστε πιο ανεκτικοί, πιο δεκτικοί στο άλλο. Θέλω να τα καταλάβετε όλα αυτά, γιατί κάνουν και άλλα λάθη. Θα ήθελα λίγο χρόνο, κύριε Πρόεδρε. Δίνετε ειδικό καθεστώς ασύλου σε δεκαοκτώ χιλιάδες εξακόσιους αλλοδαπούς, που σημαίνει χίλιοι επτακόσιοι τριάντα πέντε ανά εκατομμύριο κατοίκων στην Ελλάδα. Ακούστε, στην Ευρώπη είναι εξακόσιοι εξήντα ανά εκατομμύριο. Δίνουμε δηλαδή 2/3 παραπάνω απ' ό,τι δίνουν οι άλλοι. Πάλι είστε απλόχεροι. Πάλι περιέργως δίνετε και λέτε «ανοίξαμε και σας περιμένουμε». Δεν θα πω ότι έρχονται κι άλλοι σήμερα κ.λπ., θα πω όμως το εξής. Οι λύσεις είναι συγκεκριμένες: ακατοίκητα νησιά, διακοπή επιδομάτων, κλείσιμο ΜΚΟ, κάντε φράχτη πραγματικό και push back. Πάμε τώρα στον κορωνοϊό στα γρήγορα. Γίναμε όλοι δούλοι, κύριοι Υπουργοί, - και θα το πω ευθέως για να το καταλάβετε - ενός αόρατου εχθρού. Ένας αόρατος εχθρός επί μήνες είναι πάνω από την Ελλάδα. Και αυτός ο φόβος εξαπλώνεται και εξαπλωνόταν συνεχώς με τη δική σας συνδρομή από τα κανάλια, στα οποία δώσατε διαφήμιση και καλά κάνατε, είναι δικαίωμά σας, δικά σας είναι τα λεφτά και βγαίνουν από την τσέπη σας - «το καλά κάνατε» είναι ειρωνικό - και ουσιαστικά από άνθρωπο σε άνθρωπο μεταφέρατε τον φόβο. Και βέβαια, αυτός ο φόβος πηγαίνει γρηγορότερα από τον κορωνοϊό. Αυτό είναι το δυστύχημα. Κάθε χρόνο έχουμε τριακόσιους εξήντα χιλιάδες πνιγμούς, όχι εμείς, η Αμερική. Ακούστε, κύριε Πρόεδρε, η Αμερική έχει τριακόσιους εξήντα χιλιάδες πνιγμούς σε πισίνες. Θα κλείσουν τις πισίνες; Είναι λογική να κλείσει μια χώρα ολόκληρη, lockdown, επειδή τα θύματα είναι περίπου όσα τα θύματα της πραγματικής γρίπης; Είναι συνετό να συνεχίζεται αυτή η ιστορία; Υπάρχει μια επιστολή τριάντα επτά κορυφαίων γιατρών και καθηγητών πανεπιστημίου - θα την προσκομίσω στην Κυβέρνηση σας - , οι οποίοι διαφωνούν με τη λογική σας, που κλείσατε εκκλησίες κ.λπ.. Κανένα μέσο δεν την έδειξε. Ειδικά με τη θεία κοινωνία. Επιστήμονες είναι, οι οποίοι λένε ότι είναι απαράδεκτο να βγαίνουν επιστήμονες και να λένε ότι μεταδίδεται ένας κορωνοϊός, ο οποίος μπορεί να μην μεταδίδεται κιόλας. Θα το καταθέσω στα Πρακτικά. Δεν θα πω για τον Ιωαννίδη, τον Αϊνστάιν, δεν θα πω για καθηγητές, για τον Βασιλακόπουλο, ο οποίος έχει πει τα αντίθετα ακριβώς. Θα πω, όμως, το εξής: Βγαίνει καθηγητής Πανεπιστημίου και λέει κάτι απίστευτο και αν υπήρχε σοβαρή κυβέρνηση, θα έπρεπε να τον εξοστρακίσει τον όποιον επιστήμονα: «Επινόηση Τσιόδρα ο αριθμός των θανάτων για να δικαιολογηθούν τα μέτρα της Κυβέρνησης». Εδώ έχουμε δύο ενδεχόμενα: Ή ακούσατε τον Τσιόδρα και κάνατε ένα οικονομικό έγκλημα εις βάρος της Ελλάδος - και αυτά λέει ο καθηγητής Φαρμακολογίας, ο κ. Δημήτριος Κούβελας - ή ο κ. Τσιόδρας λέει σωστά πράγματα. Κάτι δεν κάνετε καλά. Δεν θα μιλήσω βέβαια - δεν θα το πω τώρα, θα το καταθέσω στα Πρακτικά - για τα αγαπημένα παιδιά των μέσων ενημέρωσης. Ξέρετε ότι ένα παιδάκι από αυτά που βγαίνουν στον «ΣΚΑΪ» - καθηγητής Πανεπιστημίου είναι ο άνθρωπος - παίρνει έργα από φαρμακοβιομηχανίες, 150.000 ευρώ, 200.000 ευρώ; Βγαίνει ο κ. Σύψας - δεν λέω τίποτα, δουλειά του είναι - και παίρνει και αυτός και ο κ. Τσιόδρας λεφτά από το πανεπιστήμιο για εργασίες σε φαρμακοβιομηχανίες, 150.000 ευρώ, 120.000 ευρώ, 50.000 ευρώ. Οι καθηγητές μας, κύριε Βούτση! Αυτοί που πιέζουν σήμερα τον Έλληνα να κλειστεί στο σπίτι του. Αυτοί που έκλεισαν την οικονομία της χώρας μας παίρνουν λεφτά από φαρμακοβιομηχανίες. Θα το καταθέσω και αυτό στα Πρακτικά, να το διαβάσει η Κυβέρνηση. Διότι πώς εγώ εξυπηρετώ την «GLAXO», μια μεγάλη πολυεθνική εταιρεία που ετοιμάζει εμβόλιο, και βγαίνω και τρομοκρατώ τον κόσμο; Για πείτε μου εσείς. Πώς γίνεται αυτό; Πόσο συμβατό και ηθικό μπορεί να είναι αυτό; Αν είσαι επιστήμονας, δεν βγαίνεις υπηρετώντας μια λογική εταιρείας πολυεθνικής που θέλει να λανσάρει ένα εμβόλιο, για την ηθική τάξη δεν βγαίνεις να προασπιστείς το εμβόλιο και ταυτόχρονα να ενημερώσεις τον ελληνικό λαό. Είναι απίστευτα πράγματα αυτά. Κλείνοντας, δεν θα πω για τις αντιφάσεις με τις μάσκες. Δεν θα τα πω όλα αυτά. Θα σας πω κάτι, κύριε Υπουργέ, όμως: Μόνο αυτός που θα καταφέρει να ξεπεράσει τους φόβους του θα είναι πραγματικά ελεύθερος άνθρωπος, κύριε Υπουργέ. Αυτό δεν το λέει ο Βελόπουλος, το λέει ο Αριστοτέλης. Έχετε τρομοκρατήσει τον κόσμο, τον έχετε κλείσει στα σπίτια, δεν βγαίνει έξω, δεν μιλάει στη γυναίκα του, δεν μιλάει τα παιδιά του, φοβάται να ακουμπήσει κάποιον, φοβάται να βγει στο πάρκο, κυνηγάτε όσους βγαίνουν στα πάρκα. Αποφασίστε. Περάστε τη χώρα στην κανονικότητα, γιατί τα απόνερα της οικονομίας θα είναι τρομακτικά. Θα κλαίμε όλοι μαζί. Η οικονομία πηγαίνει να μην σας πω κατά πού, γιατί δεν μου αρέσει να λέω την έκφραση. Σας λέω ως επιχειρηματίας: 82% κάτω ο τζίρος της εταιρείας μου. 82%! Πεθαίνουν οικονομικά οι άνθρωποι που έχουν μαγαζιά μικρά ή μεγάλα και εσείς συνεχίζετε το ίδιο λάθος. Αφήστε την οικονομία να αναπνεύσει. Τους έχετε ρημάξει. Ανοίξτε, λέει, την εστίαση. Ωραία, να την ανοίξει. Πρέπει να την ανοίξει όμως στο ένα τέταρτο. Πώς θα βγει οικονομικά, όταν τα έξοδα θα είναι στο 100% και του λέτε να δουλεύει με το 25% των πελατών του; Δεν γίνεται. Τα έξοδα δεν βγαίνουν με το 25% της πελατείας. Δεν το καταλαβαίνετε; Κάνετε ζημιά στην οικονομία. Ειλικρινά, κύριε Μηταράκη, γιατί ξέρετε και οικονομικά και σας ξέρω προσωπικά, κάνετε τεράστια ζημιά. Ανήκεστο βλάβη έχει υποστεί η ελληνική οικονομία και δεν ξεπερνιέται με ένα μήνα, δεν ξεπερνιέται με έναν ή δύο μήνες. Θα χρειαστεί μέχρι τον Οκτώβριο για να μπορέσουμε να πάρουμε ανάσες. Και βέβαια δεν θα πω για την ύφεση. Αν υπήρχε σοβαρός Υπουργός Οικονομικών, θα είχε παραιτηθεί. Έλεγε για 4% πριν από δέκα ημέρες. Είναι 9,7%. Το λέει η Ευρωπαϊκή Ένωση, που πηγαίνετε εσείς. Ποσοστό ανεργίας 19,9%, εκατόν εξήντα χιλιάδες θέσεις εργασίας θα χαθούν. Και θα πω και δύο προτάσεις και θα κλείσω εδώ. Αν δεν κάνουμε τώρα, κυρίες και κύριοι συνάδελφοι, μια λίστα με εταιρείες τροφίμων στη χώρα, οι οποίες είναι περίπου χίλιες διακόσιες είκοσι πέντε, με τριακόσιους εξήντα χιλιάδες άμεσα και έμμεσα απασχολούμενους, με 15 δισεκατομμύρια ευρώ κύκλος εργασιών - μιλάει από μόνο του, είναι όσο τουρισμός - , 55 δισεκατομμύρια ευρώ εξαγωγές. Εταιρείες τροφίμων ελληνικές. Να κάνουμε τη λίστα και να τους πιέσουμε, ώστε να αρχίσουμε να καλλιεργούμε και να παράγουμε πρωτογενώς προϊόντα ελληνικά, να στηρίξουμε την ελληνική παραγωγή, να στηρίξουμε και την εγχώρια κατανάλωση. Βλέπω μέλι Κίνας και να το πουλάνε οι Έλληνες μελισσοκόμοι τζάμπα και να δεν το παίρνει κανένας - μέλι Κίνας! - σε ελληνικό σουπερμάρκετ. Εδώ δείτε: γιαουρτάκι Τσεχίας πρόβειο. Δείτε εδώ: γάλα Γερμανίας, ζάχαρη Γερμανίας. Σας τα δείχνω για να καταλάβετε. Δεν πρόκειται να προχωρήσει έτσι η οικονομία. Δίνεις 10 δισεκατομμύρια ευρώ ετησίως - κρατήστε το νούμερο - για γαλακτοκομικά προϊόντα και προϊόντα καθημερινής τροφής και τα δίνεις στο εξωτερικό. Αφού θα κάνεις εισαγωγή, γιατί δεν τυπώνεις και χρήμα; Άρα θέλεις να δανειστείς 10 από την Ευρωπαϊκή Κεντρική Τράπεζα και 10 για να τα αγοράσεις. Είσαι 20 δισεκατομμύρια ευρώ μέσα. Απλά είναι τα επιχειρηματικά. Δεν είναι τόσο σύνθετα. Θέλω να καταλάβετε ότι υπάρχουν λύσεις. Και μια ακόμη λύση: Θέλετε να φέρετε τριάντα χιλιάδες εποχικούς εργαζομένους, κύριοι συνάδελφοι της Νέας Δημοκρατίας, για τα χωράφια μας και θα τους φέρετε από την Αλβανία - έτσι λέτε - με 30 ευρώ μεροκάματα. Δώστε 60 ευρώ μεροκάματο στα ελληνόπουλα για να μείνουν τα λεφτά εδώ, γιατί δίνετε 30 ευρώ και πηγαίνουν όλα στην Αλβανία, φεύγουν έξω, δεν μένουν εδώ. Δώστε 60 ευρώ και θα έχουμε μεγαλύτερο κέρδος. Δεν υπολογίζετε κάτι: Θα δώσει ο γεωργός 30 ευρώ και 30 εσείς. Αυτά τα λεφτά θα μείνουν εδώ. Θα μείνουν στην ελληνική οικονομία, η οποία θα κινηθεί και θα ξεκινήσει πρωτογενώς να κινείται. Απλά πράγματα είναι. Τα 30 έφυγαν κατευθείαν στην Αλβανία. Δεν τα καταλαβαίνετε αυτά; Και βέβαια δεν θα πω τα περισσότερα. Θα πω όμως κάτι πολύ απλό στο οποίο επιμένω: Να γίνει επιτέλους η άρση του εμπάργκο στη Ρωσία. Ξέρει ο καλός συνάδελφος. Οι Έλληνες αγρότες στη βόρεια Ελλάδα τα ροδάκινά τους τα έδιναν στη Ρωσία. Δεν μπορούν να τα πουλήσουν πλέον. Το επαναλαμβάνω: Να αρθεί το εμπάργκο στη Ρωσία. Το έκανε η Γερμανία έμμεσα μέσω Λευκορωσίας. Το κάνουν άλλες χώρες. Κάντε το κι εσείς. Γιατί δεν το κάνετε; Γιατί αυτοπυροβολούμε τα πόδια μας; Να φύγουν τα προϊόντα στη Ρωσία. Γιατί να μην φύγουν; Τα θέλουν οι Ρώσοι. Αν λέω κάτι παράλογο, ρε παιδιά, εντάξει! Όσον αφορά την εστίαση, θα καταθέσω στα Πρακτικά τις προτάσεις του ΣΕΤΕ για να δούμε τι λένε οι άνθρωποι. Ο ΣΕΤΕ έκανε προτάσεις. Από εκεί και πέρα, ο καθένας μπορεί βγάλει τα δικά του συμπεράσματα. Να επαινέσω, επίσης, τον κύριο Πρωθυπουργό - το λέω δημοσίως - που σε συνέντευξή του επαίνεσε εμμέσως πλην σαφώς τον μεγαλύτερο Έλληνα κυβερνήτη, τον Ιωάννη Καποδίστρια, αλλά και να στηλιτεύσω την επιλογή του να βάλει την Αγγελοπούλου και όλον εκείνο τον περίεργο ιδεολογικό συρφετό - ως ιστορικός μιλάω τώρα - ο οποίος αμαυρώνει τον Καποδίστρια, τον ευτελίζει και κυρίως διασύρει μια προσωπικότητα που ήρθε στην Ελλάδα και έφτιαξε κράτος από το πουθενά. Μπράβο για τον έπαινο στον Καποδίστρια, αλλά η επιλογή της Αγγελοπούλου στην ιστορία με την Επιτροπή για το Εικοσιένα ήταν μία ατυχής επιλογή. Δεν θα πω μισελληνική ή ανθελληνική. Θα πω ατυχής επιλογή. Στο πλαίσιο της οποίας δημοκρατίας, μπορεί να λέει ο καθένας ό,τι θέλει. Από το σημείο αυτό, όμως, μέχρι το σημείο να υβρίζεις, να λοιδορείς τον μεγαλύτερο κυβερνήτη που πέρασε ποτέ από την Ελλάδα, που έκανε πτωχοκομεία, γηροκομεία, τράπεζα, νόμισμα, έκανε τα πάντα, έχει μεγάλη διαφορά. Ας αφήσουν κάποιοι τις ιδεολογικές τους αγκυλώσεις και ας κοιτάξουν την εθνική αξιοπρέπεια της Ελλάδος, των Ελλήνων και της ίδιας της πατρίδος που μας φιλοξενεί, γιατί είμαστε φιλοξενούμενοι εδώ, θα παραδώσουμε κάπου αλλού. Σας ευχαριστώ πάρα πολύ.
Και εγώ σας ευχαριστώ, κύριε Πρόεδρε. Κυρίες και κύριοι συνάδελφοι, το Κίνημα Αλλαγής κατέθεσε αίτηση ονομαστικής ψηφοφορίας επί των άρθρων 52, 53, 54, 55, 56, 58 και 59 του νομοσχεδίου του Υπουργείου Μετανάστευσης και Ασύλου: «Βελτίωση της μεταναστευτικής νομοθεσίας, τροποποίηση διατάξεων των νόμων 4636/2019 (A΄ 169), 4375/2016 (A΄ 51), 4251/2014 (Α΄ 80) και άλλες διατάξεις». Κύριε Λιβανέ, έχετε τον λόγο.
Δεν θα μπω στα του νομοσχεδίου. Απλά και μόνο να πω, κύριε Βελόπουλε, και στον εισηγητή σας ότι η Νέα Δημοκρατία και η Κυβέρνηση βεβαίως πάντα σας ακούμε και σεβόμαστε και την ιδιότητά σας και το κόμμα σας, όπως τιμούμε και όλα τα κοινοβουλευτικά κόμματα και πάντα παρακολουθούμε όσα λένε. Στο πλαίσιο αυτό κάποιες από τις ιδέες σας τις εφαρμόζουμε κιόλας και κάποιες από τις ιδέες που είπατε σήμερα μπορεί να είναι χρήσιμες. Μην κρίνετε την απουσία των Βουλευτών σε αυτές τις δύσκολες μέρες. Είμαστε εδώ, σας ακούσαμε, όπως και οι δύο Υπουργοί. Άλλωστε, όπως σωστά επισήμανε και ο κ. Μηταράκης πριν, όταν εσείς μιλούσατε, ήταν τρεις Βουλευτές σας μόνο εδώ. Άρα αυτό σημαίνει - και αυτό πάει στον κ. Μυλωνάκη - ότι οι Βουλευτές της Νέας Δημοκρατίας παρακολουθούν, είναι εδώ και έχουν όλη την εμπιστοσύνη τους στην Κυβέρνηση και όλοι στηρίζουν το νομοσχέδιο. Όσον αφορά τώρα στα γενικότερα ζητήματα τα οποία βάλατε, αντιλαμβανόμαστε ότι είστε αντίθετος σε αυτήν την πολιτική που ακολούθησε η κυβέρνηση, που ακολούθησε η ελληνική πολιτεία, που στήριξε η πλειοψηφία του ελληνικού λαού για να αντιμετωπίσουμε τον ιό. Δικαίωμά σας είναι αυτό, αλλά επαναλαμβάνω για άλλη φορά ότι για εμάς προτεραιότητα έχει η υγεία των Ελλήνων πολιτών, η δημόσια υγεία και το σύστημα υγείας. Δεύτερον, είναι η κοινωνική συνοχή, την οποία προσπαθούμε «με νύχια και με δόντια» να στηρίξουμε. Και τρίτον, είναι η επανεκκίνηση της οικονομίας, διότι, πράγματι, πολλά από αυτά που λέτε είναι σωστά, υπάρχει μεγάλο πρόβλημα και θα το αντιμετωπίσουμε. Εμείς, όμως, διαφωνούμε στην ανάποδη θεώρηση των πραγμάτων, όπως την υπαινίσσεστε εσείς και όπως έχει αποδειχθεί και στην Ευρώπη, αλλά και πέραν του Ατλαντικού ως μία λανθασμένη λογική. Όσον αφορά τώρα στο κομμάτι της ύφεσης - διότι θίξατε το θέμα του Υπουργού Οικονομικών και είπατε ότι πρέπει να παραιτηθεί - νομίζω ότι επαναλαμβάνετε μία χαμηλού επιπέδου ανάλυση που γίνεται για το θέμα της ύφεσης. Όχι μόνο από εσάς. Γίνεται και από τον ΣΥΡΙΖΑ, δυστυχώς. Κανείς δεν μπορεί να προβλέψει αυτή τη στιγμή ποια θα είναι η ύφεση. Μέσα σε ένα πλαίσιο σοβαρότητας πρέπει να τοποθετούμαστε πάνω σε αυτό το θέμα. Η Κυβέρνηση αυτό που κάνει είναι, κατά τη γνώμη μου, το πιο σωστό. Τι κάνει, δηλαδή; Παίρνει διάφορα σενάρια, θετικότερα και αρνητικότερα, τα οποία στο τέλος, με βάση τη διάρκεια και το βάθος αυτής της ύφεσης θα δούμε πού θα φτάσει και με αυτά τα σενάρια φτιάχνει τα δικά της σενάρια αντιμετώπισης της κρίσης. Αυτό κάνει. Αυτά κατέθεσε και στην επιτροπή. Αυτά θα έπρεπε να κάνει κάθε σοβαρή κυβέρνηση και είμαι βέβαιος ότι αυτό υποστηρίζει και το σύνολο του ελληνικού λαού. Λυπάμαι αν εσείς είσαστε στην αντίπερα όχθη.
Σας ευχαριστώ πολύ.
Κυρία Πρόεδρε, ζητώ τον λόγο.
Κύριε Πρόεδρε, θα σας δώσω τον λόγο για δύο λεπτά. Θα ρωτήσω, όμως, τον κ. Τζανακόπουλο αν θέλει να τοποθετηθεί τώρα για ένα λεπτό ή αν θέλετε να ακούσετε τον κύριο Υπουργό και να τοποθετηθείτε αμέσως μετά. Ό,τι θέλετε εσείς. Γιατί έχω ανακοινώσει ήδη τον κύριο Υπουργό.
Για τριάντα δευτερόλεπτα, κυρία Πρόεδρε. Όμως, μήπως θα μπορούσα, κύριε Βελόπουλε, να σας διακόψω για μισό λεπτό;
Σας έχω χαλάσει χατίρι ποτέ;
Χαίρομαι που χαλάτε τα χατίρια! Ορίστε, κύριε Τζανακόπουλε, για ένα λεπτό.
Δεν θα σχολιάσω επί της ουσίας καμμία από τις δύο τοποθετήσεις που έγιναν, ούτε του κ. Βελόπουλου. Ο κ. Βελόπουλος έχει τις απόψεις που έχει. Κρίνονται και από τους Έλληνες Βουλευτές, κρίνονται και από τους Έλληνες πολίτες. Θα ήθελα μία διευκρίνιση, ίσως και κατά την ομιλία του, από τον Κοινοβουλευτικό Εκπρόσωπο της Νέας Δημοκρατίας, να μας πει με ποιες από τις προτάσεις ακριβώς του κ. Βελόπουλου, οι οποίες κατατέθηκαν δημοσίως, συμφωνεί. Διότι είπε ότι άκουσε την ομιλία του κ. Βελόπουλου. Είπε ότι την έλαβε υπ' όψιν του και ότι υπάρχουν προτάσεις τις οποίες κατέθεσε, με τις οποίες συμφωνεί. Θα παρακαλούσα, λοιπόν, τον Κοινοβουλευτικό Εκπρόσωπο της Νέας Δημοκρατίας να μας πει πού ακριβώς συμφωνεί με αυτά τα οποία είπε ο κ. Βελόπουλος κατά την ομιλία του. Ευχαριστώ πολύ.
Κύριε Τζανακόπουλε, δεν θέλετε να τοποθετηθεί ο κύριος Υπουργός; Γιατί φαντάζομαι ότι εκφράζουν την ίδια πολιτική άποψη. Νομίζω ότι είναι σωστό. Τον λόγο έχει ο κ. Βελόπουλος, Πρόεδρος της Ελληνικής Λύσης.
Η λογική του κ. Τζανακόπουλου είναι η γενίκευση. Και αυτή δεν είναι σωστή λογική. Διαφωνεί, δηλαδή, ότι πρέπει να παίρνουμε ελληνικά προϊόντα, ελληνικά αγαθά; Πού διαφωνεί ο κ. Τζανακόπουλος; Εκτός αν φοράει «BOSS». Λέω, δηλαδή, ότι η στήριξη στην οικονομία ξεκινάει από τον πρωτογενή τομέα, να παίρνουμε δικά μας προϊόντα. Δεν είπα κάτι κακό. Είπα κι άλλα πράγματα, με τα μεροκάματα κ.λπ.. Γιατί να διαφωνήσουμε; Στη λογική να συμφωνήσουμε. Στον παραλογισμό και τη γενίκευση να διαφωνήσουμε. Όσο για τον κ. Λιβανό, να του πω ότι εγώ δεν διαφώνησα με τα μέτρα της Κυβέρνησης. Κάνετε λάθος. Μήπως δεν τα είπα καλά εγώ; Μήπως δεν τα καταλάβατε καλά εσείς; Είπα ότι στην αρχή συμφωνούσα. Διαφωνώ με τη σημερινή τακτική σας. Γιατί αν είναι παράνομοι αυτοί που μαζεύονται σήμερα, πρέπει να τους μαζέψετε. Αν δεν είναι παράνομοι, αφήστε τον κόσμο να βγει έξω. Μην τρομοκρατείτε τον κόσμο. Αυτό είπα. Δεύτερον, έχετε δίκιο. Δεν μπορείς να γνωρίζεις τα νούμερα της ύφεσης που θα πάνε. Μπορεί να πάει στο 30%, μπορεί να πάει και στο 1%. Κανείς δεν ξέρει. Θα σας πω, όμως, κάνει που λένε στο χωριό μου: «Όταν δεν έχεις κάτι να πεις, καλύτερα να σιωπάς». Και, δυστυχώς, οι Υπουργοί σας μιλούν στα κανάλια κάθε ημέρα και λένε κάθε ημέρα άλλα πράγματα. Η σιωπή είναι «χρυσός» μερικές φορές και το λέω ως φίλος ή ως άνθρωπος απέναντι σε συναδέλφους.
Ευχαριστώ, κύριε Πρόεδρε. Τον λόγο τώρα έχει ο Υπουργός Μετανάστευσης και Ασύλου, ο κ. Μηταράκης, για δεκαοκτώ λεπτά.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, βρεθήκαμε φέτος αντιμέτωποι ως χώρα, ως λαός, με πολλαπλές κρίσεις. Βρεθήκαμε αντιμέτωποι με τη μεταναστευτική κρίση, με την ασύμμετρη απειλή στα σύνορά μας, με την πανδημία του κορωνοϊού. Με ενότητα και αποφασιστικότητα αντιμετωπίσαμε και αντιμετωπίζουμε τις προκλήσεις. Απέναντι στη μεταναστευτική κρίση έχουμε ξεκάθαρους στόχους. Πρώτον, την ουσιαστική μείωση των ροών και δεύτερον, τον περιορισμό των επιπτώσεων της κρίσης στις τοπικές κοινωνίες. Είναι αλήθεια ότι για γεωπολιτικούς λόγους βρεθήκαμε αντιμέτωποι με μία έξαρση ροών κατά 85% το πρώτο οκτάμηνο διακυβέρνησης. Αλλά αντιδράσαμε και αντιδράσαμε αποφασιστικά, με γνώμονα το εθνικό συμφέρον. Μετά από απόφαση του ΚΥΣΕΑ, αναβαθμίσαμε τη φύλαξη των συνόρων, εμφανής πλέον σε όλους, και τον Απρίλιο είδαμε μείωση των ροών κατά 97%. Αντιστρέψαμε την τάση των ροών και, πλέον, από την αρχή του χρόνου οι ροές είναι μειωμένες κατά 20%. Αλλάξαμε πολιτική από το 2019, από την πρώτη μέρα. Και αυτό φάνηκε με τον ν.4636/2019, τον οποίο ανέφεραν οι εισηγητές και οι ειδικοί αγορητές, νόμος που εφαρμόστηκε με μετρήσιμα αποτελέσματα. Αυτή είναι η επιδίωξή μας, κυρίες και κύριοι συνάδελφοι, να έχουμε μετρήσιμα αποτελέσματα. Στην κρίση δεν περισσεύει χώρος για λαϊκισμό. Χρειάζονται μετρήσιμα αποτελέσματα. Συζητήσαμε εκτενώς τα δικαιώματα των αιτούντων άσυλο, δικαιώματα που αυτονόητα εφαρμόζουμε ως χώρα, η οποία έχει υπογράψει τις διεθνείς συνθήκες. Αλλά, δικαιώματα έχει πρωτίστως και η χώρα μας και δικαίωμά μας - μάλλον συνταγματική μας υποχρέωση - είναι η προστασία των συνόρων και η διασφάλιση της ασφάλειας και της ευημερίας των Ελλήνων πολιτών. Ως Κυβέρνηση έχουμε ορκιστεί να εργαζόμαστε για το γενικό συμφέρον του ελληνικού λαού και μετά την ψήφιση του ν.4636/2019, που σήμερα δεν αλλάζουμε, βελτιώνουμε, οι αποφάσεις σε πρώτο βαθμό στις αιτήσεις νησιών του 2020 εκδίδονται σε είκοσι τέσσερις μέρες αντί σε εκατόν ογδόντα πέντε, που ίσχυε την προηγούμενη χρονιά. Η Υπηρεσία Ασύλου με τον παλιό νόμο εξέδιδε τέσσερις χιλιάδες αποφάσεις κατά μέσο όρο ανά μήνα. Εμείς καταφέραμε τον Μάρτιο και εκδώσαμε επτά χιλιάδες αποφάσεις, τον Απρίλιο εκδώσαμε δεκαέξι χιλιάδες αποφάσεις ασύλου και επιστροφές. Πλέον, αρχίζουν να εκδίδονται αποφάσεις της αρχής προσφυγών σε διαμένοντες στα νησιά, που βάσει της κοινής δήλωσης, μπορούν να επιστραφούν. Με τον τρόπο αυτό, με την επιτάχυνση της διαδικασίας ασύλου, γίνεται ουσιαστική αποσυμφόρηση των νησιών, χωρίς τον πολλαπλασιασμό των δομών στην ηπειρωτική Ελλάδα, όπως έγινε επί ημερών ΣΥΡΙΖΑ. Διότι σχεδόν όλες οι δομές της ηπειρωτικής Ελλάδας είναι επί ημερών ΣΥΡΙΖΑ. Και επιτυγχάνεται ο στόχος δραστικής αύξησης των επιστροφών και των απελάσεων όσων δεν δικαιούνται διεθνούς προστασίας. Αυτονόητη η αποτελεσματική και δίκαιη εφαρμογή των διεθνών μας υποχρεώσεων. Κλείνουμε «παράθυρα». Σας θυμίζω ότι ο εισαγγελέας σήμερα διερευνά πώς εκδόθηκαν μόνο στη Λέσβο σε τρία χρόνια είκοσι πέντε χιλιάδες πιστοποιητικά ευαλωτότητας, ώστε αυτοί οι είκοσι πέντε χιλιάδες να φύγουν από τα νησιά και να αποφύγουν την επιστροφή τους στην Τουρκία, αν τελικά η αίτησή τους δεν γινόταν δεκτή. Βέβαια, η αργή διαδικασία ασύλου που σας περιέγραψα οδηγούσε σε παροχή επιδομάτων και διαμονής επί μακρόν, ακόμα και σε αυτούς που τελικά δεν θα γίνει δεκτό το αίτημά τους. Συζητήσαμε στην επιτροπή το θέμα της γλώσσας διερμηνείας, με την προσθήκη σήμερα της έννοιας της γλώσσας που ευλόγως κατανοούν οι αιτούντες άσυλο. Διότι γνωρίζετε, και όσοι έχετε ασκήσει διοίκηση συγκεκριμένα, περιπτώσεις καταχρηστικής άσκησης δικαιώματος. Γνωρίζετε ότι το πρώτο εξάμηνο του 2009 υπήρχαν περίπου πεντακόσιες περιπτώσεις στο ΠΡΟΚΕΚΑ της Λέσβου υπηκόων χωρών Αφρικής, που αφέθηκαν τελικά ελεύθεροι, γιατί δεν μπορούσε να βρεθεί διερμηνέας για τις διαλέκτους, πάρα πολύ σπάνιες διαλέκτους, που οι ίδιοι ισχυρίζονταν ότι μόνο αυτοί μιλούν και δεν ήταν ανιχνεύσιμες. Όμως, οι ίδιοι είχαν συμπληρώσει την αίτηση και την πρώτη καταγραφή, είτε στα αγγλικά είτε στα γαλλικά, που είναι σε πολλές από αυτές τις χώρες η επίσημη γλώσσα της χώρας τους. Έχω πολύ μεγάλη απορία πώς αυτοί οι πεντακόσιοι μπορούσαν να συνεννοηθούν με τους δικηγόρους τους και με τις ΜΚΟ που τους υποστήριζαν, ενώ οι ίδιες ΜΚΟ δεν μπορούσαν να μας βρουν διερμηνείς, που πληρώνονται από το ελληνικό δημόσιο, για να διευκολύνουν τη συνέντευξη. Και βέβαια, κάποιες απορριπτικές αποφάσεις βγήκαν, έγιναν προσφυγές στην αρχή προσφυγών και η αρχή προσφυγών απέρριψε τις προσφυγές, αναγνωρίζοντας καταχρηστική άσκηση δικαιώματος. Ιδιαίτερα σημαντικός στόχος του νομοσχεδίου είναι και η αντικατάσταση των ανοιχτών δομών με κλειστές και ελεγχόμενες. Ήδη, ξεκινάμε άμεσα σε τέσσερα σημεία: Δίνουμε προτεραιότητα στην ασφάλεια των διαμενόντων που σήμερα, θα συμφωνήσουμε όλοι, δεν εκπληρώνεται μέσα στη Μόρια, στη ΒΙΑΛ, στο Βαθύ ή σε άλλες δομές και βέβαια, στην ασφάλεια των τοπικών κοινωνιών. Με σημαντική αποσυμφόρηση των δομών, διότι οι δομές που έχουν σχεδιαστεί, έχουν θέσεις λιγότερες από το μισό από τους διαμένοντες που είναι σήμερα. Και βέβαια, με διαδικασίες κράτησης, όπου προβλέπεται από την κείμενη νομοθεσία, στα πλαίσια των διεθνών συνθηκών και με εσωτερικό κανονισμό που θα επιβάλει τάξη εντός των δομών. Η μετατροπή αυτή θα ξεκαθαρίσει και ποιοι διαμένουν σήμερα στις δομές, ενώ δεν δικαιούνται φιλοξενίας, διότι έχουν τελεσίδικη απόφαση. Γιατί ο εισηγητής του ΣΥΡΙΖΑ, το έχω πει και στις επιτροπές, έχει επανειλημμένα αναφερθεί στον Σκαραμαγκά, δομή που δεν διοικείται από το Υπουργείο Μετανάστευσης και Ασύλου, δομή που έχει κάποιες κάρτες για τους διαμένοντες, αλλά δεν είχε εγκαταστήσει ποτέ σκάνερ, για να τις ελέγχει και σε δειγματοληπτικό έλεγχο που κάναμε πρόσφατα βρέθηκαν εντός της δομής πολλοί μη δικαιούχοι φιλοξενίας. Στερούν έτσι θέσεις για την αποσυμφόρηση των νησιών, που όλες οι παρατάξεις στην Εθνική Αντιπροσωπεία ισχυρίζεστε ότι είναι στόχος σας. Να θυμίσω, όμως, κυρίες και κύριοι συνάδελφοι, ότι ο ΣΥΡΙΖΑ και το ΚΙΝΑΛ, που κόπτεστε για την αποσυμφόρηση των νησιών, καταψηφίσατε διάταξη τον Φεβρουάριο που συνέβαλε καταλυτικά στη δημιουργία θέσεων σε υφιστάμενες δομές στην ηπειρωτική Ελλάδα. Εμείς, όμως, προχωρήσαμε, ψηφίσαμε την τροπολογία και μετά την άρση των περιορισμών λόγω της πανδημίας, από 1η Ιουνίου, θα την κάνουμε πράξη. Βέβαια, από 1η Ιανουαρίου έχουμε μειώσει πλέον τους διαμένοντες στα νησιά, όχι πλέον κατά 5% που είπαμε τον Μάρτιο, αλλά κατά 10%. Έχουμε απορροφήσει και τις ροές του πρώτου διμήνου και πλέον βρισκόμαστε στα επίπεδα του Οκτωβρίου του 2019. Και συνεχίζουμε, για να βρεθούμε κάτω από τα επίπεδα που παραλάβαμε πριν από την αύξηση των ροών, κάτι το οποίο έχουμε παραδεχτεί. Και βέβαια, έχουμε συμφωνήσει και σε πρόγραμμα επιπλέον πέντε χιλιάδων εθελοντικών επιστροφών, με χρηματοδότηση από την Ευρωπαϊκή Ένωση. Θα μου πείτε, κυρίες και κύριοι συνάδελφοι, μα καλά, επί ΣΥΡΙΖΑ δεν γινόντουσαν μετακινήσεις; Βεβαίως, γινόντουσαν, αλλά για άλλο λόγο. Γινόντουσαν για να βρίσκονται οι αιτούντες άσυλο, μετά την πρώτη απορριπτική απόφαση, στην ενδοχώρα. Η αρχή προσφυγών, ειρήσθω εν παρόδω, κατά 92% επικυρώνει την πρώτη απόφαση κι αυτό δείχνει ότι η Υπηρεσία Ασύλου κάνει πολύ καλά τη δουλειά της, σε μονομελή σύνθεση φυσικά. Αυτοί βρισκόντουσαν στην ηπειρωτική Ελλάδα και δεν μπορούσαν πλέον να επιστραφούν, βάσει της κοινής δήλωσης Ευρωπαϊκής Ένωσης - Τουρκίας. Εμείς δίνουμε έμφαση στην πολιτική διαχωρισμού των προσφύγων που δικαιούνται διεθνούς προστασίας, από παράτυπους μετανάστες και θέλουμε να επιστρέψουμε όσους δεν έχουν νόμιμο δικαίωμα παραμονής στη χώρα μας. Καταλυτικό ρόλο, βέβαια, στην εθνική προσπάθεια έχει η διεθνοποίηση της κρίσης, με τη χώρα στην πρώτη γραμμή της διαπραγμάτευσης στην Ευρωπαϊκή Ένωση. Ζητάμε την πιο δίκαιη κατανομή των βαρών στα κράτη - μέλη, με έναν υποχρεωτικό μηχανισμό. Οι πρόσφατες μετακινήσεις ασυνόδευτων ανηλίκων σε χώρες της Ευρωπαϊκής Ένωσης, τις μέρες του κορωνοϊού, αποκτά πολύ μεγάλη σημασία. Όπως είναι απαραίτητη και η αλλαγή της κοινής δήλωσης Ευρωπαϊκής Ένωσης - Τουρκίας, ώστε και να εξασφαλίζει τη μείωση των ροών, που δεν εξασφάλισε τους προηγούμενους μήνες, αλλά να μην οδηγεί και σε συμφόρηση αιτούντων άσυλο στα πέντε νησιά του Αιγαίου, που εξαιτίας αυτής της δήλωσης μετατράπηκαν σε αποθήκες ψυχών. Γνωρίζουν οι νησιώτες ότι εξαιτίας της κοινής δήλωσης που ο ΣΥΡΙΖΑ δέχθηκε το 2016 στο Ευρωπαϊκό Συμβούλιο, σε συνδυασμό με την πάρα πολύ αργή διαδικασία ασύλου, που ακόμα υποστηρίζετε, τελικά οδηγηθήκαμε στον εγκλωβισμό στα νησιά. Είπε χθες ο ΣΥΡΙΖΑ: «Κάναμε ό,τι μπορούσαμε». Το διαβάζω από τα Πρακτικά. Τελικά, όμως, τι κάνατε; Με την κοινή δήλωση εγκλωβίσατε αιτούντες άσυλο στα νησιά. Η δική σας συμφωνία δημιουργεί σήμερα τη συμφόρηση και το ρητορικό σας ενδιαφέρον για αποσυμφόρηση, μάλλον ως ενοχικό σύνδρομο ακούγεται σήμερα. Κυρίες και κύριοι συνάδελφοι, ο δεύτερος σημαντικός στόχος του Υπουργείου Μετανάστευσης και Ασύλου είναι ο περιορισμός των επιπτώσεων της κρίσης στις τοπικές κοινωνίες. Είναι ένας στόχος που υπηρετούμε με τη στήριξη με 50 εκατομμύρια ευρώ των εμπλεκόμενων δήμων, ως αποζημίωση για τις επιπτώσεις που αυτοί οι δήμοι έπρεπε να υποστούν στις υποδομές τους, στα επιπλέον έξοδα καθαριότητας ή σε οτιδήποτε άλλο κρίνουν οι δήμοι ότι πρέπει αυτά τα κονδύλια να τα χρησιμοποιήσουν. Προχωράμε στις αποζημιώσεις στους κατοίκους για το 2019 για τις ζημιές που υπέστησαν εξαιτίας των δομών. Είναι ένας στόχος που υπηρετούμε με αυστηρή πιστοποίηση των μη κυβερνητικών οργανώσεων και με των προσώπων τα οποία εμπλέκονται στις μη κυβερνητικές οργανώσεις στο πεδίο. Έχουμε ήδη σε αυτές τις παραμέτρους κάνει συγκεκριμένα βήματα. Από τα 50 εκατομμύρια των δήμων έχουμε ήδη δώσει τα 12 εκατομμύρια. Το Μητρώο ΜΚΟ και το Μητρώο προσώπων ΜΚΟ ήδη λειτουργούν. Έχει εκδοθεί η κοινή υπουργική απόφαση και ήδη έχει ξεκινήσει η διαδικασία πιστοποίησης. Βάσει της τροπολογίας του Φεβρουαρίου - κι ο καθένας κρίνεται αν τη στήριξε ή όχι τότε - δεν χρειάζεται κανείς να νιώθει ότι πρέπει να απολογείται στα κανάλια. Δείξαμε μηδενική ανοχή σε παραβατικές συμπεριφορές, όπως πρόσφατα στη Σάμο και στη Χίο. Δεν υπάρχει ανοχή στη βία, από όπου κι αν προέρχεται. Και βέβαια, οι αιτούντες άσυλο, σύμφωνα με τη Συνθήκη της Γενεύης, είναι υποχρεωμένοι να σέβονται τους νόμους της ελληνικής πολιτείας. Μιλήσαμε, επίσης, στις επιτροπές για το θέμα της πανδημίας και αναγνωρίζω τις ανησυχίες στις υπεράριθμες δομές. Με αυτά τα δεδομένα, όμως, άμεσα λάβαμε μέτρα προστασίας. Προστατεύσαμε τις δομές στην πράξη και τις τοπικές κοινωνίες στην κρίση της πανδημίας, με μηδέν κρούσματα στις δομές του Αιγαίου σε αυτή την πρώτη φάση. Με καμμία απώλεια ανθρώπινης ζωής σε οποιαδήποτε δομή φιλοξενίας, είτε στα νησιά είτε στην ηπειρωτική Ελλάδα και καμμιά μετάδοση του ιού από τις δομές προς τις τοπικές κοινωνίες, όπως φάνηκε από τα τεστ που έγιναν σε περιοίκους δομών που τέθηκαν σε καραντίνα. Αναφέρατε, κυρίες και κύριοι του ΣΥΡΙΖΑ την περίπτωση του Κρανιδίου, το ξενοδοχείο που διαχειρίζεται ο Διεθνής Οργανισμός Μετανάστευσης. Πράγματι, τα τρία τέταρτα των κρουσμάτων στην Ελλάδα βρέθηκαν σε αυτό το ξενοδοχείο, κανένα σοβαρό, ευτυχώς. Τελικά, τα κρούσματα δεν ήταν στη Μόρια. Ήταν στα ξενοδοχεία. Όπως είπα σε πρόσφατη συνεδρίαση της Επιτροπής Εσωτερικών Υποθέσεων του Ευρωπαϊκού Κοινοβουλίου, στην εποχή της πανδημίας πρέπει να πάρεις μέτρα, αλλά δεν είναι τελικά πάντα διακριτό πού θα έχεις κρούσματα. Γιατί πολλοί έλεγαν να επιταχύνουμε μετακινήσεις μεταξύ δομών και τελικά τα κρούσματα δεν ήρθαν εκεί που εσείς υπολογίζατε. Ήρθαν αλλού. Άρα, τελικά, ο στόχος ήταν να προστατεύσουμε όλες τις δομές. Σημαντικό σημείο του νομοσχεδίου είναι η ενίσχυση της ψηφιακής λειτουργίας και η ενοποίηση της διαδικασίας πλήρους καταγραφής, η οποία θα διεκπεραιώνεται από την Υπηρεσία Υποδοχής και Ταυτοποίησης, απελευθερώνοντας ανθρώπινους πόρους από την Υπηρεσία Ασύλου και μειώνοντας τα στάδια της διαδικασίας, χωρίς καμμία αρνητική επίπτωση στην ποιότητα των αποφάσεων. Προβλέπουμε την εισαγωγή τεχνολογιών πληροφορικής σε διάφορα στάδια των διαδικασιών, με σκοπό την απλούστευση, τη μείωση του φόρτου εργασίας, την εξοικονόμηση ανθρώπινων πόρων, τη μείωση των δαπανών, τη βελτίωση της διαδικασίας επιδόσεων με σύγχρονο ψηφιακό τρόπο, που θα συμβάλλει καθοριστικά στην ορθή εφαρμογή των διαδικασιών ασύλου και στην αποφυγή καθυστερήσεων. Συστήνουμε Μητρώο Δικηγόρων, ως εισηγητές - βοηθοί χειριστές ασύλου, από τους τοπικούς συλλόγους, όπου βρίσκονται δομές, όπως σήμερα κάνουν οι καταγραφείς της EASO, για να επιταχύνουμε ακόμα περισσότερο τη διαδικασία ασύλου. Παράλληλα, με τις προτεινόμενες ρυθμίσεις μειώνεται ο χρόνος έκδοσης των αποφάσεων για τις προσφυγές αιτούντων άσυλο, κατόπιν απορριπτικής απόφασης στον πρώτο βαθμό, δίνοντας προτεραιότητα στους διαμένοντες στα νησιά, με στόχο εμφανή την περαιτέρω αποσυμφόρηση. Πιστεύω ότι θα συμφωνήσουμε, κυρίες και κύριοι συνάδελφοι, πως η μακροχρόνια αναμονή έκδοσης απόφασης ασύλου δεν εξυπηρετεί ούτε τους ίδιους τους αιτούντες, ούτε την ελληνική κοινωνία. Επίσης, με το νομοσχέδιο ορίζεται η Ειδική Γραμματεία Προστασίας Ασυνόδευτων Ανηλίκων ως η αρμόδια εθνική αρχή για τα ασυνόδευτα ανήλικα και προσδιορίζονται οι αρμοδιότητές της. Κυρίες και κύριοι συνάδελφοι, ακούστηκε κριτική στο νομοσχέδιο. Αναμενόμενο. Υπάρχουν ιδεολογικές διαφορές σε πολλές, βασικές ρυθμίσεις που αφορούν την επιτάχυνση της διαδικασίας ασύλου. Υπήρξαν και κάποιες κριτικές σε διοικητικά θέματα. Και εγώ θέλω να πιστεύω ότι είναι καλοπροαίρετη η κριτική και δεν έχει πέσει στην παγίδα του λαϊκισμού ή στην παγίδα της προσπάθειας να δημιουργήσουμε εντυπώσεις. Τέθηκαν θέματα προσωπικού και σε συνέχεια συζήτησης στην επιτροπή καταθέσαμε νομοτεχνική βελτίωση που διευκρινίζει ότι οι μετακλητοί δεν θα μπορούν να καταλάβουν θέσεις ευθύνης. Για τους μετακλητούς δεν διαφωνώ, κυρίες και κύριοι συνάδελφοι, επί της κριτικής. Είναι ορθή. Πράγματι, δεν μπορεί ένα Υπουργείο να στηρίζεται ούτε σε συμβασιούχους, ούτε σε μετακλητούς, αλλά σε μόνιμους δημοσίους υπαλλήλους. Και το ερώτημα είναι: Έχουμε ξεκινήσει όλες αυτές τις διαδικασίες; Και η απάντηση είναι, ναι. Για την κάλυψη των αυξημένων αναγκών ψηφίζουμε σήμερα διατάξεις για παροχή επιπλέον κινήτρων, για διευκόλυνση μετατάξεων και αποσπάσεων. Δίνουμε το δικαίωμα σε αποσπασμένους, κατά παρέκκλιση, να μπορούν να πάρουν θέση ευθύνης. Παρατείναμε οκτακόσιες ογδόντα συμβάσεις στην Υπηρεσία Ασύλου και στην υπηρεσία πρώτης υποδοχής. Προσλάβαμε, με αυστηρή μοριοδότηση, εκατόν πενήντα άτομα έκτακτο προσωπικό. Θα προκηρύξουμε, με την τροπολογία του Φεβρουαρίου, θέσεις συμβασιούχων τριών συν τρία χρόνια. Επίσης, ζητάμε την προκήρυξη μόνιμων θέσεων από το ΑΣΕΠ. Γνωρίζετε ότι εάν ξεκινήσουμε σήμερα προκήρυξη του ΑΣΕΠ, οι υπάλληλοι θα μπουν κάποια στιγμή στο δεύτερο εξάμηνο του 2021 στην υπηρεσία. Αυτό είναι μία πραγματικότητα. Ο ΣΥΡΙΖΑ είχε φτιάξει ένα Υπουργείο μόνο ως προς τον τίτλο και όχι ως προς την ουσία. Κατασκευάσατε ΚΥΤ, κατασκευάσατε δομές χωρίς τεχνική υπηρεσία, χωρίς τεχνικό συμβούλιο, χωρίς νομική υποστήριξη. Αυτά θα έπρεπε να προϋπάρχουν. Το Υπουργείο είχε, πράγματι, δύο τεχνικά τμήματα υποστήριξης χωρίς τις απαραίτητες αρμοδιότητες βάσει του προεδρικού διατάγματος του 2017, δεν πληρούσε τις προϋποθέσεις επάρκειας του 4412/2016 και είχε τριάντα μία οργανικές θέσεις, στις οποίες υπηρετούσαν τέσσερις υπάλληλοι. Τέσσερις υπάλληλοι σε τριάντα μία οργανικές θέσεις! Και, πράγματι, προκηρύξατε την 9Κ για σαράντα έξι υπαλλήλους, οι οποίοι θα προσληφθούν - ελπίζω - μέσα στο Μάιο, κανείς εκ των οποίων δεν είναι μηχανικός. Δεν είχατε προβλέψει την πρόσληψη μηχανικών. Επίσης, στο Υπουργείο, στην ειδικότητα Πανεπιστημιακής Εκπαίδευσης Νομικών, ΠΕ Νομικών, έχουμε ένα δικηγόρο. Το Υπουργείο Μετανάστευσης και Ασύλου, με ειδικότητα δικηγόρου, έχει ένα δικηγόρο. Πώς λειτουργούσατε; Θα σας απαντήσω εγώ, κυρίες και κύριοι συνάδελφοι. Λειτουργούσατε με μη κυβερνητικές οργανώσεις, που σήμερα διοικούν το 90% των δομών της χώρας επίσημα. Επίσημα! Χρηματοδοτούνται από κονδύλια τα οποία είναι για την Ελλάδα. Δεν τα παίρνει, όμως, η Ελλάδα. Τα παίρνουν οι διεθνείς οργανισμοί και οι ΜΚΟ. Δηλαδή, ουσιαστικά, είχαν διοριστεί χιλιάδες μετακλητοί στο μεταναστευτικό, στους δήμους, στην κεντρική κυβέρνηση μέσω ΜΚΟ και διεθνών οργανισμών με κονδύλια δικά μας, χωρίς καμμία γνώση της ελληνικής πολιτείας και χωρίς κανέναν έλεγχο. Είπε ο εισηγητής του ΣΥΡΙΖΑ για outsourcing. Το 90%, κύριε συνάδελφε, δεν είναι outsourcing, είναι ιδιωτικοποίηση. Να σας δώσω νούμερα, τα οποία και θα τα καταθέσω. Την περίοδο 2015-2019 διατέθηκαν από την Ευρωπαϊκή Ένωση για τη χώρα μας 1,5 δισεκατομμύρια ευρώ. Το Υπουργείο Μεταναστευτικής Πολιτικής απορρόφησε το 1,9% από αυτά τα κονδύλια. Το 82% των κονδυλίων, 1,3 δισεκατομμύρια ευρώ, πήγαν σε διεθνείς οργανισμούς και σε μη κυβερνητικές οργανώσεις - διεθνείς και ελληνικές - για να διαχειριστούν, εκ μέρους της ελληνικής πολιτείας, το μεταναστευτικό, χωρίς τον νόμο των δημοσίων συμβάσεων - που θα λέγατε, κυρίες και κύριοι συνάδελφοι του ΚΙΝΑΛ - με μετακλητούς μόνο, όπως θα λέγατε κυρίες και κύριοι του ΚΙΝΑΛ, όπως αναγκάστηκαν και οι δήμοι να προσλάβουν - παραδείγματος χάριν, στην Αθήνα, εκατόν ενενήντα υπαλλήλους με σύμβαση έργου - για να αντιμετωπίσουν τα χρόνια της κρίσης το μεταναστευτικό. Εμείς θέλουμε να παραδώσουμε ένα πλήρες και αποτελεσματικό Υπουργείο. Και τελικά, για να σας δώσω και νούμερα, στο Υπουργείο μας υπηρετούν χίλιοι εξακόσιοι σαράντα επτά υπάλληλοι. Προσθέσαμε οκτώ μετακλητούς σε πέντε γραφεία διοίκησης - δηλαδή, ένας ή δύο μετακλητοί ανά γραφείο - και δεκαπέντε έκτακτους μετακλητούς, με θητεία 31 Δεκεμβρίου, στη Νομική Υπηρεσία - στην Υπηρεσία Διεθνών Σχέσεων, σας θυμίζω, ότι έχουμε τη διαπραγμάτευση που ξεκινάει το δεύτερο εξάμηνο για τον νέο Κανονισμό του Δουβλίνου - και στην Τεχνική Υπηρεσία. Δηλαδή, το 1,3% του Υπουργείου είναι μετακλητοί. Το 1,3%! Το 98,7% είναι δημόσιοι υπάλληλοι. Ε, δεν το λες και υπουργείο μετακλητών αν δεν θες να λαϊκίσεις! Μπορείτε να σχολιάσετε τους μετακλητούς, αλλά δεν μπορείς να πεις για το 1,3% ότι είναι υπουργείο μετακλητών. Εμείς θέλουμε να παραδώσουμε ένα πλήρες και αποτελεσματικό Υπουργείο, με μόνιμους δημοσίους υπαλλήλους. Μέσα στο 2021 θέλουμε να γίνει αυτή η μετάβαση. Για το θέμα των συμβάσεων θα είμαι πολύ σύντομος. Ανανεώσαμε οκτακόσιες ογδόντα από τις οκτακόσιες ενενήντα επτά. Δεν ανανεώθηκαν συμβάσεις δεκαεπτά ατόμων για νομικά κωλύματα ή λήξη έργου. Στο ΣΥΡΙΖΑ το γνωρίζετε το θέμα. Είχατε προσπαθήσει ως κυβέρνηση να το θεραπεύσετε με τροπολογία και δεν είχατε βρει λύση. Και, τελικά, ο τότε Υπουργός, με αρνητική εισήγηση της υπηρεσίας, με προσωπική υπογραφή έδωσε εντολή να επαναπροσληφθούν παρατύπως. Η μόνη περίπτωση που έχουμε, πάντως, αποχωρήσεις στο Υπουργείο Μετανάστευσης και Ασύλου, είναι τα εκατό άτομα που δεν ανανεώσατε τις συμβάσεις τους το Νοέμβριο του 2017. Φαντάζομαι ότι στη δευτερολογία σας θα μας πείτε γιατί. Πάμε τώρα στα θέματα των συμβάσεων. Έχει καταθέσει μία τροπολογία το ΚΙΝΑΛ. Κατ' αρχάς, για τα άρθρα 56 και 59: Υπάρχουν ήδη οι οδηγίες της Ενιαίας Ανεξάρτητης Αρχής Δημοσίων Συμβάσεων για την εφαρμογή αυτών των άρθρων. Δεν αλλάζουμε με αυτό το νομοσχέδιο το πλαίσιο των δημοσίων συμβάσεων. Δράττομαι της ευκαιρίας να πω ότι με πράξη του Υπουργικού Συμβουλίου - στην τελευταία μας συνεδρίαση - ξεκινάει η διαδικασία ολικής ανανέωσης της νομοθεσίας δημοσίων συμβάσεων. Και πρέπει και εκεί να εντάξουμε και τη λογική της μετανάστευσης. Με τα άρθρα 56 και 59 τροποποιούμε παραμέτρους υφιστάμενης νομοθεσίας. Δεν κάνουμε δομικές αλλαγές. Με το άρθρο 56- η νομοθεσία του ΣΥΡΙΖΑ - δίνουμε σήμερα παράταση σε προθεσμίες παλαιότερου νόμου. Θα ρωτήσετε, κυρίες και κύριοι συνάδελφοι: Ακολουθείτε την ίδια πολιτική που ακολούθησε ο ΣΥΡΙΖΑ στις συμβάσεις και εσείς κατακρίνατε; Η απάντηση είναι όχι. Και θα σας πω συγκεκριμένα και θα σας το καταθέσω και στα Πρακτικά. Εμείς θεωρούμε ότι πρέπει να αλλάξει το πλαίσιο για τις συμβάσεις του μεταναστευτικού, με σαφή ενίσχυση των κανόνων διαφάνειας με συμφωνίες - πλαίσιο. Προχθές δημοσιεύτηκε στο σύστημα TED, στην επίσημη σελίδα της Ευρωπαϊκής Ένωσης, η πρώτη συμφωνία - πλαίσιο του Υπουργείου Μετανάστευσης και Ασύλου για την καθαριότητα όλων των δομών και όλων των υπηρεσιών της Υπηρεσίας Ασύλου της χώρας για διάστημα τεσσάρων ετών, ένα έργο ύψους 6,5 εκατομμυρίων ευρώ. Θα καταθέσω σχετικό έγγραφο για τα Πρακτικά. Είναι η πρώτη συμφωνία - πλαίσιο. Αυτό που πρέπει να κάνουμε στο μεταναστευτικό, για όλες τις βασικές ανάγκες του μεταναστευτικού, είναι να μπούμε σε ανοικτές, διεθνείς διαγωνιστικές διαδικασίες. Ξεκινάμε με την καθαριότητα, με μία απόφαση που υπογράψαμε τον Απρίλιο, πολύ πριν έρθει στη Βουλή αυτό το νομοσχέδιο. Για να τα κάνεις, όμως, όλα αυτά, πρέπει να έχεις και ένα Υπουργείο που μπορεί με τη διοικητική του δομή, σε κεντρικό επίπεδο και σε επίπεδο περιφερειακών υπηρεσιών, να έχει τους απαραίτητους υπαλλήλους. Εμείς προχωρήσαμε με ΚΥΑ με το Υπουργείο Οικονομικών και την άλλη εβδομάδα τοποθετούμε τριάντα δύο διοικητές στις δομές της ηπειρωτικής Ελλάδας, που μέχρι στιγμής είναι στον έλεγχο των ΜΚΟ. Για να υποστηριχθεί, όμως, αυτό χρειάζεται μία ισχυρή κεντρική υπηρεσία που να μπορεί να ανταπεξέλθει στις ανάγκες αυτών των δομών υπό ελληνική διαχείριση. Άρα, δεν ζητάμε παράταση για να συνεχίσουμε σε μία παλιά λογική, αλλά για να προχωρήσουμε το ταχύτερο δυνατόν - ευελπιστώ πολύ πριν τη λήξη της προθεσμίας - σε ένα νέο πλαίσιο δημοσίων συμβάσεων. Εγώ, όμως, κυρίες και κύριοι συνάδελφοι, θα ξεκινήσω από κάτι που ρώτησε ο κ. Καμίνης. Έχει δίκιο ο κ. Καμίνης. Έχει εμπειρία ως δήμαρχος Αθηναίων. Έχει αντιμετωπίσει ο ίδιος όλες αυτές τις έκτακτες ανάγκες στον δήμο του. Τα ξέρει. Με ρωτήσατε πόσες θα είναι οι ροές του χρόνου. Εγώ να σας ρωτήσω πόσες θα είναι οι ροές τον Αύγουστο του 2025, για να προκηρύξω ένα διαγωνισμό και να είμαι έτοιμος, με την απαραίτητη δομή, για τον Αύγουστο του 2025; Διότι αν ξεκινούσαμε σήμερα με την τροπολογία σας - και θα αναφερθώ μετά - μέχρι να προκηρύξουμε το προσωπικό μέσω ΑΣΕΠ και να ξεκινήσουμε τους διαγωνισμούς, η πρώτη επόμενη δομή θα γινόταν το 2024 ή το 2025. Στο νησί μας ξεκίνησε το δικαστικό μέγαρο το 2011 και ακόμα δεν έχει ολοκληρωθεί, με τις διαδικασίες που προτείνετε εσείς στην τροπολογία σας. Έχουμε και έκτακτες ανάγκες. Όχι συχνά. Δεν μπορεί, όμως, κανείς να μου πει ότι αυτό που συνέβη τον Μάρτιο, όπου μπήκαν μέσα σε δύο μέρες, σε έντεκα νησιά του Αιγαίου σχεδόν δύο χιλιάδες μετανάστες και οι δομές ήταν ήδη γεμάτες, ήταν κάτι που θα μπορούσε ο ΣΥΡΙΖΑ να είχε προβλέψει το 2017 ή η Κυβέρνηση η δική μας τον Ιούλιο του 2019. Δεν μπορείς να προβλέψεις τα πάντα. Μπορείς να προβλέψεις την ομαλή εξέλιξη, όπως είπατε για τις κτιριακές υποδομές. Για τα σχολεία έχουμε μία εκτίμηση των γεννήσεων, ξέρουμε πόσα παιδιά θα πάνε στο σχολείο σε έξι χρόνια. Στο μεταναστευτικό δεν μπορείς πάντα να το κάνεις αυτό. Χρειαστήκαμε, λοιπόν, για κάποιες έκτακτες ανάγκες να προχωρήσουμε στην κατεπείγουσα διενέργεια διαγωνισμού με διαδικασία διαπραγμάτευσης χωρίς δημοσίευση, όπως προβλέπεται στο ν.4368/2016 και στον ν.4650/2019. Όλη αυτή η νομοθεσία είναι προγενέστερη αυτής της Κυβέρνησης. Και η επιτροπή διενέργειας αυτών των κατεπειγόντων διαγωνισμών - επειδή κάνατε λάθος κάποιοι στις ομιλίες σας - αποτελείται αποκλειστικά από δημοσίους υπαλλήλους, δεν συμμετείχε κανένας μετακλητός σε επιτροπή διενέργειας διαγωνισμού. Για το άρθρο 59 η ΕΑΑΔΗΣΥ έχει εκφράσει γνώμη και συγκεκριμένα την 12/2018. Θέτει συγκεκριμένους όρους και προϋποθέσεις, που φυσικά τηρούνται. Και το άρθρο 59 σήμερα εναρμονίζει την εφαρμογή ν.4587/2018, που είχε ορίσει ειδικές διαδικασίες για την έκδοση εντύπων στη λειτουργία πλέον με ψηφιακό τρόπο. Τέλος - και θα κλείσω με αυτό κι ευχαριστώ, κυρία Πρόεδρε, για την ανοχή σας - τέθηκε το θέμα των ειδικών δαπανών. Υπάρχουν δύο θέματα να απαντηθούν. Πρώτον, αν υπάρχει πραγματικά πρόβλημα μεταναστευτικού, αν υπάρχουν πραγματικά λαθροδιακινητές, αν υπάρχουν πραγματικά κυκλώματα που εμποδίζουν τις απελάσεις, εάν υπάρχουν πραγματικά κυκλώματα που είναι μέσα στις δομές και δημιουργούν θέματα ασφάλειας. Εάν συμφωνήσουμε ότι υπάρχει αυτό το πρόβλημα και συμφωνήσουμε ότι στόχος της χώρας μας είναι η προστασία της εθνικής ασφάλειας, πρέπει από εκεί και πέρα να δούμε απ' αυτό το πρίσμα τη σκοπιμότητα αυτής της διάταξης. Συνεργαζόμαστε, κύριε Ψυχογιέ, - που το θέσατε - με τις διωκτικές αρχές, αλλά οι δαπάνες αυτές βαρύνουν τον δικό μας προϋπολογισμό κι όχι τον προϋπολογισμό άλλων Υπουργείων. Αλλά για να μην παρεξηγούμαστε με τον κόσμο που ακούει, ενημερώνω ότι βάσει του Κανονισμού της Βουλής αυτές οι δαπάνες γίνονται γνωστές στα κόμματα. Άρα, θα τις γνωρίζετε αυτές τις δαπάνες. Άρα, δεν τίθεται θέμα διαφάνειας μέσα στη Βουλή. Τίθεται θέμα προστασίας αυτών των δαπανών προς τα έξω και κυρίως όχι εντός Ελλάδος, αλλά και εκτός Ελλάδος. Κυρίες και κύριοι συνάδελφοι, το μεταναστευτικό είναι ένα εθνικό θέμα. Ξεκάθαρη προτεραιότητά μας είναι η μείωση των ροών και ο περιορισμός των επιπτώσεων της κρίσης στις τοπικές κοινωνίες. Αυτούς τους στόχους υπηρετεί το σημερινό νομοσχέδιο. Συμβάλλει καταλυτικά στην αποσυμφόρηση των νησιών μας. Προς την κατεύθυνση αυτή σας καλώ να υπερψηφίσετε το παρόν νομοσχέδιο. Σας ευχαριστώ.
Κι εγώ σας ευχαριστώ, κύριε Υπουργέ. Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπας.
Κυρίες και κύριοι Βουλευτές, αρχίζει και παγιώνεται με ευθύνη της Κυβέρνησης μια λειτουργία του Κοινοβουλίου και του νομοθετικού έργου εντελώς ασυμβίβαστη τόσο με την σοβαρότητα των νομοσχεδίων που συζητούνται όσο και κυρίως με την αντικειμενική δυνατότητα που έχει ο ελληνικός λαός να ενημερώνεται και να παρεμβαίνει σε όλα αυτά τα ζητήματα που αφορούν άμεσα και τη ζωή του. Ουσιαστικά η Κυβέρνηση βρήκε την ευκαιρία που της δίνει η πανδημία όπου αντικειμενικά η προσοχή του λαού μας είναι στραμμένη στα ζητήματα της υγείας και της επιβίωσής του, για να περάσει εν κρυπτώ πολύ σοβαρά νομοσχέδια και μάλιστα με διαδικασίες εξπρές. Είκοσι έξι νομοσχέδια φέρνετε μέχρι τέλη Ιουλίου. Είναι νομοσχέδια για πολύ σοβαρά θέματα, όπως είναι τα ζητήματα της εκπαίδευσης, του περιβάλλοντος που συζητήσαμε προχθές, του μεταναστευτικού - προσφυγικού σήμερα και πολλά άλλα. Ποιος ξέρει ακριβώς και ποια. Τα κρατάτε πολλά απ' αυτά ως επτασφράγιστο μυστικό. Και ενώ εδώ στη Βουλή θα υπάρχει συνωστισμός νομοσχεδιών και διαδικασιών, ανεκτός κατά τη γνώμη σας, την ίδια στιγμή η πολιτική και κοινωνική διαμαρτυρία γι' αυτά τα νομοσχέδια, η έκφραση αντίδρασης, αντίστασης σε αυτά, θα θεωρείτε από εσάς επικίνδυνος και μη ανεκτός συνωστισμός. Δύο μέτρα και δύο σταθμά. Συνεπώς, το λιγότερο που πρέπει να κάνετε είναι να μην επιχειρήσετε να περάσετε εν μέσω υγειονομικής κρίσης νομοσχέδια που λόγω της σημασίας τους θα έπρεπε να εξασφαλιστεί και ο χρόνος και η απαραίτητη ενημέρωση, αλλά και η κινητοποίηση του ελληνικού λαού και των φορέων του, όπου οι ίδιοι βεβαίως εκτιμούν και όπου αποφασίζουν ότι χρειάζεται. Σας το έχουμε πει από την πρώτη στιγμή - το επαναλάβαμε και χθες στην Διάσκεψη των Προέδρων γιατί είναι ζήτημα στοιχειώδους δημοκρατίας - ένα τέτοιο νομοσχέδιο που λόγω της σοβαρότητάς του δεν θα έπρεπε να έρθει σε αυτήν τη φάση και με αυτές τις συνοπτικές διαδικασίες είναι και το σημερινό νομοσχέδιο του Υπουργείου Μεταναστευτικής Πολιτικής. Λίγο μόλις διάστημα μετά τις μεγάλες κινητοποιήσεις που έγιναν στα νησιά του Αιγαίου ενάντια στη δημιουργία κάθε είδους φυλακής εγκλωβισμού, η Κυβέρνηση προκλητικά έρχεται τώρα με το νομοσχέδιο, σε συνέχεια και της απαράδεκτης πράξης νομοθετικού περιεχομένου που επιτάσσει εκτάσεις, να νομοθετήσει τα κλειστά πολυδύναμα κέντρα κράτησης στα νησιά, στα οποία θα συνυπάρχουν οι νεοεισερχόμενοι, οι ευάλωτοι, αλλά και όσοι έχουν απορριφθεί οι αιτήσεις τους και βρίσκονται σε διαδικασία απέλασης, ενώ με το ίδιο νομοσχέδιο προχωράτε και στη δημιουργία κλειστών κέντρων στην ηπειρωτική Ελλάδα. Και όλα αυτά τα κάνατε εν μέσω μιας πανδημίας που δεν έχει ακόμα ξεπεραστεί και που είναι πιθανόν - όπως όλοι λένε - να επανέλθει το φθινόπωρο ίσως δριμύτερη, όταν μάλιστα όλο αυτό το διάστημα φάνηκαν οι μεγάλοι κίνδυνοι για τη δημόσια υγεία από την κατάσταση που επικρατεί στις προσφυγικές δομές, κίνδυνοι και για την υγεία των ίδιων των φιλοξενουμένων εκεί και για την υγεία των εργαζομένων σε αυτές αλλά και των κατοίκων της ευρύτερης περιοχής. Στην ουσία φτιάχνετε στα νησιά και στην ηπειρωτική χώρα τις νέες σιδερόφραχτες φυλακές της Ευρωπαϊκής Ένωσης, που εκτός όλων των άλλων θα είναι ενεργές υγειονομικές βόμβες έτοιμες να εκραγούν εξαιτίας της έλλειψης στοιχειωδών υποδομών και προϋποθέσεων προστασίας και υγιεινής. Με το νομοσχέδιο, επίσης, αυξάνεται η καταπάτηση των δικαιωμάτων τους με καινούριες συντμήσεις προθεσμιών, μειώσεις του χρόνου έκδοσης αποφάσεων, διεύρυνση του καθεστώτος κράτησης για περισσότερες ακόμα κατηγορίες. Για τα ανήλικα παιδιά μάλιστα καταργείται αυτό το τεκμήριο το οποίο παρείχε την αναγκαία προστασία μέχρι να αρθούν οι όποιες αμφιβολίες για την ηλικία των παιδιών ώστε να τους παρέχονται τα αναγκαία προστατευτικά μέτρα. Εισάγονται μια σειρά παγίδες και εμπόδια, με τραγικές συνέπειες για την πορεία των αιτημάτων ασύλου που αφορούν από την παρουσία ιδιωτών νομικών στη σύσταση μητρώου βοηθών χειριστών ασύλου μέχρι και τη μη εξασφάλιση διερμηνέα που να μιλάει τη γλώσσα των αιτούντων. Είναι χαρακτηριστική η διατύπωση για διερμηνεία σε γλώσσα που θεωρείται ότι κατανοεί ο αιτών κι όχι σε αυτήν που πραγματικά ομιλεί, με ό,τι βέβαια μπορεί να σημαίνει αυτό για την πορεία της αίτησης. Καταργείται και μάλιστα αναδρομικά από 1-1-2020 ακόμα και η δυνατότητα χορήγησης άδειας διαμονής για ανθρωπιστικούς λόγους. Όσο για την Υπηρεσία Ασύλου, όχι μόνο δεν προβλέπεται καμμία κάλυψη των αναγκών με το αναγκαίο μόνιμο προσωπικό, αλλά χθες ο Υπουργός έκανε σαφές ότι δεν πρόκειται να ανανεώσει τις συμβάσεις των δεκαεπτά έμπειρων υπαλλήλων, που απολύθηκαν. Στο ίδιο νομοσχέδιο όμως, που πετάει στον Καιάδα και τα θύματα, τους ξεριζωμένους, υπάρχουν μια σειρά ρυθμίσεις διευκόλυνσης. Διευκολύνετε, για παράδειγμα, ξένους λεφτάδες, όσους θεωρείτε ότι «φυσάνε τον παρά», και τις οικογένειες αυτών, χορηγώντας τους άδειες διαμονής και χρυσές βίζες, μπας και κάνουν καμιά «business» δηλαδή. Διευκολύνετε επίσης την παροχή φτηνού και ευέλικτου εργατικού δυναμικού, ασκουμένων, χωρίς κατοχυρωμένα δικαιώματα. Διευκολύνετε ακόμα αμερικάνους υπότροφους του Ιδρύματος «Fulbright» να εκδίδουν γρήγορες και ευέλικτες θεωρήσεις εισόδου, στο πλαίσιο της εμβάθυνσης της εμπλοκής της Ελλάδας στους σχεδιασμούς των Ηνωμένων Πολιτειών, της Αμερικής, του ΝΑΤΟ και άμβλυνσης βεβαίως του αντιαμερικανισμού - εκπεφρασμένου για πολλοστή φορά στόχου της Αμερικανικής Πρεσβείας εδώ στην Ελλάδα - , αντιιμπεριαλισμού που βέβαια υπάρχει έτσι κι αλλιώς μέσα στον ελληνικό λαό. Τέλος, συνεχίζετε την πολιτική όλων των μέχρι σήμερα κυβερνήσεων, με τα λεγόμενα «μυστικά κονδύλια», που με το νομοσχέδιο η Κυβέρνηση τα εισάγει και στο Υπουργείο Μετανάστευσης. Η εξέλιξη αυτή συνδέεται με την κλιμάκωση, κατά την άποψή μας, της καταστολής και του φακελώματος, και με στρατιωτικά μέσα, με τη συνδρομή FRONTEX και ΝΑΤΟ, με τις παράνομες επαναπροωθήσεις, στο όνομα δήθεν της αποτροπής, μια πολιτική που ξεκίνησε ο ΣΥΡΙΖΑ όσο αυξάνονταν τα κύματα των προσφύγων και που τώρα απογειώνει βέβαια η Νέα Δημοκρατία. Αυτό το νομοσχέδιο κινείται στο πλαίσιο της απαράδεκτης, της εγκληματικής Συμφωνίας Ευρωπαϊκής Ένωσης - Τουρκίας, που υπέγραψε ο ΣΥΡΙΖΑ, εφαρμόζει η Κυβέρνηση της Νέας Δημοκρατίας, στο πλαίσιο της μετατροπής της χώρας μας σε φυλακή της Ευρωπαϊκής Ένωσης για τους πρόσφυγες και τους μετανάστες. Η ελληνική Κυβέρνηση διαπραγματεύεται με την τούρκικη κυβέρνηση για τις τύχες των ξεριζωμένων προσφύγων σαν «καλές φιλενάδες», την ίδια στιγμή που εντείνονται οι τούρκικες προκλήσεις σε βάρος κυριαρχικών δικαιωμάτων της χώρας. Και όλα αυτά τη στιγμή που η Συμφωνία Ευρωπαϊκής Ένωσης - Τουρκίας έχει προ πολλού σταλεί στα αζήτητα από την τούρκικη κυβέρνηση. Με την ευκαιρία αυτή, έχετε το θράσος να εγκαλείτε το ΚΚΕ, μέσα κυρίως από τις «φυλλάδες» της παράταξής σας, όπως η «ΕΣΤΙΑ» και άλλες της αμαρτωλής ακροδεξιάς, γιατί - λένε - στείλαμε μήνυμα αλληλεγγύης την Πρωτομαγιά στο Κομμουνιστικό Κόμμα Τουρκίας και στο τέλος - λέει - του μηνύματος ο Γενικός Γραμματέας του Κόμματος - εγώ, δηλαδή - απευθύνθηκε - όπως άλλωστε συνηθίζεται από όλους - στη γλώσσα τους με το σύνθημα «Ζήτω η εργατική Πρωτομαγιά και η ενότητα των εργατών!» και διάφορα τέτοια. Και τα λένε αυτά για ένα κόμμα, το Κομμουνιστικό Κόμμα Τουρκίας, που διώκεται από το καθεστώς Ερντογάν, που παλεύει για την ειρήνη, τη φιλία, την αλληλεγγύη, που συμπαραστέκεται στον κυπριακό λαό, στην Κύπρο μας, παλεύει για καμμία αλλαγή συνόρων στο Αιγαίο και γενικότερα στην περιοχή, καταγγέλλοντας την επιθετική προκλητικότητα της τούρκικης άρχουσας τάξης και του Ερντογάν. Αιδώς, Αργείοι! Για τον Ερντογάν όμως τελικά δουλεύουν όλα αυτά τα αντιδραστικά «τσιράκια» σας, ακόμα κι όταν δεν το συνειδητοποιούν αυτό, δεν το καταλαβαίνουν ή όταν το κάνουν απλώς μόνο και μόνο για να χαϊδέψουν κάποια αυτιά ενός οπισθοδρομικού, αντιδραστικού, καθυστερημένου ακροατηρίου ψηφοφόρων τους πιθανώς. Απέναντι σε αυτήν την εκρηκτική κατάσταση, που διαμορφώνεται για πρόσφυγες, για μετανάστες, για τους νησιώτες μας, για τον ελληνικό λαό συνολικά, η μόνη διέξοδος και λύση για την αντιμετώπιση του προβλήματος βρίσκεται στη θέση του ΚΚΕ για κατάργηση, εδώ και τώρα, του Κανονισμού του Δουβλίνου, της Συμφωνίας Ευρωπαϊκής Ένωσης - Τουρκίας, ώστε οι πρόσφυγες να πάνε στις χώρες προορισμού τους, να δοθεί η δυνατότητα υποβολής αιτήσεων ασύλου στο έδαφος της Τουρκίας και απευθείας μετακίνησης στις χώρες προορισμού τους, να γίνονται σεβαστά τα δικαιώματα των αιτούντων άσυλο, έτσι όπως προβλέπεται από τη Συνθήκη της Γενεύης. Κύριοι της Κυβέρνησης, η υποκρισία και η λογική των δύο μέτρων και δύο σταθμών στη νομοθέτηση φαίνεται και από το εξής: Ενώ δεν χάνετε ούτε στιγμή στην κατάθεση και ψήφιση αντιδραστικών και αντιλαϊκών νομοσχεδίων, που τα απορρίπτει η συντριπτική πλειοψηφία των φορέων τους οποίους αφορούν και οι οποίοι συμμετέχουν στη διαβούλευση, δεν δείχνετε τον ίδιο ζήλο για να φέρετε λύση στα υπαρκτά, άμεσα, πολύ σοβαρά προβλήματα, που αφορούν ολόκληρους κλάδους και κατηγορίες εργαζομένων. Τέτοια προβλήματα, για παράδειγμα, είναι αυτά που αφορούν άμεσα και επείγοντα προβλήματα που αντιμετωπίζουν οι καλλιτέχνες, οι δημιουργοί, συνολικά οι εργαζόμενοι στον χώρο της τέχνης και του πολιτισμού, έναν χώρο που διαχρονικά μαστίζεται από ανεργία και από περιστασιακή απασχόληση. Η πανδημία του κορωνοϊού διόγκωσε στο έπακρο τα προβλήματα αυτών των εργαζομένων. Κάθε δραστηριότητα σε όλους τους τομείς απασχόλησής τους, φεστιβάλ, κινηματογράφους, θέατρα, συναυλίες, μουσικές και θεατρικές σκηνές, χώρους ψυχαγωγίας, εκπαίδευση, τηλεοπτικά γυρίσματα κ.ά., διακόπηκαν, με αποτέλεσμα η πλειονότητα των εργαζομένων σε όλους τους χώρους και ειδικότητες του πολιτισμού να μην έχει στοιχειωδώς εισόδημα, ενώ παραμένει άγνωστο το πότε και με ποιες προϋποθέσεις θα επανέλθει κανονικά η καλλιτεχνική δραστηριότητα. Το ΚΚΕ, από την πρώτη στιγμή, συμπαραστάθηκε σε όλες τις διεκδικήσεις τους, στα σωματεία τους, στις πολύμορφες κινητοποιήσεις τους και υιοθέτησε το δίκαιο αίτημά τους για άμεση λήψη ολόπλευρων και ουσιαστικών μέτρων στήριξης για το σύνολο των εργαζομένων στον χώρο της τέχνης και του πολιτισμού, ώστε να εξασφαλίζεται στοιχειωδώς η επιβίωσή τους. Παρά τις μεγάλες κινητοποιήσεις τους και μετά τις μεγάλες αυτές κινητοποιήσεις ανακοινώσατε κάποια «ημίμετρα» χτες. Το ΚΚΕ έχει καταθέσει μια ολοκληρωμένη πρόταση νόμου για όλον τον χώρο του πολιτισμού. Με την πρόταση νόμου, ανάμεσα στα άλλα, το ΚΚΕ προτείνει: επίδομα στήριξης για όλους τους εργαζομένους στον κλάδο της τέχνης και του πολιτισμού, ομοίως για τους αυτοαπασχολούμενους καλλιτέχνες, δημιουργούς και για κάθε μικρή επιχείρηση πλην ανωνύμων εταιρειών. Επίσης, προτείνονται απαλλαγές από υποχρεώσεις καταβολής τόκων, προστίμων, υποχρεώσεων προς ασφαλιστικά ταμεία, του τέλους επιτηδεύματος, του ΕΝΦΙΑ, επίδομα στέγασης, αναστολή κάθε μέτρου αναγκαστικής εκτέλεσης και είσπραξης, δέσμευσης τραπεζικών λογαριασμών, κατασχέσεων κ.ά.. Για τους μακρόχρονα άνεργους αυτού του κλάδου προτείνεται να ενταχθούν στο επίδομα ανεργίας χωρίς να απαιτείται η συνδρομή των όρων και προϋποθέσεων της ισχύουσας νομοθεσίας για τη χορήγησή του, μέχρι και την άρση κάθε περιοριστικού μέτρου. Επίσης, επέκταση της χορήγησης της αποζημίωσης ειδικού σκοπού των 800 ευρώ σε όλες τις κατηγορίες εργαζομένων, αυτοαπασχολουμένων, των πολύ μικρών επιχειρήσεων που δραστηριοποιούνται στον κλάδο της τέχνης και του πολιτισμού και οι οποίοι αποκλείστηκαν από τις προηγούμενες κυβερνητικές ρυθμίσεις. Ειδικά προγράμματα στήριξης του Υπουργείου Πολιτισμού και επιχορηγούμενες παραγωγές της περιόδου 2020-2021, όπως αγορές και αναθέσεις από το κράτος και τους φορείς του καλλιτεχνικών έργων ή καλλιτεχνικών υπηρεσιών σε κάθε είδους τέχνη, κατόπιν ανοιχτής πρόσκλησης ενδιαφέροντος ή με πανελλήνιο καλλιτεχνικό διαγωνισμό. Αύξηση του ποσοστού του ελληνικού ρεπερτορίου, καθώς και του ποσοστού μίσθωσης ταινιών μυθοπλασίας και τεκμηρίωσης στον ραδιοτηλεοπτικό χρόνο. Απαιτούμε - μιας και βρίσκεστε σε νομοθετικό «οίστρο» και σε συνεχείς διαδικασίες εξπρές - να φέρετε άμεσα για συζήτηση στη Βουλή αυτήν την πρόταση νόμου του ΚΚΕ. Για τέτοιες διαδικασίες εξπρές θα σας χειροκροτήσουν οι εργαζόμενοι του χώρου. Καλούμε όλους τους Βουλευτές όλων των κομμάτων να υπερψηφίσουν και να σταματήσουν να κρύβονται πίσω από το δάχτυλό τους και από τις γνωστές ιδεοληψίες τους. Τελειώνοντας, αξίζει να μνημονεύσουμε και από αυτό εδώ το Βήμα ότι στις 9 Μάη του 1945 ολοκληρωνόταν η αντιφασιστική νίκη των λαών, μπήγοντας στην καρδιά του ναζιστικού τέρατος το σπαθί των λαών, με την αποφασιστική συμβολή κυρίως της τότε Σοβιετικής Ένωσης και του Κόκκινου Στρατού, των αντιστασιακών, παρτιζάνικων ένοπλων δυνάμεων, σε όλες τις κατεχόμενες χώρες της Ευρώπης. Τιμή μόνο τους πρέπει και όχι αυτός ο αντικομμουνιστικός οχετός, που χύνεται κάθε χρόνο τέτοια μέρα. Αυτήν τη μέρα με αυτό το περιεχόμενο έπρεπε να τιμάμε και όχι να της αλλάζουμε και τον χαρακτήρα, να τη γιορτάζουμε υποκριτικά ως μέρα δήθεν της Ευρώπης, μιας Ευρώπης ένωσης καπιταλιστικών κρατών που οξύνονται σήμερα όλες οι αντιθέσεις τους. Άλλωστε, είναι το πλαίσιο λειτουργίας της ευρωζώνης που αναδείχθηκε ως ασφυκτικός κορσές για τα πιο αδύναμα οικονομικά κράτη - μέλη στην ευρωπαϊκή και τη διεθνή αγορά. Η περιοριστική δημοσιονομική και νομισματική πολιτική όξυνε την κρίση και τις συνέπειές της για τις λαϊκές δυνάμεις, με αύξηση της ανεργίας, μείωση μισθών και συντάξεων και τόσα άλλα. Η επιτάχυνση της εκδήλωσης της νέας βαθιάς διεθνούς κρίσης με καταλύτη την πανδημία του κορωνοϊού αύξησε αντικειμενικά την απόκλιση συμφερόντων των κρατών στο εσωτερικό της ευρωζώνης. Η κρίση μεταφράζεται από το κεφάλαιο ως ευκαιρία για τη διασφάλιση φθηνότερης εργατικής δύναμης, για κατεδάφιση δικαιωμάτων, για επέκταση ελαστικών σχέσεων εργασίας. Η εκδήλωση της κρίσης στην Ελλάδα διαμορφώνεται σε αυτό το ευρωπαϊκό και διεθνές περιβάλλον. Η μεγάλη βαρύτητα του τουρισμού στην ελληνική οικονομία, καθώς και των διεθνών μεταφορών, αλλά και των εξαγωγών προϊόντων διύλισης πετρελαίου, που είναι το μεγαλύτερο εξαγώγιμο εμπόρευμα, συνεπιδρούν και το βάθος της κρίσης στην εγχώρια οικονομία εκτιμάται από όλες τις αναλύσεις σε σημαντικά μεγαλύτερο ακόμα και από τον κοινοτικό μέσο όρο. Δεν έχει σημασία αν η ελληνική Κυβέρνηση κάνει πως δεν καταλαβαίνει και συνεχώς προσπαθεί να βάλει ενέσεις αισιοδοξίας χωρίς, όμως, αντίκρισμα. Ένα σημαντικό μέρος μικρών επιχειρήσεων θα κλείσει άμεσα ή θα επιβαρυνθεί με πάρα πολύ σημαντικές ζημιές, καθώς τα όποια προσωρινά μέτρα κυβερνητικής στήριξης δεν αρκούν για να αντιστρέψουν αυτή την τάση. Η αύξηση των κόκκινων δανείων των ελληνικών τραπεζών προεξοφλείται στις σχετικές αναλύσεις. Σημειώνουμε πως ακόμα και αν επιτευχθεί κάποια ρύθμιση των κρατικών χρεών και των δαπανών για την κορωνοκρίση σε επίπεδο Ευρωπαϊκής Ένωσης, η Ελλάδα δεσμεύεται για την αποπληρωμή των ήδη υφιστάμενων δανείων και για συγκεκριμένα πρωτογενή πλεονάσματα - αποτελέσματα, που τελικά θα πρέπει να πληρωθούν τα επόμενα χρόνια. Ήδη ο οίκος «FITCH», αξιολογώντας τις προοπτικές της ελληνικής οικονομίας, υποβάθμισε ξανά την πιστοληπτική ικανότητα του κράτους. Βέβαια, η αναμενόμενη μείωση του ΑΕΠ το 2020 δεν εμποδίζει αυξημένες επενδύσεις και κερδοφορία σε κάποιους συγκεκριμένους κλάδους, χωρίς όμως να αλλάζει τη βασική τάση. Γενικότερα και σε αυτήν τη φάση θα ενισχυθεί η τάση συγκέντρωσης και συγκεντροποίησης κεφαλαίου, η αύξηση του μεριδίου μονοπωλιακών ομίλων στο σύνολο της οικονομίας. Τόσο διεθνώς όσο και στην Ελλάδα οι κυβερνήσεις και γενικότερα το πολιτικό σύστημα συγκλίνει στην υιοθέτηση μεγάλης κρατικής παρέμβασης, μεγαλύτερης από τη μέχρι σήμερα, επεκτατικής δημοσιονομικής και χαλάρωσης της νομισματικής πολιτικής για να στηριχθεί αυτή η ανάκαμψη της καπιταλιστικής οικονομίας. Γενικά, όμως, δεν πρόκειται για κάποια προοδευτική εξέλιξη, όπως ισχυρίζεται ο ΣΥΡΙΖΑ. Η επεκτατική δημοσιονομική πολιτική, η μεγαλύτερη κρατική παρέμβαση φορτώνει ξανά, με διαφορετικό βέβαια τρόπο, αλλά φορτώνει, τα βάρη στις πλάτες του λαού. Ο λαός καλείται να αποπληρώσει τα νέα δάνεια και να σηκώσει το βάρος ζημιογόνων ιδιωτικών επιχειρήσεων στην περίπτωση προσωρινής κρατικοποίησής τους. Συνεπώς, εμείς λέμε ότι απαιτείται μεγαλύτερη επαγρύπνηση, υπευθυνότητα, ρεαλισμός, αγωνιστική ενότητα και κινητοποίηση, διεκδίκηση από τον λαό μας, συνολική αλλαγή ρότας όσο είναι καιρός. Αλλιώς, θα την πληρώσει και πάλι ο λαός. Ευχαριστώ.
Κι εγώ σας ευχαριστώ, κύριε Πρόεδρε. Τον λόγο έχει η Πρόεδρος του Κινήματος Αλλαγής κ. Φώφη Γεννηματά για δεκαπέντε λεπτά. Αμέσως μετά, κυρίες και κύριοι συνάδελφοι, θα κάνουμε μια διακοπή δέκα λεπτών για να μπορέσει να απολυμανθεί ο χώρος, όπως μας έχει υποδείξει η υγειονομική υπηρεσία, και θα επανέλθουμε για τη συνέχεια.
Ευχαριστώ πολύ, κυρία Πρόεδρε. Εκφράζω τη βαθιά μου θλίψη για την απώλεια του αγαπημένου φίλου Δημήτρη Κρεμαστινού. Χάσαμε σήμερα έναν σπουδαίο άνθρωπο, έναν λαμπρό επιστήμονα, έναν φλογερό πατριώτη, έναν μαχητή της δημοκρατικής παράταξης, Βουλευτή, Αντιπρόεδρο της Βουλής και Υπουργό. Ήταν «ο δικός μας γιατρός». Ο Δημήτρης δεν στάθηκε μόνο στο πλευρό του ιδρυτή μας Ανδρέα Παπανδρέου. Κέρδισε την εκτίμηση και την εμπιστοσύνη των Ελλήνων μέσα από τη συνεχή κοινωνική, επιστημονική και ακαδημαϊκή του παρουσία, το διδακτικό και ερευνητικό του έργο και, βέβαια, μέσα από τη θητεία του στο Υπουργείο Υγείας και Κοινωνικών Ασφαλίσεων, όπου συνέβαλε για τη στήριξη του Εθνικού Συστήματος Υγείας. Το όνομά του συνδέθηκε με τη λειτουργία των σημαντικότερων καρδιολογικών κλινικών της χώρας, την ενίσχυση του ΕΚΑΒ, τη λειτουργία των αεροδιακομιδών, τη δημιουργία του ΟΚΑΝΑ, την εισαγωγή της τηλεϊατρικής, που την πίστευε τόσο φανατικά μέχρι την τελευταία στιγμή, την αναμόρφωση του Ψυχιατρείου της Λέρου, την ίδρυση και τη στήριξη του Νοσοκομείου της Ρόδου. Η απουσία του είναι βέβαιο ότι αφήνει δυσαναπλήρωτο κενό στην επιστήμη, στην παράταξή μας και, βέβαια, στην ιδιαίτερη πατρίδα του, τα Δωδεκάνησα, που τον αγάπησαν και τον τίμησαν όλα αυτά τα χρόνια. Οι Έλληνες και οι Ελληνίδες θα τον θυμόμαστε τον Δημήτρη Κρεμαστινό με αγάπη και σεβασμό. Κυρίες και κύριοι Βουλευτές, ο κίνδυνος για την υγεία μας είναι ακόμα εδώ. Για να μείνουμε ασφαλείς, ακολουθούμε τις οδηγίες των ειδικών. Η ατομική ευθύνη του καθενός παραμένει εξαιρετικά σημαντική. Η Κυβέρνηση, όμως, οι δήμοι της χώρας, ο ΕΟΔΥ έχουν ευθύνη να ενημερώνουν έγκαιρα και σωστά και βέβαια να περιφρουρούν τους χώρους ευθύνης τους. Η πρόληψη προηγείται της καταστολής. Είπαμε στα νέα παιδιά να προσέξουν για να προστατεύσουν τους παππούδες τους και το καταφέραμε. Τώρα πρέπει να τους πούμε ότι πρέπει να προστατεύσουν τους εαυτούς τους και τους φίλους τους. Η δημοκρατία στηρίζεται στην πειθώ και στον διάλογο και ας μην το ξεχνάμε αυτό. Κύριοι της Κυβέρνησης, τίποτα δεν έχει αλλάξει στη μεταναστευτική πολιτική. Ακολουθείτε τα χνάρια και τις δεσμεύσεις της προηγούμενης κυβέρνησης. Πέρασαν έξι μήνες από την ψήφιση του πολυδιαφημισμένου νόμου σας για το άσυλο και κανένα απολύτως αποτελεσματικό σχέδιο δεν είδαμε. Την αρχική σας αδιαφορία διαδέχθηκε ο αυταρχισμός, οι επιτάξεις και οι υποσχέσεις χωρίς αντίκρισμα. Επιτάχυνση της διαδικασίας ασύλου δεν έγινε. Αποσυμφόρηση των νησιών δεν έγινε. Επιμερισμός της ευθύνης με την Ευρωπαϊκή Ένωση δεν έγινε. Μηχανισμός επανεγκατάστασης με κράτη - μέλη της Ευρωπαϊκής Ένωσης δεν έγινε. Η κοινή δήλωση Ευρωπαϊκής Ένωσης - Τουρκίας έχει καταρρεύσει. Οργανωμένες δομές φιλοξενίας δεν έγιναν, απλά μετονομάστηκαν οι υπάρχουσες. Περισσότεροι παράτυπα εισερχόμενοι και διαμένοντες μετανάστες δεν επιστράφηκαν. Προληπτικό σχέδιο για την αντιμετώπιση της πανδημίας στις δομές δεν υπάρχει. Υπάρχει, βέβαια, σχέδιο για τη δημιουργία κομματικού σας στρατού. Εδώ πρέπει να παραδεχθώ ότι έχετε και εμπειρία και στρατηγική. Το νομοσχέδιό σας με αυτό ουσιαστικά ασχολείται. Δεν βελτιώνει τη μεταναστευτική νομοθεσία και σε καμμιά περίπτωση δεν βελτιώνει ούτε τη ζωή των κατοίκων των νησιών, ούτε τη ζωή των προσφύγων και μεταναστών. Για όλους αυτούς τους λόγους, λοιπόν, το Κίνημα Αλλαγής καταψηφίζει αυτό το νομοσχέδιο. Και πιο συγκεκριμένα, γιατί, πρώτον, δημιουργεί ένα Υπουργείο μετακλητών υπαλλήλων. Το επιτελικό κράτος που υποσχέθηκε ο κ. Μητσοτάκης αποδεικνύεται και πάλι το γνωστό παλιό πελατειακό κράτος της Δεξιάς. Η Νέα Δημοκρατία στην κυβέρνηση και οι μετακλητοί στην εξουσία. Προσλαμβάνονται μια στρατιά μετακλητών σε όλες τις βαθμίδες, εκ των οποίων πολλοί σε διευθυντικές θέσεις. Αντικαθιστά η Νέα Δημοκρατία με τους «κολλητούς της» τα στελέχη της δημόσιας διοίκησης και μάλιστα, χωρίς να τους ζητούνται καν ιδιαίτερα προσόντα, μιας και ο νόμος για το δήθεν «επιτελικό κράτος» κατήργησε όλες αυτές τις πολυτέλειες. Δεν χρειάζεται να έχει κανείς πτυχίο, δεν χρειάζεται απολύτως τίποτα, παρά μόνο ένα πράγμα, να έχει ψηφίσει τον Υπουργό. Δεύτερον, καταψηφίζουμε αυτό το νομοσχέδιο γιατί διαιωνίζεται ένα καθεστώς που ευνοεί τη διαφθορά. Συνεχίζεται η πρακτική που είχε ξεκινήσει ο ΣΥΡΙΖΑ, αδιαφανείς διαδικασίες σε σειρά συμβάσεων χωρίς διαγωνισμούς. Και αυτό δεν γίνεται τώρα μονάχα μέσα στην πανδημία, αυτό έχει ξεκινήσει από τον Δεκέμβριο. Κάθε φορά επικαλείστε τις ανάγκες από απρόβλεπτες αυξήσεις των ροών. Όμως, δεν υπάρχει τίποτα απρόβλεπτο πια, όλα είναι απολύτως προβλέψιμα, όπως προβλέψιμες είναι και οι δικές σας απαράδεκτες τακτικές, κύριοι της Κυβέρνησης. Χωρίς να λαμβάνετε, μάλιστα, υπ' όψιν ότι αυτές οι πρακτικές βρίσκονται στο στόχαστρο έρευνας της Ευρωπαϊκής Υπηρεσίας Καταπολέμησης της Απάτης. Δεν ιδρώνει το αυτί σας ούτε από την παρέμβαση του Προέδρου της Ανεξάρτητης Αρχής Δημοσίων Συμβάσεων και του Συνηγόρου του Πολίτη που τόνισαν στην αρμόδια επιτροπή της Βουλής ότι το σχέδιο νόμου πάσχει από σοβαρότατα προβλήματα νομιμότητας ως προς τις διατάξεις του για τις δημόσιες συμβάσεις. Αυτές οι πελατειακές πολιτικές είναι που έριξαν τη χώρα στα βράχια, στην κρίση και στα μνημόνια. Είναι φανερό ότι δεν έχετε διδαχθεί τίποτα από την καταστροφική περίοδο 2004-2009. Και τρίτον, καταψηφίζουμε το νομοσχέδιο γιατί καθιερώνεται - με επισημότητα - μάλιστα, η αδιαφάνεια. Και σας ερωτώ, την Κυβέρνηση, τον αρμόδιο Υπουργό και βεβαίως, πάνω από όλους ερωτώ τον Πρωθυπουργό: Τι λογαριασμός απόρρητων κονδυλίων είναι αυτός που καθιερώνετε; Ποιες είναι οι ανάγκες του Υπουργείου για τις οποίες δεν μπορείτε να δώσετε αιτιολογία; Για ποιες χρήσεις προορίζονται αυτά τα ποσά; Κύριε Υπουργέ, δεν θα δεχθούμε ποτέ ότι ένας κυβερνητικός παράγων ορίζει όποιον θέλει και δίνει χρήματα όπου θέλει. Αυτά είναι χρήματα του ελληνικού λαού. Και για όλους αυτούς τους λόγους το Κίνημα Αλλαγής κατέθεσε αίτημα ονομαστικής ψηφοφορίας, για όλα αυτά τα άρθρα που υποθάλπουν την αδιαφάνεια και στο προσφυγικό, γιατί δεν είναι μονάχα στο προσφυγικό. Έχουμε εδώ και πολύ καιρό επισημάνει ότι με τον τρόπο που χειρίζεστε το προσφυγικό - μεταναστευτικό κινδυνεύουμε να καταλήξει αυτό σε εθνική τραγωδία. Και αυτό γιατί αντιμετωπίζετε το ζήτημα ως εθνικό και όχι ευρωπαϊκό. Έλυσαν οι χώρες της βόρειας και κεντρικής Ευρώπης το πρόβλημά τους και δημιούργησαν εστίες εκβιασμού στα σύνορά μας από τον Ερντογάν. Τον Νοέμβριο από αυτό το Βήμα ο κ. Μητσοτάκης μίλησε για την αποσυμφόρηση των νησιών. Σήμερα, μετά από πέντε μήνες, ο αριθμός των εγκλωβισμένων στα νησιά παραμένει περίπου ο ίδιος. Βέβαια, δεν μπορώ να μην παρατηρήσω ότι απεγκλωβίστηκαν ο κ. Χρυσοχοΐδης και ο κ. Στεφανής. Οι ροές τώρα σταμάτησαν για λίγο καιρό για τους γνωστούς λόγους, βέβαια και αυτό είναι θετικό, αλλά πλησιάζει το καλοκαίρι και αυξάνεται η ανησυχία και ο προβληματισμός. Αλήθεια, κύριε Υπουργέ, η νέα κανονικότητα πόσους εγκλωβισμένους προβλέπει ότι μπορεί να αντέξει στα νησιά; Και πόση ανοχή και αντοχή προβλέπεται στη δική σας κανονικότητα για τους κατοίκους των νησιών; Πρόβλημα, όμως, υπάρχει και στη διαβίωση των προσφύγων και μεταναστών, ιδιαίτερα μέσα στην πανδημία. Είδαμε τι έγινε με τον κίνδυνο μόλυνσης από τον ιό, κανένα σχέδιο και κανένας απολύτως προληπτικός έλεγχος δεν υπήρξε. Εικόνες ντροπής στη Ριτσώνα, στο Κρανίδι, τα ίδια στη Χίο, στη Σάμο, στη Μόρια, στην Κω και βεβαίως, στη Λέρο. Τι έγινε; Απλά στην ανθρωπιστική κρίση προστέθηκε και η υγειονομική. Κυρίες και κύριοι Βουλευτές, από τον Οκτώβριο φωνάζουμε για την ανάγκη φύλαξης των συνόρων μας - χερσαίων και θαλάσσιων - με την ενεργή συμβολή της Ευρωπαϊκής Ένωσης και βεβαίως, την επιχειρησιακή αναβάθμιση της FRONTEX. Ήρθε η τυχοδιωκτική απόπειρα των Τούρκων στον Έβρο και επιτέλους αντιδράσατε και είχατε τη στήριξή μας σε αυτό. Το πρόβλημα, όμως, ανέδειξε για άλλη μια φορά ότι η Τουρκία αξιοποιεί εις βάρος δυστυχισμένων ανθρώπων και εις βάρος της χώρας μας το ότι η Ευρώπη τους έδωσε τα κλειδιά του προσφυγικού - μεταναστευτικού. Στο θράσος του Ερντογάν μόνο η αποφασιστικότητα της χώρας μας μετράει. [[Χειροκροτήματα από την πτέρυγα του Κινήματος Αλλαγής]] Τα θέματα των ελληνοτουρκικών σχέσεων και το μεταναστευτικό - προσφυγικό είναι αλληλένδετα, προφανώς, και δεν πρέπει να διαφεύγει από κανέναν ότι ο Ερντογάν εκβιάζει την Ευρώπη για τα δικά του ζητήματα, χρησιμοποιώντας ως εργαλείο το προσφυγικό - μεταναστευτικό, αλλά ταυτόχρονα προσπαθεί να αποσταθεροποιήσει την Ελλάδα μέσα στο πλαίσιο της αναθεωρητικής του στρατηγικής και βέβαια, των παράνομων επιδιώξεών του στο Αιγαίο και στην Ανατολική Μεσόγειο. Τα προβλήματα με τις ελληνοτουρκικές σχέσεις και το προσφυγικό - μεταναστευτικό θα έχουν βάθος, θα έχουν διάρκεια και ενδεχομένως κλιμάκωση στο μέλλον. Χρειάζονται γι' αυτό ολοκληρωμένες πολιτικές, όχι ημίμετρα και βέβαια, σε καμμιά περίπτωση, επικοινωνιακές φούσκες, με πρώτο ζήτημα την αλλαγή της κοινής δήλωσης Ευρωπαϊκής Ένωσης - Τουρκίας - που ούτως ή άλλως παραβιάζει ευθέως η Τουρκία - την καθιστά γράμμα κενό. Να δοθεί η δυνατότητα επιστροφής μη δικαιούμενων άσυλο και από την ενδοχώρα, όχι μόνο από τα νησιά. Να εφαρμοστούν οι επιστροφές στην πράξη. Δεύτερον, τον αναλογικό επιμερισμό των αιτούντων άσυλο σε όλη την Ευρώπη. Δεν μπορεί η χώρα μας να σηκώσει μόνη της όλο το βάρος. Και τρίτον, την αλλαγή του κανονισμού Δουβλίνο, ώστε οι διαδικασίες εξέτασης του ασύλου να μην γίνονται μόνο στις χώρες πρώτης υποδοχής, όπως είναι η χώρα μας και η Ιταλία. Αυτές οι πολιτικές είναι που πρέπει να διεκδικηθούν, ιδιαίτερα τώρα που περνάμε στο δεύτερο στάδιο της πανδημίας και πρέπει να τις διεκδικήσουμε σθεναρά από την Ευρωπαϊκή Ένωση, με αποφασιστικότητα, όμως, όχι απλά δημόσιες σχέσεις και με απαίτηση για να δοθούν και οι σχετικοί πόροι για την αξιοπρεπή διαβίωση όσων βρίσκονται στις δομές της χώρας μας. Έχουμε ανάγκη από πράξεις και όχι μονάχα ωραία και κούφια λόγια. Θέλω να σημειώσω εδώ ότι είναι θετικό το γεγονός ότι ξεκίνησε η μετεγκατάσταση χιλίων πεντακοσίων ασυνόδευτων ανηλίκων σε άλλες χώρες της Ευρωπαϊκής Ένωσης. Είναι, όμως, μονάχα το 1,5% του συνολικού αριθμού των ασυνόδευτων ανήλικων που βρίσκονται στη χώρα μας. Καταλαβαίνετε, λοιπόν, την έκταση του προβλήματος. Κυρίες και κύριοι Βουλευτές, βλέπω ότι ένα μεγάλο μέρος των πόρων που εξήγγειλε η κ. Φον ντερ Λάιεν αφορά τις φαραωνικού τύπου κλειστές δομές που προαναγγέλλει η Κυβέρνηση. Θέλω εδώ πολύ σύντομα να ανοίξω μία παρένθεση για να πω ότι οι συντηρητικοί κύκλοι της Ευρώπης, και ειδικότερα του Βερολίνου, πιστεύουν ότι με μερικές δεκάδες εκατομμύρια μπορούν να πετάξουν από πάνω τους το πρόβλημα. Και μας το έδειξαν αυτό πολύ καθαρά και όλο αυτό το διάστημα, αλλά και με την επίσκεψή τους εδώ. Κλείνω, λοιπόν, αυτή την παρένθεση για να επιστρέψω στο ότι νομοθετείτε σήμερα τις κλειστές ελεγχόμενες δομές νήσων. Επιμένετε, κύριε Υπουργέ, ότι όλα θα γίνονται στα νησιά, στην πιο ευαίσθητη εθνικά περιοχή. Δεν είμαστε αντίθετοι επί της αρχής στο θέμα των κλειστών δομών. Το έχουμε δει πάρα πολλές φορές. Οι κλειστές ή οι ανοιχτές δομές, όμως, δεν λύνουν το πρόβλημα, δεν είναι αυτή η λύση. Βιώσιμη λύση είναι η ριζική αλλαγή της ευρωπαϊκής πολιτικής και ευθύνη της Κυβέρνησης είναι να εξαντλήσει όλες τις δυνατότητες για να το πετύχει, ακόμα και βέτο σε κρίσιμες αποφάσεις. Δεν θα κουραστώ να το επαναλαμβάνω. Είναι εξαιρετικά κρίσιμο ζήτημα. Δυστυχώς, ο κ. Μητσοτάκης αντί να μεταφέρει ισχυρή τη φωνή της Ελλάδας στην Ευρώπη, εξάντλησε την πυγμή του, ακόμα και με βία και αυταρχισμό, στους νησιώτες. Και παρά την αλλαγή της ατζέντας λόγω των πρόσφατων εξελίξεων, οι σκηνές με τα ΜΑΤ στα νησιά θα ρίχνουν για χρόνια βαριά σκιά στα έργα και τις ημέρες αυτές της Κυβέρνησης. Αλλάξτε, λοιπόν, πολιτική πριν να είναι αργά. Δώστε μάχη τώρα μέσα στην Ευρωπαϊκή Ένωση και μην επιτρέψετε στην Τουρκία να κάνει παζάρια που συνδέονται με τα εθνικά μας ζητήματα. Κυρίες και κύριοι Βουλευτές, όλα αυτά έχουν ως προϋπόθεση τον σεβασμό των θεσμών, της διαφάνειας και του δημοκρατικού διαλόγου, χωρίς προσχηματικά απόρρητα και κατά παρέκκλιση διατάξεις, στο όνομα της πατρίδας και όχι στο όνομα του κομματικού συμφέροντος και των αδιαφανών ιδιωτικών συμφερόντων. Σας ευχαριστώ πολύ.
Και εγώ σας ευχαριστώ, κυρία Πρόεδρε. Θα δώσω τώρα τον λόγο στον Υπουργό κ. Μηταράκη για δύο λεπτά. Ορίστε, κύριε Υπουργέ, έχετε τον λόγο.
Κυρία Πρόεδρε, η κ. Γεννηματά ξεκίνησε την τοποθέτησή της ισοπεδώνοντας τη μεταναστευτική πολιτική, αλλά κατά τη συνέχεια του λόγου της διέκρινα μία περισσότερη συγκαταβατικότητα. Είπατε ότι δεν έχουν υπάρξει συγκεκριμένα αποτελέσματα από τη νομοθεσία του Νοεμβρίου, από τον ν.4636, ενώ από τις τέσσερις χιλιάδες αποφάσεις τον μήνα, η Υπηρεσία Ασύλου εκδίδει δεκαεπτά χιλιάδες, ενώ πλέον δεν θέλουμε εκατόν ογδόντα πέντε μέρες για την πρώτη απόφαση, αλλά μόνο είκοσι τέσσερις στα νησιά. Έγιναν νέες δομές και αποσυμφορήθηκαν πάνω από 10% οι δομές των νησιών μας. Είμαστε στο επίπεδο του Οκτωβρίου του 2019 και συνεχίζουμε την προσπάθεια αποσυμφόρησης. Στην Ευρωπαϊκή Ένωση είμαστε στην πρώτη γραμμή της διαπραγμάτευσης και πολλά σημεία από την τοποθέτηση της Προέδρου είναι σύμφωνα και με την εθνική μας στρατηγική για το μεταναστευτικό. Μιλήσατε για τα θέματα δημόσιας υγείας στις δομές. Επαναλαμβάνω, ότι η κατάσταση στις δομές είναι πολύ δύσκολη, αλλά από την αρχή της κρίσης μέχρι σήμερα δεν έχει παρουσιαστεί μέχρι στιγμής κανένα κρούσμα στις πέντε δομές που διαχειρίζεται το Υπουργείο στα νησιά. Τέθηκαν δύο θέματα συγκεκριμένα στην τροπολογία του ΚΙΝΑΛ και στην τοποθέτησή της κυρίας Προέδρου. Το πρώτο ήταν το θέμα των μετακλητών. Αν το 1,5 για ασυνόδευτα είναι πολύ μικρό νούμερο, όπως είπε η κ. Γεννηματά, τότε φαντάζομαι ότι το 1,3 των μετακλητών που χρειαζόμαστε γι' αυτή την έκτακτη περίοδο είναι, επίσης, ένα πολύ μικρό νούμερο. Και το γεγονός ότι η υπηρεσία ασύλου, μετά τον ορισμό διοικητών και υποδιοικητών τον Φεβρουάριο με μία διάταξη την οποία δεν στηρίξατε, μπόρεσε να τετραπλασιάσει τις αποφάσεις και στην υπηρεσία πρώτης υποδοχής να αναλάβουμε μέσα στον Μάιο τη διοίκηση των δομών από τις ΜΚΟ δείχνει ότι η ενίσχυση της διοικητικής ικανότητας του Υπουργείου παίζει ρόλο. Όσον αφορά τις συμβάσεις, κυρίες και κύριοι συνάδελφοι, εγώ θα σας δώσω μόνο τρία παραδείγματα. Το ΚΙΝΑΛ προτείνει - και έχει δίκιο - να μην υπάρχουν έκτακτες ή κατεπείγουσες διαδικασίες στο θέμα του μεταναστευτικού. Αυτό θα ήταν ο στόχος όλων. Κανείς, όμως, δεν μπορεί να αρνηθεί ότι ήταν προβλέψιμο έξι μήνες πριν αυτό που συνέβη τον Μάρτιο με τις μεταναστευτικές ροές, την κατάσταση με την Τουρκία και τον κορωνοϊό. Η προηγούμενη κυβέρνηση - για να είμαι δίκαιος εκεί που πρέπει να είμαι δίκαιος - παρέδωσε στην Κυβέρνησή μας τρεις εκκρεμείς διαγωνισμούς, όχι με την κατεπείγουσα διαδικασία, που θα μπορούσε να είχε χρησιμοποιήσει, αλλά με την κανονική διαδικασία. Την άνοιξη, λοιπόν, του 2019 προκήρυξε το Υπουργείο Εθνικής Αμύνης - στο οποίο η κ. Γεννηματά έχει υπηρετήσει, άρα το ξέρει καλά - έναν διαγωνισμό για οκτακόσια κοντέινερς. Χρειαζόμαστε αυτόν τον διαγωνισμό για τη Μαλακάσα, για τις Σέρρες, για τη Σάμο, για καμένα. Όμως, είναι ακόμα στα δικαστήρια. Από το Υπουργείο Εθνικής Άμυνας προβλέπουν ότι θα τα παραλάβουμε περίπου τον Ιανουάριο του 2021 ή τον Φεβρουάριο του 2021. Όμως, αν τον χειμώνα έχει βροχές στις Σέρρες, θα μου λέτε τα κόμματα γιατί έχω ακόμα σκηνές και γιατί δεν έχω βάλει κοντέινερς. Περιμένω αυτόν τον διαγωνισμό. Την ίδια εποχή, κάνατε έναν διαγωνισμό για τις μεταφράσεις, να υπάρχουν μεταφραστές για τα αιτήματα ασύλου. Θέλω να σας πω ότι υπογράφτηκε πριν μία εβδομάδα. Ο τελικός διαγωνισμός χρειάστηκε δώδεκα μήνες και δεν είναι και δική σας ευθύνη, γιατί οι υπηρεσίες συνεχίστηκαν. Τρίτον, τον Μάιο του 2019 προκήρυξε το Υπουργείο Μεταναστευτικής Πολιτικής τότε έναν διαγωνισμό για 2,1 εκατομμύρια για δέκα χιλιάδες μετακινήσεις. Ακόμα είναι στα δικαστήρια. Τελείωσε στις 30 Απριλίου η χρηματοδότηση. Κι αν δεν έχουμε έτοιμο αυτόν τον διαγωνισμό, δεν μπορούμε να κάνουμε αποσυμφόρηση των νησιών. Τώρα, λοιπόν, θα αναγκαστούμε να κηρύξουμε άγονο αυτόν τον διαγωνισμό, να προκηρύξουμε έναν νέο διαγωνισμό έχοντας βάλει 50% χαμηλότερο προϋπολογισμό ανά μετακίνηση. Όμως, μετά την τελευταία παράταση που μας έδωσε η Ευρωπαϊκή Επιτροπή μέχρι 31 Μαΐου, από 1η Ιουνίου δεν μπορεί να γίνει ούτε μία αποσυμφόρηση από τα νησιά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Και οι δέκα χιλιάδες μετακινήσεις που προκηρύξατε, κύριε Βίτσα, την άνοιξη, ίσως να ήταν τότε ένα σωστό νούμερο. Όμως, μετά τις εισροές του τελευταίου δωδεκαμήνου, αντιλαμβάνεστε ότι η τότε πρόβλεψη δεν επαρκεί. Άρα, πρέπει να υπάρχει μία κατεπείγουσα διαδικασία στις λίγες περιπτώσεις που χρειάζεται. Όμως, η λύση είναι οι συμφωνίες - πλαίσιο. Και σας είπα, κυρίες και κύριοι συνάδελφοι - και τελειώνω με αυτό - ότι ήδη στις 5 Μαΐου δημοσιεύθηκε στην ιστοσελίδα της Ευρωπαϊκής Επιτροπής ο πρώτος διαγωνισμός - πλαίσιο για όλες τις δομές ασύλου, καθαριότητας για τέσσερα χρόνια. Κυρία Πρόεδρε, κλείνοντας και για την οικονομία του χρόνου θα καταθέσω στα Πρακτικά κάποιες νομοτεχνικές βελτιώσεις. Σας ευχαριστώ.
Ευχαριστώ, κύριε Υπουργέ. Τον λόγο έχει τώρα η Υπουργός Παιδείας κ. Κεραμέως για να τοποθετηθεί για την τροπολογία - προσθήκη. Αμέσως μετά, κύριοι συνάδελφοι, θα κάνουμε ένα διάλειμμα για περίπου δέκα ή δεκαπέντε λεπτά, προκειμένου να απολυμανθεί η Αίθουσα. Ορίστε, κυρία Υπουργέ, έχετε τον λόγο.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, καταθέσαμε την τροπολογία με γενικό αριθμό 296 και ειδικό 7. Υπάρχουν δύο ρυθμίσεις σε αυτή την τροπολογία. Η πρώτη ρύθμιση έχει να κάνει με την εξ αποστάσεως εκπαίδευση. Φέρνουμε σήμερα ένα εκτενέστερο θεσμικό πλαίσιο για την εξ αποστάσεως εκπαίδευση. Γιατί; Διότι περνάμε σε επόμενη φάση. Η εξ αποστάσεως εκπαίδευση έχει λειτουργήσει εξαιρετικά μέχρι τώρα, χάρη στην τεράστια προσπάθεια που έχει καταβάλλει σύσσωμη η εκπαιδευτική κοινότητα. Τώρα προχωράμε στη σταδιακή επαναλειτουργία δομών. Όμως, κυρίες και κύριοι συνάδελφοι, σε αυτήν τη σταδιακή επαναλειτουργία των δομών δεν μπορούν ακόμα να επιστρέψουν όλοι οι μαθητές. Κάποιοι μαθητές μένουν πίσω. Μένουν πίσω, γιατί μένουν στο σπίτι τους με κάποιο άτομο που ανήκει σε ομάδες αυξημένου κινδύνου, μένουν πίσω γιατί ο ίδιος ο μαθητής μπορεί να ανήκει σε αυτές τις ομάδες αυξημένου κινδύνου ή μένουν με κάποιον ο οποίος ενδεχομένως νοσεί από τον κορωνοϊό. Αυτά τα παιδιά, λοιπόν, αυτές οι οικογένειες προστατεύουν την ατομική τους υγεία μένοντας σπίτι και θωρακίζουν και έτι περαιτέρω τη δημόσια υγεία, συμβάλλουν στην προστασία της δημόσιας υγείας. Ως υπεύθυνη Κυβέρνηση πρέπει να διασφαλίσουμε ότι θα έχουν και αυτοί οι μαθητές πρόσβαση στην εκπαίδευση. Και γι' αυτό και προβλέπουμε με την τροπολογία ότι στα σχολεία σε περιπτώσεις επιδημικών νόσων μπορεί να γίνεται ταυτόχρονη διδασκαλία σε μαθητές που συμμετέχουν στο μάθημα με φυσική παρουσία, αλλά και σε άλλους μαθητές οι οποίοι συμμετέχουν εξ αποστάσεως. Άρα δίνουμε τη δυνατότητα να συνδέονται τα παιδιά που μένουν στο σπίτι με τη φυσική τους τάξη, τη δυνατότητα γι' αυτά τα παιδιά να μην αποκόπτονται από την εκπαιδευτική διαδικασία, επειδή προστατεύουν τα μέλη της οικογένειάς τους και επειδή συμβάλλουν στην προστασία της δημόσιας υγείας. Επίσης, κυρία Πρόεδρε, προβλέπουμε και τη δυνατότητα στην περίπτωση που έχουμε ξανά έκτακτο ή απρόβλεπτο γεγονός, όπως λόγου χάρη, αναστολή λειτουργίας κάποιου σχολείου λόγω φυσικής καταστροφής, λόγω φυσικού φαινομένου, όπως σεισμού, φωτιάς, αποκλεισμού από τα χιόνια, να μπορεί να γίνεται συνολικά η εξ αποστάσεως εκπαίδευση για όσο χρόνο διαρκεί, για παράδειγμα, αυτή η αναστολή λειτουργίας. Οφείλω εδώ να επισημάνω ότι η διάταξη που βλέπετε έχει ετοιμαστεί μετά από διαβούλευση με την Αρχή Προστασίας Δεδομένων Προσωπικού Χαρακτήρα σε διασφάλιση των προσωπικών δεδομένων και για τον σκοπό της παροχής εκπαίδευσης. Η δεύτερη ρύθμιση της τροπολογίας ρυθμίζει το πλαίσιο της άδειας ειδικού σκοπού των εκπαιδευτικών και προβλέπεται η δυνατότητα με αιτιολογημένη απόφαση του προϊσταμένου, δηλαδή του διευθυντή, να λάβουν οι εκπαιδευτικοί άδεια ειδικού σκοπού εν όψει της σταδιακής επαναλειτουργίας των εκπαιδευτικών δομών. Τέτοια ρύθμιση είναι αντίστοιχη με αυτή που έχει γίνει για εργαζόμενους που υπάγονται στο Υπουργείο Μεταφορών, Υγείας, Μετανάστευσης, Προστασίας του Πολίτη και ούτω καθεξής. Ευχαριστώ πολύ, κυρία Πρόεδρε.
Εγώ σας ευχαριστώ.
Κυρία Πρόεδρε, θα ήθελα να κάνω μια ερώτηση στην κυρία Υπουργό.
Μπορείτε να την κάνετε. Φαντάζομαι η κυρία Υπουργός θέλει να απαντήσει στην ερώτηση του κ. Βίτσα. Ορίστε, έχετε τον λόγο.
Επειδή διάβασα στα γρήγορα την τροπολογία και βλέπω ότι έχει μια μονιμότητα, δηλαδή δεν λέτε «για το χρονικό διάστημα από τότε μέχρι τότε» - μιλάτε γενικά - , αυτό σημαίνει ότι θα υπάρχουν κάμερες ή άλλα εργαλεία στις τάξεις για τη μετάδοση του τηλεμαθήματος - ας το ονομάσω έτσι - πάντοτε; Δηλαδή, τον Σεπτέμβρη, τον Οκτώβρη θα υπάρχουν; Αυτό δημιουργεί και τη δυνατότητα παρακολούθησης, όχι μόνο αυτών των μαθητών που παρακολουθούν, αλλά και παρακολούθηση και του τι γίνεται μέσα στην τάξη. Αυτή την ερώτηση ήθελα να σας κάνω.
Ορίστε, κυρία Υπουργέ, έχετε τον λόγο για να απαντήσετε.
Ευχαριστώ πολύ, κύριε συνάδελφε, για την ερώτηση. Η απάντηση είναι ότι υπάρχει συγκεκριμένος περιορισμός του πεδίου αυτής της διάταξης που λέει «μόνο σε περίπτωση επιδημικών νόσων». Άρα, η απάντηση είναι «όχι, δεν επιτρέπεται γενικώς να υπάρχει κάμερα», μόνο σε περίπτωση επιδημικών νόσων και εφόσον ακριβώς, όπως τώρα για παράδειγμα, υπάρχει η δυνατότητα να μένουν στο σπίτι παιδιά σε συγκεκριμένες περιπτώσεις. Για την περίπτωση αυτή που διαρκεί η επιδημική νόσος, δίνουμε τη δυνατότητα στα παιδιά αυτά να μην μένουν πίσω. Άρα, όχι, κύριε συνάδελφε, η διάταξη δεν είναι γενικής εφαρμογής. Περιορίζει το πεδίο, αναφορικά με την ταυτόχρονη διδασκαλία σε φυσικά πρόσωπα και σε πρόσωπα εξ αποστάσεως, μόνο σε περίπτωση επιδημικής νόσου.
Ευχαριστούμε την κυρία Υπουργό. Επειδή υπάρχουν και οι Κοινοβουλευτικοί Εκπρόσωποι, νομίζω ότι μπορούν να ρωτήσουν κάποια στιγμή κάτι την κυρία Υπουργό. Έτσι δεν είναι; Για να κρατάμε λίγο και τους τύπους.
Κυρία Πρόεδρε, μπορώ να έχω τον λόγο να κάνω μία ερώτηση;
Ορίστε, για μισό λεπτό έχετε τον λόγο, κύριε συνάδελφε. Παρακαλείται η κυρία Υπουργός αν έχει τη δυνατότητα να παραμείνει λίγο ακόμη, για να απαντήσει.
Ευχαριστώ, κυρία Πρόεδρε. Κυρία Υπουργέ, μια ερώτηση καθαρά διευκρινιστική, σαν γονιός σας ρωτάω και δευτερευόντως ως Βουλευτής. Ο γιος μου φοιτά στην Α΄ λυκείου και θα πάει στη Β΄ λυκείου. Δίνετε τη διασφάλιση στους γονείς - αυτό που υπαινίχθηκε ο κ. Βίτσας - ότι το υλικό αυτό που θα βιντεοσκοπείται ή θα μεταδίδεται θα προστατεύει τα δεδομένα ασφαλείας των παιδιών, σε όσες δραστηριότητες γίνονται εντός του μαθήματος; Θα υπάρξουν δηλαδή δικλίδες ασφαλείας ηλεκτρονικές, πληροφοριακού τύπου, για να μην είναι εύκολη η διείσδυση οποιουδήποτε;
Ορίστε, κυρία Υπουργέ, έχετε τον λόγο για να απαντήσετε.
Ευχαριστώ πολύ, κύριε συνάδελφε. Διευκρινίζω: Όπως λέει η ίδια η τροπολογία, δεν υπάρχει καταγραφή και καμμία αποθήκευση. Απαγορεύεται ρητά η καταγραφή και αποθήκευση υλικού. Επιτρέπεται μόνο η ζωντανή μετάδοση - ζωντανή, ταυτόχρονη δηλαδή - ήχου και εικόνας. Το πρώτο είναι αυτό. Δεύτερον, έχουμε ενσωματώσει στη συγκεκριμένη διάταξη περισσότερες προϋποθέσεις από αυτές που ζητάει το Ενωσιακό Δίκαιο και ο ελληνικός νόμος. Τρίτον, όπως είπα, αυτή η διάταξη έχει γίνει μετά από διαβούλευση με την Αρχή Προστασίας Δεδομένων Προσωπικού Χαρακτήρα. Και, τέταρτον, αφορά μόνο την περίπτωση επιδημικής νόσου. Δηλαδή, η ταυτόχρονη διδασκαλία μέσα στην τάξη σε φυσικά πρόσωπα και η ταυτόχρονη σύνδεση του μαθητή από το σπίτι του - δηλαδή να μην μένει κανείς πίσω - είναι μια δυνατότητα που προσφέρεται για να μην αποκλείουμε κανέναν από την εκπαίδευση και μόνο - επαναλαμβάνω - για την περίπτωση επιδημικής νόσου. Ευχαριστώ πολύ.
Κυρία Υπουργέ, σας ευχαριστώ. Κύριοι συνάδελφοι, θα ήθελα να σας ενημερώσω ότι μετά τη διακοπή θα ξεκινήσουμε στις 15.45΄. Θα ανακοινώσω τον πρώτο συνάδελφο και ελπίζω να είναι στην Αίθουσα γιατί θα πάμε στον επόμενο και άρα θα χάσει την θέση του σαν ομιλητής. Αυτό σημαίνει ότι πρέπει να είστε όλοι στην ώρα σας στην Αίθουσα. Διακόπτεται η συνεδρίαση για δέκα λεπτά. Ευχαριστώ πολύ.
Κυρίες και κύριοι συνάδελφοι, συνεχίζεται η συνεδρίαση. Τον λόγο έχει ο συνάδελφος κ. Κελέτσης από τη Νέα Δημοκρατία για επτά λεπτά.
Νομίζω ότι θα ήταν καλύτερα για πολλούς λόγους να μιλήσω από το έδρανο, κυρία Πρόεδρε.
Όπως θέλετε.
Κυρία Πρόεδρε, συζητάμε σήμερα ένα νομοσχέδιο το οποίο έχει ως στόχο πρώτον, τη βελτίωση γενικότερα του θεσμικού πλαισίου που αφορά στη μεταναστευτική πολιτική και την πολιτική χορήγησης ασύλου με στόχο την καλύτερη και πιο αποτελεσματική οργάνωση και διαχείριση του μεταναστευτικού προβλήματος. Η βελτίωση συνίσταται στην αυστηροποίηση των συνόλου των διαδικασιών υποδοχής και χορήγησης ασύλου, στην απλοποίηση και συντόμευση των διαδικασιών με στόχο την επιτάχυνση και την αποσυμφόρηση των κέντρων υποδοχής. Ο δεύτερος στόχος αυτού του νομοσχεδίου είναι η οργάνωση πλέον ενός ολοκληρωμένου και καλά δομημένου Υπουργείου Μεταναστευτικής Πολιτικής χωρίς ελλείψεις και κενά, με εξειδικευμένο προσωπικό και υπηρεσίες. Πιστεύω ότι μετά την ψήφιση του σχεδίου νόμου αυτού η χώρα αποκτά επιτέλους ένα ολοκληρωμένο πλαίσιο και μια συνολική πολιτική στο μεταναστευτικό. Κατηγορούμαστε από μεν τα αριστερά μας ότι περιορίζουμε τα δικαιώματα των μεταναστών, ότι δημιουργούμε νέα στρατόπεδα συγκέντρωσης, όπως χθες ακραία ειπώθηκε από έναν εισηγητή της Αριστεράς ή ότι μιλάμε για φυλακές όταν αναφερόμαστε στα κλειστού τύπου κέντρα. Αυτή, επαναλαμβάνω, είναι η επιχειρηματολογία της Αριστεράς. Από τα δεξιά μας δεχόμαστε κριτική ότι δείχνουμε υπερβολικές ευαισθησίες, ότι διευκολύνουμε τους αιτούντες άσυλο, ότι είμαστε υπερβολικά φιλάνθρωποι στις ευάλωτες ομάδες. Αυτά για μας, κύριοι Υπουργοί, σημαίνει ότι βαδίζουμε στον σωστό δρόμο. Βαδίζουμε στη μέση οδό, στην οδό του μέτρου, του ορθολογισμού, του σεβασμού των ανθρωπίνων δικαιωμάτων και της τήρησης των κανόνων του Διεθνούς Δικαίου, της ευαισθησίας όντως απέναντι στους πραγματικά ευάλωτους ανθρώπους από αυτούς που ζητούν άσυλο, όπως είναι οι ασυνόδευτοι ανήλικοι. Ταυτόχρονα, όμως βαδίζουμε στον δρόμο της διασφάλισης των δικαιωμάτων, των συμφερόντων της ελληνικής κοινωνίας και της προστασίας της ασφάλειας του ελληνικού κράτους και της ελληνικής κοινωνίας. Καλό θα ήταν να θυμίσουμε τι παραλάβαμε, ποια ήταν η πολιτική στο μεταναστευτικό που παραλάβαμε - όχι μόνο στο μεταναστευτικό αλλά ειδικά σ' αυτό. Να θυμίσω την απορία του πρώην Πρωθυπουργού στη Θεσσαλονίκη στη συνέντευξη Τύπου που αναρωτιόταν αν υπάρχουν άραγε θαλάσσια σύνορα; Να θυμίσω τη δήλωση περί μεταναστών που λιάζονται στην Ομόνοια για να απολαύσουν τον ήλιο; Να θυμίσω την ασυδοσία συμφερόντων που αναπτύχθηκαν γύρω από το αντικείμενο και το θέμα αυτό, όπως συνέβη με τις ΜΚΟ, που τώρα πλέον μ' αυτόν τον νόμο υπάγονται πιο οργανωμένα και πιο συστηματικά σε καταγραφή και έλεγχο μέσω του μητρώου; Πριν τις εκλογές η Νέα Δημοκρατία είχε πει ξεκάθαρα ότι θα αυστηροποιήσει τις διαδικασίες. Ήταν κάτι που το λέγαμε και δεν το κρύβαμε. Μεσολάβησε πράγματι ένα διάστημα όπου υπήρξε μια έξαρση του φαινομένου. Και σε μεγάλο βαθμό αυτή η έξαρση και η ένταση του φαινομένου μάς βρήκε απροετοίμαστους. Διορθώσαμε τον βηματισμό μας. Διορθώσαμε ακόμα και τα λάθη μας. Είναι πλεονέκτημα στην πολιτική να μπορείς να παραδέχεσαι ότι έχεις ελλείψεις ή έχεις κάνει λάθη, να τα αναγνωρίζεις και να τα διορθώνεις. Το λάθος είναι να μην αναγνωρίζεις τα λάθη και να μην τα διορθώνεις. Δεν είναι βέβαια κάτι συνηθισμένο για την ελληνική πολιτική πραγματικότητα. Εμείς, λοιπόν, το κάναμε. Επιδείξαμε ένα διαφορετικό πολιτικό ήθος. Τώρα, αφού διορθώσαμε τα λάθη μας, αλλάξαμε κατ' αρχάς με μια πρώτη πολύ σημαντική νομοθετική παρέμβαση το γενικό πλαίσιο για το μεταναστευτικό θέμα. Σήμερα το βελτιώνουμε ακόμα περισσότερο και σε θεσμικό επίπεδο. Αλλάξαμε και από πλευράς συστηματικής οργάνωσης του Υπουργείου Μεταναστευτικής Πολιτικής. Εν τω μεταξύ αποδείξαμε ότι η Ελλάδα δεν είναι ξέφραγο αμπέλι, αποδείξαμε ότι υπάρχει κράτος, ότι το κράτος έχει σύνορα, ότι τα σύνορα μας φυλάσσονται αποφασιστικά και αποτελεσματικά. Και όχι μόνο τα ελληνικά σύνορα, αλλά τα ευρωπαϊκά. Και όχι μόνον αυτό, αλλά με τους επιτυχημένους χειρισμούς της Κυβέρνησης και του Πρωθυπουργού, επιτύχαμε για πρώτη φορά το σύνολο της ηγεσίας της Ευρωπαϊκής Ένωσης, όλοι οι Ευρωπαίοι αξιωματούχοι, από τις ακριτικές Καστανιές του Έβρου, να δηλώσουν δημόσια ότι τα ελληνικά σύνορα είναι και ευρωπαϊκά σύνορα και ότι δεν μαχόμαστε μόνο για την Ελλάδα, αλλά για το σύνολο της Ευρώπης και για τις ευρωπαϊκές αξίες, διαδηλώνοντας ταυτόχρονα και την έμπρακτη αλληλεγγύη τους. Οφείλω δε ως Βουλευτής του Έβρου να συγχαρώ και από αυτό το επίσημο, το πιο επίσημο Βήμα, αυτό του ελληνικού Κοινοβουλίου, όλες εκείνες τις Ένστολες Δυνάμεις και τους ανθρώπους των δυνάμεων που επιχείρησαν στον Έβρο σε δύσκολες στιγμές, αποτρέποντας την εισβολή, τον Ελληνικό Στρατό, την Ελληνική Αστυνομία, με ιδιαίτερη μνεία στις δυνάμεις των ΜΑΤ και τη Συνοριοφυλακή, την Πυροσβεστική μας, αλλά και το Λιμενικό, που δεν μετείχε βέβαια στις χερσαίες επιχειρήσεις στον Έβρο, καθημερινά όμως δίνει τη μάχη υπό δύσκολες συνθήκες στο Αιγαίο. Κυρία Πρόεδρε, κυρίες και κύριοι συνάδελφοι αποδείξαμε ότι στον Έβρο υπάρχει κράτος, σοβαρό κράτος, ικανό και υπεύθυνο κράτος και ότι έχουμε τις δυνάμεις, αλλά και τις δυνατότητες να αποκρούσουμε την οποιαδήποτε προσπάθεια όσο οργανωμένη και αν είναι, αρκεί να υπάρχει διάθεση, βούληση από την πολιτική ηγεσία και αποφασιστικότητα. Έτσι, θα συνεχίσουμε σε όλους τους τομείς, όπως κάναμε και στη μάχη της πανδημίας του κορωνοϊού και επιτύχαμε και σε αυτό αποτέλεσμα. Έτσι θα συνεχίσουμε να απολαμβάνουμε την αναγνώριση και την εμπιστοσύνη του ελληνικού λαού. Σας ευχαριστώ.
Ευχαριστώ, κύριε συνάδελφε. Τον λόγο έχει ο συνάδελφος, κ. Δημήτριος Βίτσας από τον ΣΥΡΙΖΑ.
Ευχαριστώ, κυρία Πρόεδρε. Επιτρέψτε μου πέρα από τα κομματικά συλλυπητήρια, να εκφράσω και την προσωπική θλίψη, μεγάλη θλίψη για το θάνατο του Δημήτρη Κρεμαστινού. Κύριε Υπουργέ, εντυπωσιακή η ομιλία σας, εντυπωσιακή πραγματικά. Σε αυτό όμως, το δύσκολο Υπουργείο που είστε, θα πρέπει να αναρωτηθείτε - και έπρεπε να το κάνετε και εδώ - αφού έστω και μερικά πράγματα είναι έτσι όπως τα λέτε στο Υπουργείο Μεταναστευτικής Πολιτικής, γιατί διαλύσατε το Υπουργείο σαν Κυβέρνηση; Το ξεχνάτε ότι σαν Κυβέρνηση διαλύσατε το Υπουργείο; Ότι τα πήρατε όλα πίσω; Δηλαδή, τυπικά όταν γίνατε Υπουργός δεν παραλάβατε τίποτα. Τυπικά παραλάβατε μια υπηρεσία ασύλου και ξαναχτίζετε από την αρχή. Κλασσικότερο παράδειγμα το μητρώο. Μητρώο ΜΚΟ υπήρχε και αν δεν κάνω λάθος η κ. Σπανού ήταν υπεύθυνη της συγκεκριμένης υπηρεσίας. Έχετε δίκιο τώρα να λέτε Νέο Μητρώο ΜΚΟ. Εφόσον διαλύσατε το Υπουργείο, θα φτιάξετε νέο τώρα. Δεύτερον, ακούω από εσάς για τα κόμματα της Αντιπολίτευσης, ιδιαίτερα για το άσυλο, κριτικές μεγάλες και πολλές. Νόμος 4540, συνεδρίαση 15 Μαΐου 2018, είναι ο νόμος του ασύλου. Τριάντα εννέα άρθρα και ένα ακροτελεύτιο. Υπέρ η Νέα Δημοκρατία στα τριάντα από τα τριάντα εννέα, δύο «παρών», υπέρ από το ΔΗΣΥ, τώρα Κίνημα Αλλαγής, είκοσι εννέα άρθρα, τέσσερα «παρών», ΚΚΕ υπέρ δεκατρία άρθρα, δεκαπέντε «παρών». Δηλαδή νόμος, ο οποίος όπως και να το κάνεις, με βάση αυτούς τους αριθμούς είχε την τύχει της γενικής συμφωνίας της Βουλής. Τρίτον, αποτελεσματική πολιτική. Σας είπα, τέλος πάντων να σας χαρίσω δύο δελτία του ΕΣΚΕΣΜΑ. Στις 8 Ιουλίου 2019 έχουν γίνει εκλογές και είσαστε Κυβέρνηση. ΚΥΤ πέντε νησιά, 13.492. Στις 5 Μαΐου, 34.128. Αυτή ήταν η πολιτική σας. Τώρα αν εσείς θέλετε να αποστασιοποιηθείτε από το εξάμηνο Ιούλιος - Δεκέμβριος, καλά κάνετε, κι εγώ το ίδιο θα έκανα. Αλλά, η Κυβέρνηση είναι ένα ενιαίο όλο κι όταν σας φωνάζαμε, εσείς δεν καταλαβαίνατε. Με αυτό το νομοσχέδιο δημιουργείτε το πλαίσιο όχι απλά μιας αντιμεταναστευτικής πολιτικής, αλλά ακόμα χειρότερα ξενοφοβικής πολιτικής. Και ξέρετε γιατί το κάνετε; Το κάνετε για να δικαιολογήσετε εκ των προτέρων πράξεις και παραλείψεις αντίθετες στο Διεθνές Δίκαιο και τα ανθρώπινα δικαιώματα. Σας τα είπε ο κ. Ψυχογιός. Και τι λέει η Ευρώπη και τι λένε γενικά; Και συγχρόνως να χαϊδέψετε τα αυτιά ενός φοβισμένου ακροατηρίου, που τελικά όμως αυτή η προσπάθειά σας ενδυναμώνει ακροδεξιές πρακτικές. Ας είναι καθαρό. Όσο υπάρχουν τέτοιες λογικές και τέτοιοι νόμοι, θα υπάρχουν φαινόμενα όπως στη Λέσβο με τα ΜΑΤ, φαινόμενα όπως στα Βρασνά, και πρόσφατα όπως την Πέλλα. Και πάντα θα εφευρίσκεται από τις ακροδεξιές δυνάμεις ένας δήθεν κίνδυνος εθνικής ασφάλειας. Από τους κομμουνιστές ως τους μετανάστες, ένα τσιγάρο δρόμος. Κοιτάξτε το. Στην Μακρόνησο οι κομμουνιστές και οι αριστεροί δημοκράτες, στα ξερονήσια έλεγε προηγούμενα ο Πρόεδρος της Ελληνικής λύσης, οι μετανάστες. Αυτή είναι η λογική που περνάνε και χωρίς βεβαίως, συγχρόνως να λέει και πόσο κοστίζει αυτό που λέει. Ένα μνημόνιο κοστίζει αυτό που λέει, για να το καταλάβει και ο κόσμος. Κι όλα αυτά από ένα Υπουργείο που το καθήκον του είναι η διαφύλαξη, η εξυπηρέτηση και η ασφάλεια των ανθρωπίνων δικαιωμάτων. Όλα αυτά στη λογική, όπως είπα, δήθεν αποτελεσματικής πολιτικής, σας το απέδειξα. Για να το δούμε τώρα από πιο κοντά, σε σχέση με ό,τι είπατε και ό,τι γράφετε: Είναι η Ελλάδα προορισμός; Πάμε καλά; Βεβαίως δεν είναι προορισμός, το είπε και ο κ. Κουμουτσάκος με έναν τρόπο. Εδώ είναι η γεωγραφική μας θέση. Και, κύριε Κατσαφάδο, το 2015 συνέβη το εξής: πολύ μεγάλη προσφυγική ροή από τη Συρία, η Μέρκελ βγαίνει σε παγκόσμιο ακροατήριο και λέει «εμείς θα πάρουμε οκτακόσιες χιλιάδες πρόσφυγες και θα δώσουμε και 600 ευρώ το μήνα σε κάθε πρόσφυγα αν έρθει», τελικά πήρε ένα εκατομμύριο. Το 2016 τους έφταναν αυτοί που πήραν για εργατικό δυναμικό και κλείνουν τα σύνορα. Αυτή είναι η πραγματικότητα. Τώρα όσες φορές κι αν πείτε εσείς «είπατε ότι λιάζονται» κ.λπ. υπάρχει πραγματικότητα, θα τα πούμε και αμέσως μετά. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. ΑΠΟΣΤΟΛΟΣ ΑΒΔΕΛΑΣ]] Ύστερα, δεν ξέρετε ότι κανείς δεν μπορεί να βγει από τη Συνθήκη Σένγκεν; Κανένας δεν μπορεί. Έναν μήνα η Γερμανία έκανε έλεγχο σε όσους έφταναν στη Γερμανία με αεροπλάνα. Από κει και πέρα είπε «δεν υπάρχει λόγος, λάθος κάναμε, το σταματάμε». Ενώ με τη συμφωνία που έκανα εγώ με τον κ. Ζέεχοφερ, Υπουργό Εσωτερικών, ο οποίος έλεγε και αυτός διάφορα, επιστράφηκαν πενήντα από τη Γερμανία στην Ελλάδα, πέντε χιλιάδες επανενώσεις έγιναν από την Ελλάδα στη Γερμανία. Αυτές είναι οι πραγματικότητες. Πρέπει να φυλάσσονται τα σύνορα; Άλλη φοβερή ερώτηση. Ναι, από κάθε ξένη επιβολή, από κάθε εργαλειοποίηση του προσφυγικού - μεταναστευτικού από εγκληματικές οργανώσεις διακινητών. Να το πούμε καθαρά, όμως, ως Βουλή ότι οι πρόσφυγες και οι μετανάστες δεν είναι απειλή της κυριαρχίας μας. Ψάχνουν για μία καλύτερη ζωή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Μπορεί οποιοσδήποτε να χαρακτηριστεί ως δικαιούμενος ή όχι διεθνούς προστασίας πριν την εξέταση του αιτήματός του; Τώρα χωρίζουμε σε πρόσφυγες και μετανάστες. Χωρίς εξέταση του αιτήματος; Πώς; Με το μάτι τούς χωρίζουμε; Ε, όχι βέβαια! Τέταρτον, μειώνετε τους χρόνους, λες και κάποιος, άμα πετύχετε τους χρόνους που έχει ο προηγούμενος νόμος ή και λιγότερο θα σας πει «γιατί το κάνεις λιγότερο;». Δεν καταλαβαίνω. Δεν τους έχουμε φτάσει αυτούς τους χρόνους. Γιατί τους μειώνετε; Μπορείτε να το καταλάβετε; Κι ύστερα λέτε «άμα τους μειώσουμε, θα δημιουργήσουμε ένα φράγμα για να μην έρθουν». Θα το μάθουν, δηλαδή, οι άνθρωποι στα βουνά του Αφγανιστάν και θα πουν «Α, ο Μηταράκης έχει μειώσει τους χρόνους, δεν πάμε στην Ελλάδα». Ή θα το μάθουν οι διακινητές και νομίζετε ότι τους νοιάζει. Τα λεφτά τα έχουν πάρει. Τους έφερναν στη Σάμο όταν λαμβάνονταν φοβερά μέτρα για να μην πηγαίνουν στη Σάμο. Τι λέτε τώρα; Πέμπτον, είναι κοινή η διαπίστωση...
Με το πέμπτο θα τελειώσουμε;
Τελειώνω, κύριε Πρόεδρε. Είναι κοινή η διαπίστωση για την ανάγκη των κλειστών κέντρων. Το συζητήσατε στα γραφεία της Νέας Δημοκρατίας και είναι κοινή η διαπίστωση ας πούμε. Για παράδειγμα, όλοι οι άλλοι που λέμε ότι είναι λάθος και θα υπάρξουν εκρήξεις, είμαστε ή δεν είμαστε στην κοινή διαπίστωση; Ακούστε, προηγουμένως είχατε έναν διάλογο με τον κ. Καμίνη για το προβλέψιμο ή το μη προβλέψιμο. Είναι δύσκολο έως αδύνατο να προβλεφθεί. Σας το λέω για να το ξέρετε: Υπάρχει το θέμα των 20 εκατομμυρίων που θα μας έδινε η Νορβηγία, βάσει της συμφωνίας ανάμεσα στην Ελλάδα και τη Νορβηγία. Το ελέγχετε αυτό το πρόγραμμα; Μέσα ήταν και ένα παρατηρητήριο που θα έκανε μελέτες των μεταναστευτικών ροών και έτσι θα μπορούσατε να μας πείτε πόσες προβλέπονται για το 2022. Αν θα είναι σωστές ή λάθος είναι άλλο θέμα. Και στα αθλητικά το βλέπουμε. Ο Τσιτσιπάς μια φορά τον νικάει τον Φέντερερ, τρεις φορές χάνει. Κάποτε θα τον νικήσει. Ύστερα υπάρχει και ο κορωνοϊός. Θεωρία της ανοσίας της αγέλης. Ξεκάθαρα πράγματα. Προχθές, 3 Μαΐου, εγκαινιάσατε τον πρώτο σταθμό ιχνηλάτησης στη Μόρια. Πότε θα εγκαινιαστούν στον άλλο; Και κατηγορία προς τους μετανάστες και πρόσφυγες ως φόβο. Για να τα λέμε τώρα όλα με το όνομά τους. Τους ανθρώπους στον Γαλαξία, στο Πόρτο Χέλι τους κόλλησαν άνθρωποι που κόλλησαν - όλο το Κρανίδι το ξέρει αυτό το πράγμα - από τις βίλες πλουσίων Ελλήνων.
Κύριε Βίτσα, μου δημιουργήσατε προηγούμενο. Ο δεύτερος Βουλευτής είστε. Δεν έχει προχωρήσει ο κατάλογος των ομιλητών.
Θα πω και για τα απόρρητα κονδύλια. Δεν έπρεπε να δεχτείτε να έχει το Υπουργείο Μεταναστευτικής Πολιτικής απόρρητα κονδύλια. Εμένα, όμως, ξέρετε τι με ανησυχεί; Όχι αυτό. Θα ψηφίσουμε ένα «κατά», θα ψηφίσετε ένα «υπέρ», θα τα φέρνετε στη Βουλή και πάει λέγοντας. Απόρρητα κονδύλια στο Υπουργείο Προστασίας του Πολίτη, απόρρητα κονδύλια στο Υπουργείο Μεταναστευτικής Πολιτικής. Θα έχουμε και συνέχεια;
Και ολοκληρώστε με αυτό, σας παρακαλώ.
Τι συμβαίνει εδώ; Θα γίνουμε κοινωνία πληροφοριοδοτών μυστικών επιχειρήσεων και δράσεων διά της δωροδοκίας; Η ερώτηση δεν απευθύνεται σε εσάς. Απευθύνεται στον Πρωθυπουργό της χώρας. Και όποτε βέβαια στριμώχνεστε ως Κυβέρνηση αρχίζετε και λέτε ψέματα και ανακρίβειες. Να μου το θυμηθείτε ότι στο τέλος, αν συνεχιστεί αυτή η επιχειρηματολογία, θα σας ρωτάμε τι ώρα είναι και θα μας λέτε ψέματα.
Κύριε Πρόεδρε, θα ήθελα τον λόγο.
Ένα λεπτό, κύριε Υπουργέ, σας παρακαλώ πολύ.
Απλώς σε διαδικαστικά θέματα θα αναφερθώ.
Ωραία.
Να σας πω ότι η Κυβέρνηση αποδέχεται τις δύο υπουργικές τροπολογίες που έχουν κατατεθεί, τη με γενικό αριθμό 294 και ειδικό 5 και την με γενικό αριθμό 296 και ειδικό 7. Δεν γίνεται δεκτή η βουλευτική τροπολογία με γενικό αριθμό 295 και ειδικό 6 για λόγους που έχω ήδη εξηγήσει. Επίσης, νομοτεχνικά το δεύτερο άρθρο της υπ' αριθμόν 294/5 από 7 Μαΐου 2020 τροπολογίας του Υπουργείου μας να ενταχθεί στο Μέρος Γ΄ του νομοσχεδίου, να αριθμηθεί ως άρθρο 33 και να αριθμηθούν αντιστοίχως τα υπόλοιπα άρθρα του νομοσχεδίου. Ευχαριστώ.
Και εγώ ευχαριστώ. Καλησπέρα σας, καλό απόγευμα να έχουμε, να τηρήσουμε τους χρόνους προπαντός, γιατί ο κ. Παππάς από τη Νέα Δημοκρατία και τα όμορφα Δωδεκάνησα, που θα έρθει στο Βήμα, είναι ο τρίτος ομιλητής και υπολείπονται απ' ό,τι βλέπω πάρα πολλοί ομιλητές, σαράντα ένας. Να εκφράσω και εγώ τα συλλυπητήριά μου στην οικογένεια του Δημήτριου Κρεμαστινού, ο οποίος υπηρέτησε πιστά την επιστήμη και τη Βουλή και ως Αντιπρόεδρός της. Μετά τον κ. Παππά, θα δώσω τον λόγο στον κ. Γρηγοριάδη τον Κοινοβουλευτικό Εκπρόσωπο από το ΜέΡΑ25. Κύριε Παππά, έχετε τον λόγο.
Κύριε Πρόεδρε, θα ζητήσω ένα λεπτό επιπλέον πριν ξεκινήσω, γιατί ως Δωδεκανήσιος θα ήθελα να εκφράσω τη θλίψη μου για τον Δημήτρη Κρεμαστινό. Η αυγή της σημερινής ημέρας επεφύλασσε μία θλιβερή είδηση για όλους τους Δωδεκανήσιους. Τα χαράματα έχασε τη μάχη, που πολύ γενναία έδινε τις τελευταίες σαράντα και πλέον μέρες ο Δημήτρης Κρεμαστινός. Ο Δημήτρης Κρεμαστινός τίμησε με την παρουσία του το Κοινοβούλιό μας. Διετέλεσε Αντιπρόεδρος της Βουλής των Ελλήνων και επιτυχημένος και δυναμικός Υπουργός Υγείας. Ο δωδεκανησιακός λαός τον τίμησε και ως Βουλευτή πάνω από έξι φορές. Με τιμούσε με τη φιλία του εμένα και την οικογένειά μου. Ξεχώριζε για το ήθος, την αξιοπρέπεια και την ακεραιότητα του χαρακτήρα του. Υπήρξε ένας διακεκριμένος επιστήμονας με διεθνή καταξίωση, καθηγητής Καρδιολογίας σε ελληνικά και ξένα πανεπιστήμια. Προσέφερε πολλά στην ακριτική Δωδεκάνησο και θέλω από το Βήμα της Βουλής των Ελλήνων, που με τόση σοβαρότητα, υπευθυνότητα και συνέπεια υπηρέτησε, να εκφράσω τα θερμά μου συλλυπητήρια στην οικογένειά του, στη σύζυγό του Τζένη Κρεμαστινού, στη Στεφανία Ροδίτη, στη Λίτσα Ροδίτη, στον Δημήτρη Κρεμαστινό και τους οικείους του. Ευχαριστώ πολύ, κύριε Πρόεδρε.
Παρακαλώ.
Κύριε Πρόεδρε, κύριοι Υπουργοί, κυρίες και κύριοι Βουλευτές, ποτέ δεν θα μπορούσα να φανταστώ ή να προβλέψω - και πιστεύω κανένας από όλους εμάς που είμαστε εδώ σήμερα - ότι θα απευθυνόμασταν στην Εθνική Αντιπροσωπεία πίσω από ένα πλαστικό τζάμι, ότι οι συνήθειές μας και η καθημερινότητά μας θα άλλαζε τόσο ριζικά. Η πατρίδα μας βρίσκεται στο μέσον μιας μεγάλης κρίσης, η οποία είναι κυριολεκτικά παγκόσμια, μιας κρίσης που ξεκίνησε ως υγειονομική, συνεχίζεται ως οικονομική και οφείλουμε να κάνουμε ό,τι μπορούμε για να μην μετατραπεί σε κοινωνική. Η κρίση αυτή μάς έμαθε και συνεχίζει να μας μαθαίνει και να μας υπενθυμίζει πολλά. Θα ήθελα να ευχαριστήσω από τα βάθη της καρδιάς μου τους γιατρούς και τους νοσηλευτές σε όλη την Ελλάδα που τηρούν στο έπακρο τον όρκο του Ιπποκράτη και κάνουν αυτό που οφείλουν, σώζουν ζωές. Θα ήθελα να ευχαριστήσω και όλους εκείνους τους ανώνυμους που δίνουν καθημερινά μάχη σε μία καθημερινότητα που αλλάζει ραγδαία και απρόβλεπτα. Η καθημερινότητα και όσα ξέραμε μέχρι σήμερα αλλάζουν επίσης. Ένα πράγμα δυστυχώς δεν αλλάζει, αγαπητοί συνάδελφοι, οι ιδεολογικές εμμονές, ο λαϊκισμός και οι στερεοτυπικές αντιλήψεις του ΣΥΡΙΖΑ. Το είδαμε προχθές στο νομοσχέδιο για το περιβάλλον. Καταθέσατε αίτηση ονομαστικής ψηφοφορίας και αποχωρήσατε. Το βλέπουμε και σήμερα στο νομοσχέδιο του Υπουργείου Μετανάστευσης και Ασύλου και μας θύμισε για ακόμα μία φορά τη στάση σας. Θα σας εξηγήσω το γιατί. Υπάρχουν κάποιες λέξεις και έννοιες που σας προκαλούν αναφυλαξία, κυρίες και κύριοι του ΣΥΡΙΖΑ: Κλειστές δομές, επαναπροωθήσεις, απελάσεις, έλεγχος, εθνική ασφάλεια, αποτροπή. Το καταλαβαίνουμε γιατί είναι πολιτική και ιδεολογική επιλογή σας. Δεν σημαίνει ότι επειδή το καταλαβαίνουμε, το αποδεχόμαστε. Δεν το δεχόμαστε γιατί διαφωνούμε ιδεολογικά και γιατί εδώ είμαστε για να υπερασπίζουμε το δίκαιο και τα συμφέροντα των Ελλήνων πολιτών ούτε να εξυπηρετούμε τις ιδεοληψίες μας ούτε τις κάθε λογής μη κυβερνητικές οργανώσεις, όπως κάνατε εσείς μέχρι σήμερα. Κυρίες και κύριοι συνάδελφοι, με το νομοσχέδιο που καλούμαστε σήμερα να ψηφίσουμε, γίνεται ένα ακόμα βήμα προς τη σωστή κατεύθυνση, τον περιορισμό των μεταναστευτικών ροών και την ουσιαστική στήριξη των τοπικών κοινωνιών. Οι ροές έχουν ήδη περιοριστεί χάρη στην αποτελεσματική φύλαξη των συνόρων μας από το Πολεμικό Ναυτικό μας, από τους λιμενικούς μας που μέρα - νύχτα στέλνουν μήνυμα ότι η Ελλάδα, η Ευρώπη, η Γηραιά Ήπειρος έχει θαλάσσια σύνορα και αυτά φυλάσσονται. Τον Απρίλιο, από τα στοιχεία που ξέρουμε όλοι μας, είχαμε μόνο τριάντα εννέα αφίξεις, δηλαδή, μια μείωση 98% των ροών, ενώ στο πρώτο τετράμηνο του χρόνου οι αφίξεις μειώθηκαν κατά 20% σε σχέση με το 2019. Ξεκίνησαν να γίνονται επιστροφές, αρέσει - δεν αρέσει σε κάποιους. Έχουμε μείωση στα ΚΥΤ όσων διαμένουν στα νησιά κατά 10% από την αρχή του έτους. Επιταχύνθηκαν οι διαδικασίες για την έκδοση απόφασης για τις αφίξεις και το άσυλο. Αύξηση 130% στην έκδοση αποφάσεων και μείωση εκκρεμοτήτων στην Αρχή Προσφυγών κατά 28%. Το κράτος δείχνει ότι είναι παρόν και λειτουργεί, δείχνει ότι η χώρα μας δεν είναι «ξέφραγο αμπέλι», αλλά ούτε και «γη της επαγγελίας». Οι χρονοβόρες διαδικασίες του παρελθόντος κόστισαν σε επιδόματα και διαμονή για αιτήσεις που τελικά απορρίπτονταν. Η λογική της παροχής επιδομάτων, της πληρωμένης διαμονής σε ξενοδοχεία επιτέλους σταματάει. Παράλληλα, μπαίνει και μια τάξη στο αμαρτωλό χάος των μη κυβερνητικών οργανώσεων. Είναι οι ΜΚΟ που τόσα χρόνια βολεύτηκαν με το μπάχαλο που επικρατούσε και διαχειρίστηκαν εκατομμύρια. Άνθρωποι πλούτισαν εις βάρος τοπικών κοινωνιών και δημιουργήθηκαν περιουσίες στις πλάτες πονεμένων ανθρώπων, που ήταν ξεκάθαρα αντικείμενο εκμετάλλευσης. Ο ανθρωπισμός σταματούσε εκεί που ξεκινούσε η ασυδοσία των ΜΚΟ. Με το ηλεκτρονικό μητρώο θα μπει επιτέλους μια τάξη και η ασυδοσία σταματάει. Θα παύσει η γενίκευση για τις ΜΚΟ και θα παραμείνουν εκείνες που κάνουν πραγματικά το έργο που πρέπει να κάνουν και να ασκήσουν. Η μεγάλη αλλαγή γίνεται και με τις κλειστές ελεγχόμενες δομές στα πέντε νησιά. Ναι, κυρίες και κύριοι του ΣΥΡΙΖΑ, όπως ακούσατε: Κλειστές ελεγχόμενες δομές. Η αναρχία των ανοιχτών δομών και των κέντρων διερχομένων τελειώνει επιτέλους. Με ειδικό σύστημα για έλεγχο εισόδου και εξόδου και την ταυτοποίηση όποιου ζητάει άσυλο. Με ειδικούς χώρους φιλοξενίας για τις ευάλωτες ομάδες. Με δομές στην ενδοχώρα, που η διοίκηση δεν θα είναι προνόμιο των ΜΚΟ, αλλά των διοικητών. Άκουσα με προσοχή πολλούς συναδέλφους στις επιτροπές, αλλά και σήμερα στην Ολομέλεια να αναρωτιούνται για το τι συμβαίνει ξαφνικά και οι δήμαρχοι των νησιών δεν αντιδρούν και άφηναν, μάλιστα, υπονοούμενα ότι κάτι πονηρό τρέχει. Δεν έχετε καταλάβει, αγαπητοί συνάδελφοι, ότι αντιλήφθηκαν ότι η Κυβέρνηση, η πολιτική ηγεσία του Υπουργείου μας και ο Υπουργός, ο κ. Μηταράκης, έχουν σχέδιο, έχουν όραμα και είναι συγκεκριμένο και εφαρμόσιμο το σχέδιο αυτό; Ο Υπουργός μας και η διοίκηση του Υπουργείου συζητάνε και ακούνε τις τοπικές κοινωνίες. Σε αυτές τις τοπικές κοινωνίες έχετε κάνει τον κόπο να αναπτύξετε τις απόψεις σας για τα ανοικτά κέντρα, για τα ανοιχτά σύνορα, για τη λογική ότι όποιος θέλει μπορεί να έρθει; Θα είχε μεγάλο ενδιαφέρον αν το κάνατε αυτό και να μην ρίχνετε μόνο ζεμπεκιές σε κομματικές εκδηλώσεις στα νησιά, που σας είδαμε προ κορωνοϊού. Κυρίες και κύριοι συνάδελφοι, πολλοί εδώ μέσα αρέσκονται στο να μιλούν για τα δικαιώματα όσων έρχονται στη χώρα μας, ποτέ όμως δεν τους έχουμε ακούσει να τοποθετούνται για τα δικαιώματα όσων ζουν, εργάζονται, μοχθούν και παράγουν σε αυτόν εδώ τον τόπο. Οι τοπικές κοινωνίες των νησιών μας σήκωσαν δυσανάλογο βάρος σε αυτή την μεταναστευτική κρίση. Δυστυχώς, θα σηκώσουν ακόμα μεγαλύτερο λόγω των επιπτώσεων της πανδημίας στον τουρισμό και τις τοπικές οικονομίες. Ως ελάχιστη ανταπόδοση, λοιπόν, με το νομοσχέδιο του Υπουργείου διατίθενται 50 εκατομμύρια στους δήμους που εμπλέκονται. Ξεκίνησε να λειτουργεί Ταμείο Αλληλεγγύης, το οποίο έχει χρηματοδοτηθεί με 25 εκατομμύρια ευρώ για να στηρίξει έργα στους δήμους που πλήττονται από τη μεταναστευτική κρίση. Το ζήτημα της μεταναστευτικής κρίσης είναι πάνω απ' όλα εθνικό. Ξέρουμε όλοι μας ποιος είναι ο γείτονάς μας και τι προσπαθεί να κάνει με τις ροές. Ξέρουμε, ακόμα και αν κάποιοι κάνουν ότι δεν ακούν και δεν βλέπουν. Άκουσα, δυστυχώς, συναδέλφους να ασκούν κριτική γιατί μεταφέραμε με ένα καταμαράν μετανάστες από τα νησιά μας. Θα ήθελα να πουν ξεκάθαρα: Θα ήθελαν να κυκλοφορούν ελεύθεροι οι μετανάστες αυτοί στο Καστελλόριζο, στο Φαρμακονήσι, στη Σύμη; Να το πουν στους κατοίκους, όμως. Και γι' αυτό θα έλεγα ότι πριν μιλήσετε θα ήταν καλό να σκέφτεστε και τα εθνικά θέματα, ακόμα και αν η φράση αυτή, όπως είπα και πριν, σε κάποιους προκαλεί αναφυλαξία. Να σκέφτεστε και τα θέματα δημόσιας υγείας και να μην πρωτοστατείτε μόνο στις δηλώσεις και στα κανάλια. Κύριε Πρόεδρε, κύριε Υπουργέ, κυρίες και κύριοι συνάδελφοι, πολύς λόγος έγινε και τις αποκαλούμενες «απόρρητες δαπάνες». Ο αρμόδιος Υπουργός, ο κ. Μηταράκης, εξήγησε ότι δεν θα είναι απόρρητες, αφού θα είναι γνωστές σε όλους εμάς τους Βουλευτές και θα είναι σε γνώση μας. Όμως, να πάμε στην ουσία του θέματος. Υπάρχει κάποιος που φρονεί ότι δεν υπάρχει ζήτημα εθνικής ασφάλειας με τα μεταναστευτικά ρεύματα; Υπάρχει κάποιος που αμφισβητεί το γεγονός ότι τα κυκλώματα λαθροδιακινητών πρέπει να αντιμετωπισθούν; Ότι κυκλώματα δημιουργούν και προκαλούν στημένα επεισόδια και σημεία έντασης στις δομές; Τέτοια ζητήματα, αγαπητοί συνάδελφοι, κανένα σοβαρό, υπεύθυνο και οργανωμένο κράτος δεν τα διαχειρίζεται σε κοινή θέα. Κυρίες και κύριοι συνάδελφοι, το νομοσχέδιο αυτό αποτελεί ένα ακόμα βήμα για την αποκατάσταση της τάξης σε ένα από τα σοβαρότερα προβλήματα που διαχειρίζεται η Ελλάδα και στο οποίο η ανευθυνότητα των προηγούμενων ετών μας κόστισε πάρα πολύ. Είναι παράλληλα και ένας τρόπος να δείξουμε στους νησιώτες μας ότι δεν είναι μόνοι τους, ότι εδώ κάποιοι εργάζονται και βάζουν τις συνθήκες διαβίωσης και το αίσθημα ασφάλειας των νησιωτών μας πάνω από οποιαδήποτε ιδεοληψία, πάνω από οποιοδήποτε συμφέρον, για το συμφέρον της Ελλάδας, γιατί το συμφέρον της Ελλάδας είναι αποκλειστικά και μόνο το συμφέρον των Ελλήνων πολιτών. Τίποτα λιγότερο, τίποτα περισσότερο. Για όλους τους παραπάνω λόγους, δεν ζητάω από την Αντιπολίτευση να στηρίξει ένα σωστό νομοσχέδιο. Είναι ανώφελο. Έτσι κι αλλιώς, ανέκαθεν βάζετε τις ιδεοληψίες και τις εμμονές σας πάνω απ' όλα. Δεν θα περίμενα κάτι αντίθετο. Σας ευχαριστώ πολύ.
Και εμείς ευχαριστούμε. Να θυμίσω ότι όποιος συνάδελφος θέλει μπορεί να μιλήσει και από εκεί που βρίσκεται, για να γλυτώνουμε χρόνο. Είναι πολύτιμος ο χρόνος. Τον λόγο έχει ο κ. Κλέων Γρηγοριάδης από το ΜέΡΑ25. Φυσικά, ο κ. Γρηγοριάδης τα δώδεκα λεπτά θα τα τηρήσει. Ορίστε, κύριε Γρηγοριάδη.
Σας ευχαριστώ πάρα πολύ, κύριε Πρόεδρε. Κυρίες και κύριοι Βουλευτές, αγαπητοί συνάδελφοι, φαντάζομαι ότι οι περισσότεροι από εσάς θα παρατηρήσατε χθες μερικές χιλιάδες ανθρώπων, συναδέλφων μου από όλες τις τέχνες και συναδέλφων μου τεχνικών που υπηρετούν όλες τις τέχνες εδώ έξω από τη Βουλή μας. Φαντάζομαι θα τους παρατηρήσατε, γιατί και να μην βγήκατε, ήταν αρκετά φωνακλάδες και έτσι θα κατάφεραν να τραβήξουν την προσοχή σας με κάποιον τρόπο. Θα αναφερθώ, βεβαίως, στο σχέδιο νόμου για το οποίο μιλάμε σήμερα, στο σχέδιο νόμου που φέρνετε, κύριε Κουμουτσάκο, προς ψήφιση στη Βουλή σήμερα, εσείς και ο κ. Μηταράκης, στο αντιανθρώπινο αυτό σχέδιο νόμου, κατά τη γνώμη μας, αμέσως μετά. Επιτρέψτε μου, όμως, κατ' αρχάς, να αναφερθώ σε κάτι που πραγματικά, νομίζω, κάνει εντύπωση σε οποιονδήποτε καλόπιστο παρατηρητή. Ήταν πράγματι ασυζητητί η μεγαλύτερη συγκέντρωση που έχει γίνει από την εποχή που ενέσκηψε αυτό το κακό του COVID -19 και ήταν πράγματι μια συγκέντρωση με παλμό, μια συγκέντρωση υπερκομματική. Υπήρχαν άνθρωποι, πολλοί γνωστοί μου, δεξιοί, δεξιότατοι, αριστερότατοι κ.ο.κ.. Όλη η Ελλάδα, τουλάχιστον όλη η Αθήνα, το παρατήρησε αυτό και ένα μεγάλο μέρος της Αθήνας, των πολιτών που είναι ενεργοί, ήρθε εδώ για να συμπαρασταθεί στους εργαζόμενους στις τέχνες. Είναι απορίας άξιον πώς δεν το παρατήρησε κανένα από τα έξι μεγάλα συστημικά μας ιδιωτικά κανάλια. Αναφέρομαι στα γνωστά κανάλια των γνωστών παρασιτικών ολιγαρχών και συνδαιτυμόνων και φίλων σας σ' έναν βαθμό εσάς στη Νέα Δημοκρατία, του κ. Μαρινάκη, του κ. Αλαφούζου, του κ. Κυριακού - ξέρετε τα ονόματα, μην τα λέω - σε αυτούς τους «εθνικούς ευεργέτες», που τόσα πολλά έχουν προσφέρει στο κοινό καλό της πατρίδας μας και, κυρίως, στη δημοκρατία και την πολυφωνία στη χώρα. Είναι, λοιπόν, θα έλεγε κανείς, εκ πρώτης όψεως απορίας άξιο πώς δεν βρήκαν ούτε πέντε δευτερόλεπτα, πώς δεν βρέθηκε η δυνατότητα να φανεί ούτε ένα πλάνο από αυτές τις χιλιάδες, ίσως τις πέντε χιλιάδες των ανθρώπων που ήταν εδώ απ' έξω και απαιτούσαν στήριξη στους ανθρώπους που υπηρετούν τις τέχνες, αλλά βρήκαν την ίδια ώρα, συμπεριλαμβανομένου θα πω - και λυπάμαι που το λέω - και του κρατικού μας καναλιού, της δημόσιας τηλεόρασης, δεκάλεπτα ή δεκαπεντάλεπτα ολόκληρα προκειμένου να βλέπουμε τους εκατό νεαρούς που, απηυδισμένοι πια από την κλεισούρα, βγήκαν να μοιραστούν το ποτό τους με φίλους τους στη γνωστή πλατεία Αγίας Παρασκευής, την επάρατο αυτή πλατεία, που ο δεξιός, δεξιότατος, Δήμαρχος Αγίας Παρασκευής έχει κλείσει πλέον μέχρι νεωτέρας από το απόγευμα μέχρι την άλλη μέρα τα ξημερώματα. Είμαστε υπέρ της νομιμότητας. Το ξεκαθαρίζουμε. Είμαστε υπέρ του να μην κολλήσουν περισσότεροι άνθρωποι κορωνοϊό. Και αυτό το ξεκαθαρίζουμε. Όμως, είναι φανερό ότι για οποιονδήποτε άνθρωπο έχει κοινή λογική τα δύο γεγονότα είναι ανισοβαρή και ανισομεγέθη. Δεν μπορεί να διαδηλώνουν πέντε χιλιάδες άνθρωποι εδώ απ' έξω και να μην το μαθαίνει κανείς από έξι συστημικά κανάλια και την κρατική τηλεόραση και να υπάρχουν δεκαπεντάλεπτα ολόκληρα για να μάθουμε με λεπτομέρεια πόσο κακιά είναι η δημοτική σύμβουλος που πρόσκειται στον ΣΥΡΙΖΑ ή σε εμάς ή δεν ξέρω πού αλλού ή πόσο άμυαλοι είναι αυτοί οι νεαροί, οι οποίοι βγήκαν και έκαναν το φοβερό πράγμα να πιουν το ποτό τους εκατό άνθρωποι. Εν πάση περιπτώσει, η συγκέντρωση εκατό ανθρώπων είναι, εξ ορισμού, λιγότερο σημαντική για να δημοσιοποιείται από μια συγκέντρωση χιλιάδων ή πέντε χιλιάδων ανθρώπων. Τώρα, μιας και κανείς δεν έμαθε, λοιπόν, τα αιτήματα της συγκέντρωσης όλων αυτών των ανθρώπων, σας τα μεταφέρω εγώ εν τάχει: Είναι επίδομα ενίσχυσης ύψους 535 ευρώ μηνιαία για όλους - μα όλους - τους μισθωτούς, αυτοαπασχολούμενους και μικρούς επαγγελματίες, καλλιτέχνες και εργαζόμενους στο θέαμα, ακρόαμα και στον χώρο της τέχνης γενικότερα, εννοούμε εικαστικούς, χορευτές, μουσικούς, ηθοποιούς, σκηνοθέτες, σκηνογράφους, ενδυματολόγους κ.λπ., με επιπλέον ποσό πάνω σε αυτά τα 535 ευρώ για κάθε παιδί και για όσο διάστημα δεν θα μπορέσουν αυτοί οι άνθρωποι να εργαστούν λόγω των μέτρων για την αντιμετώπιση αυτής της επιδημίας. Και πιστέψτε με, αυτό το διάστημα θα είναι μέχρι του χρόνου τέτοια εποχή, τουλάχιστον. Επίσης, άμεση και καθολική ενίσχυση, χωρίς όρους και προϋποθέσεις, όσων καλλιτεχνών και εργαζόμενων δεν έλαβαν μέχρι τώρα τα 800 ευρώ της πρώτης φάσης στήριξης, αναδρομικά. Σας είπαμε πώς να τους βρείτε. Σας το είπα και εγώ, σας το λένε και όσοι υποστηρίζουν τους εργαζόμενους της τέχνης. Κατάργηση αμέσως του φόρου επιτηδεύματος και της προκαταβολής φόρου για τους αυτοαπασχολούμενους και τους μικρούς επαγγελματίες στον χώρο της τέχνης. Μέτρα στήριξης για όλους, όπως επιδότηση ενοικίου, φοροελαφρύνσεις, αναστολή πληρωμής φόρων και δανείων για όλους τους εργαζόμενους στον χώρο του πολιτισμού, για τους μισθωτούς με μπλοκάκι, με εργόσημο ή όσους εισπράττουν με απόδειξη δαπάνης, δηλαδή τίτλο κτήσης. Επίσης, κατοχύρωση πνευματικών και συγγενικών δικαιωμάτων για όσο διάστημα αξιοποιούνται διαδικτυακές παραγωγές παλαιότερες. Ξέρετε, από αυτές που χρησιμοποιεί η τηλεόραση δωρεάν απέναντι σ' εμάς για να κρατάει τον κόσμο στο «Μένουμε Σπίτι», τα χιλιάδες σίριαλ που παίζονται και ξαναπαίζονται. Έχουν βγάλει ρίζες, κρόσσια πια αυτά τα σίριαλ. Κατοχύρωση των λοιπών πνευματικών δικαιωμάτων κ.λπ., για όσο διάστημα αξιοποιούνται αυτές οι διαδικτυακές παραγωγές, παλιότερες ή νέες, και εν μέσω καραντίνας, αλλά και μετά. Αγορές και αναθέσεις καλλιτεχνικών έργων κάθε είδους τέχνης, καθώς και καλλιτεχνικών υπηρεσιών από το κράτος και τους φορείς του, με ανοιχτή πρόσκληση ενδιαφέροντος ή με πανελλήνιους, καθαρούς, καλλιτεχνικούς διαγωνισμούς, που δεν θα αποκλείουν τους δημιουργούς φυσικά πρόσωπα. Κοιτάξτε. Σε όλα αυτά απάντησε η Κυβέρνηση, διά μέσου της Υπουργού, της κ. Μενδώνη, με έναν κωμικοτραγικό, επιτρέψτε μου να πω, τρόπο, περίπου τίποτα. Δηλαδή, απάντησε με ευχολόγιο. Και τι εννοώ ευχολόγιο; Να πει κανείς ότι το ένα σκέλος, στο επιτέλους να βρούμε πόσοι είναι αυτοί οι άνθρωποι, είναι εκατό χιλιάδες, είναι εκατόν τριάντα χιλιάδες, αυτό έχει κάποιο νόημα και πραγματικά χρειάζεται να γίνει. Το δεύτερο, όμως, ότι δηλαδή, εν ευθέτω χρόνω, σε λίγο διάστημα, θα ανοίξουν δειλά - δειλά, θα υπάρχουν καλλιτεχνικές εκδηλώσεις είναι ευχολόγιο. Το καταλαβαίνει όποιος έχει κοινή λογική, γιατί πολύ απλά σε δώδεκα μέρες από σήμερα θα ξέρουμε αν αυξάνονται ξανά τα κρούσματα του κορωνοϊού αφού άρχισε η χαλάρωση των μέτρων. Ένας Υπουργός, κατά τη γνώμη μου - και το λέω ευγενικά όσο μπορώ - δεν είναι σοβαρός, όταν εξαγγέλλει πράγματα που θα εξαρτηθούν από το πώς πάνε τα κρούσματα του κορωνοϊού. Δεν μπορείς να το εξαγγέλλεις. Επίσης, φαίνεται ότι η Υπουργός μας δεν έχει καμμία σχέση με την τέχνη, τουλάχιστον με αυτή που εγώ υπηρετώ τριάντα έξι χρόνια. Γιατί είναι αρκετά αστείο να ισχυρίζεται κανείς ότι μπορεί να ανέβει οποιαδήποτε θεατρική παράσταση και οι λειτουργοί της, οι ηθοποιοί που συμμετέχουν σε αυτήν, να διατηρούν σε όλη τη διάρκειά της απόσταση ασφαλείας ενάμισι μέτρου. Φαντάζεστε, για παράδειγμα, τον Ρωμαίο να μην πλησιάζει καθόλου την Ιουλιέτα για κανένα λόγο, προκειμένου να μην κολλήσει κορωνοϊό; Φαντάζομαι όλοι δυσκολεύεστε να το φανταστείτε. Επομένως, αυτά που εξαγγέλθηκαν χθες είναι πρόχειρα, είναι πασάλειμμα - συγγνώμη για την έκφραση - και στερούνται παντελούς σοβαρότητας. Ωστόσο, ο αγώνας μας μόλις ξεκίνησε. Θα μας βρίσκετε μπροστά σας συνέχεια. Ξέρετε γιατί; Είμαστε λίγοι - το ξέρουμε - και δεν σας αφορούμε. Και εκατό χιλιάδες να είμαστε, δεν πειράζει και να πεθάνουμε. Ωστόσο, έχετε μια φοβερή εγγενή ατυχία, θα έλεγα. Τυγχάνει να νιώθουν αισθήματα συμπάθειας για μας, τους φτωχούς καλλιτέχνες, ένα τεράστιο μέρος του ελληνικού λαού κι αυτό δεν αλλάζει. Είτε κυβερνάτε εσείς, είτε κυβερνάει ο ΣΥΡΙΖΑ, είτε ξαναγυρίσει και κυβερνήσει πάλι η ΕΡΕ και φτου κι απ' την αρχή, ένα τεράστιο μέρος των συμπατριωτών μας θα καταλαβαίνουν ότι εμείς είμαστε άνθρωποι που δεν πήγαμε σε αυτή την τέχνη ούτε για να πλουτίσουμε ούτε για να αποκτήσουμε εξουσία, παρά μόνο ελάχιστες εξαιρέσεις από εμάς. Πήγαμε, γιατί δεν μπορούμε να ζήσουμε αλλιώς. Γιατί αν δεν εκφραστούμε, θα πεθάνουμε. Και οι ψυχές οι αγνές των συνανθρώπων μας το αισθάνονται αυτό. Συμπάσχουν και μας στηρίζουν. Τώρα, θα περάσω στα γνωστά, για να μην ξεχνιόμαστε. Ξέρετε, αγαπητοί συνάδελφοι της Νέας Δημοκρατίας, εμείς θα γίνουμε από δω και πέρα και λίγο η φωνή της συνειδήσεώς σας. Θα σας θέτουμε ξανά το γνωστό, γνωστότατο, ερωτηματολόγιό μας. Πρώτον: Τι γίνεται βρε παιδιά με τον «ΗΡΑΚΛΗ»; Τι είναι ο «ΗΡΑΚΛΗΣ»; Είναι αυτό το θαυμάσιο σχέδιο που ξεπατικώσατε από τους Ιταλούς. Ήδη έχει χρεοκοπήσει στους Ιταλούς εδώ και έναν χρόνο. Δεν κατάφερε να εξυγιάνει τις τράπεζες, δεν κατάφερε να σώσει τις πρώτες κατοικίες, δεν κατάφερε τίποτα. Έχει, όμως, την Ελλάδα. Κανένα σοβαρό αρπακτικό ταμείο - αν δεν είναι φοβερά οξύμωρο να μιλά κανείς για σοβαρό αρπακτικό ταμείο, επιτρέψτε μου την αστειότητα - δεν θα έπαιρνε ποτέ κανένα τέτοιο προϊόν μιας τετραπλά πτωχευμένης χώρας, όπως είναι η Ελλάδα. Ξέρετε καλά τι εννοώ. Και ο ιδιωτικός τομέας και ο δημόσιος και τα νοικοκυριά και οι τράπεζές μας είναι εδώ και δέκα συναπτά έτη απολύτως πτωχευμένα. Έτσι, για να τους τα φορτώσετε, για να δεχθούν να πάρουν αυτό το επιχειρηματικό καπιταλιστικό αγριονεοφιλελεύθερο ρίσκο, τους έχετε εγγυηθεί με 12 δισεκατομμύρια ευρώ ότι αν δεν βγάλουν τα λεφτάκια τους, θα τους τα δώσετε εσείς. Τώρα με τον κορωνοϊό, ξέρουν και οι πέτρες ότι δεν θα βγάλουν ούτε το ένα εκατοστό από τα λεφτάκια τους. Επομένως, σε λίγες εβδομάδες θα τους τα δώσετε εσείς, που μέχρι τώρα έχετε δώσει μόλις κάτι παραπάνω από 1 δισεκατομμύριο για να ανατάξετε την ελληνική οικονομία, που δεν θα αναταχθεί ποτέ και θα μας οδηγήσει με μαθηματική ακρίβεια σε ένα πέμπτο μνημόνιο, που επειδή θα προστεθεί στα προηγούμενα τέσσερα, θα είναι χειρότερο απ' όλα όσα ξέραμε μέχρι τώρα. Εσείς θα δώσετε τις επόμενες βδομάδες, ελαφρά τη καρδία, 12 δισεκατομμύρια στα αρπακτικά ταμεία του «ΗΡΑΚΛΗ». Απαντήστε μας αν θα το κάνετε. Σας θυμίζουμε ότι μπορείτε με μια «δωρεάν» πράξη νομοθετικού περιεχομένου να το αποφύγετε. Κι αν σκοπεύετε πραγματικά να το κάνετε, πείτε μας γιατί το κάνετε. Είστε συγγενείς τους; Είστε φίλοι τους; Κάποιοι που είναι φίλοι τους και συγγενείς τους, σας έχουν δεμένους από το λαιμό; Τι συμβαίνει; Θα το κάνετε όμως. Τώρα. Τι ύψους δάνεια θα πάρετε και με ποιο ακριβώς επιτόκιο για να ανατάξετε την οικονομία; Θα τα πάρετε από τον ESM; Θα τα πάρετε από τον καινούργιο ESM, τον παλαιό, τον μεταμοντέρνο, έναν ESM που θα ονομάζεται κάπως αλλιώς; Πάντως, πείτε μας τι δάνεια θα πάρετε και με ποιο επιτόκιο. Θα μειώσετε μισθούς και συντάξεις μέσα στον επόμενο χρόνο ή το πολύ τον επόμενο ενάμιση χρόνο; Θα αυξήσετε όλους τους φόρους; Πείτε μας, γιατί θα είμαστε εδώ για να σας ελέγχουμε. Επίσης, εδώ και ένα μήνα σας λέμε ότι η ύφεση που θα προκαλέσει αυτή η κατάσταση στην ελληνική οικονομία θα είναι τουλάχιστον 14% έως 15%. Θα έχουμε 162 δισεκατομμύρια ΑΕΠ αυτόν τον χρόνο, για να καταλάβετε τι εννοούμε. Εσείς λέγατε τόσο καιρό ότι η ύφεση θα είναι 4,7%. Ξαφνικά, η Κομισιόν, η οποία έγινε αίφνης, εντελώς απρόσμενα, φανατικά βαρουφακική, βγήκε προχθές και σας άδειασε. Είπε ότι θα έχουμε ύφεση 10%. Οι παροικούντες την Ιερουσαλήμ, οι φτωχοί συμπατριώτες μας Έλληνες, που τους έχει φύγει η ψυχή, ξέρουν καλά ότι όταν η Κομισιόν δηλώνει ύφεση 10%, τους περιμένει άγρια ύφεση από 15% έως 18%. Η δικαίωσή μας σε όλα τα νούμερα που έχουμε δώσει θα είναι απόλυτη και η δική σας έκθεση θα είναι, επίσης, απόλυτη. Επίσης, έχουμε κάνει πολλές άλλες προβλέψεις. Ποια θα είναι η μεγέθυνση για το ΑΕΠ του 2021. Εσείς λέτε 5,1%. Εμείς λέμε ότι με τη λιτότητά σας θα είναι 1,8% έως 2% το πολύ. Και χωρίς τη λιτότητα - που σας παρακινούμε - μπορεί να αγγίξει, πράγματι, το 5%. Επίσης, το πρωτογενές ισοζύγιο, σημαντικά κάτω από τον στόχο, εσείς λέτε ότι θα είναι στο 3,5. Εμείς λέμε ότι θα είναι 16 δισεκατομμύρια. Επίσης, το πλεόνασμα του 2021 σας λέμε ότι θα είναι, με λιτότητα, στο 7%. Χωρίς λιτότητα, θα είναι στο 5,9%. Αποφασίστε, λοιπόν, και δεχθείτε ότι συνεχίζετε να είστε ένοχοι όσο συνεχίζετε να μην ρίχνετε χρήματα στην αγορά, με το κωμικό, επιτρέψτε μου να πω αν και ηθοποιός, επιχείρημα του κ. Σταϊκούρα ότι «φυλάμε τα ρούχα μας για αργότερα». Μα, πόσο αργότερα; Όλοι οι καπιταλιστές αυτού του κόσμου ξέρουν ότι μια οικονομία που αποσωληνώνεται, που της κόβεις δηλαδή τον παλμό, κάθε μέρα που περνάει για να ανακάμψει χρειάζεται γεωμετρική αύξηση των ποσών που πρέπει να της ρίξεις. Είναι τυχαίο που όλοι οι καπιταλιστές της Δύσης, ο κ. Τραμπ, όλοι οι κυβερνήτες - δεν την κυβερνούν κομμουνιστές δα την υπόλοιπη Ευρωπαϊκή Ένωση - έχουν πάρει μέτρα που περνάνε το 7% ΑΕΠ τους. Έχουν ρίξει, θέλω να πω, στην αγορά ζεστό χρήμα. Σε μερικές περιπτώσεις περνάνε το 12%. Κι εσείς έχετε πάρει μέτρα που είναι το 1,5% -1,7%. Όλο θα έρθουν, θα έρθουν και ποτέ δεν έρχονται. Θα σας πω, λοιπόν, κλείνοντας, δυο - τρία πράγματα για το σημερινό νομοσχέδιο. Πρώτα - πρώτα, για εμάς στο ΜέΡΑ25 είναι σαφέστατο ότι δεν υπάρχουν πρόσφυγες και μετανάστες. Αυτός είναι ένας επίπλαστος διαχωρισμός. Το καταλαβαίνει κανείς που έχει κοινή λογική. Πείτε μου ειλικρινά. Σας κοιτάζω στα μάτια. Ένας άνθρωπος που φεύγει από τη Συρία επειδή τον πυροβολούν κι ένας άνθρωπος που φεύγει από το Αφγανιστάν επειδή είναι η τρίτη βδομάδα που το ανήλικο παιδί του δεν έχει φάει ψωμάκι, έχουν μεγάλη διαφορά; Ο ένας είναι πρόσφυγας κι ο άλλος είναι πολυτελής μετανάστης; Έχουμε λόγους να ξέρουμε ότι με αυτόν τον τρόπο φεύγουν οι άνθρωποι. Γιατί, ξέρετε, δεν είναι ηλίθιοι οι άνθρωποι. Γνωρίζουν ότι υπάρχει κρίση εδώ και δέκα χρόνια σε αυτή την ήπειρο. Έρχονται στην Ελλάδα μόνο και μόνο για να περάσουν σε ευρωπαϊκές χώρες. Ξέρουν πια μετά τον κορωνοϊό ότι και εκεί δεν θα βρουν δουλειά κι εκεί δεν θα βρουν μεροκάματο. Γιατί έρχονται; Γιατί είναι καλύτερα να προσπαθήσεις πεθαίνοντας στο δρόμο παρά να πεθάνεις από την πείνα στον τόπο σου. Επίσης, σας λέμε ότι τα κλειστά κέντρα, όπως κι αν τα λέει κανείς, ήταν και θα παραμείνουν στρατόπεδα συγκέντρωσης και είναι αντιανθρώπινο να δημιουργήσει κανείς στρατόπεδα συγκέντρωσης οπουδήποτε στην επικράτεια. Σας λέμε - και τελειώνω με αυτό, κύριε Πρόεδρε - ότι με το νέο σας σχέδιο νόμου, συλλήβδην, σε αυτά τα στρατόπεδα - κέντρα κράτησης θα ρίχνονται οι νεοεισερχόμενοι, οι ΑΜΕΑ, οι ανάπηροι, οι ανήλικοι, οι έγκυοι, τα μωρά τους και όσοι έχουν απορριφθεί οι αιτήσεις τους και βρίσκονται σε διαδικασία απέλασης. Συγγνώμη, έφαγα τον χρόνο και δεν πρόλαβα να πω πολλά για το νομοσχέδιό σας. Όλα αυτά τα βρίσκετε εσείς να έχουν καμμία σχέση με τον ανθρωπισμό, με το δυτικό πολιτισμό, με τις κατακτήσεις αιώνων στη συνείδηση, στο μυαλό και στη φιλοσοφία μας; Σας ευχαριστώ πολύ που με ανεχθήκατε και πάλι.
Κι εμείς ευχαριστούμε. Μέχρι να ετοιμαστεί το Βήμα και να δώσουμε τον λόγο στην κ. Γιαννακοπούλου από το Κίνημα Αλλαγής, θα ήθελα να σας πω, κύριε Γρηγοριάδη, ότι μια καλή διαμαρτυρία των καλλιτεχνών είναι να μην πηγαίνουν στα πρωινάδικα. Επίσης, θα ήθελα να σας ενημερώσω ότι μετά την κ. Γιαννακοπούλου τον λόγο θα λάβει ο Αναπληρωτής Υπουργός κ. Γεώργιος Κουμουτσάκος. Ορίστε, κυρία Γιαννακοπούλου, έχετε τον λόγο.
Ευχαριστώ, κύριε Πρόεδρε. Δεν μπορώ να μην ξεκινήσω τη σημερινή τοποθέτησή μου στην Ολομέλεια της Βουλής μιλώντας και κάνοντας αναφορά κι εγώ με τη σειρά μου στην τραγική απώλεια του Δημήτρη Κρεμαστινού σήμερα. Χάσαμε έναν ξεχωριστό άνθρωπο, χάσαμε έναν ξεχωριστό γιατρό, έναν ειλικρινή, έντιμο, δημιουργικό πολιτικό, έναν φίλο για εμένα και σύντροφο, έναν άνθρωπο ήπιο που είχε πολύ μεγάλη διάθεση - και πραγματικά το έπραξε - συνεισφοράς στους συνανθρώπους του, έναν πραγματικό κύριο. Θα ήθελα να μεταφέρω κι εγώ με τη σειρά μου τα συλλυπητήρια στην οικογένειά του. Κυρίες και κύριοι Βουλευτές, συζητάμε ξανά σήμερα στην Ολομέλεια της Βουλής ένα ζήτημα μεγάλο που χρήζει ολοκληρωμένης στρατηγικής. Το μεταναστευτικό - προσφυγικό αποτελεί εθνική πρόκληση που χρειάζεται τις δυνάμεις όλων για να αντιμετωπιστεί. Δυστυχώς, το νομοσχέδιο που κατατέθηκε στη Βουλή από τον κ. Μηταράκη, χωλαίνει σε πολλά σημεία. Χρησιμοποιεί αμφιλεγόμενες πρακτικές, παγιώνει ένα καθεστώς αδιαφάνειας και αναξιοκρατίας. Θα επανέλθω στο νομοσχέδιο. Ωστόσο, δεν μπορώ να μη σταθώ σε μείζονα θέματα που αυτή τη στιγμή απασχολούν έντονα την ελληνική κοινωνία. Το πρώτο είναι η συνεχιζόμενη προσπάθεια αντιμετώπισης της πανδημίας. Αναμφίβολα στην πρώτη φάση τα πήγαμε πολύ καλά. Συγχαρητήρια στους επιστήμονες, συγχαρητήρια για το γεγονός ότι πάρθηκαν έγκαιρα αποφάσεις από την Κυβέρνηση, ότι υπήρξε πραγματική πολιτική και κοινωνική συστράτευση όλων, πέραν από κάποιες ηχηρές παραφωνίες. Κυρίως, όμως, οφείλουμε να πούμε ένα πολύ μεγάλο «μπράβο» στην ελληνική κοινωνία για την αξιοθαύμαστη πειθαρχία και συνέπεια που έδειξε. Το μεγάλο θέμα, όμως, είναι τώρα τι κάνουμε. Ο κορωνοϊός είναι εδώ - αυτό είναι μια βασική αλήθεια - και η οικονομία δεν θα μπορέσει να αντέξει ένα δεύτερο lockdown. Αυτό σημαίνει πολύ απλά ότι δεν πρέπει να ξεφύγει η κατάσταση. Κάθε απόφαση της Κυβέρνησης αποκτά ξεχωριστή κρισιμότητα. Προσωπικά πιστεύω, για παράδειγμα, ότι πλην της Γ΄ λυκείου δεν θα έπρεπε να ανοίξει καμμία άλλη τάξη. Δεν συμφωνώ με τις δραματικές διαστάσεις, βέβαια, που δίνουν εδώ κάποιοι συνάδελφοι. Ωστόσο, θεωρώ ότι είναι ένα πάρα πολύ μεγάλο ρίσκο, το οποίο, αν μη τι άλλο, δεν έχει καμία εκπαιδευτική αξία ειδικά στο τέλος της σχολικής χρονιάς. Ελπίζω, τουλάχιστον, να μην ανοίξουν τα δημοτικά, γιατί τα μικρά παιδιά δεν μπορούν να προφυλαχθούν σε καμμία απολύτως περίπτωση. Ταυτόχρονα, οφείλω να ομολογήσω, κυρίες και κύριοι συνάδελφοι, ότι δεν μπορώ να κατανοήσω τη διαφορετικότητα στην αντιμετώπιση όσων παραβιάζουν τους κανόνες. Εξηγούμαι: Ένας πολίτης ο οποίος δεν φοράει μάσκα, πληρώνει 150 ευρώ πρόστιμο, όταν την ίδια στιγμή βλέπουμε - ειδικά τις τελευταίες ημέρες - διάφορες μεγάλες ομάδες πολιτών που συγκεντρώνονται στις πλατείες και αλλού. Φτάσαμε σε πολύ καλά αποτελέσματα, επειδή πορευτήκαμε όλοι μαζί. Για να μην έχουμε παρατράγουδα, ας σεβαστούμε όλοι τους κανόνες. Όλοι θέλουμε να πάρουμε τις ζωές μας πίσω. Όμως, δεν θα τις φέρει πίσω μια πρόωρη υπαίθρια συνάθροιση. Μπορεί, μάλιστα, να την απομακρύνει ακόμα περισσότερο. Και αυτό είναι κάτι που πρέπει να το καταλάβουμε όλοι. Το δεύτερο είναι η έκδηλη ανησυχία που αρχίζει να υπάρχει από το τσουνάμι της οικονομικής ύφεσης. Δεν θέλω να σταθώ σε επιμέρους παρατηρήσεις. Ωστόσο, επειδή θεωρώ ότι η διεθνής και η εγχώρια ύφεση λόγω της πανδημίας απαιτεί - είναι επιβεβλημένες - συνεννοήσεις, αυτές, κυρίες και κύριοι συνάδελφοι της Νέας Δημοκρατίας, δεν μπορούν να υπάρχουν, αν δεν συζητάμε βασιζόμενοι σε πραγματικά δεδομένα. Τι εξυπηρετεί, άραγε, η επιμονή του Υπουργού Οικονομικών να μιλάει για ύφεση της τάξης του 4%, όταν οι μετριότεροι υπολογισμοί αναφέρουν ότι αυτή θα είναι, ενδεχόμενα, η διπλάσια; Σε τι βοηθάει αυτή η επιμονή, όταν, σύμφωνα με τις προβλέψεις της Κομισιόν, η οικονομία μας θα συρρικνωθεί κατά 9,75% και η ανεργία θα σκαρφαλώσει στο 20%; Αυτό το παιχνίδι των αριθμών μου θυμίζει άλλα. Μου θυμίζει παλιές εποχές. Αυτό το παιχνίδι των αριθμών, κυρίες και κύριοι της Νέας Δημοκρατίας, θυμίζει το 2009, τότε που το έλλειμμα «έτρεχε» με 15% και η Κυβέρνηση της Νέας Δημοκρατίας τότε το υπολόγιζε στο 4%, στο 6%. Και μετά ήρθε η χρεοκοπία! Κανένα σχέδιο, καμμία συστράτευση δεν μπορεί να υπάρξει, αν δεν μιλήσουμε καθαρά, αν δεν χαραχθεί ένα πλαίσιο άμεσων κινήσεων στήριξης του τουρισμού, της αγροτικής παραγωγής, κρίσιμων κλάδων, αν δεν προχωρήσουμε σε πολιτικές στήριξης της καινοτομίας, αν δεν προχωρήσουν - και αυτό είναι από τα πιο βασικά - άμεσα σε χρηματοδοτήσεις οι τράπεζες, που συνεχίζουν να υπάρχουν, γιατί όλοι εμείς, ο ελληνικός λαός έχει υποβληθεί σε τεράστιες θυσίες. Πρέπει, λοιπόν, να γίνει αντιληπτό από τους αρμόδιους Υπουργούς και από την Κυβέρνηση ότι, επιτέλους, πρέπει να αναλάβουν τις ευθύνες που τους αναλογούν, στηρίζοντας πραγματικά την ελληνική οικονομία. Επανέρχομαι στο σημερινό νομοσχέδιο. Ορισμένες κοφτές παρατηρήσεις. Το νομοσχέδιο αυτό επενδύει στην ασάφεια και στο βόλεμα ημετέρων. Παραβλέπεται ότι ακόμα και μέσα στην πανδημία τα αστυνομικά τμήματα γεμίζουν από αιτούντες άσυλο, ακόμα και από ασυνόδευτους ανηλίκους, με καμμία τήρηση της υγειονομικής δικλείδας. Τα δικαιώματά τους περιορίζονται με την ευρωπαϊκή και διεθνή νομιμότητα να αμφισβητείται και να καταργείται σε κάποιες περιπτώσεις, παρά τις παρεμβάσεις της αρμόδιας Επιτρόπου, της κ. Γιόχανσον, ή των σχετικών κοινοβουλευτικών ομάδων του Ευρωκοινοβουλίου. Οι εκκρεμείς αιτήσεις ασύλου έχουν φτάσει τις εκατόν πέντε χιλιάδες. Τον Οκτώβρη ήταν εβδομήντα χιλιάδες. Μέσα σε έξι μήνες αυξήθηκε σημαντικά ο αριθμός των εκκρεμών αιτήσεων ασύλου και εμφανίζεται ως δήθεν κατόρθωμα το γεγονός ότι έγιναν εκατόν σαράντα επαναπροωθήσεις μέσα σε όλο αυτό το χρονικό διάστημα. Συγχαρητήρια! Έχουμε δει μια Κυβέρνηση, η οποία μας έχει κυριολεκτικά ζαλίσει από τις αλλαγές στον μηχανισμό αντιμετώπισης. Αρχικά κατάργησε το Υπουργείο Μεταναστευτικής Πολιτικής. Άλλαζαν κάθε δύο, τρεις εβδομάδες συντονιστές. Επανασυστήθηκε τον Ιανουάριο του 2020 και ακόμα δεν έχει καταφέρει να λειτουργήσει αποτελεσματικά. Δημιουργείται ένα de facto Υπουργείο μετακλητών υπαλλήλων. Στο νομοσχέδιο προβλέπεται ότι θα δημιουργηθούν δεκάδες θέσεις νέων μετακλητών τόσο στο Υπουργείο όσο και στις δομές. Το γαϊτανάκι των μετακλητών δεν σταματάει στο Υπουργείο Μεταναστευτικής Πολιτικής. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω σε ένα λεπτό, κύριε Πρόεδρε. Διαιωνίζει την αδιαφάνεια. Συνεχίζει και επεκτείνει την κάκιστη πρακτική με αδιαφανείς διαδικασίες σε σωρεία συμβάσεων κατά παρέκκλιση, χωρίς διαγωνισμούς, πρακτικές που ήδη βρίσκονται στο στόχαστρο έρευνας από την OLAF και που η ίδια η Νέα Δημοκρατία - αν δεν απατώμαι - είχε καταδικάσει στο παρελθόν. Και προς τούτο έχουμε καταθέσει αίτηση για ονομαστική ψηφοφορία μέσω του εισηγητή μας, του κ. Καμίνη. Καθιερώνεται ένα πλαίσιο το οποίο ενθαρρύνει τη διαφθορά. Δημιουργείται ένας ειδικός λογαριασμός απόρρητων κονδυλίων για τις ανάγκες του Υπουργείου, χωρίς καμμία επαρκή αξιολόγηση, χωρίς να γνωρίζουμε ποιο είναι το ύψος των κονδυλίων αυτών ή τις χρήσεις. Θα πρέπει να μας απαντήσετε τι χρειάζεται το Υπουργείο τα μυστικά κονδύλια. Έχει να κάνει με εισβολείς; Έχει να κάνει με ένα θέμα εθνικής ασφάλειας; Τι εννοείτε όταν λέτε ότι θα δοθούν με διαφάνεια; Τι σημαίνει, πραγματικά, για εσάς διοικητική κράτηση; Δεν επιτυγχάνει αποσυμφόρηση των νησιών, διαιωνίζοντας το δράμα τόσο των κατοίκων, όσο και των προσφύγων που διαμένουν στις δομές φιλοξενίας. Είχε οριστεί ότι το ανώτατο όριο κράτησης θα ήταν έξι μήνες και ουσιαστικά πηγαίνει στους τριάντα έξι. Θα οδηγήσει τη χώρα μας σε καταδίκες και σε εκρηκτικές καταστάσεις με γεμάτα κέντρα κράτησης για τις τοπικές κοινωνίες.
Σας παρακαλώ, ολοκληρώστε.
Ολοκληρώνω, κύριε Πρόεδρε. Εμείς έχουμε αποδείξει ότι είμαστε απολύτως έτοιμοι να συνδράμουμε σε κάθε εθνική προσπάθεια, με αρχές και με αξίες με πατριωτικές και ευρωπαϊκές αρχές, με σεβασμό στους θεσμούς, με σεβασμό στο Σύνταγμα και τους πολίτες, με διαφάνεια και αξιοκρατία, που για εμάς στο ΠΑΣΟΚ και στο Κίνημα Αλλαγής είναι ταυτοτικό και αξιακό θέμα, έχοντας μιλήσει με την ιστορία μας και έχοντας κάνει τις μεγαλύτερες μεταρρυθμίσεις από τον ΑΣΕΠ, μέχρι τη «ΔΙΑΦΑΝΕΙΑ», τη «ΔΙΑΥΓΕΙΑ» και το «OpenGov». Είναι καθήκον όλων μας, λοιπόν, να βοηθήσουμε, γιατί εδώ πρόκειται για ένα εθνικό θέμα. Αλλά θα πρέπει να βαδίσουμε με αυτόν τον τρόπο, διεκδικώντας τον ρόλο μας μέσα στο ευρωπαϊκό πρότυπο και κεκτημένο ως μία χώρα υποδοχής, η οποία δεν είναι απλά ένας αερόσακος της Ευρώπης που δεν σέβεται βασικές αρχές και αξίες, αλλά αντιθέτως, που είμαστε πρότυπο που μπορούμε να στηρίξουμε όλες αυτές τις ανθρώπινες ψυχές, με βάση το διεθνές και ευρωπαϊκό κεκτημένο. Για όλους τους παραπάνω λόγους το Κίνημα Αλλαγής θα καταψηφίσει το παρόν νομοσχέδιο.
Ευχαριστούμε πολύ. Τον λόγο έχει ο Αναπληρωτής Υπουργός, κ. Γεώργιος Κουμουτσάκος. Δεν με ενοχλεί, ούτε κούραση είναι να μιλάω συνέχεια για τους χρόνους, αλλά πρέπει, κύριοι συνάδελφοι, να το τηρήσουμε οπωσδήποτε. Έχουν μιλήσει μόλις τέσσερις Βουλευτές και είναι σαράντα ένας. Ορίστε, κύριε Υπουργέ, έχετε τον λόγο για εννέα ολόκληρα λεπτά, που είναι στη διάθεσή σας.
Δύο λόγια καρδιάς για τον εκλιπόντα συνάδελφό μας. Βαθιά συλλυπητήρια για έναν σεμνό και σοβαρό άνθρωπο που τίμησε την επιστήμη, την πολιτική και την κοινωνία. Και που τελικά τίμησε όλους εμάς με την παρουσία του εδώ, αλλά και τη φιλία του και τον καλό του λόγο και την ειλικρινή του - όταν χρειάστηκε - κριτική. Κύριε Πρόεδρε, κυρίες και κύριοι συνάδελφοι, μιλάω πρώτη φορά πίσω απ' αυτόν τον διαφανή περιορισμό και δεν σας κρύβω ότι αισθάνομαι λίγο άβολα. Ειλικρινά ελπίζω ότι με προσοχή και υπευθυνότητα θα αφήσουμε γρήγορα πίσω μας αυτόν τον ιδιότυπο κοινοβουλευτικό διάλογο του πλεξιγκλάς, που μας τον επέβαλλε η πανδημία και γρήγορα θα έχουμε μία απευθείας και άμεση επικοινωνία. Άλλωστε, κάτι τέτοιο θα έχει και μία ισχυρή σημειολογία ειδικά σε αυτή την Αίθουσα, που, όπως έχει πει ο Πρωθυπουργός, είναι ο σκληρός πυρήνας της δημοκρατικής λειτουργίας. Ας ελπίσουμε, λοιπόν, κι ας περιμένουμε τις ημέρες του κοινοβουλευτικού διαλόγου, χωρίς πλεξιγκλάς. Κυρίες και κύριοι συνάδελφοι, τόσο στη συζήτηση στις επιτροπές, αλλά και στη σημερινή συζήτηση, ετέθησαν θέματα από συναδέλφους και ορθώς που αφορούν τη διεθνή πτυχή του μεταναστευτικού. Γιατί ο διάλογος, όπως πάντα στο μεταναστευτικό - αυτό έχει δείξει η εμπειρία του τελευταίου καιρού - απλώνεται, διευρύνεται και καλύπτει όλα τα θέματα. Άλλωστε, στα ειδικά θέματα του νομοσχεδίου έχει υπάρξει καταλυτική, πειστική και αποστομωτική απάντηση από τον Υπουργό, κ. Μηταράκη. Ετέθησαν, όμως, και μάλιστα μετ' επιτάσεως ορισμένα ζητήματα και με διάθεση κριτικής, ενώ δεν έπρεπε. Τι γίνεται με την Τουρκία - εσείς το θέσατε, κύριε Καμίνη - τι γίνεται με την κοινή δήλωση Ευρωπαϊκής Ένωσης - Τουρκίας, εάν έχουμε διεθνή δράση, τι θα κάνουμε με την Ευρώπη - μας προτρέψατε να κάνουμε κάτι, γιατί δεν κάνουμε τίποτα - και άλλα τέτοια ζητήματα που εγέρθησαν όσον αφορά τη διεθνή πτυχή του μεταναστευτικού. Μια πτυχή που οπωσδήποτε είναι πολύ ισχυρή σε αυτό το θέμα. Το μεταναστευτικό είναι από τη φύση του ένα διεθνές θέμα. Θα ξεκινήσω με κάτι που υπογράμμισα χθες. Και θα το τονίσω πάλι σήμερα για να γίνει κτήμα στη δημόσια συζήτηση για το μεταναστευτικό από εδώ και πέρα. Τίποτα δεν είναι το ίδιο στη μεταναστευτική πολιτική, όχι μόνο της Ελλάδας, αλλά και της Ευρώπης, μετά τα γεγονότα του Έβρου. Στα γεγονότα που προκάλεσε η ενορχηστρωμένη εκμετάλλευση μεταναστών και προσφύγων από την Τουρκία, προκειμένου αυτοί να χρησιμοποιηθούν ως ένας ανθρώπινος πολιορκητικός κριός για να επιτευχθούν οι γεωπολιτικές στοχεύσεις που αφορούσαν την Ευρώπη, είτε άμεσα εδώ είτε μέσω αυτής της πολιτικής εκβιασμού. Η Τουρκία απέτυχε, η Ελλάδα πέτυχε. Σήμερα είμαστε σε μία άλλη κατάσταση ύφεσης, ηρεμίας. Επιτρέπει, όμως, αυτό εφησυχαμό; Κάθε άλλο. Γιατί τόσο οι δηλώσεις τούρκων αξιωματούχων, αλλά και οι πληροφορίες σε ανοιχτές πηγές που υπάρχουν για μετακινήσεις μεταναστών από περιοχές βαθύτερα στην Τουρκία προς τα δυτικά της σύνορα, είναι υπαρκτές. Υπάρχει σήμερα αναφορά σε μία έκθεση της FRONTEX που προβλέπει ή εν πάση περιπτώσει εκτιμά ότι μετά τον συναγερμό της πανδημίας θα υπάρξει μία νέα προσπάθεια από πλευράς Τουρκίας να υπάρξουν νέες μεταναστευτικές ροές. Και ο καιρός των επομένων μηνών είναι ένας πρόσθετος παράγων που μπορεί να βοηθήσει. Επομένως, δεν δικαιολογείται κανενός είδους εφησυχασμός. Εμείς ό,τι κάναμε αποτελεσματικά και ξεκάθαρα, θα το κάνουμε όποτε και αν χρειαστεί. Θα προστατεύσουμε τα σύνορα της χώρας απέναντι σε μία ασύμμετρη μορφή πρόκλησης που τελικά αφορά την εθνική ασφάλεια. Και θα κάνω μία μικρή παρένθεση εδώ. Υπαρχεί κανείς, ειλικρινά, - και εάν ναι, να το πει - που μετά τον Έβρο και τα Ρίζια, αλλά και τις προεκτάσεις που έχει αυτή η πολιτική της γείτονος, πιστεύει ότι η μεταναστευτική πολιτική είναι αποκομμένη εργαστηριακά σε ένα κενό από ζητήματα εθνικής ασφάλειας; Να το πείτε, όποιος το πιστεύει, να το πει. Και δικαιολογεί ή όχι μια διάφανη διαχείριση υπαρκτών ειδικών κονδυλίων στο Υπουργείο Μετανάστευσης και Ασύλου; Περνάω στα επόμενα, όμως. Έχουμε, λοιπόν, μία εξαιρετική κατάσταση και ακραία κατάσταση και πρέπει να είμαστε έτοιμοι γι' αυτό. Και η ανάγκη προσαρμογής του νομοθετικού πλαισίου απέναντι σε έκτακτες καταστάσεις, ειδικά στο μεταναστευτικό, είναι καθήκον κάθε κυβέρνησης. Δεν υπάρχουν πια δυνατότητες σχεδιασμού μεταναστευτικής πολιτικής για δεκαετίες που θα έρθουν. Διότι το περιβάλλον αλλάζει πάρα πολύ γρήγορα, ειδικά σε αυτή την περιοχή του κόσμου. Κι εδώ θέλω να θέσω κάτι ακόμα, γιατί πρέπει να σταλούν μηνύματα. Χρειαζόταν, λοιπόν, αυστηροποίηση στο πλαίσιο του σεβασμού των διεθνών δικαίων και των συνθηκών. Διότι, αυτή είναι η μεγάλη πρόκληση, να προστατεύεις με επάρκεια τα εθνικά σου συμφέροντα, τα σύνορά σου, την ασφάλειά σου και ταυτόχρονα, να μην εκφεύγεις του διεθνούς δικαίου, που είναι προς το συμφέρον μας παγίως της χώρας να το υποστηρίζουμε. Αυτή η λεπτή γραμμή θα τηρηθεί. Και τα σύνορα θα προστατεύσουμε και τη δημοκρατική ψυχή μας δεν θα χάσουμε. Αλλά μαζί με τα έκτακτα γεγονότα που έζησε όχι μόνο η Ελλάδα, αλλά και η Ευρώπη, είχαμε μαζί και την πανδημία. Ο συνδυασμός των δύο απαίτησε νέους χειρισμούς στη διαχείριση του μεταναστευτικού - όχι μόνο στην Ελλάδα, αλλά παντού - είτε στη διαδικασία υποδοχής είτε στη διαδικασία ασύλου. Έρχεται, λοιπόν, μια στιγμή που οι εξαιρετικές συνθήκες που θα γίνουν πραγματικότητα - εννοώ είναι μια πραγματικότητα που πρέπει να την ισχυριζόμαστε και να τη σκεφτόμαστε - μαζί με έκτακτες συνθήκες ανωτέρας βίας να διαμορφώσουν πλέον μια υποχρέωση του νομικού πλαισίου να τα λάβουν υπ' όψιν τους αυτά και να εισαχθεί μαζί και η αρχή της ευελιξίας. Και αυτό αφορά κυρίως αυτό που εμείς θα διεκδικήσουμε και σε επίπεδο Ευρωπαϊκής Ενώσεως. Οι χώρες που μπορεί να υποστούμε, λόγω της γεωπολιτικής μας θέσης, έκτακτες και εξαιρετικές συνθήκες, πρέπει να μπορούμε να χειριστούμε τα θέματα ασύλου και μετανάστευσης με τη δέουσα και αποδεκτή από τους εταίρους μας ευελιξία. Η ένταση που έχει δημιουργήσει η Τουρκία έχει αφυδατώσει το πεδίο του διαλόγου. Ζούμε σε ένα αποξηραμένο τοπίο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Κύριε Πρόεδρε, θα χρησιμοποιήσω όλον τον χρόνο. Σε ένα τέτοιο τοπίο δεν ανθίζει ο διάλογος. Και αν η Τουρκία τώρα ξέρει και πρέπει να ξέρει ότι απέναντί της έχει έναν γείτονα που σέβεται την αξιοπρέπειά του και την ασφάλειά του, θα πρέπει εκείνη, αν ενδιαφέρεται για τον διάλογο, να πάρει πρωτοβουλία και να συζητήσουμε, γιατί οι προκλήσεις είναι κοινές. Και εδώ έρχεται το θέμα της κοινής δήλωσης. Τη χρειαζόμαστε; Δεν υπάρχει άλλο εργαλείο που να λειτουργεί. Τη χρειαζόμαστε. Όπως έχει; Όχι. Τι ζητάει η Ελλάδα; Τι πιστεύουμε ότι πρέπει να έχει μια νέα δήλωση; Πρέπει να έχει πρώτα απ' όλα την άρση του γεωγραφικού περιορισμού που δέχθηκε η Κυβέρνηση του ΣΥΡΙΖΑ και τον εγκλωβισμό όλων στα νησιά και να μην μπορούν να μετακινηθούν στην ενδοχώρα ή αν μετακινηθούν να μην μπορούν να πάνε στη Τουρκία. Αυτό πρέπει να τελειώσει. Χρειαζόμαστε μια νέα ανάγνωση. Επίσης, σχετικά με τη χρηματοδότηση από την Ευρώπη έχει πράγματι μεγάλο βάρος η Τουρκία. Η χρηματοδότηση, όμως, μπορεί να γίνει χωρίς όρους; Όχι, πρέπει να γίνει με όρους. Με ποια λογική; Περισσότερα για λιγότερες ροές. Λιγότερα ή καθόλου αν υπάρχουν ροές. Δηλαδή, μια δικλείδα ασφαλείας στη χρηματοδότηση που διεκδικεί η Τουρκία. Αλλά και κάτι ακόμα, μεικτές επιχειρήσεις FRONTEX και Τουρκίας τόσο στην ξηρά όσο και στη θάλασσα κατά μήκος των τουρκικών ακτών. Αυτή θα ήταν μια κίνηση που θα έδειχνε ότι η Τουρκία μπορεί να συνεργαστεί με όρους εμπιστοσύνης με την Ευρώπη, προκειμένου να αντιμετωπιστεί το μεγάλο ζήτημα των ροών. Και πάω τώρα στις διεθνείς συνεργασίες. Μα, η εξωστρέφεια που δεν υπήρχε, έγινε χαρακτηριστικό της πολιτικής μας. Υπογράψαμε συμφωνία έδρας που εκκρεμούσε χρόνια με τον Ευρωπαϊκό Οργανισμό Ασύλου. Και αμέσως μετά η επιχείρησή τους εδώ, η παρουσία τους, από πεντακόσιους ανθρώπους που βοηθάνε στο άσυλο έγινε χίλιοι, γιατί έπρεπε να μπει αυτή η υπογραφή. Σε λίγες ημέρες θα έρθει στη Βουλή να το κυρώσουμε. Οριστικοποιούμε τη συμφωνία έδρας με την Ύπατη Αρμοστεία Προσφύγων του ΟΗΕ που είναι εδώ από το 1952 και δεν έχει συμφωνία έδρας. Είναι αδιανόητο. Το ίδιο κλείνουμε και προχωράμε σε συμφωνία έδρας με τον Διεθνή Οργανισμό Μετανάστευσης. Υποβάλαμε αίτηση ένταξης στο Διεθνές Κέντρο Μελετών Μετανάστευσης της Αυστρίας που έχει δεκαεπτά χώρες, έχει μεγάλη επιρροή, είναι η Τουρκία μέσα και δεν είναι η Ελλάδα. Είναι εκκρεμότητες ακατανόητες και επικίνδυνες από την προηγούμενη περίοδο. Να τα σήματα, λοιπόν, εξωστρέφειας. Αλλά και διμερώς, διμερή συνεργασία και επικοινωνία με το Ιράκ και με το Αφγανιστάν, για να βοηθηθούν οι επιστροφές, βάσει ενός προγράμματος εθελούσιων επιστροφών που έχουμε καταθέσει, ενισχυμένων επιστροφών με ισχυρό οικονομικό κίνητρο που θα λειτουργήσει εφάπαξ που όμως, πιστεύουμε ότι θα φέρει αποτελέσματα. Συνεργασία με τις Ηνωμένες Πολιτείες. Συνεργασία με τη Σερβία που δέχτηκε να πάρει πενήντα έως εκατό παιδιά και μένει να υλοποιηθεί. Σε επίπεδο Προέδρου Δημοκρατίας έγινε αυτή η δέσμευση από πλευράς Σερβίας. Συνεργασία με τη Μεγάλη Βρετανία μετά το Brexit. Υπογράψαμε με τον Υπουργό Εσωτερικών της Αγγλίας πριν μερικές ημέρες κοινό στρατηγικό σχέδιο δράσης για τα θέματα μετανάστευσης και αμέσως μετά υλοποιείται η πρώτη πτήση Δουβλίνου με πενήντα σχεδόν άτομα, παιδιά και ενήλικες, που θα γίνει την προσεχή Δευτέρα στις 11 του μηνός. Και μπορεί να είναι και πτήση επαναπατρισμού Ελλήνων στην επιστροφή της ίδιας πτήσης. Επιμέρους συνεργασίες με τη Γερμανία, με τη Γαλλία, προγράμματα μετεγκατάστασης ασυνόδευτων παιδιών με το Λουξεμβούργο, με την Ελβετία ως χώρα Σένγκεν, με τη Φιλανδία, με την Ολλανδία, προγράμματα μελετημένα, υπογεγραμμένα και όλα αυτά θέλουν δουλειά. Θέλουν δουλειά που δεν φαίνεται όταν βρίσκεται στην εξέλιξή της, αλλά που φέρνει αποτελέσματα. Και έχοντας τελειώσει αυτές τις αναφορές θέλω να πάω στα της Ευρώπης. Μας κατηγορήσατε. Κάποιος μας είπε ότι δεν έχουμε συμμαχίες ή ότι είμαστε απόντες. Δεν ξέρω ποιος το είπε, έκανε κακό στον εαυτό του και στο κόμμα του, γιατί έρχεται η ώρα να μιλήσουμε. Κοινή πρωτοβουλία των χωρών της ανατολικής Μεσογείου Βουλγαρία, Ελλάδα, Κύπρος τον Σεπτέμβριο του 2019 για τη μετανάστευση στην ανατολική Μεσόγειο, συγκεκριμένες προτάσεις πολιτικής προς την Ευρώπη που έτεινε εκείνη την περίοδο να επικεντρώνεται μόνο στην κεντρική Μεσόγειο και κάνουμε μια τριμερή συμφωνία και πρωτοβουλία για να στραφεί η προσοχή και στο βασικό και το πιο κρίσιμο μέτωπο του μεταναστευτικού στην Ευρώπη που είναι η ανατολική Μεσόγειος. Θα τα καταθέσω μετά στα Πρακτικά, διότι είπαμε ότι ζούμε στην εποχή του διαλόγου του πλεξιγκλάς. Συνεισφορές εν όψει της διαπραγμάτευσης, εκτενής, λεπτομερής και συγκεκριμένη πρόταση της Ελλάδας για ευρωπαϊκό μηχανισμό επιστροφών ισχυρό, συνεργατικό και αποτελεσματικό. Κατετέθη νομίζω τον Οκτώβριο του 2019. Πρόταση της Ελλάδας με πρωτοβουλία, προτάσεις, κατευθύνσεις για το πώς σε ευρωπαϊκό επίπεδο και με ευρωπαϊκό μηχανισμό θα εκριζώνονται ή πάντως θα αντιμετωπίζονται τα δίκτυα των λαθροδιακινητών. Και αυτό θα το διαβάσετε στα Πρακτικά.
Αποτέλεσμα……
Σας παρακαλώ, μην τον διακόπτετε.
Είμαστε στη φάση της διαπραγμάτευσης, κύριε Παφίλη.
Σας παρακαλώ, να ολοκληρώσετε, κύριε Υπουργέ.
Στις 24 Ιανουαρίου του 2020, πλήρης πρόταση με επιστολή μου προς την κ. Γιόχανσον για το πώς η Ελλάδα ιεραρχεί και πού ακριβώς στοχεύει στο νέο σύμφωνο μετανάστευσης και ασύλου. Πριν ένα μήνα, συμμαχία και πρωτοβουλία με όλες τις χώρες πρώτης γραμμής, δηλαδή: Ισπανία, Ιταλία, Μάλτα, Κύπρο και Ελλάδα για το τι εμείς πιστεύουμε, που δεχόμαστε το ωστικό κύμα της μετανάστευσης για το πώς πρέπει να είναι το νέο σύμφωνο μετανάστευσης και ασύλου, πλήρης πεντασέλιδη πρόταση, που πιάνει όλα τα σημεία ενός μελλοντικού συμφώνου μετανάστευσης. Συμπτύξαμε, λοιπόν, μια συνεργασία εκείνων που σαν εμάς υποστηρίζουν τα εξωτερικά σύνορα της Ευρώπης. Και τέλος, 29 Απριλίου, πριν μέρες, ελληνικές θέσεις απάντησης στην επιστολή και στις θέσεις Γερμανίας, Γαλλίας, Ισπανίας για την πολιτική έρευνας και διάσωσης στη θάλασσα που μας απασχολεί πάρα πολύ. Αυτή είναι η απουσία από την Ευρώπη. Και συμμαχίες έχουμε και παρεμβάσεις έχουμε και πρωτοβουλίες έχουμε. Και τέλος τι περιμένουμε και τι θέλουμε. Θέλουμε από την Ευρώπη δύο βασικές και θεμελιώδεις αρχές να βρίσκονται σε αλληλεξάρτηση της δίκαιης κατανομής ευθύνης και της αλληλεγγύης. Αυτό θα μου πείτε είναι γενικό, πάνω σε αυτό εξειδικεύσαμε τις προτάσεις μας και ζητάμε τα εξής. Η αλληλεγγύη πρέπει να είναι σταθερή, ουσιαστική και αποτελεσματική ως κανονική κατάσταση της διαχείρισης των μεταναστευτικών ροών, αλλά αυτό δεν μας φτάνει, γιατί είμαστε σε μια περιοχή, που παράγει κρίσεις και έκτακτες συνθήκες, γι' αυτό προτείνουμε και έναν έκτακτο μηχανισμό υποχρεωτικής αλληλεγγύης σε περιόδους κρίσεων, γιατί εμείς έχουμε ανάγκη από αυτό καθώς η περιοχή μας γεννάει κρίσεις, υποχρεωτική αλληλεγγύη. Ο μηχανισμός, λοιπόν, αυτός μπαίνει σε λειτουργία άμεσα, δεσμευτικά μόλις ένα κράτος - μέλος αντιμετωπίζει τέτοιες συνθήκες. Και κάνουμε έναν αγώνα δύσκολο να περάσουν αυτές και οι άλλες θέσεις μας στο νέο σύμφωνο και θα είναι μια διαπραγμάτευση - και θα κλείσω με αυτό - πολύ δύσκολη, διότι υπάρχουν τρεις ομάδες χωρών σε αυτή την ευρωπαϊκή διαπραγμάτευση, οι χώρες πρώτης γραμμής, που έχουν σημαία τους και πρώτη τους προτεραιότητα την ουσιαστική και αποτελεσματική αλληλεγγύη, οι χώρες προορισμού, οι παλιές ευρωπαϊκές χώρες Γαλλία, Γερμανία, Ολλανδία που έχουν πιο επιφυλακτική στάση απέναντι στην αλληλεγγύη, αλλά επειδή είναι σταθερά φιλοευρωπαϊκές δεν μπορούν να την αγνοήσουν και την υποστηρίζουν, αλλά όχι στο βαθμό που θέλουμε εμείς και τέλος οι χώρες Βίσεγκραντ, μηδέν αλληλεγγύη. Αυτές οι τρεις ομάδες χωρών θα διαπραγματευτούν δύσκολα, επίμονα και σκληρά το επόμενο χρονικό διάστημα. Πιστεύουμε ότι έχουμε κάνει την απαραίτητη εκείνη εργασία, χωρίς τίποτα να είναι εύκολο, που θα μας επιτρέψει να υποστηρίξουμε αποτελεσματικά και πάντως με επιρροή τις θέσεις μας. Και χρωστάω μια απάντηση στο ΣΥΡΙΖΑ και θα κλείσω με αυτό. Πότε έκλεισαν τα σύνορα της βαλκανικής οδού; Στις 25-10-2015, όχι ως αντίδραση σε αυτά που κάνατε, αλλά με τη συναίνεσή σας. Συμμετείχατε στην απόφαση του Οκτωβρίου του 2015 για το κλείσιμο του βαλκανικού διαλόγου. Η συνάντηση έγινε στις Βρυξέλλες, την είχε συγκαλέσει ο τότε πρόεδρος της επιτροπής, ο κ. Γιούνκερ, συμμετείχαν οι Πρωθυπουργοί της Αλβανίας, της Αυστρίας, της Βουλγαρίας, της Κροατίας, της πρώην τότε Γιουγκοσλαβικής Δημοκρατίας, της Γερμανίας, της Ελλάδας, της Ουγγαρίας, της Ρουμανίας, της Σερβίας και της Σλοβενίας και τότε συμφωνήθηκαν δύο πράγματα και θα κατατεθεί και αυτό στα Πρακτικά. Παράγραφος 3- για να μην νομίζετε ότι εμείς έχουμε κοντή μνήμη - : Υπό τις παρούσες συνθήκες θα αποτρέπουμε την κίνηση των προσφύγων ή μεταναστών προς τα σύνορα άλλου κράτους της περιοχής, υπογραφή Τσίπρας. Παράγραφος 5: Καλωσορίζουμε την πρόθεση της Ελλάδος να αυξήσει την δυναμικότητα υποδοχής της κατά τριάντα χιλιάδες θέσεις μέχρι το τέλος του έτους και τη δέσμευση μαζί με την Ύπατη Αρμοστεία να υποδεχθεί βάσει οικογενειακών προγραμμάτων τουλάχιστον είκοσι χιλιάδες επιπλέον των τριάντα χιλιάδων.
Οι πρώτοι εξήντα...
Μην τον διακόπτετε, κυρία Φωτίου. Ολοκληρώστε, κύριε Υπουργέ, σας παρακαλώ.
Αυτά έχουν υπογραφή του τότε Πρωθυπουργού Αλέξη Τσίπρα. Αν δεν τα θυμόσαστε, σας τα θυμίζουμε εμείς. Απλώς να προσέχετε ειδικά στη διεθνή διάσταση του μεταναστευτικού, διότι κάνατε μεγάλα λάθη.
Δεν λέει τίποτα αυτό. Είναι σοβαρά πράγματα αυτά;
Ας πορευτούμε, λοιπόν, από εδώ και πέρα στη δύσκολη διαπραγμάτευση που έρχεται με ένα άλλο πνεύμα, διότι ό,τι λέτε θα απαντάται. Ευχαριστώ πολύ, κύριε Πρόεδρε και για την ανοχή.
Μόνος του τα είπε ο Τσίπρας.
Και εγώ ευχαριστώ. Τον λόγο έχει ο κ. Μάξιμος Χαρακόπουλος από την Νέα Δημοκρατία.
Σας ευχαριστώ, κύριε Πρόεδρε. Κυρίες και κύριοι συνάδελφοι, το μεταναστευτικό προσφυγικό ζήτημα είναι μείζον για τη χώρα μας, αλλά και για την Ευρώπη. Οι μεταναστευτικές ροές αυξάνονται ραγδαία ως αποτέλεσμα πολεμικών συγκρούσεων, διώξεων, απουσίας δικαιωμάτων, έλλειψης τροφής αλλά και καλύτερων βιοτικών συνθηκών τόσο στον εργασιακό τομέα όσο και σε αυτόν των ανθρώπινων σχέσεων. Για όλους αυτούς τους λόγους, οι οποίοι δυστυχώς θα συνεχίσουν να υφίστανται για πολύ ακόμη, το μεταναστευτικό δεν πρόκειται να κοπάσει σύντομα, πολλώ δε μάλλον που οι χώρες προέλευσης των μεταναστών παρουσιάζουν τεράστια δημογραφική αύξηση. Αυτή η πραγματικότητα συνιστά, ίσως, τη μεγαλύτερη πρόκληση που έχει να αντιμετωπίσει η χώρα. Και αυτό, διότι γεωγραφικά βρίσκεται στο σταυροδρόμι της Ευρώπης με την Ασία και την Αφρική. Οι δρόμοι της μετανάστευσης προς τη γη της Επαγγελίας, την Ευρωπαϊκή Ένωση, περνούν από το ελληνικό έδαφος και τις ελληνικές θάλασσες και δυστυχώς δίπλα μας έχουμε έναν γείτονα, που με την αναθεωρητική και επεκτατική πολιτική του, αγνοώντας το Διεθνές Δίκαιο και τη διεθνή κανονικότητα, χρησιμοποιεί ανερυθρίαστα τους μετανάστες για τους δικούς του σκοπούς. Αυτή την εργαλειοποίηση την γνωρίζουμε χρόνια, όμως εντελώς απροκάλυπτα εκδηλώθηκε στα πρόσφατα γεγονότα του Έβρου. Η απόπειρα εισβολής στα ελληνικά σύνορα από μετανάστες, με την αρωγή της τουρκικής στρατοχωροφυλακής αλλά και παρακρατικών στοιχείων, σηματοδοτεί ένα νέο επίπεδο απειλής για την Ελλάδα. Η αποφασιστική αντιμετώπιση της Κυβέρνησης έδωσε την καλύτερη απάντηση και επιπλέον η χώρα μας κέρδισε με το σπαθί της την αναγνώριση ότι τα σύνορά μας είναι και ευρωπαϊκά σύνορα, κάτι που επιβεβαιώθηκε στην πράξη με τη συμμετοχή ευρωπαϊκών δυνάμεων στη φύλαξη του Έβρου. Δυνάμεις που από πρώτο χέρι διαπιστώνουν την τουρκική επιθετικότητα, αφού πριν λίγες ημέρες όπως έγραψε το «SPIEGEL»: «Γερμανοί συνοριοφύλακες της FRONTEX δέχτηκαν πυρά από Τούρκους στρατιώτες». Κυρίες και κύριοι συνάδελφοι, δεν πρέπει πλέον να υπάρχει καμμία αμφιβολία ότι ο Τούρκος Πρόεδρος θα συνεχίσει την εργαλειοποίηση του μεταναστευτικού. Και εάν δεν ήταν η πανδημία, ίσως να ήμασταν αντιμέτωποι με τον δεύτερο γύρο αυτού του τουρκικού σχεδιασμού. Ήδη, πρόσφατα ένα σαπιοκάραβο γεμάτο μετανάστες έφτασε μέχρι τις Κυκλάδες. Πληροφορίες έκαναν λόγο για πολλά τέτοια πλοία που προορίζονται γι' αυτόν τον σκοπό. Βεβαίως, η Ελλάδα σε όλο αυτό το διάστημα επέδειξε ότι και η θάλασσα έχει σύνορα και ότι εάν θέλει ένα κράτος, μπορεί να τα φυλάξει και αλίμονο, εάν ήταν διαφορετικά! Είμαι, λοιπόν, αισιόδοξος πως ό,τι συνέβη στον Έβρο θα συμβεί και στο Αιγαίο, οψέποτε η Άγκυρα θελήσει να παίξει το εκβιαστικό χαρτί του μεταναστευτικού, είτε για να πετύχει τις επιδιώξεις της στη Συρία και στις σχέσεις της με την Ευρωπαϊκή Ένωση είτε για να δημιουργήσει αστάθεια στη χώρα μας. Ωστόσο, η φύλαξη των συνόρων είναι η μία πλευρά μιας αποτελεσματικής μεταναστευτικής πολιτικής. Η άλλη είναι η διαχείριση εντός της χώρας. Πραγματικά, αυτό το ζήτημα είναι τόσο ακανθώδες, που συνιστά ωρολογιακή βόμβα. Με κλειστά τα εσωτερικά ευρωπαϊκά σύνορα - αναφέρθηκε νωρίτερα ο Αναπληρωτής Υπουργός - με την συναίνεση του ΣΥΡΙΖΑ και την απροθυμία των κρατών - μελών να αναλάβουν ισομερώς το βάρος των μεταναστευτικών και προσφυγικών ροών, η Ελλάδα καλείται να βρει επειγόντως τις κατάλληλες λύσεις. Βεβαίως, είναι ενθαρρυντικό ότι υπήρξε ήδη μία σχετική ανταπόκριση στο θέμα των ασυνόδευτων ανηλίκων και κάποια απ' αυτά, έστω λίγα, έγιναν δεκτά από κράτη - μέλη, γεγονός που επικροτείται, αλλά θα πρέπει να υπάρξει συνέχεια. Μέχρι, όμως, η Ευρώπη να δείξει έμπρακτα την αλληλεγγύη της, εμείς οφείλουμε να δράσουμε ταχύτερα. Δεν επιτρέπεται να σέρνεται η διαδικασία της εξέτασης των αιτήσεων ασύλου. Αυτό συνιστά κατάφωρη αδικία για όσους πραγματικά δικαιούνται το καθεστώς του ασύλου, όπως είναι οι πρόσφυγες από τη Συρία. Αντιθέτως, γίνεται εκμετάλλευση από άλλες κατηγορίες οικονομικών μεταναστών και επιπλέον καταλήγει να γίνει κράχτης για όλους όσους φιλοδοξούν να διαβούν τα σύνορα, για να διεκδικήσουν το ευρωπαϊκό τους όνειρο. Αυτό δεν μπορεί να συνεχιστεί. Απαιτείται ταχύτητα στην έκδοση των αποφάσεων. Όσοι είναι πρόσφυγες να λαμβάνουν όλα τα προνόμια που προβλέπονται από τις διεθνείς συνθήκες, σε όσους όμως η αίτηση απορρίπτεται να υπάρχει ένας και μόνος δρόμος, αυτός της επιστροφής στην πατρίδα τους. Μόνο έτσι θα δοθεί το ορθό μήνυμα. Αυτό έρχεται να κάνει το νομοσχέδιο που συζητούμε σήμερα, να επιταχύνει διαδικασίες με σύντμηση προθεσμιών και να αυστηροποιήσει το πλαίσιο. Το μήνυμα είναι ξεκάθαρο. Όποιος δεν προέρχεται από εμπόλεμη ζώνη και δεν χρήζει προστασίας και ασύλου, ας μην ρισκάρει τη ζωή του, για να διαβεί τα σύνορα παράνομα, δεν είναι ευπρόσδεκτος και σύντομα θα επιστραφεί στη χώρα προέλευσής του. Ένα ιδιαίτερο κεφάλαιο, που θίγει το νομοσχέδιο, είναι αυτό των ΜΚΟ. Ως γνωστόν, ο ρόλος πολλών εξ αυτών ήταν τουλάχιστον περίεργος στα προηγούμενα χρόνια. Τώρα συστήνεται μητρώο ελληνικών και ξένων μη κυβερνητικών οργανώσεων στο Υπουργείο Μετανάστευσης και Ασύλου, για να ξεχωρίσει η ήρα από το στάρι. Γιατί, δυστυχώς, κοντά στα ξερά, τις ΜΚΟ που ανέπτυσσαν ύποπτη δραστηριότητα, υπάρχουν και σοβαρές οργανώσεις που υπηρετούν με συνέπεια και αυταπάρνηση τον εμπερίστατο άνθρωπο. Κυρίες και κύριοι συνάδελφοι, οι αποφάσεις είναι δύσκολες. Δεν έχουμε, όμως, άλλη επιλογή. Το τι θα συμβεί, εάν δεν κινηθούμε εγκαίρως, το είδαμε με τα θλιβερά επεισόδια στα νησιά μας πριν από λίγο καιρό, το βλέπουμε με τις αντιδράσεις στις περιοχές όπου μεταφέρονται μετανάστες και πρόσφυγες, το βλέπουμε με την αυξανόμενη «γκετοποίηση» ολόκληρων περιοχών της πρωτεύουσας και όχι μόνο. Ας μην έχουμε, λοιπόν, αυταπάτες. Μία πιθανή αποτυχία σήμερα στη διαχείριση του μεταναστευτικού θα σημάνει, ίσως, μία ανεξέλεγκτη κατάσταση για τη χώρα στο όχι και τόσο μακρινό μέλλον και αυτό σε καμία περίπτωση δεν πρέπει να το επιτρέψουμε. Σας ευχαριστώ.
Και εμείς σας ευχαριστούμε, κύριε Χαρακόπουλε, και για την τήρηση του χρόνου. Συγχαρητήρια! Τον λόγο έχει η κ. Θεανώ Φωτίου από τον ΣΥΡΙΖΑ για επτά λεπτά.
Κύριε Πρόεδρε, εκφράζω και εγώ τη θλίψη μου για την απώλεια του Δημήτρη Κρεμαστινού από κορωνοϊό, αγαπητό μας συνάδελφο, όχι μόνο εδώ, στη Βουλή, αλλά για εμένα προσωπικά και στον πανεπιστημιακό χώρο. Τα θερμά και ειλικρινή μου συλλυπητήρια στην οικογένειά του. Έρχομαι στο νομοσχέδιο. Κυρίες και κύριοι Βουλευτές, η Κυβέρνηση εν μέσω πανδημίας, με fast track διαδικασίες, αλλάζει τον νόμο που ψήφισε πριν από έξι μήνες. Τον αλλάζει, όχι λόγω κορωνοϊού, αλλά λόγω ανικανότητας να διαχειριστεί το εκρηκτικό μεταναστευτικό ζήτημα. Όλοι οι φορείς, που κλήθηκαν σας είπαν εδώ ότι διαφωνούν. Όλα τα κόμματα της Αντιπολίτευσης το καταψηφίζουν. Ευρωπαίοι αξιωματούχοι παρεμβαίνουν και σας λένε να μην το ψηφίσετε. Προχωράτε, όμως, με εμμονή σ' ένα σχέδιο που καταπατά τα ανθρώπινα δικαιώματα, «δηλητηριάζει» την ελληνική κοινωνία, καταστρέφει τα νησιά και δεν προχωράει ούτε ένα βήμα στην επίλυση του προβλήματος που υπάρχει. Πέρασαν δέκα μήνες και αντί να βελτιώνετε την κατάσταση, την κάνατε εκρηκτικά απάνθρωπη. Αυτή η έλλειψη ανθρωπιάς αποτυπώνεται και νομικά σήμερα με τις ψήφους σας και μόνο σ' αυτό το νομοσχέδιο. Η έλλειψη ανθρωπιάς αποτυπώνεται στις διατάξεις για τα ασυνόδευτα ανήλικα προσφυγόπουλα. Ισχυρίστηκα αυτές τις ημέρες ότι το νομοσχέδιο κάνει όσο πιο αβίωτη μπορεί τη ζωή των παιδιών, των ασυνόδευτων ανηλίκων στη χώρα μας, κατά παράβαση διεθνών και ευρωπαϊκών οδηγιών. Το μόνο που θέλει να πετύχει είναι η απέλαση και των ανήλικων ασυνόδευτων προσφυγόπουλων, που προέρχονται από δήθεν ασφαλείς χώρες προέλευσης. Γι' αυτό επινοήσατε το εξής τέχνασμα, διεθνούς πρωτοτυπίας: Όσα ανήλικα είναι άνω των δεκαπέντε δεν θεωρούνται ανήλικα και υπάγονται σε ταχύρρυθμες διαδικασίες αυτόνομης απονομής ασύλου και απέλασης. Όμως, κύριοι Βουλευτές και κύριοι Υπουργοί, τα ανήλικα είναι παιδιά και χρήζουν ειδικής προστασίας. Η χώρα θα το βρει μπροστά της, στο πρώτο ανήλικο που θα απελάσετε. Μέχρι τότε είναι ντροπή και υποκρισία, τα κροκοδείλια δάκρυα για τα παιδιά, τα καημένα και οι πρωθυπουργικοί αποχαιρετισμοί στα αεροδρόμια. Τι κάνει επιπλέον από το νομοσχέδιο για να φροντίσει τα καημένα τα παιδιά; Πρώτον, ως προς την ανηλικότητα, καταργείται το διάστημα που διερευνάται - αν χρειαστεί - κατά παράβαση της ευρωπαϊκής οδηγίας 2033/32. Το είπαν όλοι οι φορείς. Δεύτερον, καταργείται η δυνατότητα του ανήλικου να προσφεύγει σε δευτεροβάθμιες επιτροπές κρίσης, με βάση το βέλτιστο συμφέρον του παιδιού. Το επισήμαναν όλοι οι κοινωνικοί φορείς. Τρίτον, διατηρείται η διοικητική κράτηση, όταν τα παιδιά δεν πρέπει να μπαίνουν σε διοικητική κράτηση και σήμερα είναι γεμάτα, δηλαδή διακόσια εβδομήντα έξι παιδιά με βάση το τελευταίο δελτίο του ΕΚΚΑ είναι σε κράτηση. Τέταρτον, καταργείται το δικαίωμα των ασυνόδευτων ανηλίκων να έχουν προτεραιότητα κατά την κρίση για άσυλο, που υπήρχε στον προηγούμενο νόμο. Πέμπτον, τη μεγαλύτερη, όμως, διάκριση εις βάρος αυτών των παιδιών την κάνετε με το να μεταφέρετε την αρμοδιότητα γι' αυτά στο Υπουργείο Μετανάστευσης, στην ειδική γραμματεία κ. Αγαπηδάκη. Τα ασυνόδευτα ανήλικα προσφυγόπουλα δεν είναι μετανάστες και γι' αυτό δεν ανήκουν στο Υπουργείο Μετανάστευσης και Ασύλου. Με βάση το Διεθνές Δίκαιο είναι παιδιά, χρήζουν παιδικής προστασίας, γι' αυτό το αρμόδιο Υπουργείο για την παιδική προστασία και για τα ελληνόπουλα είναι το Υπουργείο Εργασίας. Όμως αυτή η μεταφορά αρμοδιοτήτων συνοδεύεται και από άλλη διεθνή πρωτοτυπία του επιτελικού κράτους αυτήν τη φορά. Όλες οι υπηρεσίες που αφορούν τα ασυνόδευτα προσφυγόπουλα, δηλαδή η εκπροσώπηση του ανηλίκου, η επιτροπεία, η τοποθέτηση του ανηλίκου μέσω ΕΚΚΑ σε δομές κ.λπ., όλες οι υπηρεσίες, επαναλαμβάνω, παραμένουν στην κ. Μιχαηλίδου, στο Υπουργείο Εργασίας. Τι να τις κάνει, αφού όλες τις αρμοδιότητες, χωρίς τις ενοχλητικές υπηρεσίες, τις παίρνει η κ. Αγαπηδάκη; Αυτό το τραγελαφικό σχήμα, που βεβαίως πλήττει το βέλτιστο συμφέρον του παιδιού, εξυπηρετεί αδιαφανείς διαδικασίες και την επικοινωνιακή φούσκα μεγαλοψυχίας, υπό τον Πρωθυπουργό, που ξεκίνησε τον Νοέμβριο και συνεχίστηκε εν μέσω πανδημίας με τις αναχωρήσεις των σαράντα εννιά παιδιών για τη Γερμανία, στο αεροδρόμιο, από πέντε χιλιάδες διακόσια παιδιά. Τριάντα έξι Βουλευτές του ΣΥΡΙΖΑ σας ρώτησαν γι' αυτό. Πόσα επιλέχθηκαν και προτεραιοποιήθηκαν τα εξήντα ένα παιδιά από τα πέντε χιλιάδες διακόσια; Με ποιες διαδικασίες; Γιατί παρακάμψατε το ΕΚΚΑ, το μόνο υπεύθυνο όργανο για να κάνει αυτήν τη δουλειά; Το ΕΚΚΑ έχει οριστεί με τον ν.4554/2018 ως αρμόδιο για όλες τις δράσεις για τα ασυνόδευτα ανήλικα προσφυγόπουλα: μητρώο συντονισμού διαδικασιών φιλοξενίας, ορισμός επιτρόπων, διαχείριση αιτημάτων στέγασης, εποπτεία χώρων φιλοξενίας. Όλα καταγράφονται και παρακολουθούνται ψηφιακά και εκδίδονται κάθε δεκαπενθήμερο επικαιροποιημένα επίσημα στοιχεία, μοναδικά σε όλη την Ευρώπη. Τα καταθέτω στα Πρακτικά. [[Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από αυτά, λοιπόν, τα στοιχεία τι προκύπτει; Προκύπτει ότι τον Ιούνιο του 2019 επί ΣΥΡΙΖΑ υπήρχαν συνολικά στην Ελλάδα τρεις χιλιάδες οκτακόσια εβδομήντα ανήλικα ασυνόδευτα, από τα οποία δύο χιλιάδες παιδιά σε μόνιμες δομές φιλοξενίας και εξακόσια σαράντα σε ξενώνες, διαμερίσματα και ξενοδοχεία. Στα κέντρο υποδοχής και ταυτοποίησης υπήρχαν εξακόσια ογδόντα παιδιά προς τακτοποίηση. Φτάσαμε στις 14 Απριλίου, το προηγούμενο δεκαπενθήμερο - υπάρχει και το τελευταίο δελτίο, σύμφωνα με τα στοιχεία του ΕΚΚΑ - ο συνολικός αριθμός ασυνόδευτων ανηλίκων να είναι πέντε χιλιάδες διακόσια, από τα οποία δύο χιλιάδες συσσωρεύονται στα κέντρα υποδοχής και ταυτοποίησης των νησιών και σε κρατητήρια. Αυτό καταφέρατε μέσα σε δέκα μήνες. Συγχαρητήρια! Παρακάμπτετε τον νόμο για την αναδοχή και υιοθεσία, που έτσι κι αλλιώς βάλατε στο ψυγείο, γιατί δεν σας αφήνει το ψηφιακό σύστημα να κάνετε αδιαφανείς πράξεις και θέλετε η κ. Αγαπηδάκη να λέει ποιο προσφυγόπουλο είναι για αναδοχή και σε ποια οικογένεια θα πάει. Να το δω κι αυτό! Αλλιώς δεν καταλαβαίνω πώς έχει την αρμοδιότητα της αναδοχής η κ. Αγαπηδάκη, κύριε Υπουργέ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα ήθελα ένα λεπτό ακόμα, κύριε Πρόεδρε.
Παρακαλώ.
Μιλάτε ακόμη και για τον νόμο για την επιτροπεία που ψηφίσαμε εμείς. Σας τον παραδώσαμε έτοιμο και με τη δευτερογενή νομοθεσία του μέχρι το 2019 ολοκληρωμένη. Ακόμη δεν προκηρύξατε τις θέσεις για τη στελέχωση των υπηρεσιών, δεν ανοίξατε τα μητρώα. Όλα στο ΕΚΚΑ! Όμως το ΕΚΚΑ εποπτεύεται από την κ. Μιχαηλίδου, όχι από την κ. Αγαπηδάκη. Σε ποιον ανήκει; Εν μέσω πανδημίας το επιτελικό κράτος στο μεγαλείο του! Νομοθετικό πλαίσιο και δομές παρακάμπτονται ανά πάσα στιγμή κι αν δεν βολεύουν αλλάζουμε τους νόμος όσες φορές χρειάζεται. Καταψηφίζουμε το νομοσχέδιο με πλήρη συνείδηση των αδιεξόδων που θα δημιουργήσει, την ξενοφοβία που θα αυξήσει, την καταπάτηση των ανθρωπίνων δικαιωμάτων που κάνει και τον φασισμού που θα θρέψει. Αναρωτιόμουν, κύριε Πρόεδρε, τις μέρες του εγκλεισμού, αν βγαίνοντας μετά την καραντίνα θα ήμασταν διαφορετικοί, αν κάτι θα είχε χαράξει αυτή η καθολική απειλή του θανάτου στις συμπεριφορές μας, εμάς, των πολιτικών. Ήλπιζα ότι θα άλλαζε τον λόγο μας, την πολιτική αντιπαράθεση, όχι ως προς τη συγκρουσιακή της μορφή και δομή - δεν είναι αυτό το πρόβλημα - , αλλά ως προς την ειλικρινή χρήση των δεδομένων, αν η ουσία θα εκτόπιζε την επικοινωνιακή σκοπιμότητα. Όταν βλέπω την εικονογραφία της Βουλής, αυτό όλο, κατανοώ ότι όλα έχουν αλλάξει. Όταν ακούω, όμως, τον λόγο που εκφέρει η Κυβέρνηση και οι Βουλευτές της Συμπολίτευσης νομίζω ότι βρίσκομαι στη Βουλή πριν τον κορονοϊό. Συνεχίζετε απτόητοι την απόκρυψη και διαστρέβλωση της πραγματικότητας, τη συντήρηση και υποδαύλιση του κοινωνικού αυτοματισμού, την αδιαφάνεια και εντέλει την εξαπάτηση. Εμείς, κυρίες και κύριοι συνάδελφοι, θα επιχειρήσουμε - δεν είναι εύκολο - να απαντήσουμε στα δεδομένα της νέας πραγματικότητας και όχι μιας καθημερινότητας. Αυτό είναι το χρέος μας, πράγματι, απέναντι στον ελληνικό λαό. Ευχαριστώ, κύριε Πρόεδρε, για την ανοχή σας.
Και εγώ ευχαριστώ. Τον λόγο έχει ο κ. Ευστράτιος Σιμόπουλος από τη Νέα Δημοκρατία, για επτά λεπτά.
Κύριε Πρόεδρε, κύριε Υπουργέ, κυρίες και κύριοι συνάδελφοι, γενικώς όταν η πραγματικότητα δεν μας βολεύει αλίμονο σε αυτή. Ας μιλήσουμε, όμως, ορθολογικά. Μιλώντας ορθολογικά, κανείς δεν μπορεί να αμφιβάλλει ότι οι μεταναστευτικές ροές υπάρχουν, γιατί πραγματικά υπάρχει τεράστια οικονομική διαφορά μεταξύ Βορρά και Νότου, υπάρχουν γεωπολιτικοί λόγοι και φυσικά υπάρχει η κλιματική αλλαγή. Εκεί, όμως, που εστιάζεται η διαφορά μεταξύ των κομμάτων είναι ο τρόπος της αντιμετώπισης. Έχουμε μια πλευρά της Βουλής που την κατάσταση αυτή την αντιμετωπίζει με εντελώς ανοιχτά σύνορα όνομα της αλληλεγγύης μεταξύ των λαών, στο όνομα του αντιιμπεριαλιστικού αγώνα, στο όνομα του αγώνα εναντίον της πλουτοκρατίας και της κλεπτοκρατίας. Υπάρχει μία άλλη πλευρά, η πλευρά του ακραίου δικαιωματισμού, η οποία δεν μπορεί να κατανοήσει ότι πέρα από τα δικαιώματα των προσφύγων - μεταναστών, όπως αυτά καθορίζονται από το Ευρωπαϊκό Δίκαιο και τις διεθνείς συμβάσεις, υπάρχουν και τα δικαιώματα που είναι εξαιρετικά ισχυρά, των τοπικών κοινωνιών. Είναι αυτή η πλευρά που είχε αφήσει ανεξέλεγκτες τις μη κυβερνητικές οργανώσεις, τους κατ' επάγγελμα αλληλέγγυους σε σημείο να απαγορεύεται στον Υπουργό Εθνικής Άμυνας να μπει σε στρατόπεδο παλαιό, το οποίο είχε μετατραπεί σε κέντρο φιλοξενίας προσφύγων. Είναι αυτοί οι κατ' επάγγελμα αλληλέγγυοι που γέμισαν τη χώρα με έναν τρόπο, ο οποίος - θα έλεγα - δεν αρμόζει σε ευρωπαϊκή χώρα, με ανθρώπους, πραγματικά, σε πολύ άσχημη κατάσταση και κατατρεγμένους από την Υποσαχάρια Αφρική ή από το Αφγανιστάν και το Ιράν, γενικά από χώρες οι οποίες δεν ήταν σε πόλεμο. Υπάρχουν, βέβαια και οι άνθρωποι, τους οποίους εγώ κατατάσσω στον ακράτητο δικαιωματισμό, οι οποίοι ασχολούνται καθαρά με τα τεχνικά θέματα του μεταναστευτικού, που σε κάθε άρθρο του παρόντος νομοσχεδίου ή των προηγούμενων που έφερε η Κυβέρνηση βλέπουν μια καταπάτηση των δικαιωμάτων των προσφύγων - μεταναστών. Ουσιαστικά, πίσω από τον τρόπο με τον οποίο βλέπουν τα δικαιώματα των μεταναστών και των προσφύγων και αυτοί με τον τρόπο τους δεν μπορούν να συμβαδίσουν με τις τοπικές κοινωνίες. Φτάσαμε στο σημείο, με αφορμή εξαιρετικά απαράδεκτα και άσχημα γεγονότα έξω από δομές, να ζητούμε να αλλάξουν νόμοι, να έρθουν νομοθετικές ρυθμίσεις, οι οποίες, ουσιαστικά, θα βάζουν στη φυλακή ακόμα και ανθρώπους - μπορώ να τους χαρακτηρίσω και ανεγκέφαλους - , οι οποίοι προχωρούν σε ενέργειες ακριβώς και μόνο για να εξάψουν - θα έλεγα - και για να δημιουργήσουν πρόβλημα με τους πρόσφυγες. Φτάσαμε και σε αυτό το σημείο. Αυτοί οι άνθρωποι, όμως, από όλες τις πλευρές, ουσιαστικά, φορτίζουν, μεγαλώνουν τις ακραίες φωνές. Οι ακραίες φωνές, σήμερα, στην ελληνική κοινωνία έρχονται και ως αποτέλεσμα του δικαιωματισμού ή του τρόπου με τον οποίο σκέφτεται μία πλευρά αυτής της Αίθουσας. Από την άλλη, έχουμε τη φωνή της λογικής. Ναι, πρέπει να σεβόμαστε το ευρωπαϊκό δίκαιο. Ναι, πρέπει να σεβόμαστε τις διεθνείς συμβάσεις της χώρας. Ναι, όμως, πρέπει να πάρουμε υπ' όψιν μας και τα δικαιώματα των τοπικών κοινωνιών. Πώς θα γίνει αυτό; Αυτό θα γίνει με συγκεκριμένα μέτρα· με μέτρα στην ουσία των οποίων ακόμα και η Αντιπολίτευση δεν έφερε σημαντικές αντιρρήσεις. Επιταχύνουμε το πλαίσιο μέσα από το οποίο θα εξετάζονται οι αιτήσεις ασύλου. Δεν νομίζω να υπάρχει πολύ μεγάλη αντίρρηση στον τομέα αυτό. Μάλιστα, από ό,τι κατανόησα από τις τοποθετήσεις των Υπουργών, στον τομέα αυτό υπάρχουν και βελτιωτικές ρυθμίσεις: Κλειστά κέντρα. Ναι, κλειστά κέντρα. Τα απαιτεί και η ελληνική κοινωνία. Εφόσον θα συνδυαστούν με επιτάχυνση στην απόδοση ασύλου και επιστροφές, δεν βλέπω πού είναι το πρόβλημα. Δεν θα είναι φυλακές. Δεν θα είναι για μήνες, για χρόνια, όπως πιθανώς να γινόταν με την προηγούμενη διαδικασία του ασύλου. Αυτό, λοιπόν, κάνει το συγκεκριμένο νομοσχέδιο, κυρίες και κύριοι: Ακούει και τις τοπικές κοινωνίες. Οι τοπικές κοινωνίες έδειξαν την αλληλεγγύη τους όταν έπρεπε, όταν έρχονταν τα καραβάνια των προσφύγων, όταν με ευθύνη της προηγούμενης κυβέρνησης πέρασαν από εδώ ένα εκατομμύριο πρόσφυγες. Γι' αυτό έκλεισαν τα σύνορα. Ήρθαν στην Ελλάδα λόγω των προβλημάτων, τα οποία ανέφερα στην αρχή. Ήρθαν όμως και πέρασαν. Παράλληλα, έμειναν και εδώ - δεν ξέρω πόσες - εκατό χιλιάδες, εκατόν είκοσι χιλιάδες μετανάστες - πρόσφυγες. Το πρόβλημα αυτό θα το βρούμε μπροστά μας και θα είναι πανευρωπαϊκό. Σας καλώ όμως, κυρίως την Αντιπολίτευση του ΣΥΡΙΖΑ, να κατανοήσει ότι τα ρεύματα πια στην Ευρώπη είναι διαφορετικά. Με αυτά τα ρεύματα συμβαδίζει το συγκεκριμένο νομοσχέδιο και πορεύεται η Κυβέρνηση. Είναι τα ρεύματα που φέρνουν και την Ελλάδα στην πρωτοπορία. Διότι από τη μία, είναι ένας χώρος ανθρωπισμού και υποδοχής αυτών των κατατρεγμένων ανθρώπων. Από την άλλη, όμως, βρίσκει την ισορροπία, ώστε να καλύψει απόλυτα τις ανάγκες των τοπικών κοινωνιών. Βέβαια, υπάρχει ένα μεταβατικό στάδιο δύσκολο. Ένα, όμως, είναι σίγουρο, όπως απεδείχθη από τα συγκεκριμένα νούμερα, τα οποία οι Υπουργοί έχουν αναφέρει και από τις συγκεκριμένες δραστηριότητες και πράξεις τους: Κινούνται απόλυτα, κινούμαστε απόλυτα στη σωστή κατεύθυνση. Ευχαριστώ πολύ.
Κι εμείς ευχαριστούμε για την τήρηση του χρόνου και χωρίς κείμενο. Συγχαρητήρια, κύριε Σιμόπουλε. Τον λόγο έχει η κ. Διαμάντω Μανωλάκου από το Κομμουνιστικό Κόμμα Ελλάδας.
Τι σας έκανε να τροποποιήσετε έναν νόμο τέσσερις μήνες μετά την έναρξη του; Ήταν στο πλαίσιο του Δουβλίνο ΙΙ και της απαράδεκτης κοινής δήλωσης Ευρωπαϊκής Ένωσης - Τουρκίας, εγκλωβίζοντας πρόσφυγες και μετανάστες, καταπατώντας βασικά δικαιώματα τους. Μήπως όμως, εξασφαλίζετε όρους και προϋποθέσεις για δικαιότερη κατανομή ανάμεσα στα κράτη - μέλη, για να φανεί η δήθεν ευρωπαϊκή αλληλεγγύη που δεν υπάρχει; Ή μήπως απλουστεύει και αυτοματοποιεί τις διαδικασίες των κατατρεγμένων και θυμάτων των ιμπεριαλιστικών επεμβάσεων αιτούντων άσυλο, ώστε να μην εναποθέτουν την τύχη τους στα χέρια των δικτύων λαθρεμπόρων; Όχι, βέβαια. Απλά, γενικεύετε την αποτροπή και κράτηση για τους αιτούντες άσυλο και μειώνετε προστατευτικά μέτρα, ακόμα και για ασυνόδευτα ανήλικα. Αποτέλεσμα αυτού είναι να περιορίζονται τα δικαιώματα των αιτούντων άσυλο, σε συνέχεια των νόμων που πέρασε η προηγούμενη κυβέρνηση ΣΥΡΙΖΑ. Στόχος σας είναι η ουσιαστική μείωση των ροών ανθρώπων που αναγκάστηκαν να φύγουν από τα σπίτια τους, γιατί κινδύνευε η ζωή τους και η αντικατάσταση των ανοιχτών δομών φιλοξενίας με κλειστές. Φυλακίζονται, δηλαδή, χωρίς να έχουν κάνει κανένα έγκλημα οικογένειες με παιδιά. Θα πει κάποιος: «Όταν χειροτερεύουν και τσακίζονται εργατικά δικαιώματα, θα μείνουν αλώβητα ήδη χτυπημένα δικαιώματα προσφύγων και μεταναστών; Όταν τα δήθεν έκτακτα και προσωρινά αντεργατικά μέτρα που προστέθηκαν εν μέσω πανδημίας πάνω στον εργασιακό Μεσαίωνα που χτίστηκε τα προηγούμενα χρόνια από Νέα Δημοκρατία, ΣΥΡΙΖΑ και ΠΑΣΟΚ και επεκτείνονται και ενισχύονται συνεχώς στο όνομα της ομαλής επανεκκίνησης της οικονομίας;». Το σίγουρο είναι ότι θα χειροτερέψουν και τα ήδη κολοβά δικαιώματα των ξεριζωμένων προσφύγων και μεταναστών μέσα και από την εκμετάλλευση της πανδημίας. Αυτό κάνετε και με το παρόν, αντιδραστικό, κατασταλτικό νομοσχέδιο και μάλιστα, με fast track διαδικασίες. Αναβαθμίζετε την καταστολή και τις απελάσεις, περιορίζοντας τα δικαιώματα των προσφύγων και καταπατώντας διεθνείς συνθήκες και πρωτόκολλα. Μπορεί ο κ. Κουμουτσάκος να αναφέρθηκε στην Τουρκία, όμως, η Τουρκία παζαρεύει και εκβιάζει ανοιγοκλείνοντας τη στρόφιγγα για πρόσφυγες και μετανάστες με τις πλάτες των ΗΠΑ, του ΝΑΤΟ, της Ευρωπαϊκής Ένωσης, δηλαδή των συμμάχων σας ιμπεριαλιστών. Τι κι αν ήρθε στον Έβρο η Πρόεδρος της Κομισιόν. η Φον Ντερ Λάιεν. Τι μέτρα πήραν; Τίποτα. Βλέπετε πόσο επίκαιρη είναι η θέση του ΚΚΕ, ώστε να δίνετε άσυλο στο έδαφος της Τουρκίας και να φεύγουν από εκεί κατευθείαν στη χώρα που επιθυμούν; Γι' αυτό δεν είναι τυχαίο ότι και κείμενα συντονιστικών επιτροπών, όπως αιρετών και κατοίκων στη Χίο, βρίσκουν απήχηση και με υπογραφές ζητούν την απόσυρση του νομοσχεδίου, αφού, όπως λένε, οι ρυθμίσεις είναι για να φτιαχτούν κλειστές φυλακές της Ευρωπαϊκής Ένωσης στα νησιά. Αυτό κάνετε, παραβιάζοντας ακόμα περισσότερο τα δικαιώματα προσφύγων και μεταναστών, δημιουργώντας ένα εκρηκτικό μείγμα που επιβάλλει την απόσυρση του νομοσχεδίου σαν απαράδεκτου, αφού παγιώνει τις «Μόριες» και ΒΙΑΛ, εγκλωβίζει, αντί για άμεση αποσυμφόρηση και διαιωνίζει το δράμα των κατοίκων στα νησιά και των προσφύγων - μεταναστών στα κέντρα. Γι' αυτό ζητούν και απαιτούν, μεταξύ άλλων, από την Κυβέρνηση: Να μην δημιουργηθεί καμμία υπερδομή - φυλακή σε κανένα νησί. Να αποσυμφορηθούν άμεσα και να κλείσουν οι υφιστάμενες. Καμμία λειτουργία και επέκταση hot spot στρατοπέδων συγκέντρωσης με οποιαδήποτε μορφή, ούτε μετατροπή των νησιών σε φυλακές ψυχών. Να απεγκλωβιστούν άμεσα όσοι πρόσφυγες και μετανάστες βρίσκονται εγκλωβισμένοι στα νησιά και να γίνει διαμοιρασμός τους σε όλη την Ελλάδα και την Ευρώπη. Να σταματήσει ο δρόμος δουλεμπορίου και της φάμπρικας εκμετάλλευσης με τα ολέθρια αποτελέσματα σε ανθρώπινες ζωές, αλλά και της καταστροφής των νησιών του βορειοανατολικού Αιγαίου. Αυτά συνοπτικά ζητούν. Και εσείς τι κάνετε; Στο όνομα επιτάχυνσης της εξέτασης των αιτήσεων ασύλου προωθείτε ρυθμίσεις που καταπατούν ακόμα περισσότερο δικαιώματα των αιτούντων άσυλο και των ασυνόδευτων ανηλίκων, με παρεμβολή σειράς εμποδίων και παγίδων, με νέες συντμήσεις προθεσμιών που οδηγούν σε fast track αποφάσεις απόρριψης αιτήσεων, με γενίκευση της κράτησης. Είναι απάνθρωπο. Είναι βάρβαρο. Γι' αυτό πολλοί φορείς αναδεικνύουν τον αντιδραστικό και απάνθρωπο αποπροσανατολισμό του νομοσχεδίου, όπως στέρηση ελευθερίας ανηλίκων και στην πρόταση πλήρους κατάργησης της σχετικής δυνατότητας, ακόμα και υπό τη μορφή της προστατευτικής φύλαξης σε έσχατη ανάγκη των ευάλωτων πληθυσμών, όπως επιβάλλει η Διεθνής Σύμβαση για τα Δικαιώματα του Παιδιού. Γιατί το αποτέλεσμα είναι να αυξάνεται ο κίνδυνος να στερηθούν αυτά τα παιδιά την κατάλληλη μεταχείριση και να ενηλικιωθούν πριν εξεταστεί η αίτησή τους, με αποτέλεσμα να χάσουν το δικαίωμα επανένωσης με την οικογένειά τους σε άλλες χώρες ή την ευκαιρία μετεγκατάστασης σε χώρες που επιθυμούν να τα υποδεχτούν. Επίσης, είναι προκλητικό και απαράδεκτο να προβλέπεται στο νομοσχέδιο ακόμα μεγαλύτερη εντατικοποίηση της δουλειάς των εργαζομένων στην υπηρεσία ασύλου και την πλαισίωσή της με εξωτερικούς ιδιώτες νομικούς. Δηλαδή, να δημιουργείται νέα βιομηχανία μετακλητών αντί για μονιμοποίησή τους και προσλήψεις του αναγκαίου προσωπικού, τη στιγμή, μάλιστα, που το Υπουργείο προχώρησε στην απαράδεκτη απόλυση δεκαεπτά συμβασιούχων. Είπε ο κ. Μηταράκης ότι ήταν παράνομο. Ε, να τους μονιμοποιήσει για να μην υπάρχει καμμία παρατυπία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Η εναλλαγή του προσωπικού ορισμένου χρόνου που αποχωρεί με τη λήξη της σύμβασής του ή ανανέωσής της, υποχρεώνει σε νέες προσλήψεις προσωπικού ορισμένου χρόνου που θα πρέπει εκ νέου να εκπαιδευτεί, οπότε χάνεται και εμπειρία και εκπαίδευση του προσωπικού στο αντικείμενο εργασίας τους.
Σιγά - σιγά ολοκληρώστε, κυρία συνάδελφε.
Τελειώνω. Είναι αντιπαραγωγικό και επέρχονται κενά και καθυστερήσεις στις υπηρεσίες σε βάρος των αιτούντων διεθνή προστασία και της ταχύτητας της αποτελεσματικότητας. Χαιρετίζουμε, λοιπόν, τη νέα κινητοποίηση εργαζομένων σε υπηρεσίες ασύλου, διεκδικώντας ανανέωση συμβάσεων όλων των εργαζομένων, αλλά εμείς θα λέγαμε και μονιμοποίησή τους. Καλούμε, λοιπόν, τον λαό να εκφράσει την αλληλεγγύη του τόσο στα δικαιώματα προσφύγων όσο και των νησιωτών, καταδικάζοντας το αντιδραστικό και κατασταλτικό νομοσχέδιο που εμείς καταψηφίζουμε.
Ευχαριστούμε πολύ. Καλείται στο Βήμα ο Δωδεκανήσιος Βουλευτής κ. Βασίλειος - Νικόλαος Υψηλάντης από τη Νέα Δημοκρατία. Κύριε Υψηλάντη, έχετε τον λόγο.
Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, με μεγάλη θλίψη αποχαιρετώ και εγώ τον συμπατριώτη μου καθηγητή Δημήτρη Κρεμαστινό, τον διακεκριμένο επιστήμονα που προσέφερε στην υγεία όχι μόνον ως γιατρός και πανεπιστημιακός δάσκαλος, αλλά και ως Υπουργός και στα νησιά μας τις πολύτιμες υπηρεσίες του ως Βουλευτής Δωδεκανήσου. Για εμένα υπήρξε πολύτιμος συνοδοιπόρος στη διεκδίκηση των δίκαιων αιτημάτων για τα νησιά μας. Ο τόπος μας τον ευγνωμονεί. Υπόσχεση μας είναι να συνεχίσουμε τον αγώνα μας για την υγειονομική θωράκιση των νησιών μας και την επίλυση των μεγάλων προβλημάτων τους. Από το Βήμα αυτό θέλω να εκφράσω τα συλλυπητήριά μου στην σύζυγό του και τους οικείους του. Να είναι η μνήμη του αιώνια. Το γεγονός αυτό και με αφορμή την πρώτη μου ομιλία στην Ολομέλεια της Βουλής μετά τους περιορισμούς λόγω της πανδημίας, θα ήθελα να ευχαριστήσω όλους τους ανθρώπους στα νησιά μας, τα Δωδεκάνησα, που έδωσαν τον αγώνα τους προσφέροντας στον άνθρωπο κατά της πανδημίας και να κρατήσουν ένα δίχτυ τέτοιο που καθιστούν τη Δωδεκάνησο σχεδόν ανέπαφη και έτοιμη, ώστε με κάθε πρωτόκολλο προστασίας για τον COVID -19 να δεχτεί και πάλι από την Ελλάδα, αλλά και από χώρες που πληρούν τις προϋποθέσεις, τουρίστες για να απολαύσουν τις ομορφιές και τον πολιτισμό μας, τη θάλασσα και τον ήλιο. Η σημερινή ημέρα συμπίπτει, επίσης, με την επέτειο της 8ης Μαΐου του 1945, όπου στη Σύμη υπογράφηκε η παράδοση των νησιών της Δωδεκανήσου από τους Γερμανούς στους συμμάχους, γεγονός που σηματοδοτούσε και το τέλος του μεγάλου Πολέμου στην περιοχή μας. Από την εποχή εκείνη που η χώρα μας μέσα από την δυστυχία του Β΄ Παγκοσμίου Πολέμου εξήγαγε πρόσφυγες και μετανάστες, σήμερα η χώρα μας έχει μεταβληθεί σε χώρα υποδοχέα προσφύγων και μεταναστών. Μια τέτοια κατάσταση σαφώς χρήζει μιας συστηματικής και ορθά δομημένης πολιτικής. Είναι, επίσης, αλήθεια ότι η Νέα Δημοκρατία κλήθηκε και στο παρελθόν να αντιμετωπίσει το σοβαρό αυτό ζήτημα στην κορύφωση της μεγάλης οικονομικής κρίσης. Αλλά και σήμερα η Κυβέρνηση του Κυριάκου Μητσοτάκη το ίδιο αυτό πρόβλημα το αντιμετωπίζει οξυμένο, μαζί και με άλλες προκλήσεις, με πανθομολογούμενη μεγάλη επιτυχία όμως, αυτή κατά της πανδημίας, της προκλητικότητας της Τουρκίας στον Έβρο, με μέσο, δυστυχώς, ανθρώπους, τους πρόσφυγες, τους δυστυχείς αυτούς ανθρώπους και με παραβιάσεις του διεθνούς δικαίου από την Τουρκία σε βάρος της χώρας μας. Οφείλω, επίσης, να επισημάνω ότι για πρώτη φορά η χώρα μας στους πρώτους δέκα μήνες διακυβέρνησης από τη Νέα Δημοκρατία, χάρη στη διορατικότητα και την αποφασιστικότητα του Πρωθυπουργού Κυριάκου Μητσοτάκη, από παράδειγμα προς αποφυγή, έχει γίνει συνώνυμο της αξιοπιστίας και της ποιότητας. Παραμένοντας τώρα στον τομέα της μεταναστευτικής πολιτικής και στο υπό ψήφιση νομοσχέδιο, ως πρώτη γενική παρατήρηση έχω να πω ότι στην πολιτική πρακτική και κενά, αλλά και ενδεχομένως αστοχίες καλούμαστε συχνά να γιατρέψουμε, με την εξής όμως για την ελληνική πραγματικότητα μεγάλη διαφορά: Η μεν Νέα Δημοκρατία επιδιώκει άμεσα την αποκατάσταση αυτών, ο δε ΣΥΡΙΖΑ εμμένει στα λάθη του και τα επαναλαμβάνει. Και αυτό, δυστυχώς, βρίσκεται σε αναντιστοιχία με μία βασική αρχή, αυτή της εξυπηρέτησης των εθνικών μας συμφερόντων. Αντί της εγρήγορσης και της ευθύνης, ο ελληνικός λαός, δυστυχώς, εισπράττει και σήμερα από την Αξιωματική Αντιπολίτευση μια εμμονική, ιδεοληπτική και τοξική αντιπολίτευση. Είναι κάτι που ήταν προσφιλής τακτική του ΣΥΡΙΖΑ, για παράδειγμα την περίοδο 2012-2015, όταν κατήγγειλε την κυβέρνηση και στο εξωτερικό ότι δήθεν παραβιάζει το Διεθνές Δίκαιο. Το ίδιο επιδιώκει και σήμερα, συγκεκαλυμμένα, διαφορετικά, με άλλους τρόπους. Εκεί όμως αποσκοπεί, εκεί κατατείνει, αδικαιολόγητα και αβάσιμα. Με το υπό ψήφιση νομοσχέδιο, κυρίες και κύριοι συνάδελφοι, προωθούνται βελτιωτικές, πράγματι, αλλαγές στον ν.4639/2019 που ψηφίσαμε προς το τέλος του χρόνου. Με τον νόμο αυτόν άλλαξαν οι διαδικασίες χορήγησης ασύλου, αποτέλεσμα του οποίου ήταν από 1-1-2020 νέες αιτήσεις ασύλου να απαντώνται σε πρώτο βαθμό σε είκοσι τέσσερις είκοσι τέσσερις μέρες, αντί εκατόν ογδόντα πέντε ημέρων. Αντί τέσσερις χιλιάδες αποφάσεις ασύλου που κατά μέσο όρο έβγαζε η Υπηρεσία Ασύλου τα προηγούμενα χρόνια, τον Μάρτιο βγήκαν επτά χιλιάδες αποφάσεις και τον Απρίλιο δεκαπέντε χιλιάδες. Οι εκατόν είκοσι πέντε χιλιάδες εκκρεμείς υποθέσεις είναι πλέον εκατόν πέντε χιλιάδες και, όπως ανέφερε ο κύριος Υπουργός, πολύ σύντομα θα είναι και λιγότερες. Και τούτο είναι απόρροια μιας αποτελεσματικότερης διοίκησης, αφού έχουν ενισχυθεί οι δομές ασύλου. Εγκαταλείψαμε τη δογματική του ΣΥΡΙΖΑ που δεν πίστευε στις επιστροφές με την αλλαγή της νομοθεσίας και υπηρετούμε με συνέπεια τη βασική επιλογή της Κυβέρνησης για αποσυμφόρηση των νησιών. Γύρω στις δώδεκα χιλιάδες μετακινήσεις έχουν συντελεστεί από τα νησιά. Επιδιώκεται η βελτίωση των ήδη ψηφισθέντων διατάξεων. Μέσα σε όλο αυτό το πλαίσιο υπάρχουν συγκεκριμένες διατάξεις, οι οποίες αναλύθηκαν από τους αγαπητούς συναδέλφους αναλυτικά και κατ' άρθρον. Μέσα, όμως, από το πρίσμα της συνεκτικής και αποτελεσματικής πολιτικής στο μεταναστευτικό που εδράζεται στην ουσιαστική μείωση των ροών, τον περιορισμό των κρίσεων και την καλύτερη φύλαξη των συνόρων, στην αποσυμφόρηση των νησιών, στον ταχύτερο διαχωρισμό για την απονομή ασύλου και στην υλοποίηση επιστροφών, η Ελλάδα απαντά σε ένα μεγάλο πρόβλημα που απασχολεί ολόκληρη την Ευρώπη. Εδώ σήμερα δίνουμε την απάντηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η περαιτέρω ισχυροποίηση του διοικητικού πλαισίου λειτουργίας των δομών της μεταναστευτικής πολιτικής που ασκείται - τελειώνω, κύριε Πρόεδρε - ισχυροποιεί εν τέλει θεσμικά τη χώρα. Με τις σκέψεις αυτές εκφράζω τη στήριξή μου στο νομοσχέδιο αυτό, καθώς επίσης δίνω και τα δικά μου συγχαρητήρια στην πολιτική ηγεσία του Υπουργείου για τη συστηματική και εμφανώς αποτελεσματική τους δουλειά. Ευχαριστώ πολύ.
Κι εμείς ευχαριστούμε για την τήρηση του χρόνου. Καλείται τώρα στο Βήμα ο κ. Ανδρέας Μιχαηλίδης από τον ΣΥΡΙΖΑ, ο Χιώτης.
Ευχαριστώ, κύριε Πρόεδρε. Κυρίες και κύριοι συνάδελφοι, με το σχέδιο νόμου που συζητάμε σήμερα είναι σαφές ότι η Κυβέρνηση επιχειρεί σε συνθήκες έκτακτες και μιας ιδιότυπης λειτουργίας της Βουλής, με διαδικασίες fast track θα έλεγα, να υποστηρίξει την αποτυχημένη συνταγή της στην αντιμετώπιση του μεταναστευτικού - προσφυγικού ζητήματος, υλοποιώντας μεταξύ άλλων και κάποιες από τις ιδεοληψίες της. Βρήκε, για παράδειγμα, την ευκαιρία η Κυβέρνηση να θεσμοθετήσει τις προσφυγικές υπερδομές στα νησιά. Πέραν από τις ανησυχίες που έχουν δημοσιοποιηθεί για το τι θα σημαίνει αυτό για τις συνθήκες διαβίωσης προσφύγων και μεταναστών, πέραν από την απειλή που συνιστά για τα νησιά η πιθανή δημιουργία μόνιμων «φαραωνικών» κέντρων κράτησης, είναι πραγματικά άξιο απορίας, διότι δεν έχει αντιληφθεί η Κυβέρνηση και ο Υπουργός Μετανάστευσης προσωπικά τι συνέβη πριν από δύο μήνες περίπου από την άρον - άρον αποχώρηση των ΜΑΤ μετά την πάνδημη κατακραυγή, τα έκτροπα και τις βιαιότητες που διέπραξαν στα νησιά μας, αιματοκυλώντας Χίο και Λέσβο. Δεν έχει αντιληφθεί ο κ. Μηταράκης ότι το σχέδιο αυτό για την κατασκευή υπερδομών έχει ενταφιαστεί με την καθολική άρνηση των τοπικών κοινωνιών, τον επικαλούμενο κατά τα άλλα «διάλογο και συναίνεση», την οποία ψευδώς αναφέρει ο κύριος Υπουργός. Αν θεωρείτε ότι η πανδημία συνεπάγεται και συλλογική αμνησία και, μάλιστα, του πρόσφατου παρελθόντος, είστε πολύ γελασμένοι, κύριοι της Κυβέρνησης. Υποτίθεται ότι η Κυβέρνηση μέχρι τώρα αρνιόταν τον πολλαπλασιασμό των δομών φιλοξενίας στα νησιά. Τελικά, τι ισχύει; Και, φυσικά, καμμία μέριμνα για την ουσιαστική αποσυμφόρηση των νησιών δεν λαμβάνεται. Οι αριθμοί που η ίδια η Κυβέρνηση δημοσιοποιεί μιλάνε από μόνοι τους.· Τετραπλασιασμός των ανθρώπων στη Χίο μετά από δέκα μήνες, πενταπλασιασμός και πολλαπλασιασμός αλλού. Θα μπορούσα να αναφερθώ σε ουκ ολίγα βαθιά προβληματικά σημεία του νομοσχεδίου, από την προσπάθεια γενικευμένης κράτησης και περιορισμού της δυνατότητας χορήγησης άδειας διαμονής για ανθρωπιστικούς λόγους, ως τα διάφορα εμπόδια που ορθώνονται στην ουσιαστική εξέταση των αιτήσεων ασύλου και, φυσικά, στη διαβόητη αντιδημοκρατική πρόβλεψη για τα «μυστικά κονδύλια» που τελικά έγιναν «φανερά μυστικά κονδύλια». Επιτρέψτε μου, όμως, να εστιάσω σε κάποια γεγονότα που διαδραματίστηκαν το τελευταίο διάστημα στη Χίο, αλλά και σε άλλα νησιά, τα οποία αποτελούν εξαιρετικά ανησυχητικά δείγματα της κυβερνητικής πολιτικής απέναντι στους πρόσφυγες, το διεθνές δίκαιο και την εθνική έννομη τάξη. Συγκεκριμένα, δημοσιοποιήθηκαν στον τοπικό ηλεκτρονικό Τύπο, αλλά και σε αθηναϊκά μέσα, περιστατικά εξαφάνισης ανθρώπων σε παραλίες των νησιών της Χίου και της Σάμου, οι οποίοι, όπως φαίνεται, αποβιβάστηκαν στις παραλίες αυτές και στη συνέχεια εξαφανίστηκαν. Αναφέρομαι πρόσφατα στην παραλία Μυρτιά, στον οικισμό των Δρακαίων στη Λέσβο, στην παραλία της Μονολιάς πρόσφατα στη Χίο, αλλά και σε άλλες περιοχές, τις οποίες για την οικονομία του χρόνου δεν μπορώ να αναφέρω. Αυτά τα περιστατικά έγιναν γνωστά τυχαία και αναφέρθηκαν μέσα στον τελευταίο μήνα. Υποθέτουμε ότι μπορεί να υπήρξαν και άλλα ανάλογα περιστατικά, τα οποία για τυχαίους λόγους δεν δημοσιοποιήθηκαν. Αναφέρονται αυτόπτες μάρτυρες, που είδαν και συνομίλησαν με τους ανθρώπους αυτούς. Κάποιοι μάλιστα διατείνονται πως οι ίδιοι τηλεφώνησαν και ειδοποίησαν τις τοπικές αρχές. Παράλληλα έχει δημοσιοποιηθεί φωτογραφικό υλικό που τεκμηριώνει την ανθρώπινη παρουσία σε συγκεκριμένες περιοχές. Κάποιο από το υλικό αυτό θα καταθέσω στα Πρακτικά της Βουλής για την ενημέρωση του Σώματος. Οι απαντήσεις των αρμόδιων τοπικών αρχών είναι πανομοιότυπα αρνητικές, ενώ οι αρμόδιοι Υπουργοί παραμένουν άφωνοι. Γεννούνται όπως αντιλαμβάνεστε, κύριοι συνάδελφοι, αμείλικτα τα ερωτηματικά τι απέγιναν αυτοί οι άνθρωποι, πού βρίσκονται αυτή τη στιγμή, αν ενεπλάκησαν όργανα του ελληνικού κράτους στη διαχείρισή τους τηρώντας τη νομιμότητα. Είναι προφανές, κύριε Υπουργέ, πως αν δεν δώσετε πειστικές απαντήσεις στα ερωτήματα αυτά, η θεωρία των μειωμένων και μηδενικών ροών καταρρέει παταγωδώς, εκτός και αν εγκαινιάσατε μια νέα πολιτική στη διαχείριση του προσφυγικού - μεταναστευτικού ζητήματος δια της εξαφανίσεως των ανθρώπων που φτάνουν στη χώρα μας. Όμως, οι πρακτικές αυτές, αν ισχύουν, πέρα από τον αποκρουστικό χαρακτήρα τους, συνεπάγονται αυτονόητες καταδικαστικές συνέπειες από ευρωπαϊκούς και διεθνείς οργανισμούς, εκθέτουν τη χώρα στη διεθνή κοινότητα και δυστυχώς επιτρέπουν στη γείτονα να μας κουνάει το δάχτυλο. Δώστε, λοιπόν, άμεσα απαντήσεις. Η διαχείριση του προσφυγικού είναι μια διαρκής αναμέτρηση με τις αξίες του σεβασμού της νομιμότητας, των δικαιωμάτων, της ανθρωπιάς και της δημοκρατίας εν τέλει. Να πω και κάτι τελευταίο, κύριε Υπουργέ. Ελπίζω να μην καταφύγετε πάλι - κάτι που πράξατε στην επιτροπή κατά τη συζήτηση - στη γνωστή φρασεολογία περί προπαγάνδας και πρακτόρων τρίτων χωρών. Πρόκειται για γνωστή πρακτική της παράταξής σας από τη δεκαετία του 1950 για την εξόντωση των πολιτικών αντιπάλων. Σας ευχαριστώ.
Κι εμείς ευχαριστούμε πολύ και για την τήρηση του χρόνου.
Κύριε Πρόεδρε, θα ήθελα τον λόγο για ένα λεπτό.
Ορίστε, κύριε Μηταράκη.
Για κάποιον λόγο ο κ. Μιχαηλίδης επιμένει - ένας διάλογος που κάναμε στην επιτροπή - να αναπαράγει δημοσιεύματα τύπου στα οποία έχουν ήδη απαντήσει οι αρμόδιες αρχές. Αυτά τα γεγονότα που εσείς λέτε ότι διαβάσατε σε κάποιες τοπικές ιστοσελίδες, για την Κυβέρνηση δεν υπάρχουν ως γεγονότα. Είναι πράγματι ένα γεγονός που αναπαράγεται από τρίτες χώρες. Σας ευχαριστώ.
Κι εμείς ευχαριστούμε. Τον λόγο έχει ο κ. Χριστόδουλος Στεφανάδης, Βουλευτής Σάμου από τη Νέα Δημοκρατία.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, σήμερα χάσαμε τον καθηγητή Δημήτρη Κρεμαστινό. Ήταν μια ξεχωριστή προσωπικότητα στον ιατρικό, τον καρδιολογικό, τον ακαδημαϊκό και τον πολιτικό χώρο για πάνω από τέσσερις δεκαετίες. Τον γνώριζα προσωπικά καθώς είχα στενή συνεργασία και βέβαια η θλίψη είναι προσωπική και μεγάλη. Τα θερμά συλλυπητήρια στη γυναίκα του τη Τζένη και σε όλους όσοι τον αγαπούσαν. Σήμερα καλούμαστε να ψηφίσουμε ένα νομοσχέδιο για το μεταναστευτικό - προσφυγικό. Είναι διαχρονικό πρόβλημα από το οποίο δυστυχώς ο νομός μου, η Σάμος, όπως και πολλές άλλες περιοχές, έχει πληγεί με ανυπολόγιστες συνέπειες. Όπως είναι εύκολα αντιληπτό, η αντιμετώπιση του προβλήματος αυτού απαιτεί γρήγορα αντανακλαστικά, ευελιξία, ικανότητα να μπορούμε να δούμε όλες τις πλευρές του προβλήματος, να λάβουμε υπ' όψιν τους κατοίκους των νησιών, τους μετανάστες, τους πρόσφυγες, τη γειτονική απρόβλεπτη εχθρική χώρα, γεωπολιτικούς παράγοντες, τη διεθνή κοινότητα, τα ανθρώπινα δικαιώματα, αλλά και την κουλτούρα των ανθρώπων που έρχονται στη χώρα μας. Αυτή η προσωρινή συμβίωση με αυτούς τους ανθρώπους δεν είναι πάντα ομαλή και έτσι το έργο της Κυβέρνησης, των τοπικών φορέων και των κατοίκων των περιοχών γίνεται ακόμα πιο δύσκολο. Να σας δώσω ένα παράδειγμα μόνο, μια μεγάλη φωτιά που εκδηλώθηκε στο ΚΥΤ της Σάμου στις 26 Απρίλη, όταν όλη η Επικράτεια βρισκόταν σε καθεστώς καραντίνας και υπό τον φόβο της πανδημίας, καθώς διάφορες ομάδες από διαφορετικές εθνότητες και θρησκεύματα συνεπλάκησαν άγρια. Μην γελιόμαστε, κυρίες και κύριοι συνάδελφοι. Καθημερινά οι κάτοικοι του ανατολικού Αιγαίου κυρίως ζουν σε μια συνεχή απειλή και ανασφάλεια. Η ανασφάλεια αυτή εντάθηκε με τον επιπλέον φόβο που έσπειρε αυτή η πανδημία. Είδαμε όλοι την κατάσταση στον Έβρο το προηγούμενο διάστημα και την κατάσταση στο Αιγαίο. Υπάρχει άμεση ανάγκη οχύρωσης των συνόρων μας, η οποία βέβαια γίνεται, ανάγκη βελτίωσης της στρατηγικής μας απέναντι στο μεταναστευτικό. Για να επέλθει λύση χρειάζονται τόσο σταδιακές αλλαγές, όσο και άμεσες και υλοποιήσιμες αποφάσεις. Φυσικά αφού μιλάμε για ένα τόσο ευμετάβλητο ζήτημα, είναι αναγκαία η θέσπιση νέων νόμων, αλλά και η βελτίωση των ήδη υπαρχόντων. Με το σημερινό νομοσχέδιο που καλούμαστε να ψηφίσουμε, με τις αλλαγές που προτείνονται προσδίδεται μεγαλύτερη ευελιξία σε διαδικασίες και υπηρεσίες που είναι το θεμέλιο της κυβερνητικής πολιτικής της Νέας Δημοκρατίας για το μεταναστευτικό. Αρχικά επιδιώκεται η επιτάχυνση της διαδικασίας απονομής διεθνούς προστασίας, αφού διαπιστώθηκαν στην πράξη δυσλειτουργίες στο υπάρχον σύστημα, δυσλειτουργίες που έκαναν δύσκολη την αντιμετώπιση του μεταναστευτικού προβλήματος. Πλέον η διαδικασία καταγραφής όσων έρχονται στη χώρα θα μπορεί να διεκπεραιώνεται από την υπηρεσία υποδοχής και ταυτοποίησης. Σταχυολογώντας, στο πρώτο μέρος του νομοσχεδίου προβλέπεται η δυνατότητα σύστασης μητρώου εισηγητών από νομικούς οι οποίοι θα επιτελούν χρέη βοηθών εισηγητών για να διευκολύνουν τους χειρισμούς των αιτημάτων ασύλου και να επιταχύνονται οι διαδικασίες. Παράλληλα, μειώνεται το χρονικό περιθώριο της τελικής απόφασης για κάθε αίτηση που έλαβε απορριπτική πρωτοβάθμια απάντηση και βέβαια βελτιώνονται οι ανεξάρτητες αρχές προσφύγων, ενώ ο τεχνολογικός εξοπλισμός - και αυτό είναι σημαντικό - θα απλουστεύσει τις διαδικασίες και θα περιορίσει τη γραφειοκρατία. Ξέρουμε από εμπειρία ότι ένα από τα σημαντικότερα βήματα για να επιτευχθεί η αποσυμφόρηση των νησιών είναι η επιτάχυνση αυτών των διαδικασιών. Στο δεύτερο και τρίτο μέρος προβλέπονται τροποποιήσεις διατάξεων για τη βελτίωση λειτουργίας αρχής προσφύγων, υπηρεσιών υποδοχής και ταυτοποίησης, Γενικής Γραμματείας Μεταναστευτικής Πολιτικής και γίνονται σημαντικές τροποποιήσεις γίνονται στον κώδικα μεταναστευτικής και κοινωνικής ένταξης. Στο τέταρτο μέρος, που αφορά την εύρυθμη λειτουργία του αρμόδιου Υπουργείου, ενισχύεται η διαφάνεια. Αυτό είναι πολύ σημαντικό στην εποχή μας, με το πέπλο της σκανδαλολογίας που υπάρχει. Θα πρέπει να γίνονται διαφανείς δηλώσεις πόθεν έσχες των προϊσταμένων, όλων των θεσμικών παραγόντων που εμπλέκονται σε αυτή τη διαδικασία του Υπουργείου Μεταναστευτικής Πολιτικής. Η απονομή της διεθνούς προστασίας, η βελτίωση και η επιτάχυνση των διαδικασιών που την καθιστούν εφικτή είναι ένα πολύ σημαντικό έργο. Συνεπώς, το σημερινό σχέδιο νόμου είναι αντικειμενικά σε μια σωστή και αναγκαία κατεύθυνση. Γενικότερα, όμως, η πολιτική της Κυβέρνησης της Νέας Δημοκρατίας για το μεταναστευτικό - προσφυγικό είναι στη σωστή κατεύθυνση. Αυτό αποδεικνύεται από τα αναλυτικά στοιχεία που έχει δώσει στη δημοσιότητα το αρμόδιο Υπουργείο. Παραδείγματος χάριν, από τον Απρίλιο του 2020 με την αποτελεσματική φύλαξη των συνόρων καταγράφηκε μια δραματική μείωση των μεταναστευτικών ροών κατά 97% -98% περίπου σε σχέση με τον Απρίλιο του προηγούμενου έτους. Επίσης, υπάρχει μείωση του αριθμού μεταναστών - προσφύγων στα ΚΥΤ κατά 9% περίπου και αύξηση κατά 129% στην έκδοση αποφάσεων ασύλου τον Απρίλη μόνο του 2020. Αυτά τα αποτελέσματα είναι μόνο ενδεικτικά της πολιτικής του νεοσύστατου Υπουργείου. Από τον Ιανουάριο έως τον Απρίλιο του 2020 τα ΚΥΤ των νησιών έχουν αποσυμφορηθεί, λίγο αλλά σταθερά, καθώς το 10% των προσφύγων - μεταναστών έχουν προωθηθεί στην ενδοχώρα. Κυρίες και κύριοι συνάδελφοι, είναι όλα αυτά αρκετά, αυτά που έγιναν σε λίγους μήνες και δεν είχαν γίνει σε μια πενταετία; Φυσικά και όχι. Όμως, ήταν κάτι σημαντικό, ένα μεγάλο βήμα στη σωστή κατεύθυνση, όπως σημαντικό είναι και το σημερινό νομοσχέδιο, που μετά την ψήφισή του μια νέα περίοδος στην αντιμετώπιση του τεράστιου αυτού προβλήματος που ταλανίζει τη χώρα θα ξεκινήσει, μια περίοδος που οι κάτοικοι των ακριτικών νησιών της πατρίδας μας, αυτοί που σήκωσαν και σηκώνουν το μεγάλο βάρος, που πάνω τους ακούμπησε η χώρα μας, η Ελλάδα, την προηγούμενη περίοδο, θα αισθανθούν δικαίωση και θα ανακτήσουν τον ζωτικό τους χώρο, που με αγώνες αιώνων και με αίμα έχουν κατακτήσει. Ευχαριστώ πολύ.
Και εμείς ευχαριστούμε πολύ.
Ο χρόνος ήταν εντάξει, κύριε Πρόεδρε;
Στον χρόνο ήσασταν κύριος με «Κ» κεφαλαίο. Ο καλύτερος μέχρι τώρα. Συγχαρητήρια! Τον λόγο έχει τώρα ο κ. Ιωάννης - Μιχαήλ Λοβέρδος από τη Νέα Δημοκρατία.
Ευχαριστώ πολύ, κύριε Πρόεδρε. Σήμερα συζητάμε εδώ, στη Βουλή, ένα πολύ σημαντικό νομοσχέδιο για ένα μεγάλο πρόβλημα, που αν δεν υπήρχε η πανδημία του κορωνοϊού, θα ήταν σαφώς το μεγαλύτερο πρόβλημα που αντιμετωπίζει η πατρίδα μας όλο αυτό το διάστημα. Δεν σημαίνει ότι, επειδή βρισκόμαστε στην πανδημία του κορωνοϊού, το θέμα αυτό ξεχάστηκε, ξεπεράστηκε. Όχι βέβαια. Θα το έχουμε μπροστά μας για πολλά χρόνια, για πάρα πολλά χρόνια, ακόμα και όταν ξεχάσουμε - ελπίζω να συμβεί αυτό - και τον κορωνοϊό. Επί της ουσίας του νομοσχεδίου τι να σας πω; Τα είπαν πάρα πολύ καλά και ο φίλος μου, ο Κώστας Κατσαφάδος, ο εισηγητής της Νέας Δημοκρατίας και ο Νότης Μηταράκης, ο Υπουργός. Δόθηκαν απαντήσεις για όλα τα θέματα που αφορούν στο νομοσχέδιο. Αυτό που θα ήθελα να επισημάνω, όμως, είναι ότι επειδή ακριβώς το μέγεθος του προβλήματος είναι τόσο μεγάλο, πολλές φορές σε αυτήν τη χώρα κάνουμε και δίνουμε πολύ απλουστευτικές εξηγήσεις. Ακούω από την πλευρά της Αριστεράς - και δεν εννοώ μόνο του ΣΥΡΙΖΑ, αλλά εννοώ το σύνολο της Αριστεράς - να λένε «εσείς, στη Νέα Δημοκρατία δεν έχετε ευαισθησίες, όπως έχουμε εμείς», ωσάν η Αριστερά να διαθέτει το μονοπώλιο της ευαισθησίας. Υπάρχουν και κάποιοι ακραίοι της Αριστεράς που μας αποκαλούν ρατσιστές κάποιες φορές. Κανένας στη Νέα Δημοκρατία δεν είναι ρατσιστής. Δεν υπάρχουν ρατσιστές στη Νέα Δημοκρατία. Δεν θεωρούμε ότι κάποιος άνθρωπος, επειδή έχει διαφορετικό χρώμα το δέρμα του ή έχει διαφορετική θρησκεία ή προέρχεται από άλλη χώρα ή έχει άλλες επιλογές, ιδεολογικές, πολιτικές ή σεξουαλικές προτιμήσεις, είναι κατώτερος από μας σε καμμία περίπτωση. Αν ήταν έτσι, αν υπήρχε ρατσισμός στη Νέα Δημοκρατία, η Νέα Δημοκρατία δεν θα ήταν το μεγάλο φιλελεύθερο κόμμα, γιατί ακριβώς η λέξη «φιλελευθερισμός» είναι ακριβώς το αντίθετο του ρατσισμού. Ο ρατσισμός είναι των άκρων. Με τον ίδιο τρόπο, βέβαια, υπάρχει και μια υπερβολή από μια μερίδα ακραίων στον άλλο χώρο, στην άλλη άκρη του πολιτικού φάσματος, που δήθεν μας αποκαλούν ότι είμαστε υποστηρικτές ή θαυμαστές των μουσουλμάνων, που αποκαλούν τους πάντες συλλήβδην «λαθρομετανάστες» και μας ζητούν να τους πετάξουμε όλους στη θάλασσα. Φυσικά αυτές είναι ακραίες συμπεριφορές που σε καμμία περίπτωση δεν απηχούν ούτε τις απόψεις της Νέας Δημοκρατίας, ούτε τις απόψεις πολύ περισσότερο του Κυριάκου Μητσοτάκη, ούτε φυσικά της συντριπτικής πλειονότητας των Ελλήνων. Οι Έλληνες δεν είναι ούτε ρατσιστές ούτε ακραίοι. Καταλαβαίνουν ότι κάποιοι άνθρωποι που έρχονται από εμπόλεμες ζώνες, που διώκονται ακόμη για τις πολιτικές τους ή άλλες πεποιθήσεις και κινδυνεύουν να χάσουν τη ζωή τους, πρέπει να τύχουν κάποιας προστασίας. Όμως, η Ελλάδα δεν αντέχει να έχει τόσο μεγάλο αριθμό ξένων μεταναστών στη χώρα μας. Μακάρι να μπορούσαμε να κάνουμε μια παγκόσμια ενότητα και μια παγκόσμια ειρήνη και μια παγκόσμια ανθρωπιά. Όλα αυτά είναι πολύ ωραία στα λόγια, αλλά δεν είναι στην πράξη. Η Ελλάδα είναι μια μικρή χώρα δέκα - έντεκα εκατομμυρίων κατοίκων, μια φτωχή χώρα, όπως έγινε τα τελευταία χρόνια και μια χώρα που προσπαθεί να σταθεί και πάλι στα πόδια της. Η Ελλάδα έχει την ατυχία να βρίσκεται στην πρώτη γραμμή των μεταναστευτικών ροών. Η Κυβέρνηση του Κυριάκου Μητσοτάκη κληρονόμησε τον περασμένο Ιούλιο ένα τεράστιο πρόβλημα που λέγεται «μεταναστευτικό». Τεράστιο, δυσανάλογο προς τις δυνατότητες οποιουδήποτε κράτους να το αντιμετωπίσει. Θα μου πείτε: Πέρσι τον Ιούλιο κάναμε λάθη ως Κυβέρνηση; Ναι, κάναμε λάθη. Φυσικά και κάναμε. Το μεγαλύτερο λάθος, κατά τη γνώμη μου, είναι ότι καταργήθηκε τότε το Υπουργείο Μεταναστευτικής Πολιτικής. Ο Μητσοτάκης, όμως, είχε το θάρρος να αναγνωρίσει το λάθος του και να το επανιδρύσει και τώρα έχει έρθει ένα νέο Υπουργείο, το οποίο πρέπει να σταθεί στα πόδια του και τα πάει μια χαρά, τα καταφέρνει μια χαρά, κάτω φυσικά από πολλές δυσκολίες. Το νομοσχέδιο αυτό έρχεται να θεραπεύσει όλες αυτές τις δυσκολίες τις οποίες αντιμετωπίζουν ο Μηταράκης, ο Κουμουτσάκος, οι δύο εξαιρετικοί Γενικοί Γραμματείς, ο Λογοθέτης και ο Γεωργιάδης. Έρχεται να αντιμετωπίσει όλα αυτά. Υπάρχουν πολλά πράγματα στα οποία μπορεί να μη συμφωνούν κάποιοι από την Αντιπολίτευση. Δικαίωμά τους, δημοκρατία έχουμε. Ο καθένας μπορεί να συμφωνεί ή να διαφωνεί, αλλά καλοπροαίρετα, όχι κακεντρεχώς. Θα σας πω κάτι το οποίο ίσως σας φανεί περίεργο. Όταν ο Μηταράκης ανέλαβε Υπουργός Μεταναστευτικής Πολιτικής, είπα μέσα μου: «Ο άνθρωπος πάει για πολιτική αυτοκτονία. Και αυτός και ο Κουμουτσάκος καταστρέφονται πολιτικά». Το είπα διότι έβλεπα το κλίμα. Ομολογώ - και το λέω δημοσίως - ότι με εξέπληξαν. Τα κατάφεραν καλύτερα από ό,τι περίμενα και μέσα στο πλαίσιο των δυνατοτήτων που έχουν, μέχρι στιγμής τα πάνε μια χαρά. Θα μου πείτε: Έληξε το πρόβλημα; Όχι βέβαια. Όπως είπα, έχουμε πάρα - πάρα πολύ δρόμο μπροστά μας. Θα έρθουν δύσκολα και χειρότερα ενδεχομένως και δυσκολότερα. Μη νομίζετε ότι η υπόθεση έχει τελειώσει. Επειδή τον Απρίλιο είχαμε μειωμένες ροές, μην παίρνετε θάρρος, κύριε Μηταράκη, κύριε Υπουργέ, έτσι; Είχαμε μειωμένες ώρες λόγω του lockdown και της πανδημίας του κορωνοϊού και το κλείσιμο των συνόρων. Όμως, ακριβώς επειδή υπάρχει αυτή η πανδημία του κορωνοϊού, μπορεί πολύ σύντομα να έχουμε επισιτιστική κρίση σε χώρες της Αφρικής και της Ασίας και να έχουμε πολύ μεγαλύτερες μεταναστευτικές ροές και προς τη χώρα μας, μιας και είναι τα σύνορα της Ευρώπης η χώρα μας. Άρα, το πρόβλημα είναι υπαρκτό. Θα υπάρχει εδώ στην Ελλάδα και μετά τον Μηταράκη και μετά τον Κουμουτσάκο και μετά από μένα και μετά από τον ΣΥΡΙΖΑ και μετά από τη Νέα Δημοκρατία ενδεχομένως. Γι' αυτό πρέπει να είμαστε σε αυτό το ζήτημα όλοι ενωμένοι σε μια κοινή γραμμή αντιμετώπισης ενός κινδύνου που είναι εθνικός κίνδυνος πάνω από όλα, με γνώμονα πάντα την ευαισθησία που όλοι μας έχουμε και όλοι μας πρέπει να δείχνουμε προς τον συνάνθρωπό μας, φτάνει να έχουμε τη δυνατότητα να το κάνουμε. Θα σας πω, φίλες και φίλοι, ότι ο κορωνοϊός θα περάσει. Αυτό είναι βέβαιο. Θα αφήσει πίσω του συντρίμμια σε πολλές περιπτώσεις και πολύ μεγάλα προβλήματα στην οικονομία. Σε αυτήν τη δύσκολη συγκυρία που βρίσκεται η χώρα μας είμαστε όλοι υποχρεωμένοι να δώσουμε από κοινού τον αγώνα, που δεν είναι αγώνας της Νέας Δημοκρατίας ή του ΣΥΡΙΖΑ ή του ΜέΡΑ25 ή της Ελληνικής Λύσης. Είναι αγώνας του έθνους μας και της πατρίδας μας. Σας ευχαριστώ πολύ.
Και εμείς ευχαριστούμε για την τήρηση του χρόνου, κύριε Λοβέρδο. Ελάτε, κύριε Σαντορινιέ, να μεγαλώσετε την παρέα από τα Δωδεκάνησα. Τον λόγο, λοιπόν, έχει ο κ. Νεκτάριος Σαντορινιός από τον ΣΥΡΙΖΑ.
Ευχαριστώ, κύριε Πρόεδρε. Εβδομήντα πέντε χρόνια πριν σαν σήμερα οι γερμανικές δυνάμεις παρέδιδαν στις συμμαχικές δυνάμεις την κυριαρχία στα Δωδεκάνησα, στην ιδιαίτερη πατρίδα μου, τη Σύμη. Είναι μια σημαντική μέρα, λοιπόν, για Δωδεκάνησα. Μια τέτοια σημαντική μέρα επέλεξε ένας σημαντικός άνθρωπος να φύγει από τη ζωή, ο Δημήτρης Κρεμαστινός, ένας άνθρωπος που τίμησε την επιστήμη, τον κοινοβουλευτισμό και την πολιτική, ένας άνθρωπος που όσο λίγοι υπηρέτησε και στήριξε τη δημόσια υγεία και άφησε παρακαταθήκη ένα σημαντικό έργο υποδομών υγείας. Πάνω απ' όλα, αποτέλεσε υπόδειγμα πολιτικού με κοινωνικές ευαισθησίες και προοδευτική σκέψη. Μου έκανε την τιμή να μοιραστούμε σκέψεις και να ανταλλάξουμε απόψεις για τη ζωή, την πολιτική και το μέλλον του τόπου. Η πολιτική ζωή της χώρας, η Δωδεκάνησος και η επιστήμη σήμερα είναι φτωχότερες. Θέλω να εκφράσω τα συλλυπητήριά μου στην οικογένειά του και τη σύζυγό του και να πω ότι ένα είναι σίγουρο, ότι ένας άνθρωπος πεθαίνει όταν ξεχαστεί από τη συλλογική μνήμη. Και ο Τζίμης, όπως τον αποκαλούσαν οι φίλοι του, δεν θα ξεχαστεί ποτέ. Κυρίες και κύριοι συνάδελφοι, να πάμε στα του νομοσχεδίου. Οι καθυστερήσεις της Κυβέρνησης και οι παλινωδίες της στο προσφυγικό - μεταναστευτικό είναι παροιμιώδεις και έχουν κοστίσει στη χώρα μας και ιδιαίτερα στα νησιά μας. Εξαιτίας της ανικανότητάς σας και των συνεχών αλλαγών υπευθύνων για το προσφυγικό - έξι, επτά, δεν ξέρω πόσους αλλάξατε - , εξαιτίας της ιδεοληψίας σας και την αρχική κατάργηση του Υπουργείου Μεταναστευτικής Πολιτικής που τελικά το επαναφέρατε, εξαιτίας της ακροδεξιάς κοπής ανεύθυνης αντιπολιτευτικής σας τακτικής κατά τη διάρκεια της διακυβέρνησής μας, οδηγήσατε τα νησιά στα όριά τους. Ρώτησε ο εισηγητής της Νέας Δημοκρατίας πόσους μετανάστες μπορεί να χωρέσει αυτή η χώρα. Και σας ρωτάω, λοιπόν: Πόσους μετανάστες μπορούν να χωρέσουν αυτά τα νησιά; Γιατί με τη δική σας πολιτική μέσα σε ένα χρόνο καταφέρατε να τριπλασιάσετε και σε μερικές περιπτώσεις να τετραπλασιάσετε τον πληθυσμό προσφύγων και μεταναστών στα νησιά. Συγκρίνεστε με το χειρότερό σας και λέτε «σήμερα είμαστε καλύτερα». Πέρυσι όμως τέτοια εποχή είχαμε το ένα τρίτο του πληθυσμού προσφύγων και μεταναστών στα νησιά. Είναι πλέον προφανές ότι έχετε αποφασίσει να μετατρέψετε τα νησιά σε αποθήκες ψυχών, για να μη στεναχωρήσετε τα στελέχη και τους ψηφοφόρους σας στην ηπειρωτική Ελλάδα, αφού πρώτα τους φουσκώσατε τα μυαλά με ακροδεξιά συνθήματα κατά την προεκλογική περίοδο. Δεν υπάρχει άλλη λύση από την αποσυμφόρηση των νησιών και τη μεταφορά των προσφύγων και μεταναστών σε οργανωμένες ανοιχτές δομές στην ενδοχώρα, με έμφαση στις ευπαθείς ομάδες. Ιδιαίτερα σ' αυτές τις συνθήκες πανδημίας, δεν μπορείτε να εγκλωβίζετε ανθρώπους όπως αυτούς στα νησιά, προκαλώντας ανασφάλεια σε αυτούς, στους νησιώτες και στους εργαζόμενους στα ΚΥΤ. Αλλά τι να περιμένουμε; Έχετε ξεχάσει τα νησιά και αυτό είναι δεδομένο. Γιατί τα νησιά μας είναι αυτά που μέσα στην κρίση της πανδημίας θα νιώσουν τη μεγαλύτερη κρίση, γιατί τα νησιά μας στηρίζονται στον τουρισμό, γιατί τα νησιά μας σε αυτήν την κρίση θα νιώσουν τα περισσότερα λουκέτα, τους περισσότερους ανέργους και δεν κάνετε τίποτα απολύτως για να στηρίξετε τα νησιά, να στηρίξετε τον τουρισμό, να στηρίξετε την επιχειρηματικότητα. Τους αφήνετε, γιατί θέλετε να δημιουργήσετε νέες ελίτ, οι οποίες θα διαχειρίζονται τον τουρισμό στα νησιά. Έχοντας, λοιπόν, όλα αυτά στο μυαλό, θα περίμενε κάποιος ότι θα φέρνατε ρυθμίσεις για τη βελτίωση της μεταναστευτικής πολιτικής. Αντί αυτού φέρνετε ένα νομοσχέδιο το οποίο θέτει τη χώρα μας υποψήφια για νέες καταδίκες παραβίασης του Διεθνούς Δικαίου. Νομοθετείτε σήμερα, όπως συχνά κάνει αυτή η Κυβέρνηση τον τελευταίο καιρό, απέναντι σε όσα λένε οι φορείς. Νομοθετείτε παρά την αντίδραση της Διεθνούς Αμνηστίας, παρά τις αντιδράσεις γνωστών ΜΚΟ με μακρόχρονη και ουσιαστική παρουσία στο χώρο, όπως «Οι Γιατροί του Κόσμου», η «ActionΑid», η «Άρσις» και άλλες δεκάδες ΜΚΟ. Αδιαφορείτε ακόμα και για την άποψη της Επιτρόπου Ανθρωπίνων Δικαιωμάτων του Συμβουλίου της Ευρώπης κ. Μιγιάτοβιτς, που ανησυχεί πολύ για τις διατάξεις που περιέχονται στο νομοσχέδιό σας. Τι άλλο κάνετε με αυτό το νομοσχέδιο; Μα φυσικά ό,τι κάνει κατά κανόνα η Κυβέρνησή σας, ιδιαίτερα τους τελευταίους μήνες. Μετατρέπετε την οποιαδήποτε κρίση σε ευκαιρία για κολλητούς και φίλους. Γιατί πώς αλλιώς να ερμηνεύσει κανείς την πανστρατιά μετακλητών που προβλέπετε να προσλάβετε, έτσι απλά για να βολέψετε «γαλάζια» παιδιά. Επιτελικό κράτος! Άλλωστε, ξέρετε εσείς. Αλλά είναι μόνο αυτό; Όχι, φυσικά. Εισάγετε και μυστικά κονδύλια, λες και έχετε να διαχειριστείτε τα ύψιστα μυστικά του κράτους και μας λέτε ότι είναι θέμα αντιμετώπισης των λαθροδιακινητών. Μα γι' αυτό δεν είναι η Ελληνική Αστυνομία και το Λιμενικό Σώμα; Εσείς, δηλαδή, τι θα κάνετε με αυτά τα μυστικά κονδύλια; Τι είναι αυτό που δεν θέλετε να αποκαλυφθεί; Οι απευθείας αναθέσεις σε κατασκευαστικές εταιρείες ή μήπως οι απευθείας αναθέσεις σε ακτοπλοϊκές εταιρείες; Αλήθεια, κύριε Υπουργέ, επειδή αναφερθήκατε και στην ερώτηση που σας έκανα, μήπως μπορείτε να μας απαντήσετε για ποιον λόγο εν μέσω πανδημίας στοιβάξατε σε ταχύπλοα κλειστού τύπου πρόσφυγες και μετανάστες θέτοντας σε κίνδυνο τη ζωή των ίδιων, των αστυνομικών που τους συνόδευαν και των ναυτικών, όχι μόνο λόγω κορωνοϊού αλλά και λόγω τού ότι οι επιβάτες υπερέβησαν τα πρωτόκολλα των πλοίων; Και μην ακούσω δικαιολογίες του τύπου ότι αποτελούσαν κλειστή κοινότητα και ήταν πιο ασφαλής η μετακίνηση με ναυλωμένο πλοίο, γιατί σε κάθε νησί ήταν διαφορετικές οι κλειστές κοινότητες αυτές. Άρα, λοιπόν, δεν ήταν μία ενιαία κλειστή κοινότητα και δεν ήταν μέσα σε αυτήν την κλειστή κοινότητα οι αστυνομικοί των οποίων θέσατε τη ζωή σε κίνδυνο, δεν ήταν σε μια κλειστή κοινότητα οι ναυτικοί των οποίων θέσατε τη ζωή σε κίνδυνο. Έκτακτες συνθήκες. Μα, οι περισσότεροι από τους μετανάστες ήταν τουλάχιστον είκοσι μέρες στα νησιά αυτά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό, κύριε Πρόεδρε.
Παρακαλώ.
Μας είπε ο κ. Παππάς για το Καστελόριζο, να πάμε να πούμε τι θα τους κάναμε τους μετανάστες. Κατά τη δική μας διακυβέρνηση στο Καστελόριζο δεν μένανε πάνω από τρεις μέρες. Τους παίρναμε. Κατά τη δική σας διακυβέρνηση μένουν πάνω από ένα μήνα. Και επίσης, μη μας πείτε ότι είχαμε ναυλώσει πλοία το 2015, γιατί ναι, είχαμε ναυλώσει, γιατί μετακινούσαμε χιλιάδες κάθε μέρα, πέραν των πλοίων τα οποία ήταν δρομολογημένα. Δεν κάναμε σύμβαση για τετρακόσιους πρόσφυγες τη στιγμή που υπήρχαν άδεια πλοία που εκτελούσαν τα ίδια δρομολόγια. Και τέλος πάντων, ποια ανάγκη σας οδήγησε να κάνετε διαγωνισμό εξπρές δύο ημερών με συμμετέχοντα μόνο έναν; Ξέρετε πόσα επιπλέον μάς κόστισαν; Μας κόστισαν 335.000 ευρώ, το εξαπλάσιο ποσό! Δεν είπαμε γιατί έγινε η μεταφορά. Είπαμε γιατί μας κόστισε έξι φορές περισσότερο μία σύμβαση 400.000 χιλιάδων ευρώ, ενώ τα εισιτήρια που θα πληρώναμε θα ήταν 65.000 ευρώ. Αυτά είναι τα κονδύλια που θέλετε να κρύψετε ή μήπως έχετε άλλα πιο μεγαλεπήβολα σχέδια; Μήπως θέλετε να χρηματοδοτήσετε από αυτόν τον λογαριασμό το αφρόδιχτο του κ. Στεφανή ή μήπως το ξεχάσατε και αυτό; Γιατί εμείς δεν ξεχάσαμε την ανοησία που πληρώσαμε 500.000 ευρώ για 2,7 χιλιόμετρα δικτύου. Τουλάχιστον το δώσατε στο Λιμενικό Σώμα για να αντιμετωπίσουμε καμμία κρίση πετρελαιοκηλίδας;
Ολοκληρώστε, παρακαλώ.
Κλείνω, κύριε Πρόεδρε. Κυρίες και κύριοι συνάδελφοι, η Κυβέρνηση έρχεται να ολοκληρώσει το έργο που άφησε ημιτελές τον Νοέμβριο, πριν ακόμα επανιδρυθεί το Υπουργείο, ο κ. Χρυσοχοΐδης, αδιαφορώντας για τις επερχόμενες καταδίκες της χώρας από το Δικαστήριο της Ευρωπαϊκής Ένωσης και το Ευρωπαϊκό Δικαστήριο Ανθρωπίνων Δικαιωμάτων. Επιλέγει να νομοθετήσει όχι απλά εκτός, αλλά αντίθετα με το πνεύμα και το γράμμα των οδηγιών της Σύμβασης της Γενεύης και των ανθρωπίνων δικαιωμάτων. Αποσύρετε το νομοσχέδιο αυτό, που δημιουργεί περισσότερα προβλήματα από όσα ήδη έχετε προκαλέσει με την αλλοπρόσαλλη πολιτική σας. Ευχαριστώ.
Κι εμείς ευχαριστούμε. Μέχρι να ετοιμαστεί το Βήμα, τον λόγο έχει για ένα λεπτό ο Υπουργός κ. Μηταράκης.
Ευχαριστώ τον κ. Σαντορινιό για την παρέμβασή του και για το γεγονός ότι απάντησε μόνος στις ερωτήσεις του εν είδει ρητορικής απάντησης. Έχω ήδη πει από την επιτροπή, κύριε Σαντορινιέ - ίσως να μην ήσασταν στην επιτροπή - ότι έπρεπε να μετακινηθούν άτομα που φτάσανε τον Μάρτιο, όπου ίσχυε η πράξη νομοθετικού περιεχομένου και κατά συνέπεια ήταν κρατούμενοι παρανόμως εισελθόντες, μαζί με αστυνομικούς από έντεκα νησιά του Αιγαίου σε διαφορετικές δομές της ηπειρωτικής Ελλάδας. Υπήρχε μία σκέψη να χρησιμοποιήσουμε τα πλοίο της γραμμής και να μπούνε πάρα πολλοί…
Μια κατεύθυνση. Στον Πειραιά πήγαιναν, στην Αθήνα.
Δεν ήταν Πειραιάς. Δεν είστε σωστά ενημερωμένος. Πήγαν από την Τζιά στην Καβάλα. Δεν ξέρω αν υπάρχει δρομολόγιο της γραμμής για Καβάλα. Και από άλλα νησιά πήγαν Καβάλα. Πήγαν από διάφορα σημεία σε διάφορα σημεία.
Κύριε Υπουργέ…
Σας παρακαλώ, όχι διάλογο για να μην καθυστερούμε. Ορίστε, κύριε Υπουργέ.
Και αντιλαμβάνεστε ότι έπρεπε να υπάρχει ένα πρόγραμμα μετακινήσεων, να πάνε σε συγκεκριμένες ώρες σε συγκεκριμένα σημεία από πολλαπλά νησιά. Επιλέχθηκε - και νομίζω εν μέσω κορωνοϊού, σωστά επιλέχθηκε - να μην μπουν στο πλοίο της γραμμής, με επιβάτες που ξεκινούσαν απ' αυτά τα νησιά για να πάνε μόνοι τους στον Πειραιά για προσωπικές υποθέσεις. Επιλέχθηκε λοιπόν η λύση να μεταφερθούν σε πολλαπλά δρομολόγια από έντεκα νησιά δύο χιλιάδες άτομα. Και νομίζω ότι τελικά καταφέραμε να γίνει όλο αυτό χωρίς κανένα κρούσμα και χωρίς κανένα πρόβλημα. Ευχαριστώ πολύ.
Και εμείς ευχαριστούμε. Τον λόγο έχει ο Β΄ Αντιπρόεδρος της Βουλής, ο κ. Χαράλαμπος Αθανασίου από τη Νέα Δημοκρατία. Μήπως γράφει «Σάμος» εκείνη η καρέκλα, γιατί και ο προηγούμενος, ο κ. Στεφανάδης εκεί καθόταν; Ορίστε, κύριε Αθανασίου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, άκουσα τον εισηγητή του ΣΥΡΙΖΑ, αλλά και πολλούς ομιλητές από τον ΣΥΡΙΖΑ να επαίρονται ότι δήθεν οι ροές στα νησιά υπερδιπλασιάστηκαν κατά το χρονικό διάστημα της διακυβέρνησης της Νέας Δημοκρατίας εν σχέσει με το χρονικό διάστημα που κυβερνούσε ο ΣΥΡΙΖΑ. Αυτό είναι αλήθεια. Δεν μας είπαν όμως πόσο χαμηλός ήταν επί Νέας Δημοκρατίας ο αριθμός το 2012, το 2013, το 2014, για να γίνει σύγκριση. Όμως, ας πάρουμε τα πράγματα με τη σειρά. Το 2015, με κυβέρνηση πλέον ΣΥΡΙΖΑ, ο αριθμός των μεταναστών προσφύγων - προσέξτε - από τις σαράντα τρεις χιλιάδες τριακόσια δέκα οκτώ άτομα που ήταν το 2014, εκτινάσσεται το 2015 σε οκτακόσιες εξήντα μία χιλιάδες εξακόσια τριάντα άτομα - ακούσατε καλά - , εκ των οποίων το 95% προήλθε από τα θαλάσσια σύνορα. Μόνο από τη Λέσβο πέρασαν πεντακόσιες δέκα τέσσερις χιλιάδες. Θυμόσαστε τι μεσολάβησε γι' αυτή την εκτίναξη του αριθμού; Η δήλωση του κ. Τσίπρα ότι δεν υπάρχουν θαλάσσια σύνορα, καθώς και η τοποθέτηση των αρμοδίων Υπουργών ότι όσοι επιθυμούν μπορούν να εισέρχονται, να λιάζονται και μετά να εξαφανίζονται προς άλλους προορισμούς της Ευρωπαϊκής Ένωσης. Και εμφανίστηκαν τα φαινόμενα της Ειδομένης και του κλεισίματος των συνόρων από γειτονικές χώρες της Σένγκεν. Κι όλα αυτά για ποιο λόγο; Γιατί έπαυσε η αποτελεσματική φύλαξη των θαλάσσιων συνόρων, με αποτέλεσμα οι μεταναστευτικές ροές, οι διακινητές δηλαδή, να εκμεταλλευτούν τη νέα ιδεολογική πολιτική του ΣΥΡΙΖΑ κι επέλεξαν να ακολουθήσουν τις ροές από το Αιγαίο και τα τουρκικά σύνορα. Στη συνέχεια επιχειρήθηκε να διορθωθεί το πρόβλημα με την κοινή δήλωση Ευρωπαϊκής Ένωσης - Τουρκίας τον Μάρτιο του 2016, που στην ουσία τα νησιά του Βορείου Αιγαίου - και κυρίως η Λέσβος - κατέστησαν αποθήκες ψυχών υπό δραματικές συνθήκες διαβίωσης των αιτούντων άσυλο και των μεταναστών. Να ληφθεί δε υπ' όψιν ότι οι ροές είχαν μειωθεί δραματικά εν σχέσει με το 2015. Το 2017 ήταν τριάντα επτά χιλιάδες και πενήντα χιλιάδες το 2018, εκ των οποίων σήμερα οι Σύριοι είναι μόλις δύο στους δώδεκα, ενώ το 50% είναι Αφγανοί και Πακιστανοί. Άρα, η πλειονότητα εξ αυτών έχουν προφίλ οικονομικού μετανάστη και όχι πρόσφυγα. Επιπλέον, η Κυβέρνησή μας παρέλαβε περίπου εβδομήντα χιλιάδες εκκρεμείς αιτήσεις ασύλου. Εν όψει αυτών, η κατάσταση αυτή τη στιγμή στα νησιά του Βορείου Αιγαίου είναι τραγική, καθόσον παραμένουν περίπου σαράντα χιλιάδες αιτούντες άσυλο και μετανάστες, ενώ μόνο στο νησί της Λέσβου μένουν συνολικά περίπου είκοσι μία χιλιάδες άτομα. Αλήθεια, κυρίες και κύριοι του ΣΥΡΙΖΑ, τα τεσσεράμισι αυτά χρόνια που ήσασταν κυβέρνηση πόσοι επέστρεψαν στην Τουρκία, βάσει της κοινής δηλώσεως Ευρωπαϊκής Ένωσης - Τουρκίας; Να σας πω; Ακούστε το νούμερο. Μόλις χίλια οκτακόσια ογδόντα πέντε άτομα. Αυτό είναι το αποτέλεσμα των πολιτικών σας και φυσικά αυτό οφείλεται στην ολιγωρία σας, αλλά πρωτίστως στην ιδεοληπτική σας άρνηση να επιστρέψετε όσους δεν δικαιούνται καθεστώς πρόσφυγα. Ας δούμε τώρα τα αποτελέσματα αυτής της δήλωσης Ευρωπαϊκής Ένωσης - Τουρκίας του Μαρτίου του 2016- και παρακαλώ κρατήστε την ημερομηνία, Μάρτιος του 2016- που αποδεχθήκατε και βαπτίσατε τη δήλωση αυτή ως συμφωνία. Με το στοιχείο 3 της δήλωσης υποχρεώνεται η Τουρκία να λαμβάνει όλα τα απαραίτητα μέτρα με σκοπό να αποτρέπει το άνοιγμα νέων θαλάσσιων ή χερσαίων οδών παράνομης μετανάστευσης από την Τουρκία προς την Ευρωπαϊκή Ένωση. Ρώτησα τότε τους αρμόδιους Υπουργούς και ρωτώ και τώρα. Τι κάνατε με την παραβίαση του όρου αυτού από την Τουρκία; Και γιατί δεν φυλάξατε έκτοτε τα σύνορα; Στη συνέχεια, επικαλεστήκατε και επικαλείστε τον γεωγραφικό περιορισμό, ότι δήθεν σύμφωνα με τη δήλωση αυτή, πρέπει οι μετανάστες να παραμένουν στα ελληνικά νησιά μέχρι να εξεταστεί η αίτηση ασύλου τους. Αυτό μόνο ερμηνευτικά υποστηρίχθηκε, γιατί το στοιχείο 2 της δήλωσης αναφέρεται μόνο στις επιστροφές των Συρίων. Το διαβάζω: «Για κάθε επιστροφή Σύριου στην Τουρκία από τα ελληνικά νησιά, ένας άλλος Σύριος θα επανεγκαθίσταται από την Τουρκία στην Ευρωπαϊκή Ένωση». Λίγες μέρες όμως αργότερα, βλέποντας το αδιέξοδο στο οποίο βρισκόσαστε, ειδικά στις αρχές Απριλίου του ίδιου έτους, με το άρθρο 14 παράγραφος 2 του ν.4375/16 που εσείς ψηφίσατε, ρυθμίσατε ακριβώς τα αντίθετα. Ακούστε τι λέτε: «Αν υπάρχει σε ένα ΚΥΤ, σε ένα Κέντρο Υποδοχής και Ταυτοποίησης, υπερπληθυσμός, ο διοικητής μπορεί να παραπέμψει έναν αριθμό στην ενδοχώρα». Ας δούμε τώρα όμως τι παραλάβαμε εμείς τον Ιούλιο του 2019 από τον ΣΥΡΙΖΑ. Όπως προανέφερα, επί των ημερών μας υπερδιπλασιάστηκαν οι μετανάστες στα νησιά μας και οφείλω να ομολογήσω ότι καθυστερήσαμε να αντιδράσουμε στην έξαρση των μεταναστευτικών ροών. Και βέβαια έγιναν και λάθη και σε μερικές περιπτώσεις δυσανασχέτησε ο κόσμος, όπως παραδείγματος χάριν στην πατρίδα μου τη Λέσβο που χωρίς ασφαλή σχεδιασμό και συνεννόηση επιλέγονταν ακατάλληλοι χώροι για δημιουργία ΚΥΤ, οπότε χρειάστηκε να παρέμβει ο ίδιος ο Πρωθυπουργός για να βάλει τάξη στα πράγματα και να επαναφέρει την ηρεμία. Όμως, κύριοι του ΣΥΡΙΖΑ, που σήμερα κόπτεστε για τον υπερπληθυσμό στις δομές των νησιών, μπορείτε να μας πείτε τι δομές μας παραδώσατε; Γιατί οι δομές που μας παραδώσατε στη μεν νησιωτική Ελλάδα ήταν υπερπλήρεις, στη δε ηπειρωτική Ελλάδα ανεπαρκείς κι έτσι δεν υπήρχαν διαθέσιμες θέσεις. Επιπλέον, παραλάβαμε από εσάς εβδομήντα χιλιάδες αιτήματα παροχής ασύλου, χωρίς να τα έχετε διεκπεραιώσει. Επίσης, την περίοδο 2016-2019 εκδόθηκαν στη Μυτιλήνη είκοσι πέντε χιλιάδες νέα πιστοποιητικά ευαλωτότητος, ώστε να αποφύγουν την απέλαση όσοι πιστοποιούνταν ως ευάλωτοι. Διερευνά το θέμα η δικαιοσύνη. Εσείς όμως τι κάνατε; Δεν σας προβλημάτισε το θέμα για να δείτε τι γίνεται; Απλούστατα δεν κάνατε τίποτα, γιατί η πολιτική σας ήταν η ενσωμάτωση όλων στην ελληνική κοινωνία, ασχέτως εάν ήταν πρόσφυγες ή μετανάστες κι όχι η αξιολόγηση των υποβληθέντων αιτημάτων ασύλου και η υπαγωγή ή όχι σε καθεστώς πρόσφυγα. Αντίθετα, τους καλωσορίζατε και τους προσκαλούσατε να έρθουν στην Ελλάδα. Θα καταθέσω πρόσφατο δημοσίευμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Κύριε Πρόεδρε, θα χρειαστώ κι εγώ ένα με δύο λεπτά ακόμη. Κι απορώ - τώρα ως προς το ΚΚΕ - πώς συμπεράνατε μετά από αυτά που είπα ότι η πολιτική της Νέας Δημοκρατίας ήταν ίδια με την πολιτική του ΣΥΡΙΖΑ; Τελειώνοντας, θα ήθελα να κάνω και τις εξής επισημάνσεις. Πρώτον, η Ευρωπαϊκή Ένωση θα έπρεπε να έχει διαμορφώσει μια συγκεκριμένη ενιαία πολιτική ασύλου και να έχει αναμορφώσει, με βάση τη ρήτρα της αλληλεγγύης, τη μεταναστευτική πολιτική της, πράγμα που δεν έπραξε και αναγκάστηκε ο Πρωθυπουργός, ο Κυριάκος Μητσοτάκης, να μιλήσει σκληρά τελευταία στην Ευρώπη για τις παραλείψεις και τις εντεύθεν ευθύνες τους. Διερωτώμαι τώρα, όσον αφορά την Ένωση Περιφερειαρχών και την ΚΕΔΕ, την Κεντρική Ένωση Δήμων Ελλάδος, αν είναι στις αρμοδιότητες των περιφερειαρχών, σύμφωνα με τη διάταξη του άρθρου 186 του ν.3852/10, ο τομέας προγραμματισμού ανάπτυξης, κύρια δράση του οποίου είναι η προώθηση των εθνικών στρατηγικών στόχων. Και δεν αποτελεί εθνικό στρατηγικό στόχο η αντιμετώπιση του μεταναστευτικού, εν όψει του ότι έχει πλήξει τον τουρισμό; Γνωρίζετε, κύριοι περιφερειάρχες και κύριοι δήμαρχοι, ότι στα νησιά του Βορείου Αιγαίου οι ακυρώσεις των ταξιδιωτών προσεγγίζουν το 70%; Δεν μπορεί να ζητεί ο Μητσοτάκης από τους Ευρωπαίους εταίρους μια αναλογική κατανομή των μεταναστών, ως υλοποίηση της ρήτρας αλληλεγγύης της Συνθήκης λειτουργίας της Ευρωπαϊκής Ένωσης κι αυτή τη δικαιοσύνη να την αρνείστε στη χώρα μας. Δεν μπορείτε να απαιτείτε αύξηση των κοινοτικών και δημοσίων πόρων και να κωφεύετε στην αγωνία των νησιωτών μας. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Το ίδιο ισχύει και για τους Βουλευτές όλων των παρατάξεων. Πρέπει όλοι να βάλουμε πλάτη και να δεχθούν όλες οι περιφέρειες αριθμό μεταναστών και ο «κακός» Μηταράκης να ελαφρυνθεί από το δύσκολο έργο που έχει επωμιστεί. Επιτάξεις. Μας κατηγορήσατε ότι περάσαμε πράξη νομοθετικού περιεχομένου, με την οποία δίδεται η δυνατότητα στον Υπουργό Μετανάστευσης και Ασύλου να επιτάσσει ακίνητα, αν λόγοι δημόσιας τάξης ή υγείας το επιβάλλουν. Γιατί αυτός ο φαρισαϊσμός; Εσείς, κύριοι του ΣΥΡΙΖΑ, με τον ν.4325/2015 δεν δώσατε τη δυνατότητα επίταξης προσωπικών περιουσιών; Εσείς δεν διατηρήσατε το δεύτερο εδάφιο της παραγράφου 2 του άρθρου 41 του ν.3536 σύμφωνα με το οποίο…
Κύριε Πρόεδρε, παρακαλώ ολοκληρώνετε.
Τελειώνω, κύριε Πρόεδρε, σε μισό λεπτό. Διαβάζω: «Έκτακτη ανάγκη σε περίοδο ειρήνης που επιβάλλει την επίταξη των ακινήτων και των κινητών πραγμάτων είναι κάθε άμεση κοινωνική ανάγκη που μπορεί να θέσει σε κίνδυνο τη δημόσια τάξη και υγεία». Τι παραπάνω είπε η πράξη νομοθετικού περιεχομένου; Ο κ. Τσίπρας δεν ζήτησε λόγω του κορωνοϊού να επιταχθούν όλες οι ιδιωτικές κλινικές; Δηλαδή, τι μας λέτε; Υπάρχουν δημοκρατικές και μη δημοκρατικές επιτάξεις ανάλογα με το ποιος τις νομοθετεί; Η δημόσια τάξη και η υγεία δεν μας αφορά όλους; Τέλος, θέλω να αναφερθώ στις κλειστές δομές - και ολοκληρώνω, κύριε Πρόεδρε. Γιατί σας τρομάζουν τα κλειστά κέντρα; Δεν είναι αναγκαία για την κράτηση των εισερχομένων παράνομα στη χώρα, των παραβατικών, αυτών που απορρίπτεται το αίτημα παροχής ασύλου και αυτών που προσβλήθηκαν ή χρήζουν εξέτασης για τον κορωνοϊό; Ποια είναι η πρότασή σας γι' αυτούς; Γιατί καλά είναι τα λόγια και οι διακηρύξεις, αλλά λύσεις δεν ακούω. Τελειώνω με μια αναφορά που έγινε προχθές από τον εισηγητή του ΣΥΡΙΖΑ στην αρμόδια επιτροπή. Είπε ότι η μονομελής Επιτροπή Προσφυγών Ασύλου για τα νησιά - γιατί μόνο γι' αυτά θα ισχύσει - δεν παρέχει τα εχέγγυα αντιμετώπισης των αιτημάτων ασύλου στον β΄ βαθμό.
Κύριε Πρόεδρε, θα με κατηγορήσουν για διακριτική ευχέρεια.
Τελείωσα, κύριε Πρόεδρε. Μα, τα δικαστήρια, κύριε συνάδελφε, με μονομελή σύνθεση, εκδικάζουν υποθέσεις πολλών εκατομμυρίων ευρώ στις ειδικές διαδικασίες. Αν σφάλλουν, υπάρχει το δευτεροβάθμιο δικαστήριο. Το δικονομικό μας σύστημα, όπως τα δικονομικά συστήματα όλων των προηγμένων κρατών δικαίου, στηρίζεται στο ενδεχόμενο λάθος. Γι' αυτό υπάρχει ο δεύτερος βαθμός, για να κρίνονται όλα με μεγαλύτερη αξιοπιστία και σιγουριά. Σας ευχαριστώ.
Κι εμείς ευχαριστούμε. Τον λόγο έχει τώρα η κ. Σοφία Σακοράφα από το ΜέΡΑ25, για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, μέσα σε λίγους μήνες αναθεωρείτε εκ θεμελίων τη νομοθεσία για το μεταναστευτικό. Είναι βέβαιο ότι θα αναγκαστείτε να την αναθεωρήσετε και πάλι γιατί θα αποδειχθεί αναποτελεσματική και ατελέσφορη. Οι κυβερνητικές βελτιώσεις είναι κοντόφθαλμες και αποσπασματικές, εξυπηρετούν συγκεκριμένες ιδεοληψίες και μικροκομματικά συμφέροντα και δεν πλησιάζουν καν στον πυρήνα του προβλήματος. Δώσατε το στίγμα σας με την αναστολή του δικαιώματος υποβολής αιτήσεων ασύλου, περιφρονώντας πλήρως το Διεθνές Δίκαιο. Και είναι τραγική η συγκυρία, μιας και αύριο είναι η επέτειος των εβδομήντα πέντε ετών από την παγκόσμια νίκη κατά του φασισμού, που έδωσε την ελπίδα στον κόσμο για μια νέα πραγματικότητα με σεβασμό στο δίκαιο. Η εισηγήτρια του κόμματός μας αναφέρθηκε αναλυτικά και εμπεριστατωμένα στο νομοσχέδιο. Εγώ προσωπικά θα σταθώ μόνο σε μερικά σημεία αποκαλυπτικά των αντιλήψεων και της πολιτικής σας. Δεν ανανεώσατε τις συμβάσεις σε έμπειρους χειριστές των θεμάτων του ασύλου επειδή ήταν συνδικαλιστές. Στις θέσεις τους προσλάβατε δέκα μέχρι στιγμής μετακλητούς της επιλογής σας. Για τη διαδικασία εκδίκασης των ενστάσεων από μονομελείς επιτροπές και τις διατάξεις του άρθρου 6 ο στόχος σας είναι προφανής: μεθόδευση διακοπής των συνεντεύξεων και εφαρμογή τεκμηρίου μη συνεργασίας και αναξιοπιστίας σε βάρος όσων ζητούν άσυλο. Στο άρθρο 4 ακρωτηριάζετε το τεκμήριο της ανηλικότητας ενάντια στις διεθνείς συμβάσεις για τα δικαιώματα και την προστασία των ανηλίκων. Δημιουργείται έτσι ένα εντελώς ανασφαλές περιβάλλον για τα παιδιά που είναι και θύματα. Έχω ένα ακόμη ερώτημα: Γιατί λείπει η σαφής μεθοδολογία για τον προσδιορισμό της ασφαλούς τρίτης χώρας εξατομικευμένα; Κι εξηγώ τι θέλω να πω. Η Τουρκία για την Κυβέρνηση θεωρείται ότι είναι ασφαλής τρίτη χώρα; Και μην κρυφτείτε πίσω από τη δήλωση - ούτε καν δεσμευτική συμφωνία - μεταξύ Τουρκίας και Ευρωπαϊκής Ένωσης. Θα ήθελα εδώ μια ξεκάθαρη απάντηση. Η Τουρκία, κατά την Κυβέρνηση, είναι μια χώρα με κράτος δικαίου, ανεξάρτητη δικαιοσύνη, διάκριση των εξουσιών; Υπάρχει στην Τουρκία σεβασμός των ανθρωπίνων δικαιωμάτων, των δικαιωμάτων των γυναικών ή των μειονοτήτων; Υπάρχει στην Τουρκία ελευθεροτυπία; Σέβεται το καθεστώς της Τουρκίας το Διεθνές Δίκαιο και τις διεθνείς συμβάσεις; Αν είναι έτσι, ας μην αναφέρεστε πλέον σε σουλτάνους, σε καταπατήσεις δικαιωμάτων και λοιπά. Κύριοι της Κυβέρνησης, γνωρίζετε πολύ καλά ότι αυτό το νομοσχέδιο δεν βελτιώνει τίποτα γιατί απλά σφάλλει κατά την αναγνώριση του στόχου ή και αστοχεί. Ή εθελοτυφλείτε ή δεν αντιλαμβάνεστε τι συμβαίνει. Και οι δύο εκδοχές είναι επικίνδυνες για τη χώρα. Δεν είναι δυνατόν να αντιμετωπίζετε την προσφυγική, μεταναστευτική κρίση σαν μια κρίση σε αποδρομή, η οποία αφορά μόνο στη διαχείριση των πενήντα με εξήντα χιλιάδων εγκλωβισμένων στην Ελλάδα που ήδη είναι πάρα πολλοί. Γνωρίζετε πολύ καλά ότι είναι ένα παγκόσμιο πρόβλημα, το οποίο έχει τόσο μέλλον όσο και οι αιτίες που το γεννούν. Δηλαδή, η πρόκληση και διατήρηση πολεμικών συγκρούσεων, η κλιματική αλλαγή και η εξαθλίωση ολόκληρων πληθυσμών. Παράλληλα, η Δύση εργαλειοποιεί ακραία φονταμενταλιστικά κινήματα που τα βαφτίζει «ριζοσπαστικό ισλαμισμό», ενώ τίποτα ριζοσπαστικό δεν έχουν. Ταυτόχρονα, στοχοποιεί κάθε πραγματικά ριζοσπαστική προοδευτική και δημοκρατική φωνή στον τρίτο και τον αναπτυσσόμενο κόσμο. Πρωταγωνίστριες σε αυτό το παιχνίδι είναι οι ισχυρές χώρες της Ευρωπαϊκής Ένωσης, οι Ηνωμένες Πολιτείες και το ΝΑΤΟ, που μάχονται στη γεωπολιτική σκακιέρα, υπηρετώντας τα οικονομικά συμφέροντα, που διαπλέκονται με τις κυβερνήσεις τους, αδιαφορώντας για την καταστροφή του κόσμου. Την ίδια στιγμή οι ίδιες αυτές χώρες θέτουν βέτο για να μην υποδεχτούν τους πρόσφυγες που δημιουργεί η δική τους πολιτική. Δεν θέλουν, κυρίες και κύριοι συνάδελφοι, στρατόπεδα συγκέντρωσης στα εδάφη τους. Ανέθεσαν σε άλλους και κυρίως, στην Ελλάδα αυτό το έργο. Κι εδώ είναι η ευθύνη των προηγούμενων, αλλά και της σημερινής Κυβέρνησης. Σε ποιο από όλα τα διεθνή φόρα που συμμετέχει η χώρα μας, ισότιμα όπως ισχυρίζεστε, ψελλίσατε έστω και μια αντίρρηση, μια επιφύλαξη, τέλος πάντων, που να αναδεικνύει το πραγματικό πρόβλημα; Πότε θέσατε το συμφέρον της Ελλάδας εναρμονισμένο και συμπορευόμενο με το Διεθνές Δίκαιο απέναντι και πάνω από το συμφέρον των ισχυρών οικονομικών συμφερόντων, αυτών που ονομάζουμε εταίρους; Ποιος είναι ο σχεδιασμός σας για το μέλλον, αφού είναι προφανές ότι αυτό το πρόβλημα είναι διαχρονικό και διογκούμενο παγκοσμίως; Ακόμη και αν η Τουρκία τηρήσει τα συμφωνημένα, οι πάνω από τρία εκατομμύρια πρόσφυγες που βρίσκονται στο έδαφός της δεν θα πάψουν να έχουν την ελπίδα για μια καλύτερη ζωή σε κάποιο ευρωπαϊκό κράτος που στη συντριπτική τους πλειονότητα, αυτό το κράτος δεν είναι η Ελλάδα. Η πάγια τακτική που ακολουθεί τα τελευταία χρόνια η χώρα μας και η σημερινή Κυβέρνηση είναι να πειθαρχεί απλώς στα βέτο που θέτουν οι άλλοι, των χωρών του Βίσεγκραντ, παραδείγματος χάριν. Εσείς θέλω να μου πείτε πότε θα αποφασίσετε να χρησιμοποιήσετε αυτό το όπλο που λέγεται βέτο, όχι για να υποστηρίξετε αντιευρωπαϊκές και παράνομες πρακτικές, όπως οι παραπάνω χώρες, αλλά αντιθέτως για να υποστηρίξετε τα ευρωπαϊκά κεκτημένα που ταυτίζονται με το εθνικό συμφέρον. Πότε σκέπτεστε, αν σκέπτεστε, να θέσετε βέτο για την εφαρμογή μιας απόφασης που έχει ήδη ληφθεί, για την αναλογική, δηλαδή, απορρόφηση προσφύγων και μεταναστών από όλες τις χώρες Ευρωπαϊκής Ένωσης, σύμφωνα με το ΑΕΠ και τον πληθυσμό που έχει η καθεμιά απ' αυτές; Ο κύριος Υπουργός Οικονομικών όταν υποδείξαμε την άσκηση βέτο στο Eurogroup εν όψει της διαπραγμάτευσης για το ευρωομόλογο, έσπευσε έντρομος να το αποποιηθεί από Βήματος Βουλής, απεμπολώντας εκ των προτέρων οποιοδήποτε διαπραγματευτικό μέσο. Εάν αυτή η συμπεριφορά αντανακλά τη γενικότερη πολιτική απόφαση της Κυβέρνησης για τη στάση της και τις σχέσεις της εντός της Ευρωπαϊκής Ένωσης, τότε δεν έχει νόημα όσα νομοσχέδια κι αν φέρετε. Εάν το εύρος άσκησης πολιτικής της Κυβέρνησης εξαντλείται στην τυφλή υπακοή σε αποφάσεις που λαμβάνονται ερήμην μας, να το πείτε, κυρίες και κύριοι της Κυβέρνησης, ευθαρσώς στον λαό, να ομολογήσετε ευθέως ότι η Κυβέρνησή σας προορίζει το ελληνικό Κοινοβούλιο να επικυρώνει απλώς όσα του παραγγέλνουν τα βέτο και τα πολιτικά σχέδια των άλλων. Και παρακαλώ για λόγους ελάχιστης εθνικής αξιοπρέπειας να πάψετε να παρουσιάζετε την πλήρη υποταγή σαν δήθεν γεωπολιτική αναβάθμιση. Σήμερα στο νομοσχέδιο κάνετε κι ένα ακόμα άκρως επικίνδυνο βήμα. Με πρόφαση την αντιμετώπιση του προβλήματος, στοχοποιείτε με την πολιτική σας τους πρόσφυγες, τους φτωχούς και τους κατατρεγμένους του κόσμου, κλείνοντας το μάτι στην ακροδεξιά μισαλλοδοξία που προσπαθείτε να εγκολπωθείτε και να υιοθετήσετε. Και είναι πολύ εύκολο να κάνετε τον «παλληκαρά» στους εξαθλιωμένους και να υποτάσσεστε πειθήνια στους ισχυρούς. Η συνειδητά λανθασμένη πολιτική στόχευση και η επικοινωνιακή υποκρισία πρέπει να έχουν και όρια. Αναφέρω ένα επίκαιρο χαρακτηριστικό παράδειγμα από άλλο πεδίο της πολιτικής σας και θα κλείσω με αυτό, κύριε Πρόεδρε. Προσπαθείτε να εκμεταλλευτείτε πολιτικά το τραγικό γεγονός στην Marfin και εξαγγέλλετε τιμητικές πλακέτες. Όμως, κύριε Υπουργέ, έχετε ήδη καταθέσει από τον Νοέμβριο αναίρεση στο Συμβούλιο της Επικρατείας για τις οφειλόμενες αποζημιώσεις του δημοσίου, υποβάλλοντας σε εξαντλητικούς δικαστικούς αγώνες τις οικογένειες των θυμάτων που δήθεν τιμάτε. Αυτό δεν θα ήθελα εγώ να το χαρακτηρίσω - το αφήνω σε αυτούς που μας ακούν - αλλά θα περιμένω, γιατί υπάρχουν κάποιες πληροφορίες που το λένε, να παραιτηθείτε του δικαιώματός σας. Ελπίζω ότι αυτό θα το δούμε, ώστε να μπορέσουμε να σας κρίνουμε και γι' αυτό.
Παραιτείται.
Κλείνω, λοιπόν, με μια επισήμανση. Η πραγματικότητα πάντα θα εκδικείται όποιον επιμένει να υποκρίνεται ότι την αγνοεί. Στη σημερινή συγκυρία τέτοιου είδους πολιτική γεννά έντονη ανησυχία γιατί είναι επικίνδυνη για το παρόν και για το μέλλον της χώρας. Κι εμείς, κύριε Πρόεδρε, με τις μικρές μας δυνάμεις απευθύναμε προσκλητήριο και συστράτευση και αντίσταση απέναντι σε αυτή την προοπτική. Ευχαριστώ πολύ, κύριε Πρόεδρε.
Ευχαριστούμε πολύ την κυρία Πρόεδρο και για τον χρόνο. Τον λόγο έχει ο Αναπληρωτής Υπουργός Μετανάστευσης και Ασύλου κ. Γεώργιος Κουμουτσάκος, για ένα λεπτό.
Μια σύντομη διευκρίνηση θέλω να κάνω. Επειδή είναι η δεύτερη φορά στη σημερινή συνεδρίαση που εγκαλούμεθα γιατί δεν έχουμε ασκήσει ή γιατί δεν ασκούμε βέτο, όπως μόλις τώρα από την εκπρόσωπο του ΜέΡΑ25, αλλά και προηγουμένως από την επικεφαλής του ΚΙΝΑΛ, κ. Γεννηματά, θέλω να διευκρινίσω κάτι. Μας ζητάτε και μας εγκαλείτε γιατί δεν έχουμε ασκήσει βέτο σε μια διαπραγμάτευση που δεν έχει ξεκινήσει κι ενώ σας παρουσίασα λεπτομερώς όλες τις κινήσεις προετοιμασίας ενίσχυσης της διαπραγματευτικής θέσεως της Ελλάδας που έχουμε κάνει, που έχουμε την ομάδα των πέντε χωρών πρώτης γραμμής. Φτιάξαμε μια συμμαχία - και αυτά δεν είναι εύκολα πράγματα - , έχουμε φτιάξει την ομάδα της Ανατολικής Μεσογείου όπου συμμετέχουμε - και είναι στα Πρακτικά και παρακαλώ να δείτε όλα τα χαρτιά που καταθέσαμε - πρωτοβουλιακά σε κάθε στάδιο, σε κάθε παραμικρή εξέλιξη της προετοιμασίας της διαδικασίας. Πώς έρχεστε και μας ζητάτε να κάνουμε κάτι πριν αρχίσει η διαδικασία; Αυτό ξέρετε τι δείχνει; Δείχνει αφ' ενός ότι δεν έχετε παρακολουθήσει πού βρίσκεται η διαδικασία της προετοιμασίας για το Ευρωπαϊκό Σύμφωνο Μετανάστευσης και Ασύλου κι αφ' ετέρου, αταβιστικά και ανακλαστικά κάνετε μόνο βέτο. Δεν έχετε μια δημιουργική στάση απέναντι στα πράγματα. Δεν υποστηρίζετε ούτε έχετε επιχειρήματα για να υποστηριχθεί μια θέση. Ξέρετε, το βέτο είναι η αποτυχία της πειθούς των εθνικών θέσεων. Τότε καταλήγεις στο βέτο, όταν οι θέσεις σου δεν έχουν ασκήσει την απαραίτητη πειθώ ώστε να βρουν στήριξη. Είναι απονενοημένη ενέργεια αποτυχίας πειθούς των θέσεών σου. Ας ξεκινήσει η διαπραγμάτευση, ας δείτε πώς πάμε. Δεν έχει καταθέσει ακόμα η Ευρωπαϊκή Επιτροπή την πρότασή της και μας καλείτε να κάνουμε βέτο σε κάτι που δεν ξέρετε και που δεν ξέρουμε; Ας σοβαρευτούμε.
Κύριε Πρόεδρε, παρακαλώ τον λόγο επί προσωπικού.
Δεν υπάρχει προσωπικό.
Ένα λεπτό μόνο, κύριε Πρόεδρε.
Ορίστε, κυρία Σακοράφα, έχετε το λεπτό.
Το θέμα του βέτο είναι μια διαδικασία που και ο κύριος Υπουργός κι εγώ γνωρίζουμε πάρα πολύ καλά. Και οι δύο κάναμε στην Ευρωπαϊκή Ένωση. Εγώ θα σας μιλήσω για ένα πολύ πρόσφατο βέτο. Θα σας μιλήσω για το ευρωομόλογο που κάποιος έβαλε βέτο κι επειδή ακριβώς έβαλε βέτο, δεν μπόρεσε να περάσει. Κι έβαλε βέτο με τη στήριξη της Γερμανίας. Το γνωρίζετε. Μην ξαναμιλήσετε, λοιπόν, σε εμένα προσωπικά γι' αυτό το θέμα.
Κυρία Σακοράφα, ευχαριστούμε πάρα πολύ. Κάναμε μια υπέρβαση τώρα για ένα δευτερόλεπτο. Κατανοείτε ότι είναι και Πρόεδρος. Τον λόγο έχει ο κ. Κωνσταντίνος Χήτας από την Ελληνική Λύση, για έξι λεπτά. Κύριε Χήτα, μου είπε να σας θυμίσω ο Πρόεδρός σας από την Ελληνική Λύση ότι έχετε έξι λεπτά.
Ένα λεπτό παραπάνω, κύριε Πρόεδρε.
Έξι λεπτά.
Ευχαριστώ πολύ. Ξέρετε ότι είμαι πολύ ευγενικός και προσαρμοστικός. Ξεκινάω πολύ γρήγορα. Δεν έχω χρόνο. Έχω μόλις έξι λεπτά. Να κρατήσουμε τι ακούμε σήμερα εδώ από τους Υπουργούς, από τον κ. Μηταράκη που νομοθετεί και τον κ. Κουμουτσάκο. Ακούσαμε τον Υπουργό που νομοθετεί να καταγγέλλει ουσιαστικά και να λέει ότι μας εκμεταλλεύονται στην Ελλάδα και ότι τα κονδύλια της Ελλάδος τα εκμεταλλεύονται οι ΜΚΟ. Το σημείωσα και το λέω πρώτο. Μα, εσείς πρέπει να τα σταματήσετε αυτά. Αυτή είναι δουλειά δική μας, να παρατηρούμε και να καταγγέλλουμε. Εσείς πρέπει να τις κλείσετε τις ΜΚΟ, έχετε τη δύναμη. Βλέπετε, λοιπόν, χρήμα το οποίο είναι για την Ελλάδα να το χρησιμοποιούν και να το εκμεταλλεύονται οι ΜΚΟ και το αφήνετε; Το ερώτημά μας είναι ένα και μοναδικό. Γιατί δεν τις κλείνετε; Δεν έχει απαντήσει κανένας. Γιατί δεν τις κλείνετε; Κλείστε τις. Λέτε ότι πολλές είναι παράνομες. Παραδέχεστε όλα όσα λέει η Ελληνική Λύση, αλλά δεν τις κλείνετε, τις κρατάτε ανοικτές. Επίσης, πρέπει να ξεχωρίσουμε κάτι. Άλλο το νομοσχέδιο που φέρνει σήμερα εδώ ο κ. Μηταράκης, το οποίο είναι απαράδεκτο - και θα πω τι καταφέρνει - και άλλο αυτό που μας είπε ο κ. Κουμουτσάκος, ο οποίος είναι στο κομμάτι της εξωτερικής πολιτικής περισσότερο, κι εγώ το αντιλαμβάνομαι. Να κρατήσουμε σήμερα στην Αίθουσα αυτή τι είπε ο κ. Κουμουτσάκος, για να τα ακούσουν όλες οι Ελληνίδες και όλοι οι Έλληνες. Τι αποκάλυψε; Διότι κάποιοι δεν το ξέρουν, αλλά για εμάς είναι γνωστό. Αποκάλυψε σχετικά με τη συμφωνία του ΣΥΡΙΖΑ - να το πω απλά και λαϊκά, ήταν ένα δημιούργημα του ΣΥΡΙΖΑ - ότι όσοι πάνε από τα νησιά στην ηπειρωτική χώρα δεν έχουν δικαίωμα να επιστραφούν πίσω. Ναι ή όχι; Μάλιστα. Αυτό είναι δημιούργημα του ΣΥΡΙΖΑ. Θα προσπαθήσουμε ως χώρα, ως Ελλάδα - γιατί είναι δικό μας θέμα, κύριε Κουμουτσάκο, όλων των Ελλήνων και σε αυτό το κομμάτι πρέπει να είμαστε ενωμένοι για να το πετύχουμε - να το αλλάξουμε. Δύσκολο. Πού να βρεις Τούρκο να κάνεις διάλογο εδώ και να συνεννοηθείς; Όμως, προς το παρόν ισχύει ότι όποιος μεταφέρεται από τα νησιά στην ενδοχώρα δεν μπορεί να γυρίσει πίσω. Αφού ισχύει αυτό, γιατί δεν σταματάτε και δεν κλείνετε το «mitarakis travel», που τους έχει πάρει όλους και πηγαίνει διακόσιους στις Σέρρες, τριακόσιους εδώ, τετρακόσιους εδώ, πεντακόσιους εδώ; Σταματήστε τις μεταφορές. Έτσι θα αδειάσετε τα νησιά, φορτώνοντας όλους τους λαθρομετανάστες στα υπόλοιπα σημεία; Θα σας πω τι πετυχαίνει το νομοσχέδιο αυτό πολύ απλά. Κάνετε βόλτες τους λαθρομετανάστες. Αυτό κάνετε. Τους κάνετε βόλτες. Τους παίρνετε από εδώ και τους πάτε από εκεί. Τους διαχέετε. Τους κάνετε βόλτες. Αυτό το πετυχαίνετε. Τους νταντεύετε και τους φροντίζετε. Αυτό το πετυχαίνει όντως το νομοσχέδιο αυτό. Και απαντώ στο ερώτημα γιατί δεν το ψηφίζουμε. Τι να ψηφίσουμε απ' αυτό το νομοσχέδιο, κύριοι Υπουργοί; Είναι δυνατόν να ψηφίσει ποτέ η Ελληνική Λύση αυτό το νομοσχέδιο; Τους πληρώνετε, τους ταΐζετε, τους προσφέρετε τα πάντα. Τους έχετε δημιουργήσει έναν επίγειο παράδεισο στη χώρα μας, κατά μεγάλο ποσοστό. Επίγειο παράδεισο! Αυτοί από τα λεφτά που παίρνουν, από τα 400 και 500 ευρώ τον μήνα, κρατάνε 50 ευρώ - τόσο είναι ο μισθός εκεί που ήταν - και τα υπόλοιπα 450 τα στέλνουν πίσω, αγοράζουν σπίτια, φροντίζουν τις οικογένειές τους. Μια χαρά είναι. Και στηρίζετε τις μπίζνες των ΜΚΟ. Αυτό κάνετε. Καλά είναι τα λόγια, καλοί είναι οι στόχοι, καλές είναι οι βλέψεις, καλός είναι ο διάλογος για το τι θέλουμε να πετύχουμε κ.λπ., αλλά ξεκινήστε όμως από κάπου. Κλείστε τις ριμάδες τις ΜΚΟ. Κλείστε τις. Τι φοβάστε; Για τον Θεό, εσείς παραδέχεστε ότι σπαταλάνε και καταχρώνται δικό μας χρήμα, της Ελλάδος. Ευρωπαϊκά κονδύλια που είναι για την Ελλάδα τα διαχειρίζονται αυτές. Το είπατε εσείς πριν από λίγο. Κύριε Λοβέρδο - έφυγε ο κ. Λοβέρδος - σαν πολλά λάθη δεν μαζεύτηκαν; Λάθος τα voucher. Το παραδεχθήκατε. Είναι πολιτική ανδρεία να παραδέχεται κανείς τα λάθη του. Όμως, σαν πολλά να είναι τα λάθη και τα λάθη αυτά πληρώνονται, τα πληρώνει ο ελληνικός λαός. Διότι αν τα voucher προλάβετε και τα πήρατε πίσω, γιατί είχε μυρωδιά σκανδάλου, εδώ το λάθος είναι μεγάλο. Πέρασαν εννέα μήνες και μας είπατε ότι ήταν λάθος, ότι «είχαμε καταργήσει το Υπουργείο, το παραδεχόμαστε». Ακούστε λίγο. Το λάθος αυτό κόστισε εννιά μήνες στη χώρα μας, πάρα πολλά χρήματα στους Έλληνες πολίτες, δεν έλυσε κανένα πρόβλημα στο λαθρομεταναστευτικό κι εσείς ήρθατε στην εξουσία, λέγοντας ότι είστε έτοιμοι να αντιμετωπίσετε το πρόβλημα αυτό. Αυτό μας λέγατε. «Αυτό είναι το πρόγραμμά μας και είμαστε έτοιμοι να καθαρίσουμε το πρόβλημα αυτό». Και μας λέτε σήμερα εδώ ότι ήταν λάθος μετά από εννιά μήνες! Ποιος θα πληρώσει το λάθος αυτό; Ποιος θα πληρώσει για το λάθος αυτό; Εσείς παραδεχθήκατε ότι είναι λάθος, λάθος. Τι να το κάνουμε το λάθος; Διότι σαν πολλά μαζεύτηκαν τα λάθη. Κι επειδή κάποια στιγμή πήγα και να δακρύσω με αυτά που ακούω λες και μιλάμε σε μια άλλη Βουλή και όχι στην ελληνική Βουλή για το πώς θα σώσουμε την Ελλάδα και τους Έλληνες για να σκύψουμε πάνω από τα προβλήματά τους, θα σας δείξω και θα καταθέσω μετά στα Πρακτικά εικόνες για το τι κάνουν τα παιδάκια αυτά που έρχονται στη χώρα μας. Εικόνες καταστροφής από τα νησιά μας, βεβηλωμένοι ναοί, σκόνη και θρύψαλα και κομμάτια. Εδώ δείτε τα πάντα. Θα τα καταθέσω στα Πρακτικά, να τα πάρετε να τα δείτε όμως. Είναι έγχρωμες τυπωμένες εικόνες, να δείτε τι κάνουν αυτοί οι άνθρωποι στα νησιά μας. Δεν μιλάω για τα υπόλοιπα που κλέβουν τα χωράφια μας, σφάζουν τα ζώα μας, μπουκάρουν στα σπίτια, κ.λπ.. Αυτά αφήστε τα. Εδώ, κύριε Λιβανέ, να τα δείτε μετά πριν ανέβετε, γιατί βλέπω σημειώνετε. Να τα δείτε, όμως, δεν τα καταθέτω τζάμπα. Θέλω να τα δείτε. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τις προαναφερθείσες εικόνες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα προχωρήσω, γιατί πρέπει να τρέξω πραγματικά, έχουμε πολλά, έχουμε καταθέσει και την τροπολογία. Ας πάω στην τροπολογία της κ. Κεραμέως. Δεν μπορεί ποτέ η Ελληνική Λύση να βάλει την υπογραφή της σε αυτήν την τροπολογία, με κάμερες στα σχολεία στα δημοτικά ή στα γυμνάσια να κάνουν μάθημα οι μαθητές. Λέμε όχι στην τροπολογία της κ. Κεραμέως, γιατί η πλατφόρμα - είναι μια ιδιωτική πλατφόρμα που φιλοξενείται για να στήσει όλο αυτό το έργο - ζήτησε ούτως ή άλλως πολλά στοιχεία για να έχεις εγγραφείς. Μίλησα έξω και με πολλούς τεχνικούς που είναι ειδικοί στους υπολογιστές και δεν υπάρχει περίπτωση να προστατεύσεις τα προσωπικά σου δεδομένα. Μπορεί εγώ δηλαδή να κάνω μάθημα εκείνη την ώρα, να είναι ένας φίλος μου δίπλα, να καταγράψει μια εικόνα και να κάνει ό,τι θέλει. Δεν προστατεύεσαι με τίποτα. Επίσης, λέτε μέσα για επιδημίες, δεν λέτε για πανδημίες. Επιδημία είναι και η εποχική γρίπη. Εμένα δεν μου αρέσει αυτό και φυσικά είμαστε αντίθετοι σε αυτό. Πάω γρήγορα σε μια ευχάριστη είδηση, για να πούμε και κάτι ευχάριστο, κύριε Πρόεδρε. Το Συμβούλιο της Επικρατείας σήμερα πήρε μια απόφαση, ότι είναι νόμιμος ο εκκλησιασμός και η πρωινή προσευχή στα νηπιαγωγεία και στα δημοτικά. Να και μια ευχάριστη είδηση, γιατί ό,τι θυμίζει χριστιανισμό και Ελλάδα το καταργούμε στην Ελλάδα. Βγήκε το Συμβούλιο της Επικρατείας σήμερα λοιπόν και είπε ότι είναι νόμιμο και είναι αναγκαίο, όπως είπε, γιατί έτσι υπηρετείται ο συνταγματικός σκοπός της ανάπτυξης της θρησκευτικής συνείδησης των Ελλήνων. Είναι το άρθρο 16, παράγραφος 2 του Συντάγματος. Ευτυχώς που υπάρχουν και τέτοιες ειδήσεις! Κύριε Λιβανέ, άκουσα να λέτε προηγουμένως ότι κάποιες από τις προτάσεις της Ελληνικής Λύσης μπορεί να είναι και εφαρμόσιμες, κάποιες μπορεί και να τις έχετε υιοθετήσει. Εμείς ξέρουμε από την αντιπολιτευτική στάση που έχουμε με τις προτάσεις ότι πολλά από αυτά που έχουμε πει έχουν γίνει πράξη. Εμάς μας ικανοποιεί αυτό, αυτό είναι το χειροκρότημά μας, το μπράβο του κόσμου και ότι η λογική μας βρίσκει εφαρμογή μέσα στο Κοινοβούλιο. Είπαμε, ρε παιδιά, όμως όχι και έτσι, τέτοια αντιγραφή. Σήμερα ο κ. Μητσοτάκης πήγε σε αγρόκτημα για τον πρωτογενή τομέα και έκανε ειδικό σόου εκεί για τον πρωτογενή τομέα, αυτό το οποίο φωνάζουμε εδώ και πάρα πολύ καιρό. Πρωτογενής τομέας τέταρτης και πέμπτης γενιάς, πάμε να στηρίξουμε τους αγρότες μας, την ιχθυοκαλλιέργεια, τους κτηνοτρόφους. Επιτέλους, πήρατε μπρος, μας αντιγράφετε και σε αυτό. Κύριε Πρόεδρε, ευχαριστώ πάρα πολύ για τον χρόνο σας. Ήθελα να πω και άλλα, αλλά δυστυχώς δεν προλαβαίνω.
Τον λόγο τώρα έχει ο κ. Δρίτσας από τον ΣΥΡΙΖΑ.
Ευχαριστώ, κύριε Πρόεδρε. «Θου, Κύριε, φυλακήν τω στόματί μου». Είναι πιο μεγάλη και βαθιά η ανάγκη μου, κύριε Πρόεδρε, να αναφερθώ και εγώ και να αποτίσω την οφειλόμενη τιμή στην μνήμη του Δημήτρη Κρεμαστινού και επομένως δεν θα ασχοληθώ καθόλου με μισαλλόδοξα πράγματα που ακούστηκαν λίγο πριν. Ο Δημήτρης Κρεμαστινός είναι μια προσωπικότητα που νομίζω ότι θα την μνημονεύουμε πολλά χρόνια. Εγώ είμαι μεγαλύτερος, εύχομαι και οι νεότεροι στον πολιτικό βίο της χώρας να πάρουν σκυτάλη από έναν άνθρωπο που απέπνεε γενική παραδοχή και αναγνώριση και στο πολιτικό και στο προσωπικό επίπεδο με την ευθύτητά του και την ειλικρίνειά του, την απουσία κάθε προκατάληψης, αλλά και ταυτόχρονα την σταθερότητα και την αυστηρότητα των τοποθετήσεών του και των συμπεριφορών του. Μας έχει διδάξει ο Δημήτρης Κρεμαστινός. Άλλες φορές μπορέσαμε και βρήκαμε την ευκαιρία να του το εκδηλώσουμε, άλλες φορές απλώς μας γέμισε μια αγαλλίαση η παρουσία του. Του οφείλουμε πολλά. Αιωνία η μνήμη του και θα είναι πάντα ένας φωτεινός φάρος και φάρος όχι χαμηλών τόνων, υψηλής διεισδυτικότητας σε αυτό το ήπιο ύφος με το οποίο εκφραζόταν. Η μεγιστοποίηση της διεισδυτικότητας του λόγου του ήταν ακριβώς η διαφορά που κάνει τις μεγάλες κραυγές να είναι τίποτα και τα συνετά λόγια να είναι μεγάλης δύναμης απεύθυνση. Θα πω δύο λόγια για το νομοσχέδιο και για την πρόταση της Νέας Δημοκρατίας, της Κυβέρνησης σήμερα. Μας περιέγραψε ο κ. Μηταράκης - ο κ. Κουμουτσάκος αναφέρθηκε σε άλλα ζητήματα, εάν βρω λίγο χρόνο θα πω και για αυτά, είναι σημαντικά - ή την πέμπτη ή την έκτη ή την δέκατη ενδεχομένως εκδοχή της κυβερνητικής πολιτικής της Νέας Δημοκρατίας στο μεταναστευτικό - προσφυγικό. Κάθε φορά που έρχεται ο αρμόδιος κατά καιρούς Υπουργός της Νέας Δημοκρατίας για το προσφυγικό έρχεται - και μαζί συνοδεύεται και από τους Βουλευτές - με μια μεγάλη αυτοπεποίθηση, με μια τεχνική που δεν θέλω να την χαρακτηρίσω, αλλά λες και δεν έχουν συμβεί όλα αυτά που έχουν συμβεί και μας λένε ότι υπάρχει αποφασιστικότητα, σχέδιο, υπάρχουν λύσεις, υπάρχει κατανόηση των δεδομένων!! Κυρίες και κύριοι Βουλευτές, η κρίσιμη φάση που οξύνθηκε ιδιαίτερα και μεγιστοποιήθηκαν οι ροές μεταναστών και προσφύγων στην Ελλάδα, δηλαδή από το 2015, δεν άρχισε το 2015, άρχισε το 2014. Δεν είναι καθόλου σωστά, είναι παραπλανητικά τα στοιχεία που ανέφερε και ο κ. Αθανασίου πριν. Το δεύτερο εξάμηνο του 2014 άρχισαν βήμα - βήμα, μέρα - μέρα, μήνα - μήνα να ανεβαίνουν οι ρυθμοί, γιατί έπεσε το Κομπάνι. Δύο εκατομμύρια Σύριοι και άλλοι που περίμεναν ότι υπήρχε μια ελπίδα να επιστρέψουν έχασαν την ελπίδα. Και ταυτόχρονα επειδή επρόκειτο και για ανθρώπινο δυναμικό, ένα ποσοστό υψηλής ειδίκευσης, γιατροί, δικηγόροι, μηχανικοί, μαθηματικοί, φυσικοί και πολλοί άλλοι, η Μέρκελ έστειλε το μήνυμα ότι πεντακόσιες, εξακόσιες, οκτακόσιες χιλιάδες είναι καλοδεχούμενοι. Η Ευρώπη μιλούσε για την αλληλεγγύη στους πρόσφυγες και η Ελλάδα ανταποκρίθηκε και η ελληνική κοινωνία ανταποκρίθηκε και η κυβέρνηση του ΣΥΡΙΖΑ ανταποκρίθηκε και δεν πέρασε ούτε ένας στις οκτακόσιες, εννιακόσιες χιλιάδες που πέρασαν χωρίς να καταγραφεί είτε στο αυτόματο σύστημα στο EURODAC είτε στο δακτυλικό, με πολύ συστηματικό τρόπο σε δύσκολες συνθήκες, ακραίες συνθήκες και με μια κυβέρνηση που όντως δεν ήταν έμπειρη σε αυτό. Γιατί; Γιατί το προσφυγικό, που είναι τόσο δύσκολο και τόσο αντιφατικό και τόσο δυναμικό στην εξέλιξή του κάθε στιγμή και κάθε μέρα είναι διαφορετικό, θέλει ένα εργαλείο - θέλει πολλά, πάρα πολλά και σχέδιο και γνώση και σεβασμό στην νομιμότητα - ένα εργαλείο που είναι αναντικατάστατο, την αλληλεγγύη. Εάν δεν υπάρχει η κατανόηση της βαθύτατης ιστορικής υποχρέωσης για αλληλεγγύη, γιατί το προσφυγικό έρχεται από πολύ μακριά και πάει πολύ μακριά, αν δεν υπάρχει η κατανόηση όχι μόνο η νομική, όχι μόνο η ανθρώπινη και η συναισθηματική, αλλά και η λειτουργική του εργαλείου της αλληλεγγύης δεν μπορεί κανένα κράτος, καμμία κυβέρνηση, καμμία κοινωνία να χειριστεί και να αντιμετωπίσει αυτό το δυναμικό φαινόμενο και να το αντιμετωπίσει σωστά, ανθρώπινα, νόμιμα, αλλά σε ένα βαθμό ή και σε μεγάλο βαθμό επ' ωφελεία και της κάθε χώρας, όχι εκμεταλλευόμενη τις ευκαιρίες, αλλά εντάσσοντας σε αυτόν τον σχεδιασμό δυνατότητες που υπάρχουν και πραγματικά υπάρχουν. Αυτό είναι, λοιπόν, που λείπει από τη Νέα Δημοκρατία, που επιμένει την ημέρα του θανάτου του Δημήτρη Κρεμαστινού, με το μήνυμα που στέλνει, να μιλά ακόμη για τα «λιάζονται», για τα ανοιχτά σύνορα, για το ένα, για το άλλο και για ένα σωρό άμεσα ή έμμεσα ξενοφοβικά μηνύματα. Δεν είναι δυνατόν να το χειριστείτε. Είναι δύσκολο θέμα. Πραγματικά, είναι δύσκολο θέμα. Δεν θα κάνω αφ' υψηλού κριτική στο ένα ή στο άλλο λάθος, αλλά εάν θέλει η Νέα Δημοκρατία, όσο θα έχει την κυβερνητική ευθύνη, να κάνει ένα βήμα μπρος, ας επιλέξει να συγκρουστεί με τη ξενοφοβία και ας αναδείξει τις αρετές της ελληνικής ψυχής, που έχουν και την αγάπη και την αλληλεγγύη προμετωπίδα, που μπορούν να είναι, πραγματικά, όπλα πάρα πολύ αποτελεσματικά για την αρμονική διαχείριση του προσφυγικού - μεταναστευτικού τόσο για τους πρόσφυγες και μετανάστες όσο και για τον ελληνικό λαό, γιατί κανείς δεν θα χάσει από μια τέτοια κατεύθυνση. Σε αυτό είναι που υπολείπεστε πάρα πολύ νομικά, ιστορικά και πρέπει αυτό να το καλύψετε πάρα πολύ γρήγορα. Ευχαριστώ.
Ευχαριστούμε τον κ. Δρίτσα. Τον λόγο έχει η κ. Βούλτεψη από τη Νέα Δημοκρατία.
Ευχαριστώ, κύριε Πρόεδρε. Αλλιώς σκεφτόμουν να ξεκινήσω, αλλά άκουσα τον κ. Δρίτσα να λέει ότι έρχονταν οι πρόσφυγες και οι μετανάστες και το 2014. Μάλιστα. Οι πρόσφυγες, όμως. Μάλιστα. Και τα νούμερα δεν έχουν καμμία σχέση. Από τις εβδομήντα επτά χιλιάδες που ήρθαν το 2014, οι τριάντα δύο χιλιάδες, σχεδόν οι μισοί, ήταν Σύριοι. Άρα, λοιπόν, επειδή το ακούω πολλές φορές, προσπαθεί ο ΣΥΡΙΖΑ να αποσείσει από πάνω του αυτήν τη βαριά ευθύνη, ότι φθάσαμε ξαφνικά από το 2014 των εβδομήντα χιλιάδων, που υπήρχε και λόγος να έρθουν, στις πεντακόσιες χιλιάδες, στις εξακόσιες χιλιάδες, στις επτακόσιες χιλιάδες, στις οκτακόσιες χιλιάδες. Ένα εκατομμύριο άνθρωποι πέρασαν από την Ελλάδα.
Τους μετανάστες τους είχε φέρει ο Σαμαράς.
Όπως σας τα λέω εγώ είναι, κύριε Δρίτσα, τα νούμερα. Όπως σας τα λέω. Δεν έχω κάνει λάθος σ' αυτά τα θέματα ποτέ. Ξέρετε ποια είναι η δουλειά μου. Άρα, προσπαθείτε να αποσείσετε την ευθύνη, δηλαδή αυτήν τη λογική, που την λέγατε πάντοτε, ανοιχτά σύνορα, γενικά προσκλητήρια. Ψηφίσατε όλους τους νόμους, τα προσκλητήρια. Το είπε και ο εισηγητής σας εδώ, ότι «το νομοσχέδιό σας διέπεται από μια φιλοσοφία αποτροπής και κράτησης». Βέβαια, αφού την είχατε καταργήσει και την κράτηση και τη σύλληψη. Ήταν προσκλητήριο και αυτό. Ήξεραν και εκείνοι ότι υπάρχει μία ωραία χώρα που λέγεται Ελλάς, όπου όποιος έρχεται «τρώει, πίνει, την Άρτα φοβερίζει», δεν τον διώχνει κανείς, δεν τον απελαύνει κανείς, δεν τον συλλαμβάνει κανείς για τίποτα. Δεν καταλαβαίνω τι θέλετε, γιατί επιμένετε. Το ποια πολιτική θέλουμε εμείς να ακολουθήσουμε, το έχουμε πει ήδη προεκλογικά, δεν είναι κάτι που πρέπει να ξαφνιάζει κάποιον. Και, επιτέλους, γιατί ανησυχείτε μήπως δεν πάρουν όλοι άσυλο. Δεν καταλαβαίνω, δηλαδή, για ποιον λόγο γίνεται όλη αυτή η προσπάθεια, να βγουν όλοι ευάλωτοι, να μείνουν όλοι εδώ. Από ανθρωπισμό; Με συγχωρείτε, αλλά δεν είναι ανθρωπιστής αυτός, ο οποίος καλεί, προσκαλεί ένα εκατομμύριο ανθρώπους στη χώρα, με αποτέλεσμα να μην μπορεί να τους σώσει κανείς, διότι δεν μπορείς να σώσεις τόσο πολύ κόσμο, όταν φθάνει με τις βάρκες και έχει τριακόσιους νεκρούς αυτά τα χρόνια. Διότι μας κατηγορούσατε για το Φαρμακονήσι. Εδώ ήμασταν. Κοινοβουλευτική Εκπρόσωπος ήμουν τότε. Μας κατηγορούσατε και κοντεύατε να μας φάτε και τελικά είχατε τριακόσιους και πάνω νεκρούς και δεν μιλάει κανείς. Δεν το καταλαβαίνω αυτό το πράγμα, δηλαδή.
Το ίδιο ήταν;
Τριακόσιους νεκρούς καταγεγραμμένους, κύριε Τζανακόπουλε. Τα είχα καταθέσει. Μπορείτε εύκολα να τα βρείτε. Μην εκπλήσσεστε και λέτε, τι τα θέλετε τα λεφτά, τι τους θέλετε τους εργαζομένους; Προς όφελος της πατρίδας. Ακούστε, υπάρχει ένα κείμενο, το οποίο είναι το πιο μυστικό κείμενο της ζώσας μνήμης. Το πόρισμα της δικαιοσύνης για το Μάτι, όπου τι λένε; Ότι ήταν τόση η ανοργανωσιά και το χάος, που και να μην φύσαγε, τον ίδιο αριθμό νεκρών θα είχαμε. Άρα, λοιπόν, αφού ξέρετε καλά ότι εμείς, όταν κυβερνάμε, κυβερνάμε, πράττουμε κάποια πράγματα, θέτουμε τα πάντα στην υπηρεσία της χώρας και υπάρχουν θέματα, τα οποία μπορούμε να δεχόμαστε και χωρίς να τα συζητάμε. Δεν είναι λογικό να μου λέτε ότι θα πάρει, ξέρω εγώ, το Υπουργείο μετακλητούς, ενώ τους προσελάμβαναν οι ΜΚΟ καθ' υπόδειξη προφανώς - θα είσαι εδώ, θα παίρνεις τα χρήματα, θα μου πάρεις και αυτούς τους δέκα - και τους είχατε στις παραλίες της Λέσβου σε ολονύχτια πάρτι και το πρωί σηκώνονταν από το πάρτι ωραίοι και τραβούσαν τις βάρκες, ας πούμε. Και δεν έκαναν τη δουλειά για τη χώρα, έκαναν τη δουλειά για τη ΜΚΟ. Μην ανησυχείτε, τελειώνει και αυτό που είπατε, κύριε Χήτα.
Μακάρι!
Επίσης, όσον αφορά αυτό το θέμα που θέτετε συνέχεια των γεωστρατηγικών λόγων, ότι ήταν γεωστρατηγικοί οι λόγοι. Βεβαίως, γεωστρατηγικοί ήταν οι λόγοι, αλλά ήταν και το 2011 που ξεκίνησε ο πόλεμος και τον ξεχάσατε τώρα στην επέτειο, που ήσαστε πολύ ανθρωπιστές, και το 2012 και το 2013 και το 2014. Και τότε γεωπολιτικοί ήταν οι λόγοι. Τι άλλαξε από το 2012, το 2013 και το 2014 έως το 2015; Σας ενημερώνω, επειδή έχετε την τάση να μεταθέτετε γεγονότα του 2012 και του 2013 στο 2015, για να δικαιολογείτε αυτό το οποίο συνέβη, ότι οι πιο φονικές χρονιές αυτού του άθλιου πολέμου, που τον ξεχάσαμε όλοι λόγω του κορωνοϊού, τον Μάρτιο που έκλεισαν τα εννιά χρόνια, ήταν το 2013 και το 2014. Οι τζιχαντιστές είχαν αποκεφαλίσει τους πάντες έως τον Ιούνιο του 2013. Έρχεστε, όμως, εσείς με την προπαγάνδα σας - γιατί σου λέει πού να θυμάται τώρα ο τάδε συνάδελφος πότε έγινε ο βομβαρδισμός της Χομς - και τον βάζετε το 2015. Όχι, έγινε το 2013, όπως και το Χαλέπι και το Κομπάνι. Όλες οι μεγάλες μάχες στη Συρία, που δικαιολογούσαν τη ροή προσφύγων, έγιναν πριν από το 2015. Αντίθετα, το 2015 οι τζιχαντιστές είχαν κατατροπωθεί από τους συμμαχικούς αεροπορικούς βομβαρδισμούς. Άρα, λοιπόν, πρέπει να έρθετε κάποια στιγμή εδώ και να μας πείτε τι άλλαξε το 2015 και ήρθαν εδώ ένα εκατομμύριο άνθρωποι. Και δεν θέλουμε να μας λέτε αυτό το οποίο δεν είναι αλήθεια, ότι δηλαδή άλλαξαν τα δεδομένα του πολέμου. Τα δεδομένα του πολέμου δεν άλλαξαν, έγιναν καλύτερα και όμως, εσείς ήρθατε εδώ πέρα και μας είπατε αυτά. Τώρα θα κάνω μια παρένθεση. Κάθε φορά ψάχνετε να βρείτε κάτι. Τώρα, με τον κορωνοϊό, τι λέτε; Για να σας δείξω ότι το κάνετε συστηματικά, τι λέτε; Ήταν τυχερή η Ελλάδα, λέει ο κ. Τσίπρας, γιατί ειδοποιήθηκε εγκαίρως από την Ιταλία. Η Ιταλία δεν ειδοποίησε ούτε τον εαυτό της, εμάς θα ειδοποιούσε; Η Ιταλία δεν ειδοποίησε ούτε τον εαυτό της. Η Ιταλία έκανε καρναβάλια, επιδείξεις μόδας και ποδόσφαιρα, ενώ είχε νεκρούς και μας λέτε ότι μας ειδοποίησε; Εμείς κλείσαμε τα σχολεία στις 27 Φεβρουαρίου και η Ιταλία την 1η Μαρτίου ξανάνοιξε και αναγκάστηκε να κλείσει. Μήπως μας ειδοποίησε και η Ισπανία του Ινγκλέσιας; Γιατί μπορεί να το ακούσουμε αυτό τώρα από τον ΣΥΡΙΖΑ, μήπως μας ειδοποίησε και ο Ινγκλέσιας, ο οποίος στις 8 Μαρτίου οργάνωσε εννιακόσια συλλαλητήρια για την «Ημέρα της Γυναίκας» και πήγαν όλες και κόλλησαν. Η γυναίκα του, η γυναίκα του Σάντσεθ, η αντιπρόεδρος της κυβέρνησης. Δεν έμεινε καμμία, κόλλησαν όλες. Άρα, κόλλησε όλος ο πληθυσμός, που πήρε μέρος σ' αυτά. Μήπως και ο Ινγκλέσιας μας ειδοποίησε; Κοιτάξτε, ειδικά για τον Ινγκλέσιας να σας πω ότι θα καταθέσω ένα έγγραφο. Είναι οι απελάσεις Ινγκλέσιας. Αυτήν τη στιγμή, η Ισπανία απελαύνει εκατοντάδες Τυνήσιους από την Μελίγια και γίνεται μεγάλη φασαρία. Όμως, αυτές θα είναι καλές απελάσεις, φαντάζομαι, γιατί τις κάνει ο σύντροφος Ινγκλέσιας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω σε μισό λεπτό, κύριε Πρόεδρε, με την άδειά σας. Θέλω να τελειώσω με αυτό. Ρίξτε μια ματιά γύρω σας, ποιοι αντιμετώπισαν και πώς αντιμετωπίστηκε το πρόβλημα του κορωνοϊού. Όπου υπήρχαν οι κυβερνήσεις που θαυμάζετε, κάτι πρασινοκόκκινες συμμαχίες, κάτι σοσιαλκομμουνιστές όπως στην Ισπανία, κάτι Λατινοαμερικανοί τύραννοι και δικτάτορες, έχουν χιλιάδες νεκρούς. Εκτός εάν μας πείτε ότι πρέπει να πάρουμε παράδειγμα και από τον Ισημερινό, όπου δεν προλαβαίνουν να μαζεύουν τα πτώματα από τους δρόμους, όπου και εκεί όταν εξελέγη ο Λένιν Μορένο, ο ΣΥΡΙΖΑ - γιατί τον λένε και Λένιν - του έδωσε συγχαρητήρια για τη μεγάλη του, αδιαμφισβήτητη νίκη, που ήταν άνευ αντίπαλου. Είναι «νίκη» σε εισαγωγικά αυτή. Όταν, λοιπόν, εξελέγη ο Λένιν Μορένο και του στείλατε συγχαρητήρια, είπατε ότι θα φτιάξετε μαζί τον σοσιαλισμό. Πείτε μας, λοιπόν, τώρα. Το θαυμάζετε το μοντέλο του Ισημερινού ή μήπως θαυμάζετε το μοντέλο της Νικαράγουα του Ορτέγκα; Άρα, λοιπόν, εδώ - και καταθέτω τις απελάσεις Ιγκλέσιας - Ποδέμος - να κοιτάξουμε ποιος μπορεί να βοηθήσει τη χώρα. Αν είναι να κάνουμε όλη μέρα μουρμούρα και να λέμε ότι εκείνος το έκανε έτσι και ο άλλος το έκανε αλλιώς και να μην κοιτάμε τη δική μας καμπούρα, δεν πρόκειται να βγάλουμε ποτέ άκρη. [[Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και επιτέλους ζητώ - και τελειώνω με αυτό, κύριε Πρόεδρε - από τον ΣΥΡΙΖΑ να σταματήσει να διαστρεβλώνει τα γεγονότα και να μεταφέρει γεγονότα άλλων ετών σε άλλα έτη, για να μπορέσει να εξυπηρετήσει την προπαγάνδα του. Ευχαριστώ.
Να είστε καλά. Ευχαριστούμε και εμείς. Τον λόγο τώρα έχει ο κ. Γεώργιος Μουλκιώτης, από το Κίνημα Αλλαγής.
Ευχαριστώ, κύριε Πρόεδρε. Το νομοσχέδιο το οποίο συζητάει σήμερα η Βουλή δεν μπορώ να το θεωρήσω διαφορετικά - και εξ ανάγκης δεν μπορώ να το θεωρήσω διαφορετικά - παρά σαν μια παλινωδία της λογικής, της ανυπαρξίας πολιτικής της Νέας Δημοκρατίας σε σχέση με το μεταναστευτικό. Το λέω αυτό, γιατί έρχεται μετά από την παλινωδία της κατάργησης και της επανασύστασης του σχετικού Υπουργείου. Όταν βλέπεις τέτοια πολιτική πρακτική, τι άλλο να περιμένεις από την Κυβέρνηση πέρα από την παλινωδία που αναφέρω; Το Υπουργείο Μετανάστευσης και Ασύλου - όπως λέγεται - θα έλεγα ότι είναι ένα πολύπαθο Υπουργείο. Δεν έχει καταφέρει μέχρι σήμερα να λειτουργήσει αποτελεσματικά, παρ' όλες τις εξαγγελίες που επίμονα γίνονται περί του αντιθέτου. Έρχεται σήμερα και καταθέτει με μια εντυπωσιακή σπουδή, θα έλεγα, παραμονή της Πρωτομαγιάς, ένα νομοσχέδιο που προβλέπει μεταξύ των άλλων και την ειδική πίστωση «απόρρητων εθνικών αναγκών», επικαλούμενο «προστασία των εθνικών συμφερόντων». Δεν διευκρινίζεται, βέβαια, ποια είναι η ανάγκη που προκαλείται για το εθνικό συμφέρον από το αντικείμενο και τις αρμοδιότητες του Υπουργείου, αλλά φροντίζει να μην υπάρχει κανένα ίχνος. Τις δαπάνες και τα παραστατικά θα ελέγχει, όπως αναφέρεται και πριν τα καταστρέψει, μια τριμελής επιτροπή που ορίζεται από τον Υπουργό και θα απαρτίζεται από τον Γενικό Γραμματέα της Μεταναστευτικής Πολιτικής, με αναπληρωτή τον Γενικό Γραμματέα Ασύλου Υποδοχής και μέλη δύο προϊσταμένους διευθύνσεων που επίσης διορίζει ο Υπουργός. Τι είναι, λοιπόν, αυτό το Υπουργείο που διορίζει; Είναι κάτι μεταξύ μυστικής υπηρεσίας, τεχνικής υπηρεσίας, σώματος άοπλων συνοριοφυλάκων; Δεν ξέρω, αλλά πρέπει να προσδιορίσουμε τι είναι. Το λέω αυτό, γιατί τα ίδια τα γραπτά τα αναφέρουν. Μάλιστα, χθες ο κύριος Αναπληρωτής Υπουργός έδωσε να καταλάβουμε και τόνισε ότι δεν έχουμε καταλάβει ότι τα πράγματα άλλαξαν μετά τα γεγονότα του Έβρου. Δηλαδή, τι μας είπε ο κύριος Υπουργός; Μας είπε ότι σε κάθε κρίση με εθνικά χαρακτηριστικά - γιατί τέτοια ήταν και η κρίση του Έβρου - εμείς, η Αντιπολίτευση, δεν θα πρέπει να μιλάμε και η Κυβέρνηση θα διορίζει μετακλητούς και θα δίνει χρήματα όπου και όπως θέλει. Στο νομοσχέδιο, κυρίες και κύριοι συνάδελφοι, προβλέπεται ότι θα δημιουργηθούν είκοσι επτά θέσεις μετακλητών υπαλλήλων. Νέες θέσεις! Εδώ θα ρωτήσω, αυτές οι είκοσι επτά θέσεις προβλέπονται στο οργανόγραμμα εκ των προτέρων ότι είναι μετακλητοί ή είναι επιπλέον των μετακλητών που αναφέρονται στο οργανόγραμμα; Και ενώ αναφέρονται διεξοδικά βεβαίως οι θέσεις των μετακλητών, όταν έρχεται η ώρα περιγραφής των απαραίτητων προσόντων, εκεί υπάρχει μια γενικολογία. Δεν πιστεύω να αρνηθεί κανένας ότι υπάρχει γενικολογία. Τι αναφέρει; Ότι ισχύουν οι προϋποθέσεις που θέτει ο ν.4622/2019 για το επιτελικό κράτος. Τι να θυμηθούμε και ποιος να θυμηθεί άλλωστε, ότι αυτός ο περίφημος νόμος για το επιτελικό κράτος, η μεγάλη δήθεν μεταρρύθμιση της Κυβέρνησης Μητσοτάκη κατήργησε την προϋπόθεση να έχει κάποιος πτυχίο ΑΕΙ για να διοριστεί ως μετακλητός και αρκεί πλέον να έχει ένα απολυτήριο λυκείου ή του πρώην - στην εποχή μας - εξατάξιου γυμνασίου. Αυτά, αλήθεια, είναι ή δεν είναι η πολιτική του μεταρρυθμιστή Μητσοτάκη; Είναι η πολιτική της Κυβέρνησης της Νέας Δημοκρατίας, που όπως θέλει και επαίρεται ο Πρωθυπουργός είναι ο μεταρρυθμιστής. Όμως, τίθεται ένα ερώτημα: Ο κ. Μηταράκης με αυτήν τη λογική που συνεχίζει, της μεταρρυθμιστικής προοπτικής και πρακτικής, δεν οικοδομεί ένα κράτος με πελατειακές διατάξεις; Αυτό είναι εν γνώσει του Πρωθυπουργού ή όχι; Είναι εν γνώσει του Πρωθυπουργού. Άρα, ο κύριος Πρωθυπουργός συναινεί στο να οικοδομείται ένα πελατειακό κράτος. Κυρίες και κύριοι συνάδελφοι, μετακλητούς βεβαίως είχαμε και στην προηγούμενη κυβέρνηση και το είχαμε πει. Δεν υπάρχει περίπτωση, το είχαμε συζητήσει ότι είχαν αυξηθεί πράγματι και επί ΣΥΡΙΖΑ οι μετακλητοί. Όμως, επί διακυβέρνησης Μητσοτάκη τοποθετούνται μαζικά μετακλητοί σε θέσεις προϊσταμένων. Καλούνται ιδιώτες, με μόνο προσόν το απολυτήριο λυκείου, να ασκήσουν δημόσια εξουσία, να χειριστούν δημόσιο χρήμα, χωρίς να λογοδοτούν πουθενά, παρά μόνο στον αρμόδιο Υπουργό που τους προσέλαβε μέσα από αδιαφανείς και κομματικά επηρεαζόμενες διαδικασίες. Η διασφάλιση της αμεροληψίας από το δημόσιο υπάλληλο απέναντι των πολιτών αποτελεί τον ακρογωνιαίο λίθο του δημοκρατικού πολιτεύματος. Αυτό είναι αξεπέραστο και είναι ένα δεδομένο. Γι' αυτό τον λόγο και η θεωρία, αλλά και η νομολογία του Συμβουλίου Επικρατείας για τους εξ ημών νομικούς, ορίζει ότι η επιλογή και ο διορισμός των δημοσίων υπαλλήλων θα πρέπει να διέπεται από την αρχή της αξιοκρατίας, μια αρχή συνταγματικής περιωπής. Έτσι αναφέρεται σε όλα τα κείμενα. Αυτές τις αρχές άλλωστε υποστήριξαν και οι μεταρρυθμίσεις όπως και το ΑΣΕΠ και η «ΔΙΑΥΓΕΙΑ». Και προσοχή, μιλάω για το ΑΣΕΠ χωρίς τις συνεντεύξεις επί Νέας Δημοκρατίας, μιλάω για το ΑΣΕΠ ως ΑΣΕΠ. Αυτές, βεβαίως, να υπενθυμίσω, ότι είναι οι μεταρρυθμίσεις ΠΑΣΟΚ. Ο διορισμός, αλλά και η εξέλιξη στην ιεραρχία του δημοσίου θα πρέπει να γίνεται με τήρηση των αρχών της ισότητας, της διαφάνειας, του κράτους δικαίου, της ελεύθερης πρόσβασης και σταδιοδρομίας κάθε Έλληνα πολίτη στις δημόσιες θέσεις με μόνο κριτήριο την προσωπική του αξία και την κατάρτιση, δηλαδή την αξιοσύνη του. Είναι αρχές τις οποίες φαίνεται ότι η Κυβέρνηση της Νέας Δημοκρατίας καταπατά συστηματικά. Είναι η Κυβέρνηση - θα το πω - του κ. Μητσοτάκη που αντί να βελτιώσει το σύστημα επιλογής στελεχών από μια δεξαμενή από όλους ανεξαιρέτως τους υποψηφίους που έχουν τα προσόντα, κατήργησε αυτήν τη δεξαμενή με νόμο που λέγεται «επιτελικό κράτος». Να υπενθυμίσω ότι είναι η Κυβέρνηση του κ. Μητσοτάκη που αποφάσισε με το άρθρο 22 του ν.4647/2019 ότι ο Γενικός Διευθυντής Κυβερνοασφάλειας του Υπουργείου Ψηφιακής Διακυβέρνησης θα είναι μετακλητός υπάλληλος που θα επιλέγεται από τον ίδιο τον Υπουργό. Είναι η Κυβέρνηση του κ. Μητσοτάκη που με το άρθρο 33 του ν.4662/2020 για την πολιτική προστασία, όρισε ότι ο Γενικός Γραμματέας Πολιτικής Προστασίας θα επιλέγει μετακλητό Γενικό Διευθυντή. Είναι, δηλαδή, η Κυβέρνηση του κ. Μητσοτάκη η κυβέρνηση της «μετακλητοποίησης» της δημόσιας διοίκησης. Έτσι θα μείνει στην ιστορία: «Μετακλητοποίηση» της δημόσιας διοίκησης! Αυτό είναι το κράτος; Αυτό είναι το κράτος που ορίζουν οι συνταγματικές αρχές περί ισότητας, περί δημοσίων υπαλλήλων και ό,τι προβλέπεται και η νομολογία των δικαστηρίων έχει θεσπίσει και οφείλουμε να τηρούμε; Κυρίες και κύριοι συνάδελφοι, το κάθε Υπουργείο είναι αυτό που ορίζεται από το ΦΕΚ σύστασής του. Το Υπουργείο Μετανάστευσης και Ασύλου έχει πολύ συγκεκριμένο αντικείμενο που είναι πολύ κρίσιμο για τη χώρα. Δεν χρειάζεται να επεκτείνεται σε αρμοδιότητες άλλων. Το ζήτημα δεν είναι μόνο να γίνει γρήγορα η εξέταση των αιτημάτων ασύλου, που πρέπει, αλλά και το τι θα γίνει μετά. Για το μετά, θα μου επιτρέψετε να πω ότι η Κυβέρνηση της Νέας Δημοκρατίας δεν έχει πει τίποτα, εκτός από το ότι δεν θα παίρνουν καμμία βοήθεια και οι αναγνωρισμένοι πρόσφυγες. Στο αντικείμενο απασχόλησής σας, κύριε Υπουργέ, είναι να ασχοληθείτε και με την ένταξη αυτών των ανθρώπων, αυτών των αναγνωρισμένων προσφύγων. Είναι υποχρέωσή σας. Στις τέσσερις συνεδριάσεις δεν ακούστηκε λέξη ούτε για εκπαίδευση ούτε για αγορά εργασίας ούτε και για ένταξη γενικότερα. Όλο αυτό είναι σε βάρος της κοινωνίας και η αδράνεια σας είναι επικίνδυνη. Η ολιγωρία δεν αφορά μόνο το θέμα του ασύλου, τους αιτούντες και τους αναγνωρισμένους πρόσφυγες. Είστε εξοργιστικά σιωπηλοί και αδρανείς σε αυτό το θέμα, στα θέματα των νόμιμων μεταναστών που ζουν στη χώρα μας και εδώ και δεκαετίες - και δυστυχώς για αυτούς - είναι υπό την ευθύνη σας και δεν κάνετε τίποτα. Και καταλήγω, κύριε Πρόεδρε, λέγοντας ότι υπάρχουν δεκάδες χιλιάδες παιδιά, νέοι που έχουν θιγεί, όπως και οι Έλληνες πολίτες, από την πανδημία, και οι υπηρεσίες που εμπλέκονται στα θέματά τους είναι υποστελεχωμένες. Αλλά για αυτό φαίνεται ότι δεν υπάρχει ενδιαφέρον. Μένει στο κενό. Και για να σας προλάβω, κύριε Υπουργέ, πριν λίγες ημέρες θεσμοθετήσατε την παράταση ισχύος των αδειών διαμονής και του δελτίου μόνιμης διαμονής μέχρι τις 31-12-2020. Πολύ καλά κάνατε. Φροντίσατε, όμως, την ίδια στιγμή, κύριε Υπουργέ, για αυτές τις ομάδες πληθυσμού να μην χαθεί και κάποιο επίδομα, που πρέπει να πάρουν κάποιο επίδομα, από αυτά τα επιδόματα που πρέπει να δικαιούνται; Όχι. Κυρίες και κύριοι συνάδελφοι, η συντηρητική Ευρώπη, δυστυχώς, απέτυχε να δημιουργήσει τις προϋποθέσεις που πρέπει για την κοινωνική ανάπτυξη και των τρίτων χωρών που θα απέτρεπαν τόσο τη φτώχεια όσο και το έλλειμμα ασφαλείας και τις ένοπλες συγκρούσεις που οδήγησαν στα φαινόμενα τα οποία βλέπουμε και μας λυπούν. Το μεταναστευτικό ζήτημα και οι άνθρωποι που κρύβονται πίσω από αριθμούς του φαινομένου αυτού δεν πρέπει να γίνονται αντικείμενο μικροκομματικής εκμετάλλευσης, αλλά αφετηρία εθνικής συνεννόησης για διεκδίκηση αλλαγών της μεταναστευτικής πολιτικής σε ευρωπαϊκό επίπεδο. Οφείλουμε το μεταναστευτικό να το αντιμετωπίσουμε χωρίς τις φοβικότητες και χωρίς ιδεοληψίες και εμμονές του παρελθόντος. Ως μία σύγχρονη ευρωπαϊκή χώρα, καλούμαστε να εναρμονίζουμε διαρκώς τη μεταναστευτική μας πολιτική με τις νέες ανάγκες και απαιτήσεις που δημιουργεί η ίδια η ζωή, η ίδια η πραγματικότητα με σεβασμό στην ανθρώπινη ζωή, την ισότητα την ισοπολιτεία και τη δημοκρατία. Ευχαριστώ, κύριε Πρόεδρε, για την ανοχή σας.
Κι εγώ σας ευχαριστώ. Θα διακόψουμε τώρα για δεκαπέντε λεπτά και θα ξεκινήσουμε σε λίγο.
Κυρίες και κύριοι συνάδελφοι, συνεχίζεται η συνεδρίαση. Τον λόγο έχει ο Βουλευτής της Νέας Δημοκρατίας κ. Αθανάσιος Καββαδάς για επτά λεπτά.
Ευχαριστώ, κύριε Πρόεδρε. Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, θέλω και εγώ από την πλευρά μου να εκφράσω τη βαθιά μου θλίψη για τον θάνατο του Δημήτρη Κρεμαστινού, έναν σπουδαίο επιστήμονα, έναν μεγάλο πολιτικό, έναν έντιμο, ειλικρινή, πράο και πολύ ευγενικό άνθρωπο. Εκφράζω τα θερμά μου συλλυπητήρια στους οικείους του. Κυρίες και κύριοι συνάδελφοι, επιστρέφω στα έδρανα της Βουλής και στο Βήμα, έπειτα από την υποχρεωτική απουσία, εξαιτίας των μέτρων και την πανδημία του κορωνοϊού, όχι μόνο με προσωπική ικανοποίηση, αλλά και με αισιοδοξία. Διότι αυτό το διάστημα, χάρη στα αντανακλαστικά της Κυβέρνησης και στην άψογη ανταπόκριση των πολιτών καταφέραμε να κερδίσουμε την πρώτη μάχη. Κυρίως όμως, την κερδίσαμε χάρη στην αυτοθυσία και την αφοσίωση των ανθρώπων της πρώτης γραμμής, του υγειονομικού προσωπικού και των Σωμάτων Ασφαλείας σε όλη τη χώρα. Για αυτήν την ανιδιοτελή προσφορά τους, θέλω από το Βήμα της Βουλής να τους συγχαρώ και να τους ευχαριστήσω από καρδιάς. Η Κυβέρνηση κατόρθωσε να ανταποκριθεί αποτελεσματικά στις πιο δύσκολες περιστάσεις και να περιφρουρήσει τη δημόσια υγεία. Τώρα που επιστρέφουμε σταδιακά στην καθημερινότητα, ήρθε η ώρα το ελληνικό Κοινοβούλιο να νομοθετήσει για το μέλλον δεκάδων χιλιάδων ανθρώπων που έχουν καταφύγει στη χώρα μας, αλλά και το μέλλον των εκατοντάδων χιλιάδων Ελλήνων που υφίστανται τις συνέπειες του μεταναστευτικού. Κυρίες και κύριοι συνάδελφοι, κανείς δεν αμφισβητεί το γεγονός ότι οι πρόσφυγες και μετανάστες έρχονται στην Ελλάδα, διότι για διάφορους λόγους στις χώρες τους δεν μπορούν να ζήσουν. Αναζητούν μία καλύτερη τύχη. Όμως αντί αυτού, βρέθηκαν να στοιβάζονται κατά χιλιάδες, επειδή το ελληνικό κράτος αδυνατούσε να επεξεργαστεί σε εύλογο χρόνο τις αιτήσεις ασύλου. Εκατό χιλιάδες άνθρωποι περίμεναν επί έναν χρόνο να αποφασιστεί το μέλλον τους. Διότι τόσες ήταν οι αιτήσεις που παραλάβαμε σε εκκρεμότητα από την προηγούμενη κυβέρνηση, η οποία είτε από ιδεολογική αγκύλωση είτε από αναποτελεσματικότητα άφησε τις αιτήσεις και μαζί τους ανθρώπους να στοιβάζονται κατά χιλιάδες. Με την ενοποίηση των διαδικασιών και την ανάθεσή τους στις περιφερειακές υπηρεσίες υποδοχής και ταυτοποίησης, η όλη διαδικασία επιταχύνεται. Επιταχύνεται και βελτιώνεται και η εξέταση των αιτημάτων ασύλου της οποίας ο χρόνος ήδη με προηγούμενη ρύθμιση μειώθηκε από εκατόν ογδόντα τρεις ημέρες το 2019 σε μόλις είκοσι τέσσερις. Τον Μάρτιο, εκδόθηκαν επτά χιλιάδες αποφάσεις. Τον Απρίλιο, πλησίασαν τις δεκαέξι χιλιάδες. Και τα νούμερα αναμένεται να αυξηθούν, χωρίς να γίνονται εκπτώσεις στην ουσία της εξέτασης, αλλά μόνον με καίριες παρεμβάσεις για τη βελτίωση της διαδικασίας. Για αυτό, εισάγεται ο θεσμός των δικηγόρων εισηγητών, βοηθών χειριστών ασύλου, οι οποίοι θα επιλέγονται από μητρώο που θα συσταθεί, ενώ όλες οι διαδικασίες ψηφιοποιούνται και απλουστεύονται. Και η δεύτερη φάση, όμως, εξέτασης των αιτημάτων σε περιπτώσεις προσφυγής κατά απορριπτικής απόφασης που επί ΣΥΡΙΖΑ ήταν ένα έτος, αυτή τη στιγμή είναι έξι μήνες και θα περιοριστεί σε μόλις τέσσερις μήνες. Η έκδοση των αποφάσεων θα επιταχυνθεί με την αναδόμηση των Ανεξάρτητων Αρχών Προσφυγών, την ενίσχυση της λειτουργίας τους, αλλά και τον ορισμό ανώτατου ορίου υποθέσεων που μπορούν να διεκπεραιώνουν ανά μήνα. Παράλληλα, όταν υπάρχουν τελεσίδικες απορριπτικές αποφάσεις προβλέπονται διαρθρωτικές αλλαγές για τη διασφάλιση της έννομης τάξης με την κράτηση των απορριφθέντων σε προαναχωρησιακά κέντρα. Επιπλέον, για όσους χορηγείται άσυλο προβλέπεται χρονικός περιορισμός στην παροχή των επιδομάτων, ώστε να ενθαρρυνθούν να βιοπορίζονται, όπως όλοι οι πολίτες. Ακόμη μπαίνει τάξη στις ΜΚΟ. Ξεκαθαρίζει το τοπίο, ώστε να απομείνουν μόνο εκείνες που πράγματι προσφέρουν ουσιαστικό έργο. Και τέλος, προχωράμε στις κλειστές δομές στα νησιά. Μπαίνει τέλος στο κλίμα ανασφάλειας που έχει κυριεύσει τους κατοίκους. Μπαίνει τάξη στα κέντρα υποδοχής. Δημιουργούνται σύγχρονες εγκαταστάσεις, όπου οι πρόσφυγες και μετανάστες θα κατοικούν σε ανθρώπινες συνθήκες. Παράλληλα, όμως, τα νέα κέντρα δίνουν τη δυνατότητα στο κράτος να μπορεί καλύτερα να εξετάσει, ποιος πρέπει να απελαθεί, ποιος μπορεί να μείνει και ποιος επιτρέπεται να φύγει για οποιονδήποτε προορισμό επιθυμεί. Στόχος μας μέχρι το τέλος του 2020 είναι να έχουν μείνει οι μισοί πρόσφυγες και μετανάστες στα νησιά από τις περίπου σαράντα χιλιάδες που υπάρχουν σήμερα. Κυρίες και κύριοι συνάδελφοι, πρώτη προτεραιότητα του κράτους είναι οι πολίτες του. Εδώ και καιρό, οφείλουμε στους κατοίκους των νησιών ως κράτος να τους κάνουμε πρώτη μας προτεραιότητα. Εδώ και καιρό, οφείλουμε στους ακρίτες μας τον σεβασμό και την αξιοπρέπεια που φέρνει μαζί της το αίσθημα της ασφάλειας και της προστασίας από το κράτος. Αυτό το αίσθημα ασφάλειας όμως, δεν μπορεί να αποκατασταθεί από τη μία μέρα στην άλλη, ούτε με σπασμωδικές κινήσεις. Η Κυβέρνηση μεθοδικά και συστηματικά έχει εκπονήσει ένα ολοκληρωμένο σχέδιο για την αντιμετώπιση του μεταναστευτικού προβλήματος και σταδιακά, πετυχαίνει έναν - έναν τους στόχους που θέτει. Έβαλε στόχο να μειωθούν οι ροές και μειώθηκαν τον φετινό Απρίλιο κατά 97,26% σε σχέση με τον περσινό. Κι εδώ δεν μπορώ να μην μνημονεύσω τη μεγάλη επιτυχία στον Έβρο, όπου η Κυβέρνηση με τη βοήθεια των Ενόπλων Δυνάμεων, των Σωμάτων Ασφαλείας και των κατοίκων απέτρεψε την είσοδο δεκάδων χιλιάδων μεταναστών ματαιώνοντας παράλληλα τα σχέδια της Τουρκίας που προσπάθησε εργαλειοποιώντας το μεταναστευτικό να εκφοβίσει τη Δύση για να αποσπάσει κέρδη στο γεωπολιτικό παιχνίδι. Επιπλέον, η Κυβέρνηση πέτυχε την αποσυμφόρηση των νησιών μειώνοντας από τον Ιανουάριο κατά 8,86% τους διαμένοντες στα κέντρα υποδοχής. Μάλιστα οι μεταφορές από τα νησιά στην ενδοχώρα το πρώτο τετράμηνο του 2020 ήταν σχεδόν διπλάσιες από το αντίστοιχο του 2019 και ανήλθαν σε έντεκα χιλιάδες οχτακόσιους είκοσι πέντε. Πέτυχε να επιταχυνθούν οι εκδόσεις αποφάσεων ασύλου. Τον Απρίλιο εκδόθηκαν κατά 129,62% περισσότερες αποφάσεις σε σχέση με τον Μάρτιο, ενώ αντίστοιχα μειώθηκαν κατά 27,77% οι εκκρεμότητες στην αρχή προσφυγών. Όλες αυτές οι επιτυχίες συγκλίνουν στην επίτευξη του απώτερου στόχου της αποσυμφόρησης των νησιών, της εμπέδωσης αισθήματος ασφάλειας στους πολίτες και την αποκατάσταση της εμπιστοσύνης προς το κράτος. Κυρίες και κύριοι συνάδελφοι, η Ελλάδα σέβεται το Διεθνές Δίκαιο και τα δικαιώματα όσων υποβάλλουν αιτήσεις για άσυλο. Έχει και την ύψιστη υποχρέωση να υπερασπιστεί και να προστατεύσει τα σύνορά της, την εθνική της υπόσταση και ακεραιότητα. Η Κυβέρνηση αλλάζει οριστικά το σύστημα παροχής ασύλου στέλνοντας μήνυμα δικαιοσύνης στο εσωτερικό και στο εξωτερικό, αλλά και ένα μήνυμα αποτροπής και αποφασιστικότητας σε όσους χρησιμοποιούν τους παράνομους μετανάστες ως υβριδικό όπλο για να αποσταθεροποιήσουν τη χώρα. Σας ευχαριστώ πολύ.
Ευχαριστούμε, κύριε συνάδελφε, και για τον χρόνο. Τον λόγο έχει τώρα η κ. Πούλου από τον ΣΥΡΙΖΑ.
Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, το σχέδιο νόμου «Βελτίωση της μεταναστευτικής νομοθεσίας» αποτελεί ένα συμπίλημα ρυθμίσεων που απομακρύνει ακόμα περισσότερο την πιθανότητα ικανοποιητικής διαχείρισης της μεγάλης, παγκόσμιας και μόνιμης προσφυγικής μεταναστευτικής κρίσης. Η Νέα Δημοκρατία από το προεκλογικό κλαρί του ακροδεξιού λαϊκισμού, έπεσε με πάταγο στο έδαφος της πραγματικότητας. Είναι αναγκασμένη να διαχειριστεί ένα τεράστιο πρόβλημα με αρχές πολιτειακής ευθύνης και έχοντας την υποχρέωση να λάβει υπ' όψιν το Διεθνές Δίκαιο που είναι βασισμένο σε αρχές ανθρωπισμού και δικαιωμάτων. Πώς να το κάνει, όμως, αυτό όταν θεωρεί τους πρόσφυγες και τους μετανάστες ως κίνδυνο και τους αντιμετωπίζει μέσα από το πρίσμα της εθνικής ασφάλειας; Η Κυβέρνηση ούτε μπορεί, αλλά ούτε θέλει. Δεν μπορεί γιατί με τον αντιπολιτευτικό της λαϊκισμό υποδαύλισε την ξενοφοβία, τις φασιστικές περιορισμένων περιθωριακών μειονοτήτων που προσβάλλουν τον πολιτισμό της χώρας, όπως τις χαρακτήρισε χθες ο κ. Κουμουτσάκος, που δεν είναι αυτή τη στιγμή στην Αίθουσα. Υποδαύλισε τον κανιβαλισμό και τα πιο πρωτόγονα ένστικτα. Τα υποδαύλισε, τα ενίσχυσε, τα χάιδεψε και τα καρπώθηκε. Διαμόρφωσε ένα ακροατήριο στο οποίο δεν έχει τώρα το πολιτικό θάρρος να απευθυνθεί ξανά και θα του πει ότι «Είπαμε μερικά λόγια παραπάνω, αλλά τώρα περασμένα - ξεχασμένα», γιατί αυτό το ακροατήριο θα στραφεί εναντίον της. Το παράδειγμα των Πρεσπών είναι χαρακτηριστικό. Αλλά θέλει να τα θεωρήσει περασμένα - ξεχασμένα όλα αυτά; Δεν μας το έχει αποδείξει. Με εξαίρεση κάποιες σπάνιες ρητορικές αποστροφές, προσπαθώ να θυμηθώ αν άκουσα δέκα μήνες τώρα σε αυτή την Αίθουσα ομιλίες από τους εκπροσώπους της Κυβέρνησης που να είχαν ψήγματα ανθρωπισμού και αλληλεγγύης. Ο κ. Κουμουτσάκος στην ενδιαφέρουσα παρέμβασή του χθες είπε ότι δεν συμψηφίζει τον αριστερό ανεύθυνο λαϊκισμό του ΣΥΡΙΖΑ με τον ακραίο λαϊκισμό της βαθιάς Δεξιάς, ότι είναι δύο διαφορετικά πράγματα, αλλά ότι τροφοδοτεί ο ένας τον άλλον. «Τροφοδοτείτε εσείς εκείνους και εκείνοι εσάς» είπε. Περιέγραψε με μεγάλη διαύγεια αυτό που στην πραγματικότητα συμβαίνει ανάμεσα στην άκρα Δεξιά και τη Νέα Δημοκρατία σε όλα τα επίπεδα, από το ιδεολογικό οπλοστάσιο, τον ελληνοχριστιανικό συντηρητισμό, την εθνικιστική ιδεοληψία μέχρι την πεζή ψηφοθηρία. Η ακροδεξιά ταυτότητα είναι το άρρητο τμήμα του κυρίαρχου ιδεολογικού αφηγήματος της Νέας Δημοκρατίας, όχι ολόκληρης της Νέας Δημοκρατίας εννοείται, ούτε είναι παράδοσή της όπως τη δημιούργησε ο Κωνσταντίνος Καραμανλής. Είναι, όμως, μια κυρίαρχη μεταστροφή τα τελευταία χρόνια. Αυτό είναι το πρώτο χαρακτηριστικό. Γι' αυτό αυστηροποιείται συνεχώς το δικό σας πλαίσιο που ψηφίσατε πριν λίγους μήνες, περιορίζοντας τα δικαιώματα των αιτούντων άσυλο σε αντίθεση με τις διεθνείς συμβάσεις και εκθέτετε τη χώρα διεθνώς. Οι διεθνείς οργανισμοί, Ευρωπαϊκή Επιτροπή, ο διεθνής τύπος ασχολούνται συνεχώς με τα κατορθώματά σας τους τελευταίους μήνες. Το δεύτερο στοιχείο είναι η αστείρευτη προχειρότητα και ο ερασιτεχνισμός. Το επιτελικό κράτος σε όλα τα μέτωπα αποδείχτηκε ψευδώνυμο του παλαιού πελατειακού κράτους. Ο πρόσφατος νόμος για την κερδοσκοπική άλωση του περιβάλλοντος ήταν, επίσης, μια απόδειξη αφού ήταν μια συρραφή εξυπηρετήσεων μικρών και μεγάλων συμφερόντων, χωρίς κανόνες, χωρίς πλαίσιο ολιστικού σχεδιασμού. Στο θέμα που συζητάμε σήμερα καταργήσατε το Υπουργείο Μεταναστευτικής Πολιτικής ως αχρείαστη πολυτέλεια και το ξανά - ιδρύσατε μετά από μερικούς μήνες χωρίς κανέναν σχεδιασμό. Ο Πρωθυπουργός άλλαζε ανεύθυνο - υπεύθυνους σαν τα πουκάμισα, χωρίς κανένα αποτέλεσμα στη διαχείριση. Ανακαλύψατε ότι οι ροές προς τη χώρα μας και την Ευρώπη οφείλονται σε γεωπολιτικές αιτίες και πολέμους, αλλά και αυτό το θυμόσαστε επιλεκτικά. Οι ατελείωτες παλινωδίες σας δημιούργησαν ανεξέλεγκτη κατάσταση στα νησιά. Και τότε εφαρμόζοντας την ιδεοληψία σας «Νόμος και τάξη» στείλατε τα ΜΑΤ. Με τα σενάριά σας για την κατασκευή των κλειστών κέντρων κράτησης διχάσατε τα νησιά, αλλά και τις τοπικές κοινωνίες στην ενδοχώρα. Εκεί βρίσκεστε. Το τρίτο στοιχείο είναι ο νεοελληνικός νεοφιλελευθερισμός σας, ένα μείγμα της τυφλής πρόσδεσης στην αγορά με την ενίσχυση της κρατικοδίαιτης ιδιωτικής πρωτοβουλίας. Αλήθεια το πρωτότυπο πλωτό δίχτυ που θα προστάτευε τα θαλάσσια σύνορά μας, τι απέγινε; Πληρώσατε τις 500 χιλιάδες ευρώ; Ναι; Όχι; Και γιατί; Παραβιάζετε τις αρχές δημοσίων συμβάσεων. Νομιμοποιείτε παράτυπες αναθέσεις. Τοποθετείτε υμέτερους μετακλητούς μεταξύ τους σε θέσεις που από το Σύνταγμα προβλέπονται μόνο για δημοσίους υπαλλήλους. Νομιμοποιείτε απόρρητα κονδύλια από θα τα διαχειρίζεται αποκλειστικά ο Υπουργός. Δημιουργείτε τεχνικές διευθύνσεις που θα κατασκευάζουν με αποφάσεις μετακλητών δημόσια έργα. Πρόκειται για «δουλίτσες» με αδιαφανείς συμβάσεις σε υμέτερους όπως τα 4,5 εκατομμύρια για τη Μαλακάσα χωρίς δεύτερη προσφορά, χωρίς κανόνες δημοσίου συμφέροντος. Και επειδή οι δημόσιοι υπάλληλοι θα αρνούνταν τέτοιες διαδικασίες, τοποθετήσατε επικεφαλής δικούς σας ανθρώπους, μετακλητούς, με παχυλούς μισθούς, που δεν λογοδοτούν για τις πράξεις τους παρά μόνο στον Υπουργό. Έτσι γιατί τη Μαλακάσα ο μετακλητός σας υπέγραψε τη σύμβαση δύο μέρες πριν αναρτηθεί στη «ΔΙΑΥΓΕΙΑ» η πρόσληψή του. Σημεία και τέρατα, σκάνδαλα που νομίζετε ότι δεν θα μαθευτούν, αφού τα νομοθετείτε σε μια υπολειτουργούσα Βουλή, με τους συμπολίτες μας να έχουν στραμμένη την προσοχή τους στην πανδημία και με τη συγκάλυψη από τα ακριβοπληρωμένα σας ΜΜΕ. Τι άλλο θα δούμε; Γιατί καθώς θα εντρυφήσετε στο θέμα θα ανακαλύψετε κι άλλες ευκαιρίες επιχειρηματικής αξιοποίησης, όπως συμβαίνει και με τις εξυπηρετήσεις που κάνετε με αφορμή την πανδημία, τις πολλές εξυπηρετήσεις θα έλεγα. Κύριε Υπουργέ, όταν επιτέλους συστήσατε το Υπουργείο και αναλάβατε τα καθήκοντά σας, αντιπροσωπεία του ΣΥΡΙΖΑ - Προοδευτική Συμμαχία σας επισκέφτηκε για να δηλώσει την πρόθεσή μας να συνδράμουμε όπου χρειαστεί. Το ίδιο κάναμε και στο ξέσπασμα της πανδημίας. Ο κ. Παύλος Πολάκης επισκέφθηκε αμέσως τον Υπουργό Κικίλια και όχι μόνο μια φορά. Το ίδιο κάναμε όλοι μας στις περιφέρειές μας σε συζήτηση με τις τοπικές κοινωνίες. Ιδιαίτερα στο θέμα του προσφυγικού, σας προτείναμε να ακολουθήσετε την καλή πρακτική φιλοξενίας που έχει δοκιμαστεί σε δώδεκα δήμους στη χώρα μας με το πρόγραμμα «ΕΣΤΙΑ», πρόγραμμα που πραγματοποιήθηκε σε άριστη συνεργασία με την Ύπατη Αρμοστεία του ΟΗΕ και που πέτυχε επειδή φιλοξένησε τους πρόσφυγες με ανθρωπιστικούς όρους, αλλά ταυτόχρονα λειτούργησε και προς όφελος των τοπικών κοινωνιών. Επωφελήθηκαν με θέσεις εργασίας, με επανάχρηση κενών διαμερισμάτων που πρόσθεσαν εισόδημα σε συμπολίτες μας, με την τόνωση της τοπικής αγοράς με ευρωπαϊκά κονδύλια, με την ενεργοποίηση των τοπικών κοινωνιών και των κινημάτων αλληλεγγύης. Ένα καλό παράδειγμα που βραβεύτηκε λειτουργεί για τέταρτο χρόνο στον Δήμο Λεβαδέων που είχα την τιμή να υπηρετήσω ως Δήμαρχος. [[Στο σημείο αυτό κτυπά το κουδούνι λήξης του χρόνου ομιλίας της κυρίας Βουλευτού]] Τελειώνω, κύριε Πρόεδρε. Ο συνάδελφος κ. Καμίνης, ως Δήμαρχος Αθηναίων τότε και ο αρμόδιος Αντιδήμαρχος Λευτέρης Παπαγιαννάκης μας έδωσαν μεγάλη βοήθεια και τεχνογνωσία, που εμείς με τη σειρά μας μεταφέραμε σε άλλους δήμους. Ο κ. Παπαστεργίου, Δήμαρχος Τρικκαίων και τώρα Πρόεδρος της ΚΕΔΕ, αλλά και πολλοί άλλοι δήμαρχοι που δεν κρύφτηκαν από όλους τους πολιτικούς χώρους ανέλαβαν ευθύνη και συντάχθηκαν σ' αυτήν την πρόταση διαχείρισης του προβλήματος, που είναι σύμφωνη και με τις απόψεις των φορέων που καλέσατε σε διαβούλευση, αλλά χωρίς διάθεση να τους ακούσετε. Κύριοι Υπουργοί, καλέσατε τους συμπολίτες να προσφέρουν ακίνητα, ξενοδοχεία, καταλύματα στην ενδοχώρα για την αποσυμφόρηση των νησιών και ανταποκρίθηκαν πολλοί μικρομεσαίοι ξενοδόχοι που και λόγω της κατάρρευσης του τουρισμού στην πανδημία το είδαν ως μία διέξοδο. Στη συνέχεια, όμως, τους αφήσατε βορά στην ακροδεξιά τρομοκρατία, όπως πρόσφατα συνέβη και στην Πέλλα. Δυστυχώς, η Ελλάδα, το παράδειγμα της αλληλεγγύης και της ανθρωπιάς στην Ευρώπη, μετατρέπεται σταδιακά σε παράδειγμα προς αποφυγή που συναγωνίζεται τον Όρμπαν. Όμως, οι αξίες της αλληλεγγύης και του ανθρωπισμού δεν είναι απλώς συνθήματα. Είναι απαραίτητες αξίες για την αντιμετώπιση του προβλήματος. Η επερχόμενη οικονομική κρίση μετά την πανδημία και η ολιγωρία της Κυβέρνησης στην αντιμετώπισή της με εμπροσθοβαρή μέτρα θα δημιουργήσει τεράστια προβλήματα στην ελληνική κοινωνία, θα βάλει σε κίνδυνο την κοινωνική συνοχή. Θα είναι ολέθριο σφάλμα αν η Κυβέρνηση επενδύσει στον κοινωνικό αυτοματισμό και δεν στραφεί σε μία διαφορετική διαχείριση στην κατεύθυνση της εξομάλυνσης των κοινωνικών αντιθέσεων, με σεβασμό των ανθρωπίνων δικαιωμάτων. Η ισοκατανομή των προσφύγων στην ενδοχώρα στο πρότυπο του προγράμματος «ΕΣΤΙΑ» είναι η καλύτερη δυνατή διαχείριση του προβλήματος. Συμφωνεί και η ΚΕΔΕ σ' αυτό. Πρέπει η Κυβέρνηση να μιλήσει με τις τοπικές κοινωνίες και να πείσει με ουσιαστικό διάλογο. Επιχειρήματα και παραδείγματα υπάρχουν. Χρειάζεται, όμως, πολιτικό θάρρος και άλλος σχεδιασμός ισοκατανομής και όχι κλειστά κέντρα κράτησης. Αν η Κυβέρνηση αναλάβει το θάρρος και επιχειρήσει αυτόν τον σχεδιασμό, εμείς θα είμαστε δίπλα της. Διαφορετικά, θα είστε υπεύθυνοι απέναντι σε εθνικές εντάσεις, αλλά και σε διεθνείς καταδίκες. Σας ευχαριστώ.
Ευχαριστούμε για τον χρόνο. Τον λόγο τώρα έχει ο κ. Δημήτρης Τζανακόπουλος, Κοινοβουλευτικός Εκπρόσωπος του ΣΥΡΙΖΑ.
Κυρίες και κύριοι Βουλευτές, κύριε Πρόεδρε, πριν ξεκινήσω, νοιώθω υποχρεωμένος να εκφράσω τη θλίψη μου για τη σημερινή απώλεια του Δημήτρη Κρεμαστινού, ενός ανθρώπου που τίμησε τον πολιτικό του χώρο, τους κοινοβουλευτικούς θεσμούς, την ελληνική πολιτεία, αλλά και το ιατρικό επάγγελμα. Θέλω να εκφράσω τα ειλικρινή και θερμά συλλυπητήρια στην οικογένεια, στους φίλους, στους συντρόφους και στους οικείους του. Κυρίες και κύριοι Βουλευτές, είμαι επίσης υποχρεωμένος, πριν μπω στην ουσία του σημερινού νομοσχεδίου αλλά και του μεταναστευτικού - προσφυγικού ζητήματος γενικά, να καταθέσω δυο - τρεις προβληματισμούς, δυο - τρεις σκέψεις, μερικές επισημάνσεις, για τα όσα συμβαίνουν αυτές τις δύο τελευταίες μέρες. Να ξεκινήσω με μία υπενθύμιση. Εδώ και καιρό έχουμε εκφράσει ως ΣΥΡΙΖΑ την εκτίμηση ότι η χώρα έχει μπει σε μία σκοτεινή περίοδο - και δεν αναφέρομαι τώρα στην οικονομία - θεσμικού και ηθικού εκφυλισμού: Καθεστωτικές συμπεριφορές, πολιτική τυμβωρυχία, ψευδείς ειδήσεις που διακινούνται με ευθύνη της Κυβέρνησης και μία πρωτοφανής αλαζονεία από μία παράταξη η οποία είναι η βασική υπεύθυνη μαζί με το ΠΑΣΟΚ για τη χρεοκοπία της χώρας. Πρωτοφανή αλαζονεία! Θα δώσω τρία παραδείγματα αυτών των εκφυλιστικών φαινομένων από τις τελευταίες μόλις είκοσι τέσσερις ώρες. Δεν θα πάω πιο πίσω, αλλά θα μιλήσω γι' αυτές τις τελευταίες είκοσι τέσσερις ώρες. Πρώτον, θα πω για την απαξιωτική απάντηση - η θλιβερή - του Κυβερνητικού Εκπροσώπου στην ερώτηση που δέχθηκε για τη δήλωση του Σταύρου Ξαρχάκου. Ήταν απάντηση που αφορούσε το γεγονός ότι ο ίδιος εξέφρασε μία κριτική στην Κυβέρνηση ότι δεν είχε πολιτική και δεν είχε πρόγραμμα για τον πολιτισμό. Ήταν μία απάντηση που αναδεικνύει με τον πιο καθαρό τρόπο την καθεστωτική νοοτροπία, την αλαζονεία, αλλά και την αυταρέσκεια της Κυβέρνησης, η οποία έχει καταδικάσει χιλιάδες εργαζόμενους του πολιτισμού στην απόλυτη ανέχεια. Ένα δεύτερο παράδειγμα είναι η άρνηση της Γενικής Γραμματέως Αντεγκληματικής Πολιτικής να υπογράψει την υπουργική απόφαση για τη μεταγωγή του Βασίλη Δημάκη στις φυλακές Κορυδαλλού, παρά το γεγονός ότι υπάρχει σχετική απόφαση του Συμβουλίου Φυλακών Γρεβενών. Και αναρωτιέται κανείς από πού αντλεί αυτή την αδιανόητη καθεστωτική λογική η Γενική Γραμματέας Αντεγκληματικής Πολιτικής; Πώς έχει η ίδια τη δυνατότητα και την εξουσία να αρνείται τη μεταγωγή τη στιγμή που το συμβούλιο φυλακής έχει πάρει τη συγκεκριμένη απόφαση και έχει δώσει τη σχετική άδεια; Αναρωτιέται κανείς για το εξής: Αν οι γενικοί γραμματείς θεωρούν την ελληνική διοίκηση και το ελληνικό κράτος τσιφλίκι τους και φέουδο, τι αλήθεια κάνουν οι Υπουργοί; Το τρίτο παράδειγμα είναι η αποκορύφωση του ηθικού εκφυλισμού, του φαρισαϊσμού και της πολιτικής χυδαιότητας, που αφορά πλέον και ακουμπά τον ίδιο τον κ. Μητσοτάκη. Ήρθε σήμερα με την αποκάλυψη ότι την ίδια ώρα που ο κ. Μητσοτάκης επιχειρούσε να κερδοσκοπήσει πολιτικά στη μνήμη των νεκρών της «MARFIN», το ελληνικό δημόσιο προχωρούσε σε αναίρεση της απόφασης του Συμβουλίου της Επικρατείας για την αποζημίωση των θυμάτων της «MARFIN». Βεβαίως, έσπευσε μετά να δηλώσει ότι ανακαλείται η αναίρεση και ότι θα καταλήξει το ελληνικό δημόσιο σε συμβιβασμό με τα θύματα για τις αποζημιώσεις. Όμως, αυτό το γεγονός αποδεικνύει ότι δεν υπάρχει κανένα πραγματικό ενδιαφέρον για τα θύματα. Το μόνο ενδιαφέρουν είναι η άντληση πολιτικής υπεραξίας από ένα τραγικό συμβάν. Όμως, υπάρχει και κάτι ακόμα που είναι, ίσως, ακόμη χειρότερο. Υπάρχει μία βαθιά ιδεολογική σκοπιμότητα. Υπάρχει μία επιχείρηση να ταυτιστούν οι λαϊκές κινητοποιήσεις και αντιδράσεις στη συλλογική συνείδηση με πράξεις ακραίας βίας, καταδικαστέες απολύτως και από την πρώτη στιγμή, παρά το γεγονός ότι διαρκώς επαναλαμβάνεται το ίδιο και το ίδιο ψέμα. Και δεν είναι καθόλου τυχαία η στιγμή την οποία επιλέγετε για να ανοίξετε ξανά τον φάκελο της «MARFIN». Να θυμίσω ότι οι Υπουργοί οι οποίοι ξανανοίγουν σήμερα τον φάκελο της «MARFIN» ήταν οι Υπουργοί που διαχειρίστηκαν τον φάκελο το 2010. Η στιγμή σχετίζεται άμεσα με τα οικονομικά και κοινωνικά αδιέξοδα που προκαλεί η πολιτική σας και τα οποία συσσωρεύει η πολιτική σας. Είναι βέβαιο, μάλιστα, ότι ακριβώς αυτά τα αδιέξοδα που φέρουν την υπογραφή της Κυβέρνησης και του κ. Μητσοτάκη, θα δημιουργήσουν μία εκρηκτική κοινωνική κατάσταση τους επόμενους μήνες, μία συνθήκη που θα συνθλίψει την εικονική πραγματικότητα της ευημερίας. Ήδη, οι προβολές της Κομισιόν μιλούν για 10% ύφεση και εσείς μ' αυτή την απίστευτη κίνηση πολιτικής, κοινωνικής και ιδεολογικής τυμβωρυχίας επιχειρείτε προκαταβολικά να ταυτίσετε τις μεγάλες κοινωνικές κινητοποιήσεις που έρχονται, ακριβώς με περιστατικά ακραίας βίας. Νομίζω ότι αυτό κάνει δύο φορές χειρότερη και δυο φορές ανήθικη την επιλογή να εκμεταλλευτείτε αυτή ακριβώς την τραγική υπόθεση. Θα αναφερθώ στο προσφυγικό - μεταναστευτικό, που όμως εκεί τα πράγματα είναι ακόμη χειρότερα, γιατί η εικονική πραγματικότητα έχει ήδη συνθλιβεί κάτω από το βάρος των πραγματικών γεγονότων. Να σας θυμίσω, κύριοι της Κυβέρνησης, ότι η αντιπολιτευτική σας τακτική είχε στηριχτεί σε μια ακραία Δεξιά - όχι από όλους, αλλά, πολλές φορές και από πολλά στελέχη της τότε αξιωματικής αντιπολίτευσης της Νέας Δημοκρατίας - ρατσιστική ρητορική, σύμφωνα με την οποία για τις ροές ευθυνόταν η κυβέρνηση του ΣΥΡΙΖΑ. Την ξανακούσαμε σήμερα αυτή την αφήγηση και από τον κ. Αθανασίου και από την κ. Βούλτεψη, η οποία ούτε λίγο ούτε πολύ μας είπε ότι η παγκόσμια προσφυγική κρίση η οποία κορυφώθηκε το 2015 οφειλόταν στο γεγονός ότι στην Ελλάδα είχαμε αλλαγή κυβέρνησης.
Το ψέμα το έχετε στην τσέπη σας.
Παρακαλώ πολύ!
Αυτά τα λέτε για να τα ακούει μόνο το ακροδεξιό, ακραίο κοινό το οποίο θέλετε να εκπροσωπείτε και για να αυτοθαυμάζεστε…….
…(δεν ακούστηκε)
Σας παρακαλώ πάρα πολύ!
…και αναδεικνύει ακριβώς την πολιτική σας αυταρέσκεια, την πολιτική σας αλαζονεία και την αδυναμία σας να καταλάβετε το μέγεθος και τη σημασία της προσφυγικής κρίσης. Διότι αν ο ΣΥΡΙΖΑ έφταιγε το 2015 για τις αυξημένες προσφυγικές ροές, τότε θα πρέπει να μας εξηγήσετε γιατί σήμερα είναι ξαφνικά γεωπολιτικοί οι λόγοι, με βάση τη δήλωση του κ. Κουμουτσάκου, την οποία εγώ μπορώ και να την προσυπογράψω. Γιατί είναι σήμερα γεωπολιτικοί οι λόγοι που αυξάνονται οι ροές σε σχέση με οκτώ μήνες πριν;
Γιατί η Τουρκία…
Συγγνώμη, θα τσακωθείτε τώρα, ενώ μιλάει ο κ. Τζανακόπουλος; Σας παρακαλώ! Να ζητήσετε τον λόγο επί προσωπικού.
Μερικές φορές…
Κύριε Τζανακόπουλε, μισό λεπτό. Σας ζητώ όσο είναι ο ομιλητής στο Βήμα να μην τον ενοχλείτε. Σας παρακαλώ πάρα πολύ.
Μερικές φορές οι αφηγήσεις και τα ψευδοεπιχειρήματα θα παίρνουν απαντήσεις σε αυτή τη Βουλή. Πρέπει να το ανεχτείτε, κυρία Βούλτεψη. Τι να κάνουμε; Σήμερα, λοιπόν, είναι γεωπολιτικοί ξαφνικά οι λόγοι, ενώ το 2015 είχε να κάνει η κορύφωση της προσφυγικής κρίσης με τη διακυβέρνηση του ΣΥΡΙΖΑ. Εν πάση περιπτώσει, το αντιπαρέρχομαι. Να δούμε λίγο τα αποτελέσματα της πολιτικής της Νέας Δημοκρατίας αυτούς τους δέκα περίπου μήνες. Αυτή τη στιγμή βρίσκονται εγκλωβισμένοι στα ελληνικά νησιά τριάντα πέντε με σαράντα χιλιάδες άνθρωποι. Στο καλό σενάριο είναι τριάντα πέντε χιλιάδες, στο κακό σενάριο είναι σαράντα χιλιάδες. Πόσοι ήταν στα πέντε νησιά τον Ιούλιο του 2019 όταν παραλάβατε την εξουσία; Ήταν δέκα τρεις χιλιάδες. Ποιος ευθύνεται γι' αυτό; Και για αυτό ευθύνεται ο ΣΥΡΙΖΑ; Ο λόγος για τον οποίο συνέβη αυτό είναι απολύτως σαφής και ξεκάθαρος. Έχετε κάνει μια επιλογή που δεν είναι μόνο απάνθρωπη, είναι και αναποτελεσματική. Έχετε πάρει απόφαση να εξαθλιώσετε τους προσφυγικούς και μεταναστευτικούς πληθυσμούς, να θυσιάσετε μετανάστες, πρόσφυγες και νησιωτικές κοινωνίες, έτσι ώστε να κάνετε το χατίρι ακραίων κοινωνικών δυνάμεων στην ενδοχώρα, διότι διαφορετικά θα είχατε να αντιμετωπίσετε μια γενικευμένη πολιτική και ιδεολογική κρίση στο εσωτερικό της δικής σας παράταξης, του δικού σας κόμματος, κρίση την οποία εσείς τροφοδοτήσατε και καλλιεργήσατε με την ακραία δεξιά πολιτική την οποία εφαρμόζατε στο προσφυγικό και στο μεταναστευτικό και στη ρητορική σας στο προσφυγικό και στο μεταναστευτικό επί μια ολόκληρη πενταετία. Άρα θυσιάζετε τα νησιά, θυσιάζετε πρόσφυγες, θυσιάζετε μετανάστες για μπορέσετε να γλυτώσετε την εσωτερική δική σας κρίση, την κρίση της Δεξιάς. Επί της ουσίας, εξάγετε την κρίση της Δεξιάς στα νησιά. Αυτή είναι η πολιτική επιλογή την οποία έχετε κάνει. Αυτή, όμως, η επιλογή δεν δουλεύει. Ζείτε σε ένα φαντασιακό, φαντασιωτικό ακροδεξιό σύμπαν, σε ένα σύμπαν που, υποτίθεται, στο μυαλό σας και στη φαντασία σας, η πολιτική της εξαθλίωσης θα έχει ταυτόχρονα και ένα αποτρεπτικό αποτέλεσμα. Όμως, δεν είναι έτσι. Ουδέποτε λειτούργησε αυτή η πολιτική και αυτό αποδεικνύεται με την αύξηση των ροών που είχατε, παρά το γεγονός της βιοπολιτικής επιλογής αποτροπής. Και αντί να έρχεστε εδώ αναγνωρίζοντας το στρατηγικό, ιδεολογικό και πολιτικό σας λάθος, έρχεστε να αναπαράγετε και να επενδύσετε έτη περαιτέρω σε αυτήν πολιτική και ιδεολογική φαντασίωση. Επιμένετε να βαθαίνετε και αδιέξοδες επιλογές. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Επιτρέψτε μου, κύριε Πρόεδρε, να τελειώσω. Λέτε, εν τω μεταξύ, κάτι απολύτως και ολοκληρωτικά αντιφατικό. Από τη μια μεριά, αυτή τη στιγμή ομολογείτε ότι η κοινή δήλωση Ε.Ε. - Τουρκίας δεν εφαρμόζεται και από την άλλη μεριά, λέτε ότι δεν κάνετε μεταφορές στην ενδοχώρα διότι, αν τις κάνετε, τότε αυτό θα παραβιάζει την κοινή δήλωση Ε.Ε. - Τουρκίας. Τελικά τι από τα δύο ισχύει; Ή η κοινή δήλωση δεν εφαρμόζεται, επομένως μπορούν να γίνουν μεταφορές στην ενδοχώρα, έτσι ώστε να αποσυμφορηθούν τα νησιά είτε ισχύει η κοινή δήλωση Ε.Ε. - Τουρκία. Όμως, κι εκεί έχετε πρόβλημα. Ξέρετε γιατί; Διότι η κοινή δήλωση Ε.Ε. - Τουρκίας και η συμφωνίες που την ακολουθούν επιτρέπουν μεταφορές στην ενδοχώρα ευάλωτων. Εσείς, όμως, τι κάνετε; Ακριβώς για να υλοποιήσετε την αρχική πολιτική σας επιλογή, που είναι η πολιτική της εξαθλίωσης και του εγκλωβισμού, μειώνετε την περίμετρο για το ποιος μπορεί να χαρακτηριστεί ευάλωτος. Λοιπόν, η πολιτική σας είναι απολύτως αναποτελεσματική, οδηγεί σε διαρκή αδιέξοδα. Αλλά δεν μένετε μόνο εκεί. Κάνετε και την προσφυγική κρίση ευκαιρία. Εκτός από την κρίση του κορωνοϊού, που την έχετε μετατρέψει σε ευκαιρία, όπως είχαμε την ευκαιρία να αναλύσουμε την προηγούμενη εβδομάδα, μετατρέπετε και την προσφυγική κρίση σε ευκαιρία για δουλειές και για δημιουργία καθεστωτικού - κομματικού στρατού. Μετακλητοί στην Νομική Υπηρεσία του Υπουργείου Μεταναστευτικής Πολιτικής. Τι να τους κάνετε; Υπάρχει το προσωπικό στη Νομική Υπηρεσία και γενικώς στο Υπουργείο Μεταναστευτικής Πολιτικής που μπορεί να καλύψει όλες αυτές τις θέσεις. Το κάνετε για να ικανοποιήσετε συγκεκριμένα συμφέροντα και να κάνετε συγκεκριμένες εξυπηρετήσεις. Να μην μιλήσω για τις παραβιάσεις της Συνθήκης της Γενεύης, γιατί θα φτάσουμε ως αύριο το πρωί. Από εκεί και πέρα. Καμμία μέριμνα για τα ασυνόδευτα ανήλικα. Αντίθετα, αυτό το οποίο έχετε κάνει ήδη από τον Νοέμβριο είναι να μετατρέψετε ανήλικους από δεκαπέντε έως δεκαοκτώ ετών σε ενήλικους και να τους πάτε με την κανονική διαδικασία, πράγμα το οποίο είναι ευθεία παραβίαση του Διεθνούς Δικαίου και ευθεία παραβίαση των υποχρεώσεων της χώρας. Κλείνω με την πρόβλεψη των απόρρητων κονδυλίων. Τι να τα κάνετε τα απόρρητα κονδύλια; Θα μας πείτε; Δεν έχετε δώσει την παραμικρή απάντηση. Μήπως τα απόρρητα κονδύλια εξυπηρετούν σχεδιασμούς, οι οποίοι σχετίζονται και πάλι με διασπάθιση δημοσίου χρήματος; Και για ποιον λόγο, αφού θέλετε απόρρητα κονδύλια, δεν ακολουθείτε την πολιτική και την επιλογή που έκανε ο ΣΥΡΙΖΑ σε σχέση με τα απόρρητα κονδύλια του Υπουργείου Εξωτερικών; Να γίνεται ενημέρωση στη Βουλή.
Έχει περάσει στον νόμο.
Έχει περάσει. Καλώς. Περιμένω να το δω.
Άλλα έλεγε ο κ. Καμμένος στο Υπουργικό Συμβούλιο.
Είναι στον νόμο.
Μετά το βάλατε στον νόμο.
Παρακαλώ πολύ κάντε ησυχία.
Θέλω, κύριε Πρόεδρε, να κλείσω με δυο σχόλια για την τροπολογία η οποία κατατέθηκε από την Υπουργό Παιδείας. Δεν καταλαβαίνω για ποιον λόγο έπρεπε να περιμένουμε δύο μήνες που διαρκεί η κρίση του κορωνοϊού, για να έρθει δύο μέρες πριν ανοίξουν τα σχολεία η Υπουργός να καταθέσει τροπολογία εδώ. Πρώτο ζήτημα. Τι περίμενε τόσο καιρό; Μήπως θέλει να υφαρπάξει την ψήφο της Βουλής; Δεύτερο ζήτημα, για ποιο λόγο δεν μας ενημέρωσε επί της ουσίας για το περιεχόμενο της υπουργικής απόφασης, αφού η ίδια λέει ότι είναι έτοιμη και πρόκειται να εκδοθεί τη Δευτέρα; Τρίτο ζήτημα, για ποιον λόγο δεν κατέθεσε στα Πρακτικά της Βουλής τη γνωμοδότηση της Αρχής Προστασίας Προσωπικών Δεδομένων; Και τι ακριβώς είναι αυτό το οποίο προβλέπει η τροπολογία σε σχέση με την επεξεργασία μεταδεδομένων από τη σύγχρονη και σε ζωντανή μετάδοση εκπαίδευση η οποία θα γίνεται; Επίσης, αληθεύει αυτό που είπε η κυρία Υπουργός στην τηλεόραση του «ΣΚΑΪ» ότι η τηλεκπαίδευση θα γίνεται ακόμα και με τα κινητά των εκπαιδευτικών; Καταλαβαίνετε τι παράθυρο παράνομης επεξεργασίας προσωπικών δεδομένων και προβληματικών καταστάσεων για το ελληνικό δημόσιο σχολείο, αλλά και για το ελληνικό σχολείο γενικότερα, ανοίγει αυτή τη στιγμή η κυρία Υπουργός;
Κύριε συνάδελφε, κλείστε.
Λοιπόν, εγώ κλείνω, λέγοντας το εξής: Εμείς, παρά το γεγονός ότι είναι προφανές ότι θα καταψηφίζαμε το συγκεκριμένο νομοσχέδιο, δεν είμαστε διατεθειμένοι να ανεχτούμε την επιλογή που έχει κάνει η Κυβέρνηση και το Προεδρείο της Βουλής να λειτουργεί όχι απλώς κατά παράβαση του Κανονισμού της Βουλής, αλλά χωρίς κανένα έρεισμα στον Κανονισμό της Βουλής και να κάνει ονομαστικές ψηφοφορίες με επιστολική ψήφο, πράγμα το οποίο δυστυχώς είναι ακραία παρέκκλιση από τους κοινοβουλευτικούς κανόνες και δεν βρίσκει κανένα έρεισμα στο Σύνταγμα και στον νόμο.
Κύριε συνάδελφε, ολοκληρώστε, παρακαλώ.
Και εμείς, όπως έχει πει ο Πρόεδρος του ΣΥΡΙΖΑ, ο Αλέξης Τσίπρας, δεν πρόκειται να νομιμοποιήσουμε αυτή την παραθεσμική, παρακοινοβουλευτική λειτουργία, την οποία έχετε επιλέξει.
Ευχαριστούμε. Έχει ζητήσει η κ. Βούλτεψη τον λόγο επί προσωπικού. Για πείτε μας, κυρία Βούλτεψη, σε τι συνίσταται το προσωπικό.
Ποιο είναι το προσωπικό;
Δεν υπάρχει προσωπικό.
Κύριε Πρόεδρε, θέλω τον λόγο επί προσωπικού…
Παρακαλώ!
Κύριε Πρόεδρε, ο κ. Τζανακόπουλος κατά την ομιλία του είπε, ούτε λίγο ούτε πολύ, ότι εγώ είπα ψέματα. Εάν για τον ΣΥΡΙΖΑ αυτό είναι κάτι το συνηθισμένο και δεν ενοχλούνται, εγώ ενοχλούμαι πάρα πολύ, όταν μου λένε ότι λέω ψέματα και ψευδοεπιχειρήματα.
Κύριοι συνάδελφοι, ζήτησε τον λόγο επί προσωπικού. Έχει το δικαίωμα; Έχει το δικαίωμα. Επικαλείται κάτι το οποίο είναι σημαντικό. Θα έχει το λεπτό και αμέσως μετά, αν κάποιον τον προσβάλλει, θα πάρει τον λόγο. Σας παρακαλώ πάρα πολύ, να ολοκληρωθεί η διαδικασία. Γιατί το κάνετε αυτό; Παρακαλώ, κυρία Βούλτεψη.
Λοιπόν, κύριε Πρόεδρε, ακούστε. Εγώ μιλάω για το συγκεκριμένο. Λέω ότι ο συνάδελφος υποστήριξε ότι κατά την ομιλία μου από το Βήμα εκείνο είπα ψέματα. Και επειδή εγώ αυτό το θεωρώ μεγίστη προσβολή, σας λέω ξανά, για να ξανακουστεί επιτέλους σε αυτή την Αίθουσα, ότι αυτό το οποίο υποστηρίζω - και υποστηρίζεται από τα γεγονότα - είναι ότι οι γεωπολιτικοί λόγοι για τους οποίους μιλούσατε το 2015 είχαν υποχωρήσει, διότι είχαν γίνει συμμαχικοί βομβαρδισμοί, η επίθεση με τα χημικά έγινε το 2013, η μαζική έξοδος από τη χώρα τους το 2013. Και επειδή είπε ο κ. Τζανακόπουλος: «Τώρα τι έγινε; Γεωπολιτικοί είναι πάλι οι λόγοι;», θα πω ότι, βέβαια, είναι. Γιατί τώρα πήρε η Τουρκία το εργαλείο που της δώσατε και έστειλε…
Κυρία Βούλτεψη, για αυτό το θέμα απαντήσατε. Σας ευχαριστώ.
Τώρα ναι, διότι η Τουρκία για γεωπολιτικούς λόγους τους έστειλε εδώ. Άμα δεν ξέρετε και αυτά τα πράγματα, τι να κάνουμε;
Ως προς το προσωπικό, κυρία Βούλτεψη, ολοκληρώθηκε η διαδικασία. Ευχαριστούμε. Ο κύριος Υπουργός έχει τον λόγο.
Πολύ σύντομα, κύριε Πρόεδρε και ευχαριστώ για την κατανόηση και τη δική σας και των συναδέλφων. Επειδή το μεταναστευτικό είναι από τη φύση του ένα ιδιαίτερα πολύπλοκο και σύνθετο ζήτημα, που όμως αγγίζει και τη σκέψη, αλλά και τις καρδιές και το συναίσθημα των πολιτών, νομίζω ότι δεν πρέπει να χάνουμε ευκαιρίες, ειδικά εδώ, στη Βουλή των Ελλήνων, να απαντάμε και να αντιμετωπίζουμε παρανοήσεις, παρεξηγήσεις και ανακρίβειες. Γι' αυτό ζητώ τον λόγο. Ακούστηκε πάλι από τον κ. Τζανακόπουλο ότι υπήρχαν γεωπολιτικοί λόγοι και ότι αυτό το εκλαμβάνει ως μια δικαιολόγηση της απαράδεκτης κατάστασης που είχε δημιουργηθεί στη χώρα.
Ως αυτοκριτική.
Ως πότε θα θέλετε και θα επιμένετε να αρνείστε να κατανοήσετε τη διαφορά των εξής πραγμάτων; Γεννιούνται, δημιουργούνται τα μεταναστευτικά κύματα και οι ροές από γεωπολιτικούς λόγους. Όμως, το πού αυτά στρέφονται και πώς αυτά τα διαχειρίζεται ένα κράτος αφορά στις κυβερνήσεις στις οποίες αυτά τα κύματα και αυτές οι ροές, που δημιουργούνται για γεωπολιτικούς λόγους, φτάνουν. Και εκεί πήρατε κάτω τη βάση. Είχατε μια καταστροφική πολιτική. Να τελειώσουμε, λοιπόν. Εσείς, λοιπόν, τι λέτε τώρα; Γεωπολιτικοί ήταν οι λόγοι για εσάς, όπως αποδείχθηκε άλλωστε και στον Έβρο. Διότι δεν πιστεύω ότι υπάρχει κανείς στην Ελλάδα, στο πανελλήνιο, που μετά τον Έβρο ειδικά να μην έχει σιγουρευτεί και να μην κατανοεί και να μην αποδέχεται ότι οι λόγοι των μεταναστευτικών ροών είναι γεωπολιτικοί στη φύση τους. Έρχεστε και κάνετε τώρα το εξής. Εσείς αυτοαναιρείστε, λέγοντας ότι, ναι, τότε ήταν γεωπολιτικοί, σας παραδώσαμε δεκαπέντε χιλιάδες και έγιναν σαράντα, χωρίς μια λέξη, χωρίς μια κριτική, χωρίς μια καταδίκη της πολιτικής της Τουρκίας. Δηλαδή, τον Ιούλιο έπαψε να υπάρχει γεωπολιτικός λόγος; Μόνο ίσχυσε, όταν εσείς κυβερνήσατε; Αυτό, λοιπόν, που μέμφεστε ότι υποτίθεται κάνουμε εμείς, το κάνετε πολλαπλάσια. Ενώ η συζήτηση έχει ωριμάσει, έχει προχωρήσει, όλος ο κόσμος, ο κάθε Έλληνας πολίτης καταλαβαίνει, ειδικά μετά τον Έβρο, ότι η πηγή των ροών, οι λόγοι είναι γεωπολιτικοί, έρχεστε και λέτε ότι «όχι, για τον Ιούλιο, τον Αύγουστο και τον Σεπτέμβρη του 2019 φταίει η Κυβέρνηση και όχι η Τουρκία», για την οποία δεν είπατε ούτε το «Τ», όταν ξέρετε ότι είναι μια συγκεκριμένη ενορχηστρωμένη στρατηγική πολιτική να δημιουργηθεί, αφ' ενός, πρόβλημα στη χώρα, αφ' ετέρου, να εκβιαστεί η Τουρκία. Τουλάχιστον αυτό μπορείτε να το πείτε; Μπορείτε να καταδικάσετε μια πολιτική που στρέφεται ευθέως κατά της χώρας και της Ευρώπης, για να έχετε μια στοιχειώδη συνέπεια σε αυτά τα οποία επιχειρείτε να πείτε; Αυτά έπρεπε να ειπωθούν, διότι πρέπει να ακουστούν και να μην αφήσουμε τους πολίτες να ζουν μέσα σε παρεξηγήσεις, παρανοήσεις και ανακρίβειες.
Ο κ. Τζανακόπουλος έχει ζητήσει τον λόγο για ένα λεπτό.
Κύριε Υπουργέ, θα σας πω το εξής. Δεν ξέρω αν παρακολουθήσατε με τη δέουσα προσοχή αυτό που είπα. Εγώ είπα ότι προσυπογράφω τη θέση σας ότι, πράγματι, είναι γεωπολιτικοί οι λόγοι για την αύξηση των ροών. Γιατί σας κατηγόρησα; Σας κατηγόρησα για το γεγονός ότι έχετε επιλέξει αυτές τις ροές και αυτούς τους πληθυσμούς για λόγους που έχουν να κάνουν με μια βιοπολιτική επιλογή δήθεν αποτροπής, να τους εγκλωβίσετε στα νησιά και να τους εξαθλιώσετε. Και για ποιον λόγο έχετε πάρει αυτή την επιλογή; Έχετε πάρει αυτή την επιλογή, για να κάνετε το χατίρι των ιδεολογικών, κοινωνικών και πολιτικών δυνάμεων που εσείς καλλιεργήσατε. Σε ό,τι αφορά δε την Τουρκία, από την πρώτη στιγμή καταδικάσαμε την πρακτική του Ερντογάν, αλλά την ίδια στιγμή είπαμε ότι οι παραβιάσεις Διεθνούς Δικαίου από τη μεριά του Ερντογάν δεν μπορούν να νομιμοποιούν επιλογές από τη μεριά της Κυβέρνησης για αντιπαραβιάσεις του Διεθνούς Δικαίου. Εμείς είμαστε δεσμευμένοι ως χώρα. Και αυτό είναι στρατηγικό και συγκριτικό μας πλεονέκτημα στο πεδίο των διπλωματικών σχέσεων από το Διεθνές Δίκαιο. Αυτό το στρατηγικό δόγμα σεβασμού του Διεθνούς Δικαίου αλλάζει με επιλογή της δικής σας Κυβέρνησης.
Ευχαριστούμε, κύριε Τζανακόπουλε.
Αυτό είναι το πρόβλημα, διότι δεν μπορείτε να κατανοήσετε την τοποθέτηση της χώρας στο γεωπολιτικό σύμπαν.
Ευχαριστώ, κύριε Τζανακόπουλε.
Ο εγκλωβισμός αυτών των πληθυσμών στα νησιά είναι αποτέλεσμα και έργο δικό σας, όπως και η συμφωνία Τουρκίας - Ευρωπαϊκής Ενώσεως το 2016. Πρέπει να συνηθίσετε με την ιστορία σας να υπάρχετε. Αποφασίσατε αυτή τη συμφωνία το 2016 και αυτή η συμφωνία εγκλώβισε τους μεταναστευτικούς και προσφυγικούς πληθυσμούς στα νησιά και κανείς άλλος.
Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Σπήλιος Λιβανός.
Ευχαριστώ, κύριε Πρόεδρε. Φοβάμαι ότι σήμερα, ο Εκπρόσωπος του ΣΥΡΙΖΑ ξεπέρασε τον χειρότερο εαυτό του και με αναγκάζει να φύγω από την ομιλία που είχα σκεφτεί να κάνω. Με κάνει να φύγω από το κλίμα το οποίο υπήρχε όλη την ημέρα σήμερα σε αυτή την Αίθουσα. Μπορεί να εκφράστηκαν διαφορετικές απόψεις, αλλά ήταν σε ένα ήπιο και δημοκρατικό κλίμα. Επίσης, φοβάμαι ότι ο κ. Κουμουτσάκος, με την ευγένεια που τον διακρίνει και με τον ορθολογισμό, σας έδωσε μια απάντηση σε ένα άλλο ύφος από αυτό το οποίο εσείς δυστυχώς χρησιμοποιήσατε πάνω σε αυτό εδώ το έδρανο. Όλη σας η ομιλία ήταν fake και παραπληροφόρηση. Κατηγορήσατε την κ. Βούλτεψη, κατηγορήσατε άλλους συναδέλφους της Νέας Δημοκρατίας και κατηγορήσατε συλλήβδην την Κυβέρνησή μας και την παράταξή μας για ξενοφοβική και ρατσιστική νοοτροπία. Ταυτίσατε μετανάστες με κομμουνιστές, μιλήσατε για «Μακρόνησους» εσείς και οι συνάδελφοί σας πριν. Για άλλη μία φορά θα σας πούμε ότι είναι μακριά από μας αυτές οι θέσεις. Κάθε ακραία θέση είναι καταδικαστέα. Καταδικάζουμε και κάθε ακραία συμπεριφορά οποιουδήποτε Έλληνα πολίτη και κυρίως αιρετού. Προσπαθήσατε να πείτε ότι δήθεν δημιουργήθηκε κρίση με γαλάζιους δημάρχους. Κρίση, αγαπητέ συνάδελφε, δημιουργήθηκε στο δικό σας κόμμα, όταν ο αδελφός σας, δυστυχώς, συμμετείχε σε ανθελληνικές διαδηλώσεις στο Λονδίνο. Εμείς έχουμε μiα απόλυτα καθαρή θέση. Δεν θέλουμε η Ελλάδα να είναι θελκτικός πόλος μεταναστών. Θα χορηγήσουμε άσυλο σε όσους το δικαιούνται. Όλοι οι άλλοι, όμως, θα επιστρέψουν στις χώρες προέλευσης τους. Εσείς, αντί να φεύγετε από την Αίθουσα, ελάτε να μας πείτε ποια πολιτική, τελικά, υποστηρίζετε επί της ουσίας. Να μας πείτε και να απαντήσετε και στον εισηγητή της Πλειοψηφίας πόσους μετανάστες θέλετε μόνιμα στην Ελλάδα, πόσους αντέχει η πατρίδα μας κατά τη γνώμη σας. Είχατε, όμως, το θράσος - και δεν έχετε καν το κουράγιο να κάτσετε να ακούσετε την απάντηση - να εγκαλέσετε την Κυβέρνηση για θεσμικούς και ηθικούς κανιβαλισμούς, ότι περνάει στην ελληνική κοινωνία ψευδείς ειδήσεις, ότι φέρεται με αλαζονεία πρωτοφανή, ότι εκφυλίζει τη δημοκρατία, ότι έχει μία χυδαία ηγεσία και διάφορα άλλα τέτοια. Τολμάτε εσείς, που δεν έχετε καν το κουράγιο να μείνετε στην Αίθουσα να πάρετε τις απαντήσεις σας, να πετάτε τέτοια λάσπη; Για πείτε μας, λοιπόν, σε σχέση με τη «MARFIN»: Αν εξαιρέσουμε το χειροκρότημα του κ. Βούτση, ποια είναι η θέση του κόμματος σας; Γιατί η ανακοίνωσή σας δεν έχει μέσα ούτε μία φορά τη λέξη «δολοφονία»; Γιατί προσπαθείτε να βρείτε διάφορα να πείτε δήθεν, τάχα μου, για την εργοδοσία και το πρόβλημα της διαφυγής και δεν καταδικάζετε ούτε μία φορά επίσημα - ούτε μία φορά επίσημα! - τους δολοφόνους αυτών των ανθρώπων;
Πρέπει να ντρέπεστε! Όνειρα βλέπετε.
Εσείς.
Κύριοι συνάδελφοι, έχετε τον λόγο μετά. Θα μιλήσετε. Σας παρακαλώ. Μην κάνετε αυτό που έκαναν στον κ. Τζανακόπουλο. Μην το κάνετε.
Μα, δεν είναι το ίδιο.
Η δημοκρατία είναι δημοκρατία.
Γιατί δεν καταδικάζετε τις μολότοφ, όταν θα ανέβετε εδώ να μιλήσετε;
Σας παρακαλώ, κύριοι συνάδελφοι.
Γιατί διακρίνετε, εν τέλει, την ανθρώπινη ζωή; Γιατί ξεφεύγετε κατά αυτόν τον τρόπο από τις δημοκρατικές διαδικασίες;
Αντί να ντρέπεστε, λέτε τέτοια πράγματα.
Γιατί λέτε ψέματα, όταν ο ίδιος ο Πρωθυπουργός…
Κύριε Γιαννούλη, σας παρακαλώ πάρα πολύ! Είστε μετά ομιλητής. Θα πείτε την άποψή σας και με σεβασμό θα σας ακούσουν όλοι. Σας παρακαλώ πάρα πολύ!
Αυτή είναι άποψή τους για τον διάλογο: φωνές και εκτροπές.
Κύριε Λιβανέ, σας παρακαλώ.
Γιατί, όταν ο ίδιος ο Πρωθυπουργός τοποθετείται και καλεί τον κ. Τσίπρα να πάνε μαζί με την Πρόεδρο της Δημοκρατίας να τιμήσουν τους αδικοχαμένους συμπολίτες μας, εσείς φεύγετε; Γιατί; Δώστε μας απαντήσεις. Γιατί έρχεται ο κ. Τζανακόπουλος και ψευδώς λέει ότι δεν είναι τάχα μου, δήθεν, του Πρωθυπουργού η απόφαση για την αποζημίωση; Δώστε μας απαντήσεις, αντί να φωνάζετε. Κι αν θέλετε να πάμε και λίγο παρακάτω, αφού σηκώσατε τους τόνους και κυλιστήκατε κατά αυτόν τον τρόπο στη λάσπη σήμερα, για πείτε μας: Τι λέει το κόμμα σας για την ανάρτηση του κ. Μάρδα πριν από λίγες ώρες; Τι λέει το κόμμα σας για τον υπουργό σας; Λέει διάφορα εκεί για τον κορωνοϊό στην Ελλάδα και για τους θανάτους του κορωνοϊού στην Ελλάδα και στην Ευρώπη και έρχεται και λέει μετά ο πρώην υπουργός του ΣΥΡΙΖΑ: «Για να υπολογιστεί το συνολικό κόστος σε ζωές ή άλλως η αποτελεσματικότητα των μέτρων της περιόδου, δηλαδή της Κυβέρνησης εδώ, θα είναι σκόπιμο να προσμετρηθούν στα θύματα από τον κορωνοϊό και τα θύματα, οι αυτοκτονίες.». Δηλαδή, προβλέπει ο Μάρδας τις αυτοκτονίες - και εσείς τον κρατάτε στο κόμμα σας - της κρίσης του lockout της μορφής που επιλέχθηκε. Θα τον καταδικάσετε εσείς που φωνάζετε και κάνετε τους έξυπνους ή θα έρθει πίσω ο Τζανακόπουλος να πάρει εντολή από τον κ. Τσίπρα, για να καταδικάσει τον κ. Μάρδα ή έστω τις μολότοφ ή τον κ. Κυρίτση που τον έχετε ακόμα στο κόμμα σας;
Κύριε συνάδελφε...
Σας παρακαλώ, γιατί το κάνετε αυτό, κύριε Γιαννούλη; Σας παρακαλώ, κύριοι συνάδελφοι.
Θα τα διαγράψετε αυτά.
Κύριε Πολάκη, σας παρακαλώ.
Αυτή την μπούρδα που είπε…
Μετά να τα πείτε εσείς, αφού θα μιλήσετε. Κάντε υπομονή δυο λεπτά. Είναι αντιδεοντολογικό αυτό που κάνετε, όπως έκαναν αυτό πριν στον κ. Τζανακόπουλο. Σας παρακαλώ!
Πριν φύγει αντρίκεια από την Αίθουσα, εγκάλεσε και την Υπουργό Παιδείας για την τροπολογία της. Και τι είπε τώρα; Πρώτον, κάτι το οποίο προφανώς δεν στέκει. Και δεύτερον, κάτι το οποίο ήδη απάντησε η κ. Κεραμέως, όταν ήταν μέσα στην Αίθουσα. Δεν υπάρχει καταγραφή, μόνο ζωντανή αναμετάδοση και όλη η επιλογή η νομική είναι σύμφωνα με την ευρωπαϊκή νομολογία και μετά από εκτενή διαβούλευση. Γιατί πάλι λάσπη; Γιατί πάλι ψέματα; Πριν από λίγες ώρες, όταν είπα ότι ο κ. Βελόπουλος λέει και σωστές ιδέες, σηκώθηκε ο εκπρόσωπός σας πάλι και με σαρδόνιο χαμόγελο και ειρωνεία με ρώτησε: Ποιες από αυτές είναι που συμφωνεί η Νέα Δημοκρατία με την Ελληνική Λύση; Το επανέλαβε και ο κ. Χήτας πριν από λίγο. Ο λόγος για τον οποίο έκανα αυτό το σχόλιο - ήταν η μόνη του παρέμβαση σήμερα το πρωί, εκτός από αυτή την καταπληκτική παρέμβαση που έκανε πριν από λίγα λεπτά - είναι γιατί δεν αντιλαμβάνεται την έννοια του διαλόγου. Διότι δεν αντιλαμβάνεται ότι μία κυβέρνηση ή ένα κόμμα μπορεί να έχει ανοιχτά τα αυτιά της και να ακούσει κι άλλες ιδέες από άλλα κόμματα, ακόμα και αν διαφωνεί ιδεολογικά ή πολιτικά. Εγώ, λοιπόν, έχω να του πω ότι παρ' όλα αυτά και παρ' όλα όσα είπε και παρ΄ότι σηκώνει τους τόνους και ρίχνει την κουβέντα μας σε ολισθηρές διαδρομές, ακόμα και αν εκείνος, ακόμα και αν ο ΣΥΡΙΖΑ είχε μία καλή ιδέα, εμείς θα την υιοθετούσαμε, πολλώ δε μάλλον ιδέες όπως είπε πριν ο αρχηγός της Ελληνικής Λύσης που αφορούν στα ελληνικά προϊόντα, που αφορούν στην άρση του εμπάργκο προς τη Ρωσία για ορισμένα αγροτικά προϊόντα. Επίσης, ορθή ήταν η τοποθέτησή του για αξιοποίηση των κατασχεμένων οχημάτων στρατιωτικού τύπου, που ήταν δεσμευμένα από τις τελωνειακές αρχές και πλέον φρουρούν τα σύνορά μας στον Έβρο. Αυτά για κάποια που είπε σήμερα, γιατί μπορεί να έχει πει κι άλλα. Το θέμα είναι ο κ. Τζανακόπουλος και ο κ. Τσίπρας ποιες σωστές τοποθετήσεις κάνουν εδώ μέσα που μπορεί να είναι χρήσιμες για την ελληνική κοινωνία. Θέλω να δώσω και λίγες απαντήσεις ακόμα σε άλλο ύφος, σε άλλο τόνο στους Αρχηγούς των κομμάτων που μίλησαν πριν. Η κ. Γεννηματά κατέθεσε συγκεκριμένες προτάσεις για το μεταναστευτικό, μιλώντας για ανυπαρξία πολιτικής από την Κυβέρνηση Νέας Δημοκρατίας, προτάσεις όμως που σε μεγάλο βαθμό είναι πάγιες θέσεις της Ελλάδας, εκπεφρασμένες ήδη τόσο τον Πρωθυπουργό όσο και από τους παριστάμενους υπουργούς. Η ταυτόχρονη παρουσία των επικεφαλής των θεσμών της Ευρωπαϊκής Ένωσης στον Έβρο δεν ήταν δημόσιες σχέσεις, αγαπητοί συνάδελφοι του Κινήματος Αλλαγής. Ως προς τους συντηρητικούς κύκλους που ανέφερε, θυμίζω ότι στον Έβρο σήμερα, αυτή τη στιγμή περιπολούν Γερμανοί και Αυστριακοί στρατιώτες μεταξύ άλλων, όπως επίσης και στα θαλάσσια σύνορα μας η Frontex τόσο με σκάφη όσο και με συμμετοχή Ευρωπαίων πολιτών, Ευρωπαίων υπαλλήλων, συμμετέχει και βοηθά το ελληνικό Λιμενικό και το Πολεμικό Ναυτικό με έμπρακτα αποτελέσματα. Απετράπησαν επτακόσιοι περίπου παράνομοι μετανάστες και δεκαεπτά αποτυχημένες απόπειρες μεταφοράς τους μέσα στον τελευταίο μήνα. Ο Γενικός Γραμματέας του ΚΚΕ υποστήριξε σε μία αποστροφή του λόγου του ότι η Κυβέρνηση δρα με τσιράκια δημοσιογράφους, βάλλοντας κατά της εργατικής τάξης. Ξέρετε, αγαπητοί συνάδελφοι, ότι η παράταξή μας - και η Κυβέρνηση, βεβαίως, αλλά εγώ μιλάω για την παράταξή μας - σέβεται απόλυτα τον θεσμικό και εθνικό ρόλο του Κομμουνιστικού Κόμματος και βεβαίως, σεβόμαστε απόλυτα και τον Γενικό Γραμματέα, τον κ. Κουτσούμπα. Επίσης, σεβόμαστε και τον αγώνα των εργαζομένων παντού και ειδικά σε χώρες όπως η Τουρκία, που συχνά καταπατά ανθρώπινα, εργασιακά, αλλά και πολιτικά δικαιώματα. Η Νέα Δημοκρατία δεν έχει κανένα λόγο να λειτουργεί έμμεσα - δεν το έκανε ποτέ - ούτε να χρησιμοποιεί τσιράκια. Και βεβαίως δεν ακολουθεί τις υποδείξεις κανενός. Αναφέρθηκε ο Γενικός Γραμματέας του ΚΚΕ και στον πολιτισμό, όπως και ο συμπαθέστατος κ. Γρηγοριάδης, όπως και άλλοι συνάδελφοι. Μην υπερβάλλετε, κυρίες και κύριοι της Αντιπολίτευσης. Έχετε την ίδια ευαισθησία για τους καλλιτέχνες, όπως έχουμε και εμείς. Και βέβαια έχουμε την ίδια ευαισθησία για τους καλλιτέχνες όσο έχουμε και για τους υπόλοιπους Έλληνες πολίτες. [[Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή]] Εν συντομία, θα πω ποια είναι αυτή η πρόταση, η εφαρμοσμένη πολιτική του Υπουργείου Πολιτισμού και θα την καταθέσω κιόλας, αν θέλει να την διαβάσει ο κ. Γρηγοριάδης και εσείς. Είναι μια ολοκληρωμένη στρατηγική διαχείρισης για τους ανθρώπους του πολιτισμού, πάνω - κάτω 100 εκατομμυρίων, εκ των οποίων 60 εκατομμύρια πάνω - κάτω αφορούν σε οριζόντια μέτρα στήριξης και άλλα 40 εκατομμύρια σε αναπτυξιακά μέτρα. Αν θέλετε, μπορείτε να τη δείτε μετά και να συζητήσουμε επί της ουσίας και αν υπάρχουν καλύτερες προτάσεις, η Κυβέρνηση θα τις κοιτάξει. Θα αφήσω όλα τα άλλα και θα κλείσω με ένα τελευταίο. Μας κατηγόρησαν και ο ΣΥΡΙΖΑ, αλλά και η κ. Γεννηματά, ο ΣΥΡΙΖΑ για πάρτι προσλήψεων μετακλητών, η κ. Γεννηματά ότι χτίζουμε κομματικό στρατό μετακλητών. Κοντά υπήρξε και Βουλευτής του Κινήματος Αλλαγής που μας ανακάλεσε στην τάξη γιατί διορίζουμε μετακλητούς. Επειδή όλοι γνωριζόμαστε, το να έρχεται το ΠΑΣΟΚ ή η μετεξέλιξη του ΠΑΣΟΚ να κατηγορεί οποιαδήποτε κυβέρνηση για προσλήψεις και για διορισμούς και για ρουσφέτια, νομίζω ότι αυτό δεν χωράει απάντησης! Όμως εγώ θέλω να πω ότι καλό είναι να μην κρίνουν οι Βουλευτές και η Αντιπολίτευση εξ ιδίων τα αλλότρια. Ο ίδιος ο Υπουργός διαφώνησε με αυτή την τακτική πρακτικά. Είπε ότι θέλει ένα Υπουργείο που να λειτουργεί και γι' αυτό χρειάζεται να κάνει κάποιες προσλήψεις, οι οποίες θα έχουν τελικό σημείο τον Δεκέμβριο του 2021. Εσείς όταν κυβερνούσατε, κυρίες και κύριοι του ΣΥΡΙΖΑ, είχατε ταυτίσει ουσιαστικά το Υπουργείο Μεταναστευτικής Πολιτικής με τις μη κυβερνητικές οργανώσεις. Από τα 1,9 δισ. που είχατε να διαχειριστείτε, το 83%, περίπου 1,3 δισ. με 1,5 δισ., το δώσατε σε ΜΚΟ και σε διεθνείς οργανισμούς. Εσείς ουσιαστικά είχατε φτιάξει, λοιπόν, ένα Υπουργείο ΜΚΟ με έναν ΠΕ Νομικών και σε τριάντα τρεις θέσεις στο τεχνικό τμήμα με μόνο τέσσερις υπαλλήλους.
Κύριε συνάδελφε, ολοκληρώστε.
Ναι, κύριε Πρόεδρε, κλείνω με αυτό. Με συγχωρείτε, αλλά είχαμε τις διακοπές. Σοβαρολογείτε; Όταν κάποιος θέλει να κάνει σοβαρή πολιτική και ξαναφτιάχνει αυτό το Υπουργείο, που ορθώς είχατε εσείς και λειτουργούσατε, μπορεί αυτό να λειτουργήσει χωρίς ανθρώπους, χωρίς ανθρώπινο δυναμικό; Η πρόθεση της Κυβέρνησης, η οποία εκφράστηκε από τους Υπουργούς, είναι να έχουμε μία αποτελεσματική εθνική πολιτική και διοίκηση, ένα ισχυρό Υπουργείο και ισχυρούς Υπουργούς. Αυτό και κάνουμε. Εσείς απλά λαϊκίζετε. Θα ήθελα, κλείνοντας, να πω σε αυτό ακριβώς το πλαίσιο και να προτείνω στους Υπουργούς να έχουν έναν ασφυκτικότερο έλεγχο πάνω στους διεθνείς οργανισμούς και στο ΔΟΜ και να τους συντονίζουμε λίγο καλύτερα, γιατί στην ιδιαίτερη πατρίδα μου, στο Μεσολόγγι - από όπου προέρχομαι - οι ιστορικά φιλελεύθεροι πολίτες εκεί φιλοξενούν με αλληηλεγγύη και ανθρωπισμό εδώ και δύο χρόνια περίπου τριακόσιους πρόσφυγες στο ένα από τα δύο ξενοδοχεία της πόλης. Προσφάτως ο ΔΟΜ στη λίστα του έβαλε και το δεύτερο ξενοδοχείο της πόλης - δύο έχει μόνο η πόλη! - σε αυτά τα οποία θα χρηματοδοτήσει, θα νοικιάσει για να φύγουν άνθρωποι από τα νησιά, που όλοι το θέλουν. Θα πρέπει να υπάρχει ένας καλύτερος συντονισμός, γιατί αντιλαμβανόμαστε ότι η προσπάθειά μας να ανακουφίσουμε τα νησιά δεν μπορεί να έρχεται και να αντιστρατεύεται τα συμφέροντα των πόλεων της υπόλοιπης Ελλάδας, είτε αυτά αφορούν σε αναπτυξιακά ζητήματα, όπως τον τουρισμό, είτε και σε ζητήματα υγείας.
Κύριε συνάδελφε, θα ξεπεράσετε τον κ. Τζανακόπουλο τώρα πια στον χρόνο.
Κύριε Πρόεδρε, συγγνώμη για την υπέρβαση, αλλά παρασύρθηκα και εγώ από τον κ. Τζανακόπουλο. Με αυτές τις σκέψεις κλείνω και σας ευχαριστώ πολύ για την υπομονή.
Κύριε Πρόεδρε, να μην εξαντλείτε την αυστηρότητά σας στους ομιλητές.
Κύριοι συνάδελφοι, έτσι είναι. Οι Κοινοβουλευτικοί Εκπρόσωποι εκπροσωπούν την ηγεσία των κομμάτων μας ενίοτε! Τον λόγο έχει ο κ. Κεγκέρογλου, Κοινοβουλευτικός Εκπρόσωπος του Κινήματος Αλλαγής, για έξι λεπτά όμως.
Κυρίες και κύριοι συνάδελφοι, συζητάμε σήμερα ένα νομοσχέδιο που δίνει την ευκαιρία για μία συζήτηση εφ' όλης της ύλης. Ο εκπρόσωπος της παραδοσιακής πελατειακής αντίληψης για τη διαχείριση της πολιτικής, που δεν είναι άλλος από τον εκπρόσωπο της Νέας Δημοκρατίας, μας θύμισε σήμερα με την τοποθέτησή του, μετά βεβαίως από τις διατάξεις που περιλαμβάνει το νομοσχέδιο, ότι αυτό που νόμιζαν οι Έλληνες, ότι δηλαδή άλλαξε η παραδοσιακή Δεξιά και πλέον είναι εκσυγχρονιστική, ότι ασπάστηκε όχι μόνον τους κανόνες του ΑΣΕΠ, αλλά και τη διαφάνεια και την αξιοκρατία, ήταν μια αυταπάτη. Μας το επιβεβαίωσε ο κ. Λιβανός πριν από λίγο, που αντί να τηρήσει μια στάση χαμηλών τόνων με τα επιχειρήματα που είπαν άλλοι συνάδελφοί του από τη Νέα Δημοκρατία, ότι είναι έκτακτες καταστάσεις - τι να κάνουμε; - έκανε και επίθεση για να μας πει ότι αυτό που υποσχέθηκαν προεκλογικά, κρίνοντας και κατακρίνοντας το ΣΥΡΙΖΑ μαζί μας για τους μετακλητούς και είπαν τέλος οι μετακλητοί και η θέσπισή τους με αυτό το νομοσχέδιο είναι συνέπεια προεκλογικών λόγων και δεν είναι επιστροφή σε παλαιοκομματικές αντιλήψεις, σε πελατειακές σχέσεις. Διακόσιοι ενενήντα έξι μετακλητοί, εκτός από την κεντρική υπηρεσία, κύριε Λιβανέ! Έχουμε ένα νομοσχέδιο όπου πραγματικά είναι εικονική η αντιπαράθεσή σας με το ΣΥΡΙΖΑ και στα ζητήματα πολιτικής για τη μετανάστευση και στα ζητήματα διαχείρισης, γιατί ακολουθείτε απόλυτα την πεπατημένη. Συνεχίζετε με τον τρόπο που διαχειρίστηκαν και αυτοί και το θέμα της διοίκησης και το θέμα της ανάθεσης των δημοσίων συμβάσεων. Το άρθρο 96 του νόμου του ΣΥΡΙΖΑ του 2016, που θέσπισε τις θέσεις διοικητών κ.λπ., κ.λπ., που θέσπισε διαδικασίες κατ' εξαίρεση και κατά παρέκκλιση είναι αυτό που συνεχίζεται με το άρθρο 56 και αποτελεί τη μακροβιότερη πολιτική της χώρας για το μεταναστευτικό. Ποιο; Το κακό πρότυπο της διαχείρισης των δημόσιων υποθέσεων. Είναι το άρθρο 11 του ν.4375/2016 που, όταν προέβλεψε τη στελέχωση των Κέντρων Υποδοχής με διοικητές κ.λπ., η Νέα Δημοκρατία όχι μόνο κατήγγειλε, αλλά ζήτησε και ονομαστική ψηφοφορία εναντίον αυτού του άρθρου. Πού είναι σήμερα αυτή η Νέα Δημοκρατία; Σήμερα έρχεται και λέει το εξής: «Μωρέ, καλό είναι το άρθρο που θέσπισε ο ΣΥΡΙΖΑ, το διευρύνω κιόλας, αυξάνω και το μηνιάτικο των διοικητών, βάζω και υποδιοικητές, βάζω και πέντε συμβούλους στον καθένα και τους κάνω τριακόσιους, προκειμένου να προχωρήσουν τα πράγματα». Τα επιχειρήματα, οι επικλήσεις του επείγοντος μέχρι ένα σημείο έχουν βάση για να σταθούν. Δεν μπορεί δέκα μήνες να είστε Κυβέρνηση, να έχετε αλλάξει επτά φορές πολιτική για το αν θέλετε Υπουργείο ή όχι, μια έχετε εθνικό συντονιστή, μια έχετε συναρμόδια υπουργεία, μια έχετε αναπληρωτή στο Υπουργείο Προστασίας του Πολίτη, ξαναϊδρύετε το Υπουργείο Μετανάστευσης και έρχεστε σήμερα και αντί να κάνετε μια αυτοκριτική, αντί με σεμνότητα και ταπεινότητα να πείτε ότι λόγω έκτακτων συνθηκών συνεχίζουμε να έχουμε αυτό, θέλετε να βγείτε και από πάνω. Λοιπόν, κύριοι, σας ράπισε δεόντως ο πρόεδρος της Ανεξάρτητης Αρχής Δημοσίων Συμβάσεων στην επιτροπή, το ίδιο και ο Συνήγορος του Πολίτη. Δεν μπορεί να συνεχίζεται η κατά παρέκκλιση πολιτική και να επικαλείστε μονίμως το κατεπείγον και το έκτακτο, διότι η μόνιμη επίκληση του εκτάκτου, το καθιστά μη έκτακτο εκ των πραγμάτων. Δεν μπορεί για ένα θέμα, το μεταναστευτικό, που αποτελεί παγκόσμιο πρόβλημα, που οφείλεται στους πολέμους, στη φτώχεια, στην περιβαλλοντική κρίση, αλλά και στις πανδημίες όπως ο κορωνοϊός και το οποίο έχει μόνιμα χαρακτηριστικά, όπως μόνιμες είναι και οι αιτίες του, να πείτε ότι είναι κάτι προσωρινό. Οι μεγάλοι ισχυροί της γης λένε ότι έχουν ξεφορτώσει στην Ευρώπη, η οποία σηκώνει το βάρος το μεγαλύτερο λόγω και του καλού βιοτικού επιπέδου του ευρωπαϊκού κοινωνικού μοντέλου, αλλά λόγω και του ότι είναι ο πόλος έλξης δύο ηπείρων, Αφρικής και Ασίας, και αυτό με τη σειρά του σε έναν σημαντικό βαθμό μεταφέρεται στην Ελλάδα, γιατί η Ευρώπη έχει συμφωνήσει μέσω της ετεροβαρούς συμφωνίας με τον Ερντογάν και την Ελλάδα, δυστυχώς η Ελλάδα να πληρώσει τη νύφη. Και αυτό ήταν που έπρεπε να έχετε βάλει στόχο από την πρώτη μέρα. Είχατε πει ότι θα θέσετε θέμα. Δεν το θέσατε. Τιμάτε την υπογραφή του κ. Τσίπρα. Εντάξει, αν θεωρείτε ότι το να ακολουθείτε την πεπατημένη σε αυτή την πολιτική είναι συνέπεια της χώρας σωστή, ε τότε να την ακολουθήσετε και σε άλλα. Έχουμε πάρα πολλά ζητήματα σε σχέση με αυτό το νομοσχέδιο. Δεν είναι μόνο ο χαρακτήρας του Υπουργείου μετακλητών. Οι εργαζόμενοι σάς κατακεραυνώνουν μέσα από τις τοποθετήσεις τους, προκειμένου να καταδείξουν την ανάγκη και αυτοί για ένα μόνιμο οργανόγραμμα που χρειάζεται και αντί των διάσπαρτων διατάξεων, όπως λένε χαρακτηριστικά, που συστηματικά παραβιάζουν το Σύνταγμα. Δεν είναι μόνο η αδιαφάνεια στη διαχείριση των κονδυλίων. Η θέσπιση μόνο του όρου «απόρρητα κονδύλια», του όρου «απόρρητες συμβάσεις» και της «μονιμότητας της κατά παρέκκλιση», είναι αιτίες που μας κάνουν όχι απλά να μην το ψηφίσουμε, αλλά να ζητήσουμε και ονομαστική ψηφοφορία επί των συγκεκριμένων άρθρων. Όχι μόνο συνεχίζετε την πεπατημένη στα συγκεκριμένα άρθρα που βρήκατε, αλλά διευρύνετε κιόλας το πεδίο εφαρμογής των απόρρητων συμβάσεων και το επεκτείνετε και χρονικά μέχρι το 2021. Για πέστε μας τώρα, αλήθεια, την επέκταση μέχρι το 2021 νόμων που αφορούν έκτακτες καταστάσεις πώς ακριβώς την εννοείτε, ότι κάτι που θα συμβεί το 2021 είναι ένα έκτακτο γεγονός και γι' αυτό από σήμερα επεκτείνω την ισχύ των διατάξεων που αφορούν έκτακτα γεγονότα; Πώς ακριβώς είναι έκτακτα γεγονότα αυτά τα οποία θα συμβούν μέχρι το 2021; Και θα ήθελα να πω μια κουβέντα για την υγειονομική κρίση.
Παρακαλώ, κύριε συνάδελφε, ολοκληρώστε.
Ναι, κύριε Πρόεδρε, ολοκληρώνω. Έχει σχέση με το θέμα που έχει να κάνει με τις δομές. Μην αυταπατάσθε. Ο κίνδυνος δεν εξέλιπε. Αυτό που συνέβη στο Κρανίδι, που είναι μία οργανωμένη δομή, αντιμετωπίστηκε και ήταν σχετικά εύκολο. Αν κάτι αντίστοιχο συμβεί σε δομές όπως η Μόρια, πραγματικά θα λειτουργήσει ως υγειονομική βόμβα. Γιατί δεν προχωράτε σε ομαδικά τεστ, τουλάχιστον γι' αυτούς οι οποίοι μεταφέρονται; Σήμερα είναι λίγοι, αύριο μπορεί να είναι περισσότεροι αυτοί που μεταφέρονται. Ομαδικά τεστ σε όλους όσοι μετακινούνται και μεταφέρονται. Δεν υπάρχει άλλη λύση, κύριε Υπουργέ, για να αντιμετωπίσουμε τα πράγματα. Εμείς για τελευταία φορά σάς καλούμε να αποσύρετε τις επίμαχες διατάξεις, να καταργήσετε όλες τις κατά παρέκκλιση διατάξεις που θέσπισε η προηγούμενη κυβέρνηση, τις οποίες είχατε καταψηφίσει και είχατε καταγγείλει - όταν βέβαια ήσασταν αντιπολίτευση - και σήμερα να έρθετε να πείτε: «Ναι, τα υπόλοιπα θέτω για ψηφοφορία», προκειμένου και εμείς να συνδράμουμε. Με αυτά, όμως, μέσα στο νομοσχέδιο δεν το ψηφίζουμε. Κάνει κακό στη χώρα, υπονομεύει την προσπάθεια για μία καλή διαχείριση του μεταναστευτικού. Ευχαριστώ.
Ευχαριστούμε. Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Θανάσης Παφίλης.
Η Κυβέρνηση συστήνει αυτοσυγκράτηση και πειθαρχία στους εργαζόμενους, στον λαό. Βεβαίως πρέπει να παίρνονται αυτά τα μέτρα ασφάλειας, συμφωνούμε. Και βεβαίως η Βουλή έχει τη δυνατότητα, κυρίες και κύριοι, να παίρνει αυτά τα μέτρα και να κάνει και απολυμάνσεις. Έχετε πάει στους εργασιακούς χώρους; Είναι κόλαση. Κυριολεκτικά κόλαση. Δεν υπάρχει κανένα μέτρο, μα κανένα! Και δεν σας το λέμε θεωρητικά. Κάθε μέρα κάνουμε περιοδείες, όπως ξέρετε εμείς στο Κομμουνιστικό Κόμμα. Και ξεκινάμε από αυτό, καλώντας τους εργαζόμενους να τηρούν αποστάσεις και ρωτάς: Σας δίνουν μάσκες; Όχι. Υπάρχουν απολυμαντικά; Όχι. Κανένα μέτρο. Πουθενά. Και η τύχη βέβαια μέχρι τώρα ίσως έχει βοηθήσει. Αναφέρομαι στους εργασιακούς χώρους. Το δεύτερο είναι ότι ζητάτε αυτοσυγκράτηση από τον κόσμο - είμαστε σε ειδικές συνθήκες - και η Κυβέρνηση είναι ασυγκράτητη, κυριολεκτικά! Βρήκαμε παπά, να θάψουμε καμμιά δεκαριά. Άλλα είχαμε συμφωνήσει σε αυτή τη διαδικασία της υγειονομικής κρίσης. Νομοσχέδια μεγάλης σημασίας, όπως παραδείγματος χάριν το προηγούμενο, αυτό του Υπουργείου Περιβάλλοντος, που επηρεάζουν τη ζωή όλων των εργαζομένων - δεν είναι τόσο απλό, πέρα από τα γενικότερα ζητήματα - το προσφυγικό σήμερα, που είναι σοβαρό νομοσχέδιο και το φέρνετε fast track. Γιατί; Τι σας πείραζε; Γιατί δεν το αφήνατε να γίνει και δεύτερη συζήτηση επί των άρθρων;
Κανονικότατα ήρθε. Τρεις, τέσσερις συνεδριάσεις.
Συγγνώμη, συγγνώμη. Μη διαμαρτύρεστε, κύριε Μηταράκη. Σας άκουσα κι εσάς και τον κ. Κουμουτσάκο. Το πάτε μια διαδικασία «ψεκάστε, σκουπίστε, τελειώσατε». Τι σας πείραζε; Ήταν τόσο επείγοντα όλα αυτά; Με κορυφαίο, βέβαια, απαράδεκτο - και θα το πληρώσετε, θυμηθείτε με - το νομοσχέδιο για την παιδεία. Καλά, μέσα σε αυτή την κρίση που μαθητές, γονείς, εκπαιδευτικοί έζησαν και ζουν μία κατάσταση που είναι πρωτοφανής, τώρα αλήθεια βρήκατε να φέρετε αυτό το νομοσχέδιο; Καλά, δεν ντρέπεστε; Δεν υπολογίζετε τις αγωνίες που ζουν όλες οι οικογένειες και ιδιαίτερα οι λαϊκές οικογένειες μέσα σε αυτή την κρίση; Και το απόγειο της αναισθησίας είναι ότι υπάρχει και άρθρο που αυξάνει τον αριθμό των μαθητών μέσα στις αίθουσες. Και έρχεται σήμερα το Υπουργείο Παιδείας και περιμέναμε να μας ανακοινώσει το τι μέτρα θα παρθούν αναλυτικά - όταν ανοίξουν και αν ανοίξουν τα σχολεία - για να διασφαλιστεί η υγεία εκπαιδευτικών, μαθητών και κατά συνέπεια γονιών και του πληθυσμού, γιατί είναι εκατοντάδες χιλιάδες οι μαθητές. Αντ' αυτού έρχεται με μια τροπολογία που μετατρέπει το σχολείο σε ριάλιτι, σε βig βrother. Απαράδεκτη! Η σχολική ζωή δεν είναι σίριαλ, ούτε ριάλιτι για να στήσεις τηλεοράσεις και να μεταδίδεις. Ανοίγει επικίνδυνους δρόμους στην εκπαιδευτική διαδικασία. Δεν πατάει σε κανένα παιδαγωγικό κριτήριο, διότι το σχολείο είναι και οικοδόμηση σχέσεων μαθητών, εκπαιδευτικών. Δεν έχει καμμία σχέση με τη διδασκαλία από μακριά, που είναι διαφορετικό πράγμα και βέβαια παραβιάζει προσωπικά δεδομένα. Δεν θέλω να τα αναλύσω, είναι γνωστά. Αποσύρετέ το τώρα. Όχι αύριο, τώρα, απόψε! Καλούμε την Υπουργό να έρθει και να αποσύρει την τροπολογία. Αν δεν το κάνει, θα σας πούμε ότι πρώτον, δεν συμφωνεί κανένας από τους εκπαιδευτικούς. Άλλο το πώς θα εκφραστεί πολιτικά με τις παρατάξεις που υπάρχουν. Δεύτερον, αυτό που λέμε εμείς, τα όργανα των εκπαιδευτικών, να αποφασίσουν να μην το εφαρμόσουν. Απειθαρχία, ανυπακοή. Δεν θα μετατρέψετε σε τηλεοπτικό σόου τη διδασκαλία. Κι έχει τεράστιες συνέπειες. Σκεφτείτε το ξανά αυτό. Τέθηκε το θέμα της «MARFIN». Κύριε Πρόεδρε, θα με αφήσετε να μιλήσω περισσότερο. Κι αν μου πείτε για τον χρόνο, το λέω εκ των προτέρων, οι Υπουργοί μίλησαν διπλάσιο χρόνο. Όταν δύο Υπουργοί μιλάνε διπλάσιο χρόνο ενώ έχουν μιλήσει πολιτικοί αρχηγοί, λογικό είναι να μιλήσει περισσότερο και ο Κοινοβουλευτικός Εκπρόσωπος κάθε κόμματος. Σας το είπα πριν και με τον κ. Κεγκέρογλου, σας έκανα νόημα να μην τον κόβετε, να τον αφήσετε να απαντήσει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτή είναι η απάντηση; Το λέω για να έχουμε και λίγο χιούμορ. Δεύτερον, Marfin. Ακούστε: Την ώρα που στήθηκαν φιέστες για να πάμε όλοι μαζί, εμείς είπαμε όχι. Όχι ότι δεν θα πάμε. Θα πάμε. Όμως, όχι όλοι μαζί. Πρώτον, γιατί δεν έχουμε όλοι τις ίδιες ευθύνες. «Έσκασε» κι αυτό που έκανε το Υπουργείο Εργασίας με το Υπουργείο Προστασίας του Πολίτη. Κι όταν έγινε ο χαμός, αναγκάστηκε η Κυβέρνηση να το πάρει πίσω, να πει ότι δεν θα ασκήσει αναίρεση. Εμείς γιατί σας λέμε υποκριτές; Δέκα χρόνια τρεις κυβερνήσεις, Νέας Δημοκρατίας, ΠΑΣΟΚ, Νέας Δημοκρατίας, ΣΥΡΙΖΑ, που βγαίνει στα κεραμίδια τώρα. Πέντε χρόνια και άλλα πέντε από πριν είναι δέκα με τις άλλες κυβερνήσεις. Πού είναι οι φυσικοί και οι ηθικοί αυτουργοί; Δεν μπορείτε να τους βρείτε; Δεν ξέρετε; Δεν υποψιάζεστε τίποτα; Προβοκάτσια ήταν. Στημένοι. Εμείς δεν μπορούμε να πούμε από ποιον. Λειτούργησε καταλυτικά, σαν βόλι θα έλεγα στο αναπτυσσόμενο εργατικό και λαϊκό κίνημα. Δεν είχε ευθύνες η τράπεζα που δεν είχε εξόδους διαφυγής; Πού είναι οι ευθύνες της; Επομένως, γι' αυτό λέμε τέλος η υποκρισία για όλους σας που κυβερνήσατε. Να πω και κάτι ακόμα για το Παιδείας που ξέχασα. Η Διαμαντοπούλου το έφερε τον Αύγουστο που ήταν ο κόσμος σε διακοπές, ο Γαβρόγλου τη Μεγάλη Εβδομάδα, εσείς στον κορωνοϊό. Μπράβο σας, είστε άπαιχτοι κυριολεκτικά. Ξεπερνάει ο μαθητής τον δάσκαλο και γίνεται καλύτερος από τον δάσκαλο. Τώρα για το νομοσχέδιο και το προσφυγικό, αναλύθηκαν οι πλευρές από τον Γενικό Γραμματέα του Κόμματός μας, από τη Μαρία Κομνηνάκα που μίλησε για τα άρθρα κ.λπ.. Εγώ μερικές γενικές πολιτικές επισημάνσεις θα κάνω και θα απαντήσω. Εμείς θεωρούμε ότι κινείται σε αντιδραστική κατεύθυνση. Και μάλιστα δεν πρόκειται να αντιμετωπίσει το προσφυγικό. Μην έχετε αυταπάτες ότι θα το αντιμετωπίσει. Γιατί δεν θα το αντιμετωπίσει; Διότι το προσφυγικό έχει αιτίες. Κι αν οι αιτίες δεν σταματήσουν, θα συνεχίζεται και μάλιστα θα οξύνεται και στις αιτίες, κυρίες και κύριοι που κυβερνήσατε και κυβερνάτε, είστε συνυπεύθυνοι. Δεν μπορεί να παριστάνετε τον Πόντιο Πιλάτο και να μας λέτε εδώ ότι είναι γεωπολιτική κρίση. Τι γεωπολιτική κρίση; Ποιος εξαπολύει τους πολέμους; Το ΝΑΤΟ, οι Ηνωμένες Πολιτείες, η Ευρωπαϊκή Ένωση. Ναι ή όχι; Με αυτούς δεν είστε όλοι; Και ο ΣΥΡΙΖΑ μάλιστα ασθμαίνοντας έφτασε να σας ξεπεράσει παραπέρα και να πει ότι το ΝΑΤΟ είναι καλό σήμερα. Εσείς σε συμμετείχατε σε όλα όσα σας ζήτησαν οι «σύμμαχοι»; Αυτό δεν έφερε ένα κομμάτι, το μεγαλύτερο, της προσφυγικής κρίσης; Επομένως, τι μας παριστάνετε τώρα; Αυτό το λέω χωρίς να αμφισβητώ την ευαισθησία του καθενός. Ειλικρινά, το λέμε ευθέως αυτό, ότι υπάρχει διάθεση να λύσει ένα πρόβλημα. Όμως, στην πολιτική δεν μετράνε αυτά. Μετράνε τα αποτελέσματα από τη δική σας πολιτική. Υπάρχει απόφαση που δεν στηρίξατε και εσείς του ΣΥΡΙΖΑ που φωνάζετε; Μέχρι την Πρεσβεία της Συρίας τη διώξατε από εδώ που θα μπορούσε να υπάρξει μια συνεννόηση. Γιατί; Διότι το απαίτησαν οι Ευρωπαίοι και οι Αμερικάνοι. [[Στο σημείο αυτό την Προεδρική ΄Εδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Τα ίδια έκανε και η Νέα Δημοκρατία όλον αυτόν τον καιρό. Υπάρχει πολιτική απόφαση που δεν υπογράψατε ή στρατιωτική απόφαση ΝΑΤΟ, Ευρωπαϊκής Ένωσης που δεν συμμετείχατε σε όσους το ζήτησαν; Αφγανιστάν, Ιράκ, Συρία, Λιβύη. Φωνάζετε σήμερα. Αν δεν κάνω λάθος, δεν ξέρω αν ισχύει, έφτασαν οι Λίβυοι πρόσφυγες στην Κρήτη. Δεν ξέρω αν ισχύει, κύριε Μηταράκη. Δεν ισχύει; Μπορεί να ήταν λανθασμένο. Ωστόσο, όμως, αν ξεσπάσει κι από εκεί ένα κύμα πού θα πάει; Δεύτερον, είστε δεσμευμένοι γιατί έχετε ψηφίσει το Δουβλίνο ΙΙ. Το ψηφίσατε ή όχι;
Τώρα όμως, κλείστε, κύριε Παφίλη.
Αφήστε με, κύριε Πρόεδρε, οι Υπουργοί μίλησαν...
Όχι, δεν μπορώ να σας αφήσω.
Με συγχωρείτε, δύο Υπουργοί μίλησαν διπλάσιο χρόνο.
Τώρα, με συγχωρείτε, αλλά έχει μιλήσει ο Πρόεδρός σας.
Τώρα μου τρώτε και τον χρόνο. Συνεχίζω, λοιπόν.
Κλείστε, όμως, μη με δυσκολεύετε.
Δεν θα κλείσω, κύριε Πρόεδρε...
Άμα δεν κλείσετε, θα σας κλείσω.
Δεν πειράζει, κλείστε το.
Τώρα δεν μπορείτε. Σας κλείνω εγώ. Δεν έχετε άλλο τον λόγο.
Σε κανέναν Υπουργό...
Δεν δέχομαι εγώ αυτόν τον εκβιασμό και δεν μπορεί να γίνει. Ολοκληρώστε σε ένα λεπτό. Τέλος.
Θέλετε να μαλώσουμε; Γιατί μου κλείσατε το μικρόφωνο;
Δεν θέλω και το ξέρετε πολύ καλά, αλλά πρέπει να υπάρχουν ίδια κριτήρια. Κι αν μετέχετε και μετείχατε και στη Διάσκεψη των Προέδρων, δεχόμεθα μύδρους εμείς οι Προεδρεύοντες όταν ξεπερνάμε τον χρόνο, ανεχόμαστε κ.λπ..
Από εμάς δεν δέχεστε πάντως.
Κλείστε σε δύο λεπτά, για να είμαι και εντάξει.
Κλείσατε το μικρόφωνο στον κ. Κουμουτσάκο που μίλησε στον διπλάσιο χρόνο;
Δεν ήμουν εδώ.
Δεν με ενδιαφέρει.
Τον εαυτό μου εκφράζω.
Το Προεδρείο.
Όχι, δεν με ενδιαφέρει. Κλείστε, σας παρακαλώ θερμά, σε δύο λεπτά.
Τελειώνω. Θα τα ακούσετε περιληπτικά σε δύο λεπτά και θα μου αφαιρέσετε τον χρόνο που μου φάγατε τώρα με τις παρατηρήσεις. Δεύτερον, Κανονισμός του Δουβλίνο. Το ψηφίσατε όλοι; Όλοι σας. Και μας κατηγορούσατε για γραφικούς που εμείς είπαμε ότι αυτό θα καταδικάσει τη χώρα και θα γίνει φυλακή. Ναι ή όχι; Ζητάτε να καταργηθεί ο Κανονισμός του Δουβλίνο; Κανένας από εσάς δεν το ζητάει. Πώς; Θεωρητικά; Στην πράξη δεν το κάνετε. Τρίτον, Συμφωνία Ευρωπαϊκής Ένωσης - Τουρκίας που υπέγραψε ο ΣΥΡΙΖΑ και περηφανεύεται, που έδωσε και την μπάλα, να το πω κι έτσι. Αυτή η Συμφωνία, πέρα από όλα τα υπόλοιπα - δεν προλαβαίνω να τα αναλύσω - περιέχει να μπορεί ο Ερντογάν να παίζει μαζί με τους Γερμανούς και να μπορούν οι Γερμανοί και η Ευρωπαϊκή Ένωση να παίζουν με τον Ερντογάν, γιατί θέλουν να τον κρατήσουν στο ΝΑΤΟ, θέλουν να τον ξεκόψουν από τη Ρωσία, για τα δικά τους, τέλος πάντων, συμφέροντα. Σε όλες τις αποφάσεις που παίρνονται, εγώ δεν είδα κανένα «όχι» πουθενά ή καμμιά αντίδραση όλο αυτό το διάστημα και προσπαθείτε να μας πείτε ότι θα τετραγωνίσετε τον κύκλο. Δεν γίνεται, κύριοι Υπουργοί και κύριοι υπόλοιποι. Δεν γίνεται και δεν λύνεται. Γιατί; Διότι η πολιτική της Ευρωπαϊκής Ένωσης είναι αποφασισμένη. Πήρε όσους ήθελε, οκτακόσιοι χιλιάδες Γερμανοί και οι υπόλοιποι που ήταν μάλιστα και υψηλού επιπέδου και τώρα κλείνει τη στρόφιγγα. Και τι κάνει ταυτόχρονα; Διότι ακολουθείτε αυτήν την πολιτική, ό,τι κι αν λέτε στον λαό. Και δεν αμφιβάλλει κανένας για προθέσεις, αλλά δεν έχουν σημασία οι προθέσεις. Τι λέτε τώρα λοιπόν; Κάνετε ό,τι και η Ευρωπαϊκή Ένωση. Κάθε οδηγία είναι και πιο αντιδραστική και στην πράξη - για να μην τα αναλύσω - φορτώνετε τελικά όλη αυτή την κρίση στις πλάτες του ελληνικού λαού και φυσικά στα δικαιώματα των προσφύγων, τα οποία γίνονται όλο και χειρότερα. Και μάλιστα λέτε «εμείς τώρα δίνουμε μήνυμα, αυστηροποιούμε και δίνουμε μήνυμα ότι η Ελλάδα δεν είναι θελκτικός προορισμός». Δεν θέλω να πω ότι είναι γελοίο. Στην Ελλάδα δεν έρχονται επειδή είναι θελκτικός προορισμός. Είναι γιατί δεν μπορούν να πάνε από αλλού. Είναι αναγκαστικό πέρασμα. Όσο για τον κ. Χήτα που είπε ότι ζουν στον παράδεισο, Μαρία, κανόνισε - την κ. Κομνηνάκα λέω που είναι από τη Λέσβο - τον κ. Χήτα και την Κοινοβουλευτική Ομάδα της Ελληνικής Λύσης να πάνε να ζήσουν στα «πεντάστερα» της Μόριας. Στείλε τους εκεί, κλείσε να πάνε στα «πεντάστερα» της Μόριας, που περνάνε στον παράδεισο όλοι οι πρόσφυγες. Να ζήσετε εκεί, να ζήσετε πλούσια, να ευχαριστηθείτε και να μην παιδεύεστε.
Έχουμε πάει πολλές φορές.
Ολοκληρώστε, κύριε Παφίλη. Έχετε και τα δύο και τα τρία λεπτά. Το βλέπετε, έχετε φτάσει στα δεκατέσσερα. Σας παρακαλώ πολύ.
Δεκατέσσερα με πολλές διακοπές.
Και ο Πρόεδρός σας μίλησε είκοσι ένα.
Λέω, λοιπόν, τελικά την πληρώνουν...
Παράκληση θερμή δηλαδή, γιατί με στεναχωρήσατε.
Είμαστε και πατριώτες.
Πολύ με στεναχωρήσατε, ειδικά εσείς. Ολοκληρώστε.
Δεν σας στεναχώρησα. Αν σας στεναχώρησα, να διαμαρτυρηθείτε στο κόμμα σας που το πήγε σε μια συνεδρίαση και πρέπει να μιλήσουμε για όλα τα άρθρα μέσα σε δέκα λεπτά, να το πείτε και στους Υπουργούς και σε άλλους που μιλάνε διπλό χρόνο και όχι να το λέτε σε εμένα που είμαστε και γνωστοί. Αλήθεια, γιατί κανένας μέχρι τώρα ούτε του ΣΥΡΙΖΑ ούτε της Νέας Δημοκρατίας δεν απάντησε στην πρόταση του ΚΚΕ να γίνεται διαλογή, έλεγχος από την Ευρωπαϊκή Ένωση και άλλες οργανώσεις στην Τουρκία; Γιατί δεν το υποστηρίξατε αυτό και από εκεί να φεύγουν στις χώρες προορισμού; Τώρα τι λέτε; Πάρτε θέση. Όταν θα κλείσετε οι Υπουργοί, πείτε μας αν την δέχεστε αυτή τη θέση. Θα την παλέψετε έστω; Αυτό είναι το πρώτο. Θέλετε, λοιπόν, γρήγορες διαδικασίες για να πάμε αλλού; Κάντε προσλήψεις, όχι κόψτε τα δικαιώματα, για να κόψω όσο μπορώ. Κάντε προσλήψεις, βάλτε προσωπικό, προχωρήστε προς τα εκεί. Θέλετε αποσυμφόρηση; Μεταφορά σε ανθρώπινες συνθήκες. Θέλετε να ξεμπλοκαριστούμε από τα νησιά; Καταγγείλτε τη συμφωνία Ευρωπαϊκής Ένωσης - Τουρκίας, γιατί αυτό είναι το πρόσχημα, ότι το πρόσχημα γίνεται και πραγματικότητα δηλαδή. Θέλετε να φύγουν σε χώρες προορισμού; Σας το είπαμε, απειθαρχία στο Δουβλίνο. Κάντε εκβιασμό. Μου έρχονται όλοι οι Ευρωπαίοι εδώ πέρα, βγάζουν ωραίους λόγους, από τη μια, δολοφονούν τον κόσμο και από την άλλη, κλαίνε για τους δολοφονημένους, σας λένε «μπράβο» και στην πράξη εγκλωβίζουν τον κόσμο. Αυτή δεν είναι η πραγματικότητα; Λέω τίποτα παράλογο; Αυτή δεν είναι η πραγματικότητα; Όσο για τις ΜΚΟ, τον εαυτό σας στον καθρέφτη. Όταν βγήκαν οι ΜΚΟ μόνο το ΚΚΕ τις κατήγγειλε. Έχουμε φάει κριτική απ' όλους σας και οι ΜΚΟ δεν είναι ΜΚΟ και μην κάνετε ότι δεν ξέρετε. Είναι ΚΟ, κρατικές οργανώσεις.
Ευχαριστούμε πολύ, κύριε Παφίλη. Καλώ στον Βήμα τον συνάδελφο Βουλευτή από την Νέα Δημοκρατία, τον κ. Αθανάσιο Ζεμπίλη. Μέχρι να έρθει στο Βήμα, προκειμένου να τακτοποιηθεί και ο χώρος, θέλω κι εγώ να εκμεταλλευτώ αυτή τη μικρή διακοπή που υπάρχει και να εκφράσω προσωπικά τα θερμά μου συλλυπητήρια στην οικογένεια του Δημήτρη Κρεμαστινού, ενός λαμπρού επιστήμονα, σώφρονα και αποτελεσματικού πολιτικού και ενός εξαιρετικού και επί πολλά χρόνια εκλεκτού συναδέλφου και φίλου. Ορίστε, κύριε Ζεμπίλη, έχετε τον λόγο για επτά λεπτά.
Κύριοι Υπουργοί, κύριε Πρόεδρε, κύριοι συνάδελφοι, η πανδημία, με τη συνεπακόλουθη φτώχεια στον πλανήτη, είναι βέβαιο ότι θα ενισχύσει έτι περαιτέρω τις μετακινήσεις πληθυσμών, καταδεικνύοντας για άλλη μια φορά ότι η μετανάστευση δεν είναι ένα στατικό φαινόμενο, αλλά ένα δυναμικό ζήτημα που ως τέτοιο δεν επιδέχεται οριστική και τελική λύση. Έτσι, η νομοθεσία, εθνική ή ενωσιακή, θα πρέπει να προσαρμόζεται κάθε φορά στα νέα δεδομένα, σε μια προσπάθεια επαρκούς διαχείρισης και μετριασμού των συνεπειών της. Σε ό,τι μας αφορά, πρέπει να επισημάνουμε ότι μετά τα γεγονότα του Έβρου ελλοχεύει ο κίνδυνος η Τουρκία να επιχειρήσει να επανέλθει σε αυτόν τον ιδιότυπο πόλεμο, εργαλειοποιώντας και πάλι δυστυχισμένους ανθρώπους. Και τότε κανείς δεν θα μπορεί να ισχυριστεί ότι δεν ήξερε ή ότι δεν προνόησε. Η χώρα μας, συνεπώς, θα πρέπει να προετοιμαστεί γι' αυτό το ενδεχόμενο, ενισχύοντας τις δημόσιες πολιτικές προς τις κατευθύνσεις της ταχύτερης καταγραφής των αλλοδαπών, της δραστικής επιτάχυνσης στη διαδικασία διεκπεραίωσης των αιτήσεων ασύλου, καθώς και τη δημιουργία κλειστών ελεγχόμενων δομών που θα εξασφαλίζουν αξιοπρεπείς συνθήκες διαμονής. Έτσι, λοιπόν, σήμερα η Κυβέρνηση παρουσιάζεται ευπρόσωπα στο νομοθετικό σώμα έχοντας καταγράψει απόλυτη επιτυχία στη φύλαξη των συνόρων της με τα μέτρα επιτήρησης από άκρη σε άκρη στο Αιγαίο για να εισηγηθεί μεταναστευτικές διατάξεις, οι οποίες υπηρετούν απαρέγκλιτα μια αρχή, ότι η ουσιαστική προστασία όσων πραγματικά δικαιούνται ασύλου προϋποθέτει την ύπαρξη ενός αυστηρού, συμπαγούς και δίκαιου νομοθετικού πλαισίου. Διότι πράγματι η παρατεταμένη εκκρεμότητα στην απονομή ασύλου δεν στοιβάζει μόνο αιτήματα, αλλά και ψυχές εξαθλιωμένων ανθρώπων, ανθρώπων που βασανίζονται στα κολαστήρια και τις Μόριες. Άρα αυτό που προέχει για τους τριάντα τέσσερις χιλιάδες μετανάστες που βρίσκονται στα πέντε νησιά δυνάμει της κοινής δήλωσης είναι η γρήγορη εξέταση των προσφυγών τους και ακολούθως, η μαζική επιστροφή των οικονομικών μεταναστών και η κατανομή των υπολοίπων που δικαιούνται ασύλου στην ενδοχώρα για την κοινωνική τους ενσωμάτωση. Και ως κοινωνική ένταξη δεν εννοούμε βέβαια την προσφυγή στην επιδοματική πολιτική, αλλά την απορρόφησή τους σε δουλειές χαμηλών δεξιοτήτων. Ένα χαρακτηριστικό είναι ότι με το κλείσιμο των συνόρων παρουσιάστηκαν τεράστια προβλήματα στη συγκομιδή της φετινής γεωργικής παραγωγής όταν σε δύο μόνο νομούς, της Ημαθείας και της Πέλλας, ανέκυψαν ανάγκες για δέκα χιλιάδες εποχιακούς εργάτες που μέχρι τώρα καλύπτονταν από αλλοδαπούς. Σήμερα κατά τη συζήτηση στην Ολομέλεια το παρόν νομοθέτημα δέχθηκε άδικη κριτική με εκ διαμέτρου αντίθετα επιχειρήματα και μάλιστα, από εντελώς διαφορετικές ιδεολογικές αφετηρίες, έχοντας συνήθως όμως ως κοινό παρονομαστή τον λαϊκισμό και τη δημαγωγία. Ακούστηκαν από την μια, απόψεις στο όνομα της εθνικής ταυτότητας που υποδαυλίζουν τον φόβο και την ανασφάλεια των πολιτών, αλλά και από την άλλη, φωνές που στο όνομα του ανθρωπισμού μιλούν ακόμη και για συνθήκες γενικού εγκλεισμού. Ωστόσο, θα πρότεινα στο ΣΥΡΙΖΑ να μετριάσει τους κοινοβουλευτικούς του τόνους, διότι ως κυβέρνηση όχι μόνο δεν έκλεισε την Αμυγδαλέζα, όπως είχαν υποσχεθεί κατ' επανάληψη, αλλά κατασκεύασαν και άλλες κλειστές δομές, όπως το ΠΡΟΚΕΚΑ στην Κω. Έχει μάλιστα σημασία εδώ να πούμε για την αιτιολογική έκθεση, την απόφαση δημοπράτησης για την κατασκευή του έργου στις 8 Φεβρουαρίου του 2017, όταν έλεγε ότι η υπερσυσσώρευση παράτυπων μεταναστών θέτει σε σοβαρό κίνδυνο το εσωτερικό περιβάλλον ασφάλειας. Αυτό που είπε η κ. Πούλου, αλλά το έλεγε ο ΣΥΡΙΖΑ. Και λέει, επίσης, ότι οι διαδικασίες εξέτασης αιτημάτων παροχής διεθνούς προστασίας απαιτούν σημαντικό χρόνο, γεγονός που χρησιμοποιείται για τους νεοεισερχόμενους και για την αποφυγή της επιστροφής τους στη Τουρκία, και ότι η κατασκευή δομών κράτησης θα λειτουργήσει αποτρεπτικά ως προς τη δημιουργία νέων μεταναστευτικών ροών. Αυτά τα έλεγε το Υπουργείο Προστασίας του Πολίτη επί ΣΥΡΙΖΑ το 2017 με τη δημοπράτηση του ΠΡΟΚΕΚΑ της Κω. Υπερακόντιζε στις απόψεις σε σχέση με αυτά που είπε ο Υπουργός και ο Αναπληρωτής Μεταναστευτικής Πολιτικής. Για να μην ασχοληθώ, βέβαια, με αυτό το οποίο κριτικάρει έντονα η «ΕΦΗΜΕΡΙΔΑ ΤΩΝ ΣΥΝΤΑΚΤΩΝ», δηλαδή τα δέκα εκατομμύρια έργο με απευθείας ανάθεση, όταν λέει εδώ και έναν χρόνο το είχατε προαναγγείλει αυτό το προαναχωρησιακό κέντρο και όμως πάτε με τη διαδικασία αυτή των δέκα εκατομμυρίων. Και τα δέκα αυτά εκατομμύρια ήταν βέβαια από τα πολλές εκατοντάδες εκατομμύρια που διασπαθίστηκαν με τη διαδικασία των απευθείας αναθέσεων. Στην πραγματικότητα, λοιπόν, όλοι αντιλαμβανόμαστε ότι οι νέες εισροές θα πρέπει να μειωθούν και να αποθαρρυνθούν, άσχετα εάν κάποιοι απέτυχαν στον στόχο αυτό εξαιτίας του μίγματος ιδεοληψίας και διαχειριστικής ανεπάρκειας και σήμερα χαιρέκακα επιθυμούν και μάλιστα διακαώς να αποτύχει και η παρούσα Κυβέρνηση. Πέραν, όμως, από το ρυθμιστικό του πεδίο, με τις λειτουργικές διατάξεις του παρόντος σχεδίου νόμου επιχειρείται η οργάνωση του νέου Υπουργείου Μετανάστευσης. Και εδώ προκαλεί εντύπωση το γεγονός ότι αυτοί που κατηγορούσαν την Κυβέρνηση γιατί κατήργησε το Υπουργείο είναι οι ίδιοι που την μέμφονται για το γεγονός ότι επιχειρεί να το στελεχώσει και να του προσδώσει μια αξιοπρεπή υπόσταση αντάξια της αποστολής του. Τι θέλατε, δηλαδή, ένα Υπουργείο καρικατούρα που τις αρμοδιότητές του θα ασκούσε πότε το Υπουργείο Άμυνας, πότε το Προστασίας του Πολίτη και πότε το Υπουργείο Εργασίας; Διότι Υπουργείο με έναν νομικό και τέσσερα άτομα στην τεχνική του υπηρεσία δεν είναι όχι Υπουργείο, αλλά ούτε ο πιο υποβαθμισμένος και υποστελεχωμένος δήμος σε κάποια γωνιά της Ελλάδας. Και το ζήτημα είναι ότι χωρίς τεχνικές υπηρεσίες, πώς θα μπορούσαν να απορροφηθούν ευρωπαϊκοί πόροι; Ή μήπως θέλετε η χώρα μας να απορροφά μόλις το 28% των διαθέσιμων πόρων όπως επί των ημερών σας; Γιατί αυτή είναι η πραγματικότητα. Από τα 614 εκατομμύρια ευρώ που προέρχονταν από τον τακτικό προϋπολογισμό της Ευρωπαϊκής Ένωσης και τα ελληνικά ταμεία αξιοποιήσατε μόλις 169 εκατομμύρια και έμεινε αναξιοποίητο το 72%. Για να το πούμε διαφορετικά, μισό δισεκατομμύριο ευρώ από τους ευρωπαϊκούς πόρους έμεινε αδιάθετο. Κι έχει σημασία εδώ να δούμε τι είπε ο Γενικός Γραμματείας Πρώτης Υποδοχής, Οδυσσέας Βουδούρης, όχι για τα σκάνδαλα και τις σκιές, αλλά για την λειτουργία του Υπουργείου επί των ημερών σας. Λέει, λοιπόν, ο κ. Βουδούρης για τον Υπουργό του: «Έχει δώσει όλες τις αρμοδιότητες της τεχνικής υπηρεσίας σε μια προσωπική του σύμβουλο, μια πολιτικό μηχανικό του πολιτικού του γραφείου και μάλιστα, της έχει δώσει δικαιοδοσία αυτή η σύμβουλος να έχει και άλλους συμβούλους», δηλαδή έχει κάνει ένα τεχνικό γραφείο παράλληλο. Δεν ξέρω εάν αυτό το παράλληλο γραφείο εννοούσατε όταν ισχυριστήκατε ότι διέθετε το Υπουργείο τεχνική υπηρεσία. Όμως, το ερώτημα είναι με ποιον τρόπο θα καλυφθεί αυτό το κενό. Με τον θεσμικό που προτείνει η Κυβέρνηση ή μέσω παράκεντρων εξουσίας και παράλληλων υπηρεσιακών δομών; Ολοκληρώνοντας και συνεπεία των ανωτέρω, θα ήθελα να πω ότι το παρόν σχέδιο νόμου είναι ένα αναλογικό και μετριοπαθές νομοθέτημα που υπηρετεί τη σύνεση και την ευθύνη για ένα ζήτημα που η δημαγωγία προσφέρει αφειδώς εύκολες λύσεις. Γιατί, δυστυχώς, η λαίλαπα του λαϊκισμού αποδεικνύεται χειρότερη και από τη μάστιγα του κορωνοϊού. Ευχαριστώ.
Ευχαριστούμε. Καλώ στο Βήμα τον Βουλευτή της Νέας Δημοκρατίας, τον κ. Γεώργιο Κοτρωνιά, για επτά λεπτά. Παράκληση θερμή προς όλους τους συνάδελφους να τηρήσουμε τους χρόνους, για να μπορέσουμε να κάνουμε την ονομαστική ψηφοφορία, όπως αυτή προσδιορίστηκε κι έχει γίνει ενημέρωση από τις Κοινοβουλευτικές Ομάδες σε όλους τους Βουλευτές, στις 22.30΄ ή λίγο πριν τις 23.00΄. Παρακαλώ, να μην ξεφύγουμε στον χρόνο. Θα ήταν καλό, εάν κάποιοι συνάδελφοι μπορούν να μας διευκολύνουν μιλώντας από τη θέση τους. Κατά τον ίδιο τρόπο το κανάλι τους δείχνει είτε εδώ είτε εκεί. Κύριε Κοτρωνιά, εκ Φθιώτιδος ορμώμενε, έχετε τον λόγο.
Κύριε Πρόεδρε, κυρίες και κύριοι συνάδελφοι, είναι προφανές ότι για να είναι άρτια η μεταναστευτική νομοθεσία, θα πρέπει να είναι αποτελεσματική, να εξασφαλίζει με τον πιο γρήγορο, αποτελεσματικό, εθνικά ασφαλή και νόμιμο τρόπο ολόκληρη τη διαδικασία, από την υποδοχή, την ταυτοποίηση, την εξέταση των αιτήσεων ασύλου μέχρι και τη μετάβαση στις χώρες υποδοχής, επιλογής ή την επιστροφή στις χώρες προέλευσης. Κυρίες και κύριοι συνάδελφοι, πριν από μερικά χρόνια συμμετείχα ως δήμαρχος στο Διοικητικό Συμβούλιο της Κεντρικής Ένωσης Δήμων, όταν η κ. Χριστοδουλοπούλου, Υπουργός της Κυβέρνησης ΣΥΡΙΖΑ, μας άφησε λίαν επιεικώς άφωνους, όταν δήλωνε στους δημάρχους της χώρας ότι δεν γνώριζε πόσοι ήταν οι πρόσφυγες, πού πήγαιναν και εξαφανίζονταν, όταν ατυχώς, όπως είναι γνωστό πλέον, συνέδεσε την παρουσία τους με την ηλιοθεραπεία στους δημόσιους χώρους. Γιατί το αναφέρω αυτό μετά από τόσα χρόνια; Το αναφέρω, γιατί είναι προφανές ότι εκείνη η τοποθέτηση της Υπουργού ήταν πράγματι μια ειλικρινής τοποθέτηση, αλλά συγχρόνως ήταν χαρακτηριστική της πολιτικής που ακολουθούσε η τότε κυβέρνηση ΣΥΡΙΖΑ μια πολιτική, που δεν έχει ασφαλώς καμία σχέση με τη δική μας πολιτική, την πολιτική της Νέας Δημοκρατίας, που είναι υπεύθυνη πολιτική, την οποία προωθούν στελέχη που νοιάζονται, που εργάζονται και που, όπως γίνεται σήμερα, βελτιώνουν και προσαρμόζουν τη νομοθεσία στις νέες συνθήκες, ώστε να γίνει ακόμα πιο αποτελεσματική. Εννοώ τον ν.4636/2019, ο οποίος ήρθε να καλύψει τα κενά του ν.4375/2016 και του ν.4251/2014, και τον οποίο νόμο σήμερα βελτιώνει, κάνοντας τις αναγκαίες προσαρμογές, έτσι ώστε να υπηρετούνται καλύτερα τα δικαιώματα των αιτούντων άσυλο, να προστατεύονται αποτελεσματικότερα τα σύνορα της πατρίδας και να εξασφαλίζονται η ασφάλεια και η προστασία των Ελλήνων πολιτών και η μείωση των επιπτώσεων στην ελληνική κοινωνία από το μεταναστευτικό. Ποια είναι τα ζητούμενα από έναν τέτοιο νόμο; Πρώτα απ' όλα, η ταχύτητα στην καταγραφή και την ταυτοποίηση: η ταχύτητα στη διαλογή, η ταχύτητα στην εξέταση του αιτήματος και στη διαδικασία απονομής διεθνούς προστασίας, η ταχύτητα στην εξέταση και διεκπεραίωση των ενστάσεων. Και, ξέρετε, μια συγκροτημένη ελληνική κυβερνητική μηχανή, που εξασφαλίζει γρήγορες και νόμιμες διαδικασίες, ασφαλώς δίνει και συγκροτημένο μήνυμα στο εξωτερικό. Γιατί είναι καλό να γνωρίζουν όλοι ότι στην Ελλάδα οι πρόσφυγες αντιμετωπίζονται με αξιοπρέπεια. Είναι καλό να γνωρίζουν ότι όποιος δεν συνεργάζεται με τις ελληνικές αρχές έχει συνέπειες. Είναι απαραίτητο να γνωρίζουν ότι η Ελλάδα είναι μια χώρα δικαίου με ασφαλή σύνορα και όποιος εισέρχεται σ' αυτήν πρέπει να ακολουθεί και να σέβεται τους νόμους της. Για να δούμε, λοιπόν, τα πετυχαίνει όλα αυτά το υπό συζήτηση νομοσχέδιο; Πράγματι, το υπό συζήτηση νομοσχέδιο ενοποιεί τη διαδικασία πλήρους καταγραφής νεοαφιχθέντων, αφού μπορεί να διεκπεραιώνεται και από την Υπηρεσία Υποδοχής και Ταυτοποίησης, προβλέπει σύντμηση των προθεσμιών, εντός των οποίων εξετάζονται οι αιτήσεις και εντός των οποίων πρέπει να κρίνεται η απόφαση επί των αιτούντων άσυλο, που απορρίφθηκαν σε πρώτο βαθμό, μειώνει τον γραφειοκρατικό φόρτο, εισάγοντας τεχνολογίες πληροφορικής, και επιταχύνει τις διαδικασίες, αφού προβλέπει την αξιοποίηση δημόσιων υπαλλήλων, με σύσταση ομάδων εργασίας με ωράριο και στοχοθεσία. Επιτρέψτε μου να αναφερθώ στην προχθεσινή εισήγηση του εκπροσώπου του ΣΥΡΙΖΑ, ο οποίος είπε «Φυσικά χρειάζεται επιτάχυνση των διαδικασιών, αλλά αυτό θα έπρεπε να γίνει, πρώτον, με συγκεκριμένες προσλήψεις, δεύτερον, με βελτίωση των γραφειοκρατικών διαδικασιών και τρίτον, με χρήση τεχνολογικών μέσων», δηλαδή ακριβώς με αυτά τα εργαλεία που περιλαμβάνονται στο υπό συζήτηση νομοσχέδιο και τα οποία μόλις προ ενός λεπτού ανέφερα. Επίσης, στο νομοσχέδιο τεκμαίρεται η σιωπηρή ανάκληση της αίτησης διεθνούς προστασίας ή η ανάκληση προσφυγής σε περίπτωση παράβασης, παραβίασης του επιβαλλομένου καθήκοντος συνεργασίας με τις δημόσιες αρχές, διατάσσεται η επιστροφή του αιτούντος, εάν τα διαθέσιμα στοιχεία εξέτασης της αίτησης δεν επαρκούν κι επίσης, κρίνεται αβάσιμη η αίτηση σε περίπτωση που ο αιτών παραβίασε την υποχρέωση συνεργασίας με τις εθνικές αρχές ή εάν προέρχεται από ασφαλή χώρα, που σημαίνει ότι εισήλθε στη χώρα μας για οικονομικούς λόγους. Προβλέπεται η κράτηση των αιτούντων στο προαναχωρησιακό κέντρο κράτησης μέχρι να ολοκληρωθεί η απομάκρυνσή τους ή να γίνει τελεσίδικα δεκτή η αίτησή τους. Τροποποιούνται η οργάνωση και η λειτουργία της αρχής προσφυγών. Κλείνοντας, δεν μπορώ να μην μπω στον πειρασμό να σχολιάσω το γεγονός ότι οι ομιλητές της Αντιπολίτευσης ανήγαγαν σε μέγα θέμα τα προβλεπόμενα απόρρητα κονδύλια, μιας και πάνω στην ουσία των διατάξεων του νομοσχεδίου δεν άκουσα ουσιαστικές αντιρρήσεις. Θεωρώ ότι ακόμα και αυτό το δήθεν ισχυρό επιχείρημα περί αδιαφάνειας στη μελλοντική διαχείριση κονδυλίων κατέρρευσε μετά την προχθεσινή δήλωση του Υπουργού, ότι γι' αυτά τα κονδύλια, με την προβλεπόμενη υφιστάμενη διαδικασία, θα ενημερώνεται η Βουλή των Ελλήνων. Τελειώνω, λέγοντας ότι είμαι πεπεισμένος ότι με αυτό το νομοσχέδιο εξαλείφονται οι πρακτικές δυσχέρειες που ανέκυψαν κατά την εφαρμογή του ν.4639/2019 και δημιουργείται το κατάλληλο περιβάλλον για την αποτελεσματική, γρήγορη, δίκαιη και εθνικά επωφελή αντιμετώπιση ενός προβλήματος που θα το έχουμε συνέχεια μπροστά μας και το οποίο είναι το προσφυγικό - μεταναστευτικό. Ευχαριστώ πάρα πολύ.
Κι εμείς σας ευχαριστούμε για την τήρηση του χρόνου και τη διευκόλυνση. Τον λόγο έχει ο συνάδελφος από τον ΣΥΡΙΖΑ κ. Ιωάννης Μπουρνούς.
Κυρίες και κύριοι Βουλευτές, ξεκινώντας, θα ήθελα και εγώ με τη σειρά μου να απευθύνω τα θερμά μου συλλυπητήρια στην οικογένεια και στους οικείους του Δημήτρη Κρεμαστινού, ενός ανθρώπου που άφησε τη σφραγίδα του και στην ιατρική επιστήμη, αλλά σφράγισε και τις πολιτικές εξελίξεις, πάντα με ήθος και άρα, η απώλειά του νομίζω ότι είναι απώλεια και για το πολιτικό μας σύστημα. Δεύτερον, θα ήθελα να κάνω μια ειδική αναφορά στην 9η Μαΐου που ξημερώνει αύριο, την 75η επέτειο της ημέρας της αντιφασιστικής νίκης των λαών. Θέλω να αφιερώσω τα αυριανά 75χρονα, ως Λέσβιος, στον κυρ Γιάννη Καραγεωργίου από το Σκαλοχώρι και στον Αντώνη Αλεξανδρή από το Σκουτάρο, και οι δύο αιωνόβιοι σήμερα, επιζήσαντες από τα ναζιστικά στρατόπεδα συγκέντρωσης, μαχητές ενάντια στον φασισμό και τον ναζισμό. Θέλω να δεσμευτώ σ' αυτούς τους δύο συμπατριώτες μου ότι συνεχίζουμε τη μάχη για την ιστορική μνήμη και την ιστορική αλήθεια ενάντια στον ιστορικό αναθεωρητισμό, γιατί θεωρούμε ότι αυτή η μάχη είναι μια μάχη για το μέλλον της ανθρωπότητας. Ερχόμαστε σήμερα να συζητήσουμε άλλο ένα νομοσχέδιο της Κυβέρνησης για το μεταναστευτικό μέσα σε λίγους μήνες. Δεν έχετε κλείσει έναν χρόνο στην Κυβέρνηση κι έχετε προλάβει να καταργήσετε το Υπουργείο Μεταναστευτικής Πολιτικής, να το ξαναϊδρύσετε και να αλλάξετε πέντε - έξι φορές άποψη για τη μεταναστευτική και προσφυγική πολιτική της χώρας. Και ενώ καταλάβαμε ότι πριν τις εκλογές δεν είχατε ιδέα για το πρόβλημα και απλώς δημαγωγούσατε ξεδιάντροπα, ενώ καταλάβαμε ότι αδυνατούσατε να σκεφτείτε ένα σχέδιο έστω εκ των υστέρων στο πόδι, δεν έχουμε καταλάβει ακόμα γιατί πιστεύετε ότι αυτά που πάτε να κάνετε τώρα θα δουλέψουν. Πρώτα λέγατε ότι δεν χρειάζονται μετεγκαταστάσεις από τα νησιά στην ενδοχώρα, γιατί θα τους στέλνατε όλους στην Τουρκία. Την 1η Ιουλίου ο κ. Μητσοτάκης στη Σάμο είχε πει: «Θα κάνω δύο χιλιάδες επιστροφές τον μήνα». Μετά λέγατε ότι θα κάνετε μετεγκαταστάσεις στην ενδοχώρα και κάθε περιφέρεια θα πάρει το μερίδιο που της αναλογεί. Ύστερα, αφού ξεσηκώθηκαν οι δικοί σας δήμαρχοι, οι δικοί σας περιφερειάρχες και οι δικοί σας ψηφοφόροι που τους αφιονίζατε επί τέσσερα χρόνια με ψέματα, είπατε ότι δεν μπορείτε να κάνετε αποσυμφορήσεις και θα μείνουν στα νησιά, αλλά οι δομές θα είναι κλειστές. Επικαλεστήκατε και τη συμφωνία Ευρωπαϊκής Ένωσης - Τουρκίας με την οποία βέβαια εμείς είχαμε κάνει σαράντα χιλιάδες μετεγκαταστάσεις τους τελευταίους δεκαοκτώ μήνες της κυβέρνησής μας. Είχαμε, δηλαδή, αποσυμφορήσει ίσα με δύο σημερινές Μόριες, εκεί που την έχετε φτάσει. Ακριβώς επειδή η συμφωνία προβλέπει τις μεταφορές των ευάλωτων, τις οποίες βέβαια εσείς όχι μόνο δυσκολέψατε με τον προηγούμενο νόμο, αλλά συνεχίζετε με αφέλεια ή υστεροβουλία που τρομάζει να στοχοποιείτε και να καταγγέλλετε τις πιστοποιήσεις ευαλωτότητας, ώστε να πετύχετε όλο και περισσότεροι αιτούντες άσυλο να εγκλωβίζονται στα νησιά του ανατολικού Αιγαίου. Γιατί τελικά το μόνο σχέδιο που έχετε και στο οποίο επανέρχεστε κάθε φορά είναι ότι να τους αφήνετε εκεί που αποβιβάζονται, αν μπορούσατε και σε ψευτοσκηνές πάνω στην παραλία, όπως κάνατε για περίπου έναν μήνα με τα εκατόν είκοσι άτομα που πήρατε από τις παραλίες της βόρειας Λέσβου μετά από έναν μήνα. Φυσικά υπολογίζατε με επικίνδυνη επιπολαιότητα ότι για κάποιον λόγο ο πληθυσμός των αιτούντων άσυλο στα νησιά θα σταματήσει να διογκώνεται, ότι μόλις άκουγαν τις κωμικοτραγικές διακηρύξεις αποφασιστικότητας του κ. Μητσοτάκη ή τις απειλές των Βουλευτών και των στελεχών σας, θα άλλαζαν γνώμη και θα γύριζαν πίσω. Ακόμη και μέσα στο 2020 με το υποτιθέμενο σφράγισμα των δήθεν ανοικτών συνόρων, είχαμε εννιάμισι χιλιάδες αφίξεις σε στεριά και θάλασσα, σχεδόν όλοι τους μέσα σε μόλις δύο - δυόμισι μήνες, πριν από την κρίση του κορωνοϊού. Καταλάβατε ελπίζω - και θα το καταλάβετε και τους επόμενους μήνες - πόσο προσβλητικές δε για τις Ένοπλες Δυνάμεις και το Λιμενικό Σώμα της χώρας είναι οι κουβέντες όπως «χώρα ξέφραγο αμπέλι» πριν αναλάβετε εσείς. Υπολογίζατε, βεβαίως και χωρίς τον ξενοδόχο, δηλαδή τους κατοίκους των νησιών, αυτούς που σήκωσαν το βάρος του προσφυγικού για όλη τη χώρα, αυτούς που έδωσαν και μαθήματα ανθρωπιάς που ανέβασαν το κύρος της χώρας στο εξωτερικό, οι οποίοι καμία όρεξη δεν έχουν να δουν τα νησιά τους να γίνονται σωφρονιστικά στρατόπεδα, μόνο και μόνο επειδή η ανά την ηπειρωτική χώρα κομματάρχες του κόμματός σας, της Νέας Δημοκρατίας, δεν θέλουν δομές κοντά στο σπίτι τους. Πόσο μάλλον όταν καμμιά φορά αυτοί η κομματάρχες είναι πρωθυπουργικά ανίψια που κάνουν ρουσφέτια στα πολιτικά τους φέουδα. Δεν πειράζει αν η Λέσβος βουλιάζει από πρόσφυγες και μετανάστες, δεν πειράζει αν γυναίκες και παιδιά ασφυκτιούν σε άθλιες δομές, στις λάσπες και δίπλα σε χωματερές, δεν πειράζει αν στον ελαιώνα της Μόριας δεν έχει απομείνει πια άκοπο ελαιόδεντρο, λόγω του πρωτοφανούς υπερπληθυσμού που δημιουργήσατε μέσα και έξω από το ΚΥΤ, αρκεί να μην ενοχλήσουμε τον κ. Μπακογιάννη και τους κομματάρχες του. Για τέτοια Κυβέρνηση μιλάμε! Κι ακριβώς επειδή άλλον τρόπο πολιτικής δεν ξέρετε, από προπαγάνδα με εξαγορασμένα κανάλια και καταστολή, στα τέλη Φεβρουαρίου στείλετε τα ΜΑΤ να δείρουν εμάς τους Λέσβιους, προσβάλλοντας βάναυσα την αξιοπρέπειά μας και τη δημοκρατική παράδοση του τόπου μας. Κι αφού εξευτελιστήκατε ως Κυβέρνηση και εξευτελίσατε και την Ελληνική Αστυνομία, φτάσατε στο σημείο να μιλήσετε ακόμη και για νέα δομή στα νησιά Τοκμάκια, διά στόματος και του κ. Αθανασίου, νομίζοντας ότι μπορείτε να πουλήσετε καθρεφτάκια στους ιθαγενείς. Μετά από όλα αυτά τα αλλεπάλληλα Βατερλώ, φέρνετε τώρα έναν νόμο που προσπαθεί να δυσκολέψει όσο γίνεται τη διαδικασία αίτησης ασύλου σε όλους τους βαθμούς και να αυξήσετε τις πιθανότητες απόρριψης. Δεν πιάνω καν την υποβάθμιση του κύρους της χώρας από μια Κυβέρνηση που θα παραδέχεται ότι αδιαφορεί για το Διεθνές Δίκαιο. Τι θα πετύχει, όμως, αυτό που κάνετε; Τίποτα άλλο από το να αυξηθεί ο πληθυσμός που ζει στην γκρίζα ζώνη μεταξύ ασύλου και απέλασης. Διότι κανένα σχέδιο μαζικών επιστροφών όσων απορρίπτονται οι αιτήσεις τους, δεν υπάρχει. Το ομολογήσατε μόνοι σας εξάλλου, όταν μας είπατε ότι επιστρέψατε όλους κι όλους εκατόν σαράντα, όταν σε πέντε νησιά του ανατολικού Αιγαίου υπάρχουν σχεδόν σαράντα πέντε χιλιάδες αιτούντες άσυλο. Και πώς να υπάρξουν μαζικές επιστροφές, χωρίς συντονισμένη παρέμβαση της Ευρωπαϊκής Ένωσης στην Τουρκία; Αλλά αυτά θέλουν μια ελληνική κυβέρνηση που κάνει σοβαρή εξωτερική πολιτική, που πιέζει ακόμη και με βέτο, ώστε να ενεργοποιηθούν οι εταίροι και να ασκήσουν τις πιέσεις που απαιτούνται. Ο κ. Μητσοτάκης έχει μάθει στα εύκολα, εκεί που οι μιντιάρχες τού στρώνουν δρόμο για να κινηθεί. Έξω από τα σύνορα της χώρας, εκεί όπου πρέπει να συγκρουστεί και να διεκδικήσει, εκείνος έχει ήδη αποδεχτεί για τη χώρα τον ρόλο της ευρωπαϊκής αποθήκης σωφρονισμού εξαθλιωμένων. Το υποτιθέμενο σχέδιό σας, λοιπόν, είναι να αυξήσετε τον πληθυσμό που θα τελεί υπό απέλαση και θα εγκλωβιστεί επ' αόριστον στα νησιά μας. Μπορεί να ονειρεύεστε κλειστές δομές και Γκουαντάναμο για χιλιάδες κόσμο, όμως δεν σας είπαν φαίνεται πως όλο το σωφρονιστικό σύστημα της χώρας μας δύσκολα χωράει πάνω από δέκα χιλιάδες άτομα αυτή τη στιγμή. Αλλά ο κ. Μηταράκης μάς λέει ότι θα φτιάξει μέσα σε μερικούς μήνες ένα δεύτερο σωφρονιστικό σύστημα για να κλείσει μέσα άλλους τόσους ή και περισσότερους. Και θα το κάνει στη Λέσβο, τη Χίο και τη Σάμο. Εγώ θα σας έλεγα, κύριε Μηταράκη, να το ξεχάσετε από τώρα. Στις απολύτως ανεδαφικές επιδιώξεις της Κυβέρνησής σας πρέπει να αποδώσουμε και τις προκλητικές μεθοδεύσεις για την εξωθεσμική στελέχωση του Υπουργείου με πλήθος μετακλητών, την ίδρυση νομικής υπηρεσίας εξαρτημένης από τον Υπουργό, τις αποσπάσεις και μετακινήσεις εκτός του πλαισίου κινητικότητας στο δημόσιο και φυσικά, την καθιέρωση των μυστικών κονδυλίων με εξοργιστική έλλειψη κάθε λογοδοσίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτά κάποτε τα έκανε η ΕΡΕ, όπως επίσης κάνετε σήμερα αυτά που επίσης γίνονταν την περίοδο της αυταρχικής δημοκρατίας, να μην ανανεώνετε επιλεκτικά τις συμβάσεις δεκαεπτά ενοχλητικών υπαλλήλων της Υπηρεσίας Ασύλου, επειδή τόλμησαν να αρθρώσουν διαφορετική φωνή απέναντι στην κυβερνητική πολιτική και να πρωταγωνιστήσουν στον συνδικαλιστικό αγώνα αυτού του κλάδου.
Ολοκληρώστε, κύριε Μπουρνούς.
Τελειώνω, κύριε Πρόεδρε. Με συγχωρείτε. Αρμόδιο για την τήρηση της εθνικής ασφάλειας και τη διαφύλαξη είναι το Υπουργείο Εθνικής Άμυνας, σε επίπεδο διπλωματικό, το Υπουργείο Εξωτερικών και σε επίπεδο ερευνών και άλλων λεπτών διαδικασιών, η Εθνική Υπηρεσία Πληροφοριών. Πρώτο ερώτημα: Θέλω να μας πει ο κύριος Πρωθυπουργός της χώρας αν θεωρεί ανίκανη την ΕΥΠ να τηρήσει και να διαφυλάξει την εθνική ασφάλεια και στον τομέα του προσφυγικού, να κοντραριστεί με τις τούρκικες μυστικές υπηρεσίες εκεί που θεωρούμε ότι υπάρχει πρόβλημα κ.ο.κ.. Δεύτερον, το αχρείαστο Υπουργείο Μετανάστευσης που καταργήθηκε στις 8 Ιουλίου ξαφνικά έγινε χρειαζούμενο τον Φλεβάρη και επανιδρύθηκε και σήμερα γίνεται νευραλγικό ξαφνικά για την εθνική ασφάλεια. Αλήθεια; Ξέρουμε πολύ καλά ότι τα μυστικά κονδύλια δεν τα θέλετε για να διαχειριστείτε εκρηκτικά προβλήματα. Τι θα κάνετε αν αυξηθούν οι αφίξεις το καλοκαίρι στα νησιά; Τι θα γίνει αν εμφανιστούν κρούσματα μέσα στις δομές ή αν επηρεαστεί ο πληθυσμός των δομών από ένα δεύτερο κύμα; Τι σχέδιο έχετε;
Κλείστε, κύριε Μπουρνούς.
Κλείνω, κλείνω.
«Κλείνω, κλείνω», αλλά δεν κλείνετε.
Να παραλαμβάνετε πριν από λίγες μέρες, μετά από σχεδόν πενήντα μέρες καραντίνας, από την Ύπατη Αρμοστεία κέντρο για τεστ στη Μόρια, αφήνοντας τους ανθρώπους στο έλεος της τύχης τους και μαζί τον ντόπιο πληθυσμό. Τελευταία φράση. Ασφαλώς και υπάρχει το πάντα παρόν με την Κυβέρνησή σας κίνητρο των κομματικών εξυπηρετήσεων και της ανεμπόδιστης διασπάθισης δημοσίου χρήματος. Ετοιμάζεστε, όμως, απ' ό,τι φαίνεται, και για έναν δεύτερο γύρο αυταρχικής επιβολής στα νησιά και χρειάζεστε γι' αυτό αδιαφανείς χρηματοδοτήσεις και όσο γίνεται μικρότερες αντιστάσεις από μια δημόσια διοίκηση που δεσμεύεται από νόμιμες διαδικασίες. Ελευθερία κινήσεων θέλετε στα όρια και πέραν της νομιμότητας αν χρειαστείτε, επειδή ακριβώς θέλετε να κάνετε τα νησιά μας περιοχές στα όρια ή εκτός νομιμότητας, περιοχές διαρκούς κατάστασης εξαίρεσης και με τους νησιώτες να κάνουν τους δεσμοφύλακες σε δεκάδες χιλιάδες εξαθλιωμένους ανθρώπους. Δεν θα σας το επιτρέψουμε.
Κύριε Πρόεδρε, θα ήθελα τον λόγο, επειδή έγινε μια αναφορά, όχι ότι ήταν υβριστική, αλλά δεν απέδωσε σωστά αυτό που είπα.
Έχετε τον λόγο για μισό λεπτό, μέχρι να ετοιμαστεί και το Βήμα.
Είπε ο κύριος συνάδελφος ότι εγώ είπα πως πρέπει να γίνει το hot spot στο Τοκμάκια. Πράγματι το είπα και τώρα το λέω, αλλά δεν τα είπατε όλα. Γιατί θεωρούσα ακατάλληλο τον χώρο να γίνει δίπλα σε κατοικημένη περιοχή, στην Καράβα. Γι' αυτό το είπα. Έπρεπε να το πείτε, λοιπόν, για να είστε σωστός. Αλλά πώς να το κάνετε αυτό, όταν δημοσιεύατε στην εφημερίδα της Μυτιλήνης ότι ήρθα εδώ που είχαμε ονομαστική ψηφοφορία και ψηφίσαμε την κύρωση της πράξης νομοθετικού περιεχομένου και ότι ευθυγραμμίστηκα με τη γραμμή του κόμματος;
Όχι, είπα ότι συνταχθήκατε.
Βεβαίως θα ψήφιζα, αν ήταν ονομαστική ψηφοφορία, γιατί ήταν σωστό, αλλά αυτό είναι διαφορετικό, γιατί δεν ήσασταν ούτε εσείς εδώ. Όμως, δημιουργήσατε την εντύπωση στην πατρίδα μας ότι έγινε ονομαστική ψηφοφορία κ.λπ.. Αυτά είναι ψεματάκια τα οποία έχετε κληρονομήσει.
Κύριε Παπαδημητρίου, έχετε τον λόγο, για επτά λεπτά.
Ευχαριστώ πολύ, κύριε Πρόεδρε. Κυρίες και κύριοι Βουλευτές, επιτρέψτε μου μια μικρή αναφορά. Γιατί τελικώς έχουμε πρόβλημα με τη μετανάστευση, για να είμαστε ακριβείς με τους μετανάστες; Πρώτον, γιατί πολλοί ανάμεσά μας αισθάνονται ένα είδος φόβου περίεργου στο άγνωστο και το πολύ διαφορετικό, δυστυχώς, ακόμη και όταν το συνοδεύουν μύθοι. Δεύτερον, διότι αποτελεί απειλή πραγματική, κυρίως επειδή κάποιοι από αυτούς, χωρίς βεβαίως να γνωρίζουμε πόσοι και ποιοι, δεν μοιράζονται τις πολιτισμικές ή και τις θρησκευτικές αξίες που αποτελούν συνεκτικό στοιχείο των κοινωνιών μας. Τρίτον, διότι εκτιμάται ότι η ανεχόμενη ανεξέλεγκτη παραμονή τους θα δυσκολέψει της ήδη άσχημες συνθήκες στην αγορά εργασίας, θα ρίξει τα μεροκάματα και θα επιτρέψει σε αριθμό εργοδοτών να καταπατήσουν βασικούς νόμους προστασίας των εργαζομένων. Τέταρτον, στην προσπάθειά τους να μετακινηθούν οι μετανάστες, ακόμη και όταν το κάνουν χωρίς να το επιδιώκουν για άλλους σκοπούς, καταπατούν τελικά τους νόμους της πατρίδας μας και της Ευρώπης, παραβαίνουν κανόνες ελεύθερης κυκλοφορίας των ατόμων εντός της Ευρωπαϊκής Ένωσης και της Ζώνης Σένγκεν και τελικά, δημιουργούν σοβαρότατα διπλωματικά και άλλα προβλήματα, ειδικότερα, στις σχέσεις της Ελλάδας με τα άλλα ευρωπαϊκά κράτη. Πέμπτον, όπως καταφανώς κατεγράφη πρόσφατα στη γραμμή του Έβρου, ένα απροσδιόριστο πλήθος μεταναστών γίνεται εργαλείο εξυπηρέτησης των σχεδίων μυστικών υπηρεσιών του κακού γείτονα. Είναι, όμως, η Ελλάδα τόπος προορισμού των μεταναστών; Μήπως είναι απλούστερο να κλείσουμε τα μάτια την ώρα που περνούν από το ελληνικό έδαφος; Η λογική αυτή - αν την πω λογική - δοκιμάστηκε το 2015 με καταστροφικά αποτελέσματα. Ένα από αυτά, καθόλου ήσσονος σημασίας, ήταν ότι εκείνη η πολιτική - ας την ονομάσουμε «πολιτική της ηλιόλουστης Πλατείας Βικτωρίας» - εξέθρεψε τελικά την εχθρότητα του πληθυσμού προς τους μετανάστες. Αν πάλι δεχτούμε ότι η χώρα μας αποτελεί ασφαλή αγκαλιά για όσους κινδυνεύουν από απάνθρωπες διώξεις ή συνθήκες διαβίωσης στον τόπο τους, δηλαδή για τους μόνους πραγματικούς πρόσφυγες, τότε αυτό που μας χρειάζεται είναι μια πολιτική για τους πρόσφυγες και όχι βεβαίως μια βερμπαλιστική μεταναστευτική δήθεν πολιτική. Το 2015, η Ελλάδα περιήλθε σε δεινή θέση. Οι Ευρωπαίοι θεώρησαν ότι είμαστε υπεύθυνοι της πλημμυρίδας που έζησαν, αλλά και για την άφρονα πολιτική ελεύθερης κίνησης τζιχαντιστών, η οποία, ευτυχώς, δεν φαίνεται να έχει πραγματοποιηθεί. Ακόμη και όταν η Καγκελάριος Μέρκελ άνοιξε προσωρινά τις πόρτες, απόφαση που πλήρωσε πολιτικά, το πρόβλημα για την Ελλάδα έγινε μεγαλύτερο, διότι είχε ήδη ανοίξει, είχε εγκαινιαστεί ο νέος δρόμος για τα καραβάνια που οδηγούν οι δουλέμποροι ψυχών. Μπορούμε, όμως, να σταματήσουμε τις ροές της μετανάστευσης; Μπορούμε. Η γρήγορη, δίκαιη και ανθρωπιστική αντιμετώπιση των πραγματικών προσφύγων, συνδυασμένη με την αυστηρή επιτήρηση των συνόρων - στεριά και θάλασσα - είναι η ορθή απάντηση στα περισσότερα προβλήματα που δημιουργούν οι ροές των μεταναστών. Από αυτή την άποψη, οι ρυθμίσεις του σχεδίου νόμου, κύριε Υπουργέ, είναι ωφέλιμες και βρίσκονται στη σωστή κατεύθυνση. Δουλειά των ελληνικών αρχών είναι να ξεχωρίζουν γρήγορα και με ασφάλεια τους έχοντες το απαράβατο δικαίωμα διεθνούς, άρα και ελληνικής προστασίας. Αυτό που αξίζει να συζητήσουμε είναι αν και κατά πόσο η Ελλάδα επιθυμεί να κρατήσει έναν έστω και μικρό αριθμό προσφύγων. Η απάντηση εδώ και καιρό - και σίγουρα με την εντολή των εκλογών - είναι: «Όχι». Άλλαξε σε κάτι η λαϊκή βούληση; «Όχι», και πάλι, ειδικά τώρα, αντιμέτωποι καθώς είμαστε με την επιδημική κρίση είναι ακόμη περισσότεροι εκείνοι που απορρίπτουν την πολιτική του «Laissez faire et laissez passer», που εισηγείται, δυστυχώς, η παράταξη του ΣΥΡΙΖΑ. Στη βάση των ανωτέρω, ρυθμίσεις του νομοσχεδίου που κατατείνουν στην ταχύτερη διαδικασία καταγραφής, απλοποίησης, εξέτασης, προτεραιότητας στα νησιά μας, ειδικότερα τεχνολογικής κατοχύρωσης τους, αλλά και το Μητρώο Νομικών Εισηγητών Αιτημάτων Ασύλου βελτιώνουν τη θέση των ανθρώπων, κατοχυρώνουν τα ανθρώπινα δικαιώματα και έτσι, αυτοί που φτάνουν στην πατρίδα μας, μετανάστες και πρόσφυγες, αντιμετωπίζουν διαδικασίες πιο διαφανείς και αυστηρότερα ελέγξιμες από τις πράξεις της διοίκησης και της Κυβέρνησης. Θα ήθελα να κάνω μια παρατήρηση στο τέλος και σύνδεση με την πανδημία. Η προστασία της κοινωνίας ή είναι για όλους ή τελικώς για κανέναν. Δεν μπορείς να προστατεύσεις το 98%, διότι απροστάτευτο δεν θα μείνει το 2%, αλλά το 100%. Μία αστοχία σε ευάλωτη ομάδα, όπως είναι οι μετανάστες και πρόσφυγες, μπορεί να τινάξει στον αέρα ολόκληρη την εκπληκτική συλλογική και ατομική μας προσπάθεια. Γι' αυτό, κλείνω με μία είδηση που ενδεχομένως την έχετε μάθει ήδη. Το Eurogroup ξεκαθάρισε, έστω με τον τρόπο που το κάνουν οι Ευρωπαίοι, ότι τα κεφάλαια θα είναι διαθέσιμα. Οι μεταναστευτικές δαπάνες και οι δαπάνες αντιμετώπισης του κορωνοϊού σε πολλά σημεία θα ταυτιστούν. Νομίζω ότι είναι και αυτό ένα μεγάλο σπουδαίο βήμα για το οποίο Ελλάδα έδωσε μάχη και χρειάστηκε να είναι προσεκτική στη διαχείριση των δικών της πόρων, να είναι προσεκτική στην αντιμετώπιση των συζητήσεων που είχε με τους Ευρωπαίους εταίρους, έτσι ώστε να κερδίζουμε βήμα - βήμα και κάθε βήμα να είναι σταθερό. Ευχαριστώ πολύ.
Ευχαριστούμε κι εμείς τον κ. Παπαδημητρίου, γιατί μας βοηθάει στη διαχείριση του χρόνου. Καλώ στο Βήμα τον Βουλευτή του Κινήματος Αλλαγής, τον κ. Δημήτριο Κωνσταντόπουλο. Κύριε συνάδελφε, έχετε τον λόγο για επτά λεπτά.
Κύριε Πρόεδρε, κύριοι Υπουργοί, κυρίες και κύριοι συνάδελφοι, η απώλεια του Δημήτρη Κρεμαστινού μας θλίβει όλους. Παρακαταθήκη για όλους, θα έλεγα, είναι το τεράστιο έργο στην Υγεία που έχει αφήσει και η συνέπεια του στις πολιτικές αντιλήψεις. Για τον ακαδημαϊκό καθηγητή, τον πολιτικό, τον Υπουργό Δημήτρη Κρεμαστινό μιλά το έργο του, η δράση του και η διαδρομή του. Για εμένα είναι ιδιαίτερη τιμή η εμπιστοσύνη και η φιλία του. Θερμά συλλυπητήρια στην οικογένεια του. Αγαπητοί συνάδελφοι, αύριο είναι ημέρα της Ευρώπης. Πέρασαν εβδομήντα χρόνια από τη διακήρυξη Schuman, που υπήρξε προπομπός της Ευρωπαϊκής Ένωσης. Και όμως, αγαπητοί συνάδελφοι, η πραγματική αλληλεγγύη μεταξύ των ευρωπαϊκών κρατών είναι ακόμη ζητούμενο. Πολύ πρόσφατη απόδειξη, είναι η απόφαση του Γερμανικού Συνταγματικού Δικαστηρίου, για το πρόγραμμα της ποσοτικής χαλάρωσης και της ποσοτικής διευκόλυνσης της περιόδου 2015-2019. Πλέον, απαγορεύεται τα ομοσπονδιακά όργανα της Γερμανίας, όπως η Bundesbank, να μετέχουν σε ανάλογες ενωσιακές πράξεις. Σήμερα, βλέπουμε ωστόσο, η Ευρώπη να περνάει στη νομική αποθέσμιση. Ωστόσο, λύση δεν είναι ο απομονωτισμός, καθώς οι λαοί της Ευρώπης συνδεόμαστε με ιστορία, κουλτούρα και πολιτισμό. Αυτά είναι τα στοιχεία που μας επιτρέπουν να διεκδικούμε την ενότητα του ευρωπαϊκού οικοδομήματος. Έρχομαι, αγαπητοί συνάδελφοι, στο νομοσχέδιο. Κυρίες και κύριοι συνάδελφοι, το μεταναστευτικό και προσφυγικό είναι μια βαθιά ανθρωπιστική πρόκληση. Θα πρέπει να ξεκαθαρίσουμε όμως, το εξής: Είναι άλλο το προσφυγικό και άλλο το μεταναστευτικό. Είναι άλλο ο πρόσφυγας και άλλο ο μετανάστης. Αυτά δεν πρέπει να τα συγχέουμε. Η αντιμετώπιση του ωστόσο, είναι μια ευαίσθητη υπόθεση για κάθε κοινωνία. Για εμένα είναι θέμα διττής σημασίας. Από τη μια, είναι η ανθρωπιστική διάσταση, ο σεβασμός στον άνθρωπο και στα δικαιώματά του. Και από την άλλη, είναι ο σεβασμός στις τοπικές κοινωνίες και στην καθημερινότητα των πολιτών. Αγαπητοί συνάδελφοι, το προσφυγικό - μεταναστευτικό αποτελεί ένα θέμα μείζονος εθνικής σημασίας. Απαιτεί υπερκομματική, εθνική γραμμή, για να αποδειχτεί πρωτίστως ότι είναι ένα ευρωπαϊκό θέμα, ένα ευρωπαϊκό πρόβλημα, ώστε να αναζητηθεί και να απαιτηθεί ευρωπαϊκή λύση. Ας μην ξεχνάμε ότι τα σύνορά μας είναι τα σύνορα της Ευρωπαϊκής Ένωσης. Για αυτό, η FRONTEX πρέπει να ενισχυθεί με κάθε τρόπο και να λειτουργήσει ως προμετωπίδα στην αντιμετώπιση των παράνομων προσφυγικών και μεταναστευτικών ροών. Δυστυχώς, αγαπητοί συνάδελφοι, το παρόν νομοσχέδιο είναι κατώτερο των περιστάσεων. Και εσείς, σήμερα, κύριοι της Κυβέρνησης, συνεχίζετε στον ίδιο δρόμο, σε θολό τοπίο, όπως και η προηγούμενη Κυβέρνηση ΣΥΡΙΖΑ - ΑΝΕΛ. Κάνετε δηλαδή μια πολύ απλή διαχείριση. Αγαπητοί συνάδελφοι, το παρόν νομοσχέδιο δημιουργεί, ουσιαστικά, ένα Υπουργείο, χωρίς θεσμική μνήμη. Δημιουργεί ένα Υπουργείο, που δεν θα συγκροτείται από δημόσιους λειτουργούς, αλλά από μετακλητούς υπαλλήλους. Οι υπηρεσίες, δηλαδή, του δημοσίου θα είναι καταδικασμένες να ξηλώνονται από την έλευση ακόμα και του νέου Υπουργού. Πρόκειται για μια πολιτική απόφαση, που ενισχύει την αδιαφάνεια, την αναξιοκρατία και κυρίως αφαιρεί τη θεσμική μνήμη. Εδώ, δηλαδή, τι βλέπουμε; Δημιουργείται μια ασυνέχεια στο κράτος. Δεύτερον, το νομοσχέδιο διαιωνίζει τις αδιαφανείς διαδικασίες, απόρρητες συμβάσεις, προμήθειες, κάλυψη θέσεων με αναθέσεις. Κύριε Υπουργέ, εθνικό συμφέρον και φωτογραφικές διατάξεις, με απευθείας ανάθεση δεν πάνε μαζί. Τρίτον, το νομοσχέδιο καθιερώνει την αδιαφάνεια. Απόρρητα κονδύλια διατίθενται κατά βούληση του Υπουργού, χωρίς προϋπολογισμούς, χωρίς καμμία, μα καμμία αιτιολόγηση, δηλαδή πρακτικές αντίθετες με το κράτος δικαίου, που εσείς λέγατε προεκλογικά. Τέταρτον, παγιώνει «Μόριες», αντί να δίνει βιώσιμες λύσεις για την αποσυμφόρηση των νησιών. Πάμε, δηλαδή, σε κλειστές ελεγχόμενες δομές νησιών. Αναρωτιόμαστε, ωστόσο: Έχετε συζητήσει με τις τοπικές κοινωνίες, που θα σηκώσουν το βάρος; Έχετε εξασφαλίσει τη συναίνεση τους; Να σας αναφέρω ένα παράδειγμα. Πριν λίγες μέρες υπήρξαν έντονες αντιδράσεις στο Μεσολόγγι για το ενδεχόμενο άφιξης νέας δομής. Να σας γνωρίσω ότι το Μεσολόγγι έχει δύο ξενοδοχεία, που και σήμερα το ένα από τα δύο φιλοξενεί προσφυγική δομή. Μάλιστα, παρεμπιπτόντως, θα έλεγα ότι και το ποσοστό που αναλογεί το Δήμο της Ιεράς Πόλεως του Μεσολογγίου έχει καλυφθεί. Ωστόσο, γίνεται συζήτηση για να χρησιμοποιηθεί και η δεύτερη ξενοδοχειακή μονάδα ως προσφυγική δομή. Σας ερωτώ, λοιπόν, είναι λογικό να καλυφθούν και οι δύο ξενοδοχειακές μονάδες από τη φιλοξενία προσφύγων; Αγαπητοί συνάδελφοι, αυτό το λέω με σεβασμό και στο δικαίωμα του ασύλου που ουδείς το αμφισβητεί, καθώς συνδέεται με τα ανθρώπινα δικαιώματα και φυσικά με απόλυτο σεβασμό. Όμως, η πολιτεία οφείλει να παρέχει βιώσιμες λύσεις που να ευθυγραμμίζονται με την αρχή της ανθρώπινης αξιοπρέπειας, άρα και τον σεβασμό στις τοπικές κοινωνίες, στους πολίτες, όπως είπα. Κύριε Υπουργέ, ανέφερε ο Επίτροπος Εσωτερικών Υποθέσεων της Ευρωπαϊκής Ένωσης ότι από τα 700 εκατομμύρια ευρώ που θα δοθούν στη χώρα μας, τα μισά θα δοθούν στην Ύπατη Αρμοστεία του ΟΗΕ και στον Διεθνή Οργανισμό Μετανάστευσης για ενοικίαση ακινήτων και οικονομική βοήθεια στους αιτούντες άσυλο. Από τα υπόλοιπα, 280 εκατομμύρια ευρώ θα δοθούν στην ελληνική Κυβέρνηση για κατασκευή πέντε νέων κέντρων υποδοχής και ταυτοποίησης στα νησιά. Πείτε μας, λοιπόν, κύριε Υπουργέ, κύριε Μηταράκη, ποιο είναι το σχέδιό σας; Δώστε μας αριθμό θέσεων ανά κατηγορία, ανά αριθμό ροών. Διότι εδώ οι αριθμοί που δίνει σήμερα το Υπουργείο θα έλεγα ότι δημιουργούν ασάφειες, διότι αθροίζετε τα νούμερα για τις εκκρεμείς αιτήσεις ασύλου και φαίνεται ότι περισσεύουν δέκα χιλιάδες αλλοδαποί. Πώς το εξηγείτε; Περιμένω την απάντησή σας. Αγαπητοί συνάδελφοι, από τη ψήφιση του ν.4636/2016 ως σήμερα τα γεγονότα στον Έβρο, στα νησιά, στις δομές φιλοξενίας απέδειξαν ότι χρειάζεται σχέδιο για την αντιμετώπιση του προσφυγικού μεταναστευτικού. Ωστόσο τα γεγονότα καταμαρτυρούν ότι δεν υπήρξε σχέδιο αποσυμφόρησης των νησιών, διότι δεν υπήρξε συνεργασία με τους τοπικούς φορείς για το χτίσιμο νέων κλειστών δομών. Και όπως σας λέμε ότι σωστά λειτουργήσατε στον Έβρο, έτσι κι εδώ σας εγκαλούμε για την ως τώρα εγκληματικότητά σας στις νησιωτικές δομές. Δεν διαμορφώθηκε ουσιαστική συνεργασία για τη μετεγκατάσταση, για τη δίκαιη κατανομή των προσφύγων μεταναστών μεταξύ των ευρωπαϊκών κρατών, που έπρεπε να είναι το πρώτο σας μέλημα και προτεραιότητά σας. Δηλαδή, δεν υπήρξαν ουσιαστικές και αποτελεσματικές ενέργειες για να λειτουργήσει σωστά η συμφωνία της Ευρωπαϊκής Ένωσης με την Τουρκία και να δοθεί τέλος στην παράνομη και παράτυπη μετανάστευση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εν κατακλείδι, κύριε Υπουργέ, και εν μέσω της πανδημίας τίθενται κάποια ερωτήματα για τους υπερπλήρεις καταυλισμούς όπου στοιβάζονται ανθρώπινες ψυχές με άθλιες συνθήκες διαβίωσης, χωρίς καθαριότητα και χωρίς τα βασικά είδη προσωπικής υγιεινής.
Ολοκληρώστε, κύριε Κωνσταντόπουλε. Δεν υπάρχει χρόνος.
Τέλος, κύριε Υπουργέ, καταθέσαμε μία τροπολογία, ώστε οι δημόσιες συμβάσεις με την Τεχνική Υπηρεσία του Υπουργείου Μετανάστευσης να υπόκεινται στην κείμενη νομοθεσία και όχι στις παρεκκλίσεις και πιστεύω ότι θα την κάνετε αποδεκτή. Ολοκληρώνοντας, αγαπητοί συνάδελφοι, καταψηφίσαμε το νομοσχέδιο, διότι δεν υπάρχει μακρόπνοος και βιώσιμος σχεδιασμός και μάλιστα σε ένα τέτοιο κρίσιμο ζήτημα που χρήζει διαλόγου και εθνικής συνεννόησης, ώστε να θέσουμε τους Ευρωπαίους προ των ευθυνών τους.
Ωραία. Ευχαριστούμε.
Ακούγοντας τον σεβαστό και αγαπητό φίλο…
Μην πάτε σε νέα παράγραφο. Παράκληση θερμή.
Μισό λεπτό!
Όχι, όχι! Είναι ακόμα άλλοι δέκα συνάδελφοι και έχουμε ειδοποιήσει ότι η ονομαστική ψηφοφορία θα γίνει στις 22.30΄. Κλείστε!
Ο αγαπητός συνάδελφος μίλησε για προσλήψεις επί Νέας Δημοκρατίας. Να του θυμίσω τα οκτακόσιες πενήντα χιλιάδες stage την περίοδο 2004-2009.
Τώρα μην πάμε στο 2004 και στο 2009. Ολοκληρώσατε! Ευχαριστούμε πολύ. Τον λόγο έχει ο συνάδελφος από τη Νέα Δημοκρατία ο κ. Δημήτριος Καιρίδης για επτά λεπτά και παράκληση θερμή να τηρούνται από όλους οι χρόνοι.
Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, θα ήθελα και εγώ με τη σειρά μου να εκφράσω τα ειλικρινή μου συλλυπητήρια στην οικογένεια του Δημήτρη Κρεμαστινού, ο οποίος τίμησε την ιατρική επιστήμη, την ακαδημαϊκή κοινότητα και την πολιτική, τη δημόσια ζωή στην πατρίδα μας όλα τα προηγούμενα χρόνια. Θα συνεχίσω με ένα δεύτερο προκαταρκτικό σχόλιο πριν μπω στην ουσία περί του μεταναστευτικού, γιατί παρακολουθώντας τη συζήτηση και το πρωί και τώρα το απόγευμα και βράδυ, αισθάνθηκα ότι βρίσκομαι σε αντεστραμμένο κόσμο και θέλω ειδικά να μιλήσω ένα λεπτό γι' αυτό. Αύριο είναι η 9η Μαΐου και ολόκληρη η Ευρώπη γιορτάζει την Ημέρα της Ευρώπης, την Διακήρυξη του Ρομπέρ Σουμάν του 1950, εβδομήντα χρόνια μετά. Είναι η θεμελιακή διακήρυξη που δημιούργησε την Ενωμένη Ευρώπη, το μεγαλύτερο επίτευγμα των ευρωπαϊκών λαών μεταπολεμικά και ένα από τα μεγαλύτερα παγκοσμίως. Νομίζω ότι θα συμφωνήσουμε, οι περισσότεροι τουλάχιστον, και πιστεύω έτσι κι αλλιώς αυτά είναι και τα αισθήματα της συντριπτικής πλειοψηφίας του ελληνικού λαού που παραμένει φιλοευρωπαϊκός. Η Ελλάδα έχει συμμετάσχει σε αυτό το εγχείρημα ήδη από τη δεκαετία του 1950 με τον αείμνηστο διορατικό ιδρυτή της παράταξής μας Κωνσταντίνο Καραμανλή και βεβαίως έγινε μέλος το 1981. Δεν πρέπει να το λησμονούμε. Βεβαίως, γιορτάζουμε και τα εβδομήντα πέντε χρόνια από τη νίκη των Συμμάχων στον Β΄ Παγκόσμιο Πόλεμο στην Ευρώπη - και αυτό σημαντικό - και αποτίουμε φόρο τιμής στους Αμερικανούς που απελευθέρωσαν την Ευρώπη από τον ναζισμό, στους Βρετανούς και στον μεγάλο γερόλυκο Τσώρτσιλ, οι οποίοι συμμετείχαν αποφασιστικά μόνοι τους για ένα διάστημα μαζί με εμάς τους Έλληνες ενάντια στον ναζισμό και βέβαια στον μεγάλο σοβιετικό λαό και στρατό που πλήρωσε το βαρύτερο φόρο αίματος αναμφισβήτητα. Ωστόσο, ο Β΄ Παγκόσμιος Πόλεμος τελείωσε με ένα παράδοξο. Ξεκίνησε την 1η Σεπτεμβρίου 1939 για την υπεράσπιση της ανεξαρτησίας της Πολωνίας και τέλειωσε το 1945 χωρίς αυτή η ανεξαρτησία να αποκατασταθεί. Απεκαταστάθη η ανεξαρτησία της Πολωνίας και των λοιπών όμορων πρώην ανατολικοευρωπαϊκών λαών σαράντα χρόνια αργότερα εντός της Ενωμένης Ευρώπης πια από το τέλος του Ψυχρού Πολέμου και μετά. Οι δύο επέτειοι 1945 και 1950, υπό αυτή την έννοια, είναι συμπληρωματικοί. Μόνο το 1945 δεν αρκεί. Η Ενωμένη Ευρώπη είναι που φέρνει πραγματικά την ήττα και αυτή είναι η άποψη και η δική μου και της παράταξής μου και της συντριπτικής πλειοψηφίας του ελληνικού λαού, ασχέτως του τι ακούστηκε εδώ προνομιακά ήδη από το πρωί. Και εν πάση περιπτώσει, δεν είναι μόνο η ιστορική αλήθεια, αλλά είναι και το συμφέρον του ελληνικού λαού. Διότι, κακά τα ψέματα, για να χτίσουμε αυτό το ευρωπαϊκό σπίτι και στον τομέα της μετανάστευσης, δεν θα πρέπει να είμαστε προσβλητικοί απέναντι στην ιστορία των υπολοίπων ευρωπαϊκών λαών. Δώδεκα από αυτούς τους λαούς σε σύνολο είκοσι έξι, οι πρώην ανατολικοευρωπαϊκοί και βεβαίως μεγάλο μέρος του γερμανικού λαού, αισθάνεται ότι το 1945 δεν απελευθερώθηκε, αλλά ξανά υποδουλώθηκε μέχρι την πτώση του Τείχους του Βερολίνου του 1989. Κι επειδή εγώ σέβομαι τα αισθήματα και των Πολωνών και των Τσέχων και των Σλοβάκων και των βαλτικών χωρών και των Βούλγαρων και των Ρουμάνων και των υπολοίπων με τους οποίους συνυπάρχουμε σε αυτό το κοινό ευρωπαϊκό σπίτι και αν θέλουμε να συνυπάρξουμε και να προχωρήσουμε την Ευρώπη όλοι μαζί, θα πρέπει να δείξουμε τον δέοντα σεβασμό και ευαισθησία απέναντι σε όλους αυτούς. Η σημερινή συζήτηση για το νομοσχέδιο για το μεταναστευτικό γίνεται υπό το φως της μεγάλης επιτυχίας του Έβρου και της μεγάλης επιτυχίας του εκμηδενισμού των ροών και στον Έβρο και στο Αιγαίο. Η Ελλάδα απέδειξε ότι έχει σύνορα και μπορεί και τα φυλάσσει υπό την κατάλληλη ηγεσία και αυτό είναι το σημαντικό. Ένα πράγμα που υποτιμούμε στη συζήτηση είναι η γεωστρατηγική διάσταση του μεταναστευτικού, ειδικά για την Ελλάδα. Δεν ακούστηκαν αρκετά ούτε στη συζήτηση της επιτροπής ούτε εδώ σήμερα. Η Ελλάδα δεν είναι ούτε Ισπανία ούτε Ιταλία. Έχει έναν πολύ κακό γείτονα δίπλα, την Τουρκία, ο οποίος εργαλειοποιεί και χρησιμοποιεί το μεταναστευτικό. Κατά συνέπεια χαζοχαρούμενες αφέλειες στο ζήτημα αυτό - ένας λόγος παραπάνω - δεν χωρούν. Το έχουμε πει ξανά - το έχει πει και ο Πρωθυπουργός μας - ότι είμαστε φιλελεύθεροι και ανθρωπιστές, αλλά δεν είμαστε αφελείς. Και, βεβαίως, δεν είμαστε και υποκριτές να παριστάνουμε τους ιδεαλιστές και μετά υπό την πίεση της Ευρώπης να υπογράφουμε ό,τι μας φέρνουν, όπως έγινε το φθινόπωρο του 2015 με τον Αλέξη Τσίπρα. Ένας λόγος παραπάνω, διότι η πανδημία του κορωνοϊού ενδεχομένως να αυξήσει τις παγκόσμιες ανισότητες, την παγκόσμια φτώχεια στον Τρίτο Κόσμο και να δημιουργήσει νέα κύματα μεταναστευτικών και προσφυγικών ροών προς την Ευρώπη μέσω της Ελλάδας και, άρα, χρειάζεται επιπλέον προσοχή. Επειδή μου αρέσει η γλώσσα της αλήθειας, θα ήθελα να πω και δύο σημεία τα οποία βρίσκω αδύναμα. Το ένα έχει να κάνει με την επανανομοθέτηση λίγους μόνο μήνες μετά την πρώτη νομοθέτηση. Θα πρέπει αυτό να το προσέξουμε. Δεν μπορεί να φέρνουμε νομοσχέδια και να ξαναφέρνουμε να διορθώνουμε αυτά που κάναμε τον Νοέμβριο. Αυτό είναι ένα ζήτημα. Καταλαβαίνω ότι οι συνθήκες αλλάζουν, καταλαβαίνω ότι πρέπει να τα δούμε στην πράξη, αλλά είναι ένα ζήτημα. Το δεύτερο σημείο είναι το ζήτημα των επιστροφών, το οποίο είναι ένα αδύναμο σημείο. Αναφορικά με τις επιστροφές, κακά τα ψέματα, αυξήσαμε κάθετα τον αριθμό εκδίκασης των αιτήσεων ασύλου, μηδενίσαμε τις ροές, έχουμε πετύχει πάρα πολλά, αλλά πρέπει και στο ζήτημα των επιστροφών να επιμείνουμε. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Κλείνω, συγχαίροντας τους δύο άξιους συναδέλφους, τον Υπουργό κ. Μηταράκη και, κυρίως τον Αναπληρωτή - θα μου το επιτρέψετε αυτό, διότι προέρχεται από τον δικό μου τομέα, τον Βόρειο Τομέα Αθηνών - τον Γιώργο, οι οποίοι έχουν σηκώσει ένα πάρα πολύ μεγάλο βάρος και οι οποίοι έχουν κληθεί να πετύχουν κάτι πάρα πολύ σημαντικό, τον ρεαλισμό με τον φιλελευθερισμό, κάτι πολύ σημαντικό για την παράταξή μας, για την Ελλάδα και τη θέση της στην Ευρώπη, αλλά και για την ίδια την Ευρώπη, εάν δηλαδή μπορεί να υπάρξει μέση οδός μεταξύ των ουτοπιστών, αφελών, ιδεαλιστών, ιδεοληπτικών - βάλτε όποιο επίθετο θέλετε - και των ακραίων που δεν θέλουν, απορρίπτουν τα πάντα και θέλουν μία Ευρώπη σιδερόφραχτη.
Ωραία, ολοκληρώστε, σας παρακαλώ.
Σε αυτό το σημείο σημειώνω με ιδιαίτερη χαρά κάτι που δεν ειπώθηκε - και το λέω και στο Σώμα - ως μέλος της Κοινοβουλευτικής Συνέλευσης του Συμβουλίου της Ευρώπης, εκπροσωπώντας την ελληνική Βουλή. Σημειώνω την πολύ πρόσφατη - πριν από δύο μέρες - εγκωμιαστική έκθεση του ρεπόρτερ της Κοινοβουλευτικής Συνέλευσης του Συμβουλίου της Ευρώπης για τα Ανθρώπινα Δικαιώματα για τον τρόπο με τον οποίο η Ελλάδα προχώρησε τους τελευταίους μήνες στην προστασία των ευάλωτων από τα νησιά προς την ενδοχώρα και των ασυνόδευτων παιδιών. Είναι και αυτό μία ακόμα νίκη. Προστατεύουμε τα σύνορα, αλλά προστατεύουμε και την ανθρώπινη αξιοπρέπεια. Συγχαρητήρια, λοιπόν, στους δύο που καλούνται να σηκώσουν αυτό το πολύ βαρύ φορτίο. Συνεχίζουμε έτσι. Και, βεβαίως, ψηφίζω με ενθουσιασμό και εγώ το παρόν νομοσχέδιο. Σας ευχαριστώ.
Ευχαριστούμε. Καλώ στο Βήμα τον συνάδελφο από τον ΣΥΡΙΖΑ κ. Χριστόφορο Βερναρδάκη. Θα ήθελα, μάλιστα, να του πω χρόνια πολλά, διότι από απόψε γιορτάζει, αφού κτυπήσει η καμπάνα του εσπερινού. Κανονικά γιορτάζει αύριο. Ορίστε, κύριε Βερναρδάκη, έχετε τον λόγο για επτά λεπτά.
Ευχαριστώ, κύριε Πρόεδρε, που μου δίνετε τον λόγο, αλλά και για τις ευχές. Θα ήθελα, κατ' αρχάς, να ξεκινήσω από τα εμβόλιμα. Δεν ξέρω αν έχει γίνει αντιληπτό τι ακριβώς τροπολογία έχει φέρει η κ. Κεραμέως. Το άρθρο 1 λέει ότι είναι δυνατή η κατά παρέκκλιση κάθε άλλης διάταξης παροχή σύγχρονης εξ αποστάσεως εκπαίδευση με χρήση μέσων τεχνολογίας γενικώς σε μαθητές πρωτοβάθμιας και δευτεροβάθμιας. Αυτό υπάρχει σε νομοθετικό κείμενο. Ποια μέσα τεχνολογίας; Κάμερες; Κινητά; Μηχανισμοί τηλεδιάσκεψης; Δεν το συνεχίζω. Το άρθρο 2 λέει ότι στο πλαίσιο της διαδικασίας δεν επιτρέπεται η καταγραφή και η αποθήκευση. Τα μεταδεδομένα που τυχόν παράγονται στο ίδιο και ως άνω πλαίσιο διατηρούνται για συγκεκριμένο εύλογο χρονικό διάστημα. Μεταδεδομένα υπάρχουν, όταν υπάρχουν δεδομένα. Τα δεδομένα από πού προέρχονται; Πού αποθηκεύονται; Πώς τηρούνται οι κανόνες ασφαλείας; Εδώ, πραγματικά, θα θέλαμε τη Δευτέρα - είναι απαραίτητο αυτό, είναι επείγον ζήτημα - να κατατεθεί όλη η αλληλογραφία και η διαβούλευση που είπε η Υπουργός ότι είχε με την Αρχή Προστασίας Προσωπικών Δεδομένων. Κατ' αρχάς, μας κάνει φοβερή εντύπωση το γεγονός ότι δεν διαβουλεύεται με τους δασκάλους, τους καθηγητές ή τους γονείς, γιατί εδώ μιλάμε ακόμα και για παροχή εικόνας και στα δημοτικά και στα γυμνάσια βεβαίως. Δεν έχει διαβούλευση με αυτούς τους χώρους. Έχει μια διαβούλευση με μία ανεξάρτητη αρχή. Τι είδους διαβούλευση είναι αυτή; Η ανεξάρτητη αρχή γνωμοδοτεί επί κάποιου ερωτήματος. Πρέπει να δούμε το ερώτημα που ετέθη, να δούμε τι απάντησε, με ποιους κανόνες ασφαλείας, πού παρέπεμψε. Και δεν είναι τα πράγματα τόσο αθώα, όπως υπαινίχθηκε ο Κοινοβουλευτικός Εκπρόσωπος λίγο προηγουμένως, γιατί φαντάζομαι ότι εδώ δεν έχουμε να κάνουμε μόνο με παράδειγμα κακής νομοθέτησης. Έχουμε παράδειγμα νομοθέτησης που ξεπερνάει και κάποιο επίπεδο σοβαρότητας. Ας είναι! Περνώ στο θέμα του νομοσχεδίου. Συμβουλή είναι ότι δεν θα έπρεπε να γίνει δεκτή η τροπολογία. Δεν ξέρω αν έχετε λόγο και οι αρμόδιοι Υπουργοί ή η Κοινοβουλευτική Ομάδα της Νέας Δημοκρατίας. Νομίζω ότι αυτή η τροπολογία - το είπε και ο Εκπρόσωπος του ΚΚΕ - πρέπει να αποσυρθεί τώρα. Διαφορετικά, θα δημιουργήσει μείζονα ζητήματα, τα οποία θα τα βρούμε από βδομάδα, γιατί εν τω μεταξύ φέρνει αυτή την τροπολογία δύο μέρες πριν ανοίξουν τα σχολεία, τα οποία ανοίγουν στις 11 Μαΐου. Τόσο καιρό, επί δύο μήνες, σιγή ιχθύος! Εν πάση περιπτώσει, ας αναφερθούμε στα θέματα του Υπουργείου Μετανάστευσης. Τα πρώτα είκοσι εννέα άρθρα συνιστούν τροποποιήσεις του ν.4636/2019 που πήρε ΦΕΚ την 1η Νοεμβρίου. Εδώ κάποτε πρέπει να έρθει ο κ. Γεραπετρίτης για να μας πει τι ακριβώς εννοούσε με το «επιτελικό κράτος», την «καλή νομοθέτηση», διότι δεν είναι δυνατόν μετά από τέσσερις, πέντε μήνες να αλλάζει όλο το νομοθετικό πλαίσιο το οποίο συγκροτήθηκε πριν από λίγες μέρες. Δεν ξέρουμε, εφαρμόστηκε; Είχε αποτυχίες; Έχει υπάρξει κάποια αξιολόγηση για όλο αυτό το ζήτημα; Δεύτερον, συγκροτείται ένα «Υπουργείο Εξαίρεσης» έξω από τη διοικητική και συνταγματική νομιμότητα: καθεστώς εξαίρεσης από το ενιαίο μισθολόγιο του δημόσιου τομέα, καθεστώς εξαίρεσης από το ενιαίο σύστημα κινητικότητας, καθεστώς εξαίρεσης από τη νομοθεσία δημοσίων συμβάσεων, μετακλητοί σε επίπεδο διεύθυνσης, διευθυντές μετακλητοί κατά παράβαση όλων των συστημάτων αξιολόγησης και επιλογής των προϊσταμένων στη δημόσια διοίκηση. Πρόκειται για αντισυνταγματικότητα, βεβαίως, η οποία θα εκπέσει. Αυτό πρέπει να το πούμε από τώρα, διότι θα το βρείτε μπροστά σας. Το ζήτημα το μεγάλο, επειδή ακούμε για μετακλητούς και κομματικό στρατό, κ.ο.κ., είναι ότι το πρόβλημα δεν είναι πως οι μετακλητοί συγκροτούν έναν κομματικό στρατό. Το πρόβλημα είναι ότι λειτουργεί έξω από το πλαίσιο νομιμότητας της δημόσιας διοίκησης, έξω από το συνταγματικό πλαίσιο, έξω από το άρθρο 103, έξω από τον νόμο, έξω από το δημοσιοϋπαλληλικό δίκαιο, έξω από την ιεραρχία, κ.ο.κ. Έχουν ειπωθεί κι άλλα πράγματα. Ως προς τις διευθύνσεις, κύριοι Υπουργοί, τι οργανισμό έχει το Υπουργείο; Πραγματικά, τι οργανισμό έχει το Υπουργείο; Θα τον αναρτήσετε ψηφιακά; Πριν από λίγες ημέρες, με τροπολογία βραδινή εδώ, εκπρόθεσμη, συστήσατε τεχνική διεύθυνση, ενώ την επόμενη εβδομάδα, δηλαδή σήμερα, φέρνετε ένα νομοσχέδιο πλήρες, όπου προβλέπονται και οκτώ μετακλητοί. Όμως, το ξεπερνάω αυτό, το είπαμε. Σήμερα, στο νομοσχέδιο αυτό έχετε νομική διεύθυνση - κατά αντιπαραβολή με το Νομικό Συμβούλιο του Κράτους το οποίο παρέχει όλη τη νομική στήριξη σε όλα τα Υπουργεία και σε όλη τη δημόσια διοίκηση - ειδική Υπηρεσία Συντονισμού και Διαχείρισης Προγραμμάτων του Ταμείου Ασύλου σε επίπεδο Διεύθυνσης, αυτοτελές Τμήμα Διεθνών και Ευρωπαϊκών Σχέσεων, Υπηρεσία Υποδοχής και Ταυτοποίησης με τις είκοσι οκτώ δομές που μετεωρίζονταν νομικά και που τώρα εισάγονται στη δομή του Υπουργείου, αλλά με μετακλητούς διευθυντές πάλι! Γιατί δεν ακολουθείτε για τον οργανισμό του Υπουργείου τη νόμιμη και πάγια, αν θέλετε, πρακτική όλων των Υπουργείων, δηλαδή το προεδρικό διάταγμα; Γιατί το ορίζετε βάσει νόμου; Θα σας απαντήσω. Διότι αν το κάνατε με προεδρικό διάταγμα θα είχατε σοβαρά προβλήματα αντισυνταγματικότητας, όπως θα έχετε και τώρα βέβαια. Τελείως καλόπιστα, επειδή γνωρίζω και τα αντεπιχειρήματα, γιατί είπε ο Κοινοβουλευτικός Εκπρόσωπος αν υπάρχουν προτάσεις, να ακουστούν. Κατ' αρχάς, αυτό το κατά παρέκκλιση Υπουργείο ιδιωτικού δικαίου δεν είναι Υπουργείο. Δεν είναι Υπουργείο έννομης διοικητικής τάξης στο ελληνικό σύστημα. Τι θα μπορούσατε να κάνετε; Θα σας πω δύο ιδέες και αν είστε καλοπροαίρετοι, ακολουθήστε τις: Πρώτον, πηγαίνετε στο ΑΣΕΠ τη Δευτέρα το πρωί και κάντε συγκεκριμένη προκήρυξη σε συνεργασία με τον ΑΣΕΠ με συγκεκριμένες ειδικότητες εκεί ακριβώς που θέλετε. Στη Χίο; Στη Χίο. Στη Σάμο; Στη Σάμο. Πού υπάρχει έλλειψη; Εκεί. Γιατί λέτε για παράδειγμα ότι με την κινητικότητα δεν έχετε υπαλλήλους. Βεβαίως. Διότι οι συνθήκες είναι σκληρές και γιατί η κινητικότητα είναι βοηθητικό σύστημα στη δημόσια διοίκηση. Δεν ήταν το σύστημα στελέχωσης της δημόσιας διοίκησης. Πώς, λοιπόν, θα φτιάξετε ένα Υπουργείο μετακλητών; Είναι δυνατόν;
Πόσες εβδομάδες προβλέπετε από το ΑΣΕΠ;
Θα ζητήσετε τη συνεργασία του για πάρα πολύ μικρό χρονικό διάστημα. Δεύτερον, να σας πω μια ιδέα για τους διευθυντές. Καλέστε τη Δευτέρα το πρωί το Προεδρείο της Ένωσης Αποφοίτων της Σχολής Δημόσιας Διοίκησης και ζητήστε τους τα στελέχη τους, να μάθετε ποιοι είναι διαθέσιμοι να αναλάβουν διευθυντικές θέσεις. Μην πάτε όμως στη λογική μετακλητών υπαλλήλων, μη φτιάξετε ένα ιδιωτικό Υπουργείο. Θα υπάρχουν τεράστια προβλήματα και νομιμότητας και στη διαχείριση του μεταναστευτικού. Σας ευχαριστώ πολύ.
Ευχαριστούμε πολύ, κύριε Βερναρδάκη. Καλώ στο Βήμα τον Βουλευτή της Νέας Δημοκρατίας, κ. Ευστάθιο Κωνσταντινίδη, για επτά λεπτά. Θερμή παράκληση, επειδή σε λίγο θα γεμίσει η Αίθουσα και θα πρέπει να αρχίσουμε την ονομαστική ψηφοφορία, να τηρούνται οι χρόνοι.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, για την αντιμετώπιση του πολυπαραγοντικού μεταναστευτικού φαινομένου η Κυβέρνηση φέρνει προς ψήφιση ένα νέο νομοσχέδιο αποδεικνύοντας έτσι την αληθή της πρόθεση να αξιοποιήσει κάθε δυνατότητα για την καλύτερη διαχείρισή του. Και αν πράγματι το μεταναστευτικό αποτελεί πρόκληση για κάθε χώρα, για την Ελλάδα έχει πέρα από τις κοινωνικοοικονομικές και άλλες διαστάσεις όπως ξεκάθαρα αποδείχτηκε στα πρόσφατα γεγονότα στον Έβρο, όπου καταγράφηκε η απροκάλυπτη χειραγώγηση του φαινομένου από την Τουρκία. Εκεί, με τους εύστοχους χειρισμούς της ελληνικής Κυβέρνησης, μπόρεσε η ηγεσία της Ευρωπαϊκής Ένωσης να διαπιστώσει με γυμνά μάτια τον κυνικό τρόπο με τον οποίον εργαλειοποιείται η ανθρώπινη δυστυχία από τον ανατολικό μας γείτονα στο πλαίσιο των πολιτικών τακτικισμών του. Για εμάς είναι ξεκάθαρο ότι αυτό δεν μπορεί και δεν πρόκειται να γίνει ανεκτό. Στον βαθμό, λοιπόν, που το προσφυγικό συνέχεται ή αξιοποιείται σε σχεδιασμούς για την αμφισβήτηση της εθνικής μας ασφάλειας και των κυριαρχικών δικαιωμάτων μας η στάση μας θα είναι ανυποχώρητη και η απάντησή μας ευθέως ανάλογη προς την ένταση της απειλής. Όμως, και στο μεταναστευτικό η Κυβέρνηση της Νέας Δημοκρατίας έχει ξεκάθαρη πολιτική θέση. Είναι αταλάντευτα προσανατολισμένη στον σεβασμό της ανθρώπινης αξίας και στην τήρηση των κανόνων της διεθνούς προστασίας σε αυτούς που πραγματικά τη δικαιούνται. Αναγκαίοι, όμως, όροι για να υπηρετηθεί πρακτικά αυτός ο σκοπός είναι να εξορθολογιστούν οι διαδικασίες, να εξασφαλιστούν οι κατάλληλες δομές, να ενισχυθούν οι εμπλεκόμενες υπηρεσίες και βεβαίως να διασφαλιστεί η κοινωνική ειρήνη και ασφάλεια. Καθίσταται, λοιπόν, σαφές ότι το θεσμικό και οργανωτικό πλαίσιο για την αντιμετώπιση του σύνθετου αυτού προβλήματος πρέπει να είναι αντίστοιχα δυναμικό με τους παράγοντες που το επηρεάζουν. Βρισκόμαστε, όπως χαρακτηριστικά επισήμανε και ο Αναπληρωτής Υπουργός, στη μετά τον Έβρο εποχή, όπου τίποτε δεν είναι πλέον ίδιο με την προηγούμενη ημέρα. Από την εφαρμογή των ρυθμίσεων του προηγούμενου νόμου επιτεύχθηκαν σημαντικά αποτελέσματα: Μείωση των ροών, μείωση των διαμενόντων στα κέντρα υποδοχής και ταυτοποίησης στα νησιά, θεαματική αύξηση στην έκδοση αποφάσεων στις αιτήσεις ασύλου, χαρακτηριστικά ενδεικτικά αναφέρω ότι τον Απρίλιο φτάσαμε στις δεκαπέντε χιλιάδες οκτακόσιες πενήντα τρεις, και αντίστροφα σημαντική μείωση στις εκκρεμότητες ενώπιον της Αρχής Προσφυγών. Παράλληλα, εντοπίστηκαν τα στάδια που εμφανίζουν καθυστερήσεις ή δυσλειτουργίες που θα αντιμετωπιστούν με τις εισαγόμενες ρυθμίσεις, οι οποίες θα επιταχύνουν ακόμα περισσότερο την εξέταση των αιτήσεων διεθνούς προστασίας και την επιστροφή στις χώρες προέλευσης για όσους δεν έχουν τα προσφυγικά χαρακτηριστικά. Αποδεικνύεται, λοιπόν, ότι έχει νόημα το σήμα που εκπέμπει η χώρα με την εφαρμοζόμενη πολιτική, κάτι που δεν αναιρείται από τη συνδρομή της γεωπολιτικής παραμέτρου. Και αυτό είναι απολύτως λογικό. Ο πραγματικός πρόσφυγας δεν θα καμφθεί από την όποια αυστηροποίηση. Ακόμα, όμως, και αυτός, εάν έχει ευκολότερη επιλογή, εκείνη θα ακολουθήσει. Από την άλλη, όμως, εκείνος που δεν πληροί τα προσφυγικά κριτήρια, πού θα επιλέξει να πάει; Σε ένα περιβάλλον που κινείται στα επιεική ή στα αυστηρά όρια του ασυλικού δικαίου; Σε ένα σύστημα που του εξασφαλίζει άκριτα επιδόματα και παροχές ή σε εκείνο που κινδυνεύει μετά από ταχεία εξέταση του αιτήματος του να τεθεί σε διαδικασία επιστροφής; Θα πάει εκεί που θα κυκλοφορεί ανεξέλεγκτα μέχρι να βρει την ευκαιρία για τον τελικό του προορισμό ή εκεί που σε περίπτωση απόρριψης κινδυνεύει να κρατηθεί σε κλειστό κέντρο κράτησης; Η απάντηση είναι νομίζω προφανής και αυτονόητη. Μήπως, όμως, αυτή η λογική δικαιώνει την υπέρμετρα αυστηρή αντιμετώπιση; Όχι. Η λύση δεν βρίσκεται στην παραβίαση των ανθρωπίνων δικαιωμάτων, ούτε στην περιφρόνηση του ασυλικού δικαίου και των ενωσιακών οδηγιών, διότι αυτό έχει τα αντίθετα αποτελέσματα. Αντί να το λύσεις, γίνεσαι εσύ το πρόβλημα και αυτοπεριθωριοποιείσαι. Εδώ, λοιπόν, ερχόμαστε στο άλλο σημείο τριβής. Στην κριτική που μας ασκείται κυρίως από τον ΣΥΡΙΖΑ ότι οι ρυθμίσεις που υιοθετούμε θα οδηγήσουν στην καταδίκη μας από τα ευρωπαϊκά όργανα. Ισχύει αυτός ο κίνδυνος; Θεωρητικά πάντα υπάρχει και έχει συμβεί στο παρελθόν και επί ΣΥΡΙΖΑ και σε άλλα πεδία, εκτός μεταναστευτικού. Όμως, οι συνθήκες και τα δεδομένα της κάθε εποχής επηρεάζουν και τη νομολογία των δικαιοδοτικών οργάνων της Ευρωπαϊκής Ένωσης και αυτή με τη σειρά της το νομοθετικό πλαίσιο των μελών της. Είναι συνεπώς παρακινδυνευμένο και ίσως επιζήμιο να προδικάζει κανείς καταδίκες της χώρας μας για παραβίαση κανόνων της ευρωπαϊκής έννομης τάξης. Σε επίρρωση αυτής της θέσης θα επικαλεστώ τη νωπή κρίση του Ευρωπαϊκού Δικαστηρίου Δικαιωμάτων του Ανθρώπου, το οποίο, με την από 13-2-2020 απόφασή του από τμήμα ευρείας συνθέσεως, δικαίωσε την Ισπανία στη γνωστή υπόθεση της πόλης Μελίγια, παρά το γεγονός ότι αρχικά το αρμόδιο τμήμα είχε κάνει ομόφωνα δεκτή την προσφυγή των απελαθέντων. Αυτό έρχεται να αποδείξει ότι σε ένα διαρκώς μεταβαλλόμενο περιβάλλον τίποτε δεν παραμένει στατικό, ούτε φυσικά το δίκαιο. Πρέπει, λοιπόν, να μπορούμε να είμαστε ταυτόχρονα ευέλικτοι, αποτελεσματικοί και συνεπείς στις επιταγές της προσφυγικής νομοθεσίας. Οι ρυθμίσεις του παρόντος νόμου, ενταγμένες στη συνολική κυβερνητική πολιτική, θα εκπληρώσουν αυτές τις στοχεύσεις και θα οδηγήσουν στην ουσιαστική αποσυμφόρηση των νησιών. Γι' αυτό ψηφίζουμε, κυρίες και κύριοι συνάδελφοι. Ψηφίζουμε για τη δημιουργία κλειστών αντί για ανοικτά κέντρα, για τη σύντμηση των προθεσμιών εξέτασης των αιτήσεων ασύλου, για την αξιοποίηση της τεχνολογίας, ώστε να επιταχυνθούν οι διαδικασίες, για την καλύτερη διάρθρωση και στελέχωση των υπηρεσιών, για την αποτελεσματικότερη προστασία των ασυνόδευτων ανηλίκων, για τη διακοπή των διαδικασιών για εκείνους που δεν συνεργάζονται, για τη βελτίωση των συνθηκών διαβίωσης αυτών που δικαιούνται προστασίας και των πραγματικά ευάλωτων ομάδων, για τον έλεγχο των ελληνικών και ξένων μη κυβερνητικών οργανώσεων. Για τους παραπάνω λόγους, υπερψηφίζω ανεπιφύλακτα το παρόν νομοσχέδιο. Ευχαριστώ πολύ.
Ευχαριστούμε και για την τήρηση του χρόνου. Καλώ στο Βήμα τον συνάδελφο από τον ΣΥΡΙΖΑ, τον κ. Χρήστο Γιαννούλη για επτά λεπτά. Ορίστε, κύριε Γιαννούλη, έχετε τον λόγο.
Ευχαριστώ πάρα πολύ, κύριε Πρόεδρε, κυρίες και κύριοι συνάδελφοι. Κατ' αρχάς, κύριε Κουμουτσάκο, έχετε την πλήρη και απόλυτη κατανόηση και συμπάθειά μας για το γεγονός ότι βγήκατε από τα ρούχα σας από τη θλιβερή παρουσία του Κοινοβουλευτικού Εκπροσώπου της Νέας Δημοκρατίας. Σας κατανοώ. Με την πολιτικάντικη προσέγγισή του για το ξενοδοχείο του Μεσολογγίου έδειξε ότι επρόκειτο για μια θλιβερή παραφωνία σε μια συζήτηση ενός νομοσχεδίου που τουλάχιστον σε τέτοιο βαθμό δεν έφτασε και έχετε τη συμπαράστασή μας. Βέβαια, η θλιβερή…
Πού τα είδατε αυτά;
Για το ξενοδοχείο στο Μεσολόγγι δεν τον εγκαλέσατε; Μπροστά ήμασταν. Ναι, αλλά ξέρετε δεν είστε ο μόνος που ένιωσε τη θλιβερή παρουσία του Κοινοβουλευτικού Εκπροσώπου. Είναι και όλοι οι άνθρωποι που καταλαβαίνουν ότι υπάρχει σοβαρό, μεγάλο έλλειμμα εμπιστοσύνης απέναντι σε μια Κοινοβουλευτική Ομάδα. Εδώ και τόσες ώρες δεν βρέθηκαν παρά ελάχιστοι Βουλευτές της Πλειοψηφίας να υπερασπιστούν το νομοθέτημά σας. Οι περισσότεροι αρκέστηκαν απλώς να επιτίθενται ή να συκοφαντούν την προηγούμενη κυβέρνηση, αλλά ελάχιστοι βρήκαν ή είχαν την επάρκεια και την πολιτική βούληση να υποστηρίξουν το νομοσχέδιο. Το ζήτημα εμπιστοσύνης προκύπτει και πολλαπλασιάζεται, κυρίες και κύριοι συνάδελφοι, από το γεγονός ότι έχετε καταντήσει τη Βουλή έναν πραγματικό αναπαραγωγέα υποκριτικής και παραπολιτικής δράσης. Δεν γίνεται τριακόσια είκοσι ένα άρθρα με πράξεις νομοθετικού περιεχομένου να είναι αντικείμενο αυτής της σύνθεσης της Βουλής. Δεν γίνεται. Δεν υπάρχει θέμα εμπιστοσύνης. Επανέρχομαι στη θλιβερή παρουσία του Κοινοβουλευτικού Εκπροσώπου, γιατί θεώρησε ότι με ψέματα και συκοφαντίες μπορεί να ξεπεράσει τη στενωπό αυτού του νομοθετήματος έξι μήνες μετά τη συνέχεια της προηγούμενης νομοθέτησης για το ίδιο ζήτημα, το μεταναστευτικό. Λοιπόν, κύριε Λιβανέ, η δολοφονία στη Marfin έχει αποδοθεί με τον όρο που πρέπει. Εάν δεν γνωρίζετε καλά τους όρους, ο ΣΥΡΙΖΑ έχει μιλήσει για έγκλημα, για δολοφονία, για μια γκρίζα σελίδα βαρβαρότητας. Και η γκρίζα σελίδα βαρβαρότητας αφορά κάθε απώλεια ανθρώπινης ζωής, όπως απώλεια ζωής υπήρξε και με τον Γρηγορόπουλο και με τον Φύσσα, εκεί όπου δεν είχατε το θάρρος και το σθένος να κάνετε την παραμικρή αναφορά. Δεν υπάρχει διαχωρισμός κόμμα και χρώμα και δεν θα κάνουμε παιχνίδια με τους νεκρούς. Και κάτι τελευταίο: Πόση πια υποκρισία μπορεί να αντέξει αυτή η Αίθουσα, όταν μόλις σήμερα αποκαλύπτεται το γεγονός ότι την ίδια ώρα που προσκαλείτε την πολιτική ηγεσία για την τελετή του Σαββάτου, είστε οι φυσικοί και ηθικοί αυτουργοί του αναχώματος για να αποδοθεί τουλάχιστον η αποζημίωση στα θύματα, στους συγγενείς των θυμάτων! Έλεος! Η ντροπή δεν μπορεί να αποδώσει αυτό που γίνεται, όπως δεν μπορεί να αποδώσει όλα όσα θα μπορούσατε να συμπεριλάβετε στη θλιβερή σας παρουσία για το πλιάτσικο των 80 εκατομμυρίων με τα ΚΕΠ, για το πλιάτσικο με τα ιδιωτικά εργαστήρια, με τις αναθέσεις της 6ης ΥΠΕ. Έχετε ακούσει τίποτα για αυτά σε αυτή τη χώρα; Σε αυτή τη χώρα γίνονται. Θέλω, όμως, κυρίως, επειδή αυτή την ώρα μάς παρακολουθούν έντρομοι χιλιάδες εκπαιδευτικοί, να πω ότι όλα αυτά που σας έχω πει και πολλά ακόμα υπάρχουν στην ατζέντα. Απλώς, είναι η ατζέντα είναι η μη χρηματοδοτούμενη, είναι η ατζέντα είναι η μη αμειβόμενη με τα 20 εκατομμύρια που ακόμα περιμένουμε το «ιερατείο» του κ. Πέτσα να μας πει με ποια κριτήρια, πώς και πού δόθηκαν. Ακόμα περιμένουμε.
Για το νομοσχέδιο θα πείτε;
Για το νομοσχέδιο; Μη στεναχωριέστε. Τρεις μέρες συζητούμε για το νομοσχέδιο, αλλά δεν αλλάζετε άποψη. Αν θέλετε να κάνουμε διάλογο, να σας πω και κάτι άλλο για το νομοσχέδιο.
Μη διακόπτετε! Δεν θα καθορίσετε εσείς τι θα πει ο καθένας. Συνεχίστε, κύριε Γιαννούλη.
Κύριε Πρόεδρε, διακόπτουν αμυνόμενοι. Αυτή την ώρα μάς παρακολουθούν έντρομοι χιλιάδες εκπαιδευτικοί και σας παρακαλώ, κάνω έκκληση να μην κάνετε το ίδιο λάθος που κάνατε και με τους δημόσιους λειτουργούς της υγείας, αυτούς που λοιδορούσατε επί χρόνια, αυτούς που απολύατε τις προηγούμενες περιόδους που, δυστυχώς, είχατε την τύχη αυτού του λαού, μην ξανακάνετε το ίδιο λάθος για να σας φέρει η ιστορία να μιλάτε πρώτα για φυγόμαχους και κηφήνες και τώρα για ήρωες. Αυτό πάτε να κάνετε με την τροπολογία - έκτρωμα της κ. Κεραμέως, όπου, ούτε λίγο ούτε πολύ, μετατρέπεται την παιδεία σε ένα ριάλιτι. Καλώς κάνετε και διαχειρίζεστε με την πολιτική ευθύνη που σας διέπει ή δεν σας διέπει τα 20 εκατομμύρια και τα πόσα ακόμα θα διαθέσετε στην επικοινωνία, αλλά η εκπαίδευση δεν είναι ριάλιτι. Δεν γίνεται παρουσία καμερών, χωρίς έλεγχο, χωρίς την ευθύνη και τη συνέπεια που πρέπει να δείχνει η πολιτεία στην προστασία παιδιών, μαθητών, γονέων και εκπαιδευτικών. Πείτε μου κάτι εσείς που τα ξέρετε όλα: Ποιος είναι αυτός που διασφαλίζει το γεγονός ότι το ηλεκτρονικό μάθημα, το οποίο εισάγετε, μπορεί να αντικαταστήσει τον φυσικό ρόλο, τη φυσική παρουσία του δασκάλου; Αυτή την εντύπωση έχετε, ότι οι δάσκαλοι και οι εκπαιδευτικοί των παιδιών μας είναι απλώς μεταφορείς γνώσης, είναι οι άνθρωποι που δεν στηρίζουν τη μέθοδο και την παρουσία τους και στη φυσική παρουσία, αλλά και στα βλέμματα που συναντιούνται; Έχετε την εντύπωση ότι όλα είναι μια οθόνη, όλα είναι ηλεκτρονική μεταφορά δεδομένων; Κάνετε λάθος. Επειδή παραπονεθήκατε για το νομοσχέδιο, δεν έχω και πάρα πολλά να πω, γιατί τα περισσότερα τα είπαμε στις επιτροπές. Είναι θλιβερό το ότι μέσα σε έξι μήνες προσπαθείτε να βελτιώσετε ένα νομοθέτημα που εσείς φέρατε για ψήφιση και εσείς τώρα το μεταφέρετε ή, εν πάση περιπτώσει, το τροποποιείτε. Θέλω να πω, όμως, δύο βασικά πράγματα και για τα μυστικά κονδύλια, όπου δεν έχουμε πάρει μια επαρκή εξήγηση. Με ποια κριτήρια και με ποιον τρόπο θα δοθούν και σε ποιους θα δοθούν, εν πάση περιπτώσει; Δεν έχω ακούσει, πέρα από βρυχηθμούς, λεονταρισμούς και ευφυολογήματα, τι απέγινε αυτή η έρμη έρευνα για τις ΜΚΟ, που επίσης δαιμονοποιείτε, κανιβαλίζετε και προσπαθείτε να τις βάλετε στο περιθώριο, για να αναθέσετε προφανώς σε κάποιους άλλους φορείς τη διαχείριση. Τελειώνω αμέσως, κύριε Πρόεδρε. Πάντως, σίγουρα αυτό που έχετε χάσει είναι η εμπιστοσύνη των εκπαιδευτικών, των γιατρών, των ελεύθερων επαγγελματιών, των πολιτών. Μπορεί να έχετε την εμπιστοσύνη των δημοσκόπων. Μπορεί το δημοσκοπικό δείγμα να είναι ιδιοκτήτες ΚΕΚ ή, εν πάση περιπτώσει, πολλοί ακόμη από τους φίλους επιχειρηματίες που πάτε να ευνοήσετε. Πάντως, σίγουρα την εμπιστοσύνη του κόσμου την έχετε χάσει. Κλείνω με την έκκληση στη μνήμη και τιμώντας την απώλεια του Δημήτρη Κρεμαστινού, ενός ανθρώπου που μου έκανε την τιμή να αποτελέσει και συνομιλητή μου στην επαγγελματική μου δραστηριότητα, κλείνω με την επίκληση της εμπιστοσύνης που απέπνεε αυτός ο άνθρωπος, ο ακαδημαϊκός, ο γιατρός, ο πολιτικός. Απέπνεε εμπιστοσύνη. Εσείς με αυτό που επιχειρείται - και επανέρχομαι - με την τροπολογία Κεραμέως είναι σαφέστατη υποβάθμιση και ντροπή για την προοπτική της παιδείας και της εκπαίδευσης. Σκεφτείτε το πριν είναι αργά. Σας ευχαριστώ.
Κύριε Πρόεδρε, θα ήθελα τον λόγο.
Ορίστε, κύριε Λιβανέ. Κατάλαβα. Έγινε προσωπική αναφορά σε εσάς. Θα έχετε ένα λεπτό, όμως, μόνο, γιατί πρέπει να σεβαστούμε τον χρόνο. Έχετε προσωπικό.
Κύριε Πρόεδρε, θέλω και εγώ τον λόγο για τον ίδιο λόγο.
Κύριε Υπουργέ, έχετε ένα λεπτό μόνο. Σας παρακαλώ θερμά. Ήδη έρχονται οι συνάδελφοι και θα πρέπει να…
Τριάντα δευτερόλεπτα.
Μόνο ένα λεπτό. Θα είμαι απόλυτος.
Ο κ. Γιαννούλης, πάντα σύμφωνος με την τακτική ΣΥΡΙΖΑ να αυθαιρετεί στις πολιτικές εκτιμήσεις, αναφέρθηκε σε μια δήθεν διασταύρωση και ένταση μεταξύ εμού και του Κοινοβουλευτικού Εκπροσώπου μας. Πρόκειται περί απόλυτης διαστρέβλωσης μιας κατάστασης. Τι συζητήσαμε με τον κ. Λιβανό; Ότι ο ΔΟΜ δεν μπορεί να επιτάσσει ξενοδοχεία στην Ελλάδα. Για να υπάρξει η διάθεση ενός ξενοδοχείου, πρέπει να ενδιαφέρεται ο ιδιοκτήτης του. Και επειδή υπήρχε η εντύπωση ότι ο Διεθνής Οργανισμός Μετανάστευσης επιτάσσει ξενοδοχεία, πράγμα το οποίο, όπως αντιλαμβάνεστε, νομικά, πολιτικά δεν ισχύει, αμέσως το ξεκαθαρίσαμε. Προς Θεού, εάν στον ΣΥΡΙΖΑ προσπαθούν να ανακαλύπτουν διαμάχες και αποκλίσεις σε μια συζήτηση που αφορούσε το να ξεκαθαρίσει απολύτως κάτι το οποίο…
Γίνατε κατανοητός. Έχετε τον λόγο για ένα λεπτό, κύριε Λιβανέ, επειδή έγινε προσωπική αναφορά. Και παρακαλώ, κύριε Λιβανέ, μη γυρίσουμε την μπάλα.
Ευχαριστώ για τον χρόνο και ευχαριστώ και τον κύριο Υπουργό για την αποσαφήνιση όσων πήγε να διαστρεβλώσει και πάλι ο εκπρόσωπος του ΣΥΡΙΖΑ. Η προσωπική μομφή εμένα δεν με ενοχλεί, απλά σας χαρακτηρίζει. Επιστρέφεται, όμως, πολιτικά και είναι απέναντι στο κόμμα σας και όχι σε εσάς προσωπικά. Δεν αντέχετε ούτε στο διάλογο ούτε στην κριτική. Δεν αντέχετε κυρίως την αλήθεια. Ακόμα και σήμερα, μετά από όλα αυτά που είπατε, δεν είχατε το κουράγιο να πείτε ότι αυτή η ημέρα που δολοφονήθηκαν οι τρεις αυτοί οι άνθρωποι, μία εκ των οποίων ήταν έγκυος, ήταν μαύρη. Είπατε απλά ότι ήταν γκρίζα.
Είναι ντροπή αυτό που λέτε.
Δεύτερον, καταθέτω στα Πρακτικά τη δήλωση του Γραφείου Τύπου του κόμματός σας, να τη διαβάσετε και να μας πείτε πού υπάρχει η λέξη «δολοφονία».
Ελληνικά ξέρεις;
Ο ελληνικός λαός σας κρίνει καθημερινά, σας βλέπει και εσείς κρίνεστε για τις πράξεις σας και για τα όσα λέτε. Όσον αφορά στο Μεσολόγγι, σέβομαι την άποψή σας, αλλά θέλω να δω τι θα σας πουν οι Βουλευτές Αιτωλοακαρνανίας του κόμματος σας και τα στελέχη του ΣΥΡΙΖΑ στο Μεσολόγγι. Ευχαριστώ.
Κύριε Πρόεδρε, θα ήθελα τον λόγο.
Όχι, μη με παρακαλείτε.
Κύριε Πρόεδρε, σας παρακαλώ! Τρεις φορές έγινε αναφορά.
Δεν υπήρξε καμμία προσωπική αναφορά. Ήταν απόψεις. Αν κάποιος από το κόμμα σας θέλει να απαντήσει, να ακολουθήσει να πει. Δεν έγινε καμμία αναφορά. Έγινε διευκρίνιση, όπως είχε το δικαίωμα, σε πολλές προσωπικές επιθέσεις. Τον λόγο έχει ο συνάδελφος από τη Νέα Δημοκρατία κ. Σάββας Χιονίδης για επτά λεπτά.
Κύριε Πρόεδρε, είναι ντροπή. Δεν ακούει; Δεν καταλαβαίνει; Τρεις φορές…
Κι επειδή δεν είναι ο κ. Χιονίδης, τον λόγο έχει ο κ. Παύλος Πολάκης από τον ΣΥΡΙΖΑ για επτά λεπτά.
Κύριε Πρόεδρε, επιμένω.
Μην επιμένετε. Δεν θα πάρετε τον λόγο. Ήδη είμαστε πολύ εκτός χρόνου.
Να το πείτε στον κ. Λιβανό που λέει ψέματα.
Θα του το πείτε εσείς μετά. Ορίστε, κύριε Πολάκη, έχετε τον λόγο για επτά λεπτά.
Ευχαριστώ, κύριε Πρόεδρε. Κύριοι Υπουργοί, πριν πω για το νομοσχέδιο, νιώθω την ανάγκη να εκφράσω τα συλλυπητήριά μου για την απώλεια του γιατρού, Βουλευτή, Υπουργού, δασκάλου, του κ. Δημήτρη Κρεμαστινού. Θα πω σύντομα μια ιστορία - επιτρέψτε μού το - που δεν είναι γνωστή. Το 1994, όταν ήμουν αγροτικός γιατρός στο Ρέθυμνο, είχα φτιάξει το Σύλλογο Αγροτικών Γιατρών και Εργαζομένων Πρωτοβάθμιας Περίθαλψης του Νομού Ρεθύμνης. Είχαμε κάνει τότε πολλά πράγματα εκεί κάτω. Είχαμε εξοπλίσει όλα τα αγροτικά ιατρεία με τη βοήθεια του αείμνηστου Αγγελιδάκη, του διοικητή του νοσοκομείου. Και επειδή είχαν χαθεί δύο περιστατικά από επισκληρίδια αιματώματα στο Νοσοκομείο Ρεθύμνου που δεν είχε αξονικό τότε, διοργανώσαμε με πρωτοβουλία του συλλόγου εργαζομένων, που ήμουν πρόεδρος, ένα χορό που έπαιξε ο αείμνηστος Θανάσης Σκορδαλός. Μαζεύτηκαν τότε για πρώτη φορά 4-5 εκατομμύρια δραχμές από αυτό τον χορό, τα οποία ήταν η βάση, για να δώσουν μετά πολλές δωρεές ντόπιοι επιχειρηματίες. Μαζεύτηκαν σε πολύ γρήγορο χρονικό διάστημα γύρω στα 12-13 εκατομμύρια δραχμές και ανεβήκαμε μαζί με τον Νίκο Παπαδάκη, διευθυντή του Κέντρου Υγείας Περάματος, στην Αθήνα, με Υπουργό τον Κρεμαστινό τότε και του ζητήσαμε να συμπληρώσει τα υπόλοιπα μέχρι τα 25, για να αγοραστεί ο αξονικός τομογράφος στο νοσοκομείο. Και έτσι αγοράστηκε εκείνος ο αξονικός τομογράφος. Ήταν η πρώτη μου γνωριμία μαζί του και μου έκανε εντύπωση το ότι κατευθείαν το δέχτηκε και είπε ναι. Και μετά, η γνωριμία μας συνεχίστηκε και στη διάρκεια της υπουργικής μου θητείας, που πάντα ασκούσε μία σοβαρή και θεμελιωμένη κριτική σε οτιδήποτε κάναμε. Κλείνει η παρένθεση. Κύριε Μηταράκη, στις 7 Απριλίου βγάζετε στον αέρα απόφαση διενέργειας διαγωνισμού με διαδικασία διαπραγμάτευσης για τη διαμόρφωση και βασική συντήρηση δομών του άρθρου 8 στη Μαλακάσα. Στο χαρτί εδώ πάνω ψηλά λέει «Πληροφορίες: κ. Ματιάτος». Αυτό γίνεται στις 7. Στις 9 του μήνα δημοσιεύεται στο ΦΕΚ ο διορισμός του κ. Ματιάτου. Δηλαδή, πριν δημοσιευθεί στο ΦΕΚ ο διορισμός του σαν διευθυντή τεχνικής υπηρεσίας, προκηρύσσει διαγωνισμό και συγκροτεί και επιτροπή για το διαγωνισμό, που δεν είναι διαγωνισμός αλλά απευθείας ανάθεση, γιατί είναι πρόσκληση ενδιαφέροντος που καλεί μόνο μια εταιρεία. Αυτό δεν έχει ξαναγίνει στα χρονικά. Να μην έχει βγει το φύλλο του διορισμού σου στην Εφημερίδα της Κυβερνήσεως, να βγαίνει με αναδρομική ισχύ από τις 20 του Μάρτη και να είσαι αυτός που προκηρύσσει την πρόσκληση, που φτιάχνει την επιτροπή και που μετά από τρεις μέρες, σπώντας το παγκόσμιο ρεκόρ εκτέλεσης δημόσιας διαγωνιστικής ή απευθείας ανάθεσης διαδικασίας, να αναθέτει στη μοναδική εταιρεία που προσκάλεσε, τη «VITAEL», το έργο της διαμόρφωσης της δομής για την υποδοχή προσφύγων στη Μαλακάσα, αξίας 4,5 εκατομμυρίων ευρώ. Εν τω μεταξύ, κάνατε και μεγάλη διαπραγμάτευση και τα 4,5 εκατομμύρια τα κάνατε 4.350.000. Μεγάλη έκπτωση πετύχατε! Επειδή έχω κάνει και δήμαρχος, θέλω να σας κάνω ευθέως μερικές ερωτήσεις: Πρώτον, για αυτά τα χρήματα, έχετε πάρει την έγκριση της Ευρωπαϊκής Επιτροπής; Γιατί κάποιοι λένε πως δεν την έχετε πάρει και δεν θα τα πληρώσει. Και μετά, άμα δεν τα πληρώσει η Ευρωπαϊκή Επιτροπή, από πού θα πληρωθούνε; Δεύτερον, αυτή η εταιρεία, η «VITAEL», ξέρετε ποιανού είναι; Είναι ενός κυρίου που λέγεται Βλασερός. Από ό,τι έχω εδώ την συγκρότησή της από το ΓΕΜΗ και λέει ότι είναι υπεύθυνος ο κ. Βλασερός Βασίλειος του Γεωργίου. Ποιος είναι ο κ. Βλασερός; Παλιός γνώριμος από το σκάνδαλο του Βατοπεδίου, αν θυμάμαι καλά. Καταθέτω και αυτά τα χαρτιά. [[Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι είχε κάνει τότε ο κ. Βλασερός στο σκάνδαλο του Βατοπεδίου, αν θυμάστε; Ήταν ο διευθύνων σύμβουλος του Πάπιστα, της εταιρείας των ακινήτων που είχε μπλεχθεί στην ιστορία. Και τι είχε κάνει ο κ. Βλασερός; Εκπροσωπώντας τον Όμιλο Πάπιστα, είχε υπογράψει για αγορά ακινήτου έναντι 6,7 εκατομμυρίων ευρώ μία μέρα αφότου ο αντισυμβαλλόμενος επιχειρηματίας κ. Παπαϊωάννου είχε αγοράσει το ίδιο ακίνητο στη μισή τιμή, 3,6 εκατομμύρια ευρώ με επιταγές του ίδιου του Βλασερού. Αυτό είναι ξέπλυμα μαύρου πολιτικού χρήματος. Και υπήρχε και στα Πρακτικά της Βουλής και στην εξεταστική. Έκτοτε, βέβαια, έχει αναλάβει να το διερευνήσει η ελληνική δικαιοσύνη. Αυτά, όμως, είναι καταγεγραμμένα. Αυτός είναι ο μοναδικός που θα φωνάζετε. Να θυμίσω, βέβαια, ότι ο κ. Πάπιστας, είχε εκείνη την εταιρεία. Είχε νευραλγική θέση ο πρόεδρος της ΝΟΔΕ Κοζάνης της Νέας Δημοκρατίας. Έμμισθος συνεργάτης του ήταν και κ. Κουκλουμπάνης, υπεύθυνος οργανωτικού της Νέας Δημοκρατίας στη δυτική Μακεδονία. Δηλαδή, εδώ μιλάμε για μία καραμπινάτη επιχειρηματική διαπλοκή, που συνεχίζεται και με αυτή την ανάθεση νέα από το κύκλωμα της Νέας Δημοκρατίας. Πάμε, όμως, τώρα κάτω να δούμε ποιος είναι ο κ. Ματιάτος. Ο κ. Ματιάτος, είναι ο μοναδικός και πρώτος ιστορικά μετά τη Μεταπολίτευση. Δεν το έχει κάνει παρά μόνο η Χούντα αυτό το πράγμα. Με ένα άρθρο σε έναν νόμο που πέρασε πρόσφατα, δώσατε τη δυνατότητα να συσταθεί τεχνική υπηρεσία με διευθυντή μετακλητό και οκτώ μετακλητούς υπαλλήλους. Μετακλητούς, όχι μόνιμα στελέχη της δημόσιας διοίκησης! Φαντάζεστε, κύριοι Υπουργοί, να το είχαμε κάνει εμείς αυτό, τι όργια θα είχαν κάνει τα ΜΜΕ; Βλέπω τον κ. Μαρκόπουλο εδώ που διερρήγνυε τα ιμάτιά του. Τη γροθιά τη σηκώνουν, γιατί είναι η μέρα της αντιφασιστικής νίκης των λαών. Μην το κάνεις αυτό. Δεν σου ταιριάζει.
Μην αναφέρεστε σε ονόματα, κύριε Πολάκη, γιατί θα υπάρχουν προσωπικά μετά. Μην αναφέρεστε σε ονόματα.
Μου κάνει το χέρι έτσι τώρα και είναι η μέρα που κάρφωσαν οι Σοβιετικοί τη σημαία στο Βερολίνο.
Μπορεί να είστε φίλοι, αλλά…
Ου γαρ οίδασι τι ποιούσι. Το χαρίζω, κύριε Πρόεδρε.
Φαντάζεστε να το είχαμε κάνει εμείς αυτό το πράγμα τι θα γινόταν, τι όργια θα κάνανε; Τι θα λέγανε για το «συριζομαδουρικό» κράτος, για τους κολλητούς του Τσίπρα; Τώρα που κάνετε το Υπουργείο Μετανάστευσης προσωπική σας εταιρεία και προσωπικό σας μαγαζί, θα μιλήσει κανένας; Γιατί στο σημερινό νομοσχέδιο επεκτείνετε αυτή τη δυνατότητα για την τεχνική υπηρεσία και στη Νομική Υπηρεσία, ότι και εκεί θα πάει και στις διεθνείς σχέσεις. Δεν έχετε στελέχη; Δεν διορίστηκαν διακόσιοι δώδεκα; Δεν παραλάβατε πέντε μηχανικούς από εμάς στη συγκρότησή του; Δεν έρχονται τώρα μηχανικοί από αυτούς τους σαράντα εννιά που διορίζονται μέσα στον Μάιο; Δεν υπήρχε αρχιτέκτονας σε αυτούς τους διακόσιους δώδεκα που διορίστηκαν; Δεν είχατε στην Υπηρεσία Υποδοχής και Ταυτοποίησης, την Τεχνική Υπηρεσία της, που υπήρχε εκεί προσωπικό όπου υπηρετούσαν πολιτικοί μηχανικοί; Έχω και τα ονόματά τους εδώ. Το ξεχωρίζετε, για να μπορέσετε να δώσετε τη δουλειά εκεί που θέλετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Προσέξτε τώρα, πάμε παρακάτω, πάλι για τους μετακλητούς, γιατί ό,τι έχετε πει, εδώ θα το εξαγγελιστείτε. Γιατί το επιτελικό σας κράτος δεν είναι τίποτα άλλο παρά η εξυπηρέτηση deals και ρουσφετιών. Στο Υπουργείο Μεταναστευτικής Πολιτικής επί ΣΥΡΙΖΑ - αυτό που καταργήσατε, ξαναφτιάξατε κ.λπ., κ.λπ. - , πόσοι μετακλητοί και πολιτικές θέσεις υπήρχαν που σας παραδώσαμε εμείς, μαζί με Υπουργούς, με Γενικούς Γραμματείς κ.λπ.; Σαράντα οκτώ! Πόσοι υπάρχουν μέχρι στιγμής σε εσάς, με Υπουργούς, δύο Γενικούς Γραμματείς, δύο Ειδικούς Γραμματείς, δύο υποδιοικητές, τους έντεκα διοικητές;
Ολοκληρώστε, κύριε Πολάκη.
Θα ολοκληρώσω, θέλω να ακουστεί. Είναι μέχρι στιγμής εκατόν τριάντα τρεις. Από σαράντα οκτώ, εκατόν τριάντα τρεις! Έχετε διορίσει μετακλητούς και με άλλους μισθούς.
Ωραία και με αυτό κλείστε.
Αυτό τι είναι; Είναι επιτελικό κράτος; Είναι εμπιστοσύνη στη δημόσια διοίκηση ή είναι άλωση του κράτους στο όνομα του κορωνοϊού, στο όνομα των επειγουσών αναγκών, προκειμένου να υλοποιήσετε προεκλογικά deal και να βολέψετε φίλους σας;
Ευχαριστούμε θερμά.
Μισό λεπτό, κύριε Πρόεδρε.
Όχι, δεν έχει άλλο λεπτό. Κύριε Πολάκη, ολοκληρώσατε. Έχετε φτάσει στα οκτώμισι λεπτά.
Ναι, αλλά το ένα λεπτό ήταν μια οφειλόμενη τιμή.
Ναι, όλοι κάναμε την τιμή. Αν θέλετε, η τιμή έχει και κόστος, για να έχει πραγματικό νόημα.
Επίσης, θέλω απαντήσεις στα εξής. Ποιο είναι το επείγον των συμβάσεων των πληροφοριακών συστημάτων που πρέπει να υπολογιστούν ότι ανήκουν και αυτές στις απόρρητες συμβάσεις και πρέπει να δοθούν με απευθείας ανάθεση; Ποιο είναι το επείγον εκεί; Γιατί το επεκτείνετε με το άρθρο 59;
Ολοκληρώσατε, κύριε Πολάκη.
Ολοκληρώνω.
Όχι, όχι, σας έχω κλείσει ήδη εγώ το μικρόφωνο. Δεν ακούγεστε. Παράκληση θερμή, δεν γίνεται.
Ανοίξτε μου το μικρόφωνο.
Όχι, δεν γίνεται. Δεν θα σας το ανοίξω, διότι έχετε φτάσει στα εννιάμισι λεπτά. Κλείστε με αυτή την πρόταση.
Είναι ενοχλητικά αυτά που λέω, το ξέρω, αλλά μη μου κλείνετε το μικρόφωνο.
Το μικρόφωνο, όταν δεν υπακούετε…
Προηγουμένως ξεπέρασαν τον χρόνο πολλοί ομιλητές…
Δεν έχετε ξεχωριστή μεταχείριση, καταλαβαίνετε. Ολοκληρώστε, κύριε Πολάκη.
Θέλω την ίδια μεταχείριση που είχαν πολλοί ομιλητές πριν, οι οποίοι ξεπέρασαν τον χρόνο…
Όχι, κάνετε λάθος. Εγώ όλους τους έκοβα και σε όλους έκανα την παρατήρηση. Φτάσατε στα δέκα λεπτά, ολοκληρώστε.
Για να ολοκληρώσω, λοιπόν, γιατί είναι πολύ ενοχλητικά για τα αυτιά του κυρίου Προέδρου αυτά τα οποία λέω, εγώ θέλω συγκεκριμένες απαντήσεις…
Δεν είναι τίποτα ενοχλητικό σε μένα, κύριε Πολάκη.
Μη με κόβετε συνέχεια. Μία κουβέντα. Ποιες είναι οι απόρρητες δαπάνες που θα κάνετε; Τι συγκεκριμένο θα κάνετε; Δεν υπάρχουν οι απόρρητες δαπάνες του Υπουργείου Εξωτερικών; Δεν υπάρχουν οι απόρρητες δαπάνες της ΕΥΠ; Γιατί πρέπει να έχετε και εσείς; Και μάλιστα λέτε και προβλέπετε σε ένα άρθρο ότι στους έξι μήνες πρέπει να καταστρέφουν τα χαρτιά. Και θυμίζει το τραγούδι, «θα τα κάψω τα χαρτιά μου για να μη δείτε πού πήγαν τα λεφτά μου». Ευχαριστώ πολύ.
Κύριε Πρόεδρε, θα ήθελα τον λόγο.
Ορίστε, κύριε Υπουργέ, έχετε τον λόγο. Μόνο να απαντήσετε όσο γίνεται σύντομα στον κ. Πολάκη.
Ευχαριστώ πολύ. Ο κ. Πολάκης παρουσίασε, με τον προσφιλή του τρόπο, ένα θέμα που το έχουμε απαντήσει στην επιτροπή. Θα το επαναλάβω για την Ολομέλεια. Κατ' αρχάς, το Υπουργείο Μετανάστευσης και Ασύλου, επειδή λειτουργούσε μέσω ΜΚΟ οι οποίες διαχειρίστηκαν το 82% των κονδυλίων, δεν είχε τεχνική υπηρεσία. Έχουμε τέσσερις μηχανικούς στο Υπουργείο, πανεπιστημιακής εκπαίδευσης…
Λέτε ψέματα!
Αυτοί οι τέσσερις μηχανικοί έπρεπε να διαχειριστούν τριάντα οκτώ δομές, την κεντρική υπηρεσία και να δημιουργήσουν νέες δομές. Ήρθα, λοιπόν, στη Βουλή τον Φεβρουάριο και παρουσίασα διάταξη για τη δημιουργία της Τεχνικής Υπηρεσίας, την υπερασπίστηκα και υπερψηφίστηκε. Ως προς το ΦΕΚ που αναφέρατε, γνωρίζετε ότι τα ΦΕΚ του προσωπικού εκδίδονται έναν μήνα μετά, με αναδρομική ισχύ. Το ξέρετε αυτό.
Δεν μπορεί να υπογράψει μέχρι να βγει το ΦΕΚ.
Και ως προς την Ευρωπαϊκή Επιτροπή, έχει δηλωθεί η δαπάνη. Έχει δηλωθεί η δαπάνη στην Ευρωπαϊκή Επιτροπή.
…(Δεν ακούστηκε)
Θα σας πω όμως το πιο σημαντικό, κύριε Πολάκη. Τρία γρήγορα σημεία. Πρώτον, κανείς δεν αμφισβητεί ότι τον Μάρτιο, που είχαμε την ασύμμετρη απειλή στα σύνορα, δύο χιλιάδες άτομα, αφίξεις σε έντεκα νησιά, για λόγους και κορωνοϊού έπρεπε να δημιουργηθούν μέσα σε λίγες ημέρες δύο νέες δομές στη Μαλακάσα και στις Σέρρες και αυτά έγιναν και με τη διαδικασία του κατεπείγοντος. Αυτό είναι το πρώτο. Δεύτερον, ποια διαδικασία; Το άρθρο 96 του ν.4368, το άρθρο 17 του ν.4650, το άρθρα 32 και 32α του ν.4412. Και τα τρία είναι νομοσχέδια ΣΥΡΙΖΑ. Εγώ δεν τα αμφισβητώ, αλλά όταν κρίνατε ως Κυβέρνηση ότι απαιτείται να υπάρχει κατεπείγον σε ειδικές περιπτώσεις, μην το αμφισβητείτε σήμερα. Το τρίτο όμως και πιο σημαντικό είναι: Γιατί επιλέχθηκε αυτή η εταιρεία; Να σας απαντήσω. Είναι η εταιρεία που το 2018 επί ΣΥΡΙΖΑ έφτιαξε την υπόλοιπη Μαλακάσα. Για λόγους κατεπείγοντος, επιλέξαμε την εταιρεία που είχε ήδη φτιάξει το άλλο μισό του έργου, γιατί ήξερε την τοποθεσία. Ένα νούμερο θα σας δώσω. Το έργο του ΣΥΡΙΖΑ το 2018 κόστισε 3.050 ευρώ ανά διαμένοντα. Το φετινό έργο έγινε σε μία εβδομάδα, προσωρινή δομή για να πάνε τα τετρακόσια εξήντα άτομα από τη Λέσβο. Άρα επιπλέον προσωρινή δομή, επιπλέον διπλή περίφραξη ΝΑΤΟ, όχι απλή. Επιπλέον, είχαμε τον κορωνοϊό και έπρεπε να δουλέψουν σε ειδικές συνθήκες. Είναι και η συντήρηση μέσα για έξι μήνες. Παρ' όλα αυτά, το κόστος είναι 2.330 ευρώ ανά διαμένοντα. Είναι λοιπόν 23% φθηνότερα, ο ίδιος εργολάβος που είχατε βάλει εσείς, για ένα έργο με περισσότερα τεχνικά χαρακτηριστικά. Δεν σας ζητάω να το επικροτήσετε, αλλά επιτέλους δείξτε, σας παρακαλώ, μια σοβαρότητα. Αντιμετωπίσαμε μια κρίση τον Μάρτιο και έπρεπε να πάρουμε δύσκολες αποφάσεις μέσα σε ελάχιστες μέρες. Ευχαριστώ.
Τον λόγο έχει ο συνάδελφος από τη Νέα Δημοκρατία κ. Μανωλάκος.
Κύριε Πρόεδρε, θέλω τον λόγο.
Όχι, όχι, κύριε Πολάκη. Αν δεν ικανοποιείστε, κάντε μία ερώτηση. Είπατε τα δικά σας. Ο Υπουργός έδωσε την απάντηση. Προχωράμε. Κύριε Μανωλάκο, έχετε τον λόγο για επτά λεπτά αυστηρά.
Κύριε Πρόεδρε, δεν έκανε ο ΣΥΡΙΖΑ το έργο. Το έκανε ο Διεθνής Οργανισμός Μετανάστευσης…
Και εμείς πληρώσαμε…
Δεν ακούγεστε. Κύριε Μανωλάκο, έχετε τον λόγο.
Επιτρέψτε μου, κύριε Πρόεδρε, πριν από όλα να συγχαρώ τους ιθύνοντες της Κυβέρνησης για την αποτελεσματική διαχείριση της πανδημίας, μιας πρωτόγνωρης κατάστασης που αντιμετωπίσαμε, καθώς επίσης και το προσωπικό υγείας που έδωσε και συνεχίζει να δίνει καθημερινά τη μάχη με τον αόρατο εχθρό. Αν η επιτυχία της Κυβέρνησης ανήκει στο σύνολο των Ελλήνων, ήταν και κάτι που το είχε ανάγκη η χώρα. Με απαρχή την κρίση του κορωνοϊού διαμορφώνεται μία καινούργια σχέση κράτους - πολίτη σεβασμού και εμπιστοσύνης και στην κατεύθυνση αυτή θα προχωρήσουμε. Το νομοσχέδιο που έρχεται σήμερα προς ψήφιση ασχολείται με το μεγαλύτερο πρόβλημα που ταλανίζει τη χώρα εδώ και πολλά χρόνια και θα συνεχίζει να την ταλανίζει. Είναι το μεταναστευτικό και οι παρενέργειές του. Οι πάντες έχουν ασχοληθεί με το θέμα· η Ευρωπαϊκή Ένωση και οι θεσμοί της, οι χώρες πρώτης εισόδου, οι ενδιάμεσες, οι χώρες τελικού προορισμού, οι διεθνείς οργανισμοί, οικονομικοί παράγοντες, μη κυβερνητικές οργανώσεις, διακινητές, μετανάστες, τοπικές αρχές, τοπικές κοινωνίες, ακόμα και μυστικές υπηρεσίες. Αυτό, λοιπόν, το πολυεπίπεδο περιβάλλον θα περίμενε κανείς να είναι πολύ σφιχτά δομημένο και οργανωμένο από το κράτος, προκειμένου να δίνονται λύσεις με ταχύτητα και να αποφεύγονται οι αρνητικές παρενέργειες. Ήταν, όμως, έτσι; Με λύπη θα πω ότι δεν εγνώριζε η αριστερά τι ποιεί η δεξιά. Σε δομές όπου οι μετανάστες έμπαιναν και έβγαιναν οπότε ήθελαν, έφευγαν και ξαναγύριζαν χωρίς κανείς να τους ελέγχει, οι ΜΚΟ αλώνιζαν, οι τοπικές κοινωνίες στέναζαν και κάποιοι πλούτιζαν. Τα πιστοποιητικά ευάλωτων έκαναν θραύση, η εξέταση του ασύλου πήγαινε με ρυθμούς χελώνας, οι επαναπατρισμοί σχεδόν ανύπαρκτοι και γενικά και το κλίμα και το πνεύμα ήταν «ανοίξαμε και σας περιμένουμε» «ελάτε, λιαστείτε» και η διαδικασία στις ελληνικές καλένδες. Θα ήθελα στο σημείο αυτό να επισημάνω δύο πράγματα: Πρώτον τη στάση της Ευρώπης και τη στάση της Τουρκίας. Πρώτον, όσον αφορά τη στάση της Ευρώπης, αν εξαιρέσουμε την πρόσφατη περίπτωση της απόπειρας εισβολής στον Έβρο, είναι ανεπαρκής και αντίθετη στο πνεύμα της συμμαχίας. Καλές οι δηλώσεις συμπαράστασης και υποστήριξης, αλλά η έννοια της ευρωπαϊκής αλληλεγγύης δεν εξαντλείται μόνο με τη χορήγηση χρημάτων στις χώρες που αποτελούν τα εξωτερικά σύνορα. Η Ευρώπη επιβάλλεται να προωθήσει ένα σύστημα δίκαιης κατανομής των προσφύγων και αυτό μέχρι τώρα δεν το έχουμε δει. Θεωρώ ότι έχει έρθει η ώρα για ριζική αλλαγή της ευρωπαϊκής πολιτικής στο μεταναστευτικό. Η ισχύουσα πολιτική είναι αδιέξοδη, είναι άδικη και καταστροφική για την πατρίδα μας. Δεύτερον, η στάση της Τουρκίας. Η Τουρκία χρησιμοποίησε και θα συνεχίσει να χρησιμοποιεί, απ' ό,τι φαίνεται, το μεταναστευτικό ως εργαλείο για ιδιοτελείς σκοπούς γι' αυτό και εκβιάζει την Ευρώπη για οικονομικά ανταλλάγματα και για άλλα, για αυτό παραβιάζει κατάφωρα κάθε έννοια του Διεθνούς Δικαίου, γι' αυτό και ασκεί πίεση για να κάμψει το φρόνημά μας, έχοντας πάντα το βλέμμα της στραμμένο στην Ανατολική Μεσόγειο. Η Ευρώπη, κυρίες και κύριοι συνάδελφοι, τι κάνει; Μπορούμε να πούμε ότι σφυρίζει αδιάφορα. Και η Τουρκία αποθρασύνεται. Κάποιος πρέπει να της πει «μέχρι εδώ». Στην πατρίδα μας τα πράγματα έχουν αλλάξει. Τόσο η επιτυχής αντιμετώπιση της απόπειρας εισβολής στον Έβρο, όσο και η διαχείριση της πανδημίας, ανέδειξαν μια Κυβέρνηση με αποφασιστικότητα και αποτελεσματικότητα, την σύμπνοια του πολιτικού κόσμου της χώρας και την ομοψυχία του λαού μας στα κρίσιμα και σοβαρά θέματα, στέλνοντας ένα ηχηρό μήνυμα προς πάσα κατεύθυνση, θεωρώ ιδιαίτερα προς την Τουρκία, λέγοντάς τους ότι είμαστε εδώ, είμαστε στο σπίτι μας, είμαστε έτοιμοι και αποφασισμένοι να υπερασπίσουμε την εθνική μας κυριαρχία και τα κυριαρχικά μας δικαιώματα. Κυρίες και κύριοι συνάδελφοι, η συνέχιση της προηγούμενης πολιτικής του μεταναστευτικού στο πλαίσιο που προανέφερα θα γονάτιζε τη χώρα. Η Κυβέρνησή μας, η Κυβέρνηση της Νέας Δημοκρατίας, δεν γίνεται να το επιτρέψει αυτό. Με το εν λόγω νομοσχέδιο κάνει το απλό και το αυτονόητο πράξη. Βάζει τάξη, κανόνες και οργάνωση, στοιχεία στα οποία μπορούμε να πούμε ότι η προηγούμενη κυβέρνηση δεν είχε και ιδιαίτερες επιδόσεις. Θυμόμαστε όλοι τις ΜΚΟ φαντάσματα, τις ΜΚΟ που δεν δήλωναν τις πηγές χρηματοδότησής τους, που ξόδευαν αλόγιστα, χωρίς να καταγράφονται οι δράσεις τους και ορισμένων η δράση ήταν ύποπτη. Αυτά όλα ανήκουν πια στο παρελθόν. Οι κλειστές δομές που θα λειτουργήσουν και ως κέντρα καταγραφής και ταυτοποίησης αναμένεται να αποκαταστήσουν την τάξη και την ασφάλεια των κατοίκων στα νησιά μας. Κυρίες και κύριοι Βουλευτές, υπάρχει έντονος προβληματισμός σχετικά με την αύξηση των μεταναστευτικών ροών που αναμένονται στο προσεχές διάστημα. Βασικός στόχος μας είναι η μείωση αυτών και αυτό θα επιτευχθεί με το μείγμα πολιτικής: δημιουργία κλειστών κέντρων, αυστηρότερο και ταχύτερο σύστημα ασύλου και επαναπροώθησης, καλύτερη προστασία των συνόρων - που αυτό φαίνεται ήδη - και με την ουσιαστική συμβολή της Ευρώπης και την δίκαιη κατανομή προσφύγων μεταξύ των κρατών - μελών.
Κλείστε με αυτή την πρόταση. Ούτε μισό λεπτό παραπάνω. Δεν υπάρχει άλλος χρόνος.
Με αυτόν τον τρόπο στέλνουμε ένα ξεκάθαρο μήνυμα προς πάσα κατεύθυνση. Η Ελλάδα δεν αποτελεί πλέον ιδανικό προορισμό για ανεξέλεγκτες μεταναστευτικές ροές, αλλά ένα κράτος με σύνορα και κανόνες.
Ευχαριστούμε θερμά, κύριε Μανωλάκο.
Ευχαριστώ πάρα πολύ, κύριε Πρόεδρε.
Τον λόγο έχει ο Βουλευτής του ΣΥΡΙΖΑ, ο κ. Κωνσταντίνος Ζαχαριάδης, για επτά λεπτά, με πλήρη εφαρμογή του χρόνου.
Κυρίες και κύριοι συνάδελφοι, αποχαιρετούμε σήμερα τον Δημήτρη Κρεμαστινό, τον αγωνιστή, τον πολιτικό, τον ακαδημαϊκό, τον γιατρό, τον άνθρωπο. Προσέφερε πολλά και ήθελε να προσφέρει ακόμα περισσότερα. Είχα την τιμή και την τύχη να συνεργαστώ μαζί του στη Βουλή και έχω να πω ότι ήταν σπουδαίος και ξεχωριστός. Με τον Δημήτρη Κρεμαστινό δεν βρεθήκαμε στο ίδιο κόμμα. Μοιραζόμασταν, όμως, κοινές αξίες και κοινά οράματα. Τα ειλικρινή μου συλλυπητήρια στους συνοδοιπόρους του, στο Κίνημα Αλλαγής και στο ΠΑΣΟΚ. Δυστυχώς, μέσα σε αυτές τις συνθήκες, δεν μπορούμε να τον αποχαιρετήσουμε όπως θα θέλαμε και όπως του αξίζει. Θα το κάνουμε, όμως, αμέσως μετά. Κύριε Λιβανέ, πόσες φορές θέλετε να σας το πούμε μέσα σε δέκα χρόνια; Ήταν δολοφονία. Και ξέρετε πάρα πολύ καλά, επειδή γνωριζόμαστε, ότι εμείς διαδηλώνουμε και πολιτευόμαστε για την ανθρώπινη ζωή, για την ανθρώπινη αξιοπρέπεια, για το δικαίωμα στην απεργία, για το δικαίωμα στην ασφαλή εργασία, ενάντια στην εργοδοτική τρομοκρατία. Εσείς και η παράταξή σας για αυτά τα τρία τα τελευταία έχετε κατέβει ποτέ σε καμμία πορεία; Γιατί διχάζετε με αυτόν τον τρόπο τον ελληνικό λαό; Διότι αυτοί είστε και αυτοί ήσασταν πάντα. Τους τιμούμε, τους θυμόμαστε και δεν χρειάζεται να δώσουμε διαπιστευτήρια σε κανέναν. Αναφορικά με την πορεία της κρίσης της οικονομίας. Σιγά - σιγά αρχίζετε κι εσείς να καταλαβαίνετε ότι δεν αρκεί η επικοινωνία για να κρύψετε ή να υπερβείτε αυτή την κρίση. Έπρεπε να σας το πει ο Σταύρος Ξαρχάκος με τη γνωστή και αδιαμφισβήτητη συνεισφορά του, όχι μόνο στον πολιτισμό, αλλά και με τη διαδρομή του στη συντηρητική παράταξη. Έπρεπε να σηκωθούν μέχρι και οι πέτρες στο θέμα των voucher και των ελεύθερων επαγγελματιών. Έχετε αντιληφθεί πού βρισκόμαστε; Βλέπετε τις προβλέψεις του ΔΝΤ, της Κομισιόν, των ιδρυμάτων, των χρηματοπιστωτικών οίκων; Έχετε βγάλει διδάγματα από την προηγούμενη κρίση; Πιστεύετε ότι όλα θα τα αντιμετωπίσετε με την επικοινωνία; Πιστεύετε ότι η κρίση αντιμετωπίζεται με αντιπολίτευση στην αντιπολίτευση; Την περίοδο του 2010 τα τότε μεγάλα πολιτικά κόμματα δεν διάβαζαν την κρίση ή την υποτίμησαν ή πίστευαν ή έλεγαν ότι πίστευαν ή ψεύδονταν και έλεγαν ότι το δεύτερο εξάμηνο του 2011 θα κάνουμε ριμπάουντ. Μετά λέγανε ότι το δεύτερο εξάμηνο του 2012 θα κάνουμε ριμπάουντ και μετά το δεύτερο εξάμηνο του 2013 ότι θα κάνουμε ριμπάουντ. Εμείς σας το είπαμε προ διμήνου. Δείτε τι κάνουν οι άλλες ευρωπαϊκές οικονομίες. Αξιοποιήστε με σχέδιο το μαξιλάρι, στηρίξτε την εργασία. Εσείς είπατε ψέματα ότι είμαστε πρωτοπόροι στις δαπάνες στην Ευρωπαϊκή Ένωση, ενώ είμαστε ουραγοί. Σκορπάτε το μαξιλάρι στα ΚΕΚ, στα δώρα στα μίντια, δεν δίνετε τίποτα στους μακροχρόνια ανέργους, έχετε αλαζονεία και έπαρση στους ανθρώπους του πολιτισμού, έχετε πλήρη απουσία σχεδίου για την εστίαση και τον τουρισμό, δεν έχετε κανένα σχέδιο για τη μεσαία τάξη, στο όνομα της οποίας κερδίσατε τις εκλογές. Ποιος θα κάνει σχέδιο για την εστίαση και τον τουρισμό αν όχι η ελληνική Κυβέρνηση; Θα το κάνει η Γερμανία, η Δανία, η Ολλανδία, η Αυστρία, η Φινλανδία; Γι' αυτόν τον λόγο θα έχουμε τη βαθύτερη ύφεση στην Ευρωπαϊκή Ένωση. Γι' αυτό θα έχουμε τη μεγαλύτερη ανεργία. Γι' αυτό θα εκραγούν οι ανισότητες. Ακούω, δε, από χθες ένα άθλιο επιχείρημα ότι δήθεν ο ΣΥΡΙΖΑ επιχαίρει με τις καταστροφικές οικονομικές προβλέψεις, και ότι δήθεν σας περιμένουμε στη γωνία για να σας πυροβολήσουμε. Ε, λοιπόν, να ξεκαθαρίσουμε κάτι: Εμείς δεν θέλουμε να σπάσει τα μούτρα της η χώρα, εμείς δεν θέλουμε να υποφέρει ο ελληνικός λαός, εμείς δεν θέλουμε να φτάσουμε ξανά στο σημείο μηδέν, για να φορτώσουμε πολιτικό κόστος στην Κυβέρνηση και στη Νέα Δημοκρατία. Επειδή κυβερνήσαμε τη χώρα και την παραδώσαμε καλύτερη απ' ό,τι την παραλάβαμε, την παραδώσαμε βιώσιμη και όρθια και θέλουμε να την κυβερνήσουμε ξανά με τη θέληση και την εντολή του ελληνικού λαού, δεν θέλουμε να αναλάβουμε σακατεμένη και κατεστραμμένη χώρα και κοινωνία. Εμείς δεν θέλουμε να εκδικηθούμε τον ελληνικό λαό και την κοινωνία που έκανε Κυβέρνηση εσάς και Αντιπολίτευση εμάς. Σκέφτεστε έτσι και αναλύετε τα πράγματα έτσι, διότι έτσι δρούσατε ως Αξιωματική Αντιπολίτευση. Μας περιμένατε στη γωνία με τα ζητήματα της οικονομίας. Θυμίζω: «Βάστα Σόιμπλε, Γερούν γερά!». Μας υπονομεύσατε με την εξωτερική πολιτική στο Μακεδονικό· ανταλλάξατε τις συντάξεις με το όνομα. Προσευχόσασταν να εκτροχιαστεί το προσφυγικό - μεταναστευτικό. Αγκαλιάζατε τις χώρες του Βίζεγκραντ. Κάνατε βόλτες με τον κ. Βέμπερ σε όλη την Ευρώπη. Στην πολιτική, όμως, δεν είμαστε όλοι ίδιοι. Εμείς έχουμε ευθύνη απέναντι στον ελληνικό λαό και στο μέλλον της πατρίδας να παρέμβουμε, να μιλήσουμε, να διορθώσουμε. Το «Μένουμε Όρθιοι» δεν είναι μένουμε όρθιοι ως ΣΥΡΙΖΑ. Το «Μένουμε Όρθιοι» σημαίνει μένουμε όρθιοι ως κοινωνία και ως χώρα. Αντί να προκαλείτε άσκοπες διαιρέσεις και διχασμό, αντί να προκαλείτε να φορτώσετε αλλού τις ευθύνες που απορρέουν από τον θεσμικό σας ρόλο, ακούστε, υιοθετήστε και αλλάξτε. Το σημερινό νομοσχέδιο για το μεταναστευτικό - προσφυγικό είναι στη λάθος κατεύθυνση. Διαβάζει λάθος το πρόβλημα και με λάθος εργαλεία. Επιχειρεί να λύσει ένα πρόβλημα και δυστυχώς θα χειροτερέψει πολλά περισσότερα. Γίνεται και χειρότερα; Βεβαίως, γίνεται και χειρότερα. Εσείς τα κάνατε χειρότερα το τελευταίο δεκάμηνο που θα τα λύνατε μέσα σε έξι μήνες. Διπλασιάσατε τον αριθμό στα νησιά, δείρατε τους νησιώτες όταν διαφώνησαν μαζί σας. Και κλείνω με αυτό, διότι ο κ. Καιρίδης έδωσε νέα τροφή για σκέψη. Η 9η Μαΐου είναι βεβαίως ημέρα της Ευρώπης, είναι όμως και ημέρα της αντιφασιστικής νίκης των λαών. Ο αγώνας ενάντια στη λήθη, ο αγώνας για ιστορική γνώση και αλήθεια είναι η καλύτερη θωράκιση του παρόντος και του μέλλοντος που πρέπει να φωνάξει ξανά «ποτέ πια πόλεμος, ποτέ πια φασισμός, ποτέ πια πολιτικές που οδηγούν σε πόλεμο και φασισμό». Όσοι είμαστε ευρωπαϊστές και θέλουμε την Ευρώπη ως το σπίτι των λαών της πρέπει τώρα να παλέψουμε ενάντια στον ρατσισμό, ενάντια στη μισαλλοδοξία, ενάντια στον σκοταδισμό, ενάντια στις ανισότητες, ενάντια σε πολιτικές, φρασεολογία και ιδέες που δεν θα επιτρέψουν ποτέ ξανά εκείνα τα έδρανα να έχουν μαύρες πολιτικές, μαύρες αξίες και μαύρες ιδέες Σας ευχαριστώ πολύ.
Ευχαριστώ κι εγώ τον κ. Ζαχαριάδη για την τήρηση του χρόνου. Δίνω τον λόγο στον Βουλευτή της Νέας Δημοκρατίας, κ. Φίλιππο Φόρτωμα για επτά λεπτά. Ορίστε έχετε τον λόγο, κύριε Φόρτωμα.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, παρακολουθώντας τόση ώρα την Ολομέλεια νόμιζα ότι μεταξύ 2015 και 2019 ζούσα σε άλλη χώρα, προφανώς. Ακούμε τέρατα τόσες ώρες και θέλετε να κάνετε το άσπρο - μαύρο. Είναι εντυπωσιακό όλο αυτό. Δυστυχώς, όμως, το θέμα δεν είναι για πολιτική αντιπαράθεση και θεωρώ ότι αντί να κάνετε την δικιά σας αυτοκριτική, έχετε το όλο θράσος εδώ και θέλετε να δείξετε ότι είχατε παλέψει για όλα αυτά. Δυστυχώς, όμως, η αλήθεια σας έχει διαψεύσει. Η Κυβέρνηση, λοιπόν, της Νέας Δημοκρατίας και το Υπουργείο Μετανάστευσης και Ασύλου καταβάλλει τεράστια προσπάθεια στο πλαίσιο της υλοποίησης ενός σύγχρονου συστήματος υποδοχής και παροχής ασύλου στη χώρα, παράλληλα με την προσπάθεια εξεύρεσης κοινών ευρωπαϊκών λύσεων. Το παρόν νομοσχέδιο έρχεται να καλύψει ένα κενό, το οποίο υφίστατο επί μακρόν στον συγκεκριμένο τομέα πολιτικής και κατορθώνει να θέσει ένα πλαίσιο εντός ευρωπαϊκού κεκτημένου και των προβλέψεων του διεθνούς ανθρωπιστικού δικαίου, αλλά και φυσικά εντός σύγχρονου γραφειοκρατικού συστήματος, βασισμένο στη χρήση των ηλεκτρονικών μέσων. Τα βασικά χαρακτηριστικά της κυβερνητικής μας πολιτικής κινούνται στη βάση μιας ανοικτής κοινωνίας εδραιωμένη στο κράτος δικαίου. Μια τέτοια πολιτική σαφώς δεν μπορεί να στηρίζεται σε μια αφελή και εν τέλει επιζήμια αντίληψη περί ανοικτών συνόρων. Αντίθετα, πρέπει να διασφαλίζει τον έλεγχο των δικών μας συνόρων, των εθνικών συνόρων, τα οποία είναι συνάμα και σύνορα της Ευρώπης, αλλά να είναι και σταθερά και έμπρακτα προσηλωμένη στον σεβασμό και των ανθρωπίνων δικαιωμάτων. Ταυτόχρονα, να δίνει βάρος στην παροχή διεθνούς προστασίας σε άτομα αλλά και σε πληθυσμούς από χώρες ή από περιοχές, οι οποίες μαστίζονται από πολέμους και συγκρούσεις. Βέβαια οι δικές σας ιδεοληψίες, της προηγούμενης κυβέρνησης, οδήγησαν στην καθυστέρηση τελεσιδικίας της όλης διαδικασίας ασύλου. Τα σύνορα, όμως, της Ελλάδας είναι και τα σύνορα της Ευρώπης. Η αντιμετώπιση της παράνομης εισόδου είναι ευρωπαϊκό ζήτημα, όχι μόνο εθνικό. Από την αρχή του 2020 παρατηρήθηκε όχι απλώς μεγάλη, αλλά σημαντική μείωση των μεταναστευτικών ροών στα νησιά και στον Έβρο και φυσικά, σημειώθηκε μείωση στους διαμένοντες στα κέντρα υποδοχής και ταυτοποίησης των νησιών. Στόχος, λοιπόν, του νομοσχεδίου, όπως διαπιστώνεται σαφώς από το όλο υφιστάμενο πλαίσιο το οποίο δημιουργεί, είναι να ορίσει τους τρόπους με τους οποίους θα εξασφαλιστεί αφ' ενός, ο όλος ανθρωπιστικός χαρακτήρας και αφ' ετέρου, η επιτάχυνση και η αποτελεσματικότητα των όλων διαδικασιών οι οποίες προβλέπονται σε αυτό. Ενδεικτικά θέλω να σταθώ σε κάποια σημεία: Πρώτον, εκπροσώπηση των ασυνόδευτων παιδιών από επίτροπο, καθώς και αξιολόγηση αυτού του φυσικού προσώπου. Δεύτερον, άμεση κάλυψη των ιδιαίτερων αναγκών υποδοχής ατόμων και τα οποία ανήκουν σε διάφορες ευάλωτες ομάδες. Τρίτον, δυνατότητα του αιτούντος διεθνής προστασίας να αντικρούει την εφαρμογή της έννοιας της ασφαλούς τρίτης χώρας. Τέταρτον, χρήση κάθε πρόσφορου τεχνολογικού μέσου σχετικά με την εξασφάλιση διερμηνέων καταγραφής αιτήσεων. Πέμπτον, διατήρηση ηλεκτρονικού λογαριασμού των αιτούντων στην υπηρεσία ασύλου. Και φυσικά, παράλληλα συντομεύθηκαν οι όλες διαδικασίες αποφάσεων επί των προσφυγών, σε σχέση φυσικά με αυτές οι οποίες ίσχυαν με το άρθρο 101 του ν.4636. Επίσης, η όλη προθεσμία των τριών μηνών από τη συζήτηση συντομεύεται σε προθεσμία τριών ημερών, η όλη προθεσμία των σαράντα ημερών, στην περίπτωση ταχύρρυθμης διαδικασίας, συντομεύθηκε σε προθεσμία είκοσι ημερών κ.ο.κ.. Φυσικά, η προηγούμενη κυβέρνηση των ΣΥΡΙΖΑ - ΑΝΕΛ έφερε αποκλειστικά την ευθύνη για την επιλογή των ΜΚΟ, οι οποίες συμμετείχαν στην αντιμετώπιση ροών μεταναστών και προσφύγων. Εμείς εισάγουμε με το παρόν νομοσχέδιο την σύσταση μητρώου με έλεγχο, λογοδοσία και διαφάνεια. Ήδη, λοιπόν, η όλη πολιτική της Κυβέρνησης, παρ' όλες τις επιπτώσεις στην πανδημία αλλά και τις δυσκολίες των επιστροφών - όπου απαιτούνται φυσικά - , έχει επιφέρει σημαντικά αποτελέσματα. Δεν θα σταθώ σε διάφορα νούμερα τα οποία έχουν ειπωθεί. Με τη βοήθεια, λοιπόν, των διατάξεων του νέου νομοσχεδίου θα επιτευχθεί η επιτάχυνση των όλων διαδικασιών, η οποία θα έχει και ως αποτέλεσμα την συντομότερη παραμονή προσφύγων στις δομές και την αρτιότερη και ταχύτερη διεκπεραίωση των διαδικασιών παροχής ή απόρριψης ασύλου, ώστε να δρομολογηθεί και η απέλασή τους, όπου αυτό απαιτείται. Αυτό, όμως, το οποίο πρωτίστως έλειπε ήταν η βούληση, η οργάνωση και οι δομές. Η όλη διαχείριση του προβλήματος απαιτεί αποτελεσματικότητα, ευελιξία και διαρκή εγρήγορση. Σήμερα το παρόν νομοσχέδιο - το οποίο θα γίνει νόμος του κράτους σε λίγη ώρα - ολοκληρώνει την κάλυψη αυτού του πολύ σημαντικού και μεγάλου κενού, το οποίο κληρονομήσαμε από την πενταετή διαχείριση της κυβέρνησης ΣΥΡΙΖΑ - ΑΝΕΛ. Έτσι, λοιπόν, κυρίες και κύριοι συνάδελφοι, το παρόν νομοσχέδιο χάρη στην ταχύτερη έκδοση αποφάσεων επί των αιτήσεων ασύλου και τον έγκαιρο και έγκυρο χαρακτηρισμό των αιτούντων ως ευάλωτων οδηγεί στη μείωση των μεταναστευτικών ροών και φυσικά στη διαχείριση των επιπτώσεων στις τοπικές κοινωνίες. Ευχαριστώ πολύ.
Ευχαριστούμε θερμά. Κλείνουμε τον κατάλογο των ομιλητών με τον κ. Γεώργιο Παπαηλιού από τον ΣΥΡΙΖΑ. Μέχρι να ετοιμαστεί το Βήμα θα ήθελα να ευχαριστήσω τους τέσσερις συναδέλφους της Νέας Δημοκρατίας που παραιτήθηκαν από τις ομιλίες τους, προκειμένου να διευκολύνουν τη διαδικασία της ονομαστικής ψηφοφορίας, η οποία θα αρχίσει αμέσως μετά τη λήξη της ομιλίας του κ. Παπαηλιού. [[Χειροκροτήματα από την πτέρυγα της Νέας Δημοκρατίας]] Ορίστε, κύριε συνάδελφε, έχετε τον λόγο απολύτως για επτά λεπτά, γιατί είδα ότι ξεφυλλίζατε πολλές σελίδες.
Κύριε Πρόεδρε, κυρίες και κύριοι συνάδελφοι, το προσφυγικό - μεταναστευτικό πρόβλημα είναι μείζον και βέβαια απαιτεί συνδυαστικές και πολυεπίπεδες πολιτικές. Στην πολιτική σας, κύριοι της Νέας Δημοκρατίας, για το συγκεκριμένο θέμα αποτυπώνεται η προσέγγιση που έχετε για όλους τους τομείς του δημόσιου βίου. Κύρια χαρακτηριστικά αυτής της προσέγγισης είναι η ακροδεξιά ιδεοληψία, η περιστολή δικαιωμάτων, η καταστολή και βέβαια αδιαφανείς - εν κρυπτώ κινήσεις και εξυπηρέτηση φίλων και ημετέρων, αποτυπώνουν την καθεστωτική νοοτροπία. Στο θέμα του προσφυγικού - μεταναστευτικού, επειδή έχει και διεθνή διάσταση, όλα αυτά εντάσσονται στο προβλέψιμο της στάσης σας έναντι φίλων και συμμάχων. Δεν διανοείστε να διατυπώσετε την παραμικρή αντίρρηση στις κυρίαρχες πολιτικές της Ευρώπης που μετατρέπουν την Ελλάδα σε αποθήκη ψυχών, εγκλωβίζοντας χιλιάδες ανθρώπους σε αυτήν. Η πολιτική της Κυβέρνησης της Νέας Δημοκρατίας έχει διέλθει από διαφορετικές φάσεις. Πριν τις εκλογές και ιδίως προεκλογικά η Νέα Δημοκρατία εκμεταλλεύτηκε το υπαρκτό πρόβλημα λαϊκίζοντας, καλλιεργώντας προσδοκίες και συναγελαζόμενη με τη φασιστική ακροδεξιά. Μετά τις εκλογές ξεκινήσατε με την κατάργηση του Υπουργείου Μεταναστευτικής Πολιτικής. Η αποτυχία τής ουσιαστικά ανύπαρκτης πολιτικής σας και η αδράνεια που επιδείξατε επί του πεδίου σάς οδήγησε στην επανασύσταση του Υπουργείου ως Υπουργείο Μετανάστευσης και Ασύλου, αλλά και πάλι άνθρακες ο θησαυρός. Οι ροές συνεχίστηκαν και πολλαπλασιάστηκαν. Η Μόρια των πέντε χιλιάδων έγινε Μόρια των είκοσι πέντε χιλιάδων υπό συνθήκες που προσβάλλουν την ανθρώπινη αξιοπρέπεια. Και σε άλλα νησιά του Αιγαίου οι ροές πολλαπλασιάστηκαν, με αποτέλεσμα οι τοπικές κοινωνίες να αντιδράσουν όταν εξαγγείλατε κλειστά κέντρα κράτησης σε αυτά, για τη δημιουργία των οποίων θελήσατε να προχωρήσετε σε επίταξη ιδιοκτησιών. Αναιρέσατε την εξαγγελία σας για αποσυμφόρηση των νησιών, διότι αυτό θα οδηγούσε σε αντιπαράθεση με τους δικούς σας περιφερειάρχες και δημάρχους στην ηπειρωτική Ελλάδα. Στη συνέχεια, φαίνεται ότι έχετε επαναπαυθεί, εκμεταλλευόμενοι τη μείωση των ροών, λόγω της υγειονομικής κρίσης. Κυρίες και κύριοι συνάδελφοι, εισάγετε ένα νομοσχέδιο που υποτίθεται ότι βελτιώνει τον νόμο που εσείς ψηφίσατε πριν από μερικούς μήνες. Άλλο ένα νομοσχέδιο για την επιτάχυνση των διαδικασιών απονομής ασύλου, διότι όπως φαίνεται και προκύπτει από τα στοιχεία, όλες οι προηγούμενες προσπάθειες της Κυβέρνησής σας να ολοκληρωθούν οι διαδικασίες παροχής διεθνούς προστασίας όσο γρηγορότερα γίνεται, απέτυχαν. Με το νομοσχέδιο προβλέπεται περαιτέρω σύντμηση του χρόνου διεκπεραίωσης των αιτημάτων κατά απόλυτη προτεραιότητα. Εν μέσω, λοιπόν, της έκτακτης υγειονομικής κατάστασης, με τους πλέον ευάλωτους πρόσφυγες και μετανάστες να διαβιούν σε άθλιες συνθήκες στις πρόχειρες δομές των νησιών, αλλά και της ηπειρωτικής Ελλάδας, αναμένονται εδώ και μήνες τα μέτρα αποσυμφόρησης των δομών. Κυρίες και κύριοι συνάδελφοι, επιπροσθέτως με το νομοσχέδιο προβλέπεται η καταγραφή αιτημάτων παροχής διεθνούς προστασίας από μια αναρμόδια υπηρεσία εκτός της υπηρεσίας ασύλου, δηλαδή από μια υπηρεσία χωρίς καθεστώς αυτοτέλειας, χωρίς κατάλληλα εκπαιδευμένο προσωπικό. Θεσμοθετείται η δυνατότητα να παρακάμπτεται η δυνατότητα του αιτούντα να επιλέγει τη γλώσσα στην οποία θα διενεργηθεί η εξέταση του αιτήματός του για άσυλο, παρά το γεγονός ότι το γράμμα της κοινοτικής οδηγίας είναι σαφές ότι μόνο ο αιτών μπορεί να επιλέξει τη γλώσσα διενέργειας της συνέντευξης. Σε κάθε περίπτωση με τη δυνατότητα έκδοσης απόφασης χωρίς τη διεξαγωγή προσωπικής συνέντευξης του αιτούντα, αυτός τίθεται σε αυξημένο κίνδυνο επιστροφής του, κατά παράβαση της αρχής της μη επαναπροώθησης. Καταργείτε και μάλιστα αναδρομικά τη δυνατότητα παραπομπής στη χορήγηση άδειας διαμονής για ανθρωπιστικούς λόγους σε περίπτωση απόρριψης της αίτησης διεθνούς προστασίας, μια δυνατότητα που παρέχεται για ανθρωπιστικούς λόγους και αποτελεί μέχρι σήμερα σημαντική δικλίδα ασφαλείας και συμπλήρωμα των υποχρεώσεων της ελληνικής πολιτείας εν όψει των διεθνών δεσμεύσεων της για την προστασία ατόμων που αν και δεν αναγνωρίζονται ως δικαιούχοι διεθνής προστασίας, συντρέχει στο πρόσωπό τους η ρήτρα της μη επαναπροώθησης. Επίσης, στο νομοσχέδιο γενικεύεται η επιβολή μέτρων κράτησης και η απομείωση βασικών εγγυήσεων για την επιβολή τους, αλλά και διάφορες άλλες ρυθμίσεις. Είναι προφανές ότι η επιμήκυνση προθεσμιών και η περιστολή δικαιωμάτων δεν οδηγούν στην επίσπευση των διαδικασιών. Απαιτείται η μαζική πρόσληψη μόνιμου προσωπικού. Έρχομαι τώρα στις ρυθμίσεις για τη δομή, τη στελέχωση και τη λειτουργία του Υπουργείου Μετανάστευσης και Ασύλου, που αποκλίνουν και από το συνταγματικό πλαίσιο και από το θεσμικό πλαίσιο της δημόσιας διοίκησης. Εισάγεται, εκτός των άλλων, ένα σύστημα αποσπάσεων και μετακινήσεων εκτός του ενιαίου συστήματος κινητικότητας του δημόσιου τομέα. Συστήνεται νομική υπηρεσία, η οποία υπάγεται και εξαρτάται από τον Υπουργό, παρά το γεγονός ότι στη διοίκηση νομική υποστήριξη παρέχεται από το Νομικό Συμβούλιο του Κράτους. Προσλαμβάνονται μετακλητοί υπάλληλοι σε όλη τη διοικητική ιεραρχία, οι οποίοι μπορεί να καταλάβουν και θέσεις ευθύνης, με αποτέλεσμα να μην υφίσταται θεσμική συνέπεια, αφού αφαιρείται από τη διοίκηση η θεσμική μνήμη. Εγγράφεται ειδική πίστωση απορρήτων εθνικών αναγκών στον προϋπολογισμό του Υπουργείου. Το ποια είναι αυτά τα ζητήματα που συνιστούν εθνικές ανάγκες δεν απαντήθηκαν από τους Υπουργούς. Μάλιστα, απόφαση για διάθεση των πόρων λαμβάνεται από τον Υπουργό μετά από γνώμη της επιτροπής ειδικών που συγκροτείται από απόλυτα ελεγχόμενα από αυτόν πρόσωπα. Επιπλέον, επιβάλλεται επί ποινή πειθαρχικού παραπτώματος για τους υπαλλήλους το αργότερο μετά την παρέλευση εξαμήνου, η καταστροφή όλων των σχετικών στοιχείων, τιμολογίων και άλλων δημοσίων εγγράφων! Τέλος, παρακάμπτεται η νομοθεσία για τις δημόσιες συμβάσεις. Οι απευθείας αναθέσεις αποτελούν τον κανόνα.
Ολοκληρώστε, κύριε Παπαηλιού.
Ολοκληρώνω, κύριε Πρόεδρε. Συμπερασματικά, η Κυβέρνηση της Νέας Δημοκρατίας πορεύεται αυθαιρετώντας, χωρίς κανόνες ή με κανόνες κομμένους και ραμμένους στα μέτρα της και με πλήρη αδιαφάνεια. Αυτό το θεσμικό πλαίσιο που εισάγεται αποσκοπεί στην ιδιωτικοποίηση του δημοσίου, που εν προκειμένω επιχειρείτε με την εισαγωγή outsourcing αδειών. Ευχαριστώ.
Και εμείς ευχαριστούμε. Είχαμε πει ότι η ονομαστική ψηφοφορία θα γίνει 10: 30΄ με 10: 45΄. Ήδη η ώρα είναι 11: 25΄. Οι συνάδελφοι όλοι έχουν προσέλθει. Εγώ για να διευκολύνω την διαδικασία, πρώτον, προείπα κατ'αρχάς και ευχαρίστησα τους τέσσερις συναδέλφους της Νέας Δημοκρατίας που θα απαιτούσαν ακόμα μισή ώρα και πλέον χρόνο, παρεκάλεσα και ο Υπουργός δεν θα πάρει δευτερολογία και εδώ θα κλείσουμε την συνεδρίαση για να προχωρήσουμε στη διαδικασία.
Δεν υπάρχει περίπτωση.
Κύριε Πρόεδρε, έχουμε δευτερολογία...
Δεν θα δώσω δευτερολογίες, κύριε Καμίνη, γι' αυτό τα είπα αυτά.
Κύριε Πρόεδρε ....
Αφήστε τώρα τι προβλέπει ο Κανονισμός. Ο Κανονισμός κάθε φορά προβλέπει και διαμορφώνεται. Προβλέπει να μιλήσουν και οι τέσσερις άλλοι συνάδελφοι. Εάν κάποιος θέλει να κάνει μια δήλωση για τους λόγους, μόνο τη δήλωση θα δεχθώ. Θέλετε, κύριε Καμίνη, να κάνετε κάποια δήλωση; Όχι καινούργιες τοποθετήσεις, μόνο δήλωση. Θα δώσω τον λόγο μόνο για ένα λεπτό για δήλωση. Κύριε Καμίνη, έχετε τον λόγο.
Θέλω να προφυλάξω την Κυβέρνηση από ένα λάθος πρώτα απ' όλα. Η νομοτεχνική διατύπωση που μας φέρατε για το άρθρο 50 είναι λάθος. Σωστή ήταν η αρχική διατύπωση. Ουσιαστικά με τη διατύπωση που μας φέρατε μπορεί κάποιος, ο οποίος έχει κριθεί ότι πρέπει να επιστραφεί στην Τουρκία, να αφήνεται ελεύθερος ακόμα και εάν συνιστά κίνδυνο για τη δημόσια ασφάλεια. Δείτε το συγκεκριμένα. Ερμηνεύσατε λάθος το πόρισμα της Επιστημονικής Υπηρεσίας. Εκεί που έπρεπε να συντρέχουν σωρευτικά οι προϋποθέσεις για να αφεθεί ελεύθερος, δηλαδή και να μην είναι κίνδυνος για τη δημόσια ασφάλεια και να μην κρίνεται επικίνδυνος φυγής και να κρίνεται συνεργάσιμος, εσείς επαναφέρατε τη διάταξη του προηγούμενου νομοσχεδίου. Δείτε το.
Ευχαριστούμε, κύριε Καμίνη. Κύριε Ψυχογιέ, θα σας δώσω τον λόγο για ένα λεπτό, εάν θέλετε να κάνετε μόνο δήλωση, όχι τοποθέτηση.
Ένα λεπτό, κύριε Πρόεδρε …
Όχι, ένα λεπτό, εάν έχετε να κάντε κάποια δήλωση. Έκλεισε η συζήτηση του νομοσχεδίου. Κύριε Ψυχογιέ, έχετε τον λόγο για ένα λεπτό ακριβώς.
Κατ' αρχάς, όπως ξέρετε, ο Κανονισμός δίνει το δικαίωμα για δευτερολογία. Όμως, το ένα λεπτό θα το αξιοποιήσω όπως θέλω εγώ.
Θέλετε να σας πω κάτι; Επειδή υπηρετώ και εγώ και πολλοί άλλοι συνάδελφοι πολλά χρόνια αυτή τη Βουλή, πρέπει να σας πω ότι σε αυτή την κοινοβουλευτική περίοδο σχεδόν ολοκληρώνεται ο κατάλογος των Βουλευτών…
Και στην προηγούμενη Βουλή.
Δεν περικόπτονται οι χρόνοι, γιατί εμείς ζήσαμε και εποχές που φθάσαμε να μιλάμε για τρία λεπτά. Απεναντίας, με την ανοχή του Προεδρείου, όλοι παίρνετε χρόνο και γίνεται πραγματικά βουλευτήριο των Βουλευτών.
Και την προηγούμενη περίοδο…
Από εδώ και πέρα, δεν χρειάζεται καμμία άλλη συζήτηση, γιατί πρέπει να σεβαστούμε αυτό που η Βουλή αποφάσισε, η Ολομέλεια, ότι η ονομαστική ψηφοφορία θα γίνει στις 22.30΄ με 22.45΄. Είμαστε στις 23.30΄.
Δώστε μου ένα λεπτό.
Μόνο ένα λεπτό και μη μου ξαναπείτε ότι παραβιάζεται ο Κανονισμός. Κάνετε λάθος.
Έχω δικαίωμα να πω αυτό που θέλω να πω.
Δικαίωμα έχετε, αλλά μην το λέτε, παρεξηγείστε…
Κατ' αρχάς, για την τροπολογία του Υπουργείου Παιδείας τοποθετήθηκαν και οι συνάδελφοι. Τη θεωρούμε απαράδεκτη, πρόχειρη και ζητάμε να αποσυρθεί έστω και τώρα, διότι προσβάλλει και τους επαγγελματίες του χώρου και τη Βουλή. Το δεύτερο που θέλω είναι να απαντήσω σε αυτό το χθεσινό του κ. Κουμουτσάκου, που έκανε τον συμψηφισμό Αριστεράς και ακροδεξιάς και να του πω να είναι πιο προσεκτικός.
Τώρα δεν θέλω τέτοια. Έχετε κάποια δήλωση ως κόμμα;
Αυτή είναι η δήλωση.
Τι δήλωση;
Αυτή είναι η δήλωση, ότι τέτοιου είδους συμψηφισμοί, όταν η Αριστερά έχει δώσει αγώνες στον δρόμο, στη Βουλή και στην κοινωνία, δεν τιμούν ούτε τον ίδιο, ούτε τη διαδρομή μας, ούτε τα δικαιώματα. [[Θόρυβος στην Αίθουσα]] [[ΑΛΛΑΓΗ ΣΕΛΙΔΑΣ]] [[Να μπει η σελίδα 600.α.]] Σας παρακαλώ πολύ! Τρίτο και τελευταίο. Επειδή η διαδικασία συνεχίζει να υπακούει σε μία καταπάτηση του Κανονισμού και του Συντάγματος, όπως είπε και ο Κοινοβουλευτικός μας Εκπρόσωπος, επειδή η ονομαστική ψηφοφορία διεξάγεται με επιστολική ψήφο, αν και θα καταψηφίζαμε όλα τα άρθρα υπό ονομαστική ψηφοφορία, αποχωρούμε και δεν νομιμοποιούμε τη διαδικασία.
Σας ευχαριστούμε. Η Διάσκεψη των Προέδρων αποφάσισε και έτσι λειτουργεί η δημοκρατία, με πλειοψηφίες. Κηρύσσεται περαιωμένη η συζήτηση επί της αρχής, επί των άρθρων και των τροπολογιών του σχεδίου νόμου του Υπουργείου Μετανάστευσης και Ασύλου: «Βελτίωση της μεταναστευτικής νομοθεσίας, τροποποίηση διατάξεων των νόμων 4636/2019 (Α΄ 169), 4375/2016 (Α΄ 51), 4251/2014 (Α΄ 80) και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Όχι.
Όχι.
Όχι.
Όχι.
Συνεπώς το σχέδιο νόμου του Υπουργείου Μετανάστευσης και Ασύλου έγινε δεκτό επί της αρχής κατά πλειοψηφία. Εισερχόμαστε στη ψήφιση επί των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά. Κυρίες και κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας Βουλευτών της Κοινοβουλευτικής Ομάδας του Κινήματος Αλλαγής επί των άρθρων 52, 53, 54, 55, 56, 58 και 59, της οποίας το κείμενο έχει ως εξής:
Λόγω των ειδικών συνθηκών δεν θα αναγνώσω τον κατάλογο των υπογραφόντων την αίτηση Βουλευτών για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της, αλλά θεωρούμε ότι υπάρχει. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Στο σημείο αυτό θα διεξαχθεί ονομαστική ηλεκτρονική ψηφοφορία επί των άρθρων 52, 53, 54, 55, 56, 58 και 59 του σχεδίου νόμου. Σας επισημαίνω ότι η ψηφοφορία περιλαμβάνει επτά άρθρα. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να «κυλίσετε» την οθόνη αφής - scroll down. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει και τα επτά πεδία που περιλαμβάνει η ψηφοφορία. Αφού καταχωρίσετε την ψήφο σας έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Υπενθυμίζω στους εισηγητές και ειδικούς αγορητές του σχεδίου νόμου να παραμείνουν στην Αίθουσα μετά την ολοκλήρωση της ονομαστικής ψηφοφορίας για να ψηφίσουν επί των υπολοίπων άρθρων και τροπολογιών. Αρχίζει η ψηφοφορία. Παρακαλώ να ανοίξει το σύστημα ηλεκτρονικής ψηφοφορίας.
Θα ήθελα να σας ενημερώσω ότι έχουν έλθει στο Προεδρείο από τις Κοινοβουλευτικές Ομάδες επιστολές συναδέλφων με τις οποίες γνωστοποιούν την ψήφο τους και οι οποίες θα συνυπολογιστούν στην καταμέτρηση η οποία θα ακολουθήσει.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. Επί του άρθρου 52 του νομοσχεδίου ψήφισαν 214 Βουλευτές. Υπέρ του άρθρου, δηλαδή «ΝΑΙ», ψήφισαν 158 Βουλευτές. Κατά του άρθρου, δηλαδή «ΟΧΙ», ψήφισαν 56 Βουλευτές. «ΠΑΡΩΝ» ψήφισε ουδείς. Συνεπώς το άρθρο 52 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 53 του νομοσχεδίου ψήφισαν 214 Βουλευτές. Υπέρ του άρθρου, δηλαδή «ΝΑΙ», ψήφισαν 158 Βουλευτές. Κατά του άρθρου, δηλαδή «ΟΧΙ», ψήφισαν 56 Βουλευτές. «ΠΑΡΩΝ» ψήφισε ουδείς. Συνεπώς το άρθρο 53 έγινε δεκτό ως έχει κατά πλειοψηφία. Επί του άρθρου 54 του νομοσχεδίου ψήφισαν 214 Βουλευτές. Υπέρ του άρθρου, δηλαδή «ΝΑΙ», ψήφισαν 158 Βουλευτές. Κατά του άρθρου, δηλαδή «ΟΧΙ», ψήφισαν 56 Βουλευτές. «ΠΑΡΩΝ» ψήφισε ουδείς. Συνεπώς το άρθρο 54 έγινε δεκτό ως έχει κατά πλειοψηφία. Επί του άρθρου 55 του νομοσχεδίου ψήφισαν 214 Βουλευτές. Υπέρ του άρθρου, δηλαδή «ΝΑΙ», ψήφισαν 158 Βουλευτές. Κατά του άρθρου, δηλαδή «ΟΧΙ», ψήφισαν 56 Βουλευτές. «ΠΑΡΩΝ» ψήφισε ουδείς. Συνεπώς το άρθρο 55 έγινε δεκτό ως έχει κατά πλειοψηφία. Επί του άρθρου 56 του νομοσχεδίου ψήφισαν 214 Βουλευτές. Υπέρ του άρθρου, δηλαδή «ΝΑΙ», ψήφισαν 158 Βουλευτές. Κατά του άρθρου, δηλαδή «ΟΧΙ», ψήφισαν 56 Βουλευτές. «ΠΑΡΩΝ» ψήφισε ουδείς. Συνεπώς το άρθρο 56 έγινε δεκτό ως έχει κατά πλειοψηφία. Επί του άρθρου 58 του νομοσχεδίου ψήφισαν 214 Βουλευτές. Υπέρ του άρθρου, δηλαδή «ΝΑΙ», ψήφισαν 158 Βουλευτές. Κατά του άρθρου, δηλαδή «ΟΧΙ», ψήφισαν 56 Βουλευτές. «ΠΑΡΩΝ» ψήφισε ουδείς. Συνεπώς το άρθρο 58 έγινε δεκτό ως έχει κατά πλειοψηφία. Επί του άρθρου 59 του νομοσχεδίου ψήφισαν 214 Βουλευτές. Υπέρ του άρθρου, δηλαδή «ΝΑΙ», ψήφισαν 158 Βουλευτές. Κατά του άρθρου, δηλαδή «ΟΧΙ», ψήφισαν 56 Βουλευτές. «ΠΑΡΩΝ» ψήφισε ουδείς. Συνεπώς το άρθρο 59 έγινε δεκτό ως έχει κατά πλειοψηφία. Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Κυρίες και κύριοι συνάδελφοι, μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση των υπολοίπων άρθρων και των τροπολογιών. Η ψηφοφορία θα γίνει και πάλι ηλεκτρονικά από τους εισηγητές και ειδικούς αγορητές του νομοσχεδίου. Η ψηφοφορία περιλαμβάνει πενήντα τρία άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου. Το δεύτερο άρθρο υπουργικής τροπολογίας με γενικό αριθμό 294 και ειδικό 5 εντάσσεται ως άρθρο 33 του νομοσχεδίου. Παρακαλώ να ανοίξει το σύστημα της ηλεκτρονικής ψηφοφορίας.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Μετανάστευσης και Ασύλου: «Βελτίωση της μεταναστευτικής νομοθεσίας, τροποποίηση διατάξεων των νόμων 4636/2019 (Α΄ 169), 4375/2016 (Α΄ 51), 4251/2014 (Α΄ 80) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 0.25΄ λύεται η συνεδρίαση για τη Δευτέρα, 11 Μαΐου 2020 και ώρα 18.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.